
ČITAOCU 

Poticaj za ove zapise došao mi je još godine 1961. od pokojnog 
dra Mije Mirkovića, tadašnjeg glavnog tajnika Jugoslavenske aka¬ 
demije u Zagrebu. 

S Mijom smo Mirkovićem bili dobri znanci još od malih nogu. 
Zajedno smo polazili gimnaziju u Pazinu, zajedno u istoj sobi kod 
Ladavca stanovali, a nekako nam se u isto vrijeme i putovi razišli. 
I jedan smo i drugi nakon niže gimnazije kanili u strojarsku školu 
(K.u.k. Maschinenschule) u Pulu, što nam međutim ni jednom ni 
drugom nije bilo uspjelo. Došao je Prvi svjetski rat, on je gimnaziju 
nastavio i završio negdje u Moravskoj, a ja u Travniku. 

Kasnije smo se rijetko sretali. Dok sam se ja nakon rata stalna 
nastanio u Zagrebu i ovdje osnovao obitelj, Mirković je obišao mno¬ 
ge zemlje i gradove, živio neko vrijeme u Novom Sadu, Subotici i 
Beogradu, da se na kraju ustali u Zagrebu kao uvaženi i priznati 
učenjak, sveučilišni profesor i akademik. 

Naši su susreti bili rijetki, iako smo jedan za drugoga točno 
znali, pa se i kritički, i usmeno i pismeno, osvrtali jedan na rad 
drugoga: prijateljski, tipično istrijanski. 

Nalazeći se na dužnosti glavnog tajnika Jugoslavenske akade¬ 
mije znanosti i umjetnosti, a ja u Institutu za elektroprivredu, on 
me jednog dana (15. siječnja 1961) telefonski nazvao i predložio mi, 
da obradim selo Bademu i obuhvatim cijelu Poreštinu, za koju zna 
da mi je dobro poznata, a Akademija da će to izdati. Rovinjsko selo, 
reče, da obrađuje Bratulić, a Jardas da će Bujštinu. 

Prihvatio sam i mi smo se brzo sporazumjeli: Da bi dogovor 
dobio službeniji oblik, ja sam sastavio raspored gradiva i na njegovu 
mu ga želju već sutradan, 16. siječnja, dostavio. Četrnaest dana za¬ 
tim, 2. veljače 1961, Mirković mi, sa službenim pečatom Akademije , 

među ostalim, piše: »Vaš prethodni raspored materijala, kako ste 
ga izložili u pismu od 16. I. o. g. sviđa mi se i ja želim da Vas 
učvrstim u Vašoj odluci, da do kraja ove godine predate rukopis 
Akademiji u cilju donošenja odluke o štampanju u njenim izdanji¬ 
ma ... Volio bih da me o napredovanju Vašega rada obavijestite. 
Pozdravlja Vas Glavni tajnik: Akad. Mijo Mirković«. 

Ja sam se odmah prihvatio posla, no kako je u međuvremenu 
došlo do proslave stogodišnjice Hrvatskog narodnog preporoda u Is¬ 
tri■, ja sam — smatrajući to također jednom svojom narodnom duž¬ 
nošću — brže-bolje pobilježio neka svoja zapažanja i izdao ih po¬ 
četkom 1962. u knjizi »Razbijeni mozaik«. 

Kako je, međutim, i Mirković otišao iz Akademije, pa me više 
nije požurivao, a u međuvremenu nas je i zauvijek ostavio, da se 
za vazda smiri pod čempresima u svom Rakiju, ja se više nisam 
žurio, nego sam zapise polako skupljao, nešto izostavljao nešto po¬ 
punjavao, da ih konačno sada, na samu svoju sedamdesetgodišnjicu, 
kao svoj doprinos narodu Istre i objavim. 

U Zagrebu, 13. ožujka 1969. Ernest Radetić 

PREGRŠT PREDGOVORA 

Prigodom proslave stogodišnjice hrvatskoga narodnoga prepo¬ 
roda u Istri i Dalmaciji smatrao sam svojom dužnošću da — kao 
istarski Hrvat, koji sam u svojstvu prvog urednika, vlasnika i izda¬ 
vača tjednika ISTRA — glasila Istrana u Jugoslaviji, i MALOG IS¬ 
TRANINA mjesečnika za našu mladež, ne samo čvrsto zaorao, nego 
i pošteno izorao mnogu brazdu na narodnoj ledini — objavim neka 
svoja zapamćenja, pa sam godine 1962. izdao knjigu »istarskih za¬ 
pisa« pod naslovom RAZBIJENI MOZAIK. 

Naklada knjige nije bila velika, što sam kasnije mnogo požalio, 
jer je potražnja za njom bila tolika, da je u roku od nepunih mjesec 
dana bila razgrabljena do posljednjeg primjerka. 

Ove se godine navršava dvadeset i pet godina oslobođenja Istre 
i njezinog priključenja Hrvatskoj to jest Jugoslaviji, što je bila sto¬ 
ljetna čežnja svih istarskih Hrvata. U mojem se pamćenju nižu , 
upravo ključaju, nebrojene drage uspomene i zapamćenja, pročitana 
i doživljena, i ja opet osjećam neodoljivu potrebu, da ih — kad sam 
ih već godinama intimno bilježio — ovom zgodom i objavim. Neka 
ih promatra kakogod tko hoće, neka ih gleda kakvim god očima želi. 
Objavljujem ih nepromijenjene onako, kako sam ih u kom času 
osjećao i bilježio: čistim i otvorenim srcem. Kad bih ih bilo kako 
prilagođivao časovitim prilikama ne bih bio iskren, jer to više ne bi 
bili izljevi moga srca i mojih najintimnijih osjećaja. 

Možda će nekome izgledati naivnima i zaostalima i ti će možda 
biti u pravu, ali ih ja ne mogu i ne želim mijenjati, jer su zapisi dio 
mene sama, moj »ja« sa svim mojim vrijednostima i nedostacima. 


»Emest Radetić nije nepoznato ime u Istri. Proširile ga Istrom ove 
lijepe pripovijesti spletene danas u jedan vijenac. U njima se tako isti¬ 
nito odrazu je život našeg malog svijeta po selima zapadne Istre. Vidi 
se da je pisac razumio dušu naroda o kojemu piše. 

... danas više nema u Istri nijednog našeg pismenog čovjeka, koji 
ne bi znao za njegove priče. Naš narod u zapadnoj Istri zavolio je tako 
autora, da su seljaci u više navrata pisali »Istarskoj Riječi« neka sačuva 
svoj podlistak samo za Radetića, jer da je u njega zlatno pero i da »ne - 
dan ne zna pripovisti tako lipo povidati, kao on ...« 

(Iz predgovora Rikarda Katalinić-Jereto¬ 
va knjizi »Kad se užge mlada krv ... i 
druge istarske pripovijesti« — izašle u 
Trstu 1928.) 


»Prekopali smo kazališne arhive i čitali rukopise kazališnog stvara¬ 
nja, od najstarijih do najnovijih, i tražili hrvatsku narodnu glumu. 

Našli smo bezbroj djela umjetničke vrijednosti, ali im je duh takav, 
da se mogu zbivati ne samo u našoj sredini, već posvuda na svijetu, kod 
svakog civiliziranog naroda. Našli smo tek malo, vrlo malo djela, koja 
nose bar u pojedinim dijelovima značajke hrvatskog narodnog života, 
iz sela ili iz grada ... 

Drama ZA GOLI ŽIVOT je jedno takovo djelo, koje smo tražili. 

Autor je u njoj vjerno i bez uljepšavanja, ali s vanredno mnogo lju¬ 
bavi i osjećaja iznesao mukotrpni život onoga nesretnoga dijela hrvat¬ 
skog naroda našeg u Istri, koji se danas sam, bez ičije pomoći, muči i 
bori za opstanak, za održanje na rodnoj grudi, za goli život ... 

Ta je drama historijski jedan dokumenat naših dana i kada se bude 
pisala krvava povijest jedne od najljepših, ali i najnesretnijih hrvat¬ 
skih pokrajina, neće se moći šutke preći preko konstatacija iznesenih 


U 

Sve je u toj drami naše, i dobro i zlo, sve nam je tako blizu: i ljudi 
i kraj i način govora i način mišljenja i folkloristički elementi, i duh, 
koji prove java dramom. 

Drama »Za goli život« odiše narodnim duhom, ona je naš kazališni 
izražaj po svim svojim odlikama, jer ju je stvorio autor, koji je tu 
dramu, možda u malo drukčijem obliku, i sam proživio, koji je u njoj 


dao sebe samoga ... 


(Iz predgovora Aleksandra Freudenreicha 
Radetićevoj drami »Za goli život«, obja¬ 
vljenoj u Zagrebu 1936.) 


Na 16. rujna 1944. navršilo se ravnih 35 godina, otkako me majka 
odvela od kuće, iz rodne moje Bademe, u Pazin, da me upiše u gim¬ 
naziju. 

Kao da je jučer bilo sjećam se živo svih potankosti, koje su pret¬ 
hodile tome događaju. 

Majka bijaše ostala sama, udovica, sa nas tri nejaka pileta. Najsta¬ 
rijemu bratu bijaše devet, meni šest, a najmlađemu jedva tri godine, 
kad nam je umro otac. 

U mom rodnom selu Bademi nad Porečom, bijaše već 1896. otvo¬ 
rena prva hrvatska pučka škola Družbe Svetoga Cirila i Metoda. Oko 

nje se, kao oko svog mezimčeta prvenca, bijaše okupilo sve što hrvatski 
misli i osjeća u onom dotad zapuštenom kraju. Naši su seljaci školu, 
tako reći, sami vlastitim žuljevima izgradili. Jedan je sa svojim ukuća¬ 
nima vadio kamenje u nedalekom kamenolomu povrh sela Jurića, drugi 
je dao kola, treći je kopao temelje, a četvrti pomagao zidati. Mnoga je 
žena skinula i svoj najdraži ukras — zlato ispod vrata, da ga položi domu 
na oltar: za našu prvu hrvatsku školu! 

Kad je škola bila dovršena i došao naš prvi učitelj, nagrnulo je u 
nju na stotine seljačke djece, da čuju svoju riječ iz ustiju svoga čovjeka, 
jer hrvatskih škola dotada nigdje u blizini ne bijaše. 

Oci su naši na svoju školu i na svoje »Gospodarsko društvo za šted¬ 
nju i zajmove«, koje su istodobno, na poticaj dra Matka Laginje, osno¬ 
vali, bili vanredno ponosni. 

Ponosili smo se i mi djeca, jer je zgrada škole i Gospodarskog dru¬ 
štva bila, za naše prilike i pojmove, zaista velebna. 

Iz svih su okolišnih sela nagrnula djeca u golemom broju. Po pet bi, 
šest i više kilometara pješačila, po suncu i buri. Dolazili bi »Gorinjci« iz 
Sinožića, Gornjih Bratovića, Svetoga Ivana od Šterne, pa iz Jurića, Ra- 
hovaca, Štifanića i Jurcana, jednako kao i »Dolinci« iz Bonaca, Dudoša, 
Matulina, Morgantića, Danaca, Katuna, Peršurića, Gambetića, pa čak i 
iz Ženodrage. 

Kako je škola bila jedva pedesetak koraka udaljena od naše kuće. 
to bi se djeca, čekajući dok se otvori škola, najprije k nama navraćala. 
Mali Mate Iverićev iz Bonaca već bi nam u pet sati ujutro tukao na 
vratima, da ga pustimo u kuću, da se ogrije uz ognjište. Uranio bi — 
— kaže — da ne zakasni. A škola je počimala istom u osam sati. 

Poput Mate požurila bi se i druga djeca, pa su nam tako i daleki 
Peršurići znali još prije izlaza sunca banuti na vrata. A dobra se moja 
majka nije ni na koga ljutila. Zapalila bi na ognjištu veliku vatru, djeca 
bi se okupila oko nje i žamorila kao pčele u košnici, listajući po knji¬ 
gama i pisankama, šmrcajući, međusobno se zadirkujući i obijesno 
hihoćući. 

I tako bismo svi zajedno dočekali početak škole, nagonepi se po 
kući i oko nje, brzi i nestašni kao žustri mladi pulini. 

Jednoga sam dana, međutim, na svoju veliku žalost morao ustano¬ 
viti, da sam sa školom gotov. Svršio sam sva četiri razreda, naučio sko¬ 
ro na izust i prvu i drugu i treću čitanku i sad se je trebalo odlučiti. 
Hoću li se prihvatiti motike i u znoju lica svoga prevrtati onu dragu 
zemlju crvenicu, kao što je već stoljećima prevrtahu otac moj, djed, 
pradjed i prapradjed, ili ću krenuti drugim putovima, nepoznatim i ne¬ 
sigurnim!? 

Starina župnik, gledajući moju svjedodžbu, kimao je glavom i u po 
glasa govorio majci: »Šteta bi bila, Zvana, šteta, da se dijete izgubi. Bi¬ 
star je i uči dobro, pa ne bi bilo zgorega da ga pošalješ u gimnaziju...« 

Što je pri tom mislila moja majka ne znam. Znam samo, da je neko¬ 
liko dana bila zamišljena i neprestano nešto u sebi sračunavala. 

Jednoga me dana uzela za ruku i mi pođosmo u nedaleko selo Ja- 
kovice u općini tinjanskoj, gdje smo potražili nekog tamošnjeg đaka, 
koji je već polazio gimnaziju u Pazinu. (Bio je to vlč. Toma Banko)* 

Majka je raspitkivala o troškovima za stan i hranu, odjeću i obuću, 
za knjige i pisanke, zanimala se za nekakve stipendije biskupa Dobrile, 
računala i kalkulirala, dok mi jednoga dana nije svečano izjavila, da 
ću iza Svete Marije Male u Pazin. 

I puče po selu i okolici glas: Zvane Kanfanarke sin poći će u velike 
škole. U kući se užurbano spremalo. Trebalo me pošteno obući, obuti i 
opremiti. Užurbao se i ja i sve slagao nekakve drage mi sitnice, koje 
da ću ponijeti sa sobom. 

16. rujna 1909. ne bijaše još sunce granulo, a pred našom kućom 
zaškripe kola u koja bijahu upregnuta dva dugouha magarčića. Moj bra¬ 
tić Joakim trebao nas je odvesti. 

Jutro je bilo divno! Po vinogradima uz cestu visjeli su krupni groz¬ 
dovi na kojima su blistale kapljice jutarnje rose. Kosovi su zviždali i 
letjeli od trsa do trsa, zobljući krupne bobice dozrela grožđa. Na istoku 
se nebo rumenilo, crveno, bijelo i plavo, baš kao i na onim kutijama 
svima nam dragih žigica Družbe Svetoga Ćirila i Metoda. 

Natovarismo drveni kovčežić s mojim stvarima, smjestismo pune 
bisage kruha, sira i mesa, o ručicu objesismo barilu vina, popesmo se 
i sjedosmo na meke vreće napunjene sijenom. Đovakin napravi na cesti 
pred kolima bičem znak križa i mi krenusmo! 

»U ime Božje!« 

Ne bijasmo poodmakli ni stotinjak koraka, a netko nas zazove. 

Gledamo, a to se iz one plavetne jutarnje maglice pojave obrisi tro¬ 
jice seljaka. Bio je stari seoski župan Martin Rupenović, nazvan »Ka¬ 
pelan«, susjed Ive Štenta i Martin Žužić, nazvan »Fideja«, Bog im se 
duši smilovao, danas su svi već odavno pod zemljom. 

»Samo ti vozi, Đovakine, mi ćemo polako uz kola«, rekoše. 

»Vodiš ga, dakle, u školu, Zvana, a?« 

»Vodim, barba Martine! Neka mi ga Bog blagoslovi i da bi mu bilo 
bolje, nego što je nama brižnima«. 

»Dao Bog!« 

I raspreo se razgovor. Svaki je od ovih dobrih staraca smatrao svo¬ 
jom dužnošću, da mi upravi po koju lijepu riječ, po koji mudar savjet. 

»Nis moga spati, Zvana moja, noćas. Tvoj mi mali školante ne gre 
iz glave. I reka san: poj ću ga viditi i pozdraviti to bejato dite«, govorio 
je stari župan ... 


Mons. Banko bio je kasnije kanonik — prepozit i župnik u Poreču 
a umro je u Puli 8. XI 1963. Pokopan je pred župnom crkvom u Sv. Ivanu od 
Šterne. U njegovoj se osmrtnici kaže: »Iz siromaštva i neimaštine žilavom upor¬ 
nošću i udivljenja vrijednom energijom i pobožnošću probijao se kroz sve životne 
nedaće, radeći, uvijek za Boga, za vjeru i za svoj narod. Stekao je priznanje 
svih onih koji su ga poznavali«. Za vrijeme fašističkih progona morao je pobjeći 
iz Istre, pa je neko vrijeme služio kao kapelan u Mariji Bistrici, pa kao dušo¬ 
brižnik kod opatica u Zagrebu. Cim je Italija 1943. kapitulirala vratio se u Istru 
i službovao najprije u Bazovici, a zatim u Tinjanu i konačno u Poreču 

»Ni to meni sramota, ašto je to velika stvar. Mi brižni istrijanski 
kmeti nimamo nideri svoga čovika. Ni vokata, ni suca, ni profesora, ni 
kapitana, ni popa, ni maještra. Perfin i finance i jandarmi i zadnji pi¬ 
sari su f ures ti...« 

»Na sudu, na podeštariji, na kapitanatu, na šteuri, svaderi su samo 
ljudi tuje krvi, tujega jezika, prid kojima moramo za svaku malenkost 
pokorno skidati svoj kmetski klobučić i ponizno moliti: šjor judice kva, 
šjor vokato la!...« 

»Krvavo nan je potribno, da imamo svoga čovika, koji će nas razu- 
miti, koji će nas zagovoriti...« 

»Hodi, sinko, hodi dite moje, uči se i ne žabi nas, ako ti kada bude 
bolje nego ča je nan, ako se kada bude slušalo tvoju besidu...« 

»Vidiš, dite moje: imaš mater udovicu, koja te čuva kako zlato 
u harti. Koliko će si i koliko bokuni ona od usti otkinuti, da hi tebi 
dade, da tebi bude dobro... Težaka neće uzeti, sama će kopati i križa 
si lomiti nad matikon, samo da bi tebi mogla dati... Svoj će drugoj 
dići uzeti, da bi tebi bolje bilo...« 

»Ne žabi nas, dite moje, nikada! Vidiš kako patimo i kako se mu¬ 
čimo od svakoga izrabljivani, od svakoga gaženi...« 

»I ako kada budeš gospodin reci svakomu lipu besidu za nas. Povi- 
daj svakon, kako nan je teško i koliko, brižni, patimo...« 

— Hoću, barba, hoću! Tako me Bog pomoga! — 

Prolazile su godine, mati se grbila i mučila svakojako, na koncu i u 
bijedi umrla, druga su dva brata patila, da bih ja mogao postati »gospo¬ 
dinom«, pa i oni obojica otišli rano pod zemlju. 

A život koji ne miluje nikoga, tukao je i mene. No daleko je više, 
daleko teže, tukao onaj jadni mali svijet dolje u onoj mojoj nesretnoj 
Istri. 

Svi smo svjedoci strašne Kalvarije, koju je posljednjih 25 godina 
prošao, a i još je uvijek prolazi, onaj naš dobri narod. 

A mene bez prestanka pale riječi onih triju davno već pokojnih 
staraca, koji su me s onoliko ljubavi, nade i vjere, otpratili na mom 
prvom putu u svijet. 

»Ne žabi nas, dite moje, nikada! Reci svakon lipu besidu za nas! 
I povidaj svakon, kako nan je teško i koliko, brižni, patimo!« 

A ja evo danas pokušavam da skromnim svojim silama iskupim 
riječ i zadano obećanje. 

Neka upozna svijet koliko trpi onaj moj bijedni hrvatski živalj u 
Istri. 

(Predgovor knjizi »Istra pod Italijom« 1944.) 


Kad je nakon Prvog svjetskog rata, po raspadu Austro-ugarske mo¬ 
narhije, godine 1918. Italija zaposjela Istru, našli su se ondješnji Hrvati 
u veoma teškom položaju. 

Novi gospodari bijahu naumili, da tu lijepu hrvatsku zemlju pre¬ 
tvore u čisto talijansku pokrajinu iz koje se ima izbrisati svaki trag 
hrvatstva. 

Ponajprije su sva hrvatska imena krajeva, gradova, sela, rijeka i 
rječica, gora i planina, zamijenjena talijanskima. 

Svi hrvatski povijesni spomenici, natpisi, nadgrobne ploče, povelje 
i papiri, uništeni su. 

Sve hrvatske škole i čitaonice su zatvorene, sva hrvatska prosvjetna, 
kulturna i gospodarska društva raspuštena, a svi narodni domovi, u ko¬ 
jima su ta društva imala svoje prostorije, spaljeni su. 

U crkvama je bilo zabranjeno hrvatski propovijedati, moliti, pa čak 
i ispovijedati. 

Djeca su morala pohađati talijanske škole, kojima je bila svrha po- 
talijančiti i odnaroditi našu djecu. Pod prijetnjom teških kazna djeci 
je bilo zabranjeno izustiti ma i samo jednu riječ u svom materinjem 
jeziku, ni u školi, ni izvan nje. 

Zabranjena je bila upotreba hrvatskih krsnih imena, a sva hrvat¬ 
ska prezimena, potpunoma su izobličena i pretvorena u talijanska tako 
da više ni brat brata nije prepoznavao. 

Učestala su nasilja svake vrste. Narod se napajalo ricinusovim 
uljem, batinalo ga se i ubijalo, a sela se palilo. Sve su talijanske tam¬ 
nice bile prepune istarskih Hrvata, koji su trunuli i izgibali samo zato, 
što se ni jesu htjeli odreći svoga imena i svoje narodnosti. 

Na desetke i desetke tisuća istarskih Hrvata bilo je protjerano sa 
starih njihovih djedovskih ognjišta i oni se raspršiše po čitavom svi¬ 
jetu. Tako su nastale brojne istarske naseobine osobito po Južnoj Ame¬ 
rici. Najveći ih se dio, međutim, sklonuo u Hrvatsku, gdje su među 
braćom istoga jezika i krvi započeli nov život s najdubljim se bolom 
sjećajući rodnoga kraja i gorke sudbine, koja je zadesila dragu njihovu 
Istru. 

Sve do prosinca 1928. izlazile su u Istri mnoge novine na hrvatskom 
jeziku. Za djecu: »Mladi Istranin«, za žene »Vez«, a za odrasle »Istarska 
riječ« i »Pučki prijatelj«. Osim toga marljivo su se tiskale knjige, koje 
su tamošnji naši ljudi s velikom radošću kupovali i upravo ih, da tako 
kažemo, gutali, sretni da mogu u svojim domovima, oko svojih ognjišta, 
barem čitati svoju riječ, kada im je već bila istjerana iz škola, iz crkva’ 
iz svih ureda i iz svega javnoga saobraćaja. 

Putem tih novina podržavana je stalna veza među onim istarskim 
Hrvatima, koji su morali bježati u daleki svijet i onih, koji su usprkos 
svih nasilja i progona ostali na starim djedovskim ognjištima. 

I jedne i druge podržavala je vjera u bolje dane, gajeći u njihovim 
srcima žarku ljubav za napaćeni rodni kraj, za tužnu siroticu njihovu, 
Istru. 

Međutim je u prosincu 1928. došao posljednji udarac. Zakonskom 
odredbom zabranjeno je tiskanje i raspačavanje bilo koje knjige i bilo 
kakvih novina na hrvatskom jeziku. Dvjestapedeset tisuća istarskih 

Hrvata osuđeno je da nikada više ne vide tiskane svoje materinske ri¬ 
ječi. Svi naši umni radnici, koji su još bili ostali u Istri i pisali knjige 
i novine, bili su pozatvarani i osuđeni na dugogodišnju tamnicu. 

U te dane, mučne i strašne, trebalo je nešto poduzeti, nešto učiniti, 
da se slatka materinska riječ naša u Istri, do kraja ne zatre. 

U dogovoru s prijateljima iz Trsta, koji su do tada izdavali hrvatske 
novine za istarski puk, ja sam u srpnju 1929. umjesto ugušenih hrvat¬ 
skih novina u Istri, pokrenuo u Zagrebu novi list pod imenom ISTRA, 
koja je za čas okupila oko sebe sve istarske Hrvate, rasijane širom svi¬ 
jeta, i postala gromkim prosvjedom protiv krvavih nasilja, počinjanih 
nad našim nesretnim življem u Istri. Kakvu je ulogu odigrao list ISTRA 
u borbi za narodni opstanak hrvatskoga naroda u Istri, kazat će povijest. 

No najveća rana na srcu bila su nam djeca naša. Za nju smo se naj¬ 
više bojali. Otkinuta od rodnoga kraja, odgajana u sasvim drugim pri¬ 
likama, ona će — bojali smo se — uskoro zaboravati na našu dragu 
Istru, posvećenu potocima krvi i znoja hrvatskih naših otaca i djedova. 

Zato sam u ožujku 1930. također u Zagrebu, pokrenuo list MALI 
ISTRANIN, kome bijaše svrha da uzgaja djecu istarskih Hrvata u lju¬ 
bavi prema rodu i domovini, u poštivanju svega što je lijepo i pleme¬ 
nito, te da nikada ne zaborave da je naša Istra hrvatska i samo hrvatska. 

Točno jedanaest godina izlazio je u Zagrebu taj omladinski list. Li¬ 
jepo se razvio i napredovao. Do 13.000 pretplatnika je brojio neko vri¬ 
jeme 1 . 

Uvijek se našlo puta i načina da ga se pošalje i preko granice u 
Istru, gdje bi ga mali istarski Hrvati, na paši, daleko od dušmanskih 
očiju, čitali i sricali iz njega riječ po riječ, slovo po slovo, svojeg 
dragog govora. 

Uređivao sam ga s mnogo ljubavi. Za svaki je broj trebalo sastaviti 
po jednu pripovijest, iz koje će izbijati ljubav prema našem dragom za¬ 
vičaju, prema napaćenoj rodnoj grudi našoj. Tužnih je bilo i veselih 
priča. Tužnih, na žalost, više nego vedrih, jer je i sudbina malih istar¬ 
skih Hrvata bila tužna i žalosna, pa se o njoj i nije moglo pisati s vedri¬ 
nom i smijehom. 

I tako sam započeo pisati pripovijesti za mladež. 

List je trebao izići na početku svakog mjeseca i tu nije bilo vremena 
za razmišljanje i čekanje, dok ti padne »ideja«. Tu je »ideju« trebalo 
naći, trebalo ju je tražiti. 

Bilješka, člančić, vijest, šala, slika ili bilo kakav naoko neznatan do- 
dođaj, sve mi je to znalo poslužiti kao pobuda, kao gradivo. 


1 Tako je sama gimnazija u Sisku primala i raspačavala mjesečno po 800 
komada (Povjerenik je bio prof. Danilo Jeletić), prof. Pavica Kaftanić u Sušaku 
na tamošnjoj gimnaziji 300 komada, naš iseljenik Miguel Mihanović pretplatio 
je na list svu djecu svih škola u dubrovačkom okružju. Da ne nabrajam dalje, 
sve su škole širom hrvatskih krajeva, koja više koja manje, imale povjerenike, 
koji su nesebično i s mnogo rodoljubnog žara list raspačavali među učenike. To 
je bilo tim lakše što je cijena listu bila samo jedan dinar, te je bio upravo za 
polovicu jeftiniji nego bilo koji dječji list u zemlji. Nije čudo, jer se sve radilo 
na dobrovoljnoj bazi, bez ikakvih honorara ili i najmanje nagrade. Jedini trošak 
bio je trošak tiskare i poštarine, a i ta je bila pogodovna. 

Neka stoga čitalac ne traži u ovim crticama i pričama neku posebnu 
izvornost, neki naročiti pravac u suvremenoj omladinskoj književnosti. 
Neka u njima traži ljubavi i srca! Toga će naći. Jer sam — ako se slo¬ 
bodno smijem tako izraziti — u svaku od njih, pišući je, sažimao svoje 
srce. 

Tako je dakle nastao niz pripovijesti, razbacanih tokom 11 godina 
po raznim brojevima MALOG ISTRANINA od kojih evo nekoje sada 
pokupih da ih predam hrvatskoj mladeži. 

Jedinu su svrhu imale kada su bile pisane, a tu svrhu imaju i danas: 
pobuditi u srcima mladeži ljubav prema jednom dijelu lijepe naše do¬ 
movine, prema nesretnoj našoj sirotici Istri«. 

(Predgovor knjizi »Iskre pod pepelom« — is¬ 
tarske priče i crtice za mladež — Zagreb 1943.) 

NEKOLIKO POVIJESNIH ZAPISA 


Već sam naslov knjige »Istarski za¬ 
pisi«, upućuje na to, da ovo nisu neki 
znanstveni i naučno utvrđeni doku¬ 
menti. 

Sve su to moji osobni zapisi, skup¬ 
ljani i bilježeni tokom desetljeća, kako 
sam ih kada i gdje u knjigama nalazio 
i smatrao zanimljivima ne podvrgava¬ 
jući ih nekim kritičkim rasuđivanjima 
i ocjenama. Čim govore o mojoj zemlji 
i mojim ljudima za mene su bili zani¬ 
mljivi. 

Budu li zanimljivo štivo i drugim 
mojim zemljacima moja će svrha biti 
postignuta. 

Starinom iz Kringe, a rođen u Ba¬ 
demi krećem, naravno, i na put iz Ba¬ 
deme, pa njome počinjem. 


Badema 

Badema je malo selo sa jedva 170 duša, koje leži na raskršću 
dviju podjednako važnih cesta: jedne, koja veže najjužniju točku 
Istre, grad Pulu, s Trstom i njegovim daljnjim sjevernim i zapad¬ 
nim evropskim zaleđem, i druge, koja povezuje Poreč, preko Pa¬ 
zina i ostale srednje Istre, s Rijekom i zemljama, kojima je ona naj¬ 
bliža ishodišna točka na more. 

U Bademi je, međutim, od pamtivijeka župa, kojoj spada šes¬ 
naest sela. Šest od njih leži istočno, a deset zapadno od magistrale 
Trst—Pula. Zanimljivo je da ta cesta tvori i neke vrste geološku 
granicu između srednje i zapadne Istre. Sela zapadno od ceste: Bo¬ 
naci, Bratovioi, Čehići, Danci, Katun, Kuneli, Matulini, Morgantići, 
Šeraje i Šušnjići leže na području tipično zapadno-istarske zemlje 
crvenice, plodne i bez kamenih kraških karakteristika. To je već 
početak tako zvane »Dolinštine«. Naprotiv sela: Banki, Jakići, Ju- 
rići, Rahovci, Rupeni i Štifanići leže već na krajnjoj granici »Gorin- 
štine«, koja je kamenitija, te ima na mjestima, tipično kraški ka¬ 
rakter, kao na primjer selo Rupeni. 

Sela Banki, Jakići, Jurići, Rahovci, Štifanići, dijelom su sred- 
nje-istarskog, a dijelom zapadno-istarskog karaktera. Takav im je 
sve do nedavno bio i način života: sela s gornje strane ceste bavila 

Lijevo: rodna kuća pisca ove knjige, desno: »Zadruga«, zgrada Opće poljoprivredne zadruge (Gospodarskog društva za šted¬ 
nju i zajmove s o. j. osnovanog 1893.) U toj je zgradi sve do dolaska Italije djelovala prva privatna hrvatska škola Družbe 

Sv. Cirila i Metoda za Istru, otvorena 23. studenoga 1896. 


su se pretežno stočarstvom, napose ovčarstvom, a manje vinogra¬ 
darstvom i ostalim kulturama. Sela ispod ceste bavila su se uglav¬ 
nom samo vinogradarstvom i ostalim žitarskim kulturama, a ovčar¬ 
stvom samo za kućne potrebe, ali su zato s mnogo taštine uzgajala 
snažne istarske volove, potrebne im za duboko oranje i vožnju ve¬ 
likih tereta. 

Gornja sela imala su za sitnije prijevoze i ostale domaćinske 
potrebe magarce. Donja pak, i opet sa stanovitom taštinom, uhra¬ 
njenog i dobro timarenog konja, koji se upotrebljavao isključivo 
za osobnu vožnju ili jašenje, a nikako za poljske radove. 2 

Način života i obradbe zemlje utjecao je i na ćud naroda, pa 
bi se, detaljno analizirajući karaktere ljudi iz gornjih i donjih sela, 
naišlo na ne baš male razlike u temperamentu, načinu mišljenja 
i izražavanja, pa čak i vjerovanja, između jednih i drugih. 

Sama pak Badema mogla bi se nazvati točkom u kojoj se oba¬ 
vljalo povezivanje Gorinjaca s Dolincima, ili točnije pretapanje Go- 
rinjaca u Dolince, istočnjaka u zapadnjake. 

Tu se je, naime, neprekidno obavljala jedna tiha i polagana mi¬ 
gracija iz istočnih u zapadne strane. Vrlo se rijetko, a možda i ni¬ 
kad nije dogodilo, da bi se zapadnjak preselio, odnosno priženio iz 
zapadnih u istočna sela, nego je migracija tekla uvijek obrnutim 
pravcem. 

Selo Badema leži na blagoj uzvisini, oko 250 metara nad mo¬ 
rem, koja se izdigla među dvjema spomenutim cestama kao najza¬ 
padnija isturena točka srednje Istre. 

Sa zaravanka puca prekrasan vidik na sve strane. Na zapadu i 
jugu širi se more bez kraja i konca, od Fažane do Pirana, koje se 
stapa s nebom u jedno, jer se osim niza otočića uz samu obalu nig¬ 
dje na dalekoj pučini ne vidi ni jedan otok. Na sjeveru se niže la¬ 
nac brežuljaka i brežuljčića, jedan iznad drugoga, jedan — štono 
riječ — drugome do uha, sve tamo do Julijskih Alpa, čiji se plav- 
kasto-bijeli vršci za vedrih i čistih dana zamjećuju na dalekom ob¬ 
zorju. 

Na istoku Učka nekad čista, modra, nekad s bjelkastom kapom 
oblaka, nalik je na lava mužjaka s jače istaknutom grivom, koji se 
nepomičan odmara na suncu, a kitnjasti mu se rep namače u Plo- 
minskom zaljevu. 

Takav prirodni položaj jasno da je privukao pažnju i najstari¬ 
jih obitavalaca toga kraja, pećinskih ljudi iz prahistorije, keltskih 


2 Broj stanovništva u pojedinim selima, popisan vanredno savjesno na dan 
1. listopada 1945. bio je ovaj: 

Badema 174, Banki 36, Bonaci 85, Bratovići 48, Cehići 22, Danci 14, Jakići 26, 
Jurići 25, Katun 233, Kuneli 5, Matulini 37. Morgantići 5. Rahovci 77. Rupeni 28, 
Seraje 11, Stifanići 138, Sušnjići 40. Svega 1004 osobe, od toga 3 Slovenca, 3 Tali¬ 
jana doseljena zadnjih godina iz Italije i 10 Furlana doseljenih iz Kami je još 
prije Prvog svjetskog rata. Svi su ostali Hrvati starosjedioci. 


2 Istarski zapisi 

i ilirskih starosjedilaca, rimskih zavojevača i stratega, a evo u naj¬ 
novijoj povijesti i naših djedova i otaca. Svi su oni odreda, počevši 
od spiljskog čovjeka do najnovijih stanovnika ostavili ovdje u tom 
trokutiću, vidljive tragove svoga boravka, pa je red da o svima 
njima, a napose o našim očevima i djedovima, rečemo po koju riječ. 

Taj kutić, kao ni sve one koji ga kroz stoljeća i tisućljeća na¬ 
stavahu i svojim ga kostima zasijavahu, ne možemo izdvojiti iz op¬ 
ćih svjetskih zbivanja, ni geografskih, ni etničkih, ni političkih, ni 
kulturnih. 

Oni su, doduše samo jedan i to prilično blistav kamenčić opće- 
ljudskog i našeg općenarodnog mozaika. Ali kao što se ne može 
pisati samo o jednom kamenčiću iz velebnog mozaika, a da se ne 
govori o samom mozaiku, tako se ne može govoriti ni o Bademi, a 
da se uz to ne govori i o čitavoj domovini i o hrvatskoj narodnoj 
cjelini, kojih je Badema karakterističan doduše, ali ipak samo mali 
i neznatni odlomak. 


NAJSTARIJA PROŠLOST I PRVI STANOVNICI 


Priroda 

Prava povijest Istre ne počinje s doseljenjem prvoga čovjeka. 
Ona seže mnogo, mnogo dalje. To se poglavlje temelji samo na na¬ 
gađanjima i zapažanjima učenjaka, odnosno na zaključcima stvore¬ 
nim na osnovu raznih nalaza. 

Tko proučava naslage zemlje i kamenja, planinske sastave i 
riječne doline Istre, lako će zaključiti da ona nije oduvijek izgledala 
ovako, kako izgleda danas. Mnoga i mnoga njezina rijeka i rječica 
tekla je drugim pravcem, a mnoga i mnoga naša »Draga« i dolina 
bila je nekad duboko korito kakve rijeke. 

Sve te velike promjene i preoblikovanja zemaljske kore u Istri 
proizvela je uglavnom voda, pod utjecajem padanja odnosno dizanja 
dnevne topline. U vrijeme prijelaza iz ledenog doba, odnosno doba 
blaže klime voda se bez prekida cijedila s visokih ledenih planina, 
otjecala u nizinu i slijevala se u more. Naša Pazinčica nije oduvijek 
ponirala i gubila se u Pazinskoj jami. Nekada je ona tekla dolinom 
Berma kroz cijelu tinjansku i kanfanarsku Dragu da se u Limu 
smiri i izgubi u moru. 

Te su vode nanosile s bregova u dolinu plodnu zemlju i taložile 
je na dnu svojih korita. Kad bi pak kasnije izdubile drugo korito, 
ostajale bi za njima plodne doline, na kojima bi odjednom šiknulo 
najbujnije raslinstvo. 

Rovale su tako kroz tisućljeća gudure i jame, stvarale jezera, 
podgrizale klisure i rušile planine, a zemljino se lice mijenjalo i 
dobivalo polako oblike, koje mi danas gledamo. Sve se te promjene 
nisu, naravno, zbile preko noći. Trebalo je zato desetke i desetke 
tisuća godina. 


Praživotinje 

Bujna vegetacija privukla je i osigurala opstanak mnogim ži¬ 
votinjama, koje su već davno izumrle, ali koje su nekad u Istri ži¬ 
vjele, množile se i njome gospodarile i to još davno prije nego se 
u njoj pojavio prvi čovjek. Među mnogobrojnim životinjskim go¬ 
stima koji su tada boravili u Istri, bio je golemi mamut, čiji daleko 
manji rođak, indijski slon, živi još i danas u prašumama Indije. 
Među drugim odličnim gostima iz te dobe su zastupane razne vrste 
nosoroga, sjevernog jelena, sjeverne lisice i drugih nekih manjih 
životinja, čiji potomci još i danas žive u sjevernim krajevima. Ti su 
sjevernjaci napustili Istru, kada je u njoj počelo nastupati sve blaže 
i toplije podneblje, pa su se povukli na sjever, ali su mnogi osta¬ 
vili ovdje ipak svoje kosti. U novije su doba pronašli tako istraži¬ 
vači po istarskim podzemnim špiljama mnogo kosti tih prastarih 
žitelja naše Istre. Više ili manje potpuni kosturi mamuta i nosoroga 
nađeni su kod Občine, nedaleko Trsta, kod Novigrada, kod Vod- 
njana, u Preluku kod Voloskog i na Lošinju. 

U toplijem razdoblju, koje je iza toga nastupilo, pojavile su se 
opet druge životinje, od kojih su se neke zadržale i do dana dana¬ 
šnjega. Divlji konj, divlje govedo i divlji vepar te druge neke ma¬ 
nje životinje mirno su pasle u stadima po bogatim pašnjacima i po 
proplancima. 

Po jamama i špiljama sakrivala se divlja zvjerad. Najrašire¬ 
nija zvijer u Istri bio je u to doba špiljski medvjed, koji je bio 
mnogo veći od našeg današnjeg mrkonje. Ostaci špiljskog medvjeda 
nađeni su u tako zvanoj »medvjeđoj špilji« kod Grabrovice, zatim 
u »špilji divova« kod Prošeka, u »vražjoj špilji« kod Tržiča, zatim 
u Plješivici, Divači, Materiji, Roču, Kanfanaru i mnogim drugim 
špiljama diljem Istre. 

Najzanimljivije tragove sačuvala nam je Nabrežinska jama kod 
Trsta. Tamo su, nema tome davno, nađena u ilovači stotridesetdva 
kostura, koji doduše ne bijahu potpuno sačuvani, ali je među njima 
nađeno preko trideset životinjskih lubanja. Osim glavne dvorane 
ima ta špilja više postranih rovova i malih ćelijica, koje su tim 
kosmatim gostima služile kao brlozi. Najzanimljivije je ipak to da 
su svi ti kosturi bili naslagani u glavnoj dvorani jedan na drugo¬ 
me tako da je to izgledalo kao neko medvjeđe groblje. 


U tim špiljama nije živio samo medvjed, jer su u njima nađeni 
i kosturi špiljskog lava, orijaškog jelena, bika, vuka, hijene, lisice 
i jazavca. Ova su dva posljednja gosta ostala kod nas do dana da¬ 
našnjega. 

Tako su po brojnim pećinama i špiljama Istre i Primorja ži¬ 
vjeli razni četveronožni stanovnici naše zemlje sve dok nije došao 
u te krajeve prvi čovjek, koji je, oboružan kakvom ogromnom živo¬ 
tinjskom kosti ili teškim kamenim batom, istjerao iz špilja životi¬ 
nje, da bi se mogao u njima sam nastaniti, zaštititi se pred divljom 
zvjeradi i skloniti se od nevremena. Njegovim dolaskom započinje 
tek prava povijest Istre, zapravo povijest istarskoga čovjeka. 


Pojava prvog čovjeka 

Po mišljenju povjesničara naša je Istra bila jedna od prvih ze¬ 
malja u Evropi u kojoj se nastanio čovjek. To nas neće začuditi 
ako si predočimo njezin zemljopisni položaj. Ta ona spaja dva ev¬ 
ropska poluotoka, Apenin i Balkan, koji imaju od svih evropskih 
zemalja najstariju povijest. Blago podneblje, toplo more i bujno 
raslinstvo naše Istre imadijahu već tada veoma privlačnu snagu za 
čovjeka. Tu je bilo dovoljno divljači, riba i voća, doduše divljeg 
ali ipak sočnog, a što je najvažnije ona mu je sa svojim nebrojenim 
špiljama nudila udoban i krasan stan, čega u drugim krajevima, 
gdje je morao graditi nastambe usred močvara, na sojenicama, nije 
imao. A prvi je čovjek već onda čeznuo za udobnim kutom i sigur¬ 
nim krovom nad glavom. 

U špilji je stanovao zato, jer si primitivnim sredstvima, što ih 
je tada imao na raspolaganju, nije bio u stanju sagraditi ništa bo¬ 
ljeg i solidnijeg, a k tome udobnijeg i sigurnijeg, nego što to bijahu 
naše divne podzemne špilje i pećine, u koje se i mi i naši pastiri 
znadosmo često za nevremena sklanjati. 

(Istom kasnije kada su mu špilje postale pretijesne, jer se u 
međuvremenu toliko razmnožio, da ih je bilo premalo, odnosno da 
su bile jedna od druge odviše udaljene — a čovjek je ipak društveno 
biče — počeo je na povišenim mjestima graditi kamenom ograđene 
gradine, odakle je najlakše mogao vidjeti opasnost koja mu je pri¬ 
jetila, te se od nje pravovremeno i očuvati, a uz to lijepo nadzirati 
stada, koja su mu pasla po obroncima i padinama. Za takav način 
života Istra je bila kao stvorena.) 

Čovjek u to doba još nije poznavao kovine, a ako ih je i pozna¬ 
vao nije ih još znao pravilno upotrebljavati. Svoje oruđe i oružje: 
batove, klinove, noževe, sjekire i osti za hvatanje ribe, izrađivao 
je iz kamena ili iz životinjskih kosti. 

Brojne špilje i pećine širom Istre sačuvale su nam veoma mno¬ 
go spomenika iz toga vremena. Ostaci životinjskih kostiju koje smo 

već spomenuli, te oruđa pećinskog čovjeka nađena su u »četirim 
špiljama« kod Roča, a i u mnogim drugim jamama po Istri. U svim 
tim špiljama nađeni su kameni i glineni predmeti, što znači da je 
takozvani »špiljski čovjek« stanovao u njima samo u tzv. »kameno 
doba«. Jedino su u Škocjanskoj jami nađeni i brončani, bakreni i 
željezni predmeti, što dokazuje da je u toj špilji čovjek stanovao 
i kasnije, kada je već bio mnogo napredniji. 

To je lako vjerovati, jer je ta špilja tako udobna, da je čovjeku 
mogla uvijek pružiti lijepo ,sigurno i udobno sklonište. 

Na temelju tih nalaza i iskopina zaključujemo i kakav je život 
provodio prvi stanovnik naše Istre. Jednostavne sjekire iz tvrdoga 
kamena, batovi, koštane igle, osti, strelice, lonci iz pečene gline, 
sve nam to potvrđuje da je tadašnji čovjek Istre bio dosta napre¬ 
dan, i u okviru svojih mogućnosti snalažljiv, kad je umio napraviti 
lonce za kuhanje, igle za šivanje, strelice i osti za ribolov. 

Važan dokaz da je čovjek boravio u tim špiljama su, osim živo¬ 
tinjskih kostiju i kamenih predmeta, i čovječje lubanje koje su u 
njima nađene. Potpuni kostur špiljskoga čovjeka u Istri, koji je bio 
suvremenik tako zvanog Krapinskog čovjeka, nije nađen. Zapravo 
je i nađen, ali nije sačuvan. Novigradski biskup Tommasini spomi¬ 
nje u svom povij esno-zemlj opisnom prikazu Istre, pisanom godine 
1646. da je u selu Branenci pod Motovunom iskopano tijelo jednog 
takvog pračovjeka. Dimenzije su njegove bile, kako kaže Tommasi¬ 
ni, upravo nadnaravne veličine, što dokazuje da je tadašnji obita- 
valac Istre bio ljudeskara, koja se je mirne duše mogla, goloruka 
uhvatiti u koštac sa strašnim špiljskim medvjedom, koji se je, kako 
spomenusmo, u to doba skitao po istarskim šumama. Taj nam kos¬ 
tur nije na žalost sačuvan, jer se je nepažnjom onih koji su ga is¬ 
kapali, raspao u prah. Iz pričanja se Tommasinijeva razabire, da je 
nekoliko godina prije toga iskopan također jedan takav kostur u 
obližnjem selu Podbrdu, ali se ni taj nije sačuvao. 

Na području Bademe, međutim, u jednoj od špilja otvorenog 
tipa nešto manje od jednog kilometra udaljenoj od samoga sela 
prema zapadu pronađen je fragment lubanje jednog takvog špilj¬ 
skog čovjeka. Lubanja je, kako to antropolozi kažu, elipsoidnog ob¬ 
lika, a prema svom kraniometrijskom indeksu 74,53 spada u luba¬ 
nje između dolihokefalnoga i mezokefalnoga tipa. Taj fragment 
učenjaci smatraju, uz dio čeljusti pronađene u špilji Lonki kod 
Podpeči kraj Kopra, najstarijim i jedinim primjerkom ljudske ko¬ 
sti iz Istre, koji je pripadao špiljskom čovjeku. Po svojim značaj¬ 
kama pokazuje da je lubanja pripadala čovjeku sredozemne rase. 
Vremenom pripada mlađem periodu kvartera i spada pod kraj ple- 
istocena ili u početak holocena to jest vremena oko godine deset 
tisuće prije naše ere. Ovaj važan fragment lubanje pračovjeka iz 
Bademe pohranjen je sada u depou Muzeja u Trstu. 

U okolici Bademe imade još nekoliko pećina, koje bi kao ova 
u kojoj je nađen taj fragment lubanje, mogle pružiti bogate dokaze 
o boravku pračovjeka u ovom kraju i o načinu njegova života. One 
još čekaju da budu istražene i da o nalazima u njima reknu svoju 
riječ arheolozi i paleontolozi. 

Na dnu špilje nađeno je, osim kostiju, i veoma mnogo zemlje 
crnice, koja potječe od životinjskoga gnoja, pepela, trulog drva i 
granja. To znači da je špiljski čovjek dovlačio u svoju špilju domaće 
i divlje životinje, tamo ih klao i na vatri pekao, te si na primitivan 
način priređivao jelo. Sudeći po kostima riba, ovaca, koza, jelena, 
vepra i dr., zaključujemo da je špiljski čovjek u Istri veoma dobro 
živio, jer je imao svega u obilju, a od divlje se je zvjeradi znao 
obraniti svojom lukavštinom i snagom, a po potrebi i primitivnim 
oružjem. Tako je u Skocijanskoj jami nađena lubanja medvjeda, a 
u njoj duboko zabodeni kameni nož. 

Život kasnijeg stanovništva, koje je, kako u čitavoj Istri, tako 
i u Bademi i okolici, nastavalo vrhove brežuljaka na početku bron- 
čanoga doba, to jest u prvim stoljećima drugoga tisućgodišta prije 
naše ere, bio je mnogo bujniji. To su novo nadošli stanovnici, koji 
nisu više samo lovci nego i stočari i zemljoradnici. U Istri imamo 
mnogo ostataka materijalne kulture čovjeka iz toga doba, pa si 
možemo lako predstaviti način života tih ljudi. 

Špilje su — kako spomenusmo — postale pretijesne i nezgodne 
da pruže zaklonište brojnoj obitelji i još brojnijem stadu, pa novi 
čovjek gradi sam nastambe i to na položajima koji su bili drugom 
čovjeku i divljoj zvjeradi teško pristupačni. Moramo, naime, znati, 
da čovjek nije ni onda bio baš miroljubiv. Bila je to borba za opsta¬ 
nak i samoodržanje. Ako je jedan imao dobru lovinu ili dobar urod, 
a drugi ostao gladan, to je onaj gladni nastojao da se domogne hra¬ 
ne na taj način, da sretnijem lovcu otme lovinu ili pobere ljetinu. 
Pri tome je, naravno, i toljaga imala posla. Nerijetko se borba za¬ 
metala i radi žena, naročito ako ih u nečijoj zajednici kojim sluča¬ 
jem ne bi bilo, ili bi izumrle, što se zbog primitivnog i nehigijen¬ 
skog života, osobito žene rodilje, često dešavalo. Ženu se stoga naj¬ 
radije otimalo, pa ju je trebalo čuvati i sklanjati na sigurno mjesto. 


Gradine 

I tako je čovjek počeo graditi kamene gradine. Možda niti je¬ 
dan kraj u Evropi nije tako bogat kamenim gradinama prvoga čo¬ 
vjeka kao naša Istra. Skoro na svakom podesnijem brežuljku, a tih 
ima u Istri na stotine i stotine, nalazimo ostatke kamenih gradina, 
koje narod naziva »gradinama«, »gromačama« ili »gomilama«. Ve¬ 
oma se mnogo sela i mjesta u Istri još i danas naziva »Grad«, »Gra- 

dište«, »Gračišće«, »Gradina«, »Gomila« i »Gomilica«, što znači da 
su nastala na tim starim divovskim gradinama. 

Oblik je tih gradina obično okrugao ili eliptičan. To zapravo 
i nije ništa drugo, nego visokim kamenim zidom ograđeni prostor 
u obliku kruga. Kamenje je ogromno, netesano, sirovo. U sredini 
takvoga kruga, odakle puca vidik na sve strane, a do kojega je i 
pristup težak, nastanio se čovjek sa svojom obitelju i sa svojom 
stokom. U nekima od tih gradina su po dva, pa čak i po tri kamena 
okruga. Jedan u sredini uži je i manji, a drugi oko njega širi i pro¬ 
straniji. Izgleda da je čovjek u onom nutarnjem stanovao sa čla¬ 
novima svoje obitelji, a u vanjski je krug zaklanjao stoku. Zemlja 
je naime u tim krugovima crna i plodna, što znači da je nastala 
od pepela sagorjelog drva te životinjskih i čovječjih otpadaka. 

Dugo se nagađalo odakle potječu te gradine i te gomile ogrom¬ 
nog netesanog kamenja. U narodu kolaju još i danas priče, da su 
u pradavno doba ovdje živjeli divovi, vanredno jaki i snažni, a 
zvahu se »Zidori« (vjerojatno »zidari« od riječi zidati) koji da su 
nekoć gradili te silne gradine. Istarski povjesničar Petar Kandler 
tvrdio je isprva da su to ostaci rimskih utvrda. To je zaključivao 
po tome, što je u mnogim takvim gradinama nađeno predmeta iz 
rimskog doba, a osim toga i po tome što je ispod većine takvih gra¬ 
dina vodila strateški izgrađena rimska cesta. Međutim je engleski 
istraživač kapetan Richard F. Burton dokazao, da su sve te gradine 
po Istri zapravo nastambe prvog čovjeka, u koje se je, kad je već 
napustio špiljski život sklanjao pred opasnostima, neprijateljima, 
divljom zvjeradi i vremenskim nepogodama. To su mišljenje pri¬ 
hvatili kasnije i drugi povjesničari, pa i sam Kandler. 

Činjenicu, što su u pojedinim gradinama naišli i na ostatke iz 
rimskog doba tumače time, što su Rimljani na nekima od tih gra¬ 
dina nadogradili svoje tvrđavice i postavili u njih stražu, koja je 
nadzirala vojničku cestu pod brijegom i osiguravala promet po njoj. 

Prvi je čovjek, dakle, kako vidimo, odabirući mjesto svoje na¬ 
stambe, imao instinktivno strateškoga smisla. 

Kad se čovjek popne na koju od tih gradina, pukne mu pred 
očima krasan pogled na sve strane. Po svim obližnjim brežuljcima 
vide se kao na dlanu takve iste gradine. Prvi je dakle čovjek mogao 
sa svoga položaja lijepo promatrati kretanje drugoga čovjeka u 
susjednoj gradini i razabrati njegovu namjeru, da li je dobra ili 
zla, a uz to je mogao paziti na stado na proplanku ili u ravnici 
i uočiti opasnost koja eventualno na nj vreba. 

Takvih je gradina, gromača ili gomila De Franceschi nabroiio 
120, a Kandler preko 700. Na temeljima nekih od njih sagrađeni 
su kasnije i mnogi sredovječni kašteli i stari gradovi. Tako imamo 
još i danas na brijegu iznad Pazina »Stari« Pazin, pa »Stari« Buzet, 
»Stari« Draguć, »Stari« Pićan itd. 

I Badema je jedno takvo gradinsko naselje, a bilo bi čudo da 
to po svom položaju nije. Međutim sadašnje naselje Bademu okru¬ 
žuje žitav niz sličnih gradina i prethistorijskih naselja. Mnoge su 
od njih poznate, ali nisu još dovoljno istražene. Najbliža grupa 
pruža se u polukrugu između Katuna i Svetog Ivana od Šterne. 
To su: Punčan (kota 246), Vrtlače (kota 258), Selin Vrh (kota 252) 
i kao zadnji i najbliži Bademi Stander (kota 283) iznad sela Sino- 
žići. Nešto podalje od njih postojalo je prethistorijsko naselje na 
Glavici (kota 277). Ostale gradine, kojih ima također lijep broj 
ne navodimo, jer one već pripadaju području Svetoga Lovreča Pa- 
zenatičkoga, Kringi, Muntrilju, odnosno Višnjanu, Novoj Vaši i 
Žbandaju. 

Te su gradine bile naseljene u protoilirsko brončano doba (2000 
godina prije naše ere) i u ilirsko željezno doba (1000 godina prije 
naše ere). Pripadali su im grobovi pod kamenim gomilama. U gra¬ 
dini u Vrtlačama postoji preko 15 takovih gomila. Ovi tumuli pred¬ 
stavljaju grobove iz brončanog doba, a sasvim su jednaki kao i 
ostali već istraženi i dokazani tumuli po ostaloj Istri. Neki su od 
tih tumula bili djelomice već divlje prekopavani. Narod naime sma¬ 
tra da u tim grobovima ima zlata, pa ih je ne jedamput pokušavao 
prekopavati, naročito one na Punčanu iznad sela Katuna. 

Prigodom kopanja jarka za novi vodovod Buzet—Rovinj na 
sedlu između Selin vrha i Vrtlača zimi godine 1958. otkopana su 
dva skeletna groba, ali u njima nije bilo nikakvih priloga. Zanim¬ 
ljivo je da ljudi iz Bademe i okolice nazivaju Vrtlače Starim Po¬ 
rečom. 

Većih kamenih tumula ima i na Punčanu, gdje su na podnožju 
brijega pronađeni i pepeoni ilirski grobovi. U živu stijenu bile su 
uklesane manje jame kao ležišta za žare s pepelom spaljenih po¬ 
kojnika. 

Da li se je špiljski čovjek, koji je — kako rekosmo — zahva¬ 
ljujući brojnim udobnim špiljama, živio u Istri u lijepom broju, to¬ 
kom vremena sam toliko razvio, da je, izišav iz špilja, počeo graditi 
kamene gradine i baviti se stočarstvom, ili je odnekale došao drugi 
napredniji narod, koji ga je potisnuo iz njegove postojbine i sam 
se tamo nastanio, nije sigurno. Činjenica je, da su se po Evropi u 
to doba već valjale mase pojedinih ljudskih plemena, seleći čas od 
zapada prema istoku, čas od istoka prema zapadu. Kandler drži, 
da su prvi civiliziraniji stanovnici Istre bili keltskoga podrijetla 
i da su se spustili u nju negdje oko godine 2000 prije naše ere. To 
isto misli i De Franceschi. Benussi međutim izgleda da nije toga 
mišljenja, jer o tome možda hotimice, ne spominje ni riječi. 

Povijest nam međutim pripovijeda o velikoj seobi Veneta Da- 
kotračana (Euganea) u doba trojanskoga rata (između godine 1500. 
i 1200. prije naše ere). Oni su se otisnuli sa obala Crnoga mora, pre¬ 
šli Balkan držeći se toka Dunava i Save i kroz ljubljansku se nizinu 
probili na more. Njihova je pradomovina bila današnja Dobrudža 
na ušću Dunava, a zvala se je Istra, kao što se i Dunav nazivao 
Ister. Oni su bili tračkoga, Grcima srodnog podrijetla i bili već na 
prilično visokom stupnju civilizacije, svoje su mrtvace spaljivali i 
pepeo pohranjivali u žarama, a kako su poznavali željezo i željezno 
oružje to su bez velikih poteškoća mogli svladati starosjedioce i za¬ 
posjesti zemlju. Izgleda da su se oni kao primorski narod, naselili 
uglavnom uz more ili bar bliže moru, dok su se starosjedioci zadr¬ 
žali uglavnom u planinskim krajevima. Oni su svojoj novoj domo¬ 
vini dali ime svoje stare postojbine, Istra, koje se i održalo do dana 
današnjega. 

Najzanimljiviji nalazi o njihovu životu, njihovim običajima i 
predmetima, koje su upotrebljavali, pronađeni su u njihovim gro¬ 
bovima u Bermu, u Picugima kraj Poreča i u Vižačama nedaleko 
Pule. 

Istrani su po svemu sudeći bili veoma spretan i promećuran 
narod. Na njihovu se području ukrštavahu trgovački putovi, između 
istoka i zapada, sjevera i juga. Istra je tako postala trgovačkim sre¬ 
dištem predrimskoga doba, u kom se gomilala sva moguća roba. 
Grčki pisci spominju, da se preko nje nabavljao jantar, a taj je sti¬ 
zao čak s Baltika, i da se u nju izvoze stakleni ukrasi feničke pro¬ 
izvodnje, da trguju solju, kositrom (taj je dolazio čak iz Galije), 
bakrenim i željeznim proizvodima, pa i robovima kojih se u ono 
vrijeme moglo naći na svim tržištima. Latinski pak historičari go- 

vore o trgovačkim lađama iz Taranta, koje da odlaze trgovati u 
Istru. Neki misle da je Istra u to vrijeme imala čak 120 tisuća sta¬ 
novnika, nastanjenih u 520 gradina. 

U petom stoljeću prije naše ere to je blagostanje na čas preki¬ 
nuto. Sa sjevera provaljuju dva keltska plemena: Kami i Japodi. 
Kami zaposjedaju područje Goričke i Trsta, a Japodi ili Japidi pod¬ 
ručje istočno od toga, do Snježnika, odakle se spuštaju u Istru, ko¬ 
jom vjerojatno cijelom zagospodariše. 

Taj prodor Kelta u prvi je mah zaustavio dotadašnji cvat obrta 
i trgovine, jer su oni bili »gens valida et fer a«, ljudi snažni i surovi, 
koji su imali više smisla za oružje i ratovanje nego za obrt i trgo¬ 
vinu. Međutim oni su se držali više unutrašnjosti, jer za more nisu 
imali mnogo smisla tako da su primorci još uvijek mogli ploviti i 
trgovati i donekle zadržati ono blagostanje, koje su prošlih stoljeća 
stekli. Istrani su na moru mogli dati oduška svojoj aktivnosti i pro- 
mećurnosti, ono im je bila škola odvažnosti, a ujedno i izvor bla¬ 
gostanja i bogatstva. Na svojim brzim lađama krstarili su po čita¬ 
vom Jadranu, nekad trgujući, a nekad (naročito Liburni) i gusareći. 
Tako rimski povjesničar Plinije pripovijeda, kako se je špartanski 
kralj Kleomen kada je 303. pr. n. e. plovio prema mletačkoj obali, 
morao držati daleko od istarske obale od straha da ga ne napadnu 
istarski i liburnski gusari. 

Literatura: Marchesetti: I castelieri della Venezia Giulia, Trst 1903. — 
Bernardo Benussi: Dalle annotazioni di A. Puschi, Archeografo Triestino S. III, 
V, XIV, 1928, 257. — Battaglia R.: Bolletino di Paleontologia Italiana, Roma 1958/59, 
191 si. — R. Battaglia: Atti e memorie della Societ& istriana N.S.I., 1947. — Zapisci 
iz Arhiva Arheološkog muzeja Istre u Puli. 


PDODOR RIMLJANA, NJIHOV USPON I SLOM 

U predrimsko doba Istru su dakle nastavale dvije glavne sku¬ 
pine naroda: Veneto-Tračani i Kelti. I jedni su i drugi bili podije¬ 
ljeni na razna plemena: Meni, Kaleni, Japidi, Sekusi, Liburni i 
drugi. Venetotračka plemena bavila su se pretežno poljodjelstvom 
i pomorstvom. Poznavali su privatno vlasništvo i individualno stje¬ 
canje dobara. 

Kako pak sitno posjedništvo, kraj prostranih šumom obraslih 
površina nije dopuštalo neku veću poljodjelsku djelatnost, stanov¬ 
ništvo uz obalu bavilo se više ribolovom, plovidbom, gusarenjem 
i proizvodnjom, odnosno trgovinom solju. Sol je bila veoma tražena 
i cijenjena roba kod svih naroda u unutrašnjosti, pa su primorski 
Istrani vrlo rano naučili trgovati i mijenjati sol za raznovrsnu dru¬ 
gu robu i kretati se putovima, koji su ih vezivali sa srednjom i sje¬ 
vernom Evropom od Baltika do Sredozemlja. 

S druge su strane keltska plemena, koja su živjela u unutraš¬ 
njosti bila uglavnom stočari i ratnici, a živjeli su u plemenskim, od¬ 
nosno rodovskim zajednicama, klanovima, te bi u pomanjkanju paše 
i slabe ljetine selili iz mjesta u mjesto, već prema tome, kako im je 
gdje bolje odgovaralo. Međutim su se i veneto-tračka i keltska ple¬ 
mena ubrzo povezala zajedničkim probicima, stvorivši tako jedan 
jedinstveni narod Histra, pa su uz svoje plemenske odnosno rodovske 
glavare imali i zajedničkoga vladara, tako da su se Rimljani, kada 
su se nakon punskih ratova stali širiti prema istoku već sukobili s 
Histrima, kojima je bio na čelu kralj, čije nam ime nije, na žalost, 
povijest zabilježila. Bio je to otac posljednjeg istarskog kralja Epula 
ili Epulona. 

Nakon dugog i žestokog Drugog punskog rata, podvrgavši Ve- 
nete i osvojivši Cisalpinsku Galiju, Rimljani se stadoše spremati za 
prodor na istok. U tu su svrhu godine 183. prije naše ere, odlučili 
da osnuju koloniju koju nazvaše Akvileja. Istarska su plemena od¬ 
mah osjetila opasnost koja im prijeti od rimskih kolonista i poku¬ 
šala spriječiti njezinu gradnju, odnosno podizanje tvrđave. 

Konzul Klaudije Marcel ishodi odobrenje, da ih smije napasti. 
Provali u Istru, ali se, doživjevši neuspjeh, odmah i povuče. Istrani, 
da se osvete, iskoristiše slijedeće 182. godine, priliku, kada su Rim¬ 
ljani bili okupirani borbama u Španiji i Liguriji, pa napadoše 
nekoliko mjesta na istočnoj obali Italije. Zajedno s hitrim more¬ 
plovcima Liburnima opljačkaše Apuliju, Brindisi i Taranto, a isto¬ 
dobno neprestano uznemirivahu koloniste i graditelje Akvileje. 

Konzul Gajo Fabije Buteon navali stoga 181. prije naše ere na 
Istrane te ih suzbije. Istom je tada uz uobičajene velike vjerske 
svečanosti Akvileja mogla biti konačno dovršena. Rimljani dove- 
doše 3000 pješaka i 240 konjanika i podijeliše im zemlju: svakom 
pješaku po 50, a svakom konjaniku po 140 rimskih jutara plodne 
zemlje. 

Dvije su godine Istrani mirovali. Međutim kada je po smrti 
staroga kralja došao na čelo saveza plemena niegov odlučni i podu¬ 
zetni sin Epulo, borbe se obnoviše. Započne teški i krvavi rat, s iz¬ 
mjeničnom srećom, u kojem isprva pobjeđuju Istrani. U dolini 
Milja poraziše vojsku novoga konzula Aula Manlija Vulsona, sasje- 
kavši mu čitavu drugu legiju i dobar dio treće, koja ostavi bogat 
plijen, te stade u najvećem metežu bezglavo bježati k moru da se 
dočepa teretnih lađa, koje su s mora slijedile i pratile vojsku. Gužva 
je bila takva da je ni konzul ni tribuni ni centurioni ne mogoše 
zadržati. 

Tu se Istrani prevariše. Opojeni pobjedom baciše se na bogati 
plijen i na silne mješine vina pa zaboraviše na treću legiju, koja 
se sa 3000 galskih najamnika bijaše utaborila negdje oko Bazovice. 

Reorganiziravši na brzu ruku ostatke potučene rimske vojske 
i podigavši na noge galske pomoćne čete, konzul navali u ranu zoru 
na većim dijelom pijane i pozaspale istarske ratnike, te ih u neoče¬ 
kivanoj bici hametom porazi, sasjekavši oko 8000 vojnika. Sam 
kralj jedva im uteče, bacivši se na brza konja. 

Rat se nastavi nesmanjenom žestinom. Rimljani su nadirali no¬ 
vim snagama, držeći se uglavnom obale, kako bi imali uvijek osi¬ 
guran uzmak na brodove, koji su ih usporedo pratili s mora. Usput 
su pljačkali, palili i nemilice ubijali domaći živalj, što je Istrane 
do krajnosti ogorčilo. 

Kralj Epulo okupi oko sebe svu za oružje sposobnu omladinu 
pružajući očajnički otpor. Međutim se na otvorenom polju nije ni¬ 
kako mogao suprotstaviti discipliniranoj i po svim vojnim pravi¬ 
lima organiziranoj rimskoj vojsci, tako da mu u jednoj samoj bici 
Rimljani sasjekoše oko 4000 mladića. 

Pokušaj pregovaranja nije uspio, jer su Rimljani, osjetivši se 
jačima, stavljali nemoguće uvjete. Povlačeći se pred premoćnom si¬ 
lom ostaci se Epulonove vojske povukoše u utvrđene gradove južne 
Istre, Mutilu i Faveriju, a sam se Epulon utvrdi u Nesaktonu (da¬ 
našnje Vižače) dugo odolijevajući rimskoj opsadi. Međutim kada 
su Rimljani odveli tok rječice, koja je vodom opskrbljivala grad, 
opsjednutima nije preostalo nego da se predaju. 

Ne želeći nikako pasti u rimsko ropstvo Epulon se sam probode 
mačem, a tako učiniše redom i svi njegovi ratnici, poubijavši prije 
toga sve žene i djecu i bacivši njihova trupla preko nasipa na glave 
rimskih vojnika. Prizor je bio stravičan. Ista je sudbina zadesila i 
Mutilu (Medulin) i Faveriju, koje su također spaljene i do temelja 
razorene. 

Plijen koji Rimljani nađoše i podijeliše vojnicima premašio je 
sva njihova očekivanja. Konzul je u Rim otpremio nebrojeno blago 
u srebru i zlatu pa i u gotovu novcu, što je u ono doba bila velika 
rijetkost. Pet tisuća šestotrideset i dvije osobe bile su prodane u 
ropstvo, a najviđeniji su istarski plemenski prvaci i narodni vođe 
bili javno išibani i potom smaknuti. Toliko su Rimljani bili na njih 
ogorčeni, jer mora da su im zadali mnogo jada. 

Koliku su važnost podavali Rimljani tomu ratu dokazuje i či¬ 
njenica, da su se mnogi rimski pisci njime pozabavili, kao Plinije 
Justin, Livije, pjesnik Hostije i drugi, a napisano je i posebno djelo 
o njemu (Ostius: De bello Histrico) što se običavalo činiti samo za 
naročito velike podvige. 

I u našoj je književnosti junačka borba Istrana potakla mnogo 
pero, da je obradi. Tako je Vladimir Nazor u pripovijesti »Epulo« 
opisao događaj, kada se taj mladi junački kralj baca na štit i pro¬ 
bada mačem. U prvom i narednim brojevima lista »Istra« iz 1930. 

izlazila je u podlistku pripovijest »Epulonova smrt« iz pera Rade- 
tićeva, a i još su neki obrađivali taj interesantan motiv. Istarski 
skladatelj Matko Brajša-Rašan, ispjevao je i uglazbio prizor i pjev 
Epulonov prije nego se je probo. 

Pod vlašću Rimljana 

Zagospodarivši Istrom godine 177. prije naše ere prva je briga 
Rimljana bila, da svoj posjed osiguraju, kako prema susjednim Ja- 
pidima i Liburnima, odnosno Ilirima, tako i u odnosu na preostalo, 
neprijateljski im raspoloženo pučanstvo u unutrašnjosti. 

Prema podacima rimskoga pisca Livija Istrani su u tom ratu 
izgubili oko 20 tisuća boraca. Uzmemo li da to predstavlja polovicu 
za oružje sposobnih muškaraca, moglo bi se zaključiti da je cijela 
Istra u to vrijeme brojila oko 160 tisuća duša. 

Oslabljena tolikim gubicima u ljudima i dobrima Istra je mo¬ 
rala podnijeti pobjednikov jaram, koji nije bio lagan. Rimljani su 
zemlji nametnuli težak danak, najbolju zemlju razdijelili među le¬ 
gionare, ispresijecali je brojnim strateškim cestama i načičkali je 
utvrdama, u kojima su bile stacionirane vojničke posade, tako reći 
na svakom istaknutijem brežuljku. 

(Da je područje Bademe bilo u rimsko doba naseljeno doka¬ 
zuju nam nalazi pepeonih grobova sa kamenim žarama i u njima 
malim staklenim bočicama-balzamarijima, koje su pronašli u Ba¬ 
demi odmah iza sadašnjega groblja. Jedan rimski spomenik prona¬ 
đen još 1689. na polju Jurja Radetića predstavlja nadgrobni spo¬ 
menik koji su podigli sinovi svojim roditeljima, oslobođenim robo¬ 
vima, Vibiju i Salviji. Spomenik je sada izgubljen.) 

Međutim su se uza sve te mjere opreznosti novi naraštaji još 
pedeset godina kasnije pobunili protiv rimskoga gospodstva. Nisu 
uspjeli. Konzul Sempronije Tuditanus u krvi je ugušio ustanak i 
nametnuo još tvrđi režim. Najupornije iseliše na Korziku (gdje se 
još i danas jedno naselje zove Istria) a druge u okolicu Piacenze, 
gdje podigoše naselje Histriodunum, i druguda. 

Na njihova mjesta naseliše druge Latine. Petnaest tisuća novih 
pouzdanih kolonista porazmješteno je širom pokrajine. I kasnije, za 
vladanja cara Augusta, dopremljeni su novi kolonisti u Istru: u 
Poreč, Kopar, Nesakton i drugamo. 

Prvo što su Rimljani uradili, kad bi zaposjeli neku zemlju, bilo 
je da urede dobre strateške putove za brzo prebacivanje vojske i za 
osiguranje utvrđenja podignutih na svakom iole važnijem brijegu, 
te za potrebe dopreme i razmjene dobara. A Istra je, kako znamo, 
još u predrimsko doba bila na križanju trgovačkih putova, koji su 
vodili od Sredozemnog do Sjevernog mora, te od Crnoga mora na 
istoku do Atlantika na zapadu. 

Nije stoga čudo, da su joj i Rimljani posvetili punu pažnju. Na 
zapadnoj je obali niknuo niz naselja i gradića odakle su prema 
unutrašnjosti vodile solidne ceste i osiguravale brzi promet. U tim 
se naseljima i gradićima razvijala ne samo trgovina, nego i za ta¬ 
dašnje prilike značajna industrija: grimiza, tkanina, boja, koža, 
vune, lončarije, a da o vinu, ulju, mesu, voću i drugim živežnim 
namirnicama i ne govorimo. Brojni kamenolomi davahu izvrstan 
kamen za gradnju obala i pristaništa, palača, vila, stupova i sarko¬ 
faga, te se tesani kameni blokovi prevažahu i preko mora u Ravenu 
i druguda. Bogata i plodna zemlja na zapadnim je stranama rodila 
izvrsnim vinima, slatkim i jakima (vinum pucinum; pucina uva om- 
nium nigerrima; pucina vina in saxo coquntur). Školjki, rakova i 
morskih riba davala je Istra više nego ijedna druga pokrajina, a 
isto tako i izvrsno istarsko ulje, koje Plinije naziva posebnim istar¬ 
skim specijalitetom. 

U istarskim je šumama rastao, kao još ponegdje i danas, odli¬ 
čan hrast o kojemu govori i Strabonije u svojoj knjizi o cisalpin- 
skoj Galiji u koju ubraja i Veneciju i Istru (... »et quae colitur 
terra omnis generis copiosos praebet fructus; et silvae tantum glan- 
dis suppeditant, ut ex porcorum gregibus, qui ubi pascuntur, Roma 
fere alatur...«). 

Može se bez pretjerivanja reći, da je u rimsko doba Istra bila 
pravi zlatni rudnik za bogate rimske građane, koji su tamo imali 
svoje posjede. Zemlja je davala obilate plodove, podneblje im je 
odgovaralo za odmor i razonodu, pa je tako reći cijela zapadna oba¬ 
la bila jedno samo veliko ljetovalište, s cijelim nizom raskošnih vila, 
na čije temelje i danas nailazimo. 

Da li se je Istra ikada potpuno romanizirala bilo bi teško reći. 
Mnogi natpisi i danas pokazuju, unatoč rimskom obliku, i poganske 
korijene. Ptolomej, koji je pisao oko godine 130. naše ere, spominje 
da Istru nastavaju Japidi (to je pisao 300 godina nakon rimskog 
upokorenja). 

Neki povjesničari sumnjaju da li je Istra, naročito ona u dubo¬ 
koj unutrašnjosti, bila ikada polatinjena. Rimljani naime nisu ni¬ 
kada pokorenim narodima silom nametali ni svoju vjeru, ni svoj 
jezik. (»I Romani — kaže Kandler — non posero a canone indecli- 
nabile lo livellare le provincie, ma ad ognuno fissarono la forma 
e la costituzione rispettando le forme e le costituzioni provinciali 
precedenti, poche cancellate per castigo ed imposto governo da essi 
dettato, bastando solo di romanizzarle colle colonie militari, poli- 
tiche ed agrarie, di presidiarle colle legioni di stazione e coi militi 
sedentari, neppur imperando la lingua latina siccome unica che do- 
vesse essere pubblica ed amministrativa« ...) 

Tragovi toga zlatnoga doba vide se u Istri i danas. Car Vespa- 
zijan koji je vladao od 69. do 79. naše ere, gradi svojoj miljenici 

libertinki Juliji Coenis, rođenoj Istranki, u Puli amfiteater (taj sam 
događaj, crpeći historijske podatke iz Plinija, Tacita, Suetonija, Jo¬ 
sipa Flavia, te iz Acta apostolorum i Biblia sacra obradio u knjizi 
na njemačkom jeziku »Die Arena von Pula« objavljenoj 1966). Mno¬ 
ge palače i hramovi rezultat su toga doba općega blagostanja, jer 
su mnogi pripadnici carske kuće ovdje živjeli i imali velike posjede. 

Tu se je, među robovima i vojnicima, dosta rano raširilo krš¬ 
ćanstvo, vjera »porobljenih i poniženih«, koja je sve više prodirala 
i izvan sirotinjskih četvrti, pa čak i u predvorja carskih dvorova. 



Vespazijanova Arena u Puli 


Car Konstantin, koji je 313. dao slobodu ispovijedanja kršćanima i 
time dokrajčio progonstva, koja su dala, kako se računa, preko dva 
milijuna, a možda i više, kršćanskih mučenika, doživio je i sam 
obiteljsku tragediju, davši Istri jednoga carskoga mučenika. Nje¬ 
gov nedužni sin Krispo, ovdje je u Puli smaknut 326. Drugi član 
carske obitelji, Konstancije Galo (brat Julijana, kasnijeg Apostate), 
bio je zatočen u Plominu. 

Diobom rimskoga carstva na dva dijela, na istočnu i zapadnu 
polovinu, Istra je pripala zapadu. Rimsko se carstvo bilo toliko ra¬ 
širilo, da su imperatori smatrali, da je došlo vrijeme da prestanu 

s daljnjim osvajanjima, da se utvrde granice do kojih su došli i da 
se živi u miru, a da se golemim prostranstvima upravlja iz dvaju 
jednakopravnih središta, Rima i Bizanta. 

Na svim granicama stajale su legije, koje su trebale biti jam¬ 
stvo sigurnosti. To, međutim, više nisu bile legije sastavljene od 
Rimljana, discipliniranih i u strogoj stezi odgajanih mladih rim¬ 
skih građana, nego su to sada bile plaćeničke čete, sastavljene od 
pripadnika svih mogućih podjarmljenih naroda, koji nisu shvaćali 
da bi se trebali boriti za slavu i veličinu carskoga prijestolja i snage 
koju je ono u one dane općega raskoša i razbludnosti, trebalo da 
čuva i predstavlja. 

Slom rimskoga gospodstva se približavao. Već su godine 169. 
naše ere germanska plemena sa sjevera, Kvadi i Markomani, pro¬ 
bili kordon i provalili na jug sve do Italije. Istom ih je nakon pet- 
godišnje borbe Marko Aurelije uspio potjerati natrag. Sto godina 
kasnije, godine 268. nadiru Alemani i Goti, 274. ponovno Kvadi i 
Markomani, 276. opet Alemani i tako je redom svake godine po 
negdje pucao lanac demoraliziranih legija, koje više nisu mogle 
zadržati proboj. One uostalom nisu više imale ni smisla ni želje 
da se bore za slavu Rima i veličinu Italije. 

Godine 400. Alarik kralj Gota probija Julijske Alpe i kreće na 
Rim, ali ga je utvrđena Akvileja uspjela zadržati. Potučen u prvi 
se mah povlači, ali se osam godina kasnije opet vraća i, paleći i 
pljačkajući, dopire do Rima, koji tri puta redom opljačka tako reći 
do kože. Sakupivši neizmjerno blago spremao se da se prebaci u 
Afriku, ali ga nenadano zateče smrt. 

Godine 450. pojavi se na čelu ogromnih vojska, koje su, kako 
se tvrdi, brojile do 600 tisuća ljudi: Huna, Sarmata, Skita, Ostro- 
gota, Alana i drugih naroda — »bič Božji« Atila. Provalivši preko 
Panonije dopre čak do Francuske, gdje ga zadržaše pa ustukne, ali 
se već za dvije godine ponovno pojavi i prebacivši se preko Julij- 
skih Alpi stiže do Akvileje, poruši je, opustoši i opljačka tako stra¬ 
šno, da se nikada više, do dana današnjega, nije uspjela oporaviti 
i vratiti svoju staru veličinu. 

Slijede redom, tako reći svake godine, nove provale barbara 
raznih plemena i raznih imena: Gota, Herula, Ruga, Turcilinga, 
Ostrogota, Sueva, Saksonaca, Bugara, Gepida, Slavena i tko bi ih 
sve znao. Palili su i pustošili, pljačkali i uništavali sve što bi im se 
našlo na putu.* I tako propadoše mnogi nekad cvatući gradovi, sela 
i naselja i rimskoga je carstva formalno nestalo. 


* (Paulus Diaconus: Longobardi cum Aribus et Sclavis Istrorum fines in- 
gressi universa ignibus et rapinis devastarunt. . .) 

SLAVENI — HRVATI 

Pojavljuju se, rekosmo, u Istri prvi put Slaveni. Nisu došli 
sami, nego zajedno s ostalim masama »barbara«. Ime »barbari« je 
nelijepi naziv za pripadnike svih drugih naroda, koji nisu Rimljani, 
a imalo je potcjenjujući značaj. 

Pojavljujemo se, dakle mi... 

Tko smo i odakle smo došli? 

Najprije ćemo navesti povijesne podatke, koji postoje, a koji 
nepobitno potvrđuju činjenicu, da smo se godine 600. naše ere, u 
onom darmaru naroda i plemena, koji se valjahu, redovito od istoka 
prema zapadu i od sjevera prema jugu, našli i mi i da nas se spo¬ 
minje kao Sclave ili Slavene. 

» ... Et quidem de Sclavorum gente, quae vobis valde imminet, 
et affligor vehementer et conburbor. Affligor in his, quae iam in 
vobis patior, conturbor quia per Istriae aditum, iam in Italiam in- 
trare coeperunt...« 

To je izvorno pismo, datirano mjeseca srpnja godine 600. a pi¬ 
sao ga je rimski papa Grgur solinskom biskupu Maksimu. 

Nekoliko stoljeća kasnije bizantinski car Konstantin Porfiro- 
genet, pišući za svoga sina Romana upute, kako treba da vlada ze¬ 
mljom i narodima, koji je nastavaju, točno mu navodi povijesni pri¬ 
kaz i zemljopisni pregled zemalja i granica (Ethnon). U toj knjizi 
nazvanoj »De administrando imperio«, tj. kako treba upravljati dr¬ 
žavom, Porfirogenet kaže da je njihov carski predšasnik car Herak- 
lije, koji je vladao istočnim dijelom rimskoga carstva od godine 602. 
do 641., pozvao narod Hrvata, da se nastane na opustjelim i rato¬ 
vima opustošenim zemljama južno od Dunava i u Dalmaciji, što da 
oni i učiniše, te u velikom broju zaposjedoše cijeli Balkan do naj¬ 
zapadnijih granica carstva. 

Jedno zvono 

Po Konstantinu Porfirogenetu Avari su, zajedno sa svojim po¬ 
moćnicima Slavenima zaposjeli Dalmaciju i Balkan, provaljujući sve 
do Carigrada. Heraklije ratujući protiv Perzijanaca, a opsjedan od 

avarsko-slavenskih vojska, pozva Hrvate , koji da su lutali s one 
strane Karpata u potrazi za stalnom postojbinom, godine 619. i do« 
dijeli im zemlju u Dalmaciji uz uvjet da odanle potjeraju Avaro- 
Slavene. To im je za nekoliko godina i uspjelo i oni se nastaniše 
na zemlji između Cetine i Like i tamo osnovaše u prvi mah jeda¬ 
naest županija, a zatim još daljnje tri, kojima su na čelu bili žu¬ 
pani, a podređeni bijahu banu. Porfirogenet nabraja te županije: 
Chlebiana (Livno), Zenzena (s lijeve strane Cetine), Imota (Imotski), 
Pleba (Pliva u Bosni), Pesenta (područje između gornjeg toka Ce¬ 
tine i Krke), Parantalassia (primorje od Cetine do ušća Krke) Bri- 
bera (Bribir), Nona (sa Zadrom), Tzena (Knin), Sidraga, Nina, Cri- 
bassa (Krbava), Litza (Lika) i Gucika (Gacka). Na zapadu je po Por¬ 
tir ogenetu bila hrvatska granica kod utvrde Albunum (Labin) »A 
Zentina autem fluvio Crobatia incipit, extenditurque versus mare 
ad Istriae usque confinia sive Albunum urbem, versus montana 
aliquatenus etiam supra Istriae Thema excurrit« (Const. Porphir. 
XXX). 

Pop Luka Kirac dokazuje, da je postojala i Gočanska županija 
nedaleko od Pule, prema čemu je granica hrvatske države sezala i 
mnogo dalje na zapad. 

Tih se dvaju pisanih podataka povjesničari drže i mi nemamo 
razloga, a niti namjere, da ih pobijamo. Mi ih zapisujemo. 

Ipak, budući da nas zanima svačije mišljenje, pa ma kako gu¬ 
stom maglom mašte i nagađanja bilo obavijeno, a tiče se naše ze¬ 
mlje i našeg naroda, mi ćemo ga zabilježiti, bez obzira je li zastar¬ 
jeloga ili najsuvremenijeg datuma. 


Drugo zvono 

»Starija škola« kaže, da su u prapovijesti svojoj Slaveni živjeli 
u ropstvu Germana i Turana (Turkotatara). Od Germana da su na¬ 
učili zemljoradnju, a od Turana stočarstvo. Po tome robovanju da 
su dobili i ime (njemački »Sklave«, latinski »Sclavus«). Potekli da 
su iz močvarnih krajeva rijeke Pripeta, tako zvanog Polesja. Kako 
močvara nije nikada bila zgodno bojište to je i njihova narodna 
značajka bila nesposobnost za ratovanje i potpuno pomanjkanje boj¬ 
nog reda tako, da su ih sjeverni susjedi, skandinavski Rosi (kasnije 
normanski Rusi) i južni Turani stočarski i konjanički narod, lovili 
po močvarama kao pitomu divljač i odvodili u roblje. Ova se sud¬ 
bina njihova ne izmijeni ni kasnije, poslije njihova nehotičnog pro¬ 
širenja prema Visli i Donu. 

Slavensko proširenje do Odre i istočnih Alpa s jedne strane, 
a Peloponeza s druge strane, zbilo se tek za avarskoga jarma. Avari 
su, naime, oko godine 561. utemeljili svoju prvu državu u slaven- 

skoj istočnoj Galiciji. Odavle provališe, poduprti srodnim turans- 
kim plemenima od kojih su najpoznatiji Bugari, preko Češke do 
Gornje Maj ne, Saale i Labe, čak do Istočnoga mora i na tom gole¬ 
mom prostoru pobiše silu naroda. 

Nastavljajući ubijanjem i gonjenjem starosjedilaca naseliše se 
u današnjoj Ugarskoj, koja im postade glavnim središtem, a zatim 
prodriješe sve do Jadranskoga mora. Sav taj prostor Avari naseliše 
svojim slavenskim robljem i to ne po narodima, na primjer Čehe 
na jedno, Hrvate na drugo područje, nego sasvim ispremiješano, 
kako su već koga u tom gonjenju kamo natjerali. Tako su i Hrvati 
i Srbi raskomadani i na razne strane porazbacani. Iz ove smjese 
stvoriše se današnji slavenski jezici, koji — kako i sami znamo — 
tvore jedan neprekidni lanac pomalo prelaznih dijalekata od Bal¬ 
tika do Sredozemlja. 

Avari međutim, provaljujući u svrhu pljačke i zatiranja na 
sve strane, ne nađoše na tim svojim bojnim pohodima svagdje baš 
čiste samonikle Slavene. Bilo je tu Slavena koje su već prije po¬ 
korili Germani, odnosno Turani. Ovi su novopokoreni Slaveni već 
imali svoje gospodare vićaze odnosno vitez e (germanske 
wikingere). 

Ovi su se vitezi morali pokoriti Avarima, jednako kao i njihovi 
noviji podložnici Slaveni, i postadoše jednaki jadnici, samo što se 
sada, po avaro-bugarskom, zvahu »župani«. 

Čitava ta ogromna masa naroda nije tvorila jednu organiziranu 
državu s nekom energičnom središnjom vladom u evropskom smi¬ 
slu. To je bila smjesa porazbacanih horda, od kojih su bugarske 
bile najznačajnije. Ove horde nisu stalno obitavale među slaven¬ 
skim seljaštvom, nego su se u slavenska naselja sklanjale uglav¬ 
nom zimi, kada su ih Slaveni morali opskrbiti prehranom za njih 
i njihove konje. 

Osim toga morali su Slaveni, kukavno oboružani, kao pješaci 
pratiti Avare u boj na njihovim pljačkaškim pohodima. Ljeti pak 
ove bi horde svojim konjima popasle ravnicu i pašnjake, stalno 
polazeći za grabežom. Tako su i godine 588. i 589. kao saveznici 
Tridentinskoga vojvode Evina zajedno s Langobardima provalili 
u Istru, koju za čas opustošiše i popališe, donijevši joj, navodno, i 
kugu, koja je pučanstvo temeljito prorijedila. 

Godine pak 603. kada su Avari, što od neprestanih bizantin¬ 
skih ratova, što od kuge i pošasti veoma oslabili, gornjo-franački 
Slaveni kojima se pridružiše i sjevero-česki, te zapadni dio Alpin- 
skih Slavena digoše se pod vodstvom Franka Sama, zbaciše avar¬ 
ski jaram i stvoriše prvu slavensku državu. 

Tako, eto, u nimalo ružičastim bojama prikazuje Slavene tako 
zvana »starija« škola Čeha dra Jana Peiskera. 

Treće zvono 

Čujmo međutim što kazuje druga novija, odnosno mlađa tako 
zvana »berlinsko-austrijska« škola, čiji su glavni predstavnici Po¬ 
ljak Eduard Boguslawski, Miklošić i naš Vatroslav Jagić. 

Boguslavski u svom glavnom djelu »Historija Slowian« i kasnije 
u knjizi »Počatki Chorwacji illiryjskej« govori nešto sasvim drugo. 

(Mi se, kako rekosmo, držimo točno pisane riječi bizantinskoga 
cara Konstantina Porfirogeneta, koji kaže, da su Hrvati oko godine 
627. na poziv cara Heraklija iz Zakarpatske Bijele ili Velike Hrvat¬ 
ske došli na jug, te ondje od Avara na sablji osvojili sebi novu 
domovinu i tamo u VIII vijeku stvorili vlastitu državu.) 

Boguslawski najprije dokazuje, da je na Balkanskom poluotoku 
od najstarijih vremena živjelo autohtono slavensko žiteljstvo, koga 
su u rimsko doba nazivali »goto-tračkim«, »dako-getičkim«, »dako- 
tračkim« i »panonskim«. Naziv »Slaveni« prihvatiše oni, kada medu 
njih dođoše Slaveni bizantinskih izvora, dakle mnogo kasnije, baš 
kao što su na primjer i Gali prihvatili kasnije naziv »Francuzi«. 
Tako ni ono dakotračko žiteljstvo ne valja odvojiti od kasnije na- 
došlih Slavena. 

Jezik tih balkanskih autohtonih »Slavena« bijaše današnja naša 
čakavština i kajkavstina, tvrdi Boguslawski. On nadalje dokazuje, 
da su Hrvati nekadašnji Karpi, koje spominje Herodot već godine 
444. prije naše ere, došli sa planina Karpata već u prastaro doba. 
Te je Karpe preselio u današnju Hrvatsku, Bosnu i Dalmaciju, za¬ 
jedno sa Srbima, koji su identični s nekadašnjim Sarmatima, bizan¬ 
tinski car Maksimilijan Herkulije oko godine 295. naše ere. 
Riječ »župan« nije bugarsko-avarskoga podrijetla, kaže Boguslaw- 
ski, nego je to sarmatska riječ »zoapan«, koju su već stari Grci za¬ 
bilježili, a značila je vladara, gospodara. 

Ono pak što je pisao Konstantin Porfirogenet, koji je živio od 
905. do 959. dakle šesto godina kasnije, puno je netočnosti i proti- 
vurječja — kaže Boguslawski, pa to i dokazuje. Po njemu je Porfi¬ 
rogenet zamijenio cara Herkulija koji je živio 295. i doveo na Bal¬ 
kan Hrvate, sa carem Heraklijem koji je živio 300 godina kasnije. 
Boguslawski je — kaže Sišić — u očima učenjaka prototip slaven¬ 
skoga fantaste, ali je, mora se priznati, ozbiljan i veoma načitan 
muž. Mnoge se njegove tvrdnje ne mogu samo tako odbaciti. 

(I o postanku glagoljice kao slavenskog pisma ima Boguslavski 
svoje milšjenje, no o tome ćemo malo kasnije.) 

Četvrto zvono 

Kad već zapisujemo, zapisat ćemo još jedno, nešto novije mi¬ 
šljenje. To je mišljenje o Hrvatima odvjetnika iz Gorice dra Hen- 
rika Tume.* 

Provala Atilina u Akvileju otjerala je građane na pješčane pru¬ 
dove u Gradež i Mletke. U isto su vrijeme slušajući o strahotama 
hunskih pustošenja i Istrani bježali na otoke. Tako se zbude u 
Kopru, Umagu, Novigradu i Rovinju, gdje su žitelji vjerovali, da 
će ih onaj pojas vode, što ih je sa svih strana okruživao, moći obra¬ 
niti od barbarskih napadača. 

Istra je u prvi mah bila pošteđena od barbarskih provala, jer 
je bila donekle po strani od velikih zavojevačkih putova, ali to nije 
dugo trajalo. Pojedine skupine barbara, koji su kretali glavnim 
cestama pokraj Akvileje na zapad i jug, zalijetale su se i u Istru. 
Temeljito je Istru opustošila jedna langobardska vojska, koju je 
godine 588/9. vodio Evin, vojvoda od Tridenta, a odmah zatim pro- 
vališe u nju Avari i Slaveni. 

Pučanstvo je nakon toga bilo dobrano prorijeđeno, a zemlja 
napuštena i zarasla korovom i dračem. Ono malo preostala pučan¬ 
stva zatvorilo se među gradske zidine, a šume, pašnjaci i šikare do- 
priješe do pred gradska vrata. 

To je razdoblje ničije zemlje, odnosno doba kada je vlasnikom 
zemlje postao veliki posjed, što biva redovito u doba bijede i de¬ 
populacije. Skoro sva zemlja prešla je u to vrijeme u ruke metro¬ 
politanske crkve u Ogleju odnosno Gradežu. 

Poljodjelstva je nestalo, vlasnika i zemljoradnika bivalo je sve 
manje, tek toliko, koliko je bilo potrebno, da se prehrani ono malo 
gradskih žitelja ... 


Iza toga slavensko se ime u tim krajevima spominje sve češće. 
Godine 601. opustošili su Langobardi u društvu s Obrima i Slave¬ 
nima Istru. Godine 603. kada langobardski kralj Agilulf opsjeda 
Cremonu Obri mu šalju u pomoć izvježbanu četu Panonskih Sla¬ 
vena. Godine 610. opet pustoše Langobardi sa Slavenima Istru. 

Da li su se pojedine skupine Slavena zadržale u tim krajevima 
nakon takovih bojnih pohoda nije poznato. Slovenski povjesničar 
Milko Kos drži, da su Slaveni samo plijenili, a da se tada još nijesu 
naseljavali. Zemlje gladni bili su samo Germani, koji su silili na 
jug, u Italiju. Kad je velika masa Langobarda krenula u Italiju 
uputila se za njima četa Obra i Hrvata. O Hrvatima u tim kra- 


* Dr Henrik Tuma: »Beneška Slovenija — Zgodovinsko-kulturno-nacionalno 
izlaganje« — »Planinski vestnik«, Ljubljana 1934. 

jevima iznosi zanimljive podatke dr Henrik Tuma. Njegove teorije 
ni jesu znanstveno priznate, ali su zanimljive i mi ih ovdje izno¬ 
simo. 

U cijelom VI vijeku — razlaže dr Tuma — vladalo je u Sred¬ 
njoj Evropi, osobito pak na prostoru nekadašnje Austrije živahno 
previranje raznih skupina Obra, Hrvata, Germana i Slovenaca, koje 
su tražile plijena. 

Hrvati, koji su turanskoga podrijetla plijenili su po čitavoj 
Srednjoj Evropi. Uslijed toga nailazimo na ime Hrvat po svim 
krajevima u raznim oblicima: u Gornjoj Štajerskoj između Ljubna 
i Knittelfelda — Kraubat, a god. 1050 već Chrowat. Zatim Kraubat 
u Gornjoj Austriji, Kraut na Miljskom jezeru u Koruškoj. Na lije¬ 
voj obali Saale u Saskoj bila je naseobina Hrvata, a isto tako u is¬ 
točnoj Galiciji. Hrvati su naseljeni i u Prespanskoj dolini u Make¬ 
doniji. Ruski car Vladimir borio se s Pečenezima i Hrvatima. Go¬ 
dine 907. pošla je jedna četa Hrvata s Rusima na Carigrad. U listini 
praške biskupije iz 1086. nabrojeni su među 15 čeških i šleskih ple¬ 
mena Hrvati kao 15. pleme. 

I arapski povjesničar Mas-udi spominje osim Čeha i Moravlja- 
na i Hrvate. Hrvati su plijenili po Balkanu već 536. i 548. godine 
sve do Drača. U poljskom jeziku je ime Hrvat označivalo isprva 
naoružana čovjeka, a u bugarskim pričama Hrvat je hunski junak. 

Profesor Jovan Cvijić drži, da su stari poljički plemići djelo¬ 
mice turanskoga podrijetla. On u svojoj antropologiji Balkana (str. 
229) navodi, da se među Dalmatincima nailazi na obarske fiziono¬ 
mije, koje potvrđuju križanje s turanskim plemenom. Hrvatska ple¬ 
mena u Kapeli da također upućuju na Obre. Grčki povjesničar car 
Konstantin Porfirogenet kaže, da su Hrvate u njihovoj domovini na¬ 
pali Pečenezi, dakle daleko na istoku. Profesor Županič pak navodi, 
da se ime Horuatos spominje već u staroj grčkoj koloniji na Ta- 
naisu. ..« 

»Mnoga od tih četa se je u pojedinom kraju naselila — kaže 
dalje dr Tuma — i od svojih podložnika poprimila jezik. Takovim 
četama moramo smatrati Hrvate i Srbe, koji su koncem VI i po¬ 
četkom VII stoljeća prodrli na Balkan. 

Manja jedna četa Hrvata krenula je za Langobardima i zapo¬ 
sjela onaj dio Koruške, koji se je kasnije za cara Otona, godine 954. 
nazivao Pagus Chroatorum ili Cravati. Ta hrvatska državica dopi¬ 
rala je iz Ziljske doline do ušća potoka Tuječ, Togliezzo kod Vrata 
(Stazione della Carnia)«. 

»Hrvate se zadnji put tamo spominje godine 1035. kada su pri¬ 
tekli u pomoć karantanskome vojvodi Albertu, koji se bijaše opro 
caru... 

Iz te hrvatske državice, koja je imala svoje središte u Ziljskoj 
dolini, hrvatske su čete, udružene sa slovenskima izlij etale prema 

zapadu i jugu na plijen. Pri pohodu na zapad potisnuo ih je bavar¬ 
ski vojvoda Tasilo godine 595. natrag, ali ne s potpunim uspjehom, 
jer vidimo, da su uz pomoć Obra napadaje ponovili. 

S manje ili više uspjeha napadali su zajedno sa Slovencima 
Furlaniju godine 705., 717., 733. i 738., dakle punih 200 godina«. 

»Da su ti napadaji Hrvata dolazili iz Koruške, u prvom redu 
iz Ziljske doline, dokazuje vijest Pavla Diakona, koji kaže, da je 
vojvoda Gisulf htio zaustaviti napadaje Hrvata i Slovenaca i go¬ 
dine 630. prodro u »Zelli-u« do Medaria tj. u Zilje do Medvarja, 
sela, koje još i danas leži nad Trbižem na ulazu u Ziljsku dolinu, 
i prisilio Hrvate i Slovence da Langobardima plaćaju danak...« 

»O Mužačkoj grofoviji (Moggia) — kaže Tuma, da je nekada 
morala biti stara i velika hrvatsko-slovenska županija, kao sastavni 
dio hrvatske države »Pagus Chrowati«, u kojoj su domaći knezovi 
vladali sve do 828. godine, kada je knezom postao Bavarac Helmvin. 

Imena zadnjih domaćih knezova: Pribislav, Cemikaz, Stojan, 
potvrđuju njihovo hrvatsko, odnosno slovensko podrijetlo. Pagus 
Chrowati ukinut je 983. godine«. 

Toliko dr Tuma o Hrvatima u Ziljskoj dolini, čiji da su pohodi 
na zapad i jug, prema tome i do Istre ostavili vidnog traga u prvim 
naseobinama Hrvata u tom kraju. 

Bez obzira na ta, interesantna doduše, iako znanstveno do¬ 
voljno nedokumentirana izlaganja, stoji činjenica, da je hrvatska 
bujica, kako to uostalom dokazuje i toponomastika, preplavila da¬ 
leko širi prostor nego što su ga okruživale granice Teodozijeve 
diobe. 

U zemljopisnim nazivima sačuvalo se je ime Hrvat na zapadu 
sve do Merana, a na jugu sve do Atene. Nakon prve seobne poplave 
bujica se smiruje u koritima starih granica Teodozijevih, ali je 
negdje jače, negdje slabije skupine Hrvata ostavila ipak izvan 
granica poznije samostalne hrvatske države, a tako sigurno i u Istri 
s onkraj Raše. 

I još neka zvona 

A sada da čujemo još i treće mišljenje. To je rasprava dra 
Ivana Krajača o istarskoj rijeci Raši kao navodnoj zapadnoj hrvat¬ 
skoj granici. 

Po Krajaču oni Slaveni, koje spominje papa Grgur, da su go¬ 
dine 600. počeli preko Istre prodirati u Italiju, nisu nitko drugi nego 
Hrvati, jer u čitavoj povijesti Istre od te godine dalje nema u Istri 
spomena ni o kakvom drugom narodu slavenskoga podrijetla i je¬ 
zika osim Hrvata. 

I Krajač kao i Tuma spominje, da je jedva 90 kilometara zračne 
linije sjeverno od tršćanskoga zaljeva, već neposredno prije godine 

600. u staroj Karantaniji (Gorotaniji) postojao Pagus Chrovatorum 
kao samostalna državica Bijelih Hrvata u dolini rječice Zilje. I ta 
hrvatska državica bila je samo jedna od niza hrvatskih državica. 
Prva forma hrvatske državnosti bio je (po Šuflaju) Savez samostal¬ 
nih hrvatskih država, koji je funkcionirao u slučaju obrane koje 
periferne državice i tada joj je cijeli Hrvatski državni savez po¬ 
hrlio u pomoć. Drugi jedan dokaz o historijskim granicama Hrvat¬ 
ske, navodi Krajač, jest — glagoljica. Samo hrvatska historijska 
država upotrebljavala je u katoličkom bogoslužju glagoljicu na či¬ 
tavom dinarsko-hrvatskom području valjda barem od Branimira. 
Prema tome, kaže Krajač, pošto je ona u cijeloj Istri i na otocima, 
pa čak i na području Gorice i Gradiške bila u crkvenoj uporabi, 
znači da je cijelo to područje bilo sastavni dio Hrvatske historij¬ 
ske države, jer ni u Istri ni u Goričkoj nisu mogli glagoljicu uvesti 
ni Furlani, ni Nijemci, ni Talijani, dok ju je stara hrvatska država 
rabila na cijelom svom području. Sastavni dio hrvatske države mo¬ 
rala je Istra biti svakako od dolaska Hrvata pa do osvojen ja Istre 
po Langobardima u drugoj polovici VIII stoljeća, čije je gospod¬ 
stvo trajalo vrlo kratko vrijeme tj. dok nije Langobardsku kralje¬ 
vinu osvojio Karlo Veliki. 

Kako vidimo zanimljivo je čuti svačije zvono, jer svako pone¬ 
što nagoviještava. 

O samom nazivu »Slaveni«, Krajač kaže da strani izvori nisu 
tada uopće znali razlikovati narode: sve što je bilo sjeverno od 
Dunava su Germani, sjeverno od Apenina su Gali, sve što je bilo 
na istok od tršćanskog zaljeva su Slaveni, odnosno Sclavi, a njihovi 
najistočniji susjedi Sarmati. I zato kad se god govori o Sclavima 
ili Sclavonima znamo da su to Hrvati, jer pogotovo u Istri i Hrvat¬ 
skoj drugih Slavena nije bilo. 

Što se pak sjeverozapadne granice tiče, Krajač ide još i dalje, 
pa tvrdi da je ta granica bila ne na Raši, nego u Goričkoj. Evo 
kako to on obrazlaže: 

Prije svega valja još uzeti u obzir povijesnu činjenicu, da su 
Hrvati pobijedili Avare na ovom području, da su tamo pobijedili 
najveću vojničku silu onoga vremena, kojoj nije bio dorastao ni 
jedan drugi narod onoga doba i ni jedna državna tvorevina onoga 
vremena, pače niti sam Bizant. Može li se u tim prilikama pretpo¬ 
stavljati, da bi Hrvati, onako vojnički sposoban i organiziran narod, 
mogli bili upasti u takvu primitivnu pogrješku, da bi cijeli svoj 
sjeverozapadni, i to kritički bok ostavili nezaštićen? To je nemo¬ 
guće i kod naroda, koji je manje vojnički obdaren nego što su bili 
prvi stari Hrvati. Prema tomu je posve sigurno, da su Hrvati dose¬ 
livši se u ove krajeve, morali držati pod svojom kontrolom — radi 
sigurnosti i obrane svoje zemlje i sebe samih — koli cijeli gorički 

mostobran, toli i cijelu sjevernu dinarsku liniju, da osiguraju mirni 
razvoj na svom novom području, a to se je doista i dogodilo kroz 
gotovo prva dva stoljeća iza dolaska Hrvata, o kojima ima malo 
dokumentiranih vijesti. 


Kirac, Kandler, De Franceschi, Benussi i drugi o dolasku Hrvata u Istru 

Luka Kirac u svojim »Crticama iz istarske povijesti« drži, da 
ove provale Hrvata u Istru ni jesu bile tek bojni pohodi pojedinih 
četa u svrhu pljačke i plijena, nego da je to bila velika navala Sla¬ 
vena upravljena paralelno sa sjevera i istoka na Istru i Dalmaciju 
i da su tom zgodom (598—599) bile porušene kule Letaj i Belaj, 
podignute od Bizantinaca da brane Slavenima prijelaz preko Učke, 
te time bila otvorena vrata Istre. 

Da bi to moglo odgovarati istini potvrđuje i Carlo De Fran¬ 
ceschi, koji — iako tvrdi, da su Slaveni bačeni natrag — iznosi 
usmenu predaju naroda onoga kraja, koja kaže, da se je u pradavno 
vrijeme odigrala u klancu između Leta ja i Učke strahovita bitka 
u kojoj je sva dolina bila napunjena mrtvim tjelesima. Iz te se 
predaje razabire, da su goleme skupine Slavena prodirale u Istru 
glavnom cestom, koja dolazi sa istoka preko Trsata, Kastva i Ve- 
princa po vrhu ponad Lovrana i Mošćenica, pa na Kozi jak do da¬ 
našnje crkvice Sv. Kvirina, gdje se i sada vide ruševine staroga 
grada, kome se ne zna ime ni podrijetlo. Grad je, po narodnoj priči, 
bio spaljen od vojski, koje su prodirale u Istru cestom, što se na¬ 
stavlja dalje u Labin, Pulu, Poreč i Trst. 

To potvrđuje i Kandler, kada kaže, da se je skupina Hrvata 
nastanjena na području između Lupoglava i Pazina, tamo učvrstila 
još godine 604. 

U vezi s time možda bi nam, bolje nego oskudna povijesna 
vrela mogle poslužiti kao putokaz jezične skupine istarskih Hrvata, 
odnosno Slovenaca. 

Pada na prvi pogled u oči, da Istru nastavaju četiri glavne 
jezične skupine. U koparskom kotaru i u nekoliko sela, koja graniče 
s Buzetom nailazimo na tzv. Šavrine. Oni su slovenskog podrijetla, 
a baza im je naslonjena na Trst i Kras oko Sežane. Oni su odvje¬ 
tak velike slovenske porodice, koja drži od prastarih dana Goričku, 
Korušku, Kranjsku i Štajersku, i zadire na zapadu do u Furlaniju, 
a na istoku u Ugarsku. Dragonja im je južna granica. Stariji povje¬ 
sničari kažu, da je ime Šavrini iskvareno Subokrini, ime keltskog 
naroda, što ga tu spominje već Plinije, a postojalo je u času kada 
u kraj dođoše Slovenci. Spinčić pak misli, da ime potječe od riječi 
Sava, Savrini, odakle da su ti Slovenci došli. 

U srednjoj Istri, s naslonom na Učku, preko koje pružaju ruku 
Hrvatima Kastva i Liburnije, nailazimo na Hrvate, koji su — kako 
rekosmo — po mišljenju Kandlera ondje od 604. godine. 

Treća skupina su Labinjani, također starosjedioci, koji su, čini 
se, došli s otoka u najranije doba kroz otvorena labinska vrata i 
zaposjeli zemlju do Pazinštine. 

Četvrta i najmlađa, a najbrojnija skupina su Hrvati, koji imaju 
bazu uz more a nastavaju uokrug svu zemlju od ušća Raše do rta 
Savudrije tj. Pulu, Vodnjan, Rovinj, Poreč a djelomice, Buje, Moto¬ 
vun i Pazin. 

Redoslijed, kojim ih spominjemo, odgovarao bi i vremenu nji¬ 
hova doseljenja: Slovenci do Dragonje za prvih provala, Hrvati pod 
Učkom odmah za njima, Labinjani u doba zaposjedanja hrvatskih 
zemalja i narodne države (620—840) i konačno Hrvati južne i za¬ 
padne Istre, manjim dijelom iz prvih seoba, a većim dijelom za 
zadnje seobe Hrvata u Istru (od 1330 do 1797). 

Kojim su putovima i na koji način dolazili Hrvati u Istru u 
vrijeme svoje prve seobe ili bolje: provale, nije od tolike važnosti. 
Činjenica je, da su oni zaposjeli svu onu dotad napuštenu zemlju 
i stali je obrađivati. Pitanje vlasništva zemlje, pitanje državnih 
granica kao i pitanje državnog vrhovništva bilo je u ono doba 
veoma rastezljiv pojam. Formalnim vlasnikom zemlje bila je, kako 
spomenusmo, u golemim kompleksima metropolitanska crkva u 
Gradežu, no zemlja je bila drač, korov i šikara. Nedostajalo je rad¬ 
nih ruku. Vlasnici su bili sretni, ako su se te ruke našle i oni su 
drage volje s njima dijelili vlasništvo u obliku kolonata i emfiteuza 
s obvezom nasljednih ili povremenih daća. Taj se način diobe zem¬ 
lje u feudalno doba neobično razvio. Posljedica je bila, da je na¬ 
stala sva sila tzv. mansa ili malih posjeda, koji su postepeno prela¬ 
zili u nasljedstvo onih, koji su ih obrađivali. 

Kada je Istra došla pod franačku vlast — definitivna aneksija, 
čini se da je uslijedila prije 781. — dotadašnja je uprava zamije¬ 
njena franačkim feudalnim sustavom. U njoj su uvedene franačke 
institucije, koje su provodili kler i baruni. Vojvodini vazali, među 
koje su bila razdijeljena gospodska dobra i napuštena zemljišta u 
vlastitom su se interesu trsili, da svoje posjede napuče ljudima, čiji 
običaji i tradicije ne protuslove novom poretku. 

Potreba pučanstva, koja se osjećala radi obrađivanja zemlje i 
radi obavljanja vojničke službe, što je bila obaveza feudalca prema 
vladaru, navela ih je da su širom otvorili vrata novim doseljeni¬ 
cima, davali im zemlju, štitili ih od nasilja i osiguravali im stalan 
prihod. 

Slavenski živalj, koji se je nalazio svud okolo granica Istre, po 
otocima, u Sloveniji, dolazio je mirnim prodiranjem i zaposjedao 
zemlju, koje je bilo na izbor i u izobilju. Zbog tih doseljenika, koji 

su počeli zaposjedati zemljište sve do ispod gradskih zidina zapad¬ 
nih primorskih gradova, došlo je godine 804. za vojvode Ivana, do 
spora između njega i gradskih municipija, koji su imali neka for¬ 
malna prava na zemlju i pašnjake oko svojih zidina. Spor je izne¬ 
sen pred veliku javnu skupštinu, koja je poznata pod imenom 
Rižanskoga sabora. 

Ti slavenski doseljenici, koji su bili predmet spora između sje¬ 
verozapadnih istarskih primorskih gradića i vojvode Ivana, čini se 
da su bili Slovenci, koji su se spustili na Koparštinu i tamo zapo¬ 
sjeli gradsku okolicu a podavanja plaćali ne gradskom magistratu 
i crkvi nego vojvodi. 1 

O tome tko je bio vojvoda Ivan, na koga se tuže predstavnici 
municipija, da daje zemlju slavenskim seljacima, postoje također 
razna mišljenja. Pop Luka Kirac tvrdi, da je to bio hrvatski ban, 
koji je — po R. Horvatu — već godine 788. vladao u Istri posve 
ovisno od kralja franačkoga. 

Iz toga se, međutim, nikako ne može zaključiti, da do vojvode 
Ivana nije bilo u Istri Slavena, kako to uporno hoće da dokažu 
neki talijanski povjesničari. Iz svega što smo izložili vidi se, da su 
se brojne hrvatske skupine već davno prije smjestile po Istri, a to 
priznaje ne samo Kandler, nego i Benussi, koji kaže: »Nije dakle 
čudo, da su se Hrvati, došavši 620. u Dalmaciju uz privolu cara 
Heraklija rasprostranili djelomice i po planinskoj Istri, a da zbog 
toga ni jesu došli u sukob s Bizantincima i Istranima, već su od 
grčkih vlasti bili čak dobro primljeni; ne da zaposjednu zemlju i 
stvore hrvatsko kraljevstvo, nego da obrađuju istarsku zemlju već 
nekoliko decenija zapuštenu, što zbog smrti nekadašnjih njenih vla¬ 
snika, što zbog njihova bijega iz zemlje«. 2 

Rižanska skupština niti je riješila, niti je mogla riješiti pita¬ 
nje slavenskog zaposjedanja zemlje do ispod zidina zapadnih pri¬ 
morskih gradova. 

Sukobi su se ponavljali i poprimali više puta značaj žestokih 
sukoba i oružanih ispada. Tako istarski Slaveni godine 820. nava¬ 
ljuju na grad Milje, opljačkaju grad i zarobe više građana, 3 a go¬ 
dine 840. silom pritišću zapadne gradove, koji mole pomoć u Mle- 
čana i cara Lotara I, 4 koji im tu pomoć i obećava. 

Godine 878. zapale istarski Slaveni kulu Sipar kraj Savudrije, 5 
a godine 880, kad su borbe za carsko prijestolje i za kraljevstvo u 

1 Insuper sclavos super terras nostras posuit: ipsi arant nostras terras et 
nostras runcoras, segant nostras pradas, pascunt nostra pascua et de ipsis nostris 
terris reddunt pensionem Joani. Per tres vero annos decimas, quas ad Sanctam 
Ecclesiam dare debuimus, ad paganos sclavos eas dedimus . . . 

2 Dr Bernardo Benussi: Nel medio evo — str. 67. 

3 Romanin: Storia documentata di Venezia — str. 146. 

4 Kandler: U časopisu: L Istria god. VI. — str. 83. 

5 Atti e memorie đella societš istriana ... sv. I. str. 156. 

Italiji oslabile državu, istarski Slaveni iskorišćuju priliku i jakim 
četama navaljuju na Rovinj, Novigrad, Umag i Milje i opustoše ih, 
a okolicu popale.* 

Bilo je to u doba, kada je i mlada hrvatska država pod svojim 
banovima i knezovima vodila također živu borbu na Jadranu s Mle- 
čanima. Da li je i kolika koordinacija postojala među napadajima 
istarskih Hrvata na zapadne gradove i napadaja npr. hrvatskoga 
bana Domagoja, koji je 864. i 876. također navalio na te iste za¬ 
padne gradove, nije poznato, no nesumnjivo je, da je neke poveza¬ 
nosti moralo biti. Jakost hrvatske države, koja je u naponu svoje 
snage držala sve kvarnerske otoke i Labinštinu, bila je sigurno i 
jako zaleđe hrvatskom prodiranju do najzapadnijih točaka Istre. 

Tim razdobljem završava i prva velika seoba Hrvata u Istru, 
koja je seoba trajala skoro trista godina i bila više silovite naravi, 
a tek je u manjem svom dijelu imala značaj tihe i mirne pene¬ 
tracije. Sasvim je, stoga, razumljivo što se je već godine 1030. cesta 
koja vodi od Poreča prema Pazinu, budući da je prolazila kroz 
potpuno slavenska naselja nazivala »slavenskim putom« (via Sclava). 
To uostalom dokazuju i najnovija iskapanja na cijelom istarskom 
području, gdje nailazimo na čitava groblja za koja je dokazano da 
su izrazito slavenskog karaktera i podrijetla. 

(Vidi: Marušić — Istra u ranom srednjem vijeku, arheološko- 
-povijesni prikaz, Pula 1960.) 

Opadanje moći hrvatske države ima i svog odraza u Istri. Ne 
čuje se više o borbenim napadajima istarskih Hrvata na zapadne 
gradove, o sporovima i sukobima. Hrvatska se državna granica po¬ 
dvlači polako sa Raše na Rječinu, Mlečani zaposjedaju zapadnu 
obalu od Pule do Milja, malo kasnije uzimaju i kvarnerske otoke, 
ostala je Istra pod vlašću njemačkoga cara, prva je hrvatska seoba 
u Istru završena. 

Na hrvatsko ime nailazimo u kasnijim stoljećima samo kao na 
ime mirnih građana, ili seoskih župana i to na čitavom području 
Istre od Pule do Trsta, jednako u srednjoj, kao i u južnoj i zapad¬ 
noj Istri. Uz osobna imena pojavljuje se hrvatsko ime sve češće 
u nazivima sela, naselja, potoka i rijeka, dolina i planina. 

Tako već 1102. čitamo kako Ulrik II dariva u srednjoj Istri 
svom podvazalu Adalbertu kule Beligrad i Črnigrad; godine 1145. 
među građanima Pule, koji polažu zakletvu Mlecima nalazimo 
Petra Sclavusa, a kad 1149. Pula ponavlja zakletvu zastupa je na 
prvom mjestu opet P. Sclavus ili Pribislavus. Isto tako 1243. kada 
Pula i opet ponavlja svoje podložištvo Mlecima čitamo među pot¬ 
pisnicima: Odorika, sina pokojnog Meneslava, pa Volčića, Božu, 
Bratošu, Martina Sclavusa, Meneslava, Dobricu, Matonju, Dominika 
Sclavusa, Dva Sclava, Ljubišu i Petronju. 

* Filiasi: Memorie storiche đei Veneti, sv. VII. str. 387. 

Godine 1118. nailazimo u Poreču u darovnici crkvi sv. Maura 
na građanina Sigilfreda i ženu mu J e 1 i c u. 

U ispravi pisanoj 1199. nailazimo na imena potpisnika: Pribi- 
slava, župana Boženje, Partislava, Miroslava, Pridizije, Jurkonje i 
župana Dražice. Te godine dolaze u Pulu župani Slavonja iz starog 
Pazina i Pribislav iz Barbana. 

U ugovoru, što ga je Trst sklopio 1202. s Mlecima nalazimo 
među građanima potpisnicima: Ivana Slavena, Trijebeža, Dragonju, 
Nježa, Pišeca, Škodu, Stanka, Hrabra, Stojana, Blagosita, Doma- 
draža i dr. 

Godine 1304. u sporu između Motovuna i Buzeta zbog šume u 
dolini Mirne nalazimo svjedoke: Žibrinu, župana Zanelića, Janka 
Krčelića, braću Družeta, te na krajevna imena, Senjak, Kršikla, 
Zrenj, Gradac, Hižiće ... 

Godine 1321. u raspri između Motovuna i Završja navode se 
imena mlina Blata, Fare, potoka Skraćenica, kule Gradac, sela Ižića 
i dr.* Tako već godine 1030. čitamo da se cesta, koja vodi od Pazina 
do Poreča zove via Sclava, sigurno zato, jer su stanovnici, koji se 
njome spuštaju k moru bili Slaveni, odnosno Hrvati, jer drugih 
Slavena u Istri južno od Dragonje nije bilo. 

Da ne nabrajamo dalje sve nazive krajeva i potoka, koji su 
nanizani u »Razvodu istrijanskom«, a obuhvaćaju takoreći svu 
Istru, koji je kakav bio da bio u svakom slučaju napisan najkasnije 
1457. (po Milku Kosu) zaključit ćemo riječima Jurja Slovenjanina, 
magistra pariškog sveučilišta, koji je bio rodom iz Istre ili Slove¬ 
nije, da je »Istria eadem patria Chravat« te izjavom još boljeg 
poznavaoca Istre, znamenitog pape Pija II, koji je kao tršćanski 
biskup Enea Silvio Piccolomini obilazio Istrom (1448. bio je u Mo¬ 
tovunu da izgladi neke sporove između Motovuna i pazinske grofo- 
cije), a koji doslovce i punim pravom piše: »I stri hodie Slavi _sunt, 
quamvis maritimae urbes italico sermone utuntur utriusque lin- 
guae peritiam habentes« ... 

Tu je izjavu dao najugledniji čovjek onoga vremena, koji je, 
osim toga upoznao prilike na licu mjesta i ona dokazuje, da je 
istarska zemlja bila u svojoj golemoj većini u rukama hrvatskoga 
življa... 

Kad smo već kod citiranja evo još nekoliko citata: U jednom 
latinskom dokumentu iz godine 1271. pisar ne zna drukčije nazi¬ 
vati mjesta u okolici Buja, nego »Gradina«, »Dobravizza«, »Topolo« 
(Topolovac), a biskup Tommasini iz Novigrada zapisujuć imena u 
tom kraju spominje »Barbich-a«, Burlovich-a«, a sela »Berda«, 
»Cepich«, »Cucibregh«, a spominje i seoske glavare »župane«. Mle- 

* Godine 1469. bio je općinski vijećnik u Motovunu Ivan Božić, 1447. Petar 
Dolžan, 1475. Šime Vozić, 1507. građanin Dušica, a 1590. mletački kancelar Jeronim 
Divljak. 

(Kandler: Notizie storiche di Montona.) 

tačka kronika pisana između 900. i 1000. pripovijeda, kako je oglej- 
ski patrijarha Helije godine 579. osnovao, odnosno obnovio biskupije 
u glavnim gradovima Slavonije: Pićnu, Krku, Osoru i Cresu. Pićan- 
ski pak biskup Juraj Rautgartler piše 1599. u Rim papi: U ovoj 
biskupiji ima oko 10.000 duša, od kojih su većina »popoli Croati 
antiquissimi«, a ima i nekoliko sela druge narodnosti, zvanih Mor- 
laka, koji su došli iz pograničnih krajeva gonjeni od Turaka (u 14. 
stoljeću naseliše se u Mune, Šušnjevicu i Žejane Rumunji - Vlasi). 
To su pastiri koji su i prije već u 14. i 15. stoljeću dolazili u Ćića¬ 
riju kao nomadi sa stadima. 



Hrvati u Istri bili su oduvijek, isključivo seljaci. 
Slika jedne »stancije« u Zbandaju kod Poreča iz 1870. 


NOVIJE SEOBE 

Tri su strašna biča bičevala Istru kroz svu njezinu povijest i 
dovela je nekoliko puta do toga, da je u njoj skoro cjelokupno 
pučanstvo izginulo, pa ju je trebalo iz temelja obnavljati i iznova 
napučivati. 

Jedino živo vrelo, koje je Istru obnavljalo bio je, kako u pro¬ 
šlosti, tako i u sadašnjosti hrvatski narod. Ma kako tko o tome 
sudio neosporna je činjenica, da su svi životni sokovi dolazili u 
Istru, u toku njene novije povijesti tj. od 6. vijeka dalje, jedino iz 
hrvatskih zemalja ... 

Najveće zlo, koje je Istru morilo bila je kuga, što su je mle¬ 
tačke trgovačke lađe, tako reći redovito svakih par godina dovo¬ 
zile s istoka. Koliko je poznato u Istri je kuga harala godine 954, 

958, 1006, 1248, 1330, 1343, 1347-8, 1360-61, 1449, 1456-7, 1467-8, 
1477-8-9, 1497, 1510, 1511, 1527, 1543, 1553, 1554-5-6-7, 1558, 1575, 
1577, 1600, 1601 i konačno posljednje 1630-31. 

Što je za jednu pokrajinu značila kuga u ono doba, kada su 
higijenske prilike i medicinska znanost bile na vrlo primitivnom 
stupnju, nije potrebno naglašavati. Posljedica je svakog takvog po¬ 
sjeta bila pustoš i izumiranje čitavih krajeva. Tragove toga pusto¬ 
šenja nailazimo po Istri i dandanas u vidu sasvim napuštenih 
gradina i sela, čije se ruševine obrasle šikarom viđaju diljem Istre. 

Drugo ne manje zlo, koje je također došlo iz Italije je mala¬ 
rija, koja je neko vrijeme strahovito harala po mletačkom dijelu 
Istre od Dragonje do Premanture. 

Treće zlo ništa manje od kuge i malarije su neprestani ratovi, 
koji su se vodili na tom nesretnom poprištu. Nema pokrajine u 
Evropi, a valjda ni na čitavome svijetu, koja je doživjela toliko 
ratnih pustošenja, koliko baš Istra. To je posljedica njenog nesret¬ 
nog geografskog položaja. Usjekav se kao jezičac između istoka i 
zapada, između Hrvatske i Italije, odnosno Austrije ili Ugarske i 
Mletačke, ona je u svoj svojoj starijoj i novijoj povijesti bila po¬ 
prištem neprekidnih borba i ratnoga pustošenja. 1 

Tko god bude pisao povijest Istre morat će i nadalje najveći 
dio svojih stranica posvećivati krvavim sukobima, koji su se na 
tom uskom području odigravali. Tu su se sukobljavali interesi 
oglejskih patrijarha, mletačkih duždeva, austrijskih vojvoda, ugar¬ 
skih kraljeva i hrvatskih banova, a ni jesu je zaboravili čak ni 
Turci koji su se u nekoliko navrata u nju zaletjeli. 2 

Rat i pošasti bili su redovito paralelni posjetioci Istre. U ra¬ 
tove, koji su se vodili po Istri nijesu bili uvučeni samo vojnici, 
nego i cjelokupno seosko pučanstvo. Granice austrijskih i mleta¬ 
čkih posjeda bile su ispremiješane, pa se je provaljivalo i pljačkalo, 
palilo i uništavalo s jedne i s druge strane. Seosko pučanstvo uvu¬ 
čeno u rat osvećivalo se za popaljene domove i odvedeno blago. 

Glasovita Cambraiska liga (1508) imala je za posljedicu hara¬ 
čenje i pustošenje Istre, kojom su se 10 godina valjale i mletačke i 
carske čete. Odmah poslije toga, 1527. dolazi jedna od najžešćih 
kuga i malo je tko uspio spasiti živu glavu. 

Uskočki rat od 1612. do 1617. (ili možda bolje: čak od 1577. do 
1617) koji se je vodio po svoj Istri tako divljački i s takovom žesti- 


1 Od 1208. do 1421. može se reći da je Istra bila neprestano u ratu, između 
Mlečana s jedne, a oglejskih patrijarha, Genovežana, istarskih grofova, austrij¬ 
skih vojvoda i ugarskih kraljeva s druge strane. Od 1508 — 1523 bila je poprištem 
rata između Austrije i Mletaka, a od 1612 do 1617. vodio se uglavnom po njoj tzv. 
Uskočki r*cit 

2 Tako ie 1469. prvi put provalilo 8000 turskih konjanika preko Bakra, Grob¬ 
nika, Klane, Podgrada, Bazovice i Tržića sve do Furlanije, paleći i robeći sve 
što im je bilo na putu. Istim se putem vratiše s bogatim plijenom i brojnim ro- 
bliem a tom ie prilikom teško postradala sjeverna Istra i istarski Kras. 

] Turski se upadi previše 1471, 1472, 1473,. 1474, 1476, 1477, 1478 i 1482 Ove po- 
sljednje godine porobiše i popališe Roč, Semič, Hum i jos neke gradiće. 

nom, kakvu povijest Istre uopće ne pamti, uništio je ne samo utvr¬ 
đene gradove, od kojih su neki razoreni do temelja, nego i sela. U 
tom ratu — kako izvješćuje Mlečanin Paolo Tiepolo — Istra ostade 
teško opustošena, a osobito seosko stanovništvo (»abitanti delle 
Poglie«) » Stanovnici upadoše u veliku bijedu i nevolju, ostavši bez 
ikakve stoke, pa ne mogući više obrađivati zemlju vratiše je 
državi... « 

U takvim prilikama seosko pučanstvo spašavalo se bježeći u 
šume ili sakrivajući se po brojnim špiljama, dok su građani bježali 
preko mora u Italiju. 

Kada je malo nakon toga 1630—31. posjetila Istru još i kuga 
čitavih je gradova i naselja prosto nestalo. 

Novigradski biskup Tomassini, koji je 1646. obišao pojedine 
gradove piše o tome: 

»3. ožujka 1646. dođoh u Poreč, da vidim taj grad, koji izaziva 
stravu. Vide se lijepe zgrade biskupije, da ne mogu ljepše, u kojima 
je nekada bilo 12 kanonika i drugih klerika, a danas je zgrada 
oštećena, sa svega 2 siromašna kanonika, koji jedva da imaju od 
čega živjeti. .. « 

»Ni Novigrad nije bolje stajao: »Od 100 građanskih i 200 selja¬ 
čkih kuća spade na 6 ili 7 prvih, a 25 ovih drugih. Kuga unesena 
1630. od mletačkih mornara napravila je pravu pustoš u Lovrečici, 
Daili i Brtonigli. Nad Sv. Florijanom u općini Grožnjan ima selo, 
koje se zvalo Villa Amorosa, u kom danas nema niti jednog jedinog 
čovjeka«. 

»31. svibnja 1678. općinsko vijeće u Novigradu zaključuje, da 
se zamoli dužda neka bi dao popraviti barem 100 kuća u koje bi 
poslao 100 obitelji iz Trevisa, Vicenze i Bassana, a građani im 
obećaju, da će im dati zemlju samo neka dužd dade nešto novaca 
da mogu proživjeti prvu godinu.« 

Ništa bolje nije bilo ni u Umagu, a pogotovo ne u Kopru, koji 
je nekada brojio 12.000 duša, a 1630-31 ih ostade samo 1800. Među 
gradovima u unutrašnjosti, koji su najjače stradali nabraja Tomma- 
sini Motovun, Sveti Lovreč Pazenatički i Dva Grada u Limskoj 
Draži. 

»Nekada je gradić brojio više od 200 obitelji — kaže Tommasini 
za Sveti Lovreč — a danas nema u njemu ni 40 ognjišta. Žitelji se 
dijele na građane, koji govore talijanski i na pučane, koji govore 
hrvatski, a odijevaju se u ,vuneno sukno vlastite proizvodnje’«. 

Gradić Dva Grada u Limskoj Draži opustio je do kraja i tamo 
više do dana današnjega nema ni žive duše. 

Ništa bolje nije bilo ni u selima. Rat, kuga i malarija pokosile 
su čitava sela. Ono malo preostalog pučanstva vuklo se bolesno i 
nabuhlo, poput sjena ... 


4 Istarski zapisi 

Glasom popisa, što ga je mletačka vlast provela 1649. bila su 
te godine na čitavom području mletačke Istre u svemu 49.332 čo¬ 
vjeka, no i taj je broj zbog bolesti i oskudice 1651. i 1652. znatno 
pao. Pazinska grofovija stajala je još gore. Tamo je povjerenstvo, 
koje je bilo poslano da istraži njeno stanje, utvrdilo, da cijela gro¬ 
fovija ne broji više nego 2380 žitelja. 

I mletačka i austrijska vlada pregnuše stoga, da Istru ponovno 
napuče i u svom vlastitom interesu podignu njeno blagostanje. 

Tu je i opet pritekla u pomoć Hrvatska i sada dolazi do po¬ 
sljednje velike seobe Hrvata u Istru. 


Doba druge velike seobe Hrvata u Istru počinje godine 1463. 
tj. padom Bosne. Narod, koji je gledao da spasi živu glavu pred 
Turcima bježao je na zapad i sva je zapadna Hrvatska bila puna 
prebjega i Uskoka. 

Međutim su i prije toga, nakon svake depopulacije Istre, dola¬ 
zile tamo čas veće, čas manje skupine Hrvata, da je preporode. 
Tako znamo, da je mletačka vlast nakon kuge od 1400, a pogotovo 
one od 1456. pozvala bjegunce iz Bosne i Hercegovine, da se nasele 
na opustjelim krajevima Istre. To se ponavlja 1467, 1478. i 1483. 
Bilo je pokušaja, da se Istra obnovi priljevom pučanstva iz Padove, 
Trevisa i Furlanije, ali se talijanski živalj, slabo otporan, nije 
tamo mogao održati. Veći dio talijanskih seljaka već je prve godine 
poumirao, a ostali se vratiše natrag u Italiju. 

Grad Trst je već 1413. naselio na svoje zemljište kod Kontovela 
prebjege iz Bosne i Dalmacije, a Mlečani napučiše njima 1449. Buj- 
štinu. Hrvatske su seljake vodili Miho Pavičić, Ivan Narević i Mate 
Drušković. 

Iste godine, kada je pala Bosna 1463. dovode Mlečani jednu 
skupinu bosanskih Hrvata u Savudriju, a 1476. naseljuju njima 
Kaštelvenere na Piranštini. 1500. napučuju njima okolicu Moto¬ 
vuna. Grad Rovinj daje 1525. hrvatskim doseljenicima zemlju izvan 
grada i oni tamo podižu Rovinjsko selo, gdje imaju svoga župana. 

Nakon kuge 1527. ostalo je vanredno mnogo zemljišta na Pulj- 
štini bez gospodara. Mletačka je vlast sva ta zemljišta stavila pod 
upravu »Magistrata dei beni incolti« s namjerom da ih podijeli no¬ 
vim hrvatskim doseljenicima, jer su se jedino Hrvati pokazali naj- 
otpornijim elementom, koji može Istru preporoditi. U samom pulj- 
skom kotaru bilo je tako registrirano 135.632 katastralnih čestica 
(campi padovani) bez gospodara. 

Godine 1539. dolazi jedna skupina Hrvata u okolicu Poreča 
gdje podižu selo Novu vas sa 60 kuća, a druge skupine smještaju 
se u Muntrilju, Svetom Ivanu od Šteme i Bačvi. 

Te je godine došlo u mletački dio Istre 2000 hrvatskih poro¬ 
dica koje su pobjegle ispred Turaka (»Due mile case dei Morlacchi, 
che vivevano all’obedienza del Turco ritornate alla devozione di 
Venezia, vengono ad abbitare nellTstria veneta«). 

Godine 1540. napučuju nove skupine okolicu Novigrada, Uma¬ 
ga, Buja i Buzeta, (a 70 grčkih obitelji dolazi u grad Pulu). 

1541. dalmatinski prebjezi napučuju opustjela zemljišta u po¬ 
rečkom kotaru i podižu sela: Radoloviće, Radmane, Jehniće, Starice, 
Deliće i Prodaniće, a 1556. Gradinu na Limu. U isto vrijeme nase- 
ljuju Hrvati Tar, Vabrigu i Fratu. (Nije poznato odakle su došli 
doseljenici u Fratu. Zna se tek, da ih je doveo njihov vojvoda 
Marko P oropat s nadimkom »Crnogorac «, kako to svjedoči tisak za 
ulje iz 1590.) 

Juraj Filipin iz Zemunika, ujedno posjednik u Kninu, doveo 
je 1570. u selo Žbandaje nad Porečom 40 obitelji iz onoga kraja. 
Rašporski kapetan Jakov Renier dodijelio mu je 28. X 1595. oko 
600 katastarskih čestica, na koje je on doveo iz Dalmacije 5 obitelji 
svojih nekadašnjih kmetova, koji podigoše selo Vrvare. 

Godine 1576. nova skupina dolazi iz Dalmacije u Tar. 

1578. dovode Mlečani u Peroj 25 obitelji iz Nauplije i 25 sa 
Cipra. Oni su bili oslobođeni od svih podavanja kroz 20 godina, a 
dane su im i kuće i zemlja uz vrlo povoljne uvjete. Međutim zbog 
teških sukoba sa starosjediocima Hrvatima, oni su uskoro napustili 
zemlju. 

Iz izvještaja providura Jakova Reniera od 8. X 1585. proizlazi, 
da su svi ti doseljenici ostavili Peroj. 

»Došlo je — priča Renijer— i 12 morlačkih obitelji iz Šibenika 
i Zadra. Osam zadarskih obitelji sa oko 80 članova porodice smje¬ 
šteno je u Premanturi. Htjedoh im dodijeliti zemlju u Medulinu, 
koja je nekad bila veoma napučena, a bili bi dobili i već gotove 
kuće, no iz bojazni da je tamo loš zrak izabraše Premanturu gdje 
će podići selo, jer tamo postoji stari zdenac s dobrom pitkom vo¬ 
dom, a i lokve za njihovo blago. Četiri obitelji Šibenčana koje su 
došle kasnije smjestit će moj nasljednik«. 

Prije toga (1583) bili su zadarski doseljenici smješteni u Mar- 
čanu, Pomer i Muntić, a drugi su raspršeni po okolici. Oni su pru¬ 
žili vrlo lijepe rezultate posvetivši se sa žarom obrađivanju zemlje. 

1588. naseljuju Hrvati Šišan, Merleru, Ližnjan, a 1590. dolazi 
25 obitelji u okolicu Vodnjana. Spomenuti rašporski kapetan Jakov 
Renijer daje Antunu i Martinu Guliću 80 čestica zemlje u Maju 
kod Poreča u neposrednoj blizini zemljišta što ga je već prije pro- 
vidur Nikola Salamon bio dodijelio Martinu Marčaniću, Juri Kosi- 
nožiću i Ivanu Knežiću. 

Dne 3. X 1595. daje rašporski kapetan Bernardu Borisi-u iz 
Bara (koji je 1571. pao u ruke Turaka) zemlju u Funtani i u okolici 

Poreča. On je tamo doveo nekoliko obitelji koje su u svemu brojile 
47 članova. 

15. II 1604. dovodi kapetan Vinko Kukić iz Šibenika u okolicu 
Umaga 30 obitelji koje su prebjegle ispred Turaka. 28. X 1610. daje 
samostan sv. Franje u Poreču Ivanu i Petru Mirkoviću u najam na 
29 godina zemlju iznad Poreča (Molindrio) uz uvjet da tamo sa¬ 
grade kuće. 

1612. dolaze novi doseljenici pod Ilijom Mihaljevićem i nasta¬ 
njuju se u Medulinu (Vrčevanu). Iste godine dolazi u okolicu Pule 
još 78 obitelji. 

21. X 1622. dovodi župnik Juraj Arman, »Albanac«, osam obi¬ 
telji koje naseljuju Valkarin kraj Poreča, uz obavezu, da podignu 
selo. Istodobno dolazi u Jasenovicu kraj Fuškulina 12 albanskih 
obitelji (u Fuškulinu se već 1605. nastaniše doseljenici iz Šibenika). 

1623. naseljuje 19 »albanskih« obitelji okolicu Žbandaja i po¬ 
dižu selo, koje nazivaju Dračevac. 

1633. na 8. svibnja, dolazi u okolicu Poreča pod vođom Tomom 
Popovićem iz Hercegovine 6 obitelji sa 22 člana, te se ujedinjeni 
sa Nikolom Perošem, Petrom Sredanovićem, Ivanom Milovanom, 
Petrom Rudišem i Tome Ivanom, koji su imali 22 člana obitelji, 
naseljuju u Mugeblu (Monghebo). (U Mugeblu je već 1611. bilo 18 
»albanskih obitelji«.) 

(Mletački izvještaji nazivaju »Albancima« sav onaj živalj, koji 
je dolazio iz tzv. Albanskog Primorja, zapravo Boke Kotorske i 
Crnogorskog Primorja. Da to nisu Albanci svjedoče i njihova ime¬ 
na: Petar Aleksić, Ivan Peračić, Stjepan Petrović, Rade Radošević, 
Ivan Ćuković, Šime Dabac, Antun Drinjan i dr. Po vjeri oni su 
katolici i dovodi ih župnik fratar.) 

Svi ti doseljenici ne dolaze goli i bosi, kako ćemo kasnije vi¬ 
djeti iz dokumenata, koje niže citiramo, nego dovode sa sobom na 
stotine glava ovaca. Tako je 1647. Filip Županović doveo na zemlju 
između Muntića i Kostanjevice, Alture i Sv. Martina 430 doselje¬ 
nika, koji su doveli sa sobom 4500 komada blaga. 

Jeronim Corner, vrativši se 13. IV 1650. iz Rašpora u Mletke, 
daje ovakav izvještaj: Mnoge kuće i nastambe u bregovitim kraje¬ 
vima, napuštene, posagrađene su od nadošlih Morlaka, a pogotovo 
na Puljštini od obitelji, koje je doveo Filip Županović u Alturu, 
gdje je podignuto lijepo selo sa 80 ognjišta. 

Isto je tako doveo na Puljštinu 68 obitelji Ivan Radošević, a 12 
ih je doveo u Ližnjan Mikula Pertorić. Nedaleko od njih smjestio 
je Vicko Radonjić 10 obitelji, a Pavao Vidović 5 obitelji. 

U okolicu Sv. Lovreča Pazenatičkog doveo je Luka Rora 70 
obitelji, ali su se starosjedioci, koji su već bili zaposjeli napuštene 
zemlje novim došljacima žestoko oprli. 

Godine 1654. nova grupa Hrvata dolazi u Alturu. Toj je sku¬ 
pini dozvoljeno, da si 1663. sagradi vlastitu crkvu. 

Godine 1657. jedna skupina Crnogoraca od 21 obitelji iz Crm- 
mice dolazi u _ Peroj. Kaže se, da su najprije bili dovedeni na rt 
Savudriju, ali da im se tamo nije svidjelo, pa da su zatražili, da 
ih se preseli u Peroj (O toj seobi postoji i danas u narodu predaja, 
da je s njima došao stari slijepi djed, koji da je zemlju u Savudriji 
najprije okusio jezikom, ali da nije bila dovoljno slatka, pa da nije 
htio da se narod tamo zadrži). Godine 1664. stiglo je u Peroj još 
12_obitelji iz P odgorice, sa 60 članova. Time bi bila završena druga 
velika seoba Hrvata u Istru, koja je obnovljena i preporođena 
hrvatskim znojem i hrvatskom krvlju, po drugi puta u njenoj 
povijesti. 

(U ostali, austrijski dio Istre dovela je austrijska vlast Uskoke 
i prebjege iz svojih pograničnih krajeva. Njih je smještavala uz 
mletačku granicu, duž austrijskog dijela Istre, napose na Tinjan- 
štinu, Kringu, Sv. Petar i oko Drage, zatim na posjede Kružića oko 
Lupoglava, Trviž, Beram, Grdoselo, Kašćergu, Kršiklu, Žminj, Sveti 
Ivanac, a nešto i u Stari Pazin, Lindar, Gradišće, Zamask, Borut, 
Vranju i Brest. Ti su Uskoci preseljeni u ta mjesta nakon uskoč¬ 
koga rata, a razlikuju se narječjem i ćudi od starosjedilačkog 
pučanstva.) 


U općinskim arhivima istarskih gradića, a i po župnim uredima diljem Istre 
našlo bi se podataka o novijim seobama, jer konačno, 300—400 godina, nije niti 
tako daleko razdoblje. 

U župnom uredu u Premanturi našli smo tako neke podatke i isprave, koje 
evo donosimo u odlomcima u prijevodu. 


Prva isprava glasi: 

Utemeljenje župe Sv. Lovre mučenika u Premanturi (Fondazione đella par- 
rochia di S. Lorenzo M. di Promontore). 

Godine 1585. naselio je preuzv. gosp. Jakov Renier bivši rašporski kapetan 
osam morlačkih obitelji iz Zadra na neobrađenom premanturskom rtu, koji su se 
kao kršćani podvrgli župi u Pomeru, jer im je najbliža. Kad ih se broj povećao 
na 40 seljana, odlučiše, da sagrade novu crkvu, i zamoliše da im se dade vlasti¬ 
tog župnika, što im je bivši puljski biskup Monsignor presvj. Julije Saraceno, 
rješenjem od 2. ožujka 1632. odobrio, a to je potvrdio i preuzv. gosp. Jakov Cor- 
ner, rašporski kapetan dne 16. travnja 1632. Župa je dodijeljena Mihi Slipševiću 
prvom župniku, dne 16. siječnja 1633. što je sve vidljivo iz isprava. 

Velikim marom i pomoću vjernika započelo se gradnjom crkve. Njihovim 
prilozima u novcu, živežu, vinu, svakovrsnoj stoci, crkva je u kratko vrijeme 
dovršena. Dadoše joj također lijep broj sitne stoke za uzdržavanje, a pokojni 
Mati ja Salković ostavio joj je jedan vinograd, koji se, zahvaljujući Gospodinu,, 
lijepo razvija. U crkvi je napravljeno pet oltara, jedan Sv. Lovre, drugi Sv. 
Antuna Padovanskoga, treći Pohoda bi. Dj., četvrti M. B. Karmelske, peti M. B. 
od Ružarija. 



Crkvu je posvetio blpk. biskup puljski presv. Corneani, dne 24. srpnja 1664, 
nakon što se uvjerio, da joj je osigurano uzdržavanje. U to vrijeme posjedovala 
je vinograd od 20 nadnica, oko 100 ovaca, a milodari su sve više rasli. Narod je 
složio četiri bratovštine, prvu Sv. Lovre, drugu sv. Sakramenta, treću sv. Ante, 
četvrtu Sv. Ružarija. Nesreća je htjela, pa je vinograd otišao po zlu, a sitna 
stoka je po nalogu preuzv. Gabrielli-a prodana, a dobiveni novac uložen je u 
javnu blagajnu. Siromašna crkva za sada se ne može uzdržavati. . .« 

(Uslijed toga je zaključeno — nastavlja se u ispravi — da se četiri bratov¬ 
štine ukinu, a da se naprave samo dvije. Na zaključke staviše svoje potpise An¬ 
tun Slipšević-Merigo, Mati ja Slipšević-Bele, Vido Slipšević i mnogi drugi župljani) 
Taj historijat župne crkve u Premanturi napisan je 6. rujna 1697. 


Druga isprava glasi: 

Zemljišta izmjerena i ograđena po javnom mjerniku, g. Damjanu Grizoni, 
kako se to razabire iz njegovih bilježaka, a dodijeljena potpisanima Braći Mar- 
ković. 

Zemlje u Val del Pozzo, sve oranice, graniče sa istoka sa Porto di Sabioncello 
(Portić ili Debeljak?!), sa sjevera sa Monte Sabioncello, sa juga sa Monte Tri¬ 
sto, a sa zapada lokvom i zemljom Mihovila Štipanovića, u dužini 164 pertike 
(motke-mjere), u širini 154 pertike, u svemu 30 polja . . . 

Dano u Vodnjanu 2. svibnja 1585. 

Jakov Renier, providur Istre 
Petar Darduinus, tajnik 


Treća isprava glasi: 

Izručujemo ovime, vlašću naše službe, Morlaku Andriji Markoviću, nasta¬ 
njenom na premanturskom rtu, zemljišta, koja je već dodijelio presvj. gosp. Ja¬ 
kov Renier naš predšasnik Pavlu Miloviću i njegovoj obitelji dne 2. svibnja 1585., 
suradnicima u obrađivanju i nastavanju i prema tome podložnicima Serenissime 
Signorie, kako se to razabire iz molbe Markovića. Zemlje su oranice, a zovu se 
Vaile di S. Martin (Polje!), a nijesu u njih uključene zemlje na zapadu, koje su 
vlasništvo Ivana Brajana, Zadranina, koji stanuje u Pomeru. Na istoku im jc 
granica Monte S. Martin, na sjeveru cesta, a sjeveroistoku Monte del La, na jugu 
kras, zvan poluotok. Duljina je 220 pertika, širina 162 pertike, što čini 42 polja, 
kako to proizlazi iz ugovora, koji je tada napravljen, a u kojemu su 42 polja i 
360 tablica (mjera za površinu!) vlasništvom Andrije Markovića i svih njegovih 
nasljednika za uvijek . . . 

Dano u Vodnjanu, dne 9. srpnja 1587. 

Nikola Salamon, providur Istre 
Jakov Antun Zonca, tajnik 


Četvrta isprava glasi: 

Popis zadarskih obitelji koje su naselile premanturski rt prepisan iz druge 
isprave, djelomice oštećene i naslovljene sa Posjedi, Pregled i drugi spisi, koja 
se nalazi u arhivu u Rasporu 1585. dne 5. svibnja. 

Pregled ili popis zadarskih Morlaka, koji stanuju u selu Sv. Nikola u Pre¬ 
manturi, sačinjen po presvj. gosp. Ljudevitu Memu, odredbom pri vedre mletačke 
sinjorije, providuru za Istru. 

1. Šimun Milović iz Zvonigrada, od oko 40 godina 
Marta njegova žena oko 24 godine 


Mara, oko 14 godina 

Jelena, oko 10 godina > njegove kćeri 
Kate, oko 7 godina J 


J 


sinovi njegove svakinje Rožande, udate Buran 


Petar od 9 godina 
Martin od 7 godina 
Magdalena, Šimunova sestra od oko 20 godina 
Toma i Matija, dvojci od 6 mjeseci, sinovi Šimunovi 
Doveo je krupnu stoku i to: 


krave 4 
vola 3 
konja 1 
ovaca 1 


Par volova za rad, koji su mu predani u ime Sere- 
nissime kaže da je zatekao na imanju 


2. Marko, sin kneza Obrada Radoslovića iz Nadina, od 34 godine 
Pa vica, njegova žena od oko 34 godine 
Vežat od 10 godina 
Martin... *\ 


njegovi sinovi 


3. Vuko od oko 25 godina 
Mikovile od oko 22 godine 


} 


braća Milovićeva 


Janka, njihova majka oko 50 godina 
Boška, žena Vukova . . . 

Doveo je krupne stoke i to: 


Volova 1 par 
konja 3 
ovaca 200 


1 par volova za rad, koji su mu predani po nalogu 
j Serenissime, kaže da je zatekao na imaju. 


4. Tomo Radivojnić, od oko 40 godina 

Tomaš od 10 godina njegova braća 

Dragovan od 9 godina j 

Luča, žena Tomina, oko 33 godine 
Magdalena, njegova majka od oko 65 godina 

Radve od 8 godina ^ njegovi sinovi 
Raduo od 5 godina j 

Doveo je krupne stoke i to: 

Vola 2 
junice 2 
krave 2 >■ 

konja 3 
ovaca 40 

Par volova itd. . . . kao gore 

5. Jakov Arinčić ili Marković od oko 33 godine 

Jadrija od 43 godine 1 braća 
Zvane od 36 godina f 

Ana, njihova majka . . . 
Margarita, žena . . . 
Luča, žena Jakovljeva 


Margarita od 2 godine 
Petar od 11 godina 
Gjorgje od 9 godina 
Magdalena od 7 godina 


1 

y djeca Jadrina 

J 


Mihovil, sin Zvanin, od 20 godina 
Greguol, sin Jakovljev, od 1 godine 
Doveo je krupne stoke i to: 

Volova 6 
teleta 2 
konja 1 J- 
junica 6 
ovaca 140 

Par volova itd. kao gore 


6. Mihovile Stipanović, od oko 65 godina 
Vido, od 18 godina 
Martin od 23 godine 
Šimun od 13 godina 

Marko od 9 godina 

Luča od 33 godine 
Katarina od 13 godina 
.od 10 godina 

.njegova žena od oko 55 godina 

Doveo je krupne stoke i to: 

vola 2 'j 

konj a 1 [ 

Ovaca 100 J 

Jedan par volova itd. kao gore 



Ženski seljački tipovi južne i zapadne Istre iz doba zadnjih seoba 

7.(Ime toga doseljenika nije u ispravi navedeno; umjesto toga stoji 

ovaj tekst: kažu, da je otišao zbog sukoba u selu Sv. Martin »đel Monte de 
Castello sotto Sissano« a svi članovi njegove obitelji da su živi i to: Roža, 
njegova žena, Zvane, Pero, Veselica, Angelina, Jelena i povrh toga istom 
rođeni Mikula. Uz tekst stoji primjedba: Po pričanju se znade da se ovaj 
glavar obitelji zvao Martin Slipšević i da je prigodom prevoza preko mora 
iz Dalmacije u Istru ubio na brodu jednog svog druga, pa da je bio osuđen 
na smrt u kaštelu u šišanu. Od onda se njegova obitelj prozvala Rožanda, 
po Roži njegovoj ženi.) 

Doveo je ovu krupnu stoku: 

volova 1 par ^ 

krava 3 ^ 

ovaca 60 J 

Jedan par volova itd. kao gore 


8. Petar Crnogorac od 27 godina 
Marta, njegova žena od 40 godina 


Marko od 10 godina 
Vido od 8 godina 
Gjorgje od 5 godina 
Margarita od 12 godina 
Jelena od 9 godina 


njegova djeca 


Doveo je krupne stoke i to: 

volova 1 par "I 

krava 4 I 

konja 1 

ovaca 15 J 

Jedan par volova itd., kao gore. 


Obitelji, koje su došle 11. siječnja 1597. 

1. Marko Slipšević iz Velina, od oko 73 godine 

Stana, njegova žena od oko 65 godina 
Marko njegov sin od 33 godine 
Margarita, žena Markova od 28 godina 
Marin od 39 godina sin staroga Marka 
Božić od 22 godine ^ 

Miloš od 19 godina f braća 

Mihovile od 13 godina J 

Ivan, sin Vukov od 9 godina 
Vuko brat od 3 godine 
Doveo je krupne stoke i to: 
volova 1 par > 
konja 2 y 

ovaca 80 J 

2. Mikula Vradković iz Velina od 50 godina otprilike 
Kate, njegova žena od oko 35 godina 

Toma od 20 godina 
Vitvila od 8 godina 
Jure od 6 godina 
Luča od 5 godina J 


V njegova djeca 

Doveo je krupne stoke i to: 

volova za rad 3 
teleta 2 
krave 3 
konja 2 
ovaca 8 

3. Ivane Marković iz Velina od 18 godina 
Katarina, njegova majka od 36 godina 
Greguol njegov brat od 10 godina 
Doveo je: 
krave 3 


6. travnja 1998. došao je: 

1. Ivan Radošinović iz Velina od 60 godina okruglo 
Petar od 20 godina 
Greguol od 12 godina 
Marko od 9 godina 
Marta od 16 godina 
Jelena od 13 godina 
Doveo je krupne stoke i to: 
vola 3 ^ 

krave 2 }► 

konja 2 J 

Ovce su mu ostale u Zadru i morat će poći po njih. 


Potpisan: 

Giovanni Pietro Sottolichio 
archivario di Raspo 
ha copiato come sta e giace 



Hrvatski seljaci u jednoj crkvi u Vodnjanu 

ISTARSKA POVIJEST U PAR REDAKA 


Istra je bila nastanjena već u pradavna vremena. Kostur čo¬ 
vjeka iz godine 10.000 prije naše ere nađen je u Baderni sedamde¬ 
setih godina prošloga stoljeća i sada se nalazi u tršćanskom muzeju. 

Oko godine 500. prije naše ere u Istri su živjela ilirska ple¬ 
mena, a oko 400. dolaze u Istru Kelti, koji se pomiješaju s Ilirima. 
Njihovo je blagostanje bilo, za one prilike, na zamjernoj visini, 
prema pripovijedanju rimskih pisaca. 

(Neki učenjaci još i danas vjeruju, da su prastanovnici Istre, nekadašnji 
Euganei-Veneti, bili Slaveni, ili po Boguslawskom čak Hrvati!, jer — kažu — ako 
su Veneti došli sa istoka od Crnoga mora, oni su mogli biti samo Slaveni. Za 
Nijemce, a i za Mađare, pojam Wind, winđisch, još i danas znači Slaven, sla¬ 
venski. A znamo, osim toga, i to da se jedan veoma brojni slavenski ogranak 
zvao Venedi. 

Istarski povjesničar Petar Kandler za koga Talijan Caprin kaže, da je »naj¬ 
veći istarski genij 19. stoljeća« dugo je vremena tvrdio da su prastari žitelji Istre 
bili Slaveni i kaže da su Histri krenuli sa Crnog mora iz mjesta zvanog Balu- 
glava, a to je hrvatski sasvim sigurno: Bijela glava. 

To je vjerovao i poznati talijanski istraživač istarskoga folklora D. Facchi- 
netti, koji kaže da se istarski Slaveni mogu dičiti, jer da su oni najstariji sta¬ 
novnici Istre. A vrlo objektivni Angelo Vivante u svom djelu »Irredentismo 
ađriatico« objavljenom u Firenzi godine 1912. kaže doslovce: »Si puč addiritura, 
con ipotesi scientificamente pari ad ipotesi contrarie cercare elementi incubatori 
dello slavismo attuale gia nella storia preromana della regione« — Može se odlu¬ 
čno, sa znanstvenom pretpostavkom sasvim ravnopravnom protivnim pretpostav¬ 
kama, tražiti prve početke današnjega slavenstva (u Istri) još u predrimskoj 
povijesti pokrajine.) 

Godine 177. prije naše ere prodiru Rimljani, koji njome vla¬ 
daju do godine 476 , dakle točno 500 godina, kada je zaposjedaju 
germanska plemena Heruli i Rugijci pod vodstvom kralja Odoakra, 
i gospodare njome 13 godina. Za rimske vladavine Istra je također 
cvjetala i bila, opet prema rimskim piscima, jedna od ne samo naj¬ 
ljepših nego i najbogatijih rimskih pokrajina. 

Herule napadaju godine 489. Ostrogoti pod kraljem Teodor i- 
kom, zaposjedaju cijelu Istru i na kraju čitavu Italiju, te vladaju 
njome 50 godina. 

(Godinu dana prije toga, 488., Sclavi »surovi narod«, napadaju 
Justinopolis, čiji građani bježe na mali otočić Caprariu i tamo se 
sklanjaju.) 

Bizantski car Justinijan I udari na Gote, potuče ih 539. i pri¬ 
poji njihove zemlje, a time i Istru, Bizantu ili tzv. Istočnom rim¬ 
skom carstvu. Šezdeset godina kasnije godine 599. provaljuju u 
Istru Slaveni, a par godina zatim njihovo se prodiranje i zaposje¬ 
danje zemlje nastavlja (602. i 604, 611.) 

Godine 602. Hrvati svojim lađama opsjedaju Gradež. (Morali su 
dakle biti moreplovci. Ili su došli iz Istre na lakim lađama ili iz 
Dalmacije na teškim brodovima. Za dugu plovidbu morali su pre¬ 
ma tome biti već dulje vremena pomorci.) 

Godine 751. Istru zauzimaju Langobarđi, koji njome vladaju 
23 godine. 

Franački kralj Karlo Veliki patuče godine 744. Langobarde,. 
osvaja Istru i vraća je Bizantu, ali se 14 godina kasnije zarati 
s Bizantom,, pa Franci (788) osvajaju Istru i uređuju u njoj svoj 
feudalni sustav: vojvoda, baruna, plemića i kmetova. 

Za to vrijeme mirnim prodiranjem ulaze u Istru sa sjeverne 
strane Slovenci kao naseljenici na vojvodska zemljišta. Sa istočne 
strane prodiru Hrvati, koji granice svoje narodne države proširuju 
na istočni dio Istre, a južnu, zapadnu i srednju te sjevernu Istru 
zaposjedaju što tihim naseljavanjem napuštenih i neobrađenih zem- 
jišta, što pozivani da napuče opustošenu i ostavljenu zemlju, koja 
je uglavnom bila bez gospodara te je prešla u vlasništvo crkve i 
patrijaršije u Akvileji. 

Godine 952. Istra je pripojena bavarskom vojvodstvu i time ušla 
U' sklop Njemačke države, koje je sastavni dio sve do 1230. Crkvena 
vlast pripada akvilejskom patrijarhi, koji međutim od 1234. do 1374. 
dakle punih 140 godina vrši u jednom dijelu* i civilnu vlast, dok 
srednjom i istočnom Istrom upravljaju pazinski grofovi. 

Godine 965. arapski putnik Ibrahim Ibn Jakub u svom putopisu 
po Balkanu kaže da Slaveni nastavaju cijeli balkanski poluotok, 
od Akvileje na zapadu do Crnoga mora na Istoku. Oni na zapadu 
da su najhrabriji. 

Godine 1030. u darovnici od 7. kolovoza porečki biskup daruje 
puljskom samostanu Sv. Mihovila samostan Sv. Kasijana u Poreču 
sa svim dobrima i posjedima, koji leže uz Slavensku cestu i cestu 
za Sveti Lovreč. 

v Godine 1070. markgrof Ulrik daruje raznim svojim velikašima 
kaštele sa slavenskim življem i to: Kontovelj, Golaš, Tabor, Sočerb, 
Crnikal, Podpeč, Čmigrad, Beligrad, Roč, Lupoglav i Sveti Petar. 

Godine 1199. dolaze pred grofa Rugerija glavara puljskog muni¬ 
cipija suci koji se nazivaju: župan Dražica iz Galežane i župan Pri- 
bislav iz Barbana, zatim neki Jurkonja i Boženja, te župan Slavonia 
iz Starog Pazina. 

Godine 1275. sastavljen je spis o razgraničenju tzv. »Razvod 
istrijanski« složen iz 12 sličnih manjih razvoda. 

Godine 1432. uklesan je glagoljski natpis u crkvici u Balama.. 
Isti takav natpis s istom ornamentikom i hrvatskom kraljevskom 
krunom isklesan je i u crkvi na Božjem Polju kod Vižinade. 


. . * Pojedini gradovi uz obalu otkidaju se redom ispod vlasti patrijarhe i pre 

^ aT P?? 7 « 0k T ril ? e ^nečije. Tako: Poreč i Pula 1267, Umag 1269 Motovun 1276 
Kopar 1278, Izola Piran i Novigrad 1280, Sv. Lovreč Paz. 1281, a Rovinj 1283 te 
Bu .J e » Oprtalj, Buzet, Roč, Bale, Vodnjan i Barban. Patri- 
Raimund pokušao je, doduše, da te gradiće silom vrati pod svoju vlast 
uspio samo da se^ 1291. s Venecijom nagodi, da mu za te gradove nlaća 
prevarili ^er* su 1 MIe£ani Ći SU ri SI ;’ . 1 P. eđutim > Pređavajući se pod okrilje Mletaka, 

su J Mlečani *ifguši vaU°omifjem^i^krvljro? 1 * 0 ^ Pr ° tlV mIetaekog gospodstva, koje- 

Godine 1442. barbanski župnik Urban daruje kaptolu riječkom 
brevijar pisan »in lingua sclabonica«. 

Mlečani osvajaju godine 1470. Akvileju i zagospodare njezinim 
posjedima u zapadnoj i južnoj Istri, koju drže sve do svoje pro¬ 
pasti 1797. 

Habzburgovci, odnosno njihovi pazinski grofovi, kroz sve to 
vrijeme vladaju srednjom i istočnom Istrom. 

Godine 1539, 1548, 1557, 1562. i tako redom neprestano dolaze 
kao predstavnici seoskih općina sami župani. Naročito su to župani 
sela, koja spadaju pod Poreč. 

Godine 1557. župan Bademe došao je na skupštinu u Svetom 
Lovreču, a s njim i župani ostalih sela. 

Godine 1562. u zapisnicima mletačkoga senata kaže se, da je na 
zemlji Grožnjanskoj uvijek vršio vlast jedan župan. 

Hrvatski živalj, odreda seljak, živi i obrađuje jednako grofov¬ 
sku kao i patrijaršijsku ili mletačku zemlju, plaća utvrđena poda¬ 
vanja u naravi i krvi, ginući čas za jednoga, čas za drugoga gospo¬ 
dara i jedini su mu vođe i zaštitnici u tim teškim i mučnim vreme¬ 
nima narodni popovi, koji s njime žive, među seljačkim domovima, 
čuvajući narodnu predaju, narodnu riječ i narodno pismo. 

Hrvati u Hrvatskoj, iako sami pod nesnosnim pritiskom i Tu¬ 
raka i Nijemaca, a kasnije i Madžara, nisu nikada gubili iz vida 
cjelokupnost svoga narodnoga područja kojega je neotuđivi dio bila 
i Istra. 

Taj je kontinuitet svijesti o pripadnosti ovih područja Hrvat¬ 
skoj bio ne samo subjektivan, nego i opće poznat i priznavan. Poz¬ 
nato je, na primjer, da se je krajem XVI. st., godine 1599, hrvatski 
ban Toma Bakač, kako je u saborskim analima zapisano, bunio 
vrlo žestoko i glasno i položio svoju bansku čast u znak prosvjeda, 
što je hrvatski kralj, a i car Rudolf I. dopustio, da se Pazin (Mitter- 
burg) i Istra odcijepe od Hrvatske i dadu nadvojvodi Maksimilijanu. 
Što više i sama bečka vlada, dakle vlada carevine, u svom memo¬ 
randumu mletačkom senatu god. 1699. poziva se na pripadnost Istre 
hrvatskom kraljevstvu ovim riječima doslovce: »ae possessiones ve- 
netae in Istria ad regnum Croatiae pertinent«. Dakle car, koji je 
podjednako i hrvatski kralj, dobro znade, da je posjed Venecije u 
Istri samo uzurpacija i prekršen je prava, a da Istra i posjedi mle¬ 
tački u njoj uistinu po pravu pripadaju kraljevstvu hrvatskom. 

Padom Mletaka 1797. koje je srušio Napoleon, a na temelju 
sporazuma s Austrijom, svi mletački posjedi u Istri dodijeljeni su 
Austriji i tako je cijela Istra pod vlašću jednoga gospodara. To 
traje do godine 1805. Te se godine Napoleon zarati s Austrijom i 
potuče je. 

Istru opet dijele: Napoleon uklapa bivši mletački dio Istre u 
novo stvorenu »Kraljevinu Italiju«, no već godine 1809. Francuzi 

dobivaju i ostali dio Istre, pa zajedno s nekim dijelovima Hrvatske 
i Slovenije stvaraju »Provinciju Iliriju« sa sjedištem u Ljubljani. 
Padom Napoleona raspada se i Ilirija, a Istra je 1815. dodijeljena 
u cijeloj Austriji u čijoj vlasti ostaje sve do 1918. kada je nakon 
propast 1 Austro-Ugarske, zaposjeda Italija, koja je drži sve do 1945. 
tj. 27 godina. 

U Drugom svjetskom ratu (od 1941—1945) Italija je potučena 
i mora se povući iz Istre, koja je sada ušla u sklop Socijalističke 
Federativne Republike Jugoslavije. Koparština i sjeverni dio Istre 
do rječice Dragonje ulazi u sastav Republike Slovenije s glavnim 
gradom Ljubljanom, a sva ostala Istra s otocima u sastav Republike 
Hrvatske s glavnim gradom Zagrebom. (U sastav Republike Slove¬ 
nije spale su početkom 1956. i hrvatske župe Pregara i Gradina s 
okolnim selima). Time dolazi Istra prvi put u svojoj povijesti, od 
dana propasti hrvatskih narodnih vladara u hrvatsku državnu za¬ 
jednicu. 

Od prvog doseljenja Hrvata u Istru minulo je 1350, a od ovog 
posljednjeg evo 350 godina. Tisuću trista godina odzvanja Istrom 
hrvatska riječ, tisuću i trista godina natapa hrvatski živalj onu 
crvenu i krševitu zemlju svojim znojem i krvlju. Prolazile su bure 
i oluje, hujali ratovi, morile kuge i pošasti, narod je bio desetko¬ 
van, uništavan, na časove je izgledalo da ga više ni nema, on je 
padao, posrtao, ginuo, ali se i opet dizao i održao se do dana dana¬ 
šnjega, žilav i otporan... 

Tko mu, dakle, može osporiti legitimno pravo na zemlju 
koju je osvojio krvlju, a sačuvao je rodu i narodu znojem i — 
motikom? 



Glagoljski natpis iz 1568. u Sv. Ivanu od Sterne 

BORBA ZA MORE 


»Tko posjeduje more posjeduje bo¬ 
gatstvo. Tko posjeduje bogatstvo po¬ 
sjeduje moć i snagu. Tko posjeduje moć 
i snagu posjeduje vlast. Tko posjeduje 
vlast gospodari svijetom.« 

Hrvati su, ako je vjerovati Konstantinu Porfirogenetu, zaposjeli 
godine 624. zemlju uz čitavu istočnu obalu Jadranskoga mora. Do¬ 
šli su, kako smo čuli od Tume i Krajača, sa istoka i sa sjevera. 
Kandler ih nalazi već 604. u srednjoj Istri, iako Porfirogenet tvrdi 
da su došli punih dvadeset godina kasnije. Boguslawski opet ismi¬ 
java Porfirogeneta, koji da se je zabunio za punih 400 godina, i ne 
može se baš uvjerljivo tvrditi da nije u pravu. 

Pavao Dijakon u svojoj povijesti Langobarda spominje kako su 
Hrvati godine 642. došli sa mnoštvom svoga brodovlja i velikim če¬ 
tama pred grad Sepont i ospjedali ga. 

U svakom je slučaju zanimljivo, ako su došli na Balkan i na 
Jadran sa Visle, da su se u roku od jedva dva desetljeća prometnuli 
u vrsne moreplovce, a znamo da se pomorac ne postaje od danas 
na sutra. 

Činjenica je, da su Hrvati od prvoga časa instinktivno osjećali 
više nego ikoji drugi slavenski narod, privrženost i povezanost s 
morem, odnosno spoznaju odakle im može doći blagostanje, kultura 
i civilizacija, bogatstvo i politička snaga. 

Više je bilo razloga, koji su nas naveli da volimo more i da se 
zubima i noktima borimo da nas se ne otkine od njega. Sva naša 
tisućljetna borba s protivnikom sa druge strane mora vođena je 
u tom duhu. 

Prvi je i najglavniji razlog bila sama priroda, koja je obalu 
koju nastanismo učinila vanredno podesnom za pomorstvo. Na ti¬ 
suće luka i lučica, otoka i otočića, najsigurnijih prirodnih zakloni- 
šta, branilo nas je od neprijatelja i otimača. 

Napadaji Arapa, koji su nas prvih stoljeća napadali zalijetajuć 
se na našu obalu, gusareći i pljačkajući, poučili su nas kojim se i 
kakvim oružjem moramo od njih braniti. Mletački trgovci koji bi 

nam na svojim putovanjima uz našu obalu na istok, grabili što bi se 
ugrabiti dalo, hvatali i otimali hrvatske djevojke i mladiće, da ih 
prodaju u roblje na istočnim azijskim i afričkim tržištima, a na po¬ 
vratku sjekli drvo i odvozili ga u Mletke, naučili su nas, silom nuž¬ 
de, graditi brze lađe i goniti pljačkaše sa svojih žala. Prema potrebi 
zalijetali smo se i do suprotnih obala pa i do samih Mletaka. 

Vijesti govore o Hrvatima, naročito Neretvanima, kao opasnim 
gusarima koji su bili strah i trepet Mlečana i njihove trgovine s is¬ 
tokom. Tako su godine 744. doplovili čak u same Mletke, opljačkali 
grad i odveli sa sobom mnoge mletačke djevojke. To su, međutim, 
bile tek pojedinačne epizode kojih je u ono doba, kad se općenito 
smatralo da je roba na moru onoga koji je se prvi dočepa, bilo 
veoma mnogo i s jedne i s druge strane. 

Prvi ozbiljniji sukobi između Mlečana i Hrvata, koji su imali 
neke vrste međunarodni politički značaj, pojavili su se za vladanja 
kneza Mislava (835—845). Nešto prije toga, za vladanja bizantin¬ 
skog cara Mihajla II Mucavca (820—829) razbili su Arapi bizantin¬ 
sku mornaricu, oslabivši time bizantinsku vlast na Jadranu. To je 
dalo priliku Neretvanima, da se oslobode bizantinskog tutorstva i 
da zaposjednu otoke Mljet, Korčulu, Hvar i Brač. Time se sukobiše 
s Mlecima, koji su formalno bili bizantinska pokrajina, a u stvari 
već skoro sasvim samostalna pomorska državica. 

Opstanak i bogatstvo Mletaka ovisili su skoro isključivo o po¬ 
morskoj trgovini s istokom, a ta se mogla razvijati jedino i samo 
po moru uz hrvatsku obalu, jer je zapadna obala apsolutno nepo¬ 
desna za plovidbu. 

Zato su Mleci kroz čitavu svoju povijest imali uvijek pred oči¬ 
ma samo jedan cilj: zagospodariti istočnom obalom. Zbog toga su 
pak morali biti trajno u sukobu s hrvatskim narodom, koji je tu 
obalu držao i u svom je životnom interesu niti htio a niti mogao 
napustiti. 

Da bi mletačkim lađama osigurao slobodnu plovidbu, dolazi go¬ 
dine 839. s brodovljem u Hrvatsku sam mletački dužd Petar Tra- 
denigo. Nije poznato da li je došlo do okršaja, ali se zna da je s 
knezom Mislavom u selu Sv. Martin nedaleko Splita potpisao mir. 

Iza toga krene Tradenigo na otoke Brač, Hvar, Korčulu i Mljet, 
koje bijahu zaposjeli Neretvani i tamo sklopi s njima, odnosno s 
njihovim knezom Družakom, savez koji je osigurao mletačkoj trgo¬ 
vini mirnu i slobodnu plovidbu duž hrvatske obale. 

Mislavov nasljednik knez Trpimir (845—864) iskoristi nedaće, 
koje su u ratovima s Arapima zadesile Bizant i njegovog podanika 
Mletke, pa se 846. upusti s Mlecima u borbu iz koje iziđe pobjed¬ 
nikom. Izgleda, da se Mlečani tom prilikom obvezaše plaćati Hr¬ 
vatima godišnji danak za slobodnu plovidbu hrvatskim morem. 

Po smrti Trpimirovoj dolazi u Hrvatskoj do teških dinastičkih 
borba, koje su mladu državu znatno oslabile. Te su borbe htjeli 

Mlečani iskoristiti pa je njihov dužd Urso Patricijak već prve go¬ 
dine iza Trpimirove smrti (865) navalio na tadašnjega kneza Doma¬ 
goja, kojega je upravo bila uzdigla na prijestolje stranka »zapad¬ 
njaka.« Domagoj, koji se još nije osjećao dovoljno jakim, da bi se 
mogao oduprijeti Mlečanima, zatraži mir i dade duždu taoce kao 
jamstvo za slobodnu plovidbu njihovih lađa po Jadranu. Međutim 
kako je Domagoj bio odrješit i hrabar knez, došlo je između njega 
i Mlečana uskoro do žestokog sukoba. 

Razlog je bio u tome, što su Bizantinci po čijem su nagovoru 
Hrvati vojevali u Italiju pod Barijem, za vrijeme izbivanja kneza 
Domagoja i njegova brodovlja iz zemlje, napali Hrvatsku i opljač¬ 
kali je. Ogorčeni vjerolomstvom Bizantinaca stali su Hrvati nemi¬ 
lice goniti po Jadranu sve svoje dušmane redom, dakle ne samo 
Arape, nego i Bizantince i njihove saveznike Mlečane. Tako su 872. 
u Savudriji u Istri napali jednu mletačku lađu izvidnicu i poubijali 
svih 14 momaka njezine posade. Time je bio prekršen sporazum 
sklopljen 865. između Domagoja i dužda Ursa Patricijaka i sada 
bukne žestoki rat između Mlečana i Hrvata. Hrvati su tako bijesno 
napadali sve što je bilo mletačko, da su Mlečani morali zamoliti za¬ 
štitu pape Ivana VIII, da ih zaštiti od Domagoja i njegovih mor¬ 
nara, koji da su »Sclavorum pessimae gentes«, a Domagoj »Sclavo- 
rum pessimus dux«. Papa je nato dvaput intervenirao kod Doma¬ 
goja, da ga umiri. 

Borba između Mletaka i Hrvatske nije, međutim, ni nakon toga 
prestajala. Ona se nastavlja svom žestinom i za Domagojevih na¬ 
sljednika, napose za sina mu kneza Branimira, kada je Venecija 
morala sklopiti savez protiv Hrvata s italskim kraljem Karlom De¬ 
belim. Poslije nekoliko manjih okršaja s Neretvanima odluči dužd 
Petar Candiano, da konačno obračuna s Hrvatima i osigura pre¬ 
vlast Mletaka u Dalmaciji. Sredinom kolovoza 887. krene stoga osob¬ 
no na čelu jakog brodovlja u Dalmaciju. U luci pred Makarskom 
dođe na 18. kolovoza do odsudne bitke u kojoj ga Neretvani do 
nogu potukoše, a sam dužd pade u boju, te Mlečani pobjegoše gla¬ 
vom bez obzira, ostavivši u rukama Neretvana čak i duždevo tijelo. 

Tom je glasovitom bitkom za čitavo jedno stoljeće osigurana 
vlast Hrvata na istočnoj obali Jadrana i Mlečani bijahu primorani 
plaćati preko 100 godina Hrvatskoj danak. Ta je bitka omogućila 
kasnije nesmetan razvoj i uspon hrvatskoj državi, koja se za kralja 
Tomislava dovinula do zamjerne snage i visine. U to je vrijeme 
Hrvatska bila velika pomorska sila (sa 80 velikih brodova, sagena 
i 100 manjih brodova, kondura, s ukupno oko 6000 dobro naoruža¬ 
nih i izvježbanih mornara). 

Najveća je nesreća po Hrvatsku i Hrvate bilo nesređeno dina¬ 
stičko pitanje. Nakon smrti svakoga vladara javljale su se unutra- 


5 Istarski zapisi 

šnje trzavice i borbe o prijestolje. To su neprijatelji, a napose 
Mlečani, znali vješto iskoristiti. Tako je za Tomislavovih nasljednika 
došlo ponovno do dinastičkih borbi, koje dobro dođoše mletačkom 
odrješitom i silovitom đuždu Petru II Orseolu (991—1009) te on us¬ 
krati kralju Stjepanu Držislavu uobičajeni godišnji danak... 

Kad su nato hrvatski brodovi stali uznemirivati mletačko bro¬ 
dovlje pošalje dužd 6 ratnih galija na Jadran. One napadoše Vis i 
odvedoše u ropstvo žene i djecu. Na prosvjed Držislavov zbog toga 
čina, odgovori bahati dužd, da će on doći osobno u Hrvatsku da 
plati taj danak. Prilike u Hrvatskoj nakon smrti Držislavove omo- 
gućiše mu izvršenje te prijetnje. Nasljednici Držislavovi u među¬ 
sobnoj borbi za prijestolje otišli su tako daleko, da su pozvali u po¬ 
moć čak Mlečane, što je ovima dalo prilike, da se konačno dočepaju 
Dalmacije. Petar II Orseolo krene na samo Spasovo godine 1000. iz 
Mletaka s velikim brodovljem i zaposjedne sve dalmatinske gra¬ 
dove redom, te se prozva »dux Dalmatiae«. Hrvatska je tako ostala 
bez Dalmacije i to je bio početak njezina nazadovanja. Nije stoga 
čudo, da je nakon toga stanje između Mlečana i Hrvata bilo neo¬ 
bično napeto. Hrvati ni jesu mogli zaboraviti svoje dalmatinske gra¬ 
dove, i trajno ih uznemirivahu tako da je neprestano dolazilo do 
sukoba, pogotovo za kralja Krešimira, kome je načas uspjelo da 
ponovno zagospodari dalmatinskim gradovima. Za Dmitra Zvoni¬ 
mira, kome je uspjelo Hrvatsku ponovno podići na nekadašnju vi¬ 
sinu, pokušaše Mleci i opet da se domognu dalmatinskih gradova, 
koji su formalno još uvijek bili bizantinski, ali su stvarno bili pod 
vlašću hrvatskoga kralja. 

Budući da je Zvonimir godine 1082. ratovao u Epiru na strani 
Normana a protiv Bizantinaca i njegovih podanika Mlečana, koji 
je za Normane završio bezupješno, zatraži mletački dužd Vital Fa- 
lieri od bizantinskoga cara Aleksija, da mu dade upravu Dalmacije. 
Aleksije je to bez mnogo razmišljanja i učinio, jer je i tako nje¬ 
govo vrhovništvo bilo samo na papiru. 

Za živa Zvonimira Mlečani se nisu usudili ni pokušati to pro¬ 
vesti u djelo, zadovoljivši se samo time, da njihov dužd nosi i na¬ 
dalje naslov »dux Dalmatiae«. Istom kasnije, nakon smrti Zvonimi¬ 
rove, kada se izborom mađarskoga kralja za kralja Hrvatske, sredi¬ 
šte hrvatske državnosti prenijelo više na sjever, Mleci su ponovno 
zavladali Dalmacijom. Daljnje nedaće što ih je proživljavao hr¬ 
vatski narod pod vladarima tuđe krvi, zatim u borbama s Turcima, 
dale su Mlecima priliku da komad po komad prigrabe svu hrvatsku 
Dalmaciju i zagospodare Jadranom kao »kraljica mora«. 

Proveditur upokorene Dalmacije svake se je godine u određeni 
dan odijevao kao kralj dalmatinski i sjedao na prijestolje prima¬ 
jući odanost »Morlaka«, kako Mlečani nazivahu dalmatinske Hrvate. 

Veličina i snaga Hrvatske bila je na moru. Otkinuta od mora, 
povukavši se na sjever, prignječena sa sjevera germanskom silovi- 
tošću i mađarskom bahatošću, a sa istoka užasnim turskim pritis¬ 
kom, koji je nesmiljeno prodirao na zapad plamenom i krvlju, Hr¬ 
vatska je pet stotina godina i više, rasparčavana, drobljena i mrv- 
ljena, da na koncu ostane samo jedno popaljeno krvavo razbojište, 
rastrganih udova, kao »reliquiae reliquiarum« — ostaci ostataka 
slavnoga nekoć kraljevstva hrvatskoga. 

A hrvatski je živalj, spašavajući ne više imetak, ne više držav¬ 
nost, nego goli život, bježao na zapad i zadržao se na posljednjoj 
barijeri hrvatstva — u Istri, za koju se kaže da je najljepši i naj¬ 
blistaviji hrvatski mozaik. 


Povlačenje Hrvata na zadnju barikadu — u Istru 

Spašavajući goli život i povlačeći se na zadnju barikadu, u Is¬ 
tru, hrvatski živalj nije dolazio u tuđu zemlju i među tuđe ljude. 
Svagdje je nalazio ljude svoje krvi i svoga jezika, Hrvate »Porfiro- 
genete« kako ih je nazivao De Franceschi. »Porfirogenete« po tome, 
što se navodno amo doseliše u doba već često spominjanoga bizan¬ 
tinskog cara Konstantina Porfirogeneta.* 


* De Franceschi je pokušao — doduše sasvim tendenciozno — dokazati, 
kako ti stari i noviji Hrvati nisu jedan te isti narod, te da se ne može govoriti 
o hrvatskom narodu u Istri kao takvom, nego o konglomeratu svih mogućih jezika 
i rasa. On, na primjer, u opširnom članku »Delle varie nazioni dell’Istria« objav¬ 
ljenom u tršćanskom časopisu L’ISTRIA br. 50, 51 i 52 od 1852. tvrdi da su Ciči 
rumunjskog govora, ostaci još rimskih kolonista-legionara; Šavrini da su oni Slo¬ 
venci, koji su još 604. držali Kranjsku, Goričku i brda oko Cedada a kad su došli 
u krajeve koje danas nastavaju u Koparštini, da su prozvani Šavrinima po 
»Subocrinima«, jer da se tako u predrimsko doba nazivahu tamošnji prastanov¬ 
nici itd. 

On nadimke »Bezjak« i »Fućak«, kako narod naziva stanovnike pojedinih 
sela na Pazinštini, dovodi u vezu s nekim amalgamom Furlana, Veneta i Slavena 
(»Fućak« od fuggire!). To dokazuje i time, što da oni ne nose opanke kao ostala 
hrvatska »plemena« u Istri, nego samo cipele, da su im fizionomije drukčije i 
tome slično. (Sam De Franceschi, koji također nije rimski starosjedilac, nego su 
mu pređi došli u Istru iz Furlanije trbuhom za kruhom kao i skoro svi oni 
rijetki Talijani po selima Istre, rodio se u Gologorici. Vrlo je mnogo pisao o Istri, 
ali je uvijek pristran i tendenciozan, negirajući Hrvatima svako nacionalno pra¬ 
vo). Njegova su razmatranja ipak zanimljiva, jer odaju neke putokaze o kretanju 
pojedinih hrvatskih migracija. 

Za Labinjane koje on naziva »labinska rasa« smatra da su jedno od prvih 
hrvatskih plemena, koja su zaposjela zemlju između Cetine i Raše, da su dakle 
krajnji odvjetak »Porfirogeneta«. Rabac da je zapravo Mali Rab, gdje su stanov¬ 
nici otoka Raba imali posjede. Labinska »rasa« da nastava Labinštinu do Paza 
i Pićna. 

U Zminjskoj općini postoje Modrušani, u Grdoselu su Krbavci, u Boljunu 
Senjani, u Pazu Klišani, u Svetom Vičentu Otočani itd. što da jasno dokazuje 
odakle su došli. 

Skupine Hrvata koje drže srce srednje Istre tj. Pazina, Starog Pazina, Za- 
rečja, Gračišća, Lindara, Novaka, Cerovlja, Trviža, Gologorice i sve do Paza i 
Bol juna da su došle oko godine 1000. Oni pak Hrvati, koji nastavaju Gračišće, 
Sveti Ivanac, Zminj, Pazin, Sveti Petar u Šumi, Kringu, Tinjan, Beram, Zamask, 
Kašćergu, Kršiklu, Grdoselo, Brtoniglu i Borut, da su došli s drugom seobom. 
Zadnjom ili tzv. trećom seobom, došli su »Morlaki« ili kako ih drugi zovu »Vlasi«. 
(Znamo da u Dalmaciji svakoga koji nije'uz more nego iz unutrašnjosti, zovu 
isto tako Vlahom ili Vlajom, kao što u Primorju otočane zovu Bodulima, a one 
sa kopna Kircima!) Sve je to jedan te isti hrvatski živalj, jednog te istog hrvat- 

Krivo, bi, međutim, vjerovao tko bi mislio, da se je ono roman¬ 
sko mletačko građanstvo, koje je još nastavalo gradiće, prijateljski 
odnosilo prema hrvatskim bjeguncima, koji su napuštajući domove 
po Bosni i dalmatinskoj Zagori, dolazili da napuče i obrade napu¬ 
štenu istarsku zemlju. 

Već je rižanski sabor 804. jasno dokazao kako su ti ostaci osta¬ 
taka romanskoga gradskoga življa dočekali one koji su s vojvodom 
Ivanom došli da obnove i preporode zemlju, koja je zapravo bila 
bez gospodara, ničija zemlja, i koliku su kuku i motiku digli na te 
prve težake, koji su se prihvatili posla. 

Ništa ljubazniji nisu bili ni ostaci romansko-mletačkih naselje- 
nika po gradićima, koji su ostali pošteđeni od kuge, ratova i poša¬ 
sti. 

Proveditur Marin Malipiero piše Duždu, da su istarske komune 
plijen desetak ili petnaestak pohlepnih uzurpatora, koji ih iskoriš¬ 
tavaju samo za svoju korist. Sve je pokvareno, sve je puno zlo¬ 
poraba. Šume tamane sve u ime i za korist »dei clarissimi Rettori« 
tj. općinskih upravitelja. 

Prospero Petronio u svojim Memorie sacre e profane dell’Istria 
(objavljene kao kopija originala iz 1681. ovih dana u Trstu 1968.) 
piše, da je 1563. napravljen popis neobrađenih polja i da su u mle¬ 
tačkom dijelu Istre nađena 135.632 polja, koja bi sama, po svojoj 
prirodi plodna, bila dovoljna na nahrane cijelo pučanstvo poluotoka, 
ali su građani lijeni i neskloni radu na poljima. 

Giacomo Rhenier javlja godine 1585. Senatu, »da su bivši poda¬ 
nici Gospodina Turčina, zadarski i šibenski Morlaki, svijet ne samo 
velike snage i navikao naporu, nego i vrlo radin i sposoban za vla¬ 
stitu poljoprivredu te da će biti od velike koristi, pošto su vjerni, 
pa će biti u stanju da obrane granice od svake pljačke i upada ... 
Uvjeren sam da će oni odlično uspjeti i da će dati lijep primjer 
drugim svojim sunarodnjacima, da rado dođu i žive s njima te uži¬ 
vaju bogate plodove svoga rada. To jamči divan uspjeh (effetto mi- 
rabile) drugih Morlaka, onih zadarskih u Marčani, Pomeru i Mun- 
tiću i u drugim mjestima rasijanim po zemlji, kamo su već ranije 
uselili. Oni su dali divne dokaze na svojim zemljištima i vinogra¬ 
dima. Čak je marljivost i sposobnost onih u Marčani toliko pretje- 


skog jezika, koji se međusobno razlikuje jedino po karakterističnim izgovorima 
i naglascima pojedinih riječi, s karakterističnom nošnjom i običajima kraja iz 
koga potječe. A De Franceschi je od njih htio stvoriti razne narode. (Još je 
s većim nepoznavanjem suštine stvari pisao o istarskim Hrvatima austrijski 
historičar Czoernig, koji je pronašao u Istri čak četrnaest slavenskih narodnosti 
sa čitavim nizom plemenskih ogranaka.) 

Ne radi se, međutim, više o tome. Radi se naprotiv o tome, kako je taj 
narod, unatoč svih zala, koje ga stoljećima bijahu, uspio da se održi i sačuva 
svoju narodnu svijest i osjećaj pripadnosti jednom te istom velikom narodu, 
uvjerenje da je grana jednog te istog velikog hrvatskog debla. 

rana da sam ih morao raznim odredbama obuzdavati da ne krče 
njive po obližnjim šumama .. .* 

A evo kako su ih dočekali one gradske lijenčine, varalice i oti¬ 
mači pronevjeritelji i kontrabandijeri, kako ih naziva kasniji pro- 
veditur Vincenzo Bragadin. 

»Novim su doseljenicima krali oruđe, klali živinu, odnosili ko¬ 
tače kola, kose i drugi poljoprivredni alat. Ubijaju im ili dave vo¬ 
love i konje. Masline, koje čiste i gaje, sijeku im i uništavaju. Pod 
izlikom, da su oni stari stanovnici Istre, otimaju im i pod raznim 
izlikama prisvajaju zemljišta, uznemiruju Morlake i bacaju ih u 
krajnje očajanje, tako da ovi, nenavikli na svađe i poplašeni pri¬ 
jetnjama, bježe u druge krajeve, a mnogi od onih koji su se u Dal¬ 
maciji već skoro ukrcali da krenu u Istru, odustaše od toga.« 

Ser Lodovico Memo javlja duždu, da Morlaki moraju biti vrlo 
dragi Serenissimi i da moraju biti poštovani, jer da oni pokazuju 
mnogo truda i mara oko uzgoja maslina ,njegujući ih, okapajući i 
đubreći, te optužuje gradske komune, koje ih stalno progone i uz¬ 
nemiruju. 

Često se mislilo, da je hrvatski živalj bježeći pred Turčinom, 
našao ako već ne kod istarskih građana a ono barem pod Venecijom 
sklonište i sigurnu i mirnu egzistenciju u kojoj će se moći gospodar¬ 
ski, kulturno i nacionalno razvijati. 

Baš naprotiv! Venecija je bila samo čisti i beskrupulozni trgo¬ 
vac koji je poznavao samo sebe i svoj interes. I to ne možda inte¬ 
res svih svojih državljana, podložnika i saveznika, nego samo svoj 
— grada Venecije. 

Ništa nisu od toga imali pojedini istarski gradići, koji su se 
tko milom tko silom, stavljali pod okrilje Svetog Marka. Iz straha 
od konkurencije Venecija je na istarske gradiće vršila težak priti¬ 
sak i sprečavala njihov razvoj. To je i bio glavni razlog čestih po¬ 
buna gradova, koje je, kako znamo, Signorija redovito ugušivala 
silom. 

A naš narod na poljima i po selima priman je samo kao zdrav, 
žilav i otporan radnik, koji je trebao da obnovi ratom i bolestima 
opustošenu zemlju, da sadi i uzgaja masline da bi mogao od svakog 
stabla dati određenu količinu ulja »za crkvu Svetog Marka« i od 
toga podavanja nije mogao nitko biti oslobođen. Inače da li ti u 
crkvama glagoljaš ili latinaš, nazivaš li se Slavom, Hrvatom ili 
Ilirom, to se Serenissime, ni njezinog Consiglia dei Dieci nije mnogo 
ticalo. Ti si bio samo Schiavone, koji si imao da oreš, kopaš, radiš, 

* (. . . li Murlachi Zaratini e Sebenzani gia suditi del Signor Turco gente 
non solo di molta robustezza, et avezza alla fatica, ma industriosissima et molto 
atta alla propria manual agricoltura, i quali senza dubbio promettono profitto 
considerabilissimo. Sono persone utili per diversi rispetti, cosi perche Vostra 
Serenita potrebbe in ogni tempo servirsi di loro per soldati, galeoti, guastadori 
et ogni altro servitio. — Iz izvještaja mletačkoga providura za Istru Jakova Rhe- 
niera od 8. listopada 1586. mletačkoj vladi). 

plužiš i služiš i po potrebi galijašiš ili ratuješ za »Privedru«, i nje¬ 
zine provediture. 

O kulturi, školama, učenju, nije nikada nitko vodio računa. 

Ipak smo, zahvaljujući svojoj bistrini i prirođenoj upornosti i 
u takvim prilikama dali nekoliko poznatih ljudi. 

Venecija nije nikada bila našem narodu majka, a ne bijahu mu 
očevi ni njemački baruni, vlasnici »burgova« po srednjoj Istri.* 

Trebalo je zapeti i zubima i noktima, uprijeti i čvrsto se uko¬ 
pati do koljena u onu dragu zemlju naših pređa i otaca, natapati 
je ne samo znojem nego nerijetko i krvlju, da ju se sačuva rodu i 
na njoj se održi. 

A kao što i oci naši i braća u Dalmaciji, koje je bila ista sud¬ 
bina trajno smo težili k moru, kojemu nas u Istri ne pripuštahu tako 
lako. Mi smo ipak probili kordon i razbili obruč, kojim nas odijeliše 
od zapadne obale. Ostaci Venecije držali su se grčevito gradića na 
obali. Izvan gradskih zidina stajali smo mi, udarali o vrata i pro¬ 
bijali kordon. Do godine 1918. na sedam smo ga mjesta uspjeli pro¬ 
biti: 


kod Milja nedaleko Trsta (Zavije — Slovenci) 
između Milja i Kopra (Lazaret — Slovenci) 

Pirana i Umaga (Zambratija, Sveta Luci ja — Hrvati) 
Novigrada i Umaga (Lovrečica — Hrvati) 

Novigrada i Poreča (Vabriga i Tar — Hrvati) 

Poreča i Vrsara (Funtana — Hrvati) 

između Rovinja i Pule (Peroj — Crnogorci, Stinjan — Hrvati)** 


* Venecija ne samo da je propisivala teška podavanja nego je i sprečavala 
razvoj svake djelatnosti kojom se sama bavila. Piranske solane i bogate istarske 
hrastove šume u dolini Mirne privukle su vrlo rano, još u vrijeme vladanja patri¬ 
jarha, pažnju Mlečana. Solju kao mnogo traženom robom Istrani su trgovali 
s unutrašnjošću: s Ugarskom, Hrvatskom, Njemačkom. Kronike kažu da se je iz 
Istre otpremalo u pozadinu do 40 tisuća tovara soli godišnje. Zavladavši istarskim 
obalnim gradićima Venecija je zabranila svaki izvoz soli kopnenim putem. Ne 
samo što su na istarsku sol nametnuli vrlo visoki namet, nego se je smjela pro¬ 
davati samo preko Venecije, gdje su ju preuzimali za daljnju otpremu u Evropu 
samo mletački trgovci. Milje, Kopar i Piran izgubili su zbog toga svaku trgo¬ 
vačku važnost. Isti je slučaj bio i sa soljenom ribom i ribolovom uopće. Sve je 
moralo ići preko Venecije. 

Kada je Napoleon osvojio Veneciju i definitivno ukinuo njezino stoljetno 
gospodstvo, nije se sigurno našao ni u Istri ni u Dalmaciji nitko tko bi za njom 
požalio. (Ništa bolje nisu bile prilike ni u pazinskoj grofoviji, gdje su vladali 
uglavnom gramzivi upravitelji, koji su samo nastojali da što više za sebe pri¬ 
grabe i nametali seljaštvu strašne, često nepodnosive daće. Od godine 1380. do 
1461. pazinska je grofovija promijenila ništa manje nego 21 gospodara, koji su 
bili uvijek prezaduženi, pa su gospoštiju redom prodavali i predavali u strane 
ruke, uglavnom za otplatu dugova.) 

** Jedino pravoslavno naselje u Istri je Peroj, u kom se godine 1657. pod 
vodstvom Mihe Braj kovića naselilo oko 70 osoba iz Crne Gore. S njima je 
došao i pravoslavni pop Miho Ljubotina. U Peroj u je neko vrijeme kao paroh 
službovao i crnogorski pjesnik Jovan Sunđečić. S arhimandritom Joakimom Bje- 
dovom, koji je također neko vrijeme tamo bio, a bio je iskreni prijatelj istarskih 
Hrvata, dugo sam godina bio u srdačnim prijateljskim odnosima. Op. pisca. 

Perojci su po De Franceschi-u došli iz Crnice (između Budve i Bara). 
Nikolić tvrdi da su to Bokelji iz Perasta. To kaže i Seidl, koji Peroj naziva 
»Bochesenansiedlung«. Jedino Schiavuzzi, za koga Barbalić veli da je bio vrlo 
točan i savjestan, tvrdi da su došli iz Crmnice, a to je južno od Virpazara. Svi 
se slažu da ih je došlo u svemu 77 osoba. 

Nitko nije bolje izrazio naš odnos prema mletačkim gospoda¬ 
rima u Istri, nego što je to učinio pokojni Miho Mirković (Mate Ba¬ 
lota) u svojem »Božičnon računu sa šjor Benedeton«. 


Božični račun z gospodinon Benedeton 

: Sjor Benedeto, Božić je, litu je kraj, a mi imamo jedan stari račun, 

kako su i moji stari vajk s tvojima imali, zaš oni su se dobro zmež 

sebe poznali. 

: Čuda lit su ti stari h van u grad hodili 

za duge, rabotu i kaštige, teške su šolde nosili. 

: I dobri su šćavi bili, kad su cekine broj ili 
ko ne, vi ste lako rinuli kračun. 

: Šjor, naš račun je šuma svih starih računi. 

Ja niman bisage pune sira i mrsa, 
i ne nosin dare od našega trsa. 

Ja iman samo dvi gole ruke i njih prez kosira, 
i nož mi ni za pason, trda je naša vira 
i ontar, kad su naše hiže prazne, a pržuni puni. 

: Šjor, za posle naših starih iz tvojih libri se zna. 

: Jeno z drugin tako za blizu tri stotine lit. 

: Šjori i šćavi su bili jedan skupan svit 
: Šjori ki pišu, robu prodaju i zapovidaju 
: Šćavi ki sebi zalogaje od usti otkidaju 
: I van gori na brigu nose sve ča je bolje 
: Za vas je delalo čilo prostrano polje. 

Tvoj did je sina u školu u Benece sla, 
a moj je svega svoga vika škulju na krovu ima. 

: Šjor, piši! Ti bolje umiš! Prvo ča mi smo van dali: 

: Tristo lit svoje mladosti! 

: Deset kolini prez radosti! 

: I milijune jakih težačkih ruk, 

: Da hi je skupiti ki lip bi bij a puk. 

: Ca kosti 
: ča žil 
: ča žulj i 

: ča bistrih oči i glav 

: ča životi! 

: I svaki je bija jedar i zdrav! 

: Svi su se oni za vas pokopali. 

: Ca diš? Mi da smo došli na vaše? 

Rečimo! Piši i to! Ma notaj, da nismo došli goli. 

Mi smo bili dobro spravljeni: bisni, jaki, ko češ i oholi 



Hrvatski seljaci na sajmu u Pazinu 1870. 
(Zanimljivo je da su tada muškarci još nosili dugu kosu) 

: Puška na ramenu, nož na trbuhu, za pason kosir, 
klabuk na bok, kako da gremo na pir. 

• Već ontar smo spali na postelji 
: i znali ča su postoli 

: i svojin jezikon umili lipo kako se Boga moli. 

: Siti kruha i kaše. 

: I žare smo sobon donesli, i zdile, lonce, čaše i žlice 
: Matike, kose i srpe, štrpače, korita, lopate i vile 

i sve sime, kakono Noje i životinje ke su nan se činile. 

: Viru smo već u srcu nosili i imali pretelje jake 

po svih glavicah i putih svoje domaće štrige i vukodlake. 

: A kad smo veseli bili, mi smo se tukli, neka svo selo se strese 

: Samo smo svoje pisme pivali i svoje plesali pleše 
pod mih i roženice. 

: Ti znaš ča mi je od tih tristo lit dela ustalo 
: gole strane prez grane 
: vrganj i brana ča did hi je ukova, 

: dvi njivice škalja, 

: ne biš hi uzeja, ni ki bi ti hi darova, 

: dvi ruke i kosti, ke su uresle od zemlje i stine 
: i malo bistrine, da vidin tvoje posle fine. 

: Ča ne, to ča je ustalo je čuda guštalo! 

: Ma šjor, ja san pravičan! Piši, ča mi smo od vas 
prijali: 

: Banak i maneštru na njemu, pašade i pirune, 
brudet i in teća, palentu i makarune 
kavalete i kućete, koltre i koltrine, 
gospodske kalcete i fine ženske škrpine. 

: Od vas smo doznali imena rib i kako hi triba loviti, 
stinu dilati i z brodi po moru jadriti. 

Sliparski miriti robu i to smo lako spoštali. 

Šjor, sad šumaj! Da budu računi čisti: 

ko san ja dužan, ja ću platiti, ko neću ni jisti. 

A ko si ti dužan ne pitan te niš, samo neka je mir. 

Sve ča je staro se briše 
i samo novo se piše. 

: Za novo ima svaki na novo da brusi kosir! 


Cisti nezamućeni izvori 

U davnu bismo se prošlost morali vraćati, kada bismo htjeli na- 
nizati sve izvore na kojima se kroz cijelu našu povijest napajasmo 
narodnim ponosom i junaštvom, rodoljubljem i plemenitošću, du¬ 
ševnom ljepotom i dobrotom. A ti su izvori za nas u Istri, najizlo- 
ženijoj točci Hrvatstva i Slavenstva, morali biti zaista krepki i 
snažni svojom sadržinom, da bi nas kroz burna i teška stoljeća što 
ih proživljavasmo, mogla sačuvati i održati. 

Značajka je naša i naših djedova i otaca bila, da smo uvijek 
voljeli isticati, kako smo roda velikoga i dalekosežnoga što nam 
je uostalom jedino i moglo dati snage da izdržimo, kao što malom 
i nejakom mlađem bratu u dječjim svađama i zadjevicama jedinu 
odvažnost može da dade osjećaj, da za njime stoji stariji i daleko 
moćniji brat... 

Tako je mislio i u to vjerovao i naš Kanfanarac Franjo Glavi- 
nić, koji u svojoj knjizi »Od ishoda Slovinskoga« ponosno tvrdi »da 
su Slaveni još s Aleksandrom Velikim zajedno vojevali, te od njega 
u Aleksandriji na Nilu vele poljubljeni bili i priznanje dobili godine 
dvanaeste njegova vladanja«, pa ponosno završava: » ... i ja sam. 

od rečenoga izniknul naroda i nesramujem se...« Navodeći pak po¬ 
rijeklo slavenskih plemena u poglavlju »Od imena Naroda Slovin- 
skoga« služi se pradavnom legendom i kaže: »imenovahu se Istri od 
velike rike Istre, ka sad Dunaj se zove...« (Ne smijemo zaboraviti, 
da su to bile knjige pisane za puk i da je tadašnjem našem puku, 
jedino tako trebalo govoriti.) 

Lijep je to i ugodan osjećaj, a još je ljepši osjećaj saznanje da 
su ti predji i djedovi, vođe i učitelji narodni bili ne samo junaci 
nego i dobri i plemeniti ljudi. Dobri i velikodušni čak i prema sto¬ 
ljetnim neprijateljima svojim. 

A upravo je naše pokoljenje bilo toliko sretno, da su mu nepo¬ 
sredni vođe i prosvjetitelji bili duhom veliki i plemeniti. 

Izvori su, dakle, na kojima se napajasmo bili kristalno čisti i 
nikakvim kalom pomućeni. Jedan Glavinić, jedan Voltić, jedan Do- 
brila, jedan Studenac, jedan Ravnik, jedan Laginja i toliki drugi, 
koji su nas usmjerivali i vodili, bili su divni i karakterni muževi, 
kakvima se rijetko koji narod u tadašnjoj civiliziranoj Evropi može- 
pohvaliti. 

Možda i ne rafinirani političari, diplomate i državnici poput 
Machiaveli-ja, Disraeli-ja, Palmerstona i drugih, ali zato ljudi u 
punom smislu te riječi (kako je to u jednom svom privatnom pismu 
rekao za Dobrilu Baltazar Bogišić: forse non e un genio, ma e un 
uomo tutto cuore!) 


Franjo Glavinić 

Otac Franjo Glavinić, franjevac, rođen u Kanfanaru godine 
1586. svakako je najistaknutiji stariji hrvatski pisac Istranin, koji 
je uz svoje vjersko opredjeljenje izričito naglasio i svoju nacionalnu 
pripadnost slavenskomu rodu, ističući da je član velike slovinske 
rodbine, a haruatskoga jezika i podrijetla. 

Njegovi su pređi, poput stotina i stotina drugih hrvatskih po¬ 
rodica iz Bosne doselili u Istru u vrijeme druge velike migra¬ 
cije hrvatskoga življa na zapad, nakon 1463. i 1481. tj. nakon pada 
Bosne i malo zatim Hercegovine, u turske ruke. (Prva je velika se¬ 
oba Hrvata u Istru bila — prema današnjem tvrđenju historičara 
— u doba bizantinskoga gospodstva od 539. do 751., koja se među¬ 
tim mirnim prodiranjem nastavlja i u daljnjim stoljećima, da po¬ 
novno poprimi masovni oblik u 15. i 16. stoljeću, kada je pritisak 
Turaka na hrvatske zemlje bio zauzeo upravo katastrofalne raz¬ 
mjere ...) 

U to su vrijeme prebjegli u Istru i roditelji, odnosno djedovi 
Glavinićevi, doselivši se u Kanfanar iz Glamoča. Kao i u staroj po¬ 
stojbini Bosni, tako su i u Istri »ujaci« tj. Franjevci bili jedini na¬ 
rodni vođe i prosvjetitelji, pa je tako i mali desetgodišnji Ivan Gla- 

vinić upućen na odgoj franjevcima u trsatski samostan, gdje se u to 
doba bilo sklonulo mnogo bosanskih fratara. 

Stupivši u franjevački red dobi redovničko ime Franjo. Na više 
mudroslovne i bogoslovne nauke upućen je u Italiju, gdje su u Pa¬ 
dovi, Bolonji, Firenci i drugim sjevemotalijanskim gradovima po¬ 
stojala proslavljena sveučilišta. Vrativši se kao svećenik na Trsat, 
naoružan znanjem i redovničkom revnošću ubrzo se pročuje kao 
vrstan i učen propovjednik, pa ga braća izabraše najprije gvardi¬ 
janom, tj. starješinom trsatskog samostana, a kasnije tri puta uza¬ 
stopce (1613., 1616. i 1619.) i provincijalom čitave hrvatske redodr- 
lave, koja se prostiraše od Čakovca na sjeveru, Iloka na istoku i 
Rovinja na zapadu. 

Kao takav imao je prilike doći u kontakt s najpoznatijim lič¬ 
nostima svoga vremena i mnogo putovati. Godine 1626. našao se na 
generalnom kapitulu franjevačkih poglavara u Španiji. Kao i sa 
svih svojih prijašnjih putovanja po Italiji, tako je i iz Spanije do¬ 
premio u domovinu, zapravo u trsatski samostan mnogo vrijednih 
i dragocjenih knjiga i rukopisa, misleći uvijek na svoju zemlju i na 
svoj narod. 

Godine 1628. štampao je u Veneciji prvo svoje djelo na hrvat¬ 
skom jeziku »Czetiri poslidnje cslovika, to yest od smarti i suda« i 
posvetio ga mladim grofovima Nikoli i Petru Zrinjskome, da ih još 
kao mladiće potakne na čestit i bogobojazan život. U uvodu knjige 
hvali djeda njihovoga, znanog sigetskog junaka Nikolu Zrinjskoga 
i oca im Jurja. 

Iste godine objavljuje, također »V Mnecii«, svoju drugu knjigu 
»Czvit Szvetih to yest Sivot Szvetih od kih Rimska Czrikva čini 
spominak Prenesen i sslosen na Haruatski yezik Catholicanskim 
obicayem, Po O. F. Franciscu Glavinichu, Istraninu.« 

Ta je knjiga napose zanimljiva zbog svog opširnog predgovora 
n kom govori o svom Slovinskom rodu i narodu, koji da se proši¬ 
rio od »gora Taurskih do Cilicije i od mora velikoga Aquilonskoga 
do mora Jadranskoga i jezik također njihov veće jest raširen od 
svakoga drugoga«. 

U povijesnom se smislu taj predgovor ne osniva doduše na 
točnim podacima, nego na podacima djela Mavra Orbini-ja (»II regno 
dei Slavi«), ali je za nas i naš narod bio važan zbog toga, što je u 
onim časovima užasnih tegoba i potištenosti, zbog sve žešćeg tur¬ 
skog nadiranja na hrvatski narodni teritorij, dizao napaćenom na¬ 
rodu ponos i osjećaj veličine. Da je knjiga postigla svoju svrhu i da 
je bila mnogo tražena dokazuje najbolje činjenica da je doživjela 
još dva izdanja, 1657. i 1702. 

Dva je izdanja doživjelo i njegovo treće djelo (1632. u Veneciji 
i 1660. u Padovi) pod naslovom »Svitlost dusce verne, gdi scest 
.stvari k zvelicsenju cslovecanskomu uzderxe se«. 

Sva su ta tri hrvatska djela bila namijenjena ne samo istarskom 
puku, nego i cjelokupnom hrvatskom narodu. Koliko god u samom 
naslovu naglašuje, da je on Istranin iz čitava se njegova pisanja 
razabire, da je područje kome je namijenjena daleko veće i šire. 
To dokazuje i njegovo tumačenje na kraju predgovora »Czvitu 
Szvetih«, gdje tumači svoj način pisanja pa kaže čitatelju: »I ako 
rič ku najdeš, ka polak tebe nebi bila običajna, procini da jezik 
naš po vnogih državah je raštrkan, ter nigdi nikako, a nigdi nikako 
(tj. negdje ovako, a negdje onako) riči vnašaju i zato ne jednoj dar- 
žavi, nego i većim želim vgoditi, a knjige ne mogu se nijedne po 
misli sakoga složiti...« 

Franjevačka se hrvatska redovnička provincija, izgleda, prote¬ 
zala tada po svim hrvatskim zemljama od Svete Gore pri Gorici 
(i tamo je Glavinić bio neko vrijeme gvardijan) do Beograda, osim 
Bosne Srebrne, koja je bila već pod Turcima. (Sveti Ivan Kapistran, 
franjevac i branitelj Beograda od Turaka bio je neko vrijeme gvar¬ 
dijan samostana na otoku Sv. Andrije u Rovinju — danas »Crveni 
otok«). 

Glavinić je slovio ne samo kao pučki pisac i propovjednik, nego 
i kao odličan historiograf, pa su od naročite važnosti njegovo latin¬ 
sko djelo »Historia Tersattana«, te talijansko »Origine della Pro- 
vincia Bosna Croatia«. Oba su ova djela tiskana u Udinama (Vidmu) 
godine 1648., a obiluju vrijednim prilozima iz domaće povijesti, na¬ 
ročito o razvitku franjevačkoga reda u provinciji bosansko-hrvat- 
skoj. 

Posebno valja istaći narodni jezik u hrvatskim djelima Glavi- 
nićevim jer je on već tada slovio kao izvrstan poznavalac hrvatsko¬ 
ga jezika i crkvene glagoljice. 

Njegov udio na izdavanju glagoljskih crkvenih knjiga nećemo 
ovdje iznositi, jer bi nas to predaleko odvelo*. 

Vrijedno je ipak spomenuti, da je senjski biskup Ivan Agatić 
(Riječanin podrijetlom) pozvao Glavinić a kao na j vještijeg jeziko- 
znanca u čitavoj biskupiji, godine 1620. na crkveni zbor u Bribiru, 
na kom se raspravljalo o štampanju novih izdanja glagoljskih bogo- 
služnih knjiga. Tom prilikom stavljeno mu je u dužnost da jezički 
pregledava misale i brevijare i da vodi brigu o njihovu štampanju. 

Boraveći iza toga u Gracu, gdje su bila pohranjena nekada za¬ 
plijenjena glagoljska slova istarskih reformatora koja su bila rab¬ 
ljena u Njemačkoj za štampanje hrvatskih protestantskih knjiga, 
ishodio je preko kardinala Borghese-a, koji je tada boravio u Grazu 


* O Glaviniću je pisao Ivan Kukuljević u »Arkivu« 1868., Franjo Rački u 
»Vijencu« 1868. Vjekoslav Spinčić u »Crticama iz hrvatske književne kulture Is¬ 
tre« 1926., Fermendžin u XXIV svesku »Starina« Jugoslavenske akademije, Mirko 
Breyer 1943. i još neki. 

na dvoru Ferdinanda II, carsko dopuštenje, da može slova prenijeti 
u Rijeku, gdje je već 100 godina prije toga, postojala tiskara bis¬ 
kupa Šimuna Kozičića, u kojoj je 28. travnja 1531. štampan MISAL 
HRUACKI na 256 stranica u dvije boje, a tri dana zatim tj. 2. svi¬ 
bnja i mali glagoljski obrednik, te 25. svibnja iste godine (1531) i 
život papa i rimskih careva, također glagoljskim pismenima pod na¬ 
slovom »Šimuna Kozičića Zadranina biskupa Modruškoga knjižica 
od žitija rimskih arhiereov i cesarov: od Petri i Julie dalje do sa¬ 
dašnjih Klimenta sedmoga i Karla petoga: let gospodnjih c.f.a« (Ova 
knjižica ima samo 60 stranica). 

Traženje da se glagoljska štamparija prenese iz Graca u Rijeku 
Glavinić je motivirao time, što se Rijeka »nalazi gotovo u središtu 
svih ilirskih kraljevina«. 

I zaista je Glavinić svojim vezama i poznanstvima i ugledom 
koji je uživao, pomoću tadašnjega nuncija u Beču Caraffe, uspio 
da se u Rijeku dopremi 10 sanduka glagoljskih pismena. Sanduci su 
bili pohranjeni u riječkom kaštelu, gdje ih je čuvao riječki kapetan 
Stjepan della Rovere, koji ih je kasnije smjestio u kapucinski sa¬ 
mostan. 

Glavinićeva zamisao da u Rijeci osnuje veliku hrvatsku tiskaru 
nije se na žalost mogla ostvariti zahvaljujući rimskom kanoniku 
Šibenčanu bosanskog podrijetla Ivanu Tomku Mrnaviću, koji je 



Crkvica u Fažani s gotskim freskama i glagoljskim 
natpisima iz početka XV stoljeća 

utjecao na papu pa je po papinoj želji i po novoj odredbi carevoj, 
svih 10 sanduka moralo biti otpremljeno preko Ancone u Rim 
1626. 


(Ivan Tomko Mrnavić, rođen u Šibeniku 1580, umro u Rimu 1637, kanonik 
šibenskoga i zagrebačkoga kaptola, podrijetlom i on iz Bosne, postade 1631. na¬ 
slovni biskup bosanski. Mnogo je pisao latinski, talijanski i hrvatski. U nizu 
svojih rasprava zastupa mišljenje, da su Slaveni starosjedioci Balkana, pa ih 
poistovjećuje s Tračanima, Ilirima itd. te dokazuje da su i rimski carevi Diokle¬ 
cijan, Justinijan i drugi podrijetlom Slaveni. Falsificirajući dokumente htio je 
dokazati svoje veze s najslavnijim slavenskim knezovima. Mnogi su stariji histo¬ 
ričari zavedeni u bludnju njegovim spisima. U Rimu je ipak uživao ugled i imao 
velik utjecaj o čemu svjedoči i papina odluka da se hrvatska štamparija prenese 
iz Rijeke u Rim, gdje da je jedino rimska Propaganda ovlaštena da izdaje 
crkvene knjige.) 


Na svu je sreću zajedno sa štamparijom otišao u Rim i umni 
fratar Rafael Levaković, koji je tamo štampajući hrvatske crkvene 
knjige proveo skoro sav svoj daljnji vijek. 

Spomenemo li još da je Glavinić, kao pravi Istranin, unatoč 
slavi i glasu koji je u svijetu uživao bio nadasve skroman i čedan 
i da je kao takav ostao do smrti — odbivši čak biskupsku mitru, 
kojom ga je počastio car Ferdinand III imenovavši ga nakon smrti 
Ivana Agatića biskupom senjsko-modruškim 1649., rekli smo sve o 
tom vrijednom Istraninu Hrvatu. 

Umro je kao običan ponizan fratar dne 6. prosinca 1650. u sa¬ 
mostanu na Trsatu. 


Zapis mome sinu 

Sine moj, iako smo Hrvati — Porfirogeneti, a možda čak i iz vremena prije 
njega, nismo tzv. istarski »Porfirogeneti«, jer znamo otprilike točno, kada smo 
se i odakle povukli, pred najezdom sile sa istoka, u obrani golog života, kako 
i gdje smo stali. 

Bilo je to, koliko smo uspjeli saznati iza 1617., kada smo se kao raspršeni 
uskočki ostaci morali prebaciti iz Hrvatskoga primorja — kako stari kažu — iz 
Karlobaga, u Pazinsku grofoviju. S Radetićima koji se razidoše po ostalim mje¬ 
stima od Baga preko Novoga Vinodolskoga sve do Kastva, dugo smo još održavali 
— i opet kako naši stari pričaju — rodbinske i prijateljske veze. 

Zaposjedosmo zemlju u Kringi i oko nje. 

O Kringi, koja je uz mjesta Muntrilj, Stari i Novi Pazin, Tinjan, Zminj, 
Sveti Petar u Sumi.Beram, Trviž, Grdoselo, Kašćerga, vjerski spadala pod porečku 
biskupiju, Prospero Petronio, talijanski ljetopisac godine 1680. kaže otprilike 
ovako: 

Kringa je udaljena od Tinjana dvije i pol milje, leži iznad Drage, gdje ima 
mnogo plodne pšenicom i ječmom zasijane zemlje, tako da ju se može nazvati i 
»Zlatnom zemljom«. S druge strane njezina područja, koje čitavo leži u ravnici, 
granice joj sežu sve do oko tri milje udaljenog starog kaštela Svetoga Lovreča. 
Na tom dijelu živi oko 80 stanovnika, ljudi surovih i ne baš dobrih tako da se 
susjedi o njima poslovično izražavaju: dobra zemlja — loši ljudi. Osim jednog 
izvora druge žive vode nemaju, ali zato ima obilje lokava. 

Tu se, eto, naši pređi nastaniše i to u samom mjestu Kringi, u lijepim 
zidanicama, koje opasaše visokim kamenim dvorištem »kortom«. Zato ih i nazi¬ 
vahu »Kortarima«. U lijevom jednokatnom krilu nastanio se jedan odvjetak brojne 
porodice, a u desnom, nešto nižem, drugi, naš odvjetak prozvan »Krnjčevima«. 
(Krnjcem nazivahu kod nas čovjeka s bilo kako okrnjenim nosom. Tko će znati, 
kada je i u kojem kreševu — možda čak i na historijskom Krbavskom polju, koji 
od naših pradjedova ostao okrnjena nosa.) Ostali Radetići, a bit će ih bio lijep 
broj, nastaniše se niže, u Dragi, gdje postoji cijelo selo Rađetića. Razlikuju se 
samo po nadimcima: Radetići-Kortari, Radetići-Krnjčevi, Radetići-Kostrčani, Ra- 
detići-Zubani, Radetići-Morovi itd. itd. 


Mi smo »Kmjčevi«, a prva nam je teta udata u »Kostrčane«, druga u »Zu- 
bane«, jedna u »Milanoviće« sve u Kringi i tako redom. Podrijetlom plemići? Ner 
Plemenski glavari? Možda! Pokojni Matko Laginja uvjeravao me je, kako je u 
svojim mladim danima, putujući kao daće Istrom, vidio iznad Drage u polju 
grobni spomenik, kameni stup tipično bogumilskog karaktera s priprostim natpi¬ 
som, da pod njim leži tijelo Vojvode Radetića — očiti znak da smo vjerojatno 
podrijetlom iz Bosne, bosanski Hrvati-prebjezi. (U Prijedoru u Bosni još postoji 
pleme Radetića). Još mi je tumačio, kako su u Istri bile u starini tri ugledne 
vojvodske obitelji: Sandalji, Poropati i Radetići. Ne znam! Spomenik nisam vidio,, 
a nemam ga namjere ni tražiti. 

Vidio sam jedino na križanskom groblju, odmah do ulaza, vrlo skromnu 
kapelicu od netesana kamena, nalik više na pastirsku kolibicu, koja je već na 
pola propala u zemlju, a za koju mi rekoše da je to »Krnjčeva kapela«. Postoji 
li još i danas, ni to ne znam! 

Evo ti, međutim, našeg rodoslovlja, kako sam ga uspio povaditi iz matičnih* 
knjiga župa u Bademi, Tinjanu, Kringi, Svetom Petru u Šumi i Kanfanaru.. 



Žena Kanfanarka 

Djedovi 


Radetić Mihovil, seljak 
rkt. 

rod.: 9. 9. 1872. u Kringi 

umro: 18 11. 1905. u Bademi 


Burić Ivana, seljakinja 
rkt. 

rod.: 25. 12. 1866. u Bademi 
29. 7. 1895 u Bademi 

umrla: 13. 12. 1941. u Rijeci 


Roditelji 


Radetić Ernest, činovnik 
rkt. 

rod.: 13. 3. 1899. u Bademi 

vjenčani: 4. 8. 


Jernejc Gizela, činovnica 
rkt. 

rod: 27. 11. 1897. u Zagrebu 
1923. u Zagrebu 



Glagoljski natpis u Selini kod Sv. Lovreča 

GLAGOLJSKO PISMO 

Glagoljica je prvo slavensko pismo, koje je izumio i složio Konstantin Ciril 
pred odlazak na svoju misiju među moravske Slavene. Tim pismom bile su na¬ 
pisane prve slavenske knjige: izbor iz Starog i Novog zavjeta, potreban za litur¬ 
gijsko čitanje. Po tom pismu i po tim tekstovima ušli su Slaveni u krug civili¬ 
ziranih državnih naroda Evrope i Male Azije — tadašnjeg poznatog svijeta. 

NARODNI JEZIK U BOGOSLUŽJU I NARODNO 
PISMO GLAGOLJICA U ISTRI 


Smirivši se u stalnoj postojbini Hrvati* su, jedini od slaven¬ 
skih naroda u to doba, imali — kako kaže Henrik Tuma — smisla 
i dara za vojničku organizaciju i stegu, pa su ubrzo sredili svoju 
zemlju i u onom metežu i valjanju svih mogućih naroda i plemena, 
stvorili vlastitu državu sa svim potrebnim atributima, knezovima, 
županima i vojnom silom**. 

Smjestivši se baš na razmeđu Istoka i Zapada, na mjestu gdje 
se je i slavno nekad rimsko carstvo raspuklo na dvoje, Hrvati se 
opredijeliše za Zapad. Primivši vrlo rano kršćanstvo oni se orijen¬ 
tiraše k zapadnoj, tzv. kršćanskoj civilizaciji, koja je imala sasvim 
drukčiju, plemenitiju etiku (ljubav i praštanje!) nego što ju ima- 
dijahu njihovi stoljetni mongolski azijatski susjedi i protivnici u 


* Podrijetlo i značenje imena Hrvat nije ni do dana današnjega riješeno. 
Postoje razne teorije: o slavenskom, turanskom, ilirskom ili iranskom rodu. Slo¬ 
venski lingvista Nahtigal drži da je danas utvrđeno, da ime Hrvat mje slaven¬ 
skoga nego iranskoga ili ilirskoga postanja. Isto tako nije još uvijek rasčišceno 
odakle su, kako i na koji način došli u svoju sadašnju postojbinu, koja se pro¬ 
teže od Boke Kotorske na jugu do rječice Dragonje na zapadu, te Subotice na 
istoku, i kako su zašli u gotovo sva slavenska plemena. _ 

Činjenica je da smo ovdje i da se kroz cijelu nasu tisućljetnu povijest ne¬ 
prestano »hrvamo« te da smo se u tom »hrvanju« uspjeli održati, iako su mnogi 
drugi i veći i brojniji narodi u povijesti nestali, da im se zameo svaki trag. Naša 
»lađa« — kako reče Vladimir Nazor — unatoč burama i olujama . . . »na pijesku 

3 ** Jedno'* od najsjajnijih razdoblja hrvatske povjesnice je, bez sumnje, raz¬ 
doblje od godine 900 do 1100. Hrvatska je država u to doba bila na vrhuncu svoje 
moći, organizirana, snažna i jaka na kopnu i na moru, a njezina je vojska, p 
Konstantinu Porfirogenetu, brojila 100.000 pješaka, 60.000 konjanika, 80 većih i 100 
manjih ratnih brodova, sagena i kondura, sa ukupno 6.000 mornara. Bila je to 
snaga kakvoj u to vrijeme nije bilo lako naći ravne, pa su se zato druge države 
otimale za prijateljstvo hrvatskih vladara. Cak.je i Bizant morao 
skim kraljevima godišnji porez, da si očuva njihovo prijateljstvo, ai Mlečani. d 
nak od 400 dukata, da smiju slobodno ploviti po hrvatskom moru. Prvi hrvatski 
knez bio je priznat od rimskoga pape, vrhovnog glavara svih tadašnjih kršćan¬ 
skih vladara, kraljem, te bje svečano okrunjen kraljevskom krunom i drugim 
kraljevskim insignijama. To je bila čast koja se davala samo rijetkim vladarima. 

U romanu »Kraljica Lepa ili Propast kraljeva hrvatske krvi« jedan je Is¬ 
tranin, Evgenij Kumičić, točnije od ikojeg kulturno-politickog historičara u tan¬ 
čine ocrtao prilike u tadašnjem hrvatskom kraljevstvu. (Historičari su tvrdili da 
je priča o Zvonimirovoj pogibiji ishitrena i osporavali su vjerodostojnost Kumi- 
čićevih opisa. Međutim je Ferdo Šišić, naš tadašnji najuvazemji povjesničar u 
svom Predgovoru Horvatove »Političke povijesti Hrvatske« potvrdio Kumičicevu 
tezu i priznao, da je Dmitar Zvonimir zaista morao doživjeti svoju katastrofu 
onako, kako ju je Kumičić opisao u svom romanu). 


6 Istarski zapisi 

staroj postojbini (nasilnost i osveta). Zapadnu je civilizaciju u to 
vrijeme predstavljao rimski papa. S njime sklopiše sporazum*"'* i 
primiše njegovo duhovno, a pomalo i političko, vrhovništvo. 

Posljedica je te politike bila, da su ostaci Romana u primor¬ 
skim gradovima, naročito u dalmatinskoj Hrvatskoj, postepeno stu¬ 
pali u sve bliže odnose s Hrvatima u unutrašnjosti, a ovi su sve 
življe i nesmetanije prodirali u same gradove. U Istri gdje hrvatska 
vlast nije još bila uspjela proširiti se na sve gradove zapadne obale, 
nego samo na kvarnerske otoke te nešto malo do Raše i Labina (i 
po svoj prilici još i na Barban i Gočan) ta je veza bila labavija. 

Međutim kulturno se prodiranje sve jače osjećalo i tamo, čak 
možda i više nego u Dalmaciji. Narodni jezik u crkvi na istarskim 
je otocima bio vrlo rano potpuno zavladao. 


U prvim danima kršćanstva apostoli i promicatelji kršćanske 
vjere služili su se u propovijedanju nove vjere, što je i razumljivo, 
jezikom puka među kojim su djelovali, pa su tako i razne molitve 
i crkvene službe obavljali u narodnom jeziku. 

U doba apostola bio je u rimskom carstvu najviše raširen grčki 
jezik, pa se je, jasno, i evanđenje najviše propovijedalo u tom je¬ 
ziku. Veliki propagator apostol Pavao, na svojim putovanjima po 
Siriji, Maloj Aziji, Macedoniji i Grčkoj služio se je poglavito grč¬ 
kim jezikom. Pa i u samom Rimu, gdje se je sve tamo do četvrtoga 
stoljeća najviše upotrebljavao grčki jezik, propovijedali su i Petar 
i Pavao grčki. Pavlova poslanica Rimljanima nije pisana latinski 
nego grčki, a tako isto i dvije Petrove poslanice. Ostali pak apo¬ 
stoli, koji su uglavnom govorili aramejski, morali su se služiti onim 
jezikom kojim su govorili narodi među koje su dolazili. Cak i sama 
služba Božja tzv. »divina mysteria« služila su se u onom jeziku u 
kojem se propovijedalo evanđelje. 

Međutim se u onom ogromnom moru najraznovrsnijih naroda i 
plemena, koja su živjela u rimskom carstvu nije moglo ni smjelo 
dopustiti, da se služba Božja i osnovni misteriji u njoj prevode na 
način, kako se kome htjelo, nego se je i tu zadržala stanovita utvr¬ 
đena forma i način izražavanja. Do trećega vijeka obavljala se i u 
samom Rimu služba Božja na grčkom jeziku, koji je, kako rekosmo, 

O pogibiji kralja Zvonimira sačuvala se u narodu Istre legenda koju spo¬ 
minje i Stanković, još u doba mletačke vladavine, a govori o županu Grgi Bela- 
viču iz okolice Barbana, koji da je u mlinu Blas našao kraljevski plašt, zlatni 
lanac i druga insignija, pokazao ih i ponovno sakrio. Stanković misli da su to 
kraljevske oznake zadnjeg istarskog kralja Epulona, jer da je tamo bio ilirski 
grad Nesakton. Predaja u narodu, međutim, kaže da se je tamo sklonio hrvatski 
kralj Zvonimir za meteža koji je nastao zadnje godine njegova vladanja . . . 
Istra je uopće puna legenda: o Atili i njegovim pasoglavcima, o borbama narod¬ 
nih kraljeva, o djedovima našeg roda »slavinskoga« itd. Hrvatska narodna tra¬ 
dicija je u Istri vrlo staroga datuma. 

*** God 679. sklapaju s papom Agatonom ugovor da neće nikada pribjegavati 
nasilju. 

bio najrašireniji. Istom se u trećem stoljeću osim grčkoga počeo sve 
više upotrebljavati i latinski jezik, koji se već u četvrtom vijeku 
toliko proširio, da je postao jezikom skoro čitavog zapadnog dijela 
rimskoga carstva. 

Taj latinski jezik nije bio klasični jezik Ciceronov, nego pučki 
jezik, kojim je tada narod govorio, »lingua vulgaris«. Kad su se 
međutim iz toga vulgarnog latinskog jezika razvili drugi slični je¬ 
zici u zemljama pod rimskom kulturom (italski, španjolski, galski) 
latinski je jezik ostao u svom prvobitnom obliku i na njemu su se 
obavljali liturgijski obredi. Na taj se način dogodilo, da u liturgij¬ 
skim tekstovima jezik više nije bio sasvim jednak jeziku kojim je 
govorio narod. 

U istočnoj crkvi događalo se nešto slično. Sirijski i grčki jezik 
u istočnoj liturgiji današnji Sirijci i Grci vrlo malo razumiju. 

Budući da crkva svoje obrede ne običava obavljati javno na 
profanim mjestima nego u crkvama, za tu svrhu specijalno posve¬ 
ćenima i blagoslovljenima, smatra da i jezik obreda ne mora biti 
svakodnevni vulgarni, nego da ima biti doličan i adekvatan svetim 
tajnama. Budući da i istočna i zapadna crkva čuvaju starinski ob¬ 
redni jezik, koji se razlikuje od svakodnevnog jednostavnog i puč¬ 
kog govora, držalo se, da taj liturgijski jezik već svojom starinom 
i biranošću čini obrede časnijima i različitima od vulgarnog go¬ 
vora, koji se osim toga i, takoreći, dnevno mijenja ne samo u jed¬ 
noj zemlji, nego i u pojedinim gradovima i selima. 

Na istoku su se tokom stoljeća osim na grčkom jeziku obredi 
obavljali i jezikom pojedinih krajeva, uglavnom četiriju: Antiohije, 
Jeruzalema, Aleksandrije i Carigrada, od kojih je svaka bila uvela 
neke svoje specifičnosti. Na zapadu pak liturgija je obavljana uglav¬ 
nom na rimski način na latinskom, ali je postojao i milanski, galski, 
mosarabski. 

Zapadna je crkva vrlo ljubomorno čuvala latinski jezik u litur¬ 
giji i nije nikome dozvoljavala da ga mijenja i uvodi svoj. Tako je 
papa Grgur Veliki samo iznimno dopustio apostolu Engleske Augu- 
stinu da može uvesti neke obrede različite od rimskih, ali napušta¬ 
nje latinskoga jezika nikako. Isti je slučaj bio i s velikim aposto¬ 
lom Njemačke Bonifacijem, koji je upotrebljavao isključivo latin¬ 
ski jezik. 

Mora dakle da su bili veoma važni razlozi koji su doveli do 
toga, da se u liturgiji zapadne crkve za slavenske narode, a prema 
tome i za Hrvate koji su, kako smo vidjeli, u ono vrijeme predsta¬ 
vljali vrlo važan politički i kulturno značajan faktor, uvede njihov 
narodni jezik. 

Začetnici uvođenja staroga slavenskoga jezika u liturgijske ob¬ 
rede su dva brata grčka filozofa rodom iz Soluna, Konstantin i Me- 
tod. Metod je rođen oko 820. a Konstantin (Ćiril) 826. ili 827. U sa- 


mom gradu Solunu živjelo je veoma mnogo Slavena, a pogotovo 
u solunskoj okolici, pa je i služinčad u kući ove plemenite i gospod¬ 
ske porodice bila odreda slavenske narodnosti (današnje makedon¬ 
ske). Svetoj je braći slavenski jezik bio vrlo dobro poznat, jer su 
već u najranijem djetinjstvu imali prilike da ga upoznaju i dobro 
nauče. 

To im je poslužilo da na svojim kasnijim misijama na pokršta¬ 
vanju Slavena mogu propovijedati evanđelje na jeziku, kojim je 
govorila ogromna većina pučanstva tako reći od Baltika do Soluna. 

Moravski knez Rastislav želeći se riješiti prevelikog utjecaja 
njemačkih biskupa, koji su iz Regensburga i Passaua preko svojih 
svećenika Nijemaca pokrštavali moravske Slavene, radije se obratio 
Bizantu, kojega je smatrao manje opasnim, da mu pošalje slaven¬ 
ske svećenike, koji će govoriti jezikom puka. Tu je i počela velika 
misija Svete braće, koja su i prevela na slavenski jezik evanđelje i 
liturgijske knjige i u tu svrhu sastavila posebno slavensko, zapravo 
hrvatsko pismo. 

Dugo se raspravljalo među slavistima o pismu i jeziku, kojim 
su pisali Konstantin i Metodi je. Danas se općenito zna da je to pi¬ 
smo bila glagoljica a ne ono, znatno mlađe, pismo koje danas zo¬ 
vemo ćirilicom i koje je uglavnom prilagođivanje grčkih slova sla¬ 
venskoj fonetici. 

Nismo mjerodavni da osporavamo mišljenje, da je izumitelj 
staroga hrvatskoga pisma glagoljice Sv. Ćiril. Dokumenti koji to 
potvrđuju vrlo su jaki. Prema knjizi »Legenda Romana seu vita 
Constantini cum translatione S. Clementis«, kojoj je autor suvre¬ 
menik svete braće biskup Gaudericus, izričito se navodi da su stari 
slavenski jezik uveli u liturgiju Ćiril i Metod. U knjizi »Vita Con¬ 
stantini Philosophi et vita Methodi«, koja je najbogatiji izvor o 
njihovu životu, jer ju je pisao odmah iza njihove smrti njihov uče¬ 
nik biskup Klement (t 916) tvrdi se to isto, a to pogotovo potvrđuje 
pismo pape Ivana VIII iz 880. godine...« litteras sclavonicas a Con- 
statino (Cyrillo) quondam philosopho repertas .. .«* 

Drugi splitski sabor održan 1059. optužuje glagoljicu, da je 
»scriptura a quondam haeretico inventa«, našto glagoljaši odvra¬ 
ćaju, da ju je izumio veliki crkveni naučitelj Sveti Jeronim. Ta je 
tvrdnja zavela i mnoge rimske pape, da ju prozovu »jeronimskim 
pismom« (Inocent IV, Inocent X, Benedikt XIV, Pijo VI i drugi). 


* Pro libris in slavicam linguam translatis Cyrillus characteres sclavicos 
excogitavit, qui a saeculo XVI. communiter glagolica vocantur. Hoc factum histo- 
ricum ab aliis fontibus contemporaneis testatur. In epistola Joannis VIII. anno 
880 dicitur: litteras sclavinicas a Constantino (Cyrillo) quondam philosopho reper¬ 
tas; libellus Conversio Bagoariorum et Carantanorum in cap. XII eundem factum 
memorat. Idem docet Monachus bulgaricus Chrabar in suo scripto »De litteris« 
(O pismeneh) exarato in fine saec. XII. idem testatur. 

(Kako je dokazao Kopitar u svom spisu »Glagolita Clozianus« god. 1836. ćiri¬ 
lica je uvedena kasnije od glagoljice). 

Najvjerojatnije je ipak da ju je stvorio Sv. Ćiril. Čujmo me¬ 
đutim još jedno zvono, već spomenutog poljskog učenjaka Bogu- 
slawskoga! 

O postanku glagoljice pisao je Boguslawski nekoliko puta. Prvi 
put u drugoj knjizi svoje »Historije Slowian (str. 177—198: »Pismo 
glagolickie i jego reforma za pobyty Gotow w Dalmacii i Liburnii«), 
drugi put u knjizi na njemačkom jeziku »Methode und Hilfsmittel« 
(str. 83—98: »Existierte die glagolitische Schrift in Dalmatien zur 
Zeit der Gothen vom Jahre 488—536?) i konačno godine 1909. u ra¬ 
spravi: »W kwestyi pisma illiryjskiego zwanego glagolica«. 

U tim radnjama kaže Boguslawsky ovo: U doba kad se Hrvati 
pod imenom Karpa u današnjoj im domovini (glavni im je grad bio 
Karpina — današnja Krapina) nastaniše, već je postojalo jedno gla¬ 
sovno pismo u Iliriji, a zvalo se glagoljsko. Kako je poznato, danas 
se redovito uzima, da je glagoljica pismo Sv. Ćirila a ćirilica pismo 
Sv. Klimenta i da su oba pisma iz IX odnosno iz prve polovice X 
vijeka. Poznato je i to da su stari hrvatski popovi nekoć tvrdili, da 
je glagoljica pismo sv. Jeronima, kako nam to nesumnjivo dokazuje 
isprava pape Inocenta IV od godine 1248. senjskomu biskupu Filipu. 
Boguslawski zabacuje sve ove tvrdnje, jer on smatra glagoljicu još 
starijom od samoga sv. Jeronima, koji je živio od 346—420. 

On kaže: Glagoljica ne potječe ni iz grčkoga minuskulnoga i 
kurzivnoga pisma, kako tvrde Taylor i Jagić, ni iz arbanaškoga, 
kako mišljaše Geitler, već je rezultat nama inače nepoznatoga da¬ 
ljega razvitka i reforama, mijenjajući i dopunjujući svoj oblik, kroz 
stoljeća. U glagoljici nalazimo još najviše orijentalnih znakova, koji 
joj daju originalni značaj, sasvim različit od grčkoga. Već na prvi 
pogled vidi se, da takovo pismo nije nikako moglo nastati u IX 
vijeku i da u ono doba upravo nikome takovi znakovi ne bi mogli 
pasti na pamet, pored tadašnje grčke i latinske azbuke. 

Glagoljica je nesumnjivo srodna s gotskim pismom Ulfilinim, 
koje je sastavljeno oko godine 370. no pored svega toga, ipak je 
glagoljica i od gotskoga pisma mnogo starija. Za tu svoju tvrdnju 
nalazi Boguslawsky jak dokaz u tome što kod glagoljice teče broj¬ 
čana vrijednost pismena neprekidno, dok se ćirilica i gotsko pismo 
ravnaju prema grčkom pismu. 

Temelj gotskom pismu bile su rune, koje je Ulfila nastojao da 
prilagodi grčkom alfabetu, ali imena njihova pridržao je za svoj 
alfabet. Baš ova nam imena pokazuju srodnost između glagoljice i 
gotskoga pisma, jer veći dio imena glagoljskih pismena jest onaj 
runa, a tek manji grčki ili slavenski. Tako su runski nazivi kojih 
ima svega četrnaest, npr. ovi: az (nondski os, gotski ans, anglosaski 
os), glagol (hagal, hagl, hael), ize (is, eis, is) naš (naud, nauths, neod), 
tvrdo (thom, thoumus, dorn), fert (padrthr, peord), ižica (ezec). Ovu 

pojavu tumači Boguslawsky tako da su neka glagoljska imena uzeta 
iz gotskoga u Dalmaciji između 488. i 536. godine, to jest za vla¬ 
danja istočno-gotskoga. 

Svakako su obje gotske države, istočna i zapadna, davno prije 
sv. Čirila propale, a s njima i Goti, tako istočno-gotska godine 555. 
a zapadno-gotska godine 711. Kako da onda protumačimo gotski 
upliv na nazivlje naših pismena, ako su ona tek kakvih trista go¬ 
dina poslije propasti istočno-gotske države i propasti gotskoga ele¬ 
menta uopće u našim krajevima stvorena? 

Kad se sve to uvaži, zaključuje Boguslawsky, dolazimo do re¬ 
zultata, da sveti Ćiril nije nipošto izumitelj glagoljice, već samo nje¬ 
zin reformator, onako kao što je to bio Ulfila kod Gota. Počeci gla¬ 
goljskog pisma vrlo su tamni i sežu daleko natrag u veliku starinu, 
kaže Boguslawsky. 

(Zna se, uostalom, da je Konstantin boraveći među Kozarima 
na Herzonu našao kod nekog Samarjana psaltir pisan »ruskim« slo¬ 
vima. Uspoređujući ga sa svojim jezikom razabrao je slova i ubrzo 
ih stao čitati i govoriti, čemu su se svi divili.) 

Glagoljica je djelo izrazite likovne i filološke kulture. Ona je stilizirano, na 
poseban način uređeno pismo, a po svojim oblicima nije slično ni jednom evrop¬ 
skom ni azijatskom pismu. Ono je bilo uređeno kao zatvoren sistem: znakovi — 
slova — bili su podložni slavenskim glasovima, jer glagoljica je fonetsko pismo. 
Glagoljica je bilo i brojevno pismo, tj. svaki je znak ’slovo’ označavao i brojnu 
vrijednost, kao što je bilo npr. u grčkom pismu. 

Glagoljica nije nikada bila pismo za razbibrigu, ona je kao sustav tvrda i 
nepodatna: ona je most za riječi, pojmove, rečenice. U tome se također ogleda 
velika socijalna poruka tvorca ovoga pisma: pismo nije izmišljeno za nepotrebnu, 
visoku umjetnost, nego za bilježenje i utvrđivanje formulacija neophodnih za 
sustavan društveni i religiozni život Slavena. Da bi se lakše upamtio poredak 
znakova — slova i brojeva, možda je već Konstantin Ciril imenovao svako poje¬ 
dino slovo. Slovo je trebalo pamtiti iz više razloga. Poruka koja je izvirivala iz 
takvoga imenovanja pokazuje nov, duboko human i revlucionaran zahvat u ta¬ 
dašnje socijalne strukture kao i društveni angažman širitelja ovoga pisma: slova 
se — po redu kao slijede jedno za drugim — nazivaju: az, buki, vjedi, glagol ju 
itd. To na starom slavenskom jeziku doslovno znači: ja koji poznajem knjige 
(pismo) govorim da je dobro (s tim znanjem) živjeti na zemlji. . . 

Glagoljica kod Hrvata poprima ona ista obilježja, koja joj je namijenio 
njezin tvorac: ona se ne iscrpljuje u funkciji pisma, ona postaje simbol svega 
što se pismom može izraziti, ona postaje pratilac političkog, društvenog, književ¬ 
nog, vjerskog, gospodarsko-pravnog života našeg naroda u srednjem vijeku. Ona 
je našla, kao i u Ćirilovo doba, ogorčenih protivnika, ali se i održala unatoč 
svemu, jer je bila određenje našega naroda . . . (Josip Bratulić: Glagoljsko pismo 
i Konstantin Ciril — u časopisu SVESCI, Kršćanska sadašnjost, broj 13, siječanj — 
ožujak 1969.) 

Sveta braća kao slavenski apostoli boravili su trajno i djelovali 
u zemljama Kocela, Svatopluka i Rastislava, pa o njihovom even¬ 
tualnom boravku i djelovanju u Istri možemo samo nagađati da je 
to bilo za vrijeme njihovih putovanja u Rim. 

Slavenski jezik u bogoslužju u Istri i crkvene knjige pisane gla¬ 
goljicom došli su u isto vrijeme kada i u druga mjesta hrvatske na- 


* Anonimni povjesničar o obraćenju Korutanaca (koruških Slovenaca) kaže: 
»supervenit inter Carantanos quidem Sclavus ab Hystriae et Dalmatiae parti- 
bus, nomine Methodius, qui adinvenit sclavicas litteras et sclavicae celebravit 
divinum officium et vilescere fecit latinum; tandem fuga vit a Carantanis intravit 
Moraviam, ibique quiescit.« 

rodne države.* Sto u Istri nije bilo borbi za narodni jezik u crkvi 
kao što je to bilo u Dalmaciji, razlogom je što je to bila zapravo 
borba splitskoga nadbiskupa za prvenstvo u hrvatskoj državi, a Is¬ 
tra je bila izvan područja o koje se vodila borba. Istarski episkopat 
nije imao veze sa splitskim nadbiskupom niti je imao interesa da 
se miješa u poslove svojih glagoljaša. Istarski su se biskupi zapra¬ 
vo borili s patrijarsima u Ogleju i Gradežu, koji su svojatali vlast 
nad Istrom. Za kmetski svoj puk i njegovo bogoslužje nisu se ni 
zanimali. 

Vrlo je, dakle, vjerojatno da je slavensko bogoslužje i hrvat¬ 
sko pismo glagoljica, kojim su bile pisane crkvene knjige, bilo u 
Istri u upotrebi u X, XI i XII stoljeću to jest gdje god je bilo hrvat¬ 
skog življa. Pa ako ga se u Dalmaciji i u drugim krajevima hrvat¬ 
ske države, uprkos svim kanonima splitskih sabora od 925, 928. i 
1060. nije uspjelo uništiti nego se usprkos svim zabranama i naj¬ 
strožim sankcijama održalo, možemo to sigurnije i vjerojatnije 
ustvrditi, da se je održalo i živjelo i u Istri, koje se one zabrane nisu 
ticale, ni bile u njoj poznate. 

Zašto mi danas toliko upiremo u glagoljicu kao hrvatsko pismo, 
u stari slavenski jezik u liturgiji i upuštamo se u neke analize, do¬ 
kaze i protudokaze? Danas, kad je ona već davno izvan uporabe, 
a i stari je slavenski jezik u liturgiji prepustio mjesto hrvatskom 
narodnom govoru? 

Glagoljica je najočitiji i najdokumentarniji dokaz našega po¬ 
stojanja na svakoj stopi istarske zemlje od davne davnine, o nju 
se odbijaju i na njoj lome svi pokušaji, da nas se prikaže uljezima, 
došljacima, bjeguncima ispred Turaka, koji su došli na tuđu ze¬ 
mlju, gdje im je samo pruženo gostoprimstvo, pa nam se osporavao 
legitimitet, kako je to potkraj prošloga stoljeća, u polemici s Ku- 
kuljevićem, u danima najžešćih borbi za naša ljudska i narodna 
prava pokušavao Kopranin Paolo Tedeschi 1889. godine. 

Mi smo u svojoj podsvijesti uvijek znali njezinu važnost i nje¬ 
zinu snagu. Zato smo se tako uporno za nju i borili, kad god su nam 
ju pakosno zabranjivali i zatirali i Flapp u Poreču i Nagi u Trstu 
i za njima razni Santini i drugi u Rijeci i Primorju. 

»Čitali su popi glagoljaši stare kvrgaste glagolske misale i evan- 
đelistare, pisali slavenska imena i prezimena starim, možda ne¬ 
spretnim ali našim pismom ...« (Mate Balota). 


* A bilo je to ovako: Nakon trogodišnjeg boravka u misijama u Morav¬ 
skoj sveta braća polaze u Rim, da bi Metod i pojedini njegovi učenici bili zare¬ 
đeni od nekog biskupa. Papa Hadrijan ih svečano primi i odobri slavenski jezik 
za upotrebu u liturgiji 867. U Rimu Konstantin koji se zaredi i stupi u samostan 
te dobije ime Ciril oboli i umre. Metod se vrati u Moravsku. Kad je nakon Me¬ 
todo ve smrti 885. slavenska liturgija u Moravskoj bila zabranjena i njegovi uče¬ 
nici protjerani, dobar se dio njih skloni u hrvatske zemlje i tu nastaviše svoj 
rad. Žarište slavenske pismenosti prijeđe sada u Hrvatsku, gdje će se ogorčena 
borba za narodni jezik nastaviti i dalje i trajati pogotovo u Istri, vjekovima, čak 
do naših dana. 

Istra je crkveno bila podijeljena na 6 biskupija: Trst, Kopar, 
Novigrad, Poreč i Pulu i u unutrašnjosti Pićan. Sve su te biskupije 
veoma starog datuma, neke čak iz prvog stoljeća, a sigurno je da 
neprekidno postoje od 524. godine. Isprva su bile podložne oglej- 
skom patrijarhi, a kad je 568 osnovana patrijaršija u Gradežu, Istru 
su svojatali oba, dok nije takvozvanim rimskim ugovorom dodije¬ 
ljena oglejskomu. 

Granice biskupije se stoljećima nijesu mijenjale, pa ni onda 
kad su političku vlast nad Istrom podijelili Habsburgovci i Mle¬ 
čani. Budući pak da su svi krajevi koje su nastavali Hrvati, u bo¬ 
goslužju upotrebljavali stari slavenski jezik u liturgiji nisu od toga 
bili isključeni ni istarski Hrvati, bez obzira na to da li su politički 
potpadali pod njemačko carstvo, austrijsko vojvodstvo ili mletačku 
sinj ori ju. Za duhovne potrebe naroda brinule su se crkvene vlasti, 
koje su od najranijih vremena vodeći politiku privlačenja ogrom¬ 
nih masa Slavena pod okrilje rimske crkve, odobravale već spome¬ 
nute povlastice. Crkveni redovi, napose Benediktinci, koji su vrlo 
rano djelovali na našem narodnom području, brinuli su se za odgoj 
narodnoga klera, pa su podržavali čitava sjemeništa glagoljaša. Tako 
je poznato sjemenište u Osoru na Cresu u kom se, prema nekim 
zapisima znalo naći po 120 klerika odjednom, a te se, razumljivo, 
nije odgajalo za neke daleke župe, nego u prvom redu za potrebe 
Istre i otoka. Tako su već u XI vijeku hrvatske župe bile opskrb¬ 
ljene narodnim svećenicima glagoljašima. A župe u kojima se u 
Istri glagoljalo bile su (koliko je sigurno poznato) u tršćanskoj bi¬ 
skupiji: Dolina, Lokve, Podpeč, Zasit, Buzet, Sovinjak, Račiće, Vrh, 
Draguć, Hum, Roč, Nugla, Lanišće; u koparskoj biskupiji: Kopar, 
Sv. Anton, Marezige, Kubed, Sočerga, Krkavce, Padena, Šmarje, 
Koštabona, Korte, Kaštel, Piran, Umag; u novigradskoj: Novigrad, 
Nova vas, Završje, Zrenj, Oprtalj, Lovrečica, Materada, Momjan, 
Brda, Brtonigla; u porečkoj biskupiji: Cerjan, Višnjan, Bačva, Sveti 
Vital, Tar, Vabriga, Frata, Karojba, Kašćerga, Grdoselo, Žbandaje, 
Badema, Sveti Ivan od Šterne, Mungeba, Funtana, Fuškulin, Gra¬ 
dina, Sveti Lovreč, Tinjan, Muntrilj, Beram, Pazin, Stari Pazin, 
Trviž, Kringa, Sveti Petar u Šumi, Žminj, Kanfanar, Rovinjsko selo; 
u puljskoj biskupiji: Altura, Ližnjan, Pomer, Medulin, Premantura, 
Barban, Rakalj, Sveta Nedelja, Labin, Plomin, Beršec, Draga Moš- 
ćenice, Kraj, Lovran, Veprinac, Kastav, Klana, Bol jun, Lupoglav, 
Šušnjevica, Paz; u pićanskoj biskupiji: Novaki, Cerovi je, Lindar, 
Sveti Ivanac, Gračišće, Pićan, Kršan, Čepić, Krbune, Gologorica. 

Da se je glagoljalo i u samom takozvanom romanskom kutu od 
Lima do Fažane, u Balama i Vodnjanu, dokazuju i najnovija ot¬ 
krića u župnim knjigama krštenih u Vodnjanu, gdje se upisivalo 
u »liber baptizatorum« naizmjence kako je tko dolazio, negdje la¬ 
tinski, a negdje glagoljicom. 

Župni dvor u Munama po jednom starom crtežu putopisca Charlesa Yryarta 


O otocima, gdje se isključivo samo glagoljalo, te o Rijeci i 
Hrvatskom Primorju, gdje su i biskupi bili glagoljaši i ne govorimo. 

Hrvatski je narod u Istri živio uglavnom samo u selima. Uz 
seoske kuće živi jedino niže svećenstvo, župnici i klerici (žakni) 
pa su jedini oni čuvali i sačuvali kroz vjekove svoj čisti narodni 
karakter. Više svećenstvo, biskupi i kanonici, građani i staleži žive 
unutar gradskih zidina svojim životom. Borbi za slavensko ili la¬ 
tinsko bogoslužje u Istri nema mjesta, a ni razloga, jer se tu bis- 
skupi nisu otimali za supremaciju, kao što je to bio slučaj u Dal¬ 
maciji, zapravo u Splitu. U Istri su se parničili samo oglejski i gra- 
deški patrijarhe zapravo na višoj razini kao feudalci njemačkih ca¬ 
reva. Za kmetski puk i njegovo bogoslužje nisu se uopće zanimali. 
A da je slavenskog bogoslužja u Istri bilo već u X, XI i XII vijeku 
više je nego sigurno. Valunska, Bašćanska i Plominska ploča to ja¬ 
sno dokazuju. Za daljnja razdoblja, tj. za XIII, XIV i XV vijek i 
dalje, to znamo sasvim pouzdano. Dokazom su nam brojne liturgij¬ 
ske knjige, spomenici po crkvama pisani hrvatskim jezikom i hr¬ 
vatskim pismom — glagoljicom, a tu je rođena i cijela naša tako¬ 
zvana »protestantska« književnost!* 


* Glavni razlog što je tzv. hrvatska protestantska ili reformatorska književ¬ 
nost naišla u Istri na najplodnije tlo i na najgorljivije pristaše bila je zapravo 
glad za knjigom na narodnom jeziku. 

Nosioci književnosti i jedini pismeni ljudi među istarskim Hrvatima bili su 
seoski popovi glagoljaši. Njihovo bogoslovno i opće znanje bilo je prilično manj¬ 
kavo. Ne samo da im je nedostajalo svjetovnih knjiga za vlastitu naobrazbu, nego 
su neprestano muku mučili i s crkvenim knjigama, koje je trebalo prepisivati ili 
prepiše skupo plaćati, a bilo ih je i teško dobiti. 

Nije stoga čudo, da su jedva dočekali, kad su im neki protestantski propa¬ 
gandiste iz Njemačke stali slati preko Kranjske razne crkvene knjige, evanđelja, 
Poslanice, Propovijedi, Sveto Pismo itd. 

Razlozi pristajanja uz novu vjeru nisu najčešće imali ništa sa samim njezi¬ 
nim učenjem. Osim za Grbića i Vlacića (Flacius Illyricus) teško bi se za ijednoga 
drugoga moglo reći, da je pristao uz reformaciju iz dubokog vjerskog osvjedo- 

GLAGOLJSKI SPOMENICI 


Glagoljica se upotrebljavala od najstarijih vremena svagdje gdje 
je bilo Hrvata, u svim hrvatskim pokrajinama, a Istra je, kako 
znamo bila smatrana pokrajinom u kojoj žive Hrvati, zvali se oni 
Schiavoni ili Illirici, bez obzira da li je bila sastavni dio hrvatskoga 
odnosno ugarskoga kraljevstva, njemačkoga carstva ili mletačke re¬ 
publike.* 

Glagoljskim su pismom pisane ne samo crkvene knjige, nego i 
javne isprave, pogotovo gradski statuti i »razvodi«, tj. zapisnici o 
razgraničenjima. (Hrvatskim su jezikom pisani Veprinački, Mošće- 
nički i Kastavski statut). 

Od svih glagoljskih spomenika istarskog kopna bez svake je 
sumnje najznačajniji »Razvod istrijanski«, datiran godinom 1325. O 
njegovu postanku i vjerodostojnosti bilo je toliko rasprava i pole¬ 
mika, da bi se samo o njemu mogla sastaviti čitava jedna litera¬ 
tura. Spinčić ga je uporno branio, Talijani ga nijekahu i potcje- 
njivahu, ali se na koncu svi suglasiše s mišljenjem slovenskog po¬ 
vjesničara Milka Kosa, koji je utvrdio da je »Razvod« (zapisnik o 
razgraničenju) doduše nešto kasnijega datuma, ali da jezik i podaci 
u njemu odgovaraju ondašnjim političkim i kulturnim prilikama. 


čenja. Za naše glagoljaše bilo je glavno da se domognu crkvenih knjiga, pa kad 
lm nisu dolazile iz Rima njima su dobro došle i protestantske iz Uracha. U dog¬ 
matska se pitanja i onako nisu mnogo razumjeli. 

Oni su, međutim, odlično poznavali i najbolje razumjeli hrvatski jezik, pa 
ih je zato osnivač hrvatske tiskare u Urachu (1561.) Ivan Ungnad iskoristio kao 
izvrsne prevodioce hrvatskih protestantskih knjiga. Oko njega se tamo okupilo 
sva sila istarskih popova glagoljaša, koji su se zdušno bacili na posao oko prevo¬ 
đenja i tiskanja takovih knjiga. Tu su se našli Matija Grbić i Matija Vlacić 
Franko vic iz Labina, Stjepan Konzul iz Buzeta, Juraj Cvečić iz Pazina, zatim 
Juraj Juričic, Matija Pomazanić, Matija Zivčić, Ivan Fabijančić i još mnogi drugi. 

Na taj je način nastao hrvatski prijevod Svetoga Pisma, Azbukvari, Kate¬ 
kizmi, Tabule za dicu, Predike, Postile i cijeli niz crkvenih knjiga u protestant¬ 
skom duhu, koje su se po Istri mnogo upotrebljavale i bile uzročnicima mnogih 
tragedija i patnji istarskih popova, koji su sve nehotice zabludili i zaplovili u 
protestantske vode, a sve zbog čežnje za knjigom u hrvatskom narodnom jeziku. 

U to doba, kada se hrvatsko ime u ostalim hrvatskim zemljama malo spomi¬ 
njalo, vec se gubilo u ilirstvu, slavonstvu, slovinstvu, jedino se u Istri ono jasno 
ispovijeda. Godine 1562. piše pop Pomazanić svome sinu Matiji, slagaru u Urachu: 
. . . .»ča mi pišeš, da je neki z Krana (Trubar!) pisal gospodinu Ungnoktu (Ung- 
nadu), da te knjigi su razumno stvorene, on sramotno laže. More bit da bi on 
hotel, da bi stvari bile složene na kranski jezik, ali aku bi bile po nih zakon 
postavlene, pak ih mi Hrvati ne bi razumili ...« 

v. I 5 ol , ika ? e pak čežn 3 a istarskih popova za hrvatskom narodnom knjigom naj¬ 
bolje dokazuje pismo plovana (župnika) iz Sv. Štipana u Istri, što ga je upravio 
Pomazamcu, moleći ga da mu pošalje Novi Teštament i druge knjige: »Molim te 
ne umankaj mi poslati ih, da se ih nagledam pre moje smrti. . . « Ovo nije bila 
zelja samo toga plovana, nego bez sumnje i drugih istarskih popova, jer se ni 
om nisu nalazili u boljem položaju. 

Može se bez pretjerivanja reći, da je skoro sva hrvatska protestantska knji¬ 
ževnost potekla uglavnom iz Istre i od istarskih hrvatskih popova od kojih su 
neki, kao npr. Matija Vlacić-Franković, bili i najjači stupovi njemačkog prote¬ 
stantizma. 


_ , »...Lieet ex ommbus mundi atribus .. . in partibus tamen Servie, Rasle, 
Dalmatie, Crovatie, Bosne, atque I s t r i e, provincie Sclavonie, imminet nobis 
hec solecitudo«. (Pismo pape Bonifacija franjevačkom provincijalu provincije 
Slavonije od 29. 4. 1298.) 

Istini je najbliže mišljenje, da je Razvod zapravo skup raznih sta¬ 
rijih isprava, kada su se u onim nemirnim i nesigurnim vremenima, 
granice mogle zaista samo parcijalno ispravljati i ponovno utvrđi¬ 
vati (... »Le incertezze intorno alla delimitazione dei territori dei 
due domini diedero appiglio ad interminabili contese, incursioni 
armate con relativi tagli di viti ed asportazioni di bestiame, che 
contribuirono tutt’altro che allo sviluppo ed al benessere di quegli 
infelici abitanti«). 



Iz »Razvoda istrijanskoga« hrvatskog srednjevjekovnog glagolskog dokumenta 


Ljepota je i vrijednost Razvoda ne toliko u njegovom datumu 
i njegovoj historijskoj dokumentaciji koliko u izvornim narodnim 
nazivima i imenima svakog puta, polja, bregova, predjela i crkava, 
koja se mogu još i danas ustanoviti/'* 


** I bivši v jutru poli maši, idoše vsa gospoda na razvodi, i pridoše k veli¬ 
koj reki pod Glibočicu. I tu pridoše komun blzecki (= buzetski) i komun kostel- 
ski i komun sovinski s Vrhom. I tako vsake strani onde kažuci pisma i starce, 
ki znajahu da je vazda bilo po sredi te reki z onu stran sovinsko z Vrhom, a z 
onu stran blzecko i kostelsko. I tu rotiše (= posavjetovase se) s Kostete župana 
Petra i župana Mohora, ka rekosta da se vazda tako meju njimi obdrzalo. Od 
tu idoše napred starci, ki behu zbrani od vseh teh komuni, držeći križ v rukah 
i tako pridoše na malin (= mlin) Komarnjak. I ondi pridoše vsa gospoda i vsi ti 
komuni, sudac Ričard i sudac Korača, Farin, Mohor, Stepan i vas komun moto¬ 
vunski: z Oprtlja sudac Golić, sudac Crnežić i Mohor i vas komun; Sovmjaka 
i z Vrha župan Mike, župan Gneža i Zrnac i Zibrin. I vsi ti komuni idose na 
stran i se dugo svećaše (= savjetovaše) i pridoše pred tu gospodu i rekoše da 
jesu slišali od svojih starijeh da jesu bili na razvodeh i da jesu poli toga malina 
četiri kunfini i tu termeni postavljeni: najprvo motovunski, sovinjski s Vrhom, 
oprtaljski, kostelski. Malin je sovinjski. I da su kamiki zakopani. I ta rečena 
gospoda odlučiše da se kopa kadi ti starci reku. I tako stvoreno bi. I mkoliko 
kopajuć najdoše te kamike, na vsakoj svoje zlamenje i kada to vidiše gospoda, 
tako tu obrediše i te termini ponoviše da ima tako bit, kako je od stareh prišlo. 
I tako ondi utvrdiše: da ka koli stran bi predstavila ali odstavila te termini, ona 
stran pene (= kazne, goleb) marak 300: gospodinu knezu pazinskom 100 marak, 
a toj gospodi 100 marak, a komunu ki bi mirno obdržal 100 marak. I jednoj i dru- 

»Razvod istrijanski« nije, kako rekosmo, jedini takav razvod. 
Znamo i za razvod između Mošćenica i Kožljaka, kao što znamo i 
to da ih je u Istri kojekuda bilo, ali su se zagubili. Spominje se i 
čitav niz sličnih »razvoda«. Tako Razvod Golca 1025., Rakija 1027.,. 
Barbana 1058., Momjana i Kaštela 1087., Buja i Grožnjana iz 1130. 
itd. (Skupljao ih je i Baltazar Bogišić, kada je kao crnogorski mini¬ 
star pravosuđa stvarao zakonik Crne Gore. To se vidi iz njegove 
korespondencije s tajnikom biskupa Dobrile, Klevom). 

Glagoljskih liturgijskih knjiga i kamenih spomenika puna je 
Istra. Dr Ivan Dukić, župnik u Šestinama kod Zagreba, u svojoj 
radnji »Povijest i pravo slavenskog bogoslužja u Istri«, Zagreb 
1925. nabrojio ih je pedesetak. 

Jedan od najzanesenijih poznavalaca i promicatelja glagoljice 
bio je svakako krčki kanonik i zastupnik u Istarskom saboru dr 
Fran Volarić. Njegova interpelacija u obranu glagoljice, koju je odr¬ 
žao na sjednici sabora dne 4. ožujka 1892. u Poreču (u cijelosti je 
tiskana u Našoj Slozi, a kasnije i u posebnoj knjižici »Izvješća o 
djelovanju istarskoga sabora«) prava je doktorska dizertacija, ka¬ 
kovu je teško igdje drugdje naći. 

U onim godinama žestoke borbe za narodna i ljudska prava is¬ 
tarskih Hrvata, narodni jezik u bogoslužju bio nam je oružje od 
neprocjenive vrijednosti. Oružje, ali ujedno i jaki štit obrane. 

Međutim, zahvaljujući »vagini rerum glagoliticarum« otocima 
Krku i Cresu, koji su bili (naročito, kako već rekosmo za Osor) 


goj strani pisaše listi jezikom latinskem i hrvackem, a sebi gospoda shraniše 
(~ sačuvaše, spremiše) jezikom nemškim. I tako ondi obrediše i za pašu kako 
je više, i vsakoj strani njih listi potvrdivši vratiše, a sebi, prepisavši je shraniše. 
Itako komun oprtaljski i kostelski idoše veselo domov da se tako na ten razvedeh. 
sjediniš e«. 


V ime otca, i sina, i duha svetago, amen. Let ot rojstva našega Isukrsta 
1325. indikcion 8 miseca maja dan 5 v ponedele. V to vrime gospodujuću knezu 
Albrehtu Metlike i Pazina i vse gospode deželske, svojim dobrim svetom pri- 
zvavši ime gdna. Boga vsemogućega komu vsaka istinna i prava jesu podložna, 
učiniše, i stvoreni biše razvodi, i kunfini po vsoj deželi, ka sliše i pristoe gdnu, 
knezu pazinskumu, i gdnu Raimundu Podreke z Ogleja. I mesti gospode bene- 
tačke gdn. Metart sovinski i Vrha, i Semišć i gole Gorice, i Krbun gdn. prosi 
gdna. kneza i vse gospode, ki se behu spravili v Pazin, da najprvo razgledaju ob 
nega kunfineh ki su me ju Sovinakom i Vrhom, i me ju Blzetom i Kostelom, i 
Mrčenegu, i Oprtlom, i Motovunom. I tu razgledavši i utvrdivši vse tako po de¬ 
želi; okolu gledući razgledat i utvrdit, da. 

1. I ondi gdn Menart sluga naprid sta, i pokaza listi prave, v keh se udržahu 
zapisani razvodi, i kunfini me ju Sovinakom z Vrhom i Blzetom, ki bihu pisani 
na let Božih 1195. ke listi ondi pred nas trih nodari postaviše, keh ta gospoda 
izibra, jednoga latinskoga, a drugoga nimškoga, a tretoga hrvatskoga, da imamo 
vsaki na svoj oriinal pisat, poimeno od mesta do mesta, kako se udrži po vsi 
deželi. 

I tako mi niže imenovani nodari preda vsu tu gospodu pročtesmo, kako se 
v nih udrži, i tako onde obe strane se sjediniše i kuntentaše i kor daše, a razvodi 
svojimi zlameni postaviše, i jednoi i drugoi strani pisaše listi jezikom latin¬ 
skim i hrvačkim, a gospoda sebe shraniše jezikom nemškim . . . . 

(Iz »Istarskog razvoda«) 

rasadišta narodnih popova *** u Istri se nije kroz sva stoljeća osje¬ 
ćao nedostatak nižeg narodnoga svećenstva. 

Poteškoće su naprotiv proizlazile iz nedostatka crkvenih knjiga 
na narodnom jeziku. Sve kanoničke vizitacije u porečkoj i puljskoj 
biskupiji i prije, a pogotovo nakon tridentinske crkvene reforme 
ističu kao najveću nevolju pomanjkanje ili slabo stanje »iliričkih« 
crkvenih knjiga: misala, psaltira, šćaveta. Ne da nije bilo glagolja¬ 
nja, župa i popova, nego nije bilo knjiga. To je i glavni razlog, što 
ih se i danas u odnosu na toliki broj hrvatskih župa ipak tako malo 
nalazi. 

Izvještaji o tim vizitacijama ne samo što su sami po sebi vrlo 
zanimljivi, nego su dragocjeni po tome, što iz njih doznajemo za 
život, javni i privatni, župnika, žakana i naroda, njihove poroke, 
narodna praznovjerja i uopće prilike u kojima je naš priprosti i 
dobrodušni narod živio. (Vidi: Mario Pavat — La riforma Triden- 
tina del Clero nelle Diocesi di Parenzo e Pola nei secoli XVI—XVII, 
Roma 1960). 

Pomanjkanje crkvenih knjiga staroslavenskih i glagoljskih 
glavni je dakle razlog napuštanja slavenskog bogoslužja i postepe¬ 
nog uvođenja latinske liturgije u Istri, toj od pamtivijeka hrvatskoj 
glagoljskoj kolijevci. Ako uz to uzmemo i politički pritisak austrij¬ 
skih vlasti, koje su u njemu gledale jedan oblik panslavističke pro¬ 
pagande, te talijanskih nacionalističkih tendencija istarskog višeg 
klera, shvatit ćemo kako je došlo do toga, da je narodni jezik u crk¬ 
venoj liturgiji, koji je u Istri bio skoro tisuću godina star, potkraj 
XIX stoljeća počeo odumirati i konačno sasvim odumro. 

To međutim nije išlo, kako ćemo vidjeti, tako lako i jedno¬ 
stavno. 

Kojim su se knjigama služili narodni svećenici u obavljanju 

službe Božje? 

U starini su se naši popovi glagoljaši služili rukom pisanim 
brevijarima, misalima i ritualima, a kasnije, izumom tiska, tiska¬ 
nim glagoljskim misalima. Prvi koji je upotrebljavan u Istri bio je, 
koliko znamo, tiskan u Mlecima 1483. (najnovija istraživanja potvr¬ 
đuju da je prvi glagoljski misal zapravo tiskan u Kosinju u Lici), 
a malo zatim pretiskan u Senju 1494, zatim ponovo u Senju 1509. 
pa opet u Mlecima 1528, zatim ponovo u Senju 1531, pa u Rijeci 
1540. U to su doba tiskana i tri brevijara u Mlecima: 1402, 1493. 
te 1561. 

*** u Vrbniku na Krku je još neposredno prije Drugog svjetskog rata na¬ 
brojeno 130 živih narodnih svećenika domorodaca. Svaka je kuća smatrala svo¬ 
jom dužnošću da odgoji barem jednoga popa. Sličan je slučaj bio i u kopnenoj 
Istri. Pojedina su sela s ponosom isticala kuće iz kojih je potekao pop. Na sve¬ 
čanosti u Kringi prigodom proslave 50-godišnjice misništva moga bratića dra 
Bože Milanovića, nabrojili smo 12 živih župnika iz našega roda. 

Jedan primjerak najstarijeg istarskog misala iz 1483. nađen je 
u Ricmanju kod Trsta. Tamošnji ga je župnik, negdje između 1882. 
i 1896, koliko je zabilježeno, posudio tadašnjem biskupu Glavini, 
no danas ga više nema i ne zna se kamo je nestao. 

Sve su kanoničke vizitacije po istarskim župama uvijek isticale 
kao jednu od najbolnijih točaka pomanjkanja iliričkih knjiga. 

(»... plures sacerdotes meae dioecesis sunt Illyrici et praeter 
Missale et Breviarium vetus in lingua illyrica impressa et quodam 
parvum manipulum manu conscriptum nullos alios libros latinos 
italicosve habent in usu, nec alii in lingua illyrica ibi reperi- 
untur...«, Biskup Ivan Lippoman javlja to 27. prosinca 1601. Sv. 
Kongregaciji). 

Zbog toga su biskupi počeli forsirati da se glagoljski misali 
i brevijari zamijene latinskima, pa je tako biskup Lippoman odre¬ 
dio da se mladi klerici neće pripustiti tonzuri, ukoliko ne budu 
znali govoriti i čitati latinske i talijanske knjige. Jedino ako budu 
naučili talijanski i latinski moći će biti promaknuti od nižih u više 
crkvene redove. 

(... »Optandum esset ut Eppiscoporum illyricorum diligentia 
sensim Romani breviarii usus ... introducatur, quod efficere non 
erit summopere difficile, si juniores clericos exercere sensim coe- 
perint...) 

Dok još biskup Nores govori da su svi, ili skoro svi, njegovi 
svećenici bili »sacerdotes illyrici«, Lippoman već veli da su samo 
»plures illyrici«, a njegovi pak nasljednici godine 1612, 1615, 1619. 
i 1623. već govore, da »magna pars curatorum villarum celebrat 
illyrico idiomate«. 

Vidi se, dakle, da im je uspjelo mlade svećenike već naučiti i 
latinsku liturgiju. Tako je bilo u porečkoj biskupiji. U pićanskoj 
biskupiji biskup Žaro javlja u Rim, da su do njegova dolaska 1600. 
svi njegovi svećenici obavljali službu božju iliričkim jezikom, ali 
da je on odredio da njegovi klerici ubuduće uče samo latinski i da 
on neće zarediti nikoga tko ne bude znao latinskoga jezika. U tu 
svrhu je poslao nekoliko svojih klerika u Ljubljanu i u Grac u 
isusovačke škole (Isusovci su, za razliku od Benediktinaca i naročito 
Franjevaca trećoredaca, bili izričiti protivnici slavenskoga bogo¬ 
služja) a osim toga je i sam u Pićnu otvorio vlastitu školu za odgoj 
svećeničkog podmlatka, latinaša. 

S druge su strane neki crkveni redovi, koji su napose u Dal¬ 
maciji i na istarskim otocima, a i u unutarnjoj Istri, vrlo živo dje¬ 
lovali među narodom, bili gorljivi promicatelji slavenskoga bogo¬ 
služja i narodnoga jezika i pisma. U prvim su stoljećima to bili 

Benediktinci i Pavlini*, a kasnije Franjevci trećoreci ili glagoljaši. 
Redovnici Trećega reda Svetog Franje, glagoljaši, u Istri zvani i 
Gregoriti po njihovom samostanu Svetoga Grgura u Kopru, u koji 
su došli godine 1469. bili su pogotovo revni glagoljaši, koji su u 
svojim samostanskim školama odgojili čitavu plejadu istarskih na¬ 
rodnih svećenika. Imali su u Istri tri samostana, koji su kroz neko¬ 
liko stoljeća, sve do devetnaestog vijeka, bili prava rasadišta na¬ 
rodnih svećenika: u Kopru, u Božjem Polju kod Vižinade od 1536.. 
i u Novigradu od 1726. 

Ti su redovnici imali u svojim Pravilima reda obavezu da 
uvijek i svagdje obavljaju crkvene obrede na staroslavenskom je¬ 
ziku, a ispovijedi i propovijedanje na hrvatskom (nekad ga zvahu 
»slovenskim«, a nekad »iliričkim«). Obavljati službu Božju u Istri 
i uopće u njihovoj redodržavi na latinskom jeziku, smatralo se kaž¬ 
njivim prekršajem pravila reda. Kad je jednom zgodom (1677.) neki 
otac Martin Velčić rodom iz Berseča, misio u jednoj vanjskoj crkvi 
latinski umjesto staroslavenski, bio je zbog toga kažnjen, jer da se 
ogriješio o pravila reda. 

Oni su uopće bili najvjerniji čuvari glagoljice, zbog čega su se 
nekoliko puta sukobili s latinskim biskupima; tako jedamput s pulj- 
skim biskupom Sozomenom, a drugi put s porečkim biskupom Iva¬ 
nom iz Brescie, komu su čak spriječili ulaz u njihovu crkvu, jer je 
htio da im uvede latinski jezik. 


Borba za očuvanje narodnoga jezika i starog slavenskog 
bogoslužja 

Viši crkveni dostojanstvenici u Istri bili su odreda neslavenske 
narodnosti. Živjeli su kao neka vrsta duhovnoga plemstva u grado¬ 
vima, u biskupskim palačama, okruženi otprilike istim staležom 
kanonika i jedini je njihov kontakt s narodom bio, kada bi svakih 
po nekoliko godina pošli u obilazak (u tzv. kanoničku vizitaciju) 
župa, gdje su njihove kočije bile dočekivane zvonjavom zvona, koja 
su ih pratila od časa kad bi prekoračili granicu župe (pri dolasku 
odnosno na odlasku kada bi prelazili na susjedno područje). 

S narodom je živjelo i s njime snosilo njegove brige i tegobe, 
njegove radosti i žalosti, jedino niže svećenstvo, župnici i žakni 
(klerici), koji su uglavnom bili njegova roda i poroda, seljački 


♦ Benediktinci iz samostana Sv. Nikole u Omišlju na otoku Krku obratili su 
se čak na tadašnjega papu Inocenta IV da im potvrdi starinski običaj glagoljanja, 
kod službe Božje, što im je papa preko biskupa Fortunata u Krku svojim otpisom 
od 26. svibnja 1252. i potvrdio. 

U kopnenoj Istri postoji i, od Benediktinaca glagoljicom pisani, troškovnik 
crkve Sv. Bartolomeja u Roču iz 1523. Jednako su tako i Pavlini u istarskim 
samostanima u Čepiću i Sv. Petru u Sumi pisali glagoljicom javne isprave, darov¬ 
nice, zamjenbene ugovore i dr. što potvrđuju listine iz 1426, 1451, 1466 te ona od 
6. travnja 1495. 

Glagoljsko pismo župnika iz Bademe Blaževića biskupu u Poreču godine 1612. 







sinovi. Oni su bili čuvari njegovih tradicija, njegovi učitelji i odgo¬ 
jitelji, zastupnici i branitelji, ne samo dušobrižnici nego, koliko su 
znali i umjeli, i čuvari njegova zdravlja. (Još za djetinjstva moje 
majke, pa i za moga, kad bi netko obolio prvo se je tražilo savjet 
i mišljenje popa, a tek poslije toga išlo se u grad po liječnika). 

Sve je to išlo u redu i kroz stoljeća je vladao mir između ta 
dva odijeljena svijeta, sve dok nisu prošloga stoljeća na biskupske 
stolice u Poreču i Trstu sjeli ljudi, koji ne samo što nisu bili našega 
roda, nego su nam bili i izraziti protivnici pa i zatornici. 

Nisu nas, doduše ni u prošlim stoljećima naročito milovali, no 
to je bilo više iz nekog komoditeta, a manje iz mržnje prema nama 
i našem narodu. Išlo im je možda ponekad na živce što ne ražumiju 
ni naroda ni njegove popove s kojima su ponekad, hoćeš-nećeš 
morali i dopisivati u njihovu jeziku. (Vidi: pismo župnika iz Ba¬ 
deme, koji je 1612. s biskupom u Poreču, raspravljajući o svom 
sukobu sa žaknom, dopisivao hrvatskim jezikom a glagolskim 
pismom!) 

Talijanski iredentizam i talijanske aspiracije za Istrom, od¬ 
nosno njemačko prodiranje na Jadran potkraj prošloga stoljeća, 
našli su dobre pomagače u neslavenskom višem kleru: u Poreču 
Talijana Ivana Krst. Flappa, a u Trstu Nijemca Franju Ks. Nagla. 

Odluka porečkoga biskupa koji je prvi zabranio narodni jezik 
u crkvi stvorila je čitav niz zapleta, jer je dirnula u stoljetno pravo 
ne samo istarskih Hrvata, koji su od pamtivijeka uživali tu povla¬ 
sticu, nego i u prava čitavog niza biskupija i nadbiskupija u kojima 
obitavaju Hrvati, u crkvenim pokrajinama: goričkoj, zadarskoj i 
zagrebačkoj, a da o drevnim primorskim biskupijama i ne govo¬ 
rimo.. To više nije bilo samo crkveno, nego i političko pitanje. 

Prvi dekret, koji je zabranjivao svaku upotrebu starog slaven¬ 
skog jezika u crkvama istarskim izdao je porečko-puljski biskup 
Ivan Flapp, talijanski nacionalista, podrijetlom Furlan, godine 1887. 

(»Si quis proinde sacerdos in hac nostra Diocesi Parentino-Po- 
lensi Missam in lingua vernacula celebrare auderet aut in ecclesia 
aut publice sive Divina officia, sive Exequias defunctorum, sive Sa- 
cramentorum administrationem in eadem lingua persolveret, gravi- 
ter peccaret omnino...« Tako glasi dekret Flappov). 

Do njegova dolaska na našem se starom narodnom jeziku oba¬ 
vljalo bogoslužje u ovim crkvama: Funtana, Žbandaj, Tar, Vabriga, 
Višnjan, Sveti Vital, Skitača, Mutvoran, Marčana, Krnica, Kavran, 
Medulin, Pomer, Premantura, Rakalj, Sveti Lovreč-Predubac, No- 
vaki kod Motovuna; Labinci, Bačva, Kaštelir, Filipan, Fuškulin, 
Juršići, Ližnjan, Valtura, Muntić, Loborika, Štinjan, Sveti Lovreč 
Pazenatički, Sv. Martin i Sveta Nedilja kod Labina, Badema, Sv. 
Ivan od Šterne, Karojba, Kanfanar, Kaldir i još nekima. 


7 Istarski zapisi 

Nakon toga dekreta — piše Spinčić — svećenici pokunjivahu 
glave, ako bijahu naši, a rado vršiše biskupove naloge Talijani. 
Javni listovi, ako su prigovarali u ime naroda, kojemu se njegove 
pravo oduzimalo, bili su od državnih vlasti postojano zapljenji- 
vani. 

Svi protesti, sva posredovanja u Rimu, nisu koristila. Biskup 
Flapp svojih dekreta nije nikada mijenjao, a koliko se znade nije 
nikada ni od koga dobio nalog da ih mijenja. 

Posljedica je bila da je iz crkava porečko-puljske biskupije 
nestajalo i nestalo i ono malo slavenskoga bogoslužja, koje se bilo 
od starine sačuvalo. Naravno da su neprijateljski nam raspoloženi 
elementi iskoristili tu priliku da unište i ono malo misala, šćaveta 
i ostalih naših crkvenih knjiga. 

Prvi su reagirali župljani iz 19 župa porečko-puljske biskupije: 
(Rakotule, Ližnjan, Bačva, Tar, Premantura, Pomer, Sv. Ivan od 
Sterne, Kaldir, Muntrilj, Medulin, Karojba, Funtana, Valtura, Sveta 
Nedilja, Nova Vas kod Poreča, Novaki kod Motovuna, Kaštelir, Ba¬ 
dema, Višnjan). Predstavke su bile uzaludne. Kardinal Mazzella 
odgovara 21. travnja 1899, da se narod i župnici moraju pokoriti 
odluci biskupovoj, a biskup Flapp 26. rujna 1900. u jednoj okruž¬ 
nici izjavljuje, da ni jedna crkva u njegovoj biskupiji nema prava 
na slavensko bogoslužje. Nije pomogla ni osobna intervencija u 
Rimu, najboljeg poznavaoca toga problema, kanonika dra Frana 
Volarića. Flapp ne odustaje i u njegovoj je biskupiji te godine na¬ 
rodni jezik izbačen iz bogoslužja, crkvene knjige, odnosno još ono 
malo što ih je iz starih dobrih vremena preostalo su uništene. 
(Zvonar u Žbandajama je u njih umatao crkvene svijeće). 



Crkva u Bademi iz XVI vijeka s karakterističnim zvonikom srušenim 1907 . 

U tršćansko-koparskoj biskupiji sjedio je tih godina (1896— 
1902) na biskupskoj stolici Hrvat podrijetlom, Andrija Šterk. Sa¬ 
znavši za odluku Sv. Zbora na koju se pozivao Flapp on je odgađao 
njezino izvršenje, stojeći na stajalištu da tumačenje biskupa Flappa 
nije ispravno, pa da će Sv. Zbor to tumačenje opozvati. 

Smrću Šterkovom 1902. dođe na čelo biskupije Nijemac Franjo 
Ks. Nagi. (Došao je u Trst iz Rima, gdje je do tada bio ravnatelj 
njemačkoga zavoda »Anima«). On odmah izdaje okružnicu, kojom 
naređuje svim župnicima i kapelanima svoje biskupije, da mu u 
roku od dva mjeseca točno dokažu u kojim su se crkvama rabile- 
liturgijske knjige na staroslavenskom jeziku, kako dugo, tko ih 
je odobrio, itd. 

Svećenstvo mu za odgovor sastavlja spomenicu, koju mu pre¬ 
daje sedam njegovih dekana, poprativši je svojim komentarom. 
Svećenstvo je u toj svojoj spomenici dokazalo biskupu, da je po¬ 
čevši od dana prolaska sv. Metoda kroz Istru u njihovim župama 
obavljano slavensko bogoslužje. U spomenici se, osim toga, traži od 
biskupa: 1) da ga prizna u svim njihovim crkvama, 2) da se u sje¬ 
meništu u Gorici, gdje se je odgajalo istarsko svećenstvo, uvede 
katedra za staroslavenski jezik i 3) da se ustanovi zaklada za tiska¬ 
nje glagoljskih rituala i misala. 

Paralelno sa zahtjevom svećenstva obratio se biskupu i sam 
narod, saznavši o čemu se radi. Kad je Nagi došao 30. lipnja 1903* 
u kanoničku vizitaciju u Pazin posjetilo ga je izaslanstvo sastav¬ 
ljeno od 50 najistaknutijih muževa iz čitave srednje Istre, koje je 
zatražilo od njega svoje prastaro pravo na narodni jezik i narodno 
bogoslužje u crkvi, kako je to bilo kroz tisuću godina. 

Budući da je to sada postalo vrlo važno političko pitanje, kre¬ 
nulo je u Rim i jedno izaslanstvo narodnih predstavnika u kom su 
bili: dr Andrija Stanger, dr Dinko Trinajstić, dr Šime Kurelić i 
kastavski načelnik Kazimir Jelušić. Papa Pijo X ih je, doduše, pri¬ 
mio, ali samo u privatnu audijenciju, na kojoj nisu smjeli pokretati 



Glagoljski natpis u Draguću 

pitanje bogoslužja. Spomenica je predana, ali odgovor na nju nije 
nikada došao. Saznali su međutim da pitanje narodnoga bogos uzja 
u Istri nije samo crkveno pitanje, nego da je u to upletena l austro- 
-ugarska vlada (a tadašnja je Austrija imala u Vatikanu i te kako 

m0C Biskup Nagi ne obazire se ni na čije prosvjede i beskompro¬ 
misno likvidira slavensko bogoslužje i uvodi latimzaciju. Međutim 
njegovi dekreti, kakvima se nitko nije nadao, izazvase nemir sve¬ 
ćenstva i nespokojstvo naroda. Narodni se krugovi uzbumse, hrvat¬ 
ski i slovenski zastupnici Istre traže od pape Pija X da se opozovu 
sve naredbe koje ukidaju prastare povlastice narodnog jezika, koji 
neka ostane i nadalje u bogoslužnoj uporabi, kako je to vjeko- 

V11 ™Nitko se na to ne osvrće. Župnici upućuju biskupu izaslanstvo, 
te mu obrazlažu, kako oni s obzirom na raspoloženje naroda ne 
mogu dekrete provesti. Ujedno izjavljuju, da ce se radije dati pre¬ 
mjestiti u najzabitnija sela kao kapelani, nego protiv volje naroda 
provoditi naročito onaj dekret, kojim se zabranjuje hrvatski rimski 
ritual od 1893. a naređuje uvođenje latinskog rimskog rituala. 

Biskup krčki Antun Mahnić, kome se neki obratiše za inter¬ 
venciju nemoćno izjavljuje, da »na Nagla i na njegovo latimzatorno 
djelovanje neće djelovati nikakvi prosvjedi i nikakve deputacije, 
nego neka se narodni zastupnici radije obrate na bečke ministre 
Bečka, Bienertha, Kleina i ostale predstavnike bečke vlade, koja ga 
je i postavila, neka bi oni utjecali na njega, da »bar za sada odu¬ 
stane od zatiranja slavenskoga bogoslužja...« . , . _ 

Sve je bilo uzalud. Nagi u listopadu 1909. saopcuje, da je Sve¬ 
toj Stolici dao sva potrebna objašnjenja o pitanju glagoljanja u 
istarskim crkvama i da se u smislu dekreta Svete Stolice »Acres de 
liturgico...« sve crkve njegove ujedinjene tršćansko-koparske bis- 
kupije, izuzevši jedino kastavski dekanat (Liburniju) imaju smatrati 
latinskima. (Otpis biskup. Ordinarijata od 7. prosinca 1909. dekanu 
u Roču). 


ODGOVOR NARODA 


Ogorčeni i na smrt žalosni, povrijeđeni u svojim najdubljim 
narodnim osjećajima, svećenici su od tada morali uvesti latinsko 
bogoslužje. Prvi je to učinio župnik u Vodicama u Ćićariji, Josip 


* ispirim hi«;kumma kad bi im car potvrđivao imenovanje, a to je proizlazilo 
i7 konkordata ^sklopljenog između 1 austrougarske vlade i Svete Stolice stavljao 
ie na srce i toplo im preporučivao, da u svojim biskupijama ukinu slavensko 

rfvo&j 3 ^ T 

l’uso della liturgia slava . . . « 

Vodička, na blagdan Bezgrješnog začeća bi. dj. Marije 8. prosinca 
1909. 

Posljedica je bila, da je narod smjesta ostavio crkvu, a župnik 
ostao u njoj sam, pa čak i bez ministranta. Prošle su tako adventne 
nedjelje, Badnjak, Božić i božićni blagdani, a da u čitavoj župi nije 
bilo više ni mise niti ikakve druge pobožnosti. 

Slično se dogodilo u Brestu, također u Ćićariji. Tamo je žup¬ 
nik Ellner počeo provoditi dekret na 19. prosinca na Kvatrenu ne¬ 
djelju. U crkvi se najprije čulo prigušeno jecanje, koje je uskoro 
provalilo u glasan plač. Ljudi su počeli izlaziti, najprije jedan po 
jedan, a zatim iziđoše svi, pa i crkvenjak. U crkvi se više nije po¬ 
javio nitko kroz sve božične i novogodišnje blagdane, nije bilo više 
ni blagoslova vode na Sveta tri kralja. 

Tako je, a i gore još, bilo svuda, gdje se je god počela pro¬ 
voditi Naglova latinizacija: u Munama, Lanišću, Čepiću, Brdu, 
Slumu, Vranji, Dolenjoj Vaši, na Pazu i u Buzetu. Ljudi su izlazili 
iz crkve, jedni zapanjeni, drugi žalosni, nekoji ogorčeni, a drugi 
uz razne poklike i prijetnje. 

Pobjegavši iz župne crkve skupljali su se u malim seoskim i 
poljskim crkvicama i tamo se zajednički molili. U Slumu su se na 
primjer, dok je župnik sam, bez sakristana i bez ministranata misio 
i sam sebi odgovarao, ljudi sakupili u jednoj suši, te molili žalosni 
dio krunice, a iza toga litanije. 

Takvih je žalosnih i dirljivih prizora bilo sijaset. 

Kakva je bilo raspoloženje naroda najbolje će se razabrati iz 
izvještaja što ga je poslao biskupiji u Trst župnik iz Bresta. » ... 
Kad sam odlučio provoditi dekret, bio sam pripravan na to, da će 
me puk napasti čim izađem iz crkve. Ali da će ti ljudi, tvrdi Ćići, 
odrasli u najžalosnijem predjelu našega Krasa početi plakati toga 
nisam očekivao. A ti ljudine plaču još i danas, no ne svi. Mnogi 
proklinju i kunu. Koga? Sve one, koji ne poznajući naše prilike 
pomogoše da mu se ta svetinja ukine... Videći raspoloženje puka, 
čim sam dekret pročitao, nisam se više usudio ni spomenuti blagdan 
8. decembra tj. da preporučim skupljanje za »Petrov novčić« (to je 
onaj novčani doprinos, koji se skuplja za potrebe Svete Stolice po 
svim katoličkim crkvama svijeta!) A čuo sam od žena: »Neka nam, 
gospodine, više ni ne mole za Sv. Oca papu!« — »Kad bi se ispu¬ 
nilo sve ono što je za tih tužnih dana izrečeno proti Sv. Ocu, ne 
bi već niti jednu uru bio živ«. Ne treba više spominjati ni ostale 
osobe, koje se s time dovode u vezu, a koje je narod u svojim raz¬ 
govorima proklinjao... U podružnim crkvama, ljudi su na poziv 
župnikov da uđu u crkvu odgovarali (bilo je to na sam Božić): 
»Hoćemo drage volje i veselo, ako bude sve kako je i do sada bilo. 
Mi ćemo vas, gospodine, veselo dočekati, kad god budete dolazili, 
ako sve bude kao i prije, od starine, inače uzalud Vam svaki trud« .. 

Rođenje djeteta ljudi bi došli prijaviti, ali su izjavili da ga na 
krst neće donijeti, a ako bude u opasnosti da bi moglo umrijeti, 
krstit će ga sami. 

Obaviješten od svih župnika o raspoloženju, koje je nastalo u 
narodu biskup tršćansko-koparske biskupije je odgovorio, neka se 
odsada sve vjerske funkcije obavljaju tiho kad već narod neće da 
sluša latinske molitve. 

Ni to nije pomoglo, jer je puk prozreo za čim se ide. Biskup 
zato upravlja župnicima pismo, kojim ih ovlašćuje da mogu sami, 
makar i u praznoj crkvi i bez ministranata služiti tihu misu, pa ih 
upućuje neka nagovore narod da odustane od neprijateljskoga stava 
koji je zauzeo, nego da se obrati na Svetu Stolicu, koju neka zamole 
da obustavi provođenje dekreta »Acres de liturgici...« 

Držeći se te sugestije svećenstvo se je 13. siječnja 1910. sastalo 
u Lupoglavu i donijelo zaključak, koji su uputili biskupu u Trst, a 
u kome među ostalim kažu:» ... Mnogi od potpisanih započeli su 
na temelju opetovanog naloga, provoditi dekret »Acres« ali su naišli 
na velik otpor naroda, koji ne samo da prosvjeduje, nego uopće 
napušta crkvu. Videći da će te smutnje biti daleko veće u onim 
mjestima, gdje ima stranaka dviju narodnosti, koje i onako žive 
u trajnom trvenju, ostali se nisu ni usudili početi provoditi dekret 
pred uzrujanim narodom. Budući pak da se nezadovoljstvo sve više 
širi, te da bi to bilo od ogromne štete za vjeru i crkvu, prisiljeni 
smo, potpisani, izjaviti, da ne možemo nikako proslijediti s provo¬ 
đenjem dekreta« ... Slijede potpisi mnogobrojnoga svećenstva. 

Biskup na tu izjavu nije ništa odgovorio, niti što naložio niti 
što povukao, nego samo govori o disciplini, o crkvenom duhu, o 
grijehu, što ga počinjaju kako svećenici, tako i puk koji ruši disci¬ 
plinu crkvenu i dalje ništa. 

Svećenici prestaju s uvođenjem latinizacije i sve ostaje, kako 
je i bilo od starine. Nagi je ubrzo zatim otišao iz Trsta i sjeo na 
nadbiskupsku stolicu u Beču, a naslijedio ga je Slovenac Andrija 
Karlin. Njemu je iz Rima poručeno s obzirom na slavensko bogo¬ 
služje: »Quieta non movere«, pa kad je došao u audijenciju Piju X 
ovaj ga o predmetu, sigurno bojeći se da ne dirne u još svježu 
bolnu ranu, nije uopće pitao i sve do svršetka Prvog svjetskog rata 
i do talijanske okupacije Istre sve je ostalo onako kako je bilo i 
prije dekreta »Acres de liturgico... « 

Krajem listopada 1918. Austrija pada, a već prvih dana stu¬ 
denoga Italija zaposjeda sve što joj bijahu saveznici obećali. 

Borba za glagoljicu i za slavensko bogoslužje u Istri bila je 
završena. Nadošli su dani ne samo paljenja brevijara i misala, ne 
samo uništavanja svih vidljivih spomenika hrvatskoga bistvovanja 
u Istri kroz tisuću i trista godina, ne samo kulturnog i gospodar- 

skog zatiranja svega što hrvatski misli i osjeća, nego i biološkog 
istrebljivanja hrvatstva i slavenstva, što je trajalo punih dvadeset 
i pet godina. 

Dekret Svetog Zbora »Acres de liturgico« od 5. kolovoza 1898. 
nije nikada povučen, a isto su tako ostali na snazi, samo još stopu t 
strože primjenjivani, i dekreti biskupa Ivana Krstitelja Flappa od 
20. rujna 1898. i biskupa Franje Ksaverskoga Nagla od 18. listo¬ 
pada 1909. 

Glagoljanju i starom slavenskom bogoslužju u Istri odzvonilo 
je za sva vremena. Mi ga se danas spominjemo samo kao jedne 
lijepe, časne i svete uspomene, neraskidivo vezane uz našu narodnu 
povijest, povijest hrvatskoga naroda u Istri. 

Ne bi od nas, zaista, bilo lijepo, kad ga se ne bi s dužnim po¬ 
štovanjem trajno spominjali. 


(Istini za volju moramo priznati, da je sv. Stolica na traženje biskupa 
Nežića dne 27. rujna 1952. ponovno dozvolila pjevane mise na staroslavenskom 
jeziku u čitavoj Istri). 


A hrvatsko narodno svećenstvo, naši popovi, kako su se ponijeli 
u onim teškim i mučnim danima? Da li su ostali dostojni svojih 
slavnih predšasnika, popova glagoljaša, koji su časno čuvali na¬ 
rodne tradicije, gajili narodnu riječ i hrvatski značaj svake stope 
svoje krvlju i znojem natopljene istarske zemlje? 

Jesu! 


NAPOMENA. Podaci u ovom prikazu staroslavenskog bogoslužja u Istri i 
narodnog pisma glagoljice, koje se je u tom najzapadnijem dijelu naše domovine, 
najdulje održalo uzeti su jednim dijelom iz svima pristupačne bogate literature 
kao što su: 

L. Jelić — Fontes historici liturgiae Glagolito-romanae, Krk 1906. 

M. Kos — Conversio Bagoariorum et Carantanorum, Ljubljana 1936. 

F. Rački — Monumenta spectantia historiam Slavorum meridionalium, vol. 
VII. Documenta historiae Croaticae periodum antiquum illustrantia, Zagreb 1877. 

T. Smičiklas — Codex diplomaticus Regni Croatiae, Dalmatiae et Sclavo- 
niae, vol. IV, Zagreb 1906. 

M. Barađa Episcopus Croatensis, Croatia Sacra n. 2, Zagreb 1931. 

F. Grivec — Sv. Ciril in Metod, Ljubljana 1927; Zitja Kontantina in Metodi ja, 
Celje, 1936; Slovenski knez Kocelj, Ljubljana, 1938; Pravovernost Sv. Cirila in 
Metoda, Bogoslov. Vestnik I — 1920—21, str. 1—43; O avtentičnosti poslanice Ha- 
drijana II, leta 869, Jugoslovenski istoriski časopis, Beograd 1939. 

F. Ivanišević — Pobjeda glagolice kroz tisućljetnu borbu, Split 1929. 

V. Jagić — O hvatskoj glagolskoj književnosti, Zagreb 1913. 

Lj. Karaman — O politici hrvatskih kraljeva prema hrvatskoj narodnoj 
crkvi, Hrv. Kolo XII, Zagreb 1931. 

D. Kniewald — Liturgika, Zagreb 1937. 

I. Milčetić — Hrvatska glagolska bibliografija, Starine XXXIII, 1911, XXXV, 

1916. 

S. Milinović — Crtice o slovenskoj liturgiji, Zadar 1880. 

G. Pesante — La liturgia slava con particolare riflesso ali’ Istria, Parenzo 

1893. 

L. Petrović — Disquisitio historica in originem usus slavici idiomatis in litur¬ 
gia apud Slavos ac preacipue Chroatos, Mostar 1908. 

I. Pivčević — Glagolsko bogoslužje i splitski sabori, Split 1930. 

I. Prodan — Uspomene X, Borba za glagolicu, Zadar 1900. 

I. Prodan — Je li glagolica pravo svih Hrvata? Zadar 1904. 

F. Rački— Pismo slovjensko, Zagreb 1861. 

I. Radić — Biskup Mahnić, Slav. Požega 1940. 

S. Rittig — Povijest i pravo slovenštine u crkvenom bogoslužju s osobitim 
obzirom na Hrvatsku, dio I, Zagreb 1910. 

S. Sakač — Ugovor pape Agatona i Hrvata proti navalnom ratu, Zagreb 1931. 
S. Sakač — Sto smo primili od svete Braće Ćirila i Metoda, časopis Život, 
Zagreb god. XVII br. 3 i 6. _ a 

S. Sakač — Apostol Hrvata Ivan Ravenjanin, Život br. 7, 1938. 

J. Srebmić — Odnošaji pape Ivana X prema Bizantu i Slavenima na Bal¬ 
kanu, Zbornik kralja Tomislava, Zagreb 1925, str. 128—164. 

R. Strohal — Hrvatska glagolska knjiga, Zagreb 1915. 

K. Segvić — Borba za hrvatsko bogoslužje i Grgur Ninski, Zagreb 1930. 

F. Sišić — Povijest Hrvata u vrijeme narodnih vladara, Zagreb 1925. 

I. Tkalčić — Slavensko bogoslužje u Hrvatskoj, Zagreb 1904. 

F. Ušeničnik — Liturgika, Ljubljana 1933. 

j. vajs — Indeles liturgiae slavicae, cujus ritus fuerit liturgia slavica a ss. 
Cyrillo et Methodio introducta, orientališ ne an occidentalis, Acta Cnv. Velehrad. 
1937 str. 75_82. 

Zatim iz: Izviešća o djelovanju istarskoga sabora, u in. zasjedanju, Trst 
1892, naklada »Naše Sloge«, te iz ostalih izvješća o istarskom saboru, objavljenih 
u »Našoj Slozi«, 


a napose iz rukopisa koji su mi dobrohotno stavljeni na raspolaganje kao: 

De privilegio linguae palaeoslavicae in liturgia romana, auctore Nicolao 
Sojat (excerpta ex disertatione ad lauream in Facultate Juriš Canonici Pontificiae 
Universitatis Gregorianae), Rim 1946/7. 

te dr Ivan Dukić — Povijest i pravo slavenskog bogoslužja u Istri (rukopis 
doktorske disertacije predložene rkt. bogoslovnom fakultetu sveučilišta u Za¬ 
grebu 1925). 

Osim toga zahvaljujem mons. dru Ivanu Paviću, koji mi je dozvolom biskupa 
dra Nežića pomogao pri istraživanju gradiva u biblioteci biskupije u Poreču, te 
mi ustupio i fotografije raznih glagoljskih listina. 

PRILIKE U ISTRI UOCl NARODNOG PREPORODA 

Prije nekih 150 godina nisu ni drugdje u Hrvatskoj prilike bile 
mnogo bolje nego u Istri. Kmet je kmetovao bez obzira na to da li 
je bio slobodnjak ili je radio na svojoj zemlji, plaćao sve dažbine, 
desetine i zemljarine, rabotao, kinio se i mučio, i od svega mu je 
njegovoga truda ostajalo jedva toliko da prehrani sebe i svoju, obi¬ 
čno brojnu, obitelj. Na njegovoj su se muci svi tovili: i gospodari 
zemlje, i građani, i trgovci i činovnici, i svi neradnici. 

U Istri su prilike bile u toliko gore, što su Hrvati bili isklju¬ 
čivo seljaci, koji nisu uopće imali građanskoga staleža, a pogotovo 
ne inteligencije i nitko, a ma baš nitko osim kojeg popa nije 
uopće razumio ni njegova jezika. Za žitelje u gradu on je bio opće¬ 
nito samo »šćavo« (što doslovce prevedeno i u stvari znači »rob«). 
Posprdno ga se zvalo i »Morlacco«, što je trebalo značiti nešto kao 
Slaven, Hrvat, Slavinac, odnosno biće neobrazovano, neodgojeno i 
necivilizirano. 

Čim bi se netko od tih Morlaka samo malo uzdigao, napustio 
zemlju i došao u grad, makar kao najobičniji pometač ili kopač, 
»capadur«, on bi nastojao da što prije prestane biti »šćavo« ili 
»Morlako« i da zametne trag svome rodu i podrijetlu. To bi naj¬ 
lakše postizavao napuštanjem hrvatskoga jezika i preuzimanjem 
talijanskoga govora. On je tada postajao pripadnikom »više« klase, 
»gente civile«, iako poderanih hlača, ali glavno je bilo da više ne 
nosi »benevreke« i seljački »klabučić«. 

Taj se je proces odvijao pred našim očima još prije pedeset- 
-šezdeset godina, a čini se da se to, ne baš tako rijetko, ponavlja 
i danas, kada mnogi naš mali i priprosti čovjek, inače stoljećima 
hrvatski koljenović, jer mu nismo znali ni htjeli uzdignuti nacio¬ 
nalni ponos, čim dođe u kontakt s gradom i tamo se zaposli — po¬ 
stidi se svoga hrvatskoga i seljačkoga podrijetla, pa se sili da govori 
talijanski, smatrajući da time postaje i on »gente civile«."' 


* Na svoje sam oči vidio i na svoja uha čuo, kako je, na primjer, 1. rujna 
1952. na pregledu pred vojnom komisijom u Poreču neki Vinovrški, na pitanje 

Stanje je istarskoga seljaka, dakle Hrvata jer je Hrvat u Istri 
I)io samo seljak, bilo tada više nego žalosno. Još potkraj mletačke 
vladavine gospodarske su prilike bile na vrlo niskom stupnju, jer 
se zapravo nitko više nije ni brinuo za pokrajinu, da je obnovi, 
kulturno je i gospodarski uzdigne, kako bi — ako ništa drugo — 
bar bolje rodila i davala veće prinose. 

Propast Venecije, novi gospodari, nova vlast, čas sa sjedištem 
u Milanu, pa u Trstu, pa u Ljubljani, osnivanje Ilirskih pokrajina, 
pa napoleonski ratovi, pa Francuzi, pa Austrijanci, pa služenje u 
vojsci čas jednoga čas drugoga gospodara (svaka je vlast kao prvo 
mobilizirala i pokupila u vojsku sve što je bilo doraslo za oružje, 
a služilo se po dvanaest i četrnaest godina!) sve je to narod obez¬ 
glavilo i oduzelo mu i ono malo volje za čestitim radom. Nije stoga 
čudo da su prilike bile nesigurne i prekarne. 

Još mi je moja baka u djetinjstvu pričala, obnavljajući uspo¬ 
mene iz svoga đietinjstva, kako je cijela pokrajina bila puna »de- 
žertura«, vojnih bjegunaca, koji su se sakrivali po šumama, upadali 
u zabitnija sela, upriličivali zasjede, pljačkali, krali i odnosili sve 
što bi im dopalo ruku i vršili svakojaka nasilja. 

Francuska je vlast pokušala tome stati na kraj drakonskim 
mjerama, organizirala je leteće patrole (»pattuglia volante«) koje 
su na licu mjesta kratkim postupkom sudile tim »dežerturima« i 
njihovim jatacima, zapravo rodbini, kumovima i prijateljima, koji 
su ih zaštićivali. Naravno da su u takvim prilikama i mnogi nedužni 
znali nastradati. Tako je poznato, da je, na primjer, i baderljanski 
župnik Koraca, rodom iz Motovunštine, jednom takvom zgodom 
nastradao. Zatečen, vjerojatno, na sastanku s nekim svojim odmet- 
nulim rođakom ili župljanom, uhvaćen u šumi Liskovcu između 
Bademe i Katuna od francuske vojne patrole, a ne znajući fran¬ 
cuski, od jednog francuskog poručnika, kratkim je postupkom osu¬ 
đen i na dubu kraj Lokvine obješen. To je prema pričanju naših 
starih bilo nekako oko godine 1810. 

Istarski povjesničar talijanske narodnosti, Carlo de Franceschi, 
rodom iz Gologorice kod Pazina u svojim autobiografskim bilješka¬ 
ma spominje, kako su njegov otac i majka, putujući u proljeće 1811. 
poštanskim kolima iz Pazina u Pulu, nedaleko Savičenta, vidjeli 


koje je narodnosti, slabom dijalektalnom talijanštinom odgovorio otprilike ovo- 
pišite naciongrega, mađara, magari turka, ako nećete italiana, bašta kroata mai* 
1 L 1 «: • V \* k *S a - ? e ^ ne1 ^’ K uh ar prezimenom, uporno tražio da se u 
matičnoj knjizi rođenih i krstenih ime djetetu upiše kao »Cuccari«, kako ga bijahu 
za vrijeme fašizma prekrstili, a kad mu je župnik pokazao da je on od starine, 
od prije dvjesta i više godina, uvijek bio Kuhar, a da ga je fašistička vlast istom 
prije dva desetljeća »prekrstila«, on je odgovorio: ja nisam Hrvat, nisam »šćavun« 
i neću da to nikada vise budem! 


Ili Bubičić u B-Fašizam ga je bio prekrstio u Bubbini. Ima dva sina, 

jednoga je dao u hrvatsku, a drugog u talijansku školu. Ne želi da se nacionalno 
opredijeli, ali ostaje Bubbini, iako sam mu osobno poznavao i oca i djeda i pra¬ 
djeda, čestitog i poštenog hrvatskog seljaka-narodnjaka. 

U Novoj Vaši, Gulićima, Stranićima, Špadićima, Velikom Maju ... no o tom 
bolje da ne govorim! 


106 



kraj ceste stravičan prizor: na visokom su dubu visjela tri trupla 
obješenih, kako se njišu na vjetru. Iz njihovih su utroba izlijetali 
gavrani koji su ih kljuvali. Trupla nije smio nitko skidati, nego su 
kao prijetnja i opomena zlikovcima morala visjeti dok sasvim ne 
istrunu i sama padnu. Tko bi se usudio skinuti ih i pokopati platio 
bi 1000 franaka globe. 

Naravno da je i općeg blagostanja u takvim prilikama sasvim 
nestalo. Glad je bila stalan gost pokrajine svake sušne godine, jed¬ 
nako u tzv. »Kraljevini« (pazinskoj grofoviji ili srednjoj Istri) kao 
i u »Benečiji« (bivšim mletačkim posjedima u zapadnoj i južnoj 
Istri.) Isti se De Franceschi sjeća, kako je kao sedamgodišnji dječak 
upamtio smrt jednoga pastirčeta u pazinskoj okolici, na proljeće 
1817. Bila je i opet jednom strašna glad, a dječak je tražeći po polju 
korijenje radića, žvakao travu da nasiti gladni želučić. Nađoše ga 
mrtva od gladi s ustima punim neprožvakane trave. 

»Jadni je kmet bio pravi rob vlastele« — zabilježio je u SPO- 
MENKNJIZI izdanoj godine 1912. povodom stogodišnjice biskupa 
Jurja Dobrile njegov učenik, pazinski prepošt Ante Kalac. — 
»Svojega nije gotovo ništa imao. Gospoštiji je morao od svega pri¬ 
roda davati desetinu, morao je ići na »rabotu«, puštati po polju 
koje je obrađivao, vlastelu lov loviti, pače morao je pomagati pla¬ 
šiti divlje zvijeri, hraniti hrtove, lovce-vlastelu dobro najesti i na¬ 
piti, kadgod im se prohtjelo da gladni i žedni provale u njegovu 
kuću.« 

»Na ladanju bili su putovi zapušteni. Početkom devetnaestoga 
vijeka počele se graditi pod Napoleonom nekoje ceste po Istri. Sva 
trgovina bila je onda u rukama nekojih bogatijih građana, koji su 
robu kupovali za male novce, a prodavali ju što su najskuplje 
mogli. Ovakvim su se načinom građani, koristeći se neukošću kmet¬ 
skom, preko noći obogatili i kao takvi stekli jak upliv na javni 
život u Istri, koji je istarski kmet desetljećima osjećao«. 

Lihvari po gradovima krvavo su iskorištavali bijedu kmetova 
i često u bescjenje kupovali čitava imanja. 

Moja mi je baka pričala, kako je, na primjer, u njenom djetinj¬ 
stvu, skoro čitava Badema i svi najljepši posjedi, kud si okom po¬ 
gledao bili vlasništvo stare »Goričanke«, koja je na vrhu Bademe 
imala krasnu kuću na dva kata, moglo bi se reći dvorac, s prekras¬ 
nom »kortom« i gospodarskim zgradama, gdje je bilo svakoga dara 
božjega, na stotine živadi, pa je čak i paune uzgajala! 

Sa seljacima je postupala nesmiljeno. Pola joj je Bademe mo¬ 
ralo badava raditi. I moja je baka, sa svim svojim sestrama, a bilo 
ih je tucet, morala po cijele dane žeti, a »žumada« je bila jedno 
tvrdo kuhano jaje i hljeb »pirova« kruha! 


107 


Ta je »Goričanka« bila rođena sestra spomenutoga Carla de 
Franceschi-ja iz Gologorice, zato je i zvahu »Goričanka«. Kako je 
Vječna Pravda neumoljiva, pričala mi je nadalje baka, tako je »Go¬ 
ričanka« pravedno završila. Muž joj se, Štifanić-Talić, nakon što je 
u Rovinju s rovinjskom »gospodom« zakartao imanje, otrovao. I on 
je bio jedan od onih naših, koji su odrekavši se roda i podrijetla po¬ 
stali »gente civile«, iskoristili konjunkturu, lihvom se obogatili i 
špekulacijama dočepali ogromnih kompleksa seljačke zemlje i po¬ 
stali gospoštija. Po njegovoj smrti javili su se svi mogući vjerovnici 
i imanje se raspalo. Nemajući djece, stara je Goričanka spala na 
prosjački štap i pod starost bila sretna, kad bi je se koji od neka¬ 
dašnjih kmetova sjetio i donio joj nešto živeža. Hranila se pod kraj 
samim »čukama« (bundevama), pričala mi je baka čiji je otac Burić 
i sam, uz Pastorčiće, Tončiće, Rupenoviće («Kapelane») i Bratoviće 
pokupovao pojedine dijelove nekadašnjeg velikog imanja. 

Ništa bolje, nego u Benečiji (Badema do »Finide« — granice — 
bila je još u Benečiji!) nije bilo ni u Kraljevini, odnosno »Bezjačiji«, 
kako su naši stari nazivali posjede u pazinskoj grofoviji. 

I opet po De Franceschi-ju! 

Nalazeći se u Gologorici, priča De Franceschi, kao sedmogo¬ 
dišnji dječak vidio sam prizor kada je jednoga dana, neki kozičavi 
austrijski narednik, pripadnik pukovnije »Prinz Leopold«, došao 
seoskom županu Vinku Šestanu, po svoj prilici zato, da mu ovaj 
pribavi smještaj i hranu za vojnike, te potrebna prevozna sredstva. 

Šestan koji nije znao njemački nije shvatio što narednik želi. 
Ovaj je vikao, psovao i grdio, našto ga je župan na lijep način za¬ 
molio da odu zajedno do župnika, koji će, jer razumije njemački, 
sve objasniti. Na putu do župnog ureda narednik je nenadano po¬ 
digao debeli trskov štap, kojim su oficiri odnosno narednici običa¬ 
vali tući vojnike, i bez ikakva razloga opali njime Šestana preko 
gole košulje, tolikom snagom da se jadnik srušio. A Šestan koji je 
bio visok i snažan, podnio je udarac s takvim mirom, da sam ja 
ostao iznenađen. 

»Da sam ja bio na mjestu Šestanovu, rekao sam majci — priča 
De Fr. — ja bih mu uzeo sablju i njome mu odsjekao glavu. Od 
onda sam izgubio svako dobro mišljenje o županu, nastavlja De Fr., 
ali sam i usisao mržnju prema Nijemcu i njemačkom jeziku, koji 
nisam nikada više mogao zavoljeti, niti ga ikada pravo naučiti.« 

Kakvo je pak bilo stanje školstva i izobrazbe naših ljudi uopće, 
najbolje ćemo prikazati prepišemo li u cijelosti odlomak iz opisa 
već spomenutog prepošta Ante Kaića, u kojem je, izgleda, opisao 
svoje vlastito djetinjstvo i svoje školovanje. 

Uzvišeno zvanje škole zlorabilo se — piše Kalac. Čisto hrvat¬ 
ska djeca poučavala se njemački ili talijanski. O hrvaštini nije se 

ni govorilo. Bilo je učitelja i školskih nadzornika, koji su svojim 
lukavim načinom hrvatsku djecu odvraćali od njihova materin¬ 
skoga jezika i od svake hrvatske naobrazbe. Znali su tolikom mrž¬ 
njom zadojiti srce hrvatske djece, da su se sramila i stidjela svojega 
hrvatskoga jezika. Zvati se Hrvatom u ono vrijeme značilo je biti 
»barbarom«, dočim se talijanska ili njemačka kultura sve većma 
širila i preporučivala. Pučke učionice otvarale se u Kastvu, Lov¬ 
ranu, Opatiji, u Berseču, Pićnu, Gračišću, Žminju, Lindaru, Pazinu 
i drugdje. Školske zgrade bile su proste kuće. Nadareniji đaci, koji 
su nastavili svoje nauke, postali su skoro uvijek ljudi oholi, naduti, 
koji svakom zgodom prezirahu hrvatski jezik i običaje, premda su 
bili sami hrvatskoga porijekla... 

Da bude reda i stege u školi — opisuje dalje Kalac svoje dje¬ 
tinjstvo — imala je svaka klupa (pruka) u školi po jednog uzor- 
-đaka (Musterschiiller). Početkom devetnaestog stoljeća bilo je u 
nekojim školama strogo zabranjeno učenicima u školi i izvan škole 
među sobom govoriti hrvatski. U tu svrhu uvela se poraba školske 
cedulje (Schulzettel). Učitelj bi naime svakoga ponedjeljka izručio 
jednom učeniku školsku cedulju s nalogom, da je mora predati 
onomu, koga čuje u školi ili izvan škole govoriti s učenicima hrvat¬ 
ski. Onaj koji bi dobio cedulju morao je paziti da nađe drugoga, 
koji govori hrvatski, da mu preda cedulju i tako je išlo naprijed 
do subote. Tko je u subotu došao u školu s onom ceduljom bio je 
dobro išiban zato — jadan — jer mu je pobjeglo da proslovi po 
koju materinsku riječ jednome ili drugom suučeniku!... 

I još neke zaista žalosne slučajeve opisuje Kalac, iz doba svoga 
školovanja, no ovdje nije mjesto da ih se sve navodi. 

Činjenica je da su ipak i u takvim uvjetima mnoga nadarena 
seljačka djeca uspjela da se probiju. A kako su osim njemačkoga 
i talijanskoga jezika govorili i dijalektalni istarski hrvatski jezik, 
bili su dobro viđeni — kaže Kalac — i radi toga su zaposjeli mnoga 
važna mjesta u Trstu, Kopru i drugdje... 

Jedan od takovih đaka, koji je polazio s Kaićem pučku školu 
u Pazinu bio je kasniji biskup porečko-puljski, pa tršćansko-kopar- 
ski, dr Ivan Glavina. 

Ništa bolje nisu bile prilike za hrvatsku školsku djecu po dru¬ 
gim rijetkim mjestima Istre ... Sretni su bili oni, koji su mogli 
dobiti prvu obuku u svojim selima od svećenika i župnika. I ta je 
međutim bila u tuđem jeziku, uglavnom talijanskom, jer hrvatskih 
knjiga i pisma nije zapravo još imala ni susjedna Hrvatska, sve 
tamo do ilirskoga preporoda. 

U takvim se je prilikama školovao i veliki hrvatski preporo¬ 
ditelj Istre biskup Juraj Dobrila. 

ZAPIS O ANTUNU ŽUŽIĆU-BUČI 

Za goli smo se život i opstanak na rodnoj grudi borili u tadaš¬ 
njim uvjetima jedino mogućim oružjem: prirodnom bistrinom i — 
lukavošću! 

Zemlja u selima oko Svetoga Ivana od Šterne, Bačve i Mun- 
trilja, bila je u to vrijeme, nekako oko 1848, gotovo sva u rukama 
porečke obitelji markiza Polesini-ja, ili kako ih narod nazivaše 
»Kamalića« (nisam uspio saznati kako je do toga nadimka došao). 

Seljaci su se za gladnih i nerodnih godina redovito zaduživali 
kod te talijanske gospode. Završavalo je obično tako, da su lihvar¬ 
ski kamati uskoro pojeli čitavo imanje i seljak bi prije ili kasnije 
postajao »kolon« ili »fitaiuolo« na zemlji koja je u starini bila nje¬ 
gova ili mu u najboljem slučaju pri naseljenju bila dodijeljena kao 
ničija zemlja (noncoltivata). Kamati su bili više nego lihvarski te 
je tako u moje doba u Poreču bio poznat neki lihvar zvan Lazar, 
koji je uzimao kamate »šoldin po fiorin« na dan! (Nepoznati nje¬ 
mački pisac pisao je još 1863.: »ein Kenner der istrischen Zustande 
meinte — die Istrianer die Juden im Wucher bei weiten iiber- 
trafen...«) 

Na Polesinijevu je dakle imanju oko Svetog Ivana od Šterne 
živio u to vrijeme seljak Antun Žužić, zvani Buča. Već spomenuti 
talijanski povjesničar Carlo De Franceschi smatrao je vrijednim da 
ga u jednom od svojih autobiografskih zapamćenja opiše. 

— Kazat ću nešto o tom Buči — piše De Fr. Bio je »Morlako« 
iz Svetog Ivana od Šterne (zapravo je bio iz sela Gornji Bratovići, 
a ja sam mu poznavao i kuću i rod). 

Bio je visok i krupan, nepismen, ali veoma bistra uma i neo¬ 
bično lukav. Na izgled miran i smjeran, krio je u grudima ponosito 
srce, sposobno da se pretvara ali i da duboko mrzi. Govorio je vrlo 
dobro talijanski. Da prikažem njegovu oštroumnost ispričat ću je¬ 
dan dogođaj — kaže De Fr. — Župna je crkva u Sv. Ivanu bila 
jako trošna i trebalo ju je temeljito obnoviti, a budući da župljani 
nisu bili u mogućnosti da sudjeluju u troškovima, to je tadašnji 
župnik Stjepan Vicini-Ritoša ponudio da će sam predujmiti novac 
za popravak, a župljani će mu kad dođe vrijeme kako već bude 
za pojedinu obitelj utvrđeno novac vratiti. Svi su bili više nego 
zadovoljni. Obnovljena crkva i novi zvonik bili su ponos župljana. 
Međutim je ambiciozni župnik, hoteći ovjekovječiti svoje ime za 
potomstvo, dao iznad crkvenih vrata postaviti ploču i na njoj ukle- 
sati natpis, da je to župnik izvršio o svom trošku (suis sumptibus!) 

Jednoga je dana neki stranac prolazeći kroz selo zaželio, kako 
to obično biva, da vidi i crkvu. Sasvim slučajno mu je vodičem bio 

spomenuti Buča. Stranac pročitavši natpis usklikne: Mora da je 
zaista vrijedan taj vaš župnik, kada je sam o svom trošku obnovio* 
crkvu i podigao zvonik! 

— A tko vam to kaže, gospodine? javi se Buča. 

— Pa tako tvrdi ovaj natpis na crkvi, odvrati stranac. 

A Buča će: Molim vas pročitajte mi ga! 

— Razumijete li latinski? 

— O, dovraga, ne razumijem. 

— Dobro, reče stranac, prevest ću vam ga na talijanski. 

Kad je Buča čuo prijevod, plane: naš župnik ne samo da nije* 
darežljivi dobrotvor, nego naprotiv nastoji da se što više obogati. 
A onda znajte, čim mu koji od župljana na vrijeme ne plati dogo¬ 
voreni doprinos, on ga smjesta predaje sudu! (To je zaista bilo tako.) 

Budući da ni Buča nije na vrijeme platio dogovoreni obrok, 
župnik ga je utužio. Dobivši tužbu uze Buča jednog dobro pismenog 
čovjeka i dade si doslovce prepisati natpis. Došavši na uglavljeni 
dan pred suca župnik zatraži da se Buču, ukoliko ne plati iznos, 
presudi i onda od njega sudskim putem utjera. 

Buča ustvrdi da nije ništa dužan i da to može i pismeno doka¬ 
zati. I sudac i župnik se samo nasmiješe: pa daj, onda dokaži. Nato 
Buča izvadi točno prepisani natpis i pruži ga sucu: eto, gospodine 
suče, uvjerite se i sami, da je župnik sam o svom trošku i vlastitim 
sredstvima crkvu popravio, na spomen svojim nasljednicima. 

Župnik, iznenađen, morade priznati, da je natpis točan, našto 
mu je sudac savjetovao, da tužbu povuče i ne tjera dalje pravdu. 
Župnik je zaista tako i postupio, povukao tužbu, a Buči savjetovao, 
da dalje to ne razglašuje. 

Porodica Buča — priča dalje De Franceschi — imala je već 
kroz nekoliko pokoljenja u najmu Polesinijevu zemlju, a najamninu 
je plaćala u naravi. Otac Antunov, jednake naravi kao i njegov sin, 
već je nekoliko puta pokušao da se otme ispod vlasti Polesinija, pa 
je i neke tužbe podizao, ali je na kraju morao potpisati najamni 
ugovor. 

Po njegovoj smrti Buča je osjetio da bi na temelju zakona od 
1848. o ukidanju kmetstva i svakih feudalnih podavanja mogao da 
se konačno oslobodi najamnog odnosa. To mu nije uspjelo, jer je 
Polesini sve njegove zahtjeve pobijao ugovorom, koji je njegov 
otac sklopio s Polesinijevima. 

Buča si je stoga preduzeo da se dočepa toga ugovora. Pretva¬ 
rajući se da želi tu stvar jednom konačno urediti dolazio je neko¬ 
liko puta u Poreč u Polesinijevu pisarnu, dao si pročitati ugovor, 
pomno prateći, kuda ga pohranjuju. Dobro upamtivši, kako ugovor 
izgleda i mjesto kamo se odlaže, on je jednoga dana ponovno došao 
sa svojim bratom Valentinom u pisarnu. U prvoj je sobi bio arhiv 
u kojemu je radio Polesinijev upravitelj Tommasini, a u stražnjoj 

je sobi radio stari markiz Benedetto. Braća Buča su ponovno zaže- 
ljela da im se pročita ugovor, kako bi bolje upamtili neke stavove. 
Saslušavši po ne znam koji put tekst ugovora, zahvališe se i rekoše 
da će se vratiti sutradan, da dokrajče pregovore. U međuvremenu 
su dobro upamtili ladicu i mjesto gdje je pohranjen ugovor. 

Nakon nekoliko dana vratiše se u Poreč i pazeći oko podne, 
kada je upravitelj izašao iz pisarne na ručak, presretnu ga i upi¬ 
taju da li je možda stari markiz još u pisarni. Dobivši potvrdni 
odgovor upute se u pisarnu. Antun se uputi ravno u drugu sobu 
gdje se još zadržao markiz, a Valentin se ušulja u prvu sobu u 
kojoj je spretno izvadio iz dobro mu poznate ladice, iz točno upam¬ 
ćenog fascikla, ugovor. Malo zatim smjerno se klanjajući odoše 
izjavljujući da će se uskoro opet vratiti. 

Prolazili su dani, a kako se oni više nisu javljali markiz naredi 
svome upravitelju, da ih utuži. Međutim spisu više nigdje ni traga. 
Nakon nekoliko dana dobije markiz poštom natrag cijeli fascikl, 
ali bez Bučina ugovora. 

Sud je usprkos tome priznao Polesinija legitimnim vlasnikom 
imanja i Buča je bio osuđen da isprazni kuću i napusti imanje. 
Kad je došla sudbena komisija da to provede Buča se zabarikadi¬ 
rao u kući, dobro naoružao, naslagavši na prozore gomilu velikog 
kamenja i zaprijetio da će ubiti svakoga tko se približi, a zatim da 
će zapaliti kuću i u njoj živ izgorjeti sa svim ukućanima, prije nego 
li napustiti očinski dom. Komisija se morala povući. 

Nekoliko dana zatim sud je uz pomoć žandarmerije izbacio 
Buču, a čim je on izašao porušiše kuću do temelja. 

Buča se povukao i sagradio u polju na granici između Mun- 
trilja i Tinjana drvenu kolibu od granja gdje je živio okružen ro¬ 
đacima isto tako rezolutnim, uz čiju je pomoć, tako se bar predmni¬ 
jevalo, nanosio Polesinijevima mnoge neprilike. U međuvremenu 
dao si je sastaviti tužbu protiv obitelji Polesini, na samoga cara, 
koju je želio da caru osobno preda. Novac za put skupili su mu jed¬ 
nim dijelom činovnici Kotarskoga poglavarstva u Pazinu, čija mi 
je imena — priča dalje De Franceschi — pojedinačno naveo, kao i 
svotu koliko mu je tko dao. Drugi veći dio dobio je od nepoznate 
osobe u Trstu, čije mi ime nikako nije htio otkriti, no za koju ja 
mislim da je bio don Juraj Dobrila iz Tinjana. 

Car se je tada nalazio u Schonbrunnu. Buča — kako mi je sam 
pričao — došao je i do njega i bacio mu se pred noge govoreći: 
»Veličanstvo! Podnosim Vam tužbu protiv markiza Polesinija iz Po¬ 
reča, najvećeg revolucionara i neprijatelja vašeg i cijele Austrije. 
Molim pravdu protiv ovih mojih zadrtih progonitelja.« Izložio je 
na svoj način cijeli svoj spor s Polesinijevima. Dobivši od cara obe¬ 
ćanje da će stvar biti ispitana i pravedno riješena vrati se kući ve¬ 
oma zadovoljan, čekajući svakog dana kada će Polesini biti uapšen. 

Razočaran u svojim očekivanjima odluči da si sam pribavi pravdu, 
te im poče, preko anonimnih pisama, prijetiti smrću, tako da se oni 
više nisu usuđivali ni doći na svoja imanja. Zatm su slijedila razno¬ 
vrsna oštećivanja. Jedne su im noći posječeni nasadi dudova, drugi 
su im put planuli stogovi sijena, zatim im je pokošeno zeleno žito 
na njivama, a jednoga je dana, u staji upravitelja Tommasinija u 
Bačvi, izboden najljepši vol. Uz to je jedne noći ispaljeno u upra¬ 
vitelj evu kuću, u samu spavaću sobu, nekoliko hitaca. Kugle su se 
zabile u zid kraj same postelje. To se je isto dogodilo i upravitelju 
u Svetom Ivanu od Šterne. Druge je noći zapaljena naslaga drva 
u dvorištu kaštela, no na sreću su drva bila još zelena tako da vatra 
nije zahvatila i kuću. Slijedio je čitav niz sličnih atentata. Općenito 
su počinitelji bili svaki put nepoznati Bučini prijatelji i znanci. 
Buča je svaki put mogao dokazati svoj alibi, jer se je u to vri¬ 
jeme uvijek nalazio na drugom kraju po nekoliko sati daleko od 
mjesta zločina. On je unatoč tome bivao uapšen i zatvoren, ali je 
bivao pušten jer nije bilo dokaza. 

Konačno sam ga, kao sudac istražitelj — nastavlja svoje uspo¬ 
mene De Franceschi koji je tada bio sudac — dao zatvoriti i optužio 
ga za jedanaest nedjela. 

U mojoj dosta dugoj kaznenoj praksi, nisam nikada sreo optu¬ 
ženika koji bi bio pokazao toliko oštroumlja, bistre pameti i upor¬ 
nosti, kao Buča. Pogotovo kad se zna, da je bio nepismen i nena- 
obražen, rođen i odrastao na selu daleko od civiliziranih središta. 

Započeo sam istragu potičući ga da mi u tančine opiše svoj spor 
s Polesinijevima. — Bravo, rekao mi je, tako valja! I pošao je u svoju 
ćeliju i donio čitav snop spisa koji su sadržavali sva parničenja s 
njima. Položio ih je na stol i započeo pričanje sa začuđujućim re¬ 
dom i jasnoćom. Prelistavao je spise s tolikim poznavanjem i toli¬ 
kom sigurnošću, nalazeći pojedina rješenja kojima je potvrđivao 
svoje pričanje, a da nije nikad pogriješio datum ili se zabunio. Za 
vrijeme ispitivanja sjedio je poput nekog senatora, uzimajući po¬ 
vremeno prstovjet burmuta, upirući u me oštar pogled tražeći kako 
bi u očima i izrazu fizionomije pročitao moju misao. Ja sam nasto¬ 
jao da točno navedem svaku frazu koju bi on upotrebio, a on je 
dok bih ja čitao zapisnik kimajući odobravao. 

Kad sam u toku istrage bio obolio, čitav me je mjesec dana za- 
menjivao drugi istražitelj. Vrativši se, nastavio sam istragu, a Buča 
mi je s vanrednom točnošću i darom zapažanja potanko opisao mo¬ 
ralne kvalitete svakog pojedinog istražitelja. Ostao sam presenećen 
s kolikom je blistavošću znao svakoga ocijeniti. 

Po završetku istrage državno je odvjetništvo, na moje veliko 
iznenađenje, zabacilo sve optužbe, osim dviju malih i nevažnih, za 
koje je on osuđen na par mjeseci nakon čega je brzo bio pušten. 


8 Istarski zapisi 

Poslije smrti starog markiza Benedetta, njegov je sin Giam- 
paolo u dogovoru s bratom Francescom vratio Buči kuću i zemlju, 
što mu je bilo dovoljno za život, samo da bi od njega imao mira. 
Buča je međutim oholivši od raka na nosu, otišao u Beč na opera¬ 
ciju, ali je tamo za vrijeme operacije umro. 

To je priča o Morlaku Antunu Žužiću, zvanom Buča, iz sela 
Gornji Bratovići kod Svetoga Ivana od Šterne, kako ju je zabilje¬ 
žio talijanski povjesničar Carlo De Franceschi u svojim autobio¬ 
grafskim uspomenama. 

A mi? Ja sam mu poznavao i sinove i unuke. 

Poznavao sam i poznam još nebrojene ovakve »Morlake«, koji 
su u najtežim prilikama, progonjeni, iskorištavani, potcjenjivani i 
omalovažavani kao »genia illetterata e rustica«, uspjeli da nadžive 
sve svoje gospodare i izrabljivače, zahvaljujući prirođenoj im bi¬ 
strini duha i zdravoj instinktivnoj lukavosti. 

Nadživjeli i održali se jedino zato, jer se bijahu do koljena uko¬ 
pali u onu dragu grudu zemlje. Kao što će i propasti onoga časa, 
kad budu od te zemlje otkinuti! 



Seljak, iz Sv. Ivana od Sterne 

S DRUGE STRANE MORA 

Dok je tako Hrvatska na istočnoj strani Jadrana pokušavala da 
skupi svoje udove, »reliqiae reliquiarum«, svoje ostatke ostataka 
slavnoga nekoć kraljevstva hrvatskoga i da ujedini barem Tro jednu 
Kraljevinu: Hrvatsku i Slavoniju sa Dalmacijom, a da o Bosni, Is¬ 
tri i Međumurju i ne govorimo — s druge su strane mora, u Italiji, 
prilike bile čak i gore. 

Bolje ipak nego u Hrvatskoj utoliko, što talijanski narod nije 
toliko krvario i bio fizički tako istrebljivan i uništavan, kao hrvat¬ 
ski, gdje je punih pet stotina godina odsijecanje glava i naticanje 
na kolac išlo takoreći uz ručak i večeru, a hanđžar i diljka bili uobi¬ 
čajenije oruđe nego plug i motika. 

U Italiji nije bar toga bilo, pa se je i zemlja, iako rasparčana i 
podijeljena među mnogo gospodara i gospodarica, mogla ipak kako- 
tako kulturno i gospodarski razvijati. Inače, kako reče pjesnik... 
»u turskih bi davno valih utonula Italija — o hrvatske da se grudi 
more ot’mansko ne razbija.« 

Italija je lijepa zemlja, puna sunca i prirodnih ljepota, zemlja 
»gdje četruni cvatu«, a narod radišan, plemenit, bogobojazan i u 
duši veoma dobar. 

I upravo zato, što je tako lijepa, ona je od pamtivijeka još od 
dana pada rimskoga carstva, a i još prije toga, bila čežnja svih bar¬ 
bara, koji su nadirali sa sjevera i istoka na jug, na toplo more. 

Sve do početka devetnaestoga vijeka malo je koji narod u Ev¬ 
ropi bio tako rascjepkan i raskomadan kao talijanski narod i malo 
je čija zemlja bila, da se tako izrazimo, prćija tolikih većih i ma¬ 
njih silnika, koliko Italija. Ta nesretna klasična zemlja imala je 
osam vladara i osam sudbina i bila je plijen despotizma i utočišta 
mnogih svrgnutih dinastija. 

Po padu Napoleonovu, znameniti kongres Svete Alijance koji 
je zasjedao u Beču od rujna 1814. do lipnja 1815. preduzeo si je, da 
u Evropi uvede novi red. Htio je izbrisati sve što je odisalo duhom 
nedavne prošlosti i uspostaviti onakvo političko stanje, kakvo je 
bilo prije francuske revolucije i prije Napoleonova carstva. 

U Svete Alijance bilo je samo ime sveto; njoj samoj nije bio 
svet ni najsvetiji osjećaj i najprirodnije pravo naroda i pojedinca: 
sloboda! Srušivši velikog i genijalnog osvojitelja, postavila je na 
njegovo mjesto male, negenijalne tirane. 

Sveta Alijanca značila je reakciju; njezina je svrha bila ne 
samo uništiti plod Napoleonovih pobjeda, nego i plod i utjecaj fran¬ 
cuske revolucije. I to je Italija možda najteže u Evropi osjetila. 

Temelj novog evropskog uređenja imalo je biti stanje iza Aac- 
henskog mira 1748. Ne, naravno, bez iznimaka. Republika Genova 
i Venecija nisu smjele više postojati. Venecija sa svojom Terrafer- 
mom ušla je zajedno sa Lombardijom u okvir habsburških država 
kao »Lombardsko-Mletačko Kraljevstvo«, dok je Genova u svom 
nekadašnjem punom opsegu bila podvrgnuta vladaru Pijemonta 
Viktoru Emanuelu Prvom iz kuće Savo ja. Austrija i Sardinsko-pije- 
montska kraljevina vladale su, dakle, cijelom gornjom Italijom. Uz 
to su postojale i druge neke male državice: Vojvodinu Modenu dobio 
je habsburški vojvoda Franjo IV, a Parmu-Piacenzu je dobila na do¬ 
životno uživanje druga Napoleonova žena, također Habsburgovka, 
Marija Luiza. U Toskani preuzima vlast Ferdinand III, brat cara 
Franje II, vojvodinu Lucca dobila je Marija Luiza Bourbonska, dok 
je Crkvenu državu u punom njenom opsegu dobio papa Pijo VII. 
Austrija si je međutim osigurala pravo, da u Ferrari i Comacchiju 
drži svoje vojničke posade. Južnu Italiju tj. Kraljevinu obiju Sici¬ 
lija s glavnim gradom Napulj em dobio je natrag Bourbonac Ferdi¬ 
nand IV. 

Italija je, dakle, bila potpunoma u rukama stranaca od kojih je 
najveću moć imala Austrija, koja je, uostalom, i bila najjači stup 
Svete Alijance o koji su se oslanjali svi mali knezovi i vladari. 

Najjače je međutim stradalo činovništvo, koje je imalo bilo ka¬ 
kove veze s prošlim napoleonskim režimom. Započela su otpuštanja 
u masama i poništena sva prijašnja promaknuća. Time su upropa¬ 
štene nebrojene karijere, a denunciranje, špijuniranje i osvećivanje 
cvalo je kao nikada. 

Sve te terorističke mjere bile su smatrane posljedicom »priti¬ 
ska Austrije«, što međutim nije bilo sasvim točno, jer se istini za 
volju mora priznati, da je baš u pokrajinama koje su bile pod vla¬ 
šću Austrije (Lombardo-Veneto) režim bio kudikamo blaži negoli u 
ostalim dijelovima Italije. Kulturni život, školstvo, obrt i trgovina 
stali su se lijepo razvijati baš u sjevernoj Italiji. Naravno da je i 
tu bilo tamnih strana: teški porezi, osmogodišnja vojna služba, su¬ 
dovanje uz isključenje javnosti i si. (U susjednom Sardinsko-pije- 
montskom kraljevstvu vojna je služba trajala čak 14 godina). 

Međutim devetnaesti vijek je vijek prosvijećenosti, a s prosvi- 
jećenošću razviše se i novi pogledi na život i svijet. 

Francuska revolucija proglasila je pravo samoodređenja svih 
naroda i time probudila nacionalne pokrete, koji su dozrijevali upo- 
redo s duhovnim razvojem pojedinih naroda. Narodi počinju tražiti 
svoje pravo na vlastitu državu i na samostalan život. Nacionalizam 
je stupio na prvo mjesto i svaki je narod nastojao da živi svojim 
vlastitim životom i da osigura svoj opstanak. Svi narodi Evrope teže 
za tim da stvore svoju vlastitu državu, koja će obuhvatiti cijeli na¬ 
rod. Od straha pred susjedom, koji bi mogao zadrijeti u njegovo 
narodno područje svaki narod nastoji, da si osigura što povoljnije 
granice za očuvanje vlastite samobitnosti, pa se osim nacionalnih 
utječe i »strateškim« razlozima. 

Ovo razdoblje nacionalne misli iz temelja je izmijenilo zemljo¬ 
pisnu kartu Evrope, ne samo u pogledu državnih granica, nego i 
duhovno i gospodarski. Svaki je narod želio, da u vlastitoj državi, 
sam i bez tuđeg utjecaja, odlučuje sudbinom svoga naroda i svoje 
zemlje. Povijesne znanosti i državno pravo postaju glavnim oruž¬ 
jem borbe, osobito u onim zemljama gdje je istom trebalo stvortii 
narodnu državu, ali i tamo gdje su se mali narodi osjećali ugrože¬ 
nima od velikih. 

Tako nastaju u Austro-Ugarskoj živi pokreti za duhovnom i po¬ 
litičkom emancipacijom među Česima, Madžarima, Poljacima, te Hr¬ 
vatima i Slovencima. Irci se bore protiv Engleza, Poljaci protiv 
Rusa i Nijemaca, Norvežani pripremaju odcijepljenje od Švedske, a 
balkanski se narodi bore da stresu turski jaram. 

Nikad se prije toga nije s tolikim žarom gajila i proučavala na¬ 
rodna povijest, promicala narodna književnost i umjetnost i na¬ 
rodna kultura, koliko u tom razdoblju. 

Princip statike, koji je u to vrijeme prožimao sav politički 
život austrijske monarhije, nije naravno mogao a da ne dođe u su¬ 
kob s principom dinamike, kojim je bujao sav život ne samo u 
ostalim austrijskim pokrajinama, nego pogotovo u Italiji, gdje je 
mlada nacionalna misao zahvatila sav narod. Idejni sukob postaje 
sve zaoštreniji. Svaka nesmotrenost austrijskih vlasti mladim je ta¬ 
lijanskim nacionalistima dolazila kao naručena. Što gore to bolje 
— bila je parola talijanskih rodoljuba. (Daniele Manin, glasoviti 
diktator Venecije u doba revolucije 1848. rekao je jednom prilikom: 
Ne, mi ne želimo da Austrijanci postanu blaži i čovječniji, jer mi 
hoćemo da oni iz Italije nestanu!) 

Mržnja je išla tako daleko, da je na primjer glasoviti talijanski 
patriota i pisac romana »I promessi sposi« Alessandro Manzoni re¬ 
kao, da se u kuću jednoga Talijana, koji je svjestan svoje nacio¬ 
nalne dužnosti ne smije dozvoliti da uđe austrijska uniforma. Na 
taj je način bio prekinut i svaki privatni saobraćaj između Tali¬ 
jana i Austrijanaca. (Ta je izreka imala i svoje stanovito opravda- 

nje, jer su u garnizonima po Italiji bili smješteni samo netalijanski 
vojnici, uglavnom Nijemci, Hrvati i Madžari, a talijanske su trupe 
bile razmještene po drugim dijelovima monarhije.) Tajno redarstvo, 
doušništvo, cenzura i politički nadzor nad sumnjivim osobama, bili 
su tako razgranati, da su se čitava zemlja i čitav narod doista osje¬ 
ćali kao muhe u paukovoj mreži. 

Uz to je postojala i glupa politika cara Franje, koji je kao poli¬ 
tičar bio vrlo plitak i nimalo dalekovidan. »Lombardijci moraju 
zaboraviti, da su Talijani, a moje velike talijanske pokrajine imaju 
biti ujedinjene samo vezom pokornosti caru«, govorio je on. Takvo 
stanovište u času buđenja nacionalizma na početku 19. stoljeća, ra¬ 
zumljivo je da je moralo izazvati prirodni otpor protiv stranke osva¬ 
jača i povećati i bez toga veliku mržnju protiv Austrije. »Wir sind 
nicht beliebt in diesem Lande« izvješćuje svoju vladu u jednom 
svom pismu austrijski poslanik barun Hiigel. 

Početak talijanskog nacionalnog preporoda imao je na taj način 
dvije idealno uporišne točke, koje su mu davale snagu i poticaj u 
njegovoj borbi: borbu za ujedinjenje talijanskoga naroda od Alpa 
do Sicilije — unita italiana — i borbu za posvemašnje oslobođenje 
od stranih reakcionarnih vlasti, u prvom redu — Austrije. 

Taj nacionalni preporod poznart pod imenom »risorgimento« 
obilježuje najljepše i na j idealni je stranice talijanske narodne povi¬ 
jesti, koje su stekle simpatije cijeloga svijeta. 

U toj su borbi značajna dva momenta. Prvi je i glavni momenat 
duhovna priprava naroda na velike događaje, a drugi je tajni 
rad podzemnih revolucionarnih društava. 

Članovi tajnog revolucionarnog udruženja, koje je prvo pokre¬ 
nulo akciju za oslobođenje bili su tzv. »carbonari«. Prozvani su tako 
po tome, što su se sastajali vani, po šumama, među ugljenarima 
(ugljenar znači talijanski carbonaro). 


Nećemo se zadržavati na opisivanju svih mogućih napora, žrta¬ 
va, političkih poteza i smjernica mladih talijanskih rodoljuba, čija 
su imena ušla u povijest kao svijetli i blistavi likovi, kojima se 
moramo diviti, a koji su i nama odnosno našim djedovima i oče¬ 
vima u njihovoj i našoj pravednoj borbi za općenarodno ujedinjenje 
bili uzorom. 

Silvio Pellico mladi talijanski književnik, i rodoljub 
utamničen deset punih godina u Spielbergu kod Brna, sa svojom je 

knjigom »Le mie prigioni« (Moje tamnovanje) vrlo rano preveden 
na hrvatski i zašao u mnogu našu rodoljubnu kuću.* 

Giuseppe Mazzini, nekadašnji »carbonaro«, najveći ide¬ 
olog i prorok risorgimenta prvi je postavio detaljno razrađeni re¬ 
alni program i to: jedna država, a ta treba biti republika! 

Prvi put u povijesti preporoda izbacuje Mazzini apel ne na 
izabrane staleže, nego na cijeli narod. Narod je po Mazzini ju 
princip na kojemu treba počivati čitava politička zgrada. Narod je 
velika jedinica koja obuhvaća sve stvari ona je skup svih prava, 
usmjerivač svih snaga i svega htijenja, središte i živi zakon svijeta. 
Taj narod treba probuditi iz letargije, iz njegovog stoljetnog sna, 
da bi postao čvrst temelj nacionalnoga bivstvovanja.** 

Nacionalizam — po Mazzini ju — treba da stupi u službu opće- 
čovječanskih ideala: jedinstva, mira, slobode, pravde i napretka. 

S tim je idejama stvorio Mazzini veliki savez »La giovane Ita- 
lia«, koji je uskoro zahvatio cijeli Apeninski poluotok, s jedinstve¬ 
nim programom i jedinstvenim pogledima na uređenje države i 
društva. 

Evo što kaže Mazzini u svojoj »Epistoli ai Giovani d’Italia«: 

»Dio tutto vi diede. Perche non vi diede la Patria?« 

Bog vam je dao sve. A zašto vam nije dao Domovinu? 

Zašto svaki drugi stanovnik zemalja koje ste vi civilizirali, upi¬ 
tan što je, ponosno odgovara: ja sam Francuz, ja sam Englez, ja 
sam Španjolac, vi jedini ne možete odgovoriti nego s izrazom čež¬ 
nje: ja sam Talijan? 

Zato jer vam nedostaje vjere, vjere u vas same, u vaše pravo ... 
Ne postoji pet Italija, ni četiri Italije, ni tri Italije. Postoji samo 
jedna Italija. Strani i domaći tirani drže je u ropstvu i raskoma¬ 
danu, jer tirani sami ne poznaju domovine ... I kada bi ma tko od 
vas pokušao da je komada ili dopustio bez krvave borbe, da je 
drugi komadaju, bio bi ubojica svoje majke. Domovina je jedna kao 
što je jedan život. Domovina je život naroda. Bog vam ju je dao, 
a ljudi je ne mogu prepravljati po svojoj volji. U zakletvi pak, koju 
su polagali članovi Mlade Italije, kažu među ostalim i ovo: Kunem 
se, da ću se posvetiti sav i zauvijek cilju da stvorimo »jednu, neza¬ 
visnu, slobodnu i republikansku Italiju« ... 


*Silvio Pellico uapšen je 15. listopada 1820. u Milanu i odveden u zatvor u 
Spielberg, odakle je pušten zajedno s Maroncelliem i Tonelliem 1. kolovoza 1830. 
U zatvoru je napisao knjigu »Moje tamnovanje«, koja je kasnije obišla čitav 
svijet i bila najjača optužba protiv Austrije i austrijskog apsolutizma, te najbolja 
propaganda za podjarmljenu Italiju. Stranice u kojima opisuje svoj odlazak iz 
tamnice i bol zbog toga što ne može povesti sa sobom i one drugove koji još nisu 
pomilovani, uzorom su čovjekoljublja i patriotizma. Knjiga »Le mie prigioni« 
objavljena je 1832. a naškodila je Austriji — kako reče Balbo — »piu che una 
battaglia perduta«, više nego li jedna izgubljena bitka. Tako je, uostalom, rekao 
o njoj i sam Metternich. 

** Dobriline riječi u istarskom saboru 13. siječnja 1863.: »Moj narod spava, 
ali tko spava nije umro, on će se probuditi. Jao si ga Vama, kada bude probuđen 
trticama!« kao da su uzete iz Mazzinijeva rječnika. 


119 



široke narodne mase nisu, na žalost, Mazzinijev program ni¬ 
kada u cijelosti prihvatile, jer je njegova ideologija bila prosječ¬ 
nom Talijanu 19. stoljeća strana. Viši pak slojevi, koji su predstav¬ 
ljali »građanstvo« bojali su se njegovog socijalnog i političkog ra¬ 
dikalizma. Oni su željeli konstitucionalnu monarhiju, a nikako re¬ 
publiku. (Republikom je Italija proglašena 100 godina kasnije). 

Osim Mazzinija čitav je niz talijanskih intelektualaca prionuo 
svim svojim snagama da se ostvari općenarodni ideal: ujedinjenje 
svih Talijana u jednu državu. Glavnu su ulogu u tome odigrali knji¬ 
ževnici, pisci i pjesnici, glazbenici, umjetnici svake vrste; svi su 
oni živo i strastveno radili neopisivim zanosom na ostvarenju veli¬ 
kog cilja: ujedinjenju Italije i njezinu oslobođenju od stranih go¬ 
spodara. U tom je duhu izišlo četrdesetih godina prošloga stoljeća 
nekoliko vanredno snažnih programatskih spisa, koji su na talijan¬ 
skog čovjeka onog vremena napravili vanredno dubok dojam. 

Nećemo navoditi sve. Vrlo je značajna knjiga Vincenza 
Gioberti-ja, koja je izašla u Briisselu 1843. Knjiga je puna pa- 
tosa i nečuvenog nacionalnog ponosa. Puna je romantike, ali i bli¬ 
stavih ideja, a ima i nekih čisto realističkih pogleda na politička i 
povijesna zbivanja. Taj svećenik i profesor filozofije u Torinu, na¬ 
klonjen mazzinizmu, bio je 1833. prognan iz Piemonta kao član taj¬ 
nog društva »La giovane Italia« (što međutim nije nikada bio). 

Njegova knjiga — kako ju je definirao Balbo — digla je na¬ 
cionalni ponos kao nikada nijedna druga knjiga prije nje i bila je 
»piu che un libro« — »un azione«. 

Niti tri mjeseca iza Giobertijeve knjige »Primato...« izašla je 
knjiga grofa Cesare Balba — »Delle speranze dTtalia«. I ona 
u inozemstvu — u Parizu. Ona je daleko realnije od Giobertive tre¬ 
tirala problem nacionalnog preporoda Italije i talijanskog naroda. 
Mnogo ozbiljnije i stvarnije ... 

Treći politički spis koji je vrijedno zabilježiti je mala knjižica 
»Degli ultimi casi di Romagna«, a izdao ju je povodom pokušaja 
ustanka u Romagni, Massimo D’Azeglio. On se je uglavnom okomio 
svom oštrinom na Austriju koju smatra glavnim krivcem svih ne¬ 
daća, koje biju Italiju i talijanski narod.* 


* Da se vidi oštrina, kojom je D’Azeglio nastupio protiv Austrije izniiet 
fSS nekoliko stavaka iz njegove rasprave »I lutti di Lombardia<< — Tuge 
Lombardije i to poglavlje: Siamo Nazione! Nazione! Nazione! 8 

V a *azem Austriji: Ugovori su vam dali jedan dio talijanske zemlie 

ntlri 16 ^ ; ’ ‘ U ® OV ° r i vam . daj “ P ravo da slllte sv oje lombardsko-venetske poda- 
mke, da vam se pokoravaju, daju vam pravo da pretvorite stanoviti broj Tali¬ 
jana u Austrijance, da istisnete s talijanske grbače zlato za carsku riznicu 

1 Obrišete iz talijanskoga jezika (kad biste mogli) 
riječi, domovina, Italija, ljubav, nacionalna čast itd. riječi, koje dnas talijanski 
narod smatra najčasnijima i najsvetijima. Ali pokažite mi ugovor, koji vam dlje 
ub 9 ate bez presude, bez optužbe, a da i ne znate koga ubijate, da 
ubijate po ulicama nedužne ljude, iznenađene, da ih izazivate samo pod izlikom 
£ a *b možete ubijati. Vi kažete da smo mi jedna sekta buntovnika, šovinista, ne¬ 
prijatelji reda i zakona, a mi vam odgovaramo tri puta: Mi smo narod! Narod** 
Narod! ... 

Osim spisa Giobertievih, Balbovih, D’Azegliovih, Durandovih 
itd. i sva je druga talijanska književnost prve polovine 19. vijeka 
pisana u duhu moralne i političke obnove talijanskoga naroda. Tako 
Carlo Botta, Gino Capponi, Michele Amari i mnogo čitani pjesnik 
Cesare Cantu, koji se je sasvim otvoreno i nedvoumno borbeno iz¬ 
jašnjavao protiv strane austrijske vlasti. 

Među ostalima se visoko ističe Alessandro Manzoni sa svojim 
romanom »I promessi sposi« — Zaručnici —, objavljenim prvi put 
1827. Nemoguće je opisati, kako je snažan učinak imala ova nježna 
i osjećajna pripovijest na učvršćenje zdrave i prirodne narodne sa¬ 
mosvijesti. Možda nigdje nije ljepše izneseno, kakav je učinak taj 
roman imao na talijansku dušu, nego što je to iznesao Silvio Pellico 
u svom Pismu Federicu Confalonieri-u, pod naslovom »I promessi 
sposi« allo Spielberg. U Risorgimentu su živo sudjelovali ne samo 
pjesnici i književnici, nego i svi umjetnici, napose glazbenici. Doniz- 
zeti je oduševljavao Mazzinija, jer da u svojoj glazbi daje talijan- 
stvu onaj akcenat bratstva i povezanosti. 

Najviše je uspjeha međutim imao Giuseppe Verdi, mnogostruki 
genije, koji je u svom stvaranju sakupio sve one inspirativne mo¬ 
tive, komike i tragike, individualne i kolektivne boli talijanskoga 
naroda. (U boli zarobljenoga naroda — Plač Zidova u »Nabucco-u« 
— Italija je prepoznala svoju bol. 

Čak i duboki nesretni pjesnik Giacomo Leopardi, čija su djela 
prožeta općečovječanskim nazorima, nije se mogao oduprijeti valu 
žarkoga rodoljublja, koje je bilo zahvatilo sve talijanske pisce i 
umjetnike, pa je i on u svojoj himni »Air Italia« dao oduška svojim 
patriotskim osjećajima (bez sumnje pod utjecajem Foscolovih »Se- 
polcra«)* 


♦ O patria mia vedo le mura e gli archi 
E le eolonne e i simulacri e l’erme 
Torri degll nostri avi, 

Ma la gloria non vedo . .. 

Non vedo ii lauro, e ii ferro ond eran carchi 
I nostri padri antichi. Or fatta inerme, 
Nuda la fronte e nudo ii petto mostri. 
Oime, quante ferite, 

Che lividor che sangue! oh qual ti veggio 
Formosissima donna! Io chiedo ti veggio 
E al mondo: »Dite, dite, 

Chi la ridusse a tale?« 


Come cadesti e quando 

Da tanta altezza in cosl basso loco? 

Nessun pugna per te, non ti difende 
Nessun de tuoi? L’armi, qu& l’armi: io solo 
Combatterč, procomberč sol io 
Dammi o ciel che sia foco 
Agl’italici petti ii sangue mio . . . 


Dove sono i tuoi figli? . . . 

Attendi, Italia, attendi.., 

Toliki žar naravno da nije mogao ostati bez utjecaja na inače dobre i osje¬ 
ćajne talijanske široke narodne mase. 

Duga je i naporna bila borba za ujedinjenje Italije. Bilo je i 
pokušaja da je se ujedini ustankom, oružjem, ratom! Na veliku ža¬ 
lost svih Talijana svaki je pokušaj da se ona ujedini ratom i oruž¬ 
jem završavao porazom. 

Dva krvava rata s Austrijom uz pomoć Francuza, Mantova, Cu- 
stozza, Solferino, Vis, Karlo Alberto i njegov tužan odlazak s pri¬ 
jestolja, Maninov ustanak u Veneciji, Garibaldijevih četrdeset bita¬ 
ka, iz kojih je u 36 izašao pobjednikom, sve su to bile krvave žrtve 
bez vidljivih stvarnih rezultata. Nijedan rat nije mogao ujediniti 
Italiju, pa ni sam Giuseppe Garibaldi, legendarni heroj i borac. Uje¬ 
dinio ju je hladan i razborit diplomata CAMIL- 
LO CAVOUR podrijetlom, kako mu i samo prezime kazuje, Fran¬ 
cuz iz Savoje, pa mu je i materinski jezik bio francuski tako da se 
je tokom cijeloga svoga života borio s talijanskim pravopisom. Ali 
njegovi osjećaji bili su talijanski i on je sav bio prožet žarkom lju¬ 
bavlju prema svojoj domovini Italiji. 

Italija je konačno ujedinjena 20. rujna 1870, kada su ušle tali¬ 
janske čete u Rim. Narodno glasovanje odobrilo je taj čin: sa 40 
tisuća protiv 46 glasova proglašeno je pripojenje Rima i papinske 
države Kraljevini Italiji. 2. srpnja 1871. ulazi Viktor Emanuel na 
Kvirinal. Papa Pijo IX povlači se u Vatikan i proglašuje se »zarob¬ 
ljenikom iz Vatikana«. 

Ujedinjenje Italije je posljedica jednog velikog duhovnog pre¬ 
poroda čitave Evrope. 

Naikon 1300 godina Italija je oslobođena svake strane vlasti. 
Čežnja tisuća i tisuća talijanskih rodoljuba, da Italija bude »re- 
denta ed una«, bila je ostvarena. 

Od toga časa nastupa u Italiji novo razdoblje. Razdoblje eks¬ 
panzije imperijalizma, snova o zaposjedanju Jadrana i njegove is¬ 
točne obale, uskrisivanja gospodstva stare grešnice Venecije, snova 
kojih ni jedan od svih onih plemenitih i zanosnih idealista risor- 
gimenta, nije nikad imao. 

Svi su se oni borili za svoju slobodu, za svoju Domovinu, a 
nigdje i nikada za otimanje tuđe slobode i tuđe Domovine.* 

Oni koji su se opojeni svojom slobodom, zaboravivši kako se te¬ 
ško i mučno ona stječe, upustili u postolovna osvajanja tuđe zemlje, 
Istre, Dalmacije, Albanije, Dodekaneza, Tripolitanije, Libije, Abe- 
sinije, skršili su i polomili zube. 

Na istočnoj obali Jadrana, u Istri, koja je bila prva na udaru, 
i u Dalmaciji, koja je bila u drugom planu, sukobili su se s drugim 


* Što se Slavena tiče Mazzini je rekao ovo: Pravi cilj života Italije, najpra- 
viji put njenoj budućoj veličini je u . . . bratstvu sa prostranim, moćnim elemen¬ 
tom, koji je pozvan da unese novi duh u zajednicu naroda ... u savezu sa obi¬ 
telju Slavena (Mazzini: Politica internazionale II). 

jednim ne manje zanosnim, ali čvrstim i odlučnim probuđenim na¬ 
cionalizmom, s drugim risorgimentom: hrvatskim, koji je nekako 
otprilike u isto doba kada i talijanski počeo doživljavati svoj pre¬ 
porod. 

I sada započinje dugogodišnja, mučna i uporna borba za Jad¬ 
ran, Istru, Primorje i Dalmaciju, koja je decenijima i decenijima 
apsorbirala sve snage i hrvatske i talijanske. 

OPASKA! 

Svi su ovi podaci samo odlomci iz opsežne knjige Ernesta 
Radetića RISORGIMENTO, koje rukopis još nije objelodanjen 
tiskom. 


ZAPIS O TALIJANSKOM IREDENTIZMU 

Počeci talijanskoga iredentizma sežu u drugu polovicu prošloga 
stoljeća. Uzročnik mu je zapravo bila Austrija i njena politika 
u doba apsolutizma, kada je germanizaciju Trsta htjela provesti za¬ 
tvorima konfinacijama, internacijama, procesima i izgonima iz 
Trsta. 

Talijanski je irendentizam bio uperen u stvari samo protiv 
Austrije. Prvi »iredentisti« su bili zapravo »separatisti«, Talijani 
podrijetlom iz Italije, a nastanjeni u Trstu, koji su počeli snatriti 
o otcjepljenju Trsta od Austrije i njegovom pripojenju Italiji. 

Jedan od prvih propagatora te misli bio je Furlan Pacifico Va- 
lussi nastanjen u Trstu, kojega je Austrija bila protjerala u Italiju. 
On je godine 1861. izdao u Italiji tzv. »iredentistički manifest«. Taj 
je manifest malo kasnije objavljen i u Parizu. 

Po Valussiju sastavni su dio Italije: Trst, Istra i Gorička, koji 
da pripadaju Italiji na osnovu nacionalnog prava, te zbog gospodar¬ 
skih i strateških potreba Italije. Što se tiče Slavena, koji žive na tom 
području, to su po njegovu mišljenju raštrkana plemena, nesposob¬ 
na da se razvijaju, a koja i sama žele, da nestanu i da se utope u 
moru talijanske civilizacije i kulture. 

Valussi je tako postao prvi apostol talijanskoga »iredentizma« 
na istočnim obalama Jadrana ... 

Pridružuju mu se Costantino Ressmann, Carlo Combi i Sigis- 
mondo Bonfiglio, koji također smatraju, da su istarski odnosno pri¬ 
morski Slaveni samo amalgam starih etnografskih naslaga, koje se 
»od sada imaju smatrati dijelom talijanskoga naroda«. 

Službena je Italija gledala isprva na to gibanje prilično hladno. 
Ta i manifest o ujedinjenju Italije je zapravo proklamirao rijeku 

Soču kao istočnu granicu ujedinjene Italije riječima: Italija ne može 
biti sretna ni snažna dok ne dođe do obala Soče.« 

To je isto izjavio i talijanski ministar predsjednik Lamarmora, 
a godine 1864. je izdan i službeni zemljovid Italije, kojem je kao 
granica naznačena rijeka Soča. Veliki Cavour zauzimao se za austrij¬ 
ske Slavene i naglašavao njihovo pravo na narodnu samostalnost. 
Čak je i kralj Viktor Emanuel I u Firenci 1870. svečano izjavio na¬ 
rodu: »Italija je sada slobodna i ujedinjena i o nama zavisi da je 
učinimo moćnom i sretnom«. 

Zahtjevi iredentista su međutim postajali sve glasniji i sve se 
jače širili. Od običnog tršćanskog separatizma i zahtjeva za njego¬ 
vim pripojenjem Italiji, konture irendentističkog manifesta posta¬ 
jale su sve jasnije: 

»Anektirajmo najprije Istru, Trst i Goricu, Slaveni tih pokra¬ 
jina, nepripravni i nacionalno neosviješteni, ubrzo će se potalijan- 
čiti«. 

Već godine 1877. osnovano je pod predsjedništvom generala 
Avezzana društvo »Associazione pro Italia irredenta«. Zahtjevi za 
Istrom, Goricom i Trentom (Južni Tirol) postajali su sve drskiji. 
Propaganda je počela upotrebljavati sva sredstva. Ni sama talijan¬ 
ska vlada nije više ostajala mirna, nego se počela sve više zanimati 
za Trst i svoju takozvanu »istočnu granicu«. Tomu je mnogo pri¬ 
donijela i sama Austrija stvorivši od jednog običnog mladića trš¬ 
ćanskog po imenu Oberdanka talijanskog mučenika: objesila ga zbog 
veleizdaje. 

Talijanske su mase nahuškane počele govoriti o potrebi oslobo¬ 
đenja tih krajeva od austrijske tiranije. 

Kako »mangiando vien Tappetito« pohlepa za »oslobađanjem« 
postajala je sve jača. Nisu se više zadovoljavali samo s Trstom i 
Istrom. Pala je parola: »Trento, lTstria e Trieste, Fiume e la Dal- 
mazia«, koji da svi vape za oslobođenjem. Pokret je dobivao sve 
šire oblike, da za vrijeme prvoga svjetskoga rata dobije upravo di¬ 
vljačko urlanje za »oslobođenjem« neoslobođenih krajeva, a pod 
kraj rata i na mirovnim pregovorima ti su zahtjevi došli do svoje 
kulminacije. 

O tome govori ogromna literatura, koje je na tone bacano služ¬ 
beno i neslužbeno među evropsku i vanevropsku čitalačku javnost, 
ponavljajući uvijek iste fraze i upravo nemoguće dokaze o »praved¬ 
nim« zahtjevima i »svetim pravima Italije« (santi diritti dTtalia), 
dokazujući kako te pokrajine narodnosno pripadaju Italiji, iako su 
na toj zemlji u većini Slaveni, ali među njima da su kulturno daleko 
premoćniji i ekonomski daleko nadmoćniji Talijani. Historijski da 
je to pripadalo već rimskom carstvu, a kasnije mletačkoj vlasti, 
strateški da je to najsigurnija talijanska granica za Italiju; eko- 

nomski da će Italija na taj način imati velik dio evropskoga pomor¬ 
skoga prometa s čitavim nizom sigurnih i dobrih luka i zaljeva, 
što bi joj i strateški bilo od prijeke potrebe, jer da sada ima samo 
otvorene pomorske luke, udaljene jako jednu od druge i vojnički 
sasvim nezaštićene. A i geografski su dokazivali kako je to najpri¬ 
rodnija granica Italije. Teško bi bilo navesti sve »dokaze« koje su 
iznosili. 

Za ostvarenje toga Italija je, i službena i neslužbena, uložila 
sve svoje političke i međunarodne veze, a pri tom joj je poslužio i 
golemi novinski pa i literarni aparat, sve u težnji da se dočepaju 
čitave istočne obale Jadrana (D’Annunzio u »La Nave«:... i ladri 
slavi tengono ii mare« i dalje: ... i lupi di Croazia vanno in preda 
con ogni vento... itd.). 

Rezultat je toga bio da je Italija usprkos tome što je bila u 
prvom svjetskom ratu kod Caporetta do nogu potučena, zahvalju¬ 
jući svojim saveznicima Francuzima, Englezima i Amerikancima, 
uspjela da se na mirovnoj konferenciji dočepa Trenta i Trsta, Istre 
i Goričke, pa čak i Rijeke i Zadra i na kraju još i grčkih Dodeka- 
neških otoka. 

Kako je došlo do toga i dokle su zapravo sezale aspiracije tali¬ 
janskih iredentista, moći će nam možda najbolje objasniti jedna kod 
nas malo ili nikako poznata knjiga, koja je doduše objavljena mno¬ 
go kasnije, kad je već Italija bila duboko zagazila u rat, ali je vrlo 
značajna za mentalitet talijanske iredente. 

»ITALY’S GREAT WAR AND HER NATIONAL ASPIRA- 
TIONS — »VELIKI RAT ITALIJE I NJEZINE NACIONALNE 
ASPIRACIJE«) — to je naslov knjige, koja je, u desecima tisuća 
otisaka u toku Prvoga svjetskoga rata preplavila engleske i ame¬ 
ričke čitaoce. Tu je bez ikakva ustezanja konačno otkriven tali¬ 
janski tobože idealistički iredentizam, a u stvari najbezočniji impe¬ 
rijalizam. 

Knjiga je izdana godine 1917. u Milanu na engleskom jeziku, 
a bila je namijenjena u prvom redu engleskim i američkim vojni¬ 
cima u Italiji, a zatim i svakome tko govori engleskim jezikom. 
Svrha joj je bila da angloamerički svijet upozna s razlozima i uvje¬ 
tima ulaska Italije u prvi svjetski rat, kao i da ih upozori na to, 
kakva ona misli i želi izaći iz toga rata. 

Kad je upućen čovjek prelista, vjerojatno će se nasmjehnuti, 
prozreti njene namjere, uvidjeti njenu nisku vrijednost, te je ko¬ 
načno odbaciti. Ali za one neupućene mase savezničkih vojnika i 
građana, kojima je bila namijenjena, predstavljala je ona u svakom 
slučaju dokumenat, koji ih je upoznavao s nekim pojmovima, koji 
su im dotada bili potpuno magloviti. 

Pisana jednostavno i svakom pristupačno, ta je knjiga puna 
vrlo uvjerljivih podataka i historijskih datuma, a na koricama joj 
se koče imena poznatih talijanskih historičara, generala i političara. 

A ipak je u njoj sve lažno, netočno, iskrivljeno i daleko od 
svake historijske i stvarne istine, upereno samo i jedino protiv in¬ 
teresa našeg naroda i naše zemlje. 

Nemojmo se zavaravati: mnogi se talijanski i zapadni politički 
krugovi još i danas služe sasvim istim argumentima. 

Već na prvim stranicama, na kojima se navode razlozi, koji 
su potakli Italiju da uđe u rat, 'navodi se, da su ti razlozi bili isklju¬ 
čivo idealne naravi — »were above ali, ideal reasons«. Italiju je po 
tome pričanju toliko dirnula sudbina Belgije i Srbije »da Talijani, 
koji su bili previše pošten narod, nisu mogli ostati ravnodušni pre¬ 
ma onome što se zbivalo.« 

A svima je nama i te kako dobro poznato, kako je i koliko Ita¬ 
lija u Prvom svjetskom ratu ucjenjivala na jednoj i na drugoj 
strani, ne bi li svoj ulazak u rat naplatila sa što više tuđih terito¬ 
rija. Budući pak da su joj Saveznici ponudili više, jer se, naravno, 
nije radilo o njihovoj koži, Italija je ušla u rat na njihovoj strani. 
I to se je onda nazivalo »ideal reasons — idealnim razlozima. No to 
je tek početak knjige. 

Preskočit ćemo za sada sva ona poglavlja, koja govore o Trstu, 
Istri i Rijeci, a koja obiluju »historijski utvrđenim činjenicama«, 
o njihovu talijanstvu, pa ćemo razmotriti poglavlje o Dalmaciji, 
koje nosi naslov: »Dalmatia and Italy’s Strategic Problem in the 
Adriatic« — Dalmacija i strateški problem Italije na Jadranu, da 
dokažemo, da za zadovoljenje talijanskih pretenzija nije bio dovo¬ 
ljan samo Trst, pa čak ni Istra i Rijeka, već se otvoreno tražila i 
Dalmacija i još mnogo, mnogo drugoga. 

Tu se cinički konstatira da aspiracije Italije u prvom svjetskom 
ratu »uključuju ne samo oslobođenje one njihove braće, koja još 
stenju pod jarmom tlačitelja« — (who are still groaning under the 
yoke of the oppressor) — već i rješenje cjelokupnog jadranskog 
pitanja sa strateškog gledišta. 

Da bi se to gledište ostvarilo i poduprlo najprije se impera¬ 
tivno nalaže čitaocu, prosječnom Englezu i Amerikancu, da Dal¬ 
maciju treba smatrati zemljom, koja je pretežno talijanska — 
»Dalmatia must therefore be regarded as a country wich is predo- 
minantli 'Italian«, i kaže »kraj rata mora donijeti priznanje tali¬ 
janskih historijskih i strateških prava na Dalmaciju«. 

Na osnovu čega se Dalmacija ima smatrati pretežno talijan¬ 
skom zemljom? 

Kojemu poštenom Hrvatu, Dalmatincu ili napose Dubrovčaninu, 
neće uzavreti krv kada pročita ovakovo »biserje«: »Dalmatinska ci- 

vilizacija je uvijek bila, kao što je i danas, unatoč svim austrijskim 
i hrvatskim napadima na nju, čisto latinska i talijanska. Balkanska 
orijentalna civilizacija započinje s onu stranu razvoda Dinarskih 
Alpa, koje čine prirodnu granicu između Balkana i Dalmacije. Pri¬ 
nos Dalmacije materi zemlji (Italiji!) u znanosti, književnosti i 
umjetnosti, kao i u vojnoj znanosti bijaše značajan u svako doba..« 
Sada slijedi čitav niz imena naših književnika i učenjaka, počevši 
od Lučića i Marulića — Giovanni Lučio i Marco Marullo! — za 
koje se tvrdi da su u svojim djelima polagali osobiti naglasak na 
latinski karakter Dalmacije, pa sve do Boškovića i Getaldića, koji 
da su bili ni više ni manje već talijanski matematičari i fizičari 
Cinquecenta. 

A tek dubrovački književnici! »Devet desetina dubrovačke 
književnosti je djelo Talijana« — kaže se u knjizi — »premda su 
tokom zadnjih nekoliko godina Hrvati i Srbi, iskorištavajući vrijed¬ 
nost nekolicine manje vrijednih pjesnika ovoga grada, koji su pisali 
na lokalnom italo-slavenskom dijalektu, uložili sve snage, da do¬ 
kažu, kako je Dubrovačka republika bila slavenski književni 
teritorij« ... 

Za naše se dubrovačke književnike i pjesnike kaže, da se »ni 
kojim pravom ne može tvrditi da su bili išta nego puki pre¬ 
vodioci i prerađivači djela svojih talijanskih suvremenika« — 
»translators or remodellers!«. A za Gundulićeva »Osmana« i »Du¬ 
bravku«, kojima ne mogu poreći slavenski karakter, tvrde da su 
»nezgrapne imitacije Tassova ■Oslobođenog Jeruzalema’ i ’Aminte’«. 
Gundulić i drugi naši književnici su se, prema tome, »zabavljali 
pišući na jeziku susjednih naroda«, ali, naravno, i sama njihova 
imena Giovanni Gondola, Mauro Vetrani, Gdunio Palmotta, Sigis- 
mondo Menze, Giorgio Dersa, Pietro Canavelli itd. jasno i nedvoj¬ 
beno svjedoče, da su to bili čisti Talijani... 

A mi Hrvati smo stranci i uljezi — »foreigners and intruders« 
— koji smo se spustili sa svojih planinskih naselja na more i — 
da slika bude potpunija — oborili se na »nesretne« Talijane svojom 
tradicionalnom silovitošću i brutalnošću. (»Fell upon the unhappy 
Italians with ali their traditional violence and brutality«). 

A kako li se tek izvrću politička zbivanja! Svi mi vrlo dobro 
znamo, kakvu je politiku vodila Austrija ne samo u Istri nego i u 
Dalmaciji, kako su se konstantno favorizirali talijanaši sa svrhom 
da bi se spriječilo buđenje nacionalne svijesti i da bi se parirali 
svi pokušaji, koji su išli za ujedinjenjem Dalmacije s Hrvatskom, 
što je toliko puta tražio Hrvatski sabor i sav hrvatski narod. 

U knjizi se pak tvrdi potpuno suprotno: »Budući da Slaveni 
nisu bili dovoljno kompaktni, homogeni i rezolutni, da bi se upustili 
u borbu s Talijanima s izgledom u uspjeh, to si je austrijska vlada 

postavila za zadatak, da ih ona organizira, vodi i odgaja u silovi- 
tocti.« — »Pri izborima za Dalmatinski sabor 1861. dala je nalog , 
da se stvori hrvatska većina u saboru bez obzira na koji način.« 
— (»To čreate a Croatian majority in the Diet, no matter how« ...) 
Nakon toga počela je neka navodna talijanska tragedija, jer je 
slavenska pobjeda u saboru pripremila put uništenju talijanskih 
općina« ... 

Nisu to jedini argumenti za talijanstvo Dalmacije. Zove se u 
pomoć čak i floru i faunu, koje da dokazuju da je Dalmacija tali¬ 
janska. »Flora Dalmacije je izrazito talijanska — kaže se — i odvo¬ 
jena je od balkanske flore Dinarskim Alpama ... « 

U iznošenju strateških »argumenata« primijenjena je u knjizi 
drugačija metoda. Ističe se, naime, uvijek mišljenje stranih autora, 
osobito engleskih, da bi se tako stvorio dojam, da cijeli svijet misli 
onako, kao Talijani. Citira se, među ostalim, engleski pukovnik 
Holdrich, poznati vojni pisac, prema čijem su mišljenju planine 
glavne geografske tvorevine i po njihovim vrhuncima trebaju 
prvenstveno da teku granice. Primijenjeno na Dalmaciju, prema 
geografskoj karti, koja je priložena knjizi, granica mora ići vrho¬ 
vima Velebita i Dinare i obuhvatiti svu obalu s gradovima Rije¬ 
kom, Zadrom, Trogirom, Splitom, Makarskom, Dubrovnikom, Ko¬ 
torom i Budvom. Jedino takva granica da je realna, jer daje Italiji 
onaj položaj, koji joj na Jadranu pripada. Time bi se, kažu, Italija 
jednom za uvijek oslobodila straha, koji za nju predstavljaju 
Hrvati na Jadranu. 

(Ovaj pasus u knjizi dolazi zapravo u kontradikciju s kasnijim 
poglavljem »Italian Successes on Land and Sea« — »Talijanski 
uspjesi na kopnu i moru«, u kom se tvrdi, da se »talijanska armija 
može pohvaliti vrijednošću, koja ima stogodišnju tradiciju, doka¬ 
zanu na svakom bojnom polju Evrope, gdje su se god talijanski 
vojnici borili. Ona da se može pohvaliti neprekinutim nizom zna¬ 
menitih vojskovođa počevši od Rimljana pa do modernih generala, 
koji su kao borci i kao vođe pronijeli svjetski glas talijanskog ge¬ 
nija u vođenju ratova. Cezar i Napoleon, dvojica najvećih vojsko¬ 
vođa u historiji, bili su latanske krvi. Treba istaknuti — kaže se 
dalje u tom poglavlju — da su Talijani bili uvijek bolji u oružju 
nego u književnosti i da su bili poslovično dobri borci i odlični voj¬ 
nici«. — »Proverbially good fighters« ... 

Ovo hvalisanje nije, kako vidimo, nikako u skladu s pasusom 
o strahu od Hrvata na Jadranu!) 

Kad se govori o toj granici ne pomišlja se, naravno, na sve 
one ekonomske i druge posljedice, koje bi za Dalmaciju imala 
takva granica, koja bi je odrezala od njenog prirodnog zaleđa. To 
je ujedno dokaz da Italiji nije bilo stalo samo do Dalmacije, već da 

je ta granica samo prvi korak i odskočna daska u njenom nadiranju 
na istok prema bogatim rudnim bazenima Bosne i Balkana. 

Nakon svega toga tko će povjerovati, da »ono što nagoni Ita¬ 
liju da se vrati na istočnu obalu Jadrana nije osvajački duh, već 
naprotiv ljubav za pravdu i želja za mirom« — «the love of justice 
and the desire for peace«! 

No nije to sve! Da ne bi možda naši grčki i turski prijatelji 
pomislili da bi time Italija bila zadovoljna i da bi stala pred nji¬ 
hovim granicama. Za Italiju pitanje Jadrana ne može ostati osam¬ 
ljeno — kaže se na jednom mjestu u knjizi. — Ono je neodvojivo 
od pitanja Albanije i Jonskog mora. »Grčka ne smije zadržati obje 
strane krfskoga kanala i pretvoriti ga u stratešku bazu, koja bi 
mogla učiniti bezvrijednom Valonu i gospodariti ulazom u Jadran.« 
(Albanija i Krf su na geografskoj karti također sastavni dio Italije!). 

Što se pak tiče Turske traženje pozicija u Maloj Aziji ne 
opravdava se više nekom »ljubavlju za pravdom i mirom« već se 
to naziva »equilibrium of forces« — »ravnotežom sila« ... 

Knjiga koliko god je puna apsurdnih tvrdnja ipak zabrinjuje. 

Ne smijemo zaboraviti, da je Italija na mirovnu konferenciju 
1919. godine u Parizu donijela ništa manje nego oko 3000 knjiga 
ovakovog i sličnog sadržaja, a da je taj broj do danas narastao na 
čitave biblioteke i da se njima iz dana u dan zavarava zapadni 
svijet. 

Takovom literaturom zavarane i zatrovane, tisuće su i tisuće 
neupućene engleske i američke mladeži u Prvom svjetskom ratu 
često puta davale i život, u krivom i lažnom uvjerenju, da ga daju 
za, pravednu tobože, talijansku stvar. 

.... uza sve to mi nismo nikada bili neprijatelji talijanskoga 
naroda. 

Hrvatski su rodoljubi, naročito oni uz obalu Jadranskoga mora, 
s velikim simpatijama pratili napore talijanskih idealista oko oslo¬ 
bođenja i ujedinjenja Italije. 

U borbi Talijana za talijanski narodni preporod i za tali¬ 
janski risorgimento, mi smo nalazili mnogo plemenitih po¬ 
buda i svijetlih uzora za naše ujedinjenje, za hrvatski 
narodni preporod. 

U nama je svima postojala želja, da s talijanskim narodom 
podržavamo što tješnje uzajamne kulturne veze, visoko cijeneći 
njihove velike kulturne vrednote. Te veze i simpatije nisu, uosta¬ 
lom, postojale tek od jučer ili tek od risorgimenta. One su tradi¬ 
cionalne i postoje još od pomola naše lijepe knjige. 

Ne osvrćući se na starorimsku kulturu, koja je u Istri i Dal¬ 
maciji ostavila znatne tragove svoje veličine i time podlogu za 
razvoj umjetnosti i književnosti u našim krajevima, mi smo s Ita- 

lijom bili tijesno povezani i istom vjerom, katolicizmom; renesansne 
ideje u Italiji ubrzo su preplivale Jadran i našle i kod nas plodno 
tlo. Renesansna velika djela s druge strane mora, brzo smo upo¬ 
znali i poprimili i mi, pogotovo u Dalmaciji. 

Međutim je stara dubrovačka literatura, iako po spoljašnom 
obliku podsjeća na talijanski utjecaj, sačuvala ipak svoj čisti 
hrvatski karakter, crpeći sadržaje za svoje književne proizvode, 
na svojem domaćem tlu, na bistrom vrelu domaćega narodnoga 
pjesništva. 

Ne priznajemo ni u kom slučaju podmetanja pojedinih, tobože 
dobronamjernih prijatelja koji još i danas običavaju tvrditi, da je 
naša književnost samo odraz latinsko-talijanske kulture. 

Unatoč neprekidnih sukoba, koji bijahu uvijek samo političke 
naravi, podstrekači pretjeranim iredentističkim nacionalističkim 
uzvisivanjem talijanskih kulturnih vrednota, a potcjenjivanjem 
svega što je hrvatsko kao manje vrijedno i zaostalo — talijansko- 
-hrvatske intelektualne veze nisu se nikada prekidale. Facchinetti 
iz Vižinade sa zanosnim je oduševljenjem pisao o slavenskoj starini, 
običajima i ljepoti slavenskoga duha, punog dobrote i prirodne 
etike. 

Mi smo pak, pogotovo u Dalmaciji, s punim poštovanjem i pri¬ 
jateljskim divljenjem govorili i pisali o talijanskim duševnim vred¬ 
notama. Već u prvim brojevima »Zore dalmatinske« susrećemo se 
s prijevodima Danteove »Božanske Komedije«. Medo Pucić pjeva 
zanosnu odu »Pred Danteovim grobom u Ravenni«, Preradović po¬ 
navlja neke istaknutije ulomke iz »Pakla« i čuvenu Manzonievu 
odu »II cinque maggio«, Šenoa opjevava »Lanac« u glasovitom gro¬ 
bištu Piše, Dimitrije Demeter u »Grobničkom polju« divi se vedrini 
talijanskoga neba i pjeva: 


»Ja od Brente vidjeh obale zelene, 

Čuh žuborit njene bistre vode 
Pokraj kojih grleći se hode 
Umjetnost i narav ko sestre rođene ... « 

Franjo Ciraki se oglasuje svojim »Fiorentinskim elegijama«, a 
naš slavni zemljak Sibenčanin Nikola Tomašić-Tommaseo djelom 
i perom nastoji da učvrsti jače veze između Italije i hrvatskih 
zemalja, pobijajući svojom oštrom logikom i svojim autoritetom 
mnoge predrasude, koje su, osobito kod Talijana, bile proširene na 
račun našeg elementa, i prevodi na talijanski jezik naše narodne 
pjesme, da na taj način pokaže Talijanima čisto biserje hrvatske 
narodne psihe. 

U Zadru pak L. Fischer, podrijetlom doduše Nijemac, ali svom 
dušom odan slavenskoj ideji, želeći pokazati sve vrline naših ju- 

načkih žena u čistoj i zvučnoj talijanštini ispjeva krasan ep »La 
madre slava«. 

Predaleko bi nas zavelo, kad bismo ovdje pokušali potanko 
navesti sve što je s naše strane učinjeno, da se podrže kulturne 
veze s Italijom. Spomenut ćemo samo neke starije, a i novije, kul¬ 
turne radnike, koji su jedan dio svoje književne aktivnosti posvetili 
tome poslu. Tko se od nas još iz đačkih dana ne sjeća pjesama 
Stjepana Buzolića, pa Lopuđanina biskupa Uccellinija - Tiče, Ise 
Kršnjavoga, koji su se uspješno trsili oko prijevoda i ilustracija 
Danteove velepjesme, pa Tresić-Pavičića koji je vrlo savjesno pre¬ 
veo pojedine ulomke iz Dantea, neke od boljih kantika Petrarke i 
Leopardia, te nekoliko odabranih oda Carduccievih, zatim Vladi¬ 
mira Bakotića zaslužnoga sina autora »Raje«, koji je malo pred 
smrt uspješno preveo na talijanski jezik Mažuranićev ep »Smrt 
Smail-age Čengijića«, pa Antuna Petravića, Lozovinu i Sassa itd. 

Ne možemo a da ne spomenemo i Vladimira Nazora, koji je 
osim vrlo uspjelih prijevoda iz Dantea pretočio i svoje vlastite knji¬ 
ževne radove na talijanski jezik. Ako k tome dodamo još imena 
našega vrijednog Barba Rike, Rikarda Katalinić Jeretova, koji je 
mnogo surađivao u Firentinskoj »La nuova Rassegna« i drugim 
nekim časopisima, njegovog prijatelja Dinka Sirovicu, Petra Kuni- 
čića, Dinka Politea, Milana Begovića, a od najnovijih Mihovila 
Kombola i Olinka Delorka, za koje kažu da su dali najsavršeniji 
prijevod Dantea, što je ikada postojao, pa najnovijega Dragu Iva- 
niševića i još neke najmlađe, spomenuli smo uglavnom kulturne 
radnike, koji su kod nas djelovali na promicanju kulturnih veza 
između Italije i Hrvatske. 

S druge se strane mora nije, na žalost, učinilo ništa da se tali¬ 
janskoj javnosti otvori dublji uvid u psihu i vrline našega elementa. 
Da je to učinjeno mnogo bi nevolja i jada bilo ušteđeno onom našem 
dijelu hrvatskoga naroda, koji je nesrećom bio dospio pod talijansku 
vlast . 

Biskup Juraj Dobrila 

BISKUP JURAJ DOBRILA 


Pisati o najvećem sinu Istre, biskupu Jurju Dobrili, značilo bi 
samo ponavljati već stoput izrečene i napisane misli. A ipak ne 
mogu, da mu ne posvetim, pa makar i odnekale prepišem, bilo ka¬ 
kav zapis. 


Od svih likova moga djetinjstva, lik se je biskupa Dobrile, 
koji je bio rodom iz nama susjedne općine tinjanske, iz sela Ježe- 
nja, najdublje urezao u moju djetinju dušu. 

Dobrila je, doduše, umro davno prije nego što sam se ja rodio, 
ali je uspomena na njega, koja je polako prelazila u legendu o veli¬ 
kom, plemenitom i svetom čovjeku, bila naročito u mojoj obitelji 
tako snažna, da je sačinjavala dio našega života. Prvo i prvo, moj 
otac nije nikada prestajao naglašavati, kako je biskupu Dobrili prvo 
znanje i prvu školu dao pop Ivan Radetić, kapelan u Tinjanu, koji 
je bio rodom iz naše kuće u Kringi, a kod nas je svaka kuća, koja je 
odgojila popa, bila na to veoma ponosna. 

Drugo i drugo, on je krizmao moju majku, pa ju je čak ispiti¬ 
vao i razgovarao s njome »po našu«, a to je za nju bila velika stvar, 
koju je pamtila, o kojoj je govorila i koju do smrti nije zaboravila. 
Čak je, kao već sedamdesetgodišnja starica, ugledavši u pisarni dra 
Šime Črvara u Sušaku, veliku uljenu sliku Dobrilinu, od milja za¬ 
plakala, ustvrdivši da je sasvim isti kao onda kada je nju 1875. 
u Bademi krizmao. 

Osim svih razgovora i legenda možda je ipak na mene najdublji 
utisak ostavila mala crna knjižica iz koje sam, sve bez škole i uči¬ 
telja, valjda već u četvrtoj godini života, naučio čitati. Bio je to 
Dobrilin molitvenik »Otče budi volja tvoja«, koji se je pomno čuvao 
u »barolu« među ruhom, zlatom i koraljima moje majke, dakle 
među stvarima u koje se nije smjelo dirati, niti se njima igrati, a 
iznosile su se na danje svijetlo samo u velike svetačne dane. 

Ja sam ga prvi put zapazio jedne »Vilije Božje«. Vilijom Bož¬ 
jom zovu kod nas Badnji dan. Na Vili ju Božju kod nas se nije radio 

nikakav težački posao. Otac bi rano pošao u Poreč po ribu i brzo 
se vratio. Majka je pospremala kuću i oko kuće, ali kuhala ne bi 
sve do na večer ništa, jer toga je dana bio veliki post. Ujutro bismo 
mi djeca dobili šalicu ječmene crne kave i komadić kruha, a onda 
do večere ništa. Stariji bi pojeli dvije-tri suhe smokve, popili čašicu 
rakije i ništa više cijelog dana.* 

Susjedi su se međusobno šišali i brijali, blago se nije uopće 
gonilo iz štale, osim na lokvu na napajanje. Zato je pripremanje 
večere započinjalo vrlo rano. Na ognjište se donio panj »cok«, koji 
je polako gorio. Oko njega je bilo nanizano nebrojeno zdjela i lo- 
naca. U jednom se loncu kuhala »maneštra«, u drugom »broskva«, 
u trećem bakalar. U jednoj se padeli pržile »kroštule« na ulju, a 
na »gradelama« se pekla riba. 

Tek što bi zanoćilo, a to je bilo vrlo rano, prostro bi se stol. 
Obično bismo ga dovukli bliže ognjištu, da nam svima bude top¬ 
lije, jer je kuhinja bila veoma prostrana, a uobičajeno mjesto stola 
dosta daleko od ognjišta. 

Kada je stol bio prostrt, a jelo već pripravno, započinjao bi sve¬ 
čani obred. Otac bi metnuo pod stol posudu sa žeravicom i prosuo 


* Pravi Božični ugođaj u našim seljačkim domovima u Istri krasno je i dir¬ 
ljivo prikazao Miho Mirković (Mate Balota) u pjesmi »Božića noć«. Smatram da 
je vrijedno ponoviti je i u ovim mojim zapisima. 

Božića noć 

O draga mati 

nikad mi nismo bili bogati 

ma na Viliju Božju imali smo svega: 

slanca, bakalaja i ribe 

čistu robu za večer i druge potribe 

i znali da ni zlega 

kad svi skupa jimo 

i na ognjištu svi skupa siđimo. 

Večeras te tamo zvoniti nan zvona 

debelo »Divice Marije« i tanko »Svetog Antona« 

na ponoćnu mašu prvi put, drugi i treti, 

a ti ćeš po škrinjah šuškati s koreti 

i pokle večere 

modrne iskati za šćere. 

Po banki te stati mendule, smokve i rakija 
i kuća će biti puna tamijana 
i dragosti tajne, ku san najvolija 
kad si me ti zvala: moja mala grana. 

I sada te gledan priko tri sto brigi, priko devet vod 
u božičnoj noći zgrčenu i slabu 
ma ni na ognjištu skupljen svi tvoj rod 
da pozdravi mater da poljubi babu. 

Kada zadnji glasi po selu uminu 
u staren kantunu sama ćeš ustati 
prećući po ognju još ćeš svojen sinu 
zadnje misli svoje u tujinu slati 
Kako una mati pridobra i mila 
ka je noćas Sina za druge rodila. 

P° n j°j nekoliko zrna tamjana, što ga je župnik ostavio prigodom 
blagoslova kuće. Tamjan je dimio i mirisao i stvarao raspoloženje, 
kao da smo u crkvi. Moj bi otac tada donio iz »barola« u maramici 
umotani Dobrilin molitvenik i ceremonija bi započela. Svi smo mo¬ 
rali stajati, pa i najmlađi brat, koji je imao tek tri godine. Otac bi 
započeo molitvom i tako zvanim »priporučivanjima«. Najprije bismo 
molili za sve nas žive, za bliže i daljnje rođake i prijatelje, zatim 
za sve naše drage pokojnike i svakoga bi se poimence spomenulo: 
za »babu«, za »dida« »barbu«, »tetu« i tako redom. Neke sam poz¬ 
navao, a o nekima tek čuo da su postojali. 

Zatim bi iz molitvenika stao čitati molitve »za mornare, koji 
su daleko od svojih obitelji na uzburkanim morima«, »za vojnike 
koji su na straži u tuđem svijetu«, »za putnike, koji ni na današ¬ 
nji dan ne mogu biti sa svojim dragima« i tako dalje. 

On bi »priporučivao« i predmolio, a mi pobožno odgovarali. I 
na koncu kad bi se svih sjetio, otvorio bi stranicu s molitvom »za 
neprijatelje naše« i »priporučio«: izmolimo još Očenaš, Zdravoma- 
riju i Slavaocu! za sve neprijatelje naše, da bi im Bog rasvitlija 
pamet... 

Ja sam gledao u taj molitvenik s većim strahopoštovanjem, 
negoli u veliku misnu knjigu na oltaru naše župne crkve. Valjda 
zato, što ju ni naš župnik ni naš zvonar Barba Stipe Pastorčić, a 
pogotovo ministrant Nacijo Krnjelov, nisu s toliko poštovanja pri¬ 
mali i prenosili, kao što je primao, otvarao i u čistu bijelu maramu 
moj otac zamatao Dobrilin molitvenik. 

Taj mi je obred, da ga tako nazovem, bio pun nekog tajanstve¬ 
nog, ali i radosnog čara. U mojoj su se mašti nizala u tim časovima 
sve neka draga i simpatična lica: naši rođaci, koje bi sve poimence 
spominjao, naši pokojnici, neki romantični mornari, vojnici, putnici 
i tako redom. 

Tek me je jedno zbunjivalo: zašto da molimo za neprijatelja 
svoga — u ovom sam slučaju zamišljao pokojnoga Ivu »Kapelana« 
(tako su ga naime zvali) koji nam je jednoć, dok smo svi spavali, 
noću provalio u kuću i odnio četiri »krpe« slanine i sve pršute, dru¬ 
gi nam put pokrao rublje, koje se je sušilo na konopcu iza kuće, 
a majka ga ne bijaše stigla još za dana pokupiti, i mnogo nam dru¬ 
gih psina napravio. 

Jedino mi to nije bilo u tim časovima jasno. Pa da to piše čak 
u knjizi i da moj otac i svi mi za njim molimo za Ivu »Kapelana«? 

Kada sve to gledam iz današnje perspektive ne mogu se do¬ 
voljno nadiviti dubokoj etici, dobroti i plemenštini i moga oca i 
svih onih mojih starih, koji su toga dana postajali mekani i nježni, 
plemeniti i dobri svima i svakome i praštali svima, svima, pa čak 
i najžešćim neprijateljima svojim. 

A kada bi iza toga obreda počela obilata večera, a iza nje pri¬ 
čanja i gonetanja, pa pucanje iz pušaka i kubura sve do ponoćke, 
a sve u čast maloga Isusa-Ditića, moja je radost postajala neopi¬ 
siva. 

U tim sam časovima prvi put ugledao u knjizi tiskana slova. 
Otac se raznježio i uzevši me na koljeno, na moje mi traženje poka¬ 
zao kako se čitaju slova. I ja sam za njim sricao »Otče budi volja 
tvoja« ... »napisao Juraj Dobrila, biskup . ..« »Pesan Božična ... u 
sej vrime godišta« itd. Ja sam u prvi mah mislio da je taj biskup 
sva ta slova svojom rukom pisao. Što sam ja znao o štamparijama 
i o tisku! 

A onda bi redovito započinjala priča o kapelanu Radetiću, na 
kojega je moj otac bio silno ponosan, jer da je bio iz njihove kuće, 
o malom Dobrili iz Ježenja, koji da je svaki dan dolazio »priko« 
Drage u Tinjan tom »našem« kapelanu, da ga nauči čitati i pisati, 
pa kako je taj mali Jure poslije pošao u velike škole i bio vrlo, vrlo 
bistar i pametan, tako jako pametan, da ga je čak sam cesar poz¬ 
vao k sebi u Beč i postavio ga za biskupa u Poreču. A tada bi na¬ 
stavila majka, koja ga je vidjela i poznavala, kako ju je on osobno 
»duntrinu« ispitivao i dao joj »paštekum« po obrazu. I ja bih ju 
onda morao poljubiti u lijevi obraz, jedri i rumeni, baš tamo gdje 
je se i posvećena ruka biskupova dotakla. 

U Tinjanu je bio za tog mog djetinjstva i neki kovač, koji se 
je zvao također Dobrila, čak i Jure, pa nam je taj izradio željeznu 
ogradu na stepenicama »baladura«. I jer sam bio uvjeren da je to 
sigurno neki rođak biskupov, ja sam ga s dužnim poštovanjem pro¬ 
matrao i gledao kako spretno namješta kovanu ogradu oko bala¬ 
dura. 

Nije prošlo dugo vremena i ja sam dobio od oca, koji je dugo 
ležao bolestan u krevetu, molitvenik i stao iz njega sam čitati. Is¬ 
prva sam samo sricao i tražio slična slova, a kasnije bez zapinja¬ 
nja, više napamet nego čitajući, znao glasno odrecitirati sve psalme 
Davidove, sve molitve za mrtve i za žive, a najvolio sam čitati 
»Muku Isusovu po Mateju.« Pa kad je tako jednom zgodom došao 
k nama u pohode trgovac i gostioničar iz sela Cvitani, Toni Cvitan, 
ja sam se počeo pred njim producirati i sve onako sitan i malen, 
davno prije nego što sam počeo ići u školu, pročitao mu čitavu 
Muku Isusovu po Mateju . .. Dobio sam na dar »dvi šestice«, dva¬ 
deset novčića kao priznanje ... 

Svaki od nas ima svoju predodžbu o svakoj stvari, o svakoj 
pojavi, pa i o svakom čovjeku... 

Ja nosim u svojoj podsvijesti, u sebi, Jurja Dobrilu na svoj 
način. Moj Dobrila nije, odavna, ni pop, ni biskup, ni pisac, ni poli¬ 
tičar, ni uglađeni gospodin. On je za mene tvrdi, možda ponekad, 
malo i preopori istarski kmet, koji je po svojoj prirodnoj bistrini, 

vidio mnogo toga što druga istarska inteligencija, isto tako seljač¬ 
koga roda, nije u ono doba vidjela: bijedan položaj i svoj i svoga 
naroda, a što je najžalosnije ona nije vidjela ni put, kojim bi tre¬ 
balo poći. Dobrila je naprotiv imao zreo pogled u budućnost i znao, 
da će ta divna grana velikoga narodnoga debla neminovno usah- 
nuti, ne bude li povezana i to što prije s matičnim stablom; od 
njega crpla i njemu davala svoje životne sokove. 

I pred mojim su se očima, ne jedamput nego sto i više puta ni¬ 
zale slike kao jedan divan melodram, koji sam pratio, s njime uži¬ 
vao, i s njime patio. Izvana ponekad tvrd i tvrdoglav, u duši blag 
i mekan pogotovo kad se radilo o njegovom narodu, o njegovim lju¬ 
dima . . . 

»Non e forse un genio, ma e un uomo tutto cuore ...« kako je 
o njemu u jednom privatnom pismu rekao Baltazar Bogišić ... 
Čovjek, koji je sam jedno samo srce . .. 

To je eto moj Dobrila. 


DRUŠTVO SVETOG JERONIMA u Zagrebu izdalo je 1882. 
dakle odmah poslije smrti Dobriline knjigu za puk pod naslovom 
»Vjekopis Dra. Jurja Dobrile, biskupa tršćansko-koparskoga, prije 
porečko-puljskoga.« Pisac Cvjetko Rubetić u predgovoru od 4. li¬ 
stopada 1882. piše, da mu je opširne podatke iz pokojnikova života 
poslao kanonik Petar Flego bivši Dobrilin tajnik, a da je rukopis 
pročitao i tršćanski kanonik Andrija Šterk. 

Juraj Dobrila rodio se 16. travnja 1812. u Ježenju kod Tinjana 
od oca Ivana Dobrile i Kate rođene Živčić. I otac i mati umriješe 
mu prije no što je on postao biskupom, otac 1847., majka 1855., 
a on je postao biskupom 1857, odnosno 1858. 

Dobrila je imao tri brata i četiri sestre. Preživio ga je samo 
mlađi brat Bartol. Svi ostali pomriješe prije njega. 

Kroz čitavo vrijeme njegova školovanja otac mu je u svemu 
poslao samo 21 forintu, a i od tih se je 10 forinti na putu izgubilo. 

Pučku školu u Tinjanu držaše ondjašnji kapelan Ivan Radetić, 
koji bijaše rodom iz Kringe. Normalku (tj. današnju 4-razrednu 
osnovnu školu) Dobrila je pohađao kod franjevaca u Pazinu, gdje 
je imao i besplatan stan i hranu. 

Pazinski bi franjevci svake godine slali u Karlovac, u tamošnju 
franjevačku gimnaziju, po jednog svog đaka i to obično onoga koji 
je bio najbolji. Tako su poslali i Dobrilu. 

U Karlovac se uputio pješke preko Učke do Rijeke, a zatim 
dalje Lujzinskom cestom. Otac ga je dopratio do Trsata. Preporu¬ 
čivši ga tamo Majci Božjoj, dade mu na put zavežljaj robe i tri 
forinta, te se s njime rastade i vrati natrag u Ježenj. 

U Karlovcu je nakon raznih peripetija završio 6 razreda gim¬ 
nazije ili bolje: 4 razreda gimnazije i 2 razreda tzv. humaniora. Iza 
»humaniora« vrati se kući, jer je karlovačka franjevačka gimna¬ 
zija time završavala. 

Kod kuće skuca opet još 4 forinte i krenu, i opet pješice, u 
Goricu, da se upiše na filozofiju i bogosloviju. Prolazeći kroz Trst 
naiđe sasvim slučajno na sprovod, koji je vodio bivši tinjanski ka¬ 
pelan, a sada dušobrižnik u gradskoj bolnici, Ivan Radetić. On mu 
dade pismo s toplom preporukom za sjemenište u Gorici. 

Došavši u Goricu, upravitelj ga sjemeništa ne htjede primiti 
na filozofiju, jer da su karlovački đaci slabo potkovani. Na zamol¬ 
bu profesora vjeronauka, kojemu ga u pismu bijaše preporučio ka¬ 
pelan Radetić, Dobrila bi primljen na pokus, kao eksterni učenik. 
Pokaza se izvrsnim đakom, pa ga zadržaše. Ali je materijalno vrlo 
teško prolazio: 24 dana spavaše na klupama u parku, a hranjaše 
se na fratarskim vratima zajedno s prosjacima. 

Nakon mjesec dana preporučiše ga, kao vrlo dobrog đaka, za 
instruktora djeci bogate obitelji Pajer, gdje je dobio stan i hranu. 

Kad je svršio filozofiju tj. 8 gimnazija, uđe u bogosloviju. Sad 
su mu stan i hrana bili osigurani u sjemeništu. 

Godine 1837. završi bogosloviju i već u rujnu 1837. bude zare¬ 
đen, te odsluži mladu misu u Tinjanu. 

Kao kapelan nastupi prvu službu u Munama. Župnik ga ne bi¬ 
jaše primio odviše prijazno. Odredio mu plaću od jedne forinte tj. 
jednu misu nedjeljno i besplatan stan i hranu. 

Ne složivši se s time, jer smatraše da to nije pravedno, ostavi 
Mune i uputi se pješice u Trst, da se potuži biskupu. Ovaj ga izgrdi 
zbog neposluha, ali ga ne vrati u Mune, nego ga uputi u Hrušicu. 
Poznavajući njegove sposobnosti biskup ga za kratko vrijeme poz- 
va i posla na više nauke u Beč u Augustineum. Tamo je doktorirao 
iz bogoslovije. 

Vraća se u Trst, gdje bijaše imenovan kapelanom u crkvi Sv. 
Antona i njemačkim propovjednikom. 

Godine 1849. postade ravnateljem tršćanskog sjemeništa, gdje 
se 4 godine učilo bogosloviju. 

1854. postade kanonikom i župnikom stolne crkve Sv. Justa. 
Budući da je onih godina i opet jednom zavladala zbog suše velika 
glad u Istri, on se stavi na čelo akcije za prikupljanje pomoći glad¬ 
nima. Zbog njegove dobrotvomosti i organizacione sposobnosti pro¬ 
čuo se u svim krugovima grada i pokrajine. 

Kad je umro porečki biskup Peteani, pozva ga car Franjo Josip 
u Beč, gdje ga u dvorskim krugovima već poznavahu kao izvrsnog 
pitomca Augustineuma, i sporazumno s Vatikanom 12. listopada 
1857. imenuje ga biskupom porečko-puljskim. 

Dana 17. svibnja 1858. stiže u Poreč, gdje bijaše svečano usto¬ 
ličen. 

Tu napisa svoju prvu poslanicu vjernicima, čistim hrvatskim 
jezikom. To je bila valjda prva hrvatska biskupska poslanica, ot¬ 
kako je u VI stoljeću u Poreču bila osnovana biskupska stolica. 

Poslanica nosi nadnevak 16. svibnja 1858. i njezin je sadržaj 
čitav jedan program njegova budućeg rada, ne samo za duševni, 
nego i za materijalni boljitak hrvatskoga naroda u Istri. Vrijedi 
ju pročitati! 

Porečka biskupija i njezina imanja bijahu u očajnom stanju. 
Zemlja zanemarena, davana u zakup neradnicima i špekulantima, 
natovarena dugovim. 

Dobrila je bio izvrstan gospodar. Uredio je zemlju, sam naba¬ 
vljao sjemenje, sumpor i galicu, davao gospodarske upute i obra- 
đivačima i seljacima svoje biskupije. 

Pisao je točan dnevnik svih izdataka i svih primitaka, bilježio 
sva zapažanja o narodu, o pojedinim župnicima, o crkvama, o školi, 
o vlastima, o učiteljima i o djeci. 

Za nekoliko je godina sredio svu imovinu biskupije, poplaćao 
sve dugove, počeo dobivati lijepe prihode i otkazao pripomoć koju 
je davala vlada za uzdržavanje biskupije. 

Sav prihod upotrijebio je u cijelosti za narodne svrhe. Naro¬ 
čito je vodio brigu o narodnom prosvjećivanju. Bio je jedan od ve¬ 
ćih dobrotvora Društva sv. Jeronima u Zagrebu, Matice hrvatske 
i Jugoslavenske akademije, na koju je bio veoma ponosan, te slo¬ 
venskog Društva Sv. Mohorja u Celovcu. 

S Društvom sv. Jeronima je živo surađivao i davao savjete koje 
i kakve knjige da se dadu narodu. Dao je poticaj da se napiše knjiga 
o domaćim i stranim korisnim životinjama. 

Njegovom inicijativom (a na to ga je navodno nagovorio Slo¬ 
venac Bleiweis) izašle su i prve hrvatske novine u Istri »Naša Slo¬ 
ga«, o čemu se je već u Rimu na Vatikanskom saboru dogovarao sa 
Strossmayerom. Kad se vratio 1870. iz Rima dočekaše ga njegovi 
učenici, požrtvovni mladi svećenici s viješću, da je sve pripravno 
za izlaženje prvih hrvatskih novina za istarski puk. On se tome veo¬ 
ma obradova i preuze obavezu da će uz pomoć jednoga našega »na- 
šinca« (to je bio Strossmayer) sam plaćati 500 pretplata. I tako na 
dan 1. srpnja 1870. izađe prvi broj »Naše Sloge«, poučnog gospodar¬ 
skog i političkog lista ... 

Seoske su crkve i župni dvorovi bili siromašni i zapušteni. 

Dobrila je sam iz svojih sredstava obavljao popravke. Tako je 
dao popraviti crkvu i župni dvor u Sv. Vičentu, Ližnjanu, Žbanda- 
jima, Gradini, Juršićima, Šežani, Vodicah i dr. 

U pomanjkanju župnika sam je obavljao službu Božju u bližim 
župama, Žbandaju i Funtani. 

Najveća je Dobrilina briga bila pomanjkanje svećenstva, pogo¬ 
tovo domaćeg, narodnog. U tu je svrhu predložio da se isprazni po- 
rečko-puljska biskupija, a svi prihodi biskupije da se upotrijebe za 
izgradnju konvikta u Pazinu, gdje bi se odgajalo svećenstvo. 

Kad mu prijedlog nije bio prihvaćen sav je prihod dijelio za 
stipendije mladim đacima. Ni tu nije bio sebičan. Za učenike od 
svoje rodbine osnovao je samo 6 stipendija, a za sve ostale hrvat¬ 
ske đake 74 stipendije. Njihova obaveza nije bila da budu sveće¬ 
nici, iako je to intimno želio, jer je smatrao da živeći među naro¬ 
dom mogu i najviše koristiti narodu. 

Dobrila je mnogo dopisivao. Prosječno je napisao svake godine 
oko sedam stotina privatnih pisama. Savjestan kako je bio, vodio 
je točnu evidenciju kada je i što komu pisao. To je iziskivalo mnogo 
vremena. Ali on je ustajao u 6 sati ujutro i radio, uz male odmore 
za jelo, do 8 sati na večer, kad bi večerao. 

Kao virilni član bio je po svome položaju zastupnik u Carevin¬ 
skom vijeću u Beču, a i u pokrajinskom saboru u Poreču. Kao za¬ 
stupnik u Beču uspio je da se u Istri ukine carina (dogana) koja 
je mnogo jada zadavala istarskom puku. 

Bio je iskreni hrvatski rodoljub, koji je uvijek mislio na uje¬ 
dinjenje Istre s Hrvatskom. U tom je duhu odgajao i svoje učenike 
i sav hrvatski puk u Istri, te — kako kaže Rubetić — »poput tihe 
kišice plodio i oplodio hrvatsko tlo u Istri, koje će roditi, ma kada, 
lijepim plodom hrvatske zajednice ...« 

Dobrila je bio i književnik. Ne doduše u onom našem današ¬ 
njem smislu pjesnika i romanopisca. Napisao je prvi hrvatski mo¬ 
litvenik u Istri »Oče budi volja tvoja« i 4 krasne hrvatske posla¬ 
nice, rukopis »Mladi Bogoljub«, prijevod »Psalma Davidovih« i »Po¬ 
vijest posljednjeg općeg crkvenog sabora vatikanskog«, te knjigu 
poslovica, kratkih priča i sentenca pod nazivom »Različito cvieće«. 
Složio je i cijeli niz njemačkih, talijanskih, slovenskih i hrvatskih 
propovijedi. (Uglavnom se to, izgleda, izgubilo i nije nigdje ob¬ 
javljeno). 

Mnogo je pazio na čistoću hrvatskog jezika i kad bi čitao knji¬ 
gu, koja nije imala slog i duh hrvatski znao se naljutiti: »Vidi se 
da to piše čovjek, koji je iz njemačkih knjiga učio: riječi su hrvat¬ 
ske, ali slog i duh su po njemačkom kopitu.« Nikakve tuđice nije 
podnosio u hrvatskom tekstu. 

U Vatikanskom saboru 1869. bio je isprva zajedno sa Stross- 
mayerom uz manjinu biskupa. Međutim se kasnije zbog discipline 
i on priklonio i podložio većini. 

Dne 29. svibnja 1875. imenovan je biskupom tršćansko-kopar- 
skim, 17. srpnja predaje porečku biskupiju porečkom kaptolu, a 20. 
rujna oprosti se s Porečom i krene u Trst. Tamo je i umro 13. si- 

ječnja 1882. Agonija poče u 3 sata popodne, a izdahnu u 6 i po na 
večer. 

Njegov kapelan i prijatelj Petar Flego, po čijim je bilješkama 
i pripovijedanju zagrebački kanonik Cvjetko Rubetić napisao knji¬ 
gu »Vjekopis« kaže: »Dvadeset i četiri godine njegova biskupova- 
nja shrvaše mu zdravlje. Tjelesne mu sile započeše malaksati. Bez 
koristi se je liječio u Slatini i u Karlovim Varima. Opetovano okri¬ 
jepljen svetom prieešću i predan u volju Božju podnašao je sve 
boli uzornom strpljivošću. Urediv sve svoje stvari, usnu dne 13. 
siječnja 1882. mirno u Gospodu, blagoslivljajući svoje stado i pre¬ 
poručujući se njegovim molitvama ...« 

Sprovod je bio 18. siječnja 1882. Iz Zagreba dođoše od Društva 
Sv. Jeronima Cvjetko Rubetić i Feliks Suk, od Matice hrvatske Ivan 
Kostrenčić uz mnoge druge hrvatske štovatelje i odličnike. Sprovod 
je počeo u 9, a završio u 2 sata popodne, toliko je bilo mnoštva 
naroda, koji ga je ispratio na zadnji počinak. 

Želja je bila mnogih da se Dobrila prenese u Pazin, za koji je 
cijeloga života radio, da u njemu osnuje gimnaziju i konvikt, a i 
sam je Dobrila jednom izjavio da bi želio biti pokopan u seoskoj 
crkvici na Škriljinama kod Berma među svojim narodom. I inače 
je znao reći da bi bio najsretniji, kad bi i u nebu bio među Hrva¬ 
tima ... (Tako je u svojim uspomenama zapisao Ante Kalac). Me¬ 
đutim je pokopan u Trstu na groblju Sv. Ane. 



Seoska Crkvica Sv. Marije na Škriljinama, poznata zbog svojih glasovitih 
sredovječnih fresaka 

IZ DOBRILINA DOPISIVANJA 


Pisma su najvjerniji odraz čovjeka, ogledalo njegove duše i 
njegova značaja, a ujedno neoborivi dokumenat vremena u kojem 
živi. Ja sam zato sva pisma uvijek spremao i pohranjivao. 

Dobrila je, kako znamo, bio neumoran u dopisivanju i računa 
se, da je vlastitom rukom svake godine napisao i na razne strane 
razaslao najmanje sedam stotina pisama. Više nego iz bilo kakvih 
pisanih životopisa, njegov se svijetao lik i svaka njegova, pa i naj¬ 
sitnija dnevna briga za hrvatsku zemlju i hrvatski puk Istre, odra¬ 
zu ju baš u njegovim pismima. Trsio sam se da sakupim što više baš 
Dobrilinih pisama. Ako ih nisam mogao dobiti u izvorniku, ja sam 
ih, bilo sam bilo od drugih, dao točno prepisati ili prefotografirati. 

Evo, dakle, nekoliko pisama koja dokazuju njegovu iskrenu 
brigu za narod Roverije. Prvo je datirano 19. 12. 1874, drugo 14. 4. 
1875, treće 16. 5. 1875, četvrto 29. 6. 1875, peto 3. 8. 1875, šesto 27. 8. 
1875, a sva su poslana iz Poreča .Sedmo pismo, još uvijek o istoj 
stvari, datirano je već u Trstu 21. 10. 1875, kao i osmo od 3. 3. 1879, 
deveto 21. 5. 1880, te deseto od 25. 9. 1880. i, konačno, jedanaesto 
od 4. 4. 1881. 

Ostala pisma, odnosno prijepise, koji govore o drugim stvarima 
(s Bogišićem, Karabaićem, Sironićem i dr.) ne donosim. Zašto baš 
Ro veri ju? 

Roverija je bila Bogu iza leđa, potpuno zapuštena, a hrvatski 
živalj u njoj, moglo bi se reći, već napola podivljao. Podignuti ga, 
prosvijetliti te ga moralno i materijalno preporoditi, bila je najveća 
briga biskupova, ne samo dok je spadao pod njegovu jurisdikciju 
kao biskupa porečko-puliskoga, nego i kasnije nakon što je već pre¬ 
šao u Trst i došao na čelo tršćansko-koparske biskupije. 

Najboljim načinom smatrao je osnivanje župe u srcu Roverije, 
gradnju crkve i župnog stana, odakle će kakav mladi, energični i 
poletni župnik živom riječju i primjerom moći blagotvorno djelo¬ 
vati na puk, voditi ga i upućivati, odgajati mu djecu, podučavati 
ju i pripremati za možebitno nastavljanje daljnjeg naukovanja. 

I tu je našao vrijednog pomagača u mladom kapelanu Josipu 
Velikanji, koji je tamo izdržao punih pedeset i još nešto godina tj. 
od 6. listopada 1870, kada je počeo u Kavranu, do 15. kolovoza 1920, 
pa i još nešto nakon toga. 

U kakvom je stanju zatekao narod i kakva je bila ledina, koju 
je trebao iskrčiti i izorati, najbolje ćemo shvatiti, ako rečemo, da 
je župni dvor morao ograditi visokim zidom i bodljikavom žicom i 
provesti čitav, primitivan doduše, alarmni uređaj, da zaštiti sebe i 
skromnu imovinu od provalnika, kradljivaca i razbojnika, koji su 
bili na takvom stepenu obrazovanja, da je bilo teško dokazati im 
što se smije, a što ne smije činiti. 

Kad bi služio misu i prikazivao pozlaćeni kalež na oltaru, tre¬ 
bao je prije toga položiti na oltar nabijenu kuburu, kao živi dokaz 
da se u to ne smije dirati.* 

Kada ga je uputio u Juršiće, gdje nije bilo ni crkve ni župnog 
stana za stanovanje, biskup mu piše: Budite junak i latite se posla 
Bogu na čast i rodu na spas! U drugom jednom pismu, pisanom nje¬ 
mačkim jezikom u povjerenju mu kaže, da »die erwachsene Gene- 
ration ist so empfindlichen Opfer nicht wert, aber es handelt sich 
um kiinftige Generationen, auf welche der Patriot seinen Blick 
richtet«. To je pismo, pisano njemačkim jezikom, vjerojatno zbog 
nekih povjerljivih uputa. 

Evo, dakle, pisama koja pokazuju pravoga Dobrilu: brižnog i 
zabrinutog oca svoga puka, koji se brine za siromašnog župnika u 
divljini, za svaku kilu boje, za kistove kojima će obojiti prozore, za 
djecu koju treba pripremati za školu, za vodu koju neka ublažuje 
octom i pravi od nje bevandu, zbog opasnosti od zaraze, i tisuću 
sitnih savjeta. 

Otac se ne bi više i bolje brinuo za svoju nejaku čeljad, nego 
što se Dobrila brinuo za svoje ljude, za svoj puk. 


Prvo pismo 

Častni Gospodine! 

Znam, da je žalostno, i koli žalostno po Hrvate u Istri. Sve je zapleteno 
i zavezl jano, da se ne^ more tužnjakom pomoći. 

Molitvenika »Otče, budi volji tvoja« nimam sad nijednoga. Ako Bog da 
poslat cu Vam ih nekoliko za Vazam. Sad Vam šaljem: 

katekizam 7~ 2 evangjelja — 4 čitanke — 4 vježbanice za računstvo. 

Milostinja za sv. mise nema sad kuria; ako ih bude poslije, dat će ih se 
i vam nekoliko. 

Dobro bi bilo, da se i koja djevojčica nauči čitati. 

Moleć se Bogu, da čuva i blagoslovi Vas i ote vjernike, ostajem s ljubavju 

U Poreču 19/12 874. 

J. Dobrila bp. 


Drugo pismo 

Častni Gospodine! 

TQ ,, fQ A ji 0 . nimate milostinje za maše, stavite ih 30 »ađ intentionem« po 70 novčića 
Javite mi, kamo Vam se imaju poslati novci (f 21.), i pošaljite mi uiedno namiru' 
Kavranska kapelani ja nima posebnoga ureda ni pečata, zato treba da šaljete služ¬ 
bena pisma preko ureda plovanijskoga u Kamici J s 

Roveriji treba svećenika, koji bi nastojao puk probudit i podbosti da nočme 
i sam za sebe skrbiti i truditi. Kuća za duhovnika nije dogotovljena ’treba gra- 
diti cimitar: hepa posla za čovjeka razborita i radostna trudu Ako ste žllini 
akva posla, premjestit ću Vas do malo vremena onamo. Žao mi je dobrih ka 
sVamit nU kad 86 bUde mQgl ° Skrbit ĆU 1 za n ^ ih siromahe.' - Bog budi 


U Poreču dne 14 avrila 1875. 


J. Dobrila bp. 


sam .t’akrf^Z^p^moTupnika^z^^ltoga 1 df Ro° 

Treće pismo 

Častni Gospodine! 

Danas sam Vam poslao preko dekanatskoga ureda u Puli dekret, kojim Vam 
se daje služba u Roveriji. Onde ćete imati dosta skrbi: kuća nije još gotova, 
crkva je prazna i gola, pokopališta nema itd. Nadam se od Vas strpljivosti i raz¬ 
boru; tako samo može se postignuti čega god neima. Još prvo nego ostavite 
službu u Kavranu, pojdite obać kuću u selu Juršići zajedno s kojim poštenim 
teslarom pogledajte čega Vam treba, da se u njoj ustanite. 

S početka mislim da će Vam biti dosta jedna soba za Vas, jedno mjesto za 
kuharicu i kuhinju, dakako, za prvu i neophodnu potrebu; poslie ćemo gledati 
da se kuća posvema dovrši po Vašem upravljanju. Ona kuća stoji me mnogo 
mnogo novaca i puno zle volje, jer su sadašnji zanatnici baš . . . (ovdje stoji olov¬ 
kom nadopisano: slepari); nemojte se dakle zaplesti s nikim nego neka teslar 
sprva samo ono opravi, bez čega nebiste mogli stanovati u kući. Iza toga iskat 
ćemo čovjeka, od kojega se možemo nadati, da nam neće biti neprilike. Ključ 
od kuće je bio izručen plovanu Venieru, (olovkom nadopisano: u Svetvincentu) 
kojemu pišem zajedno, da naruči čovjeku u Juršići, kojemu ga je izručio. Prvo 
mjesec dana poći ću u Pulu i u ote kraje pak ću se dogovoriti o tih i drugih 
stvarih potanko i razgovjetno. Štogod se bude potrošilo za kuću, sve i svašto 
zapišite, jer mi je učiniti na koncu vrlo dosadan račun s nekim Zankom, Pa- 
zincem, preko suda Vodnjanskoga. Za to će trebat da odlučimo sve zajedno, prvo 
nego se budu počela veća dela. 

Za novu crkvu i nje blagoslov sam pisao Dekanu u Vodnjan, on će sada 
sudjelovat da se sve pravo uredi. Za kućom i crkvom moć će se učinit vrt, te 
Vam je slobodno početi djelo. Daj Bože, da bude sve dobro! 

U Poreču dne 16. Svibnja 1875. 

J. Dobrila, bp. 


Četvrto pismo 

Častni Gospodine! 

Poć mi je drugamo: Bogu se hoće to, čast mu budi i hvala! A ipak doklegod 
me bude živa u toj suznoj dolini, bavit će mi se um i srdce svačim, štogod bi 
moglo pomaknut k boljemu stanju puk Porečke biskupije, a navlastito siromašniji 
i većma zanemareni diel od njega. — Nadao sam se da će mi Bog dati, te ću 
urediti sve u Roveriji, ali me je izdala ta nada na moju veliku žalost. Ufam se 
da ćete mi ju Vi ublažit i umanjiti Vašim trudom i razboritostju. Deder povje- 
dite mi, jeste li se premjestili u Juršiće? je li crkva blagoslovljena? idu li Vam 
ljudi na ruku? Bilo radostno ili žalostno, kažite mi sve, štogod bi me moglo 
zanimati. U dogotovljen ju kuće držite se točno tehničkoga operata i bilježite 
svaku i najmanju stvar, da mi ne bude karbe, parbe i nevolje mjesto zadovoljstva 
uz toli dobro djelo. Prvo nego pođem pogovorit ću se s Vami, budi kdje, mjesto 
naznačit ću Vam poslije. 

Ako pođete u Kavran potješite mi one dobre ljude, kojih ostavljam suznimi 
očima. Brižni moji ljudi. 

Blagoslovio Bog Vas i taj puk! 

U Poreču 29/6 875. 

J. Dobrila bp. 


Peto pismo 

Euere Hochwiirđen! 


Ich begreife sehr wohl, dass es Ihnen schwer und lastig sein muss, von 
Cavranio aus die Herstellungen im Hause in Juršići zu leiten und zu ubenvachen. 
Ich bin der Uberzeugung, dass dies nicht angehen konne und dass Sie entweder 
nach Juršići oder nach Dignano fiir einige Zeit iibersiedeln miissten um endlich 
zum erwunschten Ziel zu gelangen. Jetzt ist der Dechanat in Dignano, die Bene- 
diction der Kirche wird stattfinden kbnnen. Sind im Hause ein Paar Localitaten 
bewohnbar, so durfte der Mangel an Trinkwasser kein uniibersteigliches Hinder- 
niss sein; sie konnen es ja mit Wein corrigieren; es handelt sich ja nur um vor- 
iibergehende Zeit. Wenn Sie einmal nach Dignano oder Juršići iibersieđelt haben 
werđen, werđe ich Ihnen nach u.nach Mittel an die Hand geben um die Arbeiten 

zu vollenden. Sorge nach und nach weil ich selbst in Geldnothen bin. Die Vollen- 
dung der Cisterne hatte durch zwei Manner von S. Pietro zu geschehen welche 
mit derlei Arbeite vertraut sind. Zu diesem Zwecke lege ich hier bei einen Brief 
von Pfarrer Logar. Ich gestehe es die ganze Sache ist sehr lastig, aber ohne viel 
Verdruss kann man đort nicht zum Ziele gelangen. Schreiben Sie mir was Sie 
beschliesssen. Sie im Herrn griissend 

Parenzo am 3. August 1875. 

G. Dobrila Bf. 

Verlieren Sie nicht den Muth; er gehort sich fur ein schweres Kreuz. Nach 
Uberwindung der ersten Schwierigkeiten werden Sie singen im Herrn. 

Pismo biskupa Dobrile u kom najavljuje osnivanje Đačkog internata u Pazinu 


I šesto pismo 

pisano je njemačkim jezikom. Bit će da je jadni »vječni kapelan« (još se 6. kolo« 
voza 1911. potpisuje kao Josef Velikanje, exponierter Kaplan) doživljavao koje¬ 
kakve neprilike na koje aludira biskup, kad mu među ostalim piše: »Wegen Pabst 
noch Bischof vermogen das zu thun, was sie ftir gut und notwendig errichten. 
Bei der Errichtung von neuen Pfarren fuhrt die Regierung das Hauptwort. . . « 


10 Istarski zapisi 

Troškovi gradnje su se, izgleda, popeli tako visoko, da su premašili bisku¬ 
pove mogućnosti, a razumijevanja na drugim stranama nije bilo. Biskup se tuži, 
kako su ga visoki troškovi oko preseljenja u Trst i oko plaćanja taksa i opreme 
tako iscrpili, da je uza svu svoju štedljivost zapao u dugove, a dosadašnji tro¬ 
škovi oko gradnje crkve i župnoga dvora da su već premašili četiri tisuće forinti. 
S bolom primjećuje, kako današnja generacija nije vrijedna, da čovjek za nju 
podnosi tolike žrtve, ali pravi rodoljub da mora biti strpljiv i usmjeriti svoj po¬ 
gled na generacije koje će doći i za koje se treba boriti i podnositi sve nevolje. 

Na kraju toga opširnoga pisma, zadnjega što ga je pisao iz Poreča, moli 
Velikanju da bude odvažan, da bude strpljiv i svašta podnese. »Um etwas gross- 
artiges zu Stande zu bringen, muss der Mensch viel leiden, viel Geduld und sich 
von anderen betwerthen lassen, es geht so und nicht anderes in dieser Welt. . . « 
i pozdravlja ga »mit briiderlichen Liebe« 


Parenzo am 27. August 1875. 


G. Dobrila Bf. 


Na pismo je na koncu još hrvatski dopisao: 

Budite junak i latite se posla Bogu na čast i rodu na spas! 


Sedmo pismo 
biskup već piše iz Trsta 

Častni Gospodine! 

Željan sam bio zadosti obaviti prvu službu božju u crkvi sv. Franje, ali 
Bogu dragom ljubilo se je drugače. Hvala mu od svega srdca! 

A Vi sad junački napred. Kadgod ushtjednete poslat ću Vam odavde barve, 
ulja itd., pa kad zapuhne bura, mažite vrata, okna itd. Moja torbica je sad 
prazna; potnoški moji preskočili su jur deset tisuć forinti, nu imam nešto drvi, 
Bog će dati pa će se prodati, pa ćemo dograditi sve u kući i šternu. 

A Vi počnite doskora djetcu školati; u Pazinu podignut ćemo konvikt, pa 
ćete i Vi poslati najkojega djetčaka. »Naprej junačka kri«. Vi ste od junačkoga 
korena, ne ustrašite se ni budi koje potežkoće, pa ćete pobjediti. Pobrojte na 
kući u njoj sva okna i vrata da učini trgovac račun, koliko će trebati barve 
i ulja. 

Bog Vam bk> u pomoć i blagoslovio Vam trud! 

S Bogom! 

U Trstu dne 21. Oktobra 1875. 

J. Dobrila 


Osmo pismo 

Castni Gospodine! 

Za Vaše učenike šaljem danas nekoliko knjiga Antonu Kaiću, duhovnomu 
pomoćniku u Pazinu. Dogovorite se s njim po listu, ili kad tko iz Roverije pojde 
u Pazin, neka se javi Kaiću, da mu izruči knjige. Dao Bog da Vam trud kod 
toga nevoljnoga puka urodi obilatim rodom! 

S ljubavlju u Gospodinu 

U Trstu 3/3 879. 

J. Dobrila bp. 


Deveto pismo 

Častni Gospodine! 

Zemljišće, na kojem je uzidana ta crikva i duhovnička kuća, i koja obu- 
zimlje vrt, zapisano je u »Notifikah« na moje ime. Sad će se osnovat za te strane 
zemljišnik ili tabulame knjige; zato treba tu stvar konačno urediti, da ne bude 
pomute. Za tu svrhu treba mi znati točno, koliko č. sežanja spada na crkvu, 
koliko na kuću i dvorišće, i koliko na vrt, da se svako posebi upiše u spomenute 
knjige. Da Vam se rači označit mi to do malo vremena. 

Je li Marko Nadanić još živ? Kako napreduju Vaši dječaki u školi? Da nije 
toliko siromaštva, pomakla bi se mladež na bolje; nu ufam se da Vaša strpljivost 
i revnost neće ostati neplodna. Bog Vam platio tolik trud i požrtvovnost! Ako 
nimate »Razlaganja Deharbe-ova katekizma« od Tadića, ću Vam poslat jedan pri¬ 
mjerak. — S ljubavlju u Gospodinu 

U Trstu 21/5 880. 

J. Dobrila 

Deseto pismo 

Častni Gospodine! 

Zemljište na kojem je ta crkva i duhovnička kuća, sam bio dao zapisati u 
tako zvane »Notifiche« ja na svoje ime. Sada se osnivaju tabulame knjige, pa mi 
je puno do toga, da se posebno kuća ne zapiše krivo, po čem bi pripalo na nju 
pravo komu ne spada. Je li se obavila u toj censuamoj obćini, kojoj pripada selo 
Juršići, razprava za ustanovljenje tabulamih knjiga? I ako je, kako su zabilježili 
kuću i vrt? — Treba pak da se ovako zapiše: »Canonica ossia časa della Cappel- 
lania romano-cattolica di S. Francesco Assisi in Juršići«, tako i vrt: »Orto della 
cappellania di S. Francesco Ass. in Juršići«. Ako bi bilo kakve zaprijeke, posvje- 
tujte se sa gosp. sudcem Trnovcem, kojega pozdravljam. Ako Nadanić plaća još 
porez za gori spomenuto zemljište, gledajte da bude on oslobođen od toga bre¬ 
mena. S pozdravom i s ljubavlju u Gospodinu 

U Trstu 25/9 880. 

J. Dobrila bp. 


Jedanaesto pismo 

Castni Gospodine! 

Kad sam kupio zemljišće, na kojem se je poslije uzidala ta crkva i kuća, 
morao sam ga upisati u »Notifiche« na svoje ime, da Marko Nadanić ne uzmogne 
opozvati svoju riječ, kako su ga neki nagovarali, pak upis tako ostao sve do sada, 
ali sada treba da se stvar uredi po zakonu u prigodi utemeljenja tabularnih 
knjiga ili zemljišnika za Roveriju. Katastralni broj kupljenoga zemljišća je 1003 
č. klafteri. Izvolite izmjeriti, koliko klaftera se je porabilo za crkvu, koliko za 
trg ili plac pred njom, a koliko za kuću, dvorišće i vrt, svako posebi. To mi 
treba znati da ja od svoje opravim kod suda u Vodnjanu, te osiguram, što me 
je stalo i novca i jada. Mislim, da Vam je poznato, koliko prostora zauzimlje 
svaki pojedini diel, ako nije, valjda će Vam poć za rukom to izmjeriti, valjda 
je i zabilježeno u poreznom i obćinskom uredu. 

Mnogo i premnogo puta mislim na taj nevoljni puk: je li mu što bolje sada? 
— Diaki: Semelić Promonturac i Cozza iz Bal, dovršit će domala gimnazijalne 
nauke, pak će stupiti u bogosloviju. Prestati će tim godišnji potrošak, što sam 
ga imao za njih. Je li biste mogao pripraviti kojega umnoga djetčaka od tih 
kraj i za prvi gimnazi jalni razred budi u Pazinu ili na Rieci. Kad bi stupio u 
prvi latinski razred, dao bih mu štipendij, ali djetčak bi trebalo da je potekao 
od krotke i poštene obitelji, koja bi mogla i sama podnositi barem polovicu 
potroška. 

Uprav sada pred Vazmom dotiskat će se ovdje molitvenik »Otče budi volja 
tvoja«, u manjem obliku nego bijaše prijašnji; kašnje ću Vam poslati nekoliko 
odtisaka za kojega izmed Vaših školskih djetčaka. — 

Nadajuć se Vašem željenom odgovoru sam s ljubavlju u Gospodinu. 

U Trstu dne 4. avrila 1881. 

J. Dobrila 


Može li biti bolje i ljepše slike Dobrilina značaja i njegove 
brige za siromašni hrvatski puk u Istri, nego što je daju ova pisma? 
A takvih je i sličnih pisama Dobrila napisao svake godine, rekosmo, 
preko sedam stotina . 

ZAPIS O BOGIŠIĆU I DOBRILI 


S Dubrovnikom me vežu mnoge drage uspomene, jer sam i 
službeno i privatno s mnogim tamošnjim ljudima održavao srdačne 
i prijateljske veze. Boraveći tamo u nekoliko navrata, nekad dulje 
nekad kraće vrijeme, upozoren sam da u tamošnjim arhivima leži 
mnogo neobjavljena gradiva, koji je i s našom Istrom u vezi. 

Tamo je, uostalom, bio u isusovačkom kolegiju i moj školski 
drug iz pazinske gimnazije otac Ferenčić, Pazinac, zatim moj neka¬ 
dašnji »socius magistri« Petar Perica, pa Košljunac gvardijan fra¬ 
njevački otac Tomašić, pa historičar lopudski, prijatelj mi, Vicko 
Lisičar, pa divan kolega po struci inženjer Nikola Mišetić i još 
mnogi drugi. 

Nekoliko sam dana proboravio i u Cavtatu u knjižnici pozna¬ 
tog Cavćana Baltazara Bogišića, profesora slavenskog prava u 
Odesi, crnogorskog ministra pravde i učenjaka svjetskog glasa i sa 
svjetskim vezama. Prekopavao mu knjižnicu, poput mnogih. 

Tamo sam od sebi sličnih beogradskih istraživača saznao, da i 
u njih žive i postoje nećaci i pranećaci našega istarskoga »episko¬ 
pa« Jurja Dobrile. Pravoslavne vjere dakako! 

I saznao sam ovo: 

Dobrila je imao dvije rođene sestre, koje su živjele u Istri. 
Jedna je bila udata za Červara a druga za Rusca. Červar je ostao 
u Istri i imao sina odvjetnika dra Đuru Červara, poznatog nacio¬ 
nalnog radnika, koji je 1954. umro u Opatiji, a žena mu, udovica, 
:živi sa sinovima u Ičićima. 

Rusac je imao sina inženjera Đuru Rusca, koji je završio teh¬ 
niku u Beču, a usput studirao i glazbu. I advokata Červara i inže¬ 
njera Rusca školovao je biskup Dobrila. 

Inženjer Rusac došao je godine 1881. u Srbiju i tamo se zapo¬ 
slio kao inženjer na gradnji željeznica. Tamo se je i oženio s Ka- 
ticom Vrvić, koja mu je 11. studenoga 1882. rodila u Beogradu kćer 
Ružicu. Inženjer Rusac je, međutim, ubrzo nakon toga umro i po¬ 
kopan na Novom groblju u Beogradu. 

Kćerka mu Ružica udala se 1902. u 20. godini, za inženjera 
Peru Jovanovića, rodom iz Zaječara, koji ja kasnije postao na¬ 
čelnik ministarstva građevina, a bio je i sekretar Skupštine te 
potpredsjednik Radikalnog poslaničkog kluba. Uređivao je i list 
»Samoupravu«. 

Ružica Rusac, udata Jovanović, rodila je jednoga sina Živo- 
rada i kćer Oliveru, koja se kasnije udala za advokata Borivoja 
Pavlovića. 

Živorad Jovanović, pranećak biskupa Dobrile po ženskoj, Ruš- 
£evoj liniji svršio je Pravni fakultet u Beogradu, te radio na beo- 

gradskom Ekonomskom fakultetu. Mati Ružica, rođena Rusac, još 
mu je 1955. bila živa. 

Živorad Jovanović poznati je pisac, bibliograf i historičar. (Vidi: 
Enciklopedija Jugoslavije Zagreb 1955. str. 508). 

No, »i mcnti stan fermi, e la gente cammina« ... 


Da se vratim Bogišiću. 

Proučavajući narodna slavenska, posebno južnoslavenska, prav¬ 
na shvaćanja ustanova i običaja, o čemu je mnogo pisao, Bogišić se 
obratio na mnoge poznate ličnosti tadašnjega javnoga života, za 
koje je smatrao da mu mogu pri tome pomoći. Tako se, među osta¬ 
lima, obratio i na našeg Dobrilu, tada porečko-puljskog biskupa,, 
da bi mu pribavio prepiše istarskih statuta. 

Dobrila se, savjestan kako je bio, odmah obratio na sve svoje 
svećenike i naručio im »što vruće, da se poštara ju skupiti mu žu- 
đenoga gradiva«. Rezultata ne bijaše, tako reći, nikakva. Sve što 
mu je u tom pogledu mogao javiti bila je obavijest da se u Pokra¬ 
jinskom odboru u Poreču (Giunta provinciale) nalazi tiskana knjiga 
sa slijedećim naslovom: »Naređenje preuzvišenoga kolegija vrh du¬ 
brava dne 16. prosinca 1777. za stranu nauku i težanja dubrava 
države od Istrije, potvrđena uredbami preuzvišenoga senata 22. stu¬ 
denoga 1778. — štampana u Veneciji 1778. po sinovima pokojnoga 
Ivana Antuna Pinelli, utištenikom Duždovim«. 

»Tekst je naljevo italianski — javlja Dobrila Bogišiću — a na 
desno je prevod hrvatski«. 

»Čitao sam taj štatut — nastavlja Dobrila — ali ne nađoh ništa 
znamenite vrijednosti. Ako želite će Vam se ipak prepisati.« 

Upućuje ga na svoga tajnika Ivana Clevu, koji da je »Talija- 
nac, ali da zna i hrvatski dobrahno«. 

U toj korespondenciji međutim zanimljivo je sve ono drugo što 
se iz toga razvilo; mnogo više nego sami statuti. 

Dobrila »un esimio compatriota« — »tutto cuore massimo pel 
popolo«, kako ga je u svojim pismima Bogišiću nazvao profesor 
Đuro Puljić iz Zadra, iskoristio je i tu priliku, da prikaže Bogišiću 
stanje hrvatskoga naroda u Istri i zamoli ga, neka bi se kod svoj ili 
prijatelja u Beču zauzeo za hrvatsko školstvo u Istri. 

»Ne bi li Vi mogli po prijateljih isposlovati, da imenuje Mini¬ 
starstvo za školskoga pokrajinskoga nadzornika (inšpektora) muža 
dobro viešta našemu jeziku i budi koliko rodoljubna, da nam još 
što uzdrži i obrani.« 

»Kad Vam bude prilika pročitajte ovaj list gospodu Jirečeku, 
prijatelju našega naroda, kojega svesrdačno pozdravljam, a iza 
toga uništite ga (list) da po čemu ne prispje, koji bi se njime mogao 
na zlo služiti.« 

»Koncem mjeseca poć mi je u Rim, stoga Vam ne mogu sam 
poslužiti glede naručenih mi štatuta, osim što ću zamoliti dotične 
župnike, da se što već za nje poštara ju, a moj tajnik će Vas oba- 
viestiti o uspiehu ...« 

I zaista je Cleva ozbiljno shvatio biskupov zadatak. Zaintere¬ 
sirao se za statute i šest mjeseci kasnije, 5. svibnja 1870. javlja Bo- 
gišiću: 

»Per incarico avuto daH’Illmo e Rmo Mr Veseovo Giorgio Do- 
brila mi sono interessato di poter avere gli statuti di Pola, Pi- 
rano, Capodistria e Cherso, ma non mi fu possibile di aveme 
pur uno. Copie manoscritte se ne trovano ma non vendibili, e 
soltanto ad inspiciendum, e verrebbero anehe affidate forse 
pella copiatura, ma sono molto voluminosi, fino ad oltre 300 
pagine, come mi venne riferito. Da Cherso non ebbi risposta, e 
percio stava sempre aspettando, per poter avere notizie anehe 
di la. Se la V. S. credera di prendere qualche determinazione 
in merito, mi trovera pronto a suoi cenni. Colla debita estima- 
zione di V. S. — Devotissimo servitore Sac. Giovanni Cleva«. 

Da li je Bogišić išta poduzeo da iziđe u susret Dobrili i bilo što 
poradio na korist našega naroda u Istri, koji mu je Dobrila tako 
živo preporučio, opisavši mu u detalje, navodeći čak i primjere 
očitih nepravdi koje se našem bijednom hrvatskom puku u Istri 
nanose? (Vidi: prijepis pisma u Milanovićevoj knjizi »Hrvatski na¬ 
rodni preporod u Istri«, knjiga I, str. 206). 

Iz dopisivanja Bogišićeva s ljudima, za koje sam smatrao, da 
bi o tome mogli povesti riječ, nisam na žalost mogao razabrati, da 
je Bogišić u tom smislu postupio i barem pokušao udovoljiti Dobri- 
linoj želji. Pa ni Jirečeku izgleda da nije ništa rekao, jer iz dopisi¬ 
vanja s Jirečekom, koje je uostalom bilo protkano s mnogo humora 
ne proizlazi da bi mu Bogišić ma što o Istri bio rekao. 

Bogišić je naprotiv bio u najtješnjim i prijateljskim vezama 
i odnosima baš s Talijanima, s kojima su istarski Hrvati vodili u 
to vrijeme najžešću borbu. Tako dopisuje s Tommasom Lucianijem, 
političkim izbjeglicom iz Labina, koji je živio i apsolutno iredenti¬ 
stički i protuhrvatski djelovao iz Venecije, zatim s prof. Luigi An- 
toniom Villarijem iz Napulja, koji ga čak jednom zgodom moli, da 
mu pošalje svoju fotografiju »kako bi ukrasio svoju sobu portre¬ 
tima i patriotima svoje domovine« Bogišić dopisuje i s Dompierijem 
iz Trsta, čiji se sin školovao u Torinu, Rimu i Napulju, te se brine 
da ga kao inženjera dobro namjesti u Austriji. Brine se da popuni 
kolekciju najljepših svjetskih razglednica Bartolijeva sina iz Trsta. 
S druge strane upućuje neke profesore iz Splita, koji bijahu pre- 

mješteni sa splitske gimnazije na gimnaziju u Trentu, da se obrate 
Dobrili u Beču za intervenciju i navodi im čak gdje će ga u to doba 
naći: u franjevačkom samostanu u Beču... 

A Dobrila piše, piše na sve strane. Od onih 700 pisama što ih 
je godišnje napisao, sigurno ih preko polovice predstavlja očajni¬ 
čki vapaj za spas potlačenoga i iskorištavanoga hrvatskoga življa 
u Istri. 

Što je god bilo pomoći, ta je pomoć bila pružena iz Hrvatske. 
Pismo Bogišiću izgleda da je bilo — kucanje na kriva vrata. 


(Vidi u Bogišićevu arhivu u Cavtatu pisma: dr Andrea Bartoli, Trst — 
Babuder, Kopar — dr Carlo Dompieri, Trst — A. Jakić, Trst — zatim: Jakšić 
Jireček — Kaznačić — Krek — Luciani — Moretti — Negrini — Puljić — Villari). 


POP FRANJO RAVNIK I NJEGOV PROGRAM 


Zagrebačko je građansko društvo bilo oduvijek sklono Istri i 
istarskim Hrvatima. Bila je to tradicija još iz Vijenčevih vremena 
(»Vijenac« je već šezdesetih i sedamdesetih godina donosio uvijek 
po neku vijest ili sliku iz Istre!), pogotovo kasnije iz doba djelo¬ 
vanja »Ćirilo-metodskih zidara« za Istru (prvi kino u Zagrebu bio 
je kino Ćirilo-metodskih zidara, kojega je sav čisti prihod išao u 
korist hrvatskih škola u Istri). 

Te su simpatije za Istru došle posebno do izražaja potkraj 
Prvog svjetskog rata, kada je trebalo spašavati istarsku djecu od 
očite smrti od gladi. Ali, o tom na drugom mjestu. 

Sklonost zagrebačkih Hrvata prema Istranima osjetio sam, ži¬ 
veći u Zagrebu kao izbjeglica iz Istre, ne jedamput i sam. No, i 
o tom kasnije! 

Bijaše to negdje krajem 1933. ili početkom 1934, kada me je 
vrlo simpatična stara gospođa, inače uvažena hrvatska spisateljica 
Antonija Kasović-Cvijić, pozvala k sebi, jer da mi ima izručiti nešto 
što će me sigurno kao Istranina zanimati i veseliti.* 

Poziv me nije iznenadio, jer to nije bilo prvi put, da me netko 
od starih zagrebačkih rodoljuba pozove ili se sam k meni uputi, 
da mi preda po koju sitnicu, koju je godinama čuvao po ormarima, 


* Antonija Kasović-Cvijić, rođena 16. I 1865. a umrla u Zagrebu 18. XII 1936., 
svršila je učiteljsku školu u Beču, a nakon toga djelovala u Zagrebu, surađujući 
naročito u pedagoškoj štampi. Bavila se dječjom književnošću i bila veliki pro¬ 
micatelj dječje književnosti kod nas. Objavila je čitav niz radova, posebno iz 
razdoblja Ilirizma: o Demetru, Lisinskom, Kuhaču, Zajcu, Karasu, Quiquerezu, 
glasovitim ženama Ilirkinjama i dr. Objavila je i mnoge prikaze o kazalištu i 
prvim javnim pozornicama u Zagrebu. Bila je među osnivačima Matice hrvatskih 
kazališnih dobrovoljaca, u kojoj smo dugo godina zajedno surađivali — ja sam 
bio preko 20 godina tajnik — u upravnom odboru. Tu sam imao prilike upoznati 
divan značaj te vrijedne rodoljubne, kulturne i javne radnice, koja je uz ostalo 
bila i prvi pionir dječjih vrtića kod nas. 

a bila je u vezi s našom Istrom. Neki su mi i pisali stanovite po¬ 
datke, moleći me da ih zabilježim, kako ne bi zauvijek propali.* 

Uvjeren da ću te naoko neznatne stvarce kada tada moći tre¬ 
bati, ja sam ih sa zahvalnošću primao i savjesno ih pohranjivao. 
Bile su to trobojne trake s natpisom »za našu Istru«, mali souveniri 
i uspomene na neku sabirnu akciju za hrvatske škole u Istri, kutije 
Družbe Sv. Ćirila i Metoda za Istru (»Narod bez škola jest narod 
bez budućnosti«) značke i slično. 

Stvari, koje mi je vrijedna stara rodoljupka predala, sadrža¬ 
vate su, osim drugih pisama, zapisa i sastavaka, 37 cedulja i 43 
listića sa kratkim životopisima glasovitih Istrana. To su: Grgur 
Belavić — Šimun Bratulić — Antun Deklenčić — Petar Antun De 
Seger — Jeronim Divljak — Grgur Franinović — Danijel Frankol 
— Matija Franković (Flaccius Illyricus) — Franjo Glavinić — Seba- 
stijan Glavinić — General Kombat — Ivan Martinušić — Đuro 
Miznić — Gabrijel Oplanić — Lovro Sinčić — Ivan Mohorović — 
Ljudevit Traversar — Josip Voltić — Šimun Vozić i konačno Petar 
Stanković. 

Na kraju piše: Sve je ovo izvađeno iz djela »Bibliografia degli 
uomini distinti dell’Istria — del canonico Pietro Stancovich, socio 
di varie accademie. Tom I—III, Trieste 1828/9. 

I zaista, prelistavši spomenutu knjigu Stankovićevu (drugo iz¬ 
danje izašlo je godine 1888.) ustanovio sam, da su sve to prijevodi 
iz ogromnog Stankovićeva talijanskog djela. 

Ovi su životopisi važni ne toliko zbog njihova sadržaja, koliko 
zbog činjenice, da je Istra davno prije hrvatskog narodnog prepo¬ 
roda rodila mnoge sinove naše krvi, koji su se istakli i pročuli, bilo 
po svojim fizičkim, uglavnom vojničkim, sposobnostima, bilo po 
znanju i snažnom duhu i umu. Njihov je utjecaj svakako djelovao 
pozitivno na hrvatski narod Istre i na njegov narodni ponos, jer se 
je, na primjer, na Kanfanarštini dugo poslije Glavinića o njemu 
govorilo, isto kao i na Supetarštini o biskupu Bratuliću. Generacije 
su prepričavale sve do, tako reći, naših dana potankosti o nekim 
velikim sinovima, koje je pojedino selo ili pojedini kraj dao. 

(Sam Stanković pisac tih životopisa imao je, poput mnogih dru¬ 
gih istarskih Hrvata, tadašnjih i prijašnjih, talijanski odgoj, što 
nije ni čudo, jer do Dobrile, nije u Istri bilo uopće hrvatskih škola. 


. , r * Ey° na primjer pisma, što mi ga je pisao jedan takav rodoljub — Ivan 
Androvie, autor talijansko-hrvatskog i hrvatsko-talijanskog rječnika: » . . . Godine 
1909. održala se u rujnu IX konferencija Hrvatske Zajednice, danas Hrvatske 
Bratske Zajednice. Baš u to doba konvencije stigao sam u Calumet, Mich. — tu 
.Je održala konvencija — i preuzeo uredništvo 'Hrvatskog radnika’. Već je bilo 
odlučeno da se u političke svrhe dade 11.000 dolara preko 'Hrvatskog radnika’. 
Ustao sam protiv toga, zapravo s&m, i zatražio da se taj novac dade u kulturne 
svrhe. Tako bi dano četiri tisuće kruna Družbi Sv. Čirila i Metoda za hrvatske 
škole u Istri. Novac je bio isplaćen i o tome sam dobio pismenu potvrdu od 
Družbe. Po mome mišljenju ova okolnost ima osobitu važnost, da se dokaže inte¬ 
res američkih Hrvata za Družbu«. — Vaš I. A 

Stanković kao sin toga puka, nije ipak mogao da ne napiše nešto 
i za svoje vjernike i sunarodnjake, pa je izdao na hrvatskom jeziku 
jednu nabožnu knjižicu »Kratak nauk karstjanski« čime je pokazao 
da dobro pozna svoj materinji hrvatski jezik). 

Sve te životopise ne kanim ovdje objavljivati, a predaleko bi 
me odvelo, kada bih objavio i sadržaj svih listova i listića. 

Na jednom mi je ipak oko zapelo: na pismu što ga je na 13. 
prosinca godine 1868, dakle prije ravnih sto godina, pisao iz Kopra 
pop Franjo Ravnik svojim dvama nekadašnjim učenicima. 

Autor pisma, pop Franjo Ravnik, rodom Slovenac iz Kranjske, 
živi je primjer, kako su se pojedini pripadnici drugih bratskih sla¬ 
venskih naroda, došavši u Istru, toliko srasli s njome i s njezinim 
čestitim hrvatskim pukom i toliko ju zavoljeli, da su je smatrali 
svojom pravom domovinom, borili se za nju i za njezine pravice, 
kao njezini rođeni sinovi. 

Kad su u Dobrilino doba pojedine hrvatske župe u Istri ostale 
bez domaćih svećenika, Dobrila je još i prije nego što je zasjeo na 
biskupsku stolicu, apelirao na mlade svećenike iz drugih slavenskih 
zemalja da pomognu hrvatskom puku u Istri, pa je tako došao lijep 
broj mladih rodoljuba i idealista, u prvom redu iz susjedne Kranj¬ 
ske, a zatim i iz Češke, da popune prazna mjesta u istarskim žu¬ 
pama. Stariji se naraštaji Istrana i sada, po dobru, sjećaju onih 
čestitih rodoljuba župnika po istarskim selima, slovenske ili češke 
narodnosti, koji su u narodno-preporodnoj borbi prednjačili i do¬ 
stojno se odužili narodu kome su služili (Gorec u Bademi, Žugelj 
u Kringi, Velikanje u Roveriji, Čeh Sekyra u Sv. Lovreču, Vanik u 
Lindaru, Elner u Brestu, Vodička u Vodicama i mnogi drugi). 

Jedan od takovih narodnih ljudi bio je i pop Franjo Ravnik, 
rođen 4. studenoga 1832. (bio je dakle 20 godina mlađi od Dobrile) 
u selu Smokuču kraj Breznice u Kranjskoj. Svršivši nauke u Ljub¬ 
ljani, Gorici i Trstu, zaređen 1855. za svećenika, zaželio je službo¬ 
vati u Istri, gdje mu se pružilo široko polje rada. 

Neko je vrijeme bio duhovni pomoćnik u Crnom Vrhu u za¬ 
padnoj Istri, zatim od 1860. do 1862. ravnatelj hrvatske pučke škole 
u Kastvu, zatim profesor neobligatnoga hrvatskoga jezika na tali¬ 
janskoj školi u Kopru i konačno župnik u slovenskoj župi Korte 
nedaleko Kopra, gdje je 1885. u pedeset i trećoj godini života i 
umro. 

Evo što kaže o njemu njegov bivši učenik, kasniji narodni vođa, 
prof. Vjekoslav Spinčić (kome je i bilo upravljeno pismo, koje mi 
je zbog svog sadržaja zapelo za oko i koje stoga ovdje objavljujem): 
Uz pomoć đaka koji bijahu njegovi učenici u Kastvu, izdao je s nji¬ 
ma prvi hrvatski koledarić u Istri »Istran« godine 1868. i 1869. 
Hrvatski jezik koji je podučavao školske su vlasti zvale slavenskim 

»slavo«, on sam zvao ga je najradije »jugoslavenski«. Kako nije bilo 
udžbenika on je sam sastavio hrvatsku slovnicu, po kojoj je podu¬ 
čavao đake. Jako je zgodno sastavljena, kaže Spinčić, pak je škoda 
što nije potpuna. U ostavštini profesora Frana Frankovića nađen je 
i popis knjiga Ravnikove knjižnice, iz godine 1876. Zabilježene su 
203 knjige, što je za tadanje prilike bio lijep broj za jednog našeg 
intelektualca. Osim nešto crkvenih, uglavnom su to bile knjige na¬ 
ših pisaca kao: Daničića, Miklošića, Macuna, Račkoga, Crnčića, Ber- 
čića, Kurelca, Mažuranića, Dobrovskoga itd. Bio je narodnjak u 
punom smislu riječi. Narod Koparštine izabrao ga je bio 1867. za¬ 
stupnikom u Istarskom saboru, ali mu je talijanska saborska većina 
poništila izbor, jer je tražio da u saboru govori hrvatskim jezikom. 

Uostalom evo doslovnog teksta pisma, što mi ga je među osta¬ 
lim papirima predala dobra i vrijedna rodoljupka Antonija Kasović- 
-Cvijić. 

On ga je pisao svojim bivšim učenicima Spinčiću i Lučiću. Puno 
je plemenitih savjeta, puno ljubavi i etike, bez truna mržnje prema 
talijanskim političkim protivnicima. 

No, najbolje da ga objavimo u cijelosti: 

Mili mi Spinčiću a dragi mi Lučiću! 

Prošlu sriedu u jutro, zapustiv toplu posteljicu, spremljao sam 
se na svakdanji posao te razmišljao: što da činim danas kao pop, 
što kao učitelj jugosl. jezika a što kao domorodac, kad mi netko 
pokuca na vrata. Na zapovjed: ustupite! mi prerade pismonoša po- 
debeli savitak. Otkuda ? Iz Gorice. Tko piše? Gledah vrtjah listom 
s desne na lievu, preobmuh, te na leđici sladka mi imenu: Spinčić 
i Lučić. 

Srce mi zaigralo: zaboravih za čas, da sam u Kopru, prestavih 
se duhom u Kastav, a to baš u učionu Kastavsku. Tu vidim u zad¬ 
njoj klupi dečka tanka stasa, rumene kose, bliedobielog lica, višeput 
zamišljena (za me onda raztrešena) za sve — izvan računstva veoma 
sposobna, saučenikom ubadljiva a učitelju poslušna i udana: to ti je 
danas Lučić: pjesnik — domorodac — rodoljub — Hrvat. Hvala 
Bogu! — 

U predzadnjoj klupi, a to baš u sriedini za Korićem vidim dru¬ 
goga dečka: nizka stasa, crne kose, rumena lica, zimi podkovana a 
ljetom bosonoga, veoma mirna, tiha, koji se je bojao palice kao 
vraga, našinstvu u svem udana nu švabstvu izključno suprotivna, a 
to ti je danas bogoslov Spinčić: rodoljub, iskren Hrvat: hvala 
višnjemu! 

Sinci moji, nemožete dokučiti, što ćuti moje srce u hipu, kad 
vam to pišem. Suze mi udaraju na oko, one blažene suze, riedke 
suze, jerbo jih poćuti srce moje veoma riedko, a to su suze iskrene 
radosti. 

Spominjen se sada blažene dobe, kad smo zajedno pjevali: 

Rado ide Srbin u vojnike . 

Prosto zrakom ptica leti . 

u kojih piesmah je onda Anzelmo predpevao, Lučić sekundirao 
a Spinčić samo rieči izgovarao, jer nije bio onda pjevač. Spominjam 
se, da biasmo onda svi jednog duha, jednog srca, svi se Ijubljasmo 
međusobno i svi Ijubljasmo naš narod. Razlika biaše onda među 
nami jedina: da sam ja pjevao srcem, što je bilo višeput u žestokoj 
vatri, med trnjem, a vi pjevaste srcem nedužnim, videći samo cvie- 
tje; ili: ja sam vam bio onda učiteljem a vi moji učenici. 

Radujem se, što klica, koju zasadih u vaša nježna mlađahna 
srca, nije izumrla, nego da je rastla bujno; jerbo sad već cvate i 
plodi. Radujem se, da domoljub je, što sisaste već majčinim mliekom, 
nije se u vas pokvarilo, kao što se pokvari kod mnogih u gimnazii 
na sramotu sebi i rodu, a na golemu štetu domovini. 

Da je tužna Istra prije desetak godina imala takove bogoslove, 
kao što ste vi, ne bi toli razcviljena te jednom nogom već kraj pro¬ 
pada. Bog vas dakle poživi, sinci! Obadvema priporučim, da učite 
čim marljivije staro slovenski jezik. G. Kociančić će vam biti o tom 
podpora, kao biaše njekada i meni. Čitajući staro slovenski obogatiti 
ćete si jezik, a što je još više, ulaziti ćete u svetišće obće-slovan- 
skoga jezika. Vi Lučiću budete onda razumjeli Kolara, Mickievića, 
Puškina i ostale pjesnike. 

Priporučim vam, mili Lučiću i talianske klasike; njim bo imaju 
zahvaliti Dubrovčani svoju izvrsnost. Vi udarate na liriku, dakle 
čitajte: Torguato Tasso, Petrarca, Ariosto i ine lirike, prispodab- 
Ijajte Gundulića s ovimi, i vidjeti ćete, koliko si je naš Ive od njih 
isposudio. 

Radeć tako, sinci moji, na narodnom polju sam uvjeren, da tim 
nećete zanemariti bogoslovja. Ako i ne naučite svih školastičnih, 
za-i prepredenih filozofičkih tankostij, ništa zato; jer u Istri se ne¬ 
ćete s nitkim o dogmatici pravdati. Viera Isusova je prosta i lahko 
razumljiva: samo da je vaš život, naša ćudorednost neporočna, ne¬ 
oskvrnjena: više valja poštenjak nego izpreden mudrac. 

Priporučim vam također uljudnost i ljubav prema Ijudim, koji 
nisu naše narodnosti. Nukajte Slovence, da uče hrvatski: naš budući 
jezik svih jugoslovanov; ne mrzite Talianov, kao što oni nas mrze, 
živite sa svimi u slozi. 

Ako vam je moguće uvesti podučevanje u našem jeziku, uve¬ 
dite, scienim bo, da bi se mnogo istarskih TaManov naški učilo, n. pr. 
Bersenda, Pitacco, Apollonio, Vrbanac i.t.d. Čitajte š njimi kakovu 
lahko razumljivu knjižicu, tumačite i razgovarajte se š njimi. 

Spise što mi poslaste za koledar, ću čim prije staviti na gusto 
rešeto. G. Dobrili sam već o tom pisao te vas priporučio. 

Prvi koledar je siromah. Što sam opisao o našoj povjesti, su 
mi prekrižali za ljetos a za napreda lje neće! 

Sdružimo naše pojedine sile i budemo spasiti sve!! — Radujem 
se, da ćemo unaprijed skupa popovati te raditi za naš narod, za 
Istru. — Opišite mi točno vaše stanje u semeništu, kako i koji nauci 
se predavaju etc. 

Pozdravim srdačno sve Libumjane (osobito vas Kastavce) sve 
Hrvate i sve poštene Istrane, i sam iskrenom ljubavlju 

u Kopru na Lucijinu 1868. 

Vaš iskreni prijatelj 
Pop Franjo Ravnik 

Za blagdane ću vam poslati (ako bogovi ne lažu) peticu, da si 
grla nakvasite. — 


(Opaska! Lučić je bio rodom iz Kastva. Umro je od sušice vrlo mlad i nije 
uopće stigao da razvije svoj pjesnički talent) 

ISTARSKI TROLIST: 

LAGINJA — SPINCIĆ — MANDIĆ 

Hrvatski preporod u Istri odvijao se u tri pravca: na prosvjet- 
nom, gospodarskom i političkom polju. Teško je reći, koje je od tih 
triju područja nacionalnoga rada bilo važnije. Narod je bio bez 
ijedne škole, bez ijedne svoje knjige, bez ijedne novine. Trebao je 
dakle prosvjete, škola, knjiga i novina. 

Ali hrvatski je živalj bio i gospodarski zaostao, te je naročito 
u nekim kotarima bio potpuno ovisan o talijanskim lihvarima, koji 
su ponegdje bili apsolutni vlasnici čitavih sela. Trebalo ga je, dakle, 
i gospodarski preporoditi, spasiti i istrgnuti iz ruku talijanske grad¬ 
ske gospode, koja su uz takovo stanje bila gospodari ne samo nje¬ 
gove imovine nego i njegove duše. 

Politički bilo je još gore. Unatoč goleme brojčane nadmoći na¬ 
rod nije imao u svojim rukama ni općinske ni pokrajinske uprave. 
Sve su to držali Talijani, koji su imali u pokrajinskom saboru u 
Poreču 26 svojih zastupnika, od 30 koliko ih je sabor brojio. Samo 
su 4 bila naša, iako je po službenoj statistici iz 1846. Talijana u Istri 
bilo samo 60.040 naprama 134.455 Hrvata i 31.955 Slovenaca. 

Razumljivo je, da su naši prvaci, koji su radili na nacionalnom 
osvješćivanju naroda bili u sto briga, gdje da prije započnu. 

Sreća je bila da je hrvatski narod Istre baš u tim sudbonosnim 
časovima imao na čelu vođe, koji su bili u stanju, da ga u isti mah 
i gospodarski i prosvjetno i politički preporode i organiziraju. 

Trolist Laginja—Spinčić—Mandić idealno je povezao tri razne 
osobine čovječjega značaja. 

Laginja je bio čovjek sitnoga rada, marljiv kao crv, koji je po¬ 
znavao svakoga istarskoga čovjeka i njegove potrebe u dušu, te je 
imao izvanredno mnogo smisla za gospodarsku organizaciju. Zaslu¬ 
ge Matka Laginje na gospodarskom podizanju istarskoga sela neće 
nikad biti dovoljno prikazane i ocijenjene. On je bio pokretač i 
osnivač svih gospodarskih društava, seljačkih poljoprivrednih i nov¬ 
čanih zadruga, od kojih je bila osobito važna »Istarska posujilnica« 
u Puli sa svojom podružnicom u Pazinu. 

Vjekoslav Spinčić 


Neizmjerno je velik bio rad, što ga je na tom polju, na polju 
gospodarskog osamostaljivanja naroda, izvršio Matko Laginja. Nije 
ga uzalud prozvao narod »Ocem Istre«. Samo je dva svoja velika 
muža hrvatski narod počastio imenom oca: Antu Starčevića, pro- 
zvavši ga »Ocem Domovine« i Matka Laginju, prozvavši ga »Ocem 
Istre«. 

Drugi član istarskoga trolista Vjekoslav Spinčić bio je političar 
velikih poteza. On je već po svom zvanju (bio je profesor) bio u 
prvom redu prosvjetni radnik i neopisive su njegove zasluge za pro¬ 
svjetno pridizanje istarskoga seljaka. Ispravno shvativši, da se samo 
prosvijećeni narod može gospodarski i politički razviti i oduprijeti 
protivniku, on je preuzeo na sebe lavlji udio na prosvjetnom polju. 

Matko Mandić 


Već kao profesor na koparskom učiteljištu, koje nije bilo hr¬ 
vatsko, on odgaja čitavo jedno pokoljenje zanosnih trudbenika i 
budućih pionira na hrvatskoj narodnoj njivi. Kasnije kao pred¬ 
sjednik Družbe sv. Ćirila i Metoda radi kao crv na podizanju hr¬ 
vatskih škola po najugroženijim kotarima. Istodobno podržava naj- 
tješnje veze sa Zagrebom i zagrebačkim političarima, a u Beču, 
u Carevinskom vijeću, sa svim krugovima koji su mogli koristiti 
hrvatskom narodu u Istri. U katoličkoj Austriji i njegovo mu je sve¬ 
ćeničko zvanje znalo ponekad lijepo poslužiti. Pisao je članke, ras¬ 
prave, knjige, svagdje je bio prisutan, gdje je trebalo, svagdje po¬ 
sredovao, uvijek u pokretu do zadnjeg daha života. Još kao 80-gođi- 
šnji starac on piše na sve strane i dokazuje hrvatstvo Istre. 

Treći član istarskoga trolista bio je prof. Matko Mandić. On je 
kao urednik glavnog glasila hrvatskog narodnog pokreta u Istri, 
NAŠE SLOGE, bio prava narodna trublja budnica. 

Porečki ga sabor dobro pamti. Izvrstan govornik, inteligentan, 
duhovit, bio je na glasu kao najtemperamentniji i najborbeniji za¬ 
stupnik. Kad bi on progovorio, (uvijek je govorio samo hrvatski, 
iako sabor do zadnjega dana nije nikada htio hrvatski jezik priznati 
u saboru) svojim je žarom, svojom žestinom i jetkošću udarao kao 
maljem. Nije ga mogla nadglasati ni plaćenička galerija sastavljena 
od gradske rulje, koja je bila često nesnosna. 

Jao si ga onome, koga je Mandić uzeo na nišan u »Našoj slozi«. 
Razgolićio bi ga u razgovorima »Franine i Jurine« (posebna šaljiva 
rubrika!) i izvrgao ga ruglu čitave Istre. Najžešće je udarao na 
»šarenjake« i »podrepnice« talijanske tj. na one naše odrode, koji 
su se prodali za zdjelu leće. 

Iako je bio svećenik nije se žacao udariti ni na samoga bis¬ 
kupa, kad bi se ogriješio o probitke njegova naroda. 

Tako je bio došao u žestok sukob s glasovitim hrvatožderom, 
porečkim biskupom Ivanom Krstiteljem Flappom, podrijetlom Fur- 
lanom, koji je bio veliki progonitelj hrvatskoga jezika i bogoslužja 
u crkvi. Poznata je ona Mandićeva apokrifna »biskupska poslanica«, 
što ju je podmetnuo biskupu Flappu uoči izbora za istarski sabor 
1895. 

Na uvodnom mjestu »Naše Sloge« objavio je naime pod naslo¬ 
vom »Biskupova nauka« divnu jednu poslanicu u kojoj daje sve- 
ćesntvu porečke biskupije upute, kako imadu raditi u narodu pri¬ 
godom izbora, jer se tu ne radi samo o tjelesnom kruhu ,nego i o 
duševnom boljitku naroda. 

»Vi znate, poštovana braćo,« piše tobože biskup Flapp u toj 
poslanici svome svećenstvu,« da slovinski puk u našoj pokrajini po- 
trebuje u mnogo i mnogo mjesta svoje škole i svećenike, koji bi 
posve razumjeli njegov jezik i njegove potrebe. Vi znate, da taj 
puk čami u svakom zlu i zapuštenosti od koje ga dosadašnja sa¬ 
borska većina nije znala ili htjela izbaviti...« Zatim preporučuje 
braći svećenicima neka hrvatskome narodu idu na ruku i u crkvi 
i izvan nje, neka ga upućuju mudrim savjetom i dobrom poukom, 
kako će se pridići i osoviti na svoje noge, te prestati biti zasužnjen 
u politici i javnoj upravi. Poslanica na kraju završava ovom prijet¬ 
njom svećenstvu: »Koji od vas, poštovana braćo, ne bi vršio ovom 
i drugom prilikom svoju dužnost, na njega će prije ili poslije pasti 
prokletstvo naroda i Boga Oca, Sina i Duha Svetoga Amen! Dano 
u Poreču, 1. travnja 1895. Ivan Krstitelj , biskup«. 

Lijepe kršćanske misli, kojima je vrvjela poslanica zavele su i 
samoga državnog odvjetnika, koji je bio uvjeren, da je jednu ovako 


11 Istarski zapisi 


161 


plemenitu poslanicu mogao zaista sastaviti samo jedan pravi krš 

ćanski biskup, pa ju je propustio. 

Međutim je Flapp bijesnio. Tužio je Mandića sudu, stvar se 
dugo povlačila i konačno je negdje zaspala. Ali lekcija je bila iz¬ 
vrsna i uzbunila je svojedobno čitavu Istru, a narod je Mandića, 
koji se prem i sam svećenik, nije žacao ustati protiv biskupa, kad 
je taj radio protiv hrvatskih narodnih probitaka, još većma zavo¬ 
lio, pa mu je prigodom narednih izbora poklonio svoje posvemašnje 
povjerenje. 

To su eto bila tri svijetla značaja u hrvatskoj političkoj borbi 
Istre. To trojstvo u jedinstvu sa svojim individualnim osobinama 
tvorilo je jednu snažnu cjelinu, koja je u hrvatskome preporodu 
Istre odigrala zaista veličanstvenu ulogu. 


ZAPIS O LAGINJI 

O Matku Laginji, uz Dobrilu zaista najvećem sinu hrvatske 
Istre, moglo bi se napisati ne zapis, ne knjiga, nego čitava jedna 
knjižnica. 

Njegov je rad za narod bio tako svestran i tako tijesno povezan 
sa svakom pa i najneznatnijom narodnom akcijom u Istri, da se 
bez pretjerivanja može ustvrditi, da je nemoguće naići na čovjeka 
Istranina — Hrvata, koji je živio između 1880. i 1930., koji nije 
barem jednom osobnom uspomenom, i to lijepom i dobrom, vezan 
uz njegov svijetli i plemeniti lik. 

O desetoj godišnjici njegove smrti 18. III 1940. (umro je 18. 
ožujka 1930. u Zagrebu i pokopan u arkadama na Mirogoju) izdao 
sam kao zadnji urednik lista ISTRE poseban broj posvećen njegovoj 
uspomeni. Svi su se obredali svojim dirljivim uspomenama, od rad- 
nika u brodogradilištu u Kraljevici Josipa Grakalića do sveučiliš¬ 
nog profesora Zuglie, biskupa Bonefačića, bivšeg velikog župana 
Rikarda Lenca, novinara Ivana Peršića i još mnogih drugih zna¬ 
nih i neznanih. I svaki je od njih utisnuo po koji kamenčić, lijep 
i blistav, u njegov spomenik, trajniji od mjedi. 

Bude li se ikada itko od mlađega naraštaja pozabavio pisanjem 
i istraživanjem hrvatskoga narodnoga preporoda u Istri, (a to bi 
bilo i poželjno i preporučljivo) svagdje će i u svakoj prilici nailaziti 
na — Laginju. 

Da mu bar nekoliko olakšam trud evo mu najpotrebnijih po¬ 
dataka: 

Dr Matko Laginja bio je najmlađi član »istarskog trolista«. Ro¬ 
dio se 10. kolovoza 1852. u Klani. Svršio je gimnaziju u Rijeci, gdje 
mu je bio profesorom Fran Kurelac i potkraj, u 7. razredu, Tadija 

Matko Laginja 


Smičiklas. Pravo je studirao u Zagrebu i Gracu, a posebno još trgo¬ 
vačke nauke na Trgovačkoj akademiji u Trstu. Službovao je kratko 
vrijeme kod gradske općine u Zagrebu, ali je na nagovor svog četiri 
godine starijeg mještanina Vjekoslava Spinčića otišao iz Zagreba na 
nižu plaću, ali za narod na mnogo važniju dužnost: tajnika općine 
Kastav. Općina Kastav je bila zapala u težak položaj krivnjom 
državnih i pokrajinskih vlasti, pa je trebalo naći mlađeg čovjeka,, 
vješta i sposobna, koji će znati parirati makinacijama tadašnjih 
oblasti. Sredivši općinske poslove, ode na advokatsku praksu u Vo- 
losko pa u Trst, nakon čega na želju narodne stranke odlazi u Pulu 
i tamo otvara odvjetničku pisamu. 

Narod ga je neobično volio i cijenio, a cijenili su ga zbog nje¬ 
govih vrlina kao čovjeka i javnog radnika i sami njegovi protivnici 

Talijani. Uživao je neograničeno povjerenje i ljubav naroda Istre, 
te je od 1883. bio neprekidno zastupnikom u Istarskom saboru. 

On je 16. kolovoza 1883. prvi put progovorio hrvatskim jezikom 
»Poštovana gospodo Latini! Izbor u Pazinu... « Dalje nije dospio 
jer su i on i naši zastupnici morali bježati iz sabornice pred nahuc- 
kanom ruljom, koja nije nikada htjela dopustiti hrvatsku riječ u 
Istarskom saboru. Od godine 1891. bio je zastupnik u Carevinskom 
vijeću (parlamentu) u Beču, gdje je slovio kao jedan od najodlični- 
jih političkih govornika. Na svibanjskim izborima za Carevinsko 
vijeće 1907., koji su značili pravi plebiscit, i na kojima su bili go¬ 
tovo jednoglasno izabrani Spinčić, Mandić i Laginja, on je sam 
dobio 13.191 glas. To je bila najveća politička pobjeda i sjajna afir¬ 
macija hrvatskoga naroda u Istri kojemu su se stoljećima odricala 
sva, pa i naj osnovni ja narodna i ljudska prava. 

Kada je malo nakon toga 9. lipnja 1907. Laginja došao na 
glavnu godišnju skupštinu Družbe Sv. Ćirila i Metoda u Pazinu, 
dočekalo ga je preko 20 tisuća naroda, a seljaci mu raspregoše ko¬ 
nje s kočije i u neopisivom ga zanosu poniješe na ramenima od 
kolodvora do Narodnog doma. U Puli je ostao do 1915. Iza prevrata 
1918. došao je u Zagreb i bio član »Privremenog narodnog predstav¬ 
ništva« u Beogradu, a biran je i u prvu Narodnu skupštinu, te je za 
vlade Stojana Protića kao član Narodnog kluba bio ban Hrvatske, 
Slavonije i Dalmacije. 

Umro je 18. ožujka 1930. Njegov je sprovod bio veličanstven. 
Naj viđeni je ličnosti, kulturni i politički radnici, razna društva i 
ustanove, predstavnici grada Zagreba s načelnikom na čelu, oko 50 
tisuća ljudi, među njima 2500 istarskih Hrvata izbjeglica, ispratiše 
ga na njegovom posljednjem putu. 

U mladosti bavio se lijepom knjigom, skupljao narodne pjesme 
i proučavao domaću povijest i pravne spomenike. U Ravnikovom 
koledaru »Istran« iz godine 1870. štampana mu je i prva pjesma. 
U Šenoinu »Vijencu« 1879. tiskane su mu »Istarske pričice« pune 
vedrine i zdravoga humora. Još za svoga boravka u Kastvu kao 
općinski tajnik napisao je veselu igru iz domaćega života u kastav- 
skom narječju »Šilo za ognjilo«, koja se je u tamošnjoj Čitaonici 
nekoliko puta s velikim uspjehom davala (prvi put 1881). Za pouku 
i zabavu narodu sastavio je »Basne« u stihovima koje su bile pune 
pučke filozofije i pravo štivo za puk. Velikim je marom uredio i 
u nakladi »Naše sloge« izdao godine 1880. »Istarske narodne pje¬ 
sme«. Tiskom tiskare Dolenc u Trstu izašla je 1880. njegova knji¬ 
žica »Kastav grad i općina« prva monografija Kastva i Kastavštine. 
Na njemačkom jeziku napisao je brošuru »Austrija i hrvatsko pita¬ 
nje«, a u časopisu »Pravo« koji je izlazio u Zadru napisao je studiju 
o Vinodolskom i Kastavskom zakoniku ili »statutu«. 

Njegovom su zaslugom osnovane tako reći sve gospodarske 
organizacije, »Gospodarska zadruga« i »Delavska škola« u Kastvu, 
»Vinarska zadruga« u Bademi, »Istarska posujilnica« u Puli i Pa¬ 
zinu, društva za štednju i zajmove u Buzetu, Medulinu, Lošinju, 
Voloskom itd. Tim sitnim gospodarskim radom postizavalo se za- 
mjeme uspjehe i spašavalo na hiljade i hiljade naših ljudi i poro¬ 
dica od propasti. 

Laginja je potekao iz naroda, od seljačkih roditelja i nikada se 
nije udaljio od naroda. Istarski je seljak grcao u dugovima, eko¬ 
nomski zarobljen bio je potpuno u rukama talijanskih lihvara u 
gradićima, nacionalno neosviješten, pretežno nepismen i preziran od 
tuđinske gospode, osjećao se prezrenim i manje vrijednim. 

Svojim ljubaznim i prijateljskim ophođenjem sa svakim, a na¬ 
pose sa hrvatskim seljacima, razumijevanjem i zanimanjem za sva¬ 
čije potrebe, pa i one najsitnije, Laginja je ubrzo osvojio srce sva¬ 
koga istarskoga čovjeka. 

On je dobro uvidio da je za buđenje narodne svijesti potrebno 
u prvom redu našega čovjeka gospodarski ojačati, osoviti ga na 
vlastite noge, osloboditi i spasiti ga iz pandža talijanskih lihvara, 
uliti mu vjeru u vlastitu snagu i moć, udružiti ga na zadružnoj 
osnovi i tako mu olakšati teško breme života. 

Laginja je u tom bio do krajnosti požrtvovan i nesebičan i nje¬ 
mu se jedinome može zahvaliti gospodarska organizacija i emanci¬ 
pacija hrvatskoga življa u Istri, koji je tako ojačan, tako osviješten 
imao već jake i solidne temelje, da je mogao izdržati najužasniji 
pritisak u svojoj povijesti — dvadeset i sedam godina talijanske 
okupacije i, u modernoj povijesti čovječanstva nezapamćenog, faši¬ 
stičkog divljanja. 

Narod je instinktivno osjetio tko mu je pravi prijatelj i otac, 
pravi narodni čovjek, pa ga je još za njegova života prozvao čas¬ 
nim imenom »OCA ISTRE«. 

Za narod sve za sebe ništa! To je bila njegova životna 
lozinka. 


. . Spomenemo li još da je u životu bio veoma skroman, čak siromašan te ds 

č+r/co * T1 l rovmi ka< L b i v ?l ban » .siromašno živio i siromašno umro, rekli smo sve 
sto se o tom uz Dobnlu — sigurno najvećem istarskom sinu, moglo reći. 

Ne mogu propustiti da, i opet jednom, citiram jedno Laginjino pismo 

Dok je godine 1920. bio banom Hrvatske, Slavonije, Dalmacije i Međumurja 
zamolio ga je jedan siromašni stolarski radnik, istarski izbjeglica zaposlen u 
ugljenokopu u Kreki u Bosni, imenom Josip Laginja, neka bi mu kao svom Jiro^ 
masnom i bolesnom nećaku, poslao malu pomoć, po mogućnosti kakvo svoie stare 
iznoseno odijelo. 

Laginja, hrvatski ban, odgovorio mu je da nema na žalost ponošenih odijela, 
koja bi mu mogla poslužiti, jer da svoja odijela sam istroši tako da više nisu 
za nošenje. 

U pismu mu preporučuje, neka se ne žuri kući u Istru, »kamo nas starina 
mila sve zove«, jer da je njegovo rodno mjesto, baš na međi kao na inat od 
Talijana zaposjednuto. On da će već sam javiti njegovima kod kuće, gdje se na¬ 
lazi i gdje radi. 


Ujedno mu preporučuje, neka ne zaboravi da mu je rodno ime Laginja i »da 
to ime čuva u poštenju i dobru glasu«. 

Poslao mu je dvije stotine kruna pomoći. 

Komentator toga pisma odvjetnik Šime 2užić, koji je tada živio u Tuzli i 
koji je dobro znao za taj slučaj, popraćuje ga riječima: 

»Koliki bi od onih na vlasti bili oklijevali da, na temelju svoje moći i polo¬ 
žaja, stvore svome rođaku udoban i bezbrižan život na račun općenitosti ili na 
štetu pozvanijih i sposobnijih, a kamo li da gledaju bespomoćno, da njihov rod 
oskudijeva u odijelu. Kao banu Hrvatske njemu doista nije bilo teško naći, sve 
u zakonskoj i besprijekornoj formi, svom inače sposobnom rođaku radniku bolji 
položaj. 

Ali Matko Laginja, narodni ban Hrvatske, istarski seljački sin, neće protek¬ 
cije, nego imade i svoju strogu savjest, koja mu veli da ga narod nije postavio 
na onaj položaj koji zauzimlje, da pomaže i bogati sebe i svoje, nego da pomogne 
svome narodu . . . « 


• Bf0j 34. 


(I Trsta 2i, agasta 1884. 

Zastupnik hrvatske stranke, g. 
Laginja, hoće đa progovori proti iz¬ 
boru nekih zastupnikah talijanske 
stranke, a u obranu zastupinkah hr¬ 
vatske stranke. 

Izreče; »Visoki sabore1 Gospođo 
Latini i nemože dalje. 

Podpređsjednik saborski, imeno¬ 
van za takova na pređiog cesarske i 
kraljevske vlade, g. đr. Amoroso, 
uzimlje klobuk i izlazi iz sabornice. 
Svi zastupnici talijanske stranke, med 
njinu i carsko-kraljevskih kotarskih 
glavarab i drugih, siiede g. dr, Amo- 
rosa, kao četa svojega četovođju, kao 
vojska svoga zapovjednika. Skladno 
s njimi radi se na galeriji. Tu se 
lupa, tu se kriči, kreči, dere, psiče i 
viče: „faora, JuoraK Povjerenik 
cesarsko-kraljevske vlade sjedi na 
svom mjestu i šuti. Saborski pred¬ 
sjednik pozivlje svjetinu na galeriji, 
da bude mirna, al kad ga nehtjede 
poslušati, dade ju iz galerije oapraviti. 

2 Ostadoše na svojih mjestih samo sa¬ 
borski povjerenik, saborski stenografi, 
saborski sluga, dva novinara i četiri 


Istarskim Hrvatima nije nikada 
bilo dopušteno da u Istarskom sa¬ 
boru progovore u svom jeziku. 
Laginjin pokušaj da 21. kolovoza 
1883. u saboru u Poreču progovori 
hrvatski bio je silom spriječen. 

DRUŽBA SVETOGA ĆIRILA I METODA ZA ISTRU 


Da bi se mogao ispravno shvatiti i ocijeniti rad Družbe S\ : 
Ćirila i Metoda za Istru i besprimjerno veliku ulogu, što ju je ona 
izvršila u preporodu hrvatskoga naroda u Istri potrebno je osvje- 
tliti neke događaje, koji su joj prethodili i izazvali njezin osnutak. 

Nesretni rat Austrije s Prusijom i njezinom saveznicom Ita¬ 
lijom godine 1866. imao je za Austriju kao posljedicu gubitak Mle¬ 
tačke, koju je morala prepustiti mladoj, jošte sasvim neujedinjenoj, 
kraljevini Italiji. Na taj se je način talijanska granica približila, 
takoreći, do pred vrata Trsta. 

Taj uspjeh, koji, doduše, nije bio izvojevan talijanskim nego 
pruskim oružjem, budući da su Talijani u tom ratu, na kopnu i na 
moru, bili od Austrije potučeni, mladim je talijanskim nacionali¬ 
stima samo povećao i bez toga veliki apetit. 

A taj nije bio malen ni prije toga. Ta već je 1845. glavni sto¬ 
žer sardinskoga kralja Karla Alberta tvrdio, da »strateške granice 
nove Italije moraju biti na istoku na Bitoraju, a na sjeveru pred 
Ljubljanom, te da moraju obuhvatiti Istru, Rijeku, Kraljevicu i 
Krk, te Idriju i Logatec«. (U brošurici: »Le Alpi che cingon lTtalia, 
considerate militarmente.« — Torino 1845.)* 

Što se tiče hrvatskoga življa, koji nastava te krajeve, njega se 
htjelo odnaroditi. Pacifico Valussi, Furlan, koji je još 1849. pisao 
da Trst treba biti dodirna tačka triju velikih rasa (njemačke, tali¬ 
janske i slavenske), a Istra neutralna zona i prelazno područje za 
Hrvatsku i Italiju, zahvaćen probuđenim iredentizmom, mijenja 
godine 1861. svoje mišljenje, pa u jednoj brošuri izdanoj u Mle¬ 
cima kaže o istarskim Slavenima, da su raspršeni i rascjepkani, te 
nesposobni, da se razviju do jednoga naroda, pa da moraju nestati 
u moru talijanstva. 


* Sve do pojave talijanskog iredentizma u Istri, istarski su Talijani i sami 
bili svjesni, da je Istra u svojoj ogromnoj većini slavenska. Oni su se prema 
Slavenima tako odnosili, pa su pojedini istarski rodoljubi-Talijani objektivno pri¬ 
znavali općeljudske i historijske pozitivne značajke istarskih Hrvata. Tako je 
Giovanni Antonio Facchinetti iz Vižinade u Kandlerovoj »Istrii« godine 1847. donio 
jedan vrlo ljep i objektivan prikaz povijesti istarskih Hrvata, njihove narodne 
običaje i život, pod naslovom: »Gli Slavi istriani«. 

Upravni odbor Kluba Cirilo-Metodskih zidara u Zagrebu 1894. Stoje: dr Stu- 
nić, Levin Pole, Milan Kučera, Mirko Oršanić, Albert Stđttler. Sjede: 
Milan Ogrizović, Vjekoslav Spinčić, N. Kornitzer, Drag. Freudenreich, 

M. Ratković 


Čitava politika mlade Italije vođena je u tom duhu. Njezini 
su službeni predstavnici javno izjavljivali: »Anektirajmo odmah 
Istru, Trst i Goričku, a Slavenstvo će se iz tih krajeva, budući naci¬ 
onalno neosvješteno, za najkraće vrijeme potalijančiti.« 

Ni glasoviti Cavour nije bio daleko od toga mišljenja, no kao 
dobar političar nije odobravao nasilne asimilacije, nego je računao 
na progresivan razvoj talijanstva i na njegovu moralnu snagu. »Po¬ 
zvani da izvrše to povijesno dozrijevanje — rekao je Cavour — bit 
će naši sinovi, a možda i unuci... « On se je bojao, da si takovim 
nasilnim odnarođivanjem ne stvori od Hrvata neprijatelje. 

Međutim su kasniji političari bili u tom pogledu sve nasrt- 
ljiviji. Predsjednik talijanskog parlamenta Ricasoli 1866. traži, da 
se odmah zaposjednu te pokrajine. U tom duhu rade kasnije Cairoli 
i Crispi i sva ostala službena i neslužbena talijanska politika. 

Na desetke se knjiga i brošura izdaje o tom pitanju, na stotine 
se članaka piše i jadranski iredentizam postaje središnja točka tali¬ 
janske vanjske i unutrašnje politike. 

Istarski Talijani provode tu politiku svojih prekomorskih suna¬ 
rodnjaka svjesno i smišljeno. Užurbano se radi na tom, da se neu¬ 
kog i neprosvijećenog, a nacionalno još neosviještenoga hrvatskog 

seljaka u Istri potalijanči. Vlast je u njihovim rukama, oni su go¬ 
spodari općina i svih ustanova. Inteligencija je sva u njihovim 
rukama. Svi činovnici, svi učitelji, liječnici, odvjetnici, trgovci, sve 
su to sami Talijani. Iznimku čine hrvatski svećenici, koji su potekli 
iz seljačke kolibe, pa poznaju narodne potrebe i nevolje. Ti su 
međutim razbacani po zabitnim seoskim župama, pa su talijanskoj 
iredenti neopasni. Uostalom oni su i sami posljednjih desetljeća 
odgajani u talijanskim ili njemačkim školama, mnogi i odnarođeni, 
pa je sve što mogu hrvatskome narodu učiniti jedino to, da s njime 
progovore u njegovom materinskom jeziku. Oni bi i sami bili tre¬ 
bali pravog nacionalnog osvještenja. 



Rikard Katalinić Jeretov, blagajnik 
Družbe Sv. Cirila i Metoda 


Hrvatski je narod u Istri spavao i izgledalo je, da će pod tako¬ 
vim prilikama uskoro i za navijek zaspati. 

Ta odakle je mogao čekati pomoći? 

Hrvatska se i sama istom budila, Gajevo ilirstvo bila su više 
gospodska posla, daleki neki i magloviti idealizam, koji nije 
dopro u seljačke kolibe, a osim toga kako je brzo bljesnuo tako je 
i brzo nestao. Apsolutizam od 1850. do 1860. zakrenuo mu vratom. 

Hrvatska je i sama imala kod kuće teških borba s Mađarima 
i probuđenim mađarskim nacionalizmom, pa nije imala vremena da 
se bavi problemom daleke periferije, koja je osim toga u to doba 
bila u Hrvatskoj i veoma malo poznata. 

I sam hrvatski sabor na sjednici održanoj mjeseca veljače 1861. 
naglasuje samo hrvatska prava na Dalmaciju i Rijeku. Na jednom 
sastanku južnoslavenskih povjerenika održanom u Zagrebu u rujnu 
1860. bili su pošli samo malo dalje. Spominju rijeku Rašu kao gra¬ 
nicu Jugoslavije. 

To se zbivalo u isto vrijeme, kada su najistaknutiji talijanski 
političari i kulturni i javni radnici svjetskoga glasa grlato izvikivali 
sveta talijanska prava na Istru. 

I baš u času, kad je izgledalo da je smrt hrvatskoga naroda u 
Istri neminovna, dogodi se čudo. 

Narod u Istri još i danas vjeruje, da njegovom sudbinom odlu¬ 
čuje Božja Providnost i da ona nad njime bdije, te da nikad neće 
dopustiti da umre, da ga se zatre. Uvijek će u zadnji čas doći nešto, 
što će ga spasiti od smrti. 

Tako i tada. Kad je noć bila najcmija sine najednom na istar¬ 
skom nebu sjajna zvijezda. Pojavi se biskup Juraj Dobrila .* 

Život toga hrvatskog velikana i njegova uloga u preporodu 
Istre, te najizloženije točke hrvatstva, nije u hrvatskoj kulturnoj i 
političkoj povijesti ni izdaleka istaknut onako, kako to on zaslužuje . 

Njegov vršnjak Strossmayer, sjajan govornik, grandseigneur, 
silan bogataš, daleko se više ističe. 

Veliko je pitanje što bi bio Strossmayer dao, da nije bio biskup 
đakovački i da nije raspolagao s onolikim milijunima, nego da je 
bio »običan istarski pop«, kako rekoše jednom za Dobrilu trsatski 
fratri kad im je kao biskup došao u trošnom svećeničkom odijelu 
u pohode? 

Ne! Ne bi bio nikada stvorio ono, što je stvorio Dobrila! 

Dobrila je slomio talijanski iredentizam u Istri. Taj običan 
istarski pop, uhvatio se u koštac sa svom službenom i neslužbenom 
talijanskom politikom, s tisućama njihovih umnih spisa i brošura, 
sa stotinama tisuća lira, koje su tajnim kanalima dolazile u Istru 
da je odnarode i otuđe. 

A to sve sam, žilavom energijom istarskoga kmeta, koji kad 
zna što hoće tvrdokorno ustraje na svom putu. 

U Istri nastaje velika glad. Sad se pokazuje Dobrila u svojoj 
veličini. Pokreće veliku akciju za pomoć gladnome pučanstvu, sam 
skuplja, obilazi, organizira sabiranje i skuplja 50 tisuća forinti, 
kupuje žito, krumpir, kukuruz i sam ga dijeli stradaocima. 


* Iscrpan životopis velikoga našeg biskupa, đra Jurja Dob rile, napisao je 
odmah iza njegove smrti zagrebački kanonik Cvjetko Rubetić, a izdalo ga je 
Društvo Sv. Jeronima 1882. Budući da je Društvo Sv. Jeronima imalo na tisuće 
članova u svim hrvatskim zemljama, cijeli je hrvatski narod imao prilike ne 
samo da upozna Dobrilin svijetli lik, nego i veliko djelo narodnoga preporoda, 
koji se u tim danima zbivao u Istri. 

Od najnovijih knjiga koje govore o Dobrili ističe se roman slovenskog pisca 
Ivana Pregelja »Božji međaši«, a naročito je dobro i sveobuhvatno ocrtan lik i 
djelovanje Dobrilino u knjizi Bože Milanovića »Hrvatski narodni preporod u Istri«, 
izdane u Pazinu 1967. 

Za velike kolere u Trstu Dobrila, ne čuvajući života, dan je i 
noć kod bolesnika, ali ne kod gospode, nego kod malog puka. 

Smrću starog Peteanija, ispražnjuje se biskupska stolica u Po¬ 
reču. Car imenuje Dobrilu porečkim biskupom. Dobrila ide u Beč 
caru i odbija imenovanje, ali na koncu popušta. 

— Vjerujete li Vi u Božju Providnost? pitao ga car. 

— Vjerujem, Vaše Veličanstvo! odgovori mu Dobrila. 

— Pa onda vjerujte, da Vas je Božja Providnost odredila za 
biskupa u Poreču. 

Ovaj možda banalni razgovor između Dobrile i Franje Josipa 
u dubini je svojoj ipak imao tajanstveno značenje. 



Hrvatski književnik Viktor Car 
Emin bio je 40 godina tajnik 
Družbe Sv. Čirila i Metoda 


Dolazi u Poreč. Biskupija siromašna, lihvari su sve raznijeli, 
biskupska su imanja upropaštena. Ne odbacuju ni toliko koliko je 
potrebno za život biskupov. Vlada mora svake godine davati pot¬ 
pore 2000 forinti za biskupovo uzdržavanje. 

Dobrila se zadužuje za 19.000 forinti. Uređuje gospodarstvo, 
sam ga nadzire, sam cijepi voćke, sam radi. Porečki ga građani 
ismijavaju, navikli samo da biskupe »pumpaju«, kako su i staroga 
Peteanija. Ali on ide tvrdoglavo svojim putem. 

Prvu svoju biskupsku poslanicu izdaje u hrvatskom jeziku. 
Konsternacija. U crkvi Svete Marije propovijeda narodu hrvatski. 
Obilazi sve župe što na kolima, što pješice. Svagdje govori hrvatski 
i svagdje promiče hrvatstvo. 

Narodu kao da je mrena spala s očiju. Sve hrli da vidi svoga 
biskupa, da čuje svoga svetoga čovjeka. 

A Dobrila uviđajući strahovitu zapuštenost svoga naroda, po¬ 
manjkanje narodne inteligencije, narodnih svećenika i javnih rad¬ 
nika, izabire bistre seljačke mladiće i šalje ih o svom trošku u 
škole. Stvara si kadar poletnih mladih narodnih popova, s kojima 
će Istru preporoditi. 

Gospodarstvo je uredio uzorno. Odbija već za nekoliko godina 
2000 forinti vladine subvencije, vraća dug, osniva Stipendije za ško¬ 
lovanje hrvatske seljačke mladeži i izdaje, sve bez »mecenatstva« 
i bez talambasa, 40.000 forinti u tu svrhu, ne računajući ovamo i 
zakladu od 20.000 forinti, koju je osnovao za podupiranje školske 
mladeži. 

Talijanska klika digla je galamu. Porečani mu jedne noći za- 
mazaše ljudskim izmetinama biskupski dvor išaravši ga prostačkim 
natpisima. 

Dobrila ide tvrdoglavo naprijed. 

Sve on vidi, sve on zna. Izdaje molitvenik za puk »Otče budi 
volja Tvoja«, koji dolazi u svaku kmetsku kuću. To nije samo mo¬ 
litvenik, to je priručnik, učitelj. Na tisuće je primjeraka za čas 
preplavilo Istru. Narod je svoju riječ vidio tiskanu, a to je u onom 
crnom mraku značilo mnogo. 

Šteta je što se nijesu sačuvala sva pisma, što ih je Dobrila pi¬ 
sao svojim prijateljima, a pisao ih je veoma mnogo. Iz njih bi se 
najbolje upoznao karakter toga velikoga muža.* 

U svojim je pismima bezobziran i oštar. To je i bio razlog, da 
ih je pokojni pop Karabaić, koji ih je imao najviše, od straha pred 
premetačinom spalio. 

U jednom pismu popu Mogoroviću u Beram Dobrila piše: 

. . . »Da, dragi moj Antone! Velika je sramota i nesreća, da 
nas u Istri nitko ne će poznati, kako da nas ni ne bi bilo... Nitko 
od našega jezika ne misli, da imamo velika i sveta prava, koja od 
samoga Boga po naravi nas dopadose i da je skrajna ura iz nehaj- 
stva i suza se probuditi, ako želimo biti ljudi, a ne schiavi... 

Je li će i odsad do veka odsuđivati naše ljude na sohe (vje¬ 
šala), brez da bi ih sudci drugače razumeli neg po nevaljalih tumač- 
nicih? 

Je li još kadi tako biva kud sunce sije? Ja zaisto za takove 
proklete krajeve ne znam izvan Istre. 

v Mi redovniki smo meso od mesa, kost od kosti našega puka; 
naš brižni narod niti vidi niti misli drugače nego po naših redov¬ 
ničkih očih i moždjanih... imamo dakle mi svetu dužnost za naše 
ljude skerbiti i to morem o sada činiti brez svake pogibelji, jer nam 
sam Cesar dopušća, da si uzmemo, što je naše, to jest: naš jezik u 
svih naših potrebah, u ugovorih, oporukah i t. d.; imamo pravo 

* Ja sam ih uspio sakupiti dvadesetak, što u izvorniku, što u prijepisu. Op. p. 

svojim jezikom se služiti po uredih (offiziih), sudišćih itd. Što bi 
rekao Nemac na Nemškoj, ali Taliančina na Vlaškoj , da bi im za 
sudce Hervate poslali, koji ne bi znali ni nemški, ni talianški 
govoriti? 

Oj, dragi Pope Antone! Vi ste muž bistre glave, kakovih je 
malo u Istri, Vi imate plemenito blagoćudno serdce, razmišljajte i 
danom i noć ju tu poglavitu stvar, pogovarajte se malo o njoj s ljudi, 
koji imaju malo mozga u glavi i poštenja u sercu ... Ja bih radije 
mertav bio nego još videti, kako bi naši brižnjaki za svoje posla¬ 
nike izabrali kalviniste (Jeny za Frankfurt) ili republikane, kojim 
nije do drugoga stalo, nego da nam domovinu upropaste ... « 

Iz ovoga se pisma razabire biskupova namjera da narod iza¬ 
bere svojim zastupnicima u carevinskom vijeću u Beču ili saboru 
u Poreču svoje ljude. Do tada su naime po tadašnjem izbornom za¬ 
konu bili zastupnici od reda Talijani, a jednom kad je zasjedanje 
parlamenta bilo u Frankfurtu, čak neki njemački grof Jeny. 

Ni kad je bio u Rimu na glasovitom Vatikanskom saboru ne 
zaboravlja on narodne potrebe svoga naroda. 11. siječnja 1870. piše 
iz Rima popu Karabaiću, da bi svakako trebalo pokrenuti jedan 
hrvatski list za hrvatski puk u Istri. 

»Naša braća pogiba, tišću ju od dvje strane uprav kao klišći; 
gore nego sada nije nam još nikada bilo. Čini mi se, da bi morali 
barem pokušati ne bi li se narod naš po Istriji dao malko probu¬ 
diti. Najshodnije sredstvo kako ja sudim bio bi mali listak po priliki 
veličine kao pokojna »Domovina« ili »Zarja«; za našu namjeru bi 
dosta izdavat ga dva put na mjesec... « 

U istom pismu biskup nastavlja, kako bi naklada bila isprva 
500 komada od čega bi on s jednim našincem* sam plaćao 400 ko¬ 
mada, a drugih 100 bi se valjda našlo po cijeloj Istri. 

I zbilja već 1 . VII 1870. osvane prvi broj »NAŠE SLOGE« prvih 
hrvatskih novina u Istri ... 

Borba je započela. Vodio ju veliki biskup, a uz njega mladi 
popovi, sve njegovi gojenci, suradnici i prijatelji. 

Istra se je trgla. Danas u doba novina, brzojava, pisaćih stro¬ 
jeva i radija ne možemo shvatiti, kako je golemi pionirski posao 
izvršila ta četa prvih trudbenika na hrvatskoj narodnoj njivi u 
Istri. (Pokojni dr Mate Laginja pričao mi je nekoć kako je znao 
po dva tri dana rukom pisati pozive i pisma svim prijateljima i 
pouzdanicima diljem Istre i to ne pet ili deset nego do stotinu vla¬ 
stitom rukom pisanih pisama). 

Ali sada se digla i protivna strana, koja je već mislila, da je 
istarski kmet njezin gotov plijen, koji će za par decenija biti sasvim 
potalijančen. 


* Pod tim »našincem«mislio je svog prijatelja biskupa Strossmayera s kojim 
je o tome u Rimu razgovarao. 

U Poreču su izlazile novine ISTRIA subvencionirane bogatim 
dotacijama iz općinskih i pokrajinskih blagajna, a i s druge strane 
mora. Učestaše najžešći napadaji na NAŠU SLOGU, na naše na¬ 
rodne predstavnike, na sve »šćave«, kako nazivahu Hrvate. 

Vlast je bila, rekosmo, sva u njihovim rukama, i oni je upo- 
trijebiše protiv našega življa i našega narodnoga pokreta. 

Po školskom zakonu od 1869. morala se otvoriti škola svagdje, 
gdje u okrugu od jednog sata hoda ima 40 djece obvezatne na po¬ 
hađanje škole. 

Pozivajući se na taj zakon hrvatski su rodoljubi počeli zahti¬ 
jevati škole na svom jeziku. 

Međutim što se događa? 

Prve su bile općine, koje su prosvjedovale protiv toga na po¬ 
krajinsko školsko vijeće. (I općinska vlast i pokrajinska vlast bila 
je u rukama Talijana). 

Razumljivo je s koliko se je poteškoća trebalo boriti, dok se 
je dobila škola. A prečesto se dešavalo, da se nakon duge borbe 
za školu konačno dobila: talijanska škola. 

Protiv prosvjećivanja hrvatskoga naroda u Istri ustalo je sve, 
jer dok je narod neprosvijetljen i nepismen lako je njime vladati 
i držati ga na uzdi, te ga i gospodarski zarobiti. 

U Italiji je postojalo društvo »Dante Alighieri«, što ga je bio 
osnovao ministar i senator Ruggero Bonghi, a svrha mu je bila 
širenje talijanske misli preko granica Italije. Članovi su društva 
najviše talijanske ličnosti, ministri, državnici, pa i članovi kraljev¬ 
ske kuće. Društvo je bilo bogato dotirano i imalo je na pretek 
novčanih sredstava. 

U Istri je u isto vrijeme postojalo društvo »Pro Patria«, koje 
se je brinulo za uzdržavanje talijanskih škola u Istri. Kada je me¬ 
đutim to društvo zbog i suviše očitih iredentističkih izjava bilo 
raspušteno, osnovalo se društvo s istom svrhom pod nazivom LEGA 
NAZIONALE. Svrha je Lege bila da potalijančuje slavensku djecu. 
Koliko god bila ta svrha za naše pojmove nemoralna ona je bila 
u ono doba jasno i otvoreno naglašavana. 

LEGA NAZIONALE otvarala je talijansku školu u svakom, pa 
i najmanjem mjestu, gdje su bila makar samo tri mala Talijana ili 
talijanaša dorasla za školu. Škole su bile lijepe moderne zidanice, 
a uzdržavala ih je, kao i njihove učitelje, sama LEGA dobrovolj¬ 
nim prinosima svojih članova. Kako su pak članovi LEGE bile i 
sve općine u Istri, koje su po tadašnjem izbornom zakonu bile u 
golemoj većini u talijanskim rukama, to su naravno te »doprinose« 
i članarine, plaćali uglavnom naši ljudi u obliku poreza za otuđi¬ 
vanje svoje vlastite djece. Najnemoralnija krvarina! 

Naravno, da su osim tih dobrovoljnih prinosa pritjecali iz Ita¬ 
lije iz bogatih fondova društva DANTE ALIGHIERI, znatni iznosi, 
a sve sa ciljem, što ga je svojedobno bio iznesao i grof Cavour, te 
kasnije i Valussi i drugi, da se barbarski slavenski živalj Istre 
otuđi svome narodu i za par decenija potpunoma talijanizira. 

Djeca, koja su polazila Leginu školu dobivala su odmah bes¬ 
platno sve knjige i učila, a osim toga odjeću, obuću i hranu. 

Stanje je bilo katastrofalno po našu narodnu budućnost. Djeca 
su se odnarođivala, a naši ni jesu nikako imali mogućnosti da si 
ishode škole. Vlast ih nije davala, a sami ih ni jesu imali, jer niti 
bijaše zgrada, niti novaca, a niti učitelja. 

Trebalo je ovaj možda malo preopširan prikaz iznijeti, da bi 
se ispravno shvatilo zašto je bila osnovana Družba Svetoga Ćirila 
i Metoda. 

Misao o osnivanju Družbe nikla je u dogovoru sa Račkim i 
* Strossmayerom u glavi prvog hrvatskog zastupnika iz Istre u Care¬ 
vinskom vijeću u Beču, dra Dinka Vitezića. On je bio i prvi Druž- 
bin predsjednik. Pravila su složena koncem 1892, a potvrđena od 
pokrajinskog namjesništva u Trstu u proljeće godine 1893. Odmah 
se pristupilo osnivanju društva i organizaciji njegovih podružnica. 

— Bilo je vrijeme — govori Vitezić — kada je našem narodu 
bilo zabranjeno služiti se svojim jezikom. Za vrijeme apsolutizma 
nije se po školama po Istri smjelo ni prozboriti hrvatski i jao si ga 
onome djetetu, koje je prekršio tu zabranu.* Bilo je od strane uči¬ 
telja izvrgnuto svakojakome ruglu. Doba apsolutizma je, hvala 
Bogu, prošlo — nastavlja Vitezić — nu proganjanje našeg hrvat¬ 
skog jezika nije prestalo. Dapače baš sada proganjaju naši nepri¬ 
jatelji naš jezik na nečuveni način, premda je to jezik većine pre¬ 
bi valaca u Istri. Njihovo nastojanje ide za tim, da nam istisnuvši 
naš jezik, narinu svoga, pa da tako nas i našu djecu ođnarode. 
Radi toga se prave silne zapreke, kada tražimo, da se za našu 
djecu ustanovi po koja hrvatska škola u pokrajini; radi toga navije- 
stiše naši neprijatelji rat našemu rodoljubnomu svećenstvu, koje 
svjesno svoje uzvišene zadaće radi na tom, da naš narod očuva svoj 
jezik; radi toga raznovrsna progonstva naših rodoljubnih vođa, 
koji si postaviše zadaćom da obraniv hrvatskomu i slovenskomu 
narodu u Istri jezik, spase njegovu narodnost od očite propasti. 
Da se paklenske nakane neprijatelja našega roda i jezika, koji rade 
na njegovu propast, osujete utrojila se je Družba Svetoga Čirila 
i Metoda za Istru. 


* Žalosne prilike u pučkim školama u srednjoj Istri, u kojima se poduča¬ 
valo seljačku djecu samo na njemačkom jeziku, opisao je pokojni pazinski pre- 
pošt, nacionalni radnik i istančani pjesnik Ante Kalac, rodom iz sela Žbrlini u 
pazinskom polju, u »Spomen-knjizi« izdanoj godine 1912. povodom stogodišnjice 
smrti biskupa Jurja Dobrile. 

Glavna svrha te družbe jest, da ustanovljuje hrvatske i slo¬ 
venske škole u onim krajevima Istre, gdje je to od potrebe i gdje 
nadležne oblasti bez ikakovog razloga neće da takve škole ustroje. 

Svakome od vas će biti poznato — ističe dalje Vitezić u svom 
apelu — da imade u Istri preko 15.000 djece ponajviše hrvatskih 
i slovenskih roditelja, dužne po zakonu polaziti pučku školu, koja 
ipak nemaju nikakve obuke. Oblasti zato i ne znadu, jer ne mare 
znati, ili, ako doznaju, neće ipak da ustanovljuju škole, jer bi prema 
zakonu morale dati hrvatske ili slovenske škole, što one baš hoće 
da zapriječe, ili pak, ako su već prisiljene ustanoviti koju hrvatsku 
ili slovensku školu, zatežu do vječnosti s njezinim otvorenjem ili 
pak, što je najgore, kršeći zakon, ustanovljuju za hrvatsku djecu 
talijanske škole. 

Kod tako žalosnih prilika nije istarskim Hrvatima i Sloven¬ 
cima preostajalo drugo, nego da nastoje sebi pomoći sami.« 

Tako je eto govorio Vitezić u apelu što su ga potpisali Vitezić 
kao predsjednik, a dr Mate Laginja kao tajnik pokrećući ideju o 
osnivanju Družbe Sv. Ćirila i Metoda. Sve što je u tom svom apelu 
iznio gola je istina. 

Narod, ako je htio da se održi i spasi svoju djecu sebi i rodu 
morao je graditi i podizati sebi škole sam. 

Upustiti se u borbu s protivnikom kao što je bio Talijan, luka¬ 
vim, bogatim, kulturnim, a uz to moćnim, narod sam goloruk i 
neprosvjetljen, značilo je biti zaista krajnje odvažan i fanatičan u 
svom patriotizmu. To su mogli samo ljudi tipa Dobrile, Vitezića, 
Spinčića, Mandića, Laginje i Trinajstića. Mogla su to btfi samo 
istarska kmetska djeca. Djeca onog kmeta, koji je na toj krajnjoj 
hrvatskoj predstraži, izdržao punih trinaest stoljeća, čuvajući uvijek 
u svojim rukama krvlju i znojem natopljenu rođenu grudu. 

Reakcija na drugoj strani nije izostala. Aktivnost Lege postala 
je još veća, borba za svaku dušu sve bjesomučni ja i upornija. 
S jedne strane novac i vlast, s druge strane žarko rodoljublje 
spremno na najveće žrtve. 

»Dante Alighieri« prenosi središnjicu u Rim, dobiva posebnim 
zakonom državnu lutriju za svoje svrhe, pa šalje Legi u Istru, koja 
je zapravo njena filijala ne samo novaca nego i knjige i potreb- 
štine. 

Predsjednik društva »Dante Alighieri«, Villari dolazi u Istru 
da izvrši pregled »Legina« rada. To je upravo bezočna drzovitost. 
Putuje po Istri, kao da je ona već sastavni dio kraljevine Italije. 
Nakon pregleda izjavljuje, da se hrvatski narod u nekim krajevima 
Trsta i Istre dade lako asimilirati. 

Židov Attilio Conighi iz Trsta poklanja »Legi« 54.000.— kruna 
s izričitim nalogom, da se za tu svotu imaju izgraditi tri Legine 

škole u hrvatskim selima. I zaista se škiole odmah grade u Rakiju 
na ušću Raše, u Cvitanima kraj Svetog Ivana od Šteme na Pore- 
štini i u Livadama također na Poreštini. 

Zadarski Talijani sabiru bogati doprinos od 87.000 kruna za 
Legu,a istarska pokrajinska vlada u kojoj su i opet Talijani gospo¬ 
darili daje joj svake godine dotaciju od 10.000 kruna. 

S takvim protivnikom s takvim kapitalom upustila se mala 
istarska Družbica u borbu. Šibicama i markicama! 

Međutim je požrtvovnost probuđenog naroda svladala sve 
zapreke. 

Deset godina nakon osnutka, na glavnoj godišnjoj skupštini 
Družbe u Livadama njezin predsjednik prof. Vjekoslav Spinčić 
(Dinko Vitezić se zbog duboke starosti, imao je 82 godine, zahvalio) 
ustanovljuje, da Družba ima već 7 svojih škola u najugroženijim 
hrvatskim krajevima. Godinu dana kasnije, na glavnoj godišnjoj 
skupštini, koja se održala u Malinskoj, odnosno u selu Bogovićima 
na Krku, već se konstatira da Družba ima 14 svojih škola sa 19 
školskih sila, te dva dječja zabavišta. Na skupštini održanoj 1905. 
u Voloskom (Družba je naime svake godine svoje glavne godiš¬ 
nje skupštine održavala u drugom mjestu i to uvijek u sijelu jedne 
od svojih podružnica) već je konstatirano, da je Družba do konca 
1904. uzdržavala 14 vlastitih školskih zgrada, 17 škola sa 24 razreda 
dva zabavišta i 26 učiteljskih sila. 

Na početku svjetskog rata imala je Družba, kako je to utvr¬ 
đeno na godišnjoj skupštini održanoj 14. lipnja 1914. u Lignju kraj 
Lovrana, 34 sv oje škole, t ri, zabavišt a i oko stotinu učitelja . Osim 
toga su njezinim izdašnim potporama otvorene javne škole u Jur- 
šićima, u Pazu, na Ročkom Polju, na Vrhu, Šušnjevici, Drenju i još 
u nekim mjestima. 

Vlastite je škole imala Družba: u Bademi, Kašteliru, Livada¬ 
ma, Vabrizi, Svetoj Luciji kod Oprtlja, Zrenju, Ferencima, Kaldiru, 
Grožnjanu, Sovinjštini, Materadi, Lovrečici, u Fuškulinu, Fabcima 
kod Svetog Ivana od Šteme, sve u porečkom kotaru, koji je bio 
najugroženiji. 

U labinskoj općini bile su škole u Svetom Lovreču, Rapcu, Ri- 
pendi, Svetoj Marini i u Rogočani. 

U koparskom kotaru osnovala je Družba tri slovenske škole i 
to u: Kopru, Svetoj Luciji kraj Pirana, u Miljskim Hribima kraj 
Milja, te jednu hrvatsku školu u Kaštelu. 

U sjevernoj Istri uzdržavala je Družba škole u Račicama, u 
Brguđcu i Humu. 

U puljskom kotaru imala je škole u Štokovcima, Smoljancima, 
Svetvičentu i Rakiju. 


12 Istarski zapisi 

U voloskom kotaru škole u Ičićima, Lignju i Medveji. (Osim 
toga bila je Družba još 1900. osnovala u Voloskom hrvatsku školu, 
koja je kasnije prešla u pokrajinsku upravu). 

Na otoku Krku imala je dvije škole: u Gabonjinu i Krku. 

Spomenuli smo, da su se godišnje skupštine Družbine održa¬ 
vale svake godine u drugom mjestu. 

Svaka takova skupština je ujedno i jedna velika politička ma¬ 
nifestacija. Zato je na te skupštine dolazio narod iz svih krajeva 
Istre, pa su to bili pravi narodni tabori s tisućama i tisućama učes¬ 
nika. Nije to bila skupština članova nekog društva, gdje su članovi 
imali pravo glasa, rušenja starog odbora i biranja novog. Odbor 
je ostajao uvijek isti, jer mu se zaista nikad nije ni moglo prigo¬ 
voriti. To je bio skup požrtvovnih, nesebičnih i fanatičnih rodo¬ 
ljuba, koji su žrtvovali sebe i sve svoje za opće narodne ideale. 
A na glavnim godišnjim skupštinama progovorio bi cijeli narod. 

Zato su se i datumi skupština uvijek birali i nastojalo se da 
budu povezani s kojim značajnim datumom u narodnoj borbi. 

Glasovita je tako bila godišnja skupština godine 1907. u Pazinu, 
neposredno nakon velike izborne pobjede na izborima za Carevin¬ 
sko vijeće, kada su prvi put u povijesti svi mandati došli u hrvat¬ 
ske ruke. Narod je tada bio pokazao svoju narodnu svijest i zrelost, 
davši potpuno povjerenje znamenitom trolistu Spinčić — Mandić — 
Laginja. 

Ta skupština, kojoj je prisustvovalo na tisuće i tisuće ljudi 
pod barjacima, a na koju je došlo prvi put i osviješteno hrvatsko 
radništvo iz Pule bila je jedna od najznačajnijih narodnih mani¬ 
festacija. Mnoštvo je onoga dana dokazalo svoju sinovsku privrže¬ 
nost Ocu Istre Matku Laginji, kada ga je diglo s vlaka i na rame¬ 
nima ga ponijelo u preko dva kilometra udaljeni Narodni dom. 

Za vrijeme svjetskoga rata od svih hrvatskih društava u Istri 
Družba je bila najaktivnija. Vodila je brigu o brojnim evakuir- 
cima, koje su vojne vlasti preselile u tisućama i tisućama iz pulj- 
skoga kotara u Štajersku, Moravsku i Madžarsku. Najveće njezino 
djelo u to doba je ipak skrb za izgladnjelu djecu, koju je smjestila 
po bogatim krajevima Hrvatske i spasila ih tako od očite smrti 
od gladi. 

Do tri tisuće istarske djece poslala je na prehranu u Hrvatsku 
i spasila Istri cijelo jedno mlado pokoljenje (točnije 2209 Hrvata, 
i 401 Slovenca). 

Godine 1917. bila je naime u Istri nezapamćena suša. Od Uskrsa 
do Male Gospe nije pala niti jedna kap kiše. Zemlja se raspucala, 
a sve što je bilo zelena, i travu i lišće, sunce je spalilo. 

Bez otaca, koji su ginuli po raznim bojištima Evrope djeca 
su lutala poljima tražeći bilo kakovu zelenu travku, da se nahrane. 

Često se nalazilo u polju na djecu ili iznemogle starce, gdje na¬ 
puhnuti, pomodreli s čuperkom suhe trave u ustima, leže mrtvi. 

U tim je danima Družba izvršila veliku jednu narodnu i čovje- 
čansku zadaću. Pokupila je i dala na prehranu u bogatije hrvatske 
krajeve oko 3000 djece. 

Za vrijeme rata prihodi su Družbini sve većma padali. Istra 
je, kao najuže ratno područje teško stradala, pa nije mogla dopri¬ 
nositi za Družbu kao prije, a izostali su i prinosi iz drugih hrvat¬ 
skih zemalja. Izdaci za uzdržavanje tolikih škola i učitelja znatno 
su prekoračili primitke tako da se je Družba morala zadužiti kod 
pojedinih seljačkih i gospodarskih zadruga i posujilnica. 

Godine 1918. po slomu Austro-ugarske monarhije, došla je tali¬ 
janska vojska i zaposjela zemlju. Učestala su nasilja i progoni našeg 
življa. Sve su hrvatske škole bile zatvorene. Vodstvo Družbe i skoro 
svi hrvatski narodni prvaci sklonuše se u Jugoslaviju, da ne budu 
izvrgnuti najtežim progonima. 

Učiteljima su dane upute da ne napuštaju mjesta, već da če¬ 
kaju spremni, ako bi možda ipak uspjelo postići ponovno otvorenje 
škola. Te je učitelje trebalo uzdržavati, a sredstava je bivalo sve 
manje i manje. Dogodilo se tako, da je blagajnik Družbe pojedi¬ 
nim učiteljima mogao isplatiti samo po 7 (sedam) lira u ime pomoći 
za uzdržavanje obitelji. A ipak su mnogi i mnogi Družbini učitelji 
izdržali tako na mrtvoj straži po nekoliko godina čekajući bolje 
dane. 

Družbine su školske zgrade počele propadati. Poispadali pro¬ 
zori, razbila se stakla, istrunuo pod, a krov procurio. Niti ih je bilo 
moguće popraviti, a niti se, zbog strahovitog talijanskog terora, 
nitko od seljaka usudio preuzeti na sebe brigu o školama. 

Budući da je predsjednik Družbe prof. Vjekoslav Spinčić već 
od 7. svibnja 1915. boravio u Zagrebu, pa se osobito nakon oku¬ 
pacije Istre po Talijanima nije više mogao vratiti u Istru, to je 
za vrijeme Talijana predsjedništvo Družbe preuzeo Slovenac dr 
Eduard Slavik, odvjetnik u Trstu (na sastanku u Herpeljama na 
skupštini Družbe). 

Gospodarske zadruge i posujilnice, kod kojih je Družba bila 
zadužena došle su u težak položaj. Nije bilo druge, trebalo je na¬ 
miriti dugove i spasiti bar seljačke zadruge. Kad se vidjelo, da 
novi talijanski pokret fašizam, koji je preuzeo vlast u Italiji ne 
samo da ne pomišlja na to, da vrati Hrvatima škole ili dade bilo 
kakove mogućnosti kulturnoga razvijanja, nego da se naprotiv ba¬ 
cio čitavim državnim aparatom na istrebljenje materijalnih i kul¬ 
turnih dobara hrvatskoga življa, pao je zaključak, da se spasi što 
se još spasiti može i da se započne s rasprodajom Družbinih zgrada, 
kako bi se vratilo dugove zadrugama. 

Načelo je bilo, da se zgrade prvenstveno prodaju našim ljudi¬ 
ma, a jedino ako to ne bi bilo nikako moguće, da se prodaju tali¬ 
janskim posebnicima ili ustanovama. Tako su prodane zgrade u 
Ferencima našem čovjeku Ritoši, u Svetoj Luciji kod Oprtlja Vez- 
naveru, u Malom Lošinju Raškoviću, u Juršićima Bonašiću,^ isto 
tako i u Livadama i u Sijani kraj Pule. (Ostale tri Družbine škole 
u Puli: u Verudeli, u Via Besenghi i u Via Castropola 9, bile su 
smještene u privatnim kućama naših ljudi.) Zgrada škole u Velikom 
Lošinju morala je biti prodana karabinijerima, ona u Stokovcima* 
općini Sveti Vičenat, a ona u Zrenju općini Oprtalj. (Školu u Zre¬ 
nju bili su fašisti već prije zapalili, pa je pogotovo bila krajnja 
potreba da je se bilo kome proda.) 

Godine 1929. postavila je vlast u Družbu svog povjerenika, 
Talijana koji je likvidirao još preostalu imovinu i tako je Družba, 
ta najsvjetlija stranica u povijesti hrvatskoga preporoda u Istri, 
prestala postojati. 


* Škola u Stokovcima prodana je općini Sveti Vičenat. Prigodom pregovora 
o prodaji, načelnik — Talijan iz stare Italije, ratni dobrovoljac, — izjavio je iza¬ 
slaniku Družbe doslovce ovo: Ako ja dobijem pet tisuća lira provizije operna 
kupuje kuću za 25.000 Ura, ako dobijem samo dvije tisuće Ura, općina će za nju 
platiti 15.000 Ura, a ako ja ne dobijem od vas nikakve provizije, Družba će dobiti 
za zgradu škole samo 5.000 Ura. (Sve je to na sjednici Družbe zapisnički utvrđeno 
i ostavljeno kao dokumenat za kasnija pokoljenja.) Kuća je prodana za 25.000 
Ura, od čega je Družba dobila 20.000, a načelniku je isplaćena provizija od 5.000 
Ura. 

(Odbor Družbe su u to vrijeme sačinjavali: Dr Eduard Slavik, Pop šime 
Cervar, dr Šime Kurelić, Josip Sirotić i dr Đuro Vesel. Blagajnici odnosno njihovi 
zamjenici su bili: Ante Grubišić, dr Đuro Vesel — Josip SvetUčić, Ivan Stan). 

BURNI IZBORI U POREČU 1897 

Buđenje zapadne Istre i Poreštine počelo je zapravo dolaskom 
Jurja Dobrile na biskupsku stolicu u Poreču godine 1858. To je bio, 
da se tako izrazimo, prvi ubod narodu, koji ga je trgnuo iz stoljet¬ 
nog sna. Jače je prodrmao narodnom sviješću prof. Vjekoslav 
Spinčić, kada se je 1891. — nakon onog svog znamenitog govora 
na gospodarskoj izložbi u Zagrebu, kojim je zatražio sjedinjenje 
Istre s Hrvatskom i bio zbog toga otpušten iz profesorske službe 
— sklonuo u Bademu nad Porečom i tamo se kod župnika Franje 
Goreca zadržao kao gost čitavih 8 mjeseci. Naravno da kroz to 
vrijeme nije mirovao nego je i te kako radio na buđenju narodne 
svijesti. 

Još jači potres proizvela je novo otvorena prva Družbina škola 
u Bademi 1896., pa Gospodarsko društvo, što ga je tri godine prije 
osnovao tamo Laginja. 

Na taj je način narod u Poreštini dočekao izbore za Carevinsko 
vieće godine 1897. već prilično svijestan i zreo. 

Izborni je zakon bio veoma zamršen. Novost je bila takozvana 
peta kurija , u kojoj je imao pravo glasa svaki muški punoljetni 
državljanin. Međutim glasači nijesu mogli birati sami zastupnika, 
nego samo svoje povjerenike tzv. »fiduciare«. Ti su pak povjerenici 
mogli birati zastupnike. 

Po tom zakonu Istra je birala 5 zastupnika. Od toga jednoga su 
birale općine kotareva Pazin, Volosko i Lošinj, drugoga općine ko- 
tareva Kopar, Poreč i Pula, trećega svi gradovi, četvrtoga velepo¬ 
sjednici, a petoga tzv. peta kurija tj. sav narod Istre. 

Predviđalo se, da će Hrvati dobiti sigurno jednoga zastupnika 
i to onoga, što ga biraju seoske općine kotareva Pazin, Volosko i 
Lošinj, jer su te općine uglavnom već bile u hrvatskim rukama. 
Zastupnik, što su ga birale općine kotareva Poreč, Kopar i Pula, bio 
je u pitanju, jer su u tim općinama još uvijek gospodarili Talijani, 
unatoč goleme većine hrvatskogi pučanstva. 

Veliki posjed bio je u rukama Talijana, te je taj zastupnik bio 
sigurno njihov, a isto tako i zastupnik što su ga birali predstavnici 

gradova. Borba se dakle vodila uglavnom oko pete kurije to jest 
oko zastupnika, što ga je imalo birati pučanstvo cijele Istre. 

Vlada je puhala u isti rog s Talijanima. Ona je naime u sva¬ 
kom hrvatskom pokretu gledala opasnost panslavizma, svagdje je 
vidjela ruske rublje, pa je podupirala i crnog vraga, samo ako je 
mogao štetovati hrvatskom narodnom pokretu, a Talijani su tu za¬ 
slijepljenost vlasti vješto iskorištavali (»approfittando dell’acceca- 
mento del r. governo«). 

Tako je u istočnoj Istri, gdje je hrvatska većina bila tako reći 
stopostotno sigurna, ipak postavila na ustuk hrvatskoj stranci svoga 
vladinog kandidata u osobi kotarskog predstojnika Franje Coglie- 
vina s geslom »sporazuma« između Talijana i Hrvata. 



Poreč — sjedište Istarskog sabora 


Talijani su pak našli nekakvog dalmatinskog odroda, nekog 
dra Krstića iz Arbanasa kraj Zadra, koji je nastupio s parolom 
»istarskog slavenstva« a protiv hrvatstva. Talijani su ga obilato 
podupirali novcem iz pokrajinskih i veleposjedničkih blagajna, pa 
je mogao neko vrijeme čak izdavati i list »Pravu Našu Slogu«, za- 
vevši neke neupućene Liburnjane i preveslavši ih u talijanski tabor. 

Međutim je propao i vladin kandidat Coglievina, koji je dobio 
samo 8 glasova, i dalmatinski odrod dr Krstić, koji se malo nakon 
izbora, prezren od sviju, pa i od samih svojih gospodara Talijana, 
izgubio bez traga, iselivši nekud u Ameriku. (Viktor Car Emin div¬ 
no je ocrtao taj pokvareni tip u liku Berta u svojoj drami »Zimsko 
sunce«). 

Dana 10. ožujka 1897. bili su izbori »fiduciara« tzv. pete kurije. 
Talijani su počinjali nečuvene nepodopštine. Tada je pala i ona 

njihova glasovita uzrečica »osar tutto« (ne prezati ni pred čime!) 
što ju je izbacio njihov kandidat dr Bartoli. 

Najprije su izborne komisije zabranile pristup u izbornu dvo¬ 
ranu našim ljudima koji su htjeli nadzirati rad komisije. Uslijed 
toga su pojedini talijanski glasači i neglasači po nekoliko puta ula¬ 
zili, glasajući za sebe i za druge, za žive i za mrtve, dočim naše 
birače ne bi uopće pustili na glasanje, jer da ih ne poznaju. Ako su 
naši birači iz udaljenijih sela malo zakasnili, povjerenstvo je brže 
bolje iskoristilo priliku i skupivši talijanske glasove, na vrat na nos 
zatvorilo izbornu dvoranu i zaključilo izbore, ne puštajući više na¬ 
ših glasača ni blizu. 

Pojedine naše ljude je plaćena gradska rulja dočekivala pred 
vratima pogrdama i prijetnjama. Tu su stajali i gradski lihvari, 
vjerovnici našeg malog svijeta, prijeteći svojim dužnicima-seljacima 
dražbom i pljenidbom, ako glasuju za hrvatsku stranku. 

One slabije se i kupovalo. Čak je na jednom biralištu plaćeno 
2000 forinti za jedan naš glas. 

Zato su naši birači dolazili u skupinama, da budu zaštićeni, no 
i to im je slabo pomoglo. Kod provjeravanja prava glasa naših ljudi, 
povjerenstvo je izmišljalo sve moguće prigovore, tako da se je gla¬ 
sovanje oteglo do noći, a naši su ljudi onda odlazili u svoja udaljena 
sela neobavljena posla, ne mogavši ostati noćiti u gradu. 

Na taj je način na tisuće naših izbornika bilo spriječeno da 
glasaju. (U Buzetu im ta metoda nije uspjela. Tamo je za općinskih 
izbora to provjeravanje i zatezanje trajalo ništa manje nego dva¬ 
naest dana, jer se ljude slalo čak natrag kućama po krsne listove, 
pa po dva svjedoka itd. No ljudi su izdržali pred vratima izbornoga 
lokala punih dvanaest dana. Zapalili su vatre, metnuli na njih ko¬ 
tlove i kuhali palentu, ne mičući se ni danju ni noću, dok nijesu 
došli na red da glasuju. Na taj je način pala u hrvatske ruke bu- 
zetska općina, u kojoj je do tada vladalo 50 Talijana i 450 talija- 
naša nad 17.000 Hrvata). 

Naravno, da je uz takove prilike naš kandidat u petoj kuriji, 
dr Matko Laginja ostao u manjini za 30 glasova, od čega ih je 16 
bilo od odroda Krstića. Talijani su likovali. Kada je toga dana bio 
proglašen u Poreču rezultat po kojem su Talijani dobili većinu 
»fiduciara« gradska je rulja izašla na ulicu, pjevajući i kličući od 
radosti, pljujući na naše »fiduciare«, ismijavajući ih, psujući i 
grdeći tako da su mogli izići iz grada samo u pratnji žandara. Na 
16. ožujka trebali su se fiducijari ponovno sastati da biraju zastup¬ 
nike. 

Već prigodom odlaska naših »fiduciara« (10. ožujka) iz grada 
netko im je iz rulje doviknuo: »Do viđenja na 16. ožujka! Tada 
•ćemo se ovdje kotrljati vašim glavama kao narančama!« 

Taj se glas za čas pronio po svim selima Poreštine. Građani 
zaprijetile našim povjerenicima, da će se na 16. kotrljati njihovim 
glavama. E, pa vidjet ćemo! 

Što se je kasnije za tih 6 dana zbivalo ne zna se. Meni je o tome 
mnogo pričala moja pokojna majka, koja je sve to čula i doživjela, 
jer je i moj pokojni otac u tom sudjelovao zajedno s pokojnim Žu- 
žićem (zvanim Bučom) iz sela Gornji Bratovići kraj Svetoga Ivana 
od Šteme. (To je bio otac dra Šime Žužića sada odvjetnika u 
Zagrebu!) 

Kad su dakle seljaci čuli, što im sprema porečka svjetina, sta¬ 
doše se spremati na protumjere. Noć na noć održavahu se kroz tih 
6 dana sastanci. Nitko nije znao, što to muževi snuju, pa čak ni 
njihovi ukućani, ali rezultat je bio taj, da se je na dan 16. ožujka 
godine 1897., odmah iza ponoći, iz svih sela čitave Poreštine odva¬ 
lila kao neka golema lavina naroda i krenula prema Poreču. Sve 
što je god bilo muško, doraslo štono riječ do konja i do koplja 
bojna, pograbilo je tko kosu, tko sjekiru, tko pušku, tko revolver, 
a kosir svakako, i krenulo na Poreč. 

Deset časaka pred Porečom nalazi se selo Vrvari. Tu je bio ure- 
čen sastanak. Prije zore slila se tamo golema masa naroda od 3000 
do zubi naoružanih seljaka, spremnih da na dani znak udare na 
Poreč i zgaze u njemu sve što nađu živa, jer su to »krpelji, koji 
nam sišu krv i koji ne zasluže, da žive na našoj hrvačkoj zemlji...« 
Kanilo se pobiti sve, pa grad zapaliti da ga konačno nestane s lica 
zemlje. 

Usred žamora naroda, najednom se prolomi glas: »U pomoć! 
Vode ga jandarmi, ubit će ga u gradu!« Mnoštvo se zatalasa kao 
more. 

Što je bilo? 

Dva su žandara bila zatekla negdje na osami jednog seljaka, 
koji je polazio na taj zbor, a bio se opasao golemom nekom sablje- 
tinom još iz napoleonskih vremena. Uapsili ga i sad ga htjeli od¬ 
vesti u Poreč. Nabasali su međutim baš na osin je gnijezdo. I da ne 
bijaše tamo uglednog seljaka Barba Ive iz Vrvara, koji je slučajno 
poznavao oba ta žandara (bijahu češki Nijemci), masa bi ih bila 
linčovala. Žandari prepoznavši Barba Ivu zamoliše ga da ih zaštiti, 
a on skoči među ljude, umiri ih riječima: Dajte, dica, mista!, otvori 
im prolaz i pusti ih — naravno bez uapšenika — da odu u Poreč. 
Mnoštvo je ostalo u Vrvarima, da vijeća o strateškom planu. 

Međutim su Porečani saznali što im se sprema i u gradu na¬ 
stane panika. Imućniji poskakaše na lađice, te se prevezoše na obli¬ 
žnji otočić Svetoga Nikole, vlasništvo markiza Polesinija. 

Kotarski predstojnik u Poreču Lasciac je brže bolje javio u 
Pulu, što se sprema i zatražio da se smjesta odašalje jedan ratni 

brod u pomoć. Brod je zaista smjesta i krenuo punom parom prema 
Poreču. 

U gradu je već bila posada od 100 vojnika 97. tršćanske regi¬ 
mente. Tih 100 vojnika postrojeno je na trgu pred ulazom u grad. 

Međutim je i Laginja u Puli bio obaviješten da narod kani sam 
zaštititi svoje povjerenike, pa je ne časeći časa sjeo na vlak i od¬ 
vezao se iste noći do Pazina, sjeo u kočiju i svom se brzinom uputio 
prema Poreču. 

Sunce je bilo upravo granulo, krasno proljetno sunce, kad se 
na zavoju nad Vrvarima pojavi Laginjina kočija. 

Prepoznavši Barba Matu Laginju, narod je počeo klicati od ve¬ 
selja, bacati u vis klobučiće, te pucati iz pušaka i kubura. Urnebes 
kao da je rat. 

»Živio naš otac! Živio naš Barba Mate!« prolamalo se zrakom. 
Laginja je odmah shvatio u čemu je stvar. Ovdje 3000 seljaka na¬ 
oružanih do zubi, povrijeđenih u svom narodnom ponosu, spremnih 
na sve. Tamo opet vojna sila, čitav ratni brod i stotine vojnika. 
Bit će krvi do koljena, bit će mrtvih na stotine. 

Stao je u kočiji i održao govor, ne kao političar, ne kao dema¬ 
gog i haranger, nego kao otac. I uspio je odvratiti ljude od strašnog 
nauma. Uzeo je 60 f idući jara i krenuo s njima prema gradu, a za 
njime 3000 seljaka u oblačinama prašine. 

Pred ulazom u grad stadoše. Ususret im iziđe Lasciac, no La¬ 
ginja ne htjede da govori s njime, nego ode ravno natporučniku, 
koji je bio zapovjednik vojničke posade. Od građana ne bijaše blizu 
ni žive duše. 

»U Vaše ruke, gospodine zapovjedniČe, predajem ove naše na¬ 
rodne predstavnike. Vi nam ih vratite žive i zdrave, jer ih narod 
čeka!« 

Zapovjednik preuzme pod svoju zaštitu »fiduciare« i odvede ih 
pod vojničkom pratnjom do izborne dvorane. 

Laginja se zatim vrati među seljake, da čeka. Seljaci naime 
niiesu htjeli otići kućama, dok ne čuju što će se dogoditi. Zaposjeli 
sve brežuljke oko grada i čekali. Da se je u gradu ma i najmanja 
sitnica dogodila, bilo bi strahota. 

Poslije podneva bješe proglašen rezultat, a »fiđuciari« se vra- 
tiše. Izabrani su bili Spinčić i Laginja, dok su ostalu trojicu dobili 
Talijani. Međutim je i to bio za nas velik uspjeh, pogotovo kad se 
saznalo, da je izabran Laginja, čiji je mandat u zapadnoistarskim 
kotarevima bio ugrožen, a njega je baš zapadna Istra upravo obo¬ 
žavala. 

Čuvši vijest da je Laginja izabran, narod je stao klicati od ve¬ 
selja. Puške zapraskaše, začu se gromka pjesma na sve strane... 
Laginju otprati golemo mnoštvo naroda daleko po cesti koja ide u 

Pazin. Na kućnim vratima sviju kuća koje leže uz cestu od Poreča 
do Pazina narod ga je dočekivao s »bukaletama« vina, kličući mu 
i pozdravljajući ga. 

(Barba Mate mi je jednom zgodom pričao, kako toga puta neće 
nikada zaboraviti. Naročito se sjećao sela Bašići pod Tinjanom, gdje 
ga je neki stari Antolović, nazvan »Furijan«, dočekao iznesavši 
bačvu pred vrata na škrilju, napajajući od ushita svakoga tko bi 
cestom prošao. »A ja sam — rekao je Laginja — da se ne zamjerim, 
iz svačije ’bukalete’ morao makar samo malo srknuti ili je se bar 
ustima dotaknuti. A od Poreča do Pazina je 6 sati hoda!) 


Epilog toga bojnog pohoda na Poreč nije bio jednostavan. 

Vlasti su digle optužbu. Kao svjedoci nastupila su ona dva žan¬ 
dara, tvrdeći, da su ih seljaci htjeli ubiti. Vodila se duga rasprava 
pred sudom u Rovinju. Deset je seljaka bilo osuđeno svaki na 6 do 
7 mjeseci tamnice, a Barba Ive iz Vrvara čak na godinu dana. 

U Poreč je nakon toga došao čitav jedan bataljun vojske sa 
jednim potpukovnikom na čelu, a osim toga su raspoređene vojni¬ 
čke posade u Motovunu, Oprtlju, Višnjanu i Vižinadi. Trošak uzdr¬ 
žavanja vojske morali su snositi općinari. 

Lasciac je okrivio i badernskog župnika Franju Goreca kao 
intelektualnog začetnika, pa ga je htio i dati zatvoriti, što bi bio i 
učinio da Gorec nije ležao bolestan u krevetu. 

Tako je završio glasoviti bojni pohod na Poreč 16. ožujka 1897. 


Pod naslovom »Stiirmische Wahlmannerwahl in Parenzo 1897. unter Militar- 
assistenz«, tadašnji se je kotarski predstojnik Alois Lasciac u svojim zapamće- 
ćenjima sjetio i tih burnih dana, pa ih je i on zabilježio, pripisujući, naravno, 
sebi u zaslugu što nije došlo do krvoprolića. Evo kako je to on opisao: 

Anlasslich der durch Wahlmanner in der Stadt Parenzo vorzunehmenden 
Wahl eines Reichsratabgeordneten in der Klasse der Landgemeinden 1897. hatte 
die Wahlagitation schon gefahrdrohende Dimensionen angenommen. Aus allen 
Seiten des Landes hatten sich iiber 3000 kroatische Wahler zur »Beschiitzung« 
ihrer 60 Wahlmanner gegen befiirchtete Angriffe seitens der Italiener, in der 
unmittelbaren Umgebung Parenzo’s konzentriert, ausgeriistet mit aller Art Waffen, 
Jagdgewehren, Pistolen, Revolvern, Degen, Kniitteln, Scheeren und drgl. Ich ging 
mit einer starken Gendarmerie-Eskorte den 60 kroatischen Wahlmanner bis aus- 
serhalb des Weichbilđes der Stadt entgegen, befahl den 3000 Begleitern an der 
Grenze oberhalb der Brucke halt zu machen, und begleitete die Wahlmanner ins 
Wahllokal. Eine von mir aus Triest requisierte hundert Mann starke Kompagnie 
vom 97. Inft. Rgt. wurde am Platze vor der Brucke zur Verhinderung eines 
eventuell versuchten Eingringens der Slaven in die Stadt aufgestellt. Wie ich dem 
Kompagniekommandanten meine Besorgnis iiber ein Vordringen der Slaven kund- 
gab, antwortete er mir, »eine Gevvehrkugel seiner Soldaten durchdringe fiinf 
Bauernleiber hintereinander«. Kurz und gut, der Wahlakt ging ruhig vor sich, 
Slaven und Italiener standen sich in drohender Haltung, aber ruhig, gegentiber. 
Auch in der Stadt hatte sich nicht der geringste Zwischenfall ereignet. Das starke 
Gendarmerie-Angebot und die Militarassistenz haben gewirkt. 

Um die Widerwartigkeit des Stathalters Baron Rinaldini gegen die vor mir 
beantragte Requisition der Militarassistenz zu iiberwinden, hatte ich gleich An- 
fangs jede Verantwortung ftir eventuelle Unordnungen, welche meiner genauen 
Erhebungen gemass in der Stadt ohne Zweifel in formliche Massacres zwischen 
den erbitterten Kroaten und den von denselben verhassten Italienem, schon a 

priori und in entschiedenster Weise ablehnen mussen. Zum Gluck bin lch mit 
meinem Antrage durchgedrungen. Um jeden Ueberfall auf die die Stadt nacn 
vollzogenem Wahlakte verlassenden 60 slavischen Wahlmanner seitens der Gegner 
hintanzuhalten, habe ich mich an die Spitze dieser Gruppe gestellt und sie aus- 
serhalb der Stadt bis auf slavisches Gebiet unter starker Gendarmeneeskorte be- 
gleitet. Hier erst habe ich den Slaven das fiir sie giinstig lautende Wahlresulta 
bekannt gegeben, um eben Zusammenstosse innerhalb des Wahllokales in der 
Stadt moglichst zu verhindern. , .. 

Kaum war ihnen das Wahlresultat bekannt, knallten Freudenschusse aus 
tausend und abertausend Gewehr- und Pistolenschliinden, und die Luft erscholl 
von stiirmischen Ziviorufen. A . „ 

Die Gendarmerie hatte die Hauptakteure des bewaffneten Aufzuges gegen 
Parenzo verschiedene Strafanzeigen eingebracht. Bei 70 Personen wurden in 
Strafuntersuchung gezogen. Auch gegen den slavischen, sonst gutmutigen Pfarrer 
Gorec von Mompaderno wurde vom Untersuchungsrichter eine Vorladung, als 
Mitschuldigen, erlassen. Im Pfarrhause von Mompaderno hielten die slavischen 
Bauern ihre Beratungen zwecks der Mođalitaten des bewaffneten Aufzuges ab. 
Hier wurden die Waffen gesammelt und am Wahltage abgeholt. 

Nach einigen isoliert vorgekommenen Huhenstorungen konnte man im Juni 
den Wiedereintritt normaler Verhaltnisse allgemein wahmehmen, sodas Ende 
Juni 1897. die letzte Militar-Kompagnie uber Portole nach Tnest wieder emru- 
cken konnte. Zum Gluck ist die Wahlschlacht — im Volksmunde heisst sie noch 
heutzutage: la guerra di Parenzo — zu Gunsten der Kroaten ausgefochten worden. 


ZAPIS O POREČU 

Da, lijep je Poreč i meni je još od malih nogu ostao živo u 
pameti. 

Kada bih god kao malo dijete dolazio s majkom iz mog rod¬ 
nog sela Bademe, koja se nalazi u unutrašnjosti 12 kilometara nad 
gradom, i ugledao, obično zorom, grad u svoj njegovoj ljepoti, okru¬ 
žen morem zelenila — jer oko njega je sve pošumljeno gajevima 
čempresa i pinija — ja bih širom rastvorio oči, zapanjen nesluće¬ 
nim krasotama. Grad na poluotoku, koji se kupa u moru, vječno 
modrom, vječno nemirnom, pa brojne palače, ljetnikovci, visoki 
zvonici, brodovi i brodići, čamci i čamčići, pa vreva i život — sve 
je to ostavljalo na mene maloga neopisiv dojam. 

A kad bi me onda majka povela u gostionicu, gdje si mogao 
naručiti jela, koja ti god srce zaželi, ili tumarati od izloga do izloga, 
od dućana do dućana, u kojima si mogao kupiti svega dotad viđena 
i neviđena, ja sam uživao i bio ushićen. 

Tada još nijesam ni slutio, da smo sve te ljepote, sva ta bogat¬ 
stva, mi izgradili, mi seljaci iz porečkih sela, koji smo od godine 
do godine orali, kopali, sijali, želi, vršili i brali, a zatim sve to dan 
na dan vozili po svim stazama, po svim putovima i cestama dolje 
u grad. Svu je našu muku, sav naš trud i znoj, sve što su naše 
žuljave ruke pri vri jedile, sve je to proždirao taj lijepi, ali i uvijek 
nezasitan grad. 

Kada bi na jesen završavala težačka godina i kad bi se ubrali 
posljednji plodovi, krenule bi duge i nepregledne povorke kola i 
spuštale se k moru, gradu. Na tisuće je i tisuće vreća punih žita 
odlazilo u mlinove, koji su mljeli i mljeli bez prekida, danju i noću, 

na stotine je i stotine vozova čekalo, dok dođe na njih red, stotine 
je i stotine pari ko gora snažnih volova vuklo vozove s bačvama 
najbiranijih vina i sve se to slijevalo u podrume porečkih velepo¬ 
sjednika, trgovaca i bogataša. 

Sve to, doduše, nije bilo badava. Sve se je to plaćalo snopovima 
šuštavih banknota, kojih je u tih trgovaca i gospara bilo veoma 
mnogo. Ali što ti je koristilo, kada si malo od toga kući donio. 
Dućani su bili i suviše privlačivi i krcati svakim darom božjim, a 
tvoje su potrebe u kući bile velike. Djeci je trebalo robe i cipela, 
ženama ruha, a u gospodarstvu svakakvog alata: i kosa i motika, 
i vila i lopata, i lanaca i konopa, i sjekira i kosira, i plugova i 
drljača, i dasaka i cementa, a tu je bilo svega, a ma baš svega. 

A i na djevojke je trebalo misliti i njih je valjalo opremiti, da 
ne budu baš posljednje u selu. Izlozi zlatara blistali su i prelijevali 
se: i lanaca je tu bilo ko prst debelih, i po dva metra dugačkih 
»korduna«, i »štela« i »pašeta« i križeva i krupnih naušnica, pa 
prstenja s jednim, dva i tri oka, pa »špila« i igala, pa nepregledni 
nizovi koralja ko krv crvenih ... A ne može djevojka udavača biti 
bez »korduna« od barem dva metra dužine, ni bez koralja s križem, 
štelom i pašetom. 

A na koncu tamo na malom trgu iza suda stajala je visoka 
zgrada sa zvonom na vrhu, uvijek širom otvorenih vrata. To je bila 
»šteura« ili porezni ured. I za njega je trebalo nešto odijeliti od 
dobivena novca. On je bio još najstrpljiviji. Čekao bi od jeseni do 
proljeća, od proljeća do jeseni, a primao bi i na obroke. Pokojni 
stari poreznik Vitas obišao bi dvaput godišnje sela i zaredao od 
kuće do kuće, da podijeli porezne opomene, svagdje saslušao istu 
molbu — da pričeka do »bendime «(berbe), svagdje popio čašu vina, 
a ponegdje prigrizao po koju kobasicu, sira ili pršuta, i vratio se 
natrag u Poreč. (Porez je za stare Austrije bio još najmanje neugo¬ 
dan izdatak, ali je zato kasnije za Italije bio to strašniji i to 
krvaviji!) 

I tako bi sva naša muka, sav naš jednogodišnji trud na koncu 
ipak ostao u Poreču, u blagajnama trgovaca, obrtnika, gostioničara, 
posjednika i veleposjednika. 

A tih je u Poreču bilo mnogo. Markiz Polesini (naš ga je na¬ 
rod — ne znam zašto — zvao »Kamalić«!) izgleda da je bio najbo¬ 
gatiji. Imao je oko četrdeset imanja i na njima svoje kolone, koji 
su ih »na polovinu« obrađivali. Otok sv. Nikole pred samim Po¬ 
rečom sa starinskim dvorcem iz srednjega vijeka (XIV stoljeća) bio 
je njegov ljetnikovac, dok je u samom gradu imao također krasnu 
palaču s perivojem. Vergottini imao je 38 imanja sa isto toliko 
kolona. Za njima su slijedili Sbisa, Daneloni, Amoroso i cijeli niz 
drugih, pa trgovci Monfalcon, Gioseffi, Manzolini i kako li se sve 
ne zvahu ti bogataši, koji su živjeli od prometan ja iz ruke u ruku 

plodova naših »šćavunskih« žuljeva. Njihovo se je eksploataciono 
područje prostiralo nekako u granicama kotara: od Lima na jugu, 
Bademe na istoku i ušća Mirne na sjeveru. 

U Piranu: Fonda, conte Furegoni, Tolazzi; u Rovinju: Bartoli; 
u Pazinu: Camus, Runco, Mrach; u Labinu Scampicchio i tako re¬ 
dom, svaki je gradić imao svoje sisavce. 

Porečki su bogataši imali svoje palače za zimovanje u gradu, 
a ljeto bi provodili u svojim ljetnikovcima, kojima je načičkana sva 
porečka okolica po brežuljčićima izvan grada, a opet uz more od 
Črvara do Funtane. 

A mi »Šćavuni« bili smo pitomi i poslušni kmetovi, skromni u 
svojim zahtjevima. Bili smo počašćeni, kad bi koji od gospode s ko¬ 
jim smo bili u tješnjim vezama, pristao da bude krsni ili firmeni 
kum našem djetetu, redovito posredstvom kakvog svog zamjenika, 
i ponosili smo se, kad bismo ga — dolazeći u njegovu pisarnu ili u 
njegov dućan — mogli osloviti sa »šjor kumpare« — gospodine 
kume. Na njega bismo se obraćali, kad bi nam ustrebalo stotinjak 
forinti (današnjeg tzv. obrtnog ili investicionog kapitala) i on bi 
nam rado davao uz »interes« od 6 do 17%, kako već koji. Mi smo 
bili sretni i zadovoljni, jer on bi znao i počekati, pa mu se nije 
nikad ni žurilo, da natrag dobije svoj novac. A i mi smo bili široko¬ 
grudni. Nikada ne bismo došli u grad, a da ne bismo navrnuli k 
njemu. Ne, dakako, praznoruki: po kakav pršut, par pilića, mlado 
janje, sira, jaja, flašu dobre rakije i slične sitnice mi bismo uvijek 
donijeli dobrom i prijateljskom kumu. 

Nekih naročitih zahtjeva mi nijesmo imali. Kad smo bili siti i 
pijani i kad bi ljeto dobro rodilo, mi bismo se od zadovoljstva na¬ 
pili rumena vina, zapjevali, zaplesali, posvađali se i potukli, pone¬ 
kad si iz obi jesti kosirima i trbuhe rasparali, pa smo morali hitno 
pozivati starog De Vecchi-ja, da nam ih dođe šivati i to je bio sav 
naš »divertimenat«, sva naša zabava. Više od obijesti nego od po¬ 
trebe mi bismo znali ponekad zaći i prijeko u »Kraljevinu« ili preko 
Lima, ukrasti dvije tri, a neki i cijelo stado ovaca, oderati ovcu i 
prirediti obilatu gozbu za se i za prijatelje. Višak ukradenih ovaca 
predavali bismo svojim kumparima — mesarima u Rovinju, jer i 
takovih smo kumpara imali. .. 

Inače smo radili, mirni, kao oni naši gorostasni volovi, služili 
vojsku po nekoliko godina, tukli se po Italiji, Bosni i Kini, a nepis¬ 
meni svi od reda, rijetko bismo se do vinuli do nekakve više šarže. 
(Tu i tamo pročuli bi se kao vrijedni kapurali). 

A onda se odjednom, tamo sedamdesetih godina, javiše prvi 
preporoditelji, koji su negdje »s priko Učke« donijeli neke nove 
ideje. U Poreču se oglasio biskup Jure Dobrila, rodom iz Ježenja, 
koji je prvi od svih porečkih biskupa, nakon stoljeća i stoljeća pro¬ 
govorio »po našu« i počeo kod »Svetice« u samom Poreču propo- 

vijedati hrvatski. Obilazio je župe, upuštao se s narodom u razgo¬ 
vore, davao mu gospodarske upute, dijelio mu neke svoje molitve¬ 
nike, pa čak i novine u narodnom jeziku i stao dokazivati, da mi 
nijesmo nekakvi divlji »Šćavuni«, »Slavinci«, »Istrijanci« i kako li 
se sve ne nazivasmo, nego da smo Hrvati, čest hrvatskoga naroda. 

Za njim se javili i drugi popovi: braća Baštijani, pa Karabajić, 
pa Ravnik i cijeli niz drugih, više ili manje nepoznatih, i počeli 
tražiti škole u našem jeziku. Gdje nije bilo škole (a nije je bilo 
zapravo nigdje osim u Poreču, Tinjanu, Kanfanaru, Svetom Lo- 
vreču i još po kojem većem mjestu, ali to su bile škole samo za 
građane Talijane, a naš »šćavun« nije uopće ni išao u njih) tu bi 
pop, sve, navodno, po nalogu biskupa Dobrile, skupljao djecu u 
crkvi i tamo ih učio čitati i pisati ugljenom po bijelim kamenim 
škriljama, jer papira i olovaka ne bi za sve imao. 

Tako je, sve na škrilji, i moj pokojni djed Pere Burić naučio 
čitati toliko, da bi znao glasno sričući, pročitati FRANINU I JU- 
RINU iz »Naše sloge«. Druge članke u književnom jeziku teško je 
čitao i slabo razumio. 

Dok je u istočnoj i srednjoj Istri to popovsko narodno buđenje 
naglo napredovalo, kod nas je na Poreštini i uopće u zapadnoj Istri, 
išlo vrlo sporo. Narodu je bilo stalo do toga, da sa svojim kumpa- 
rima u gradu bude na dobroj nozi. Ta konačno mnogi su im bili 
dužni, a mnogi su i mnogi obrađivali »na polovinu« njihovu zemlju. 

Nekako osamdesetih godina došao je u Bademu za župnika 
mladi Slovenac iz Višnje Gore Fran Gorec, da zamijeni dotadašnjeg 
župnika Kanfanarca rodom, a Talijana, Basilisca (Antonio Maria 
Basilisco), koji je bio imenovan kanonikom u Puli i tamo premje¬ 
šten. Jedne zime došao je Gorču u pohode drugi jedan pop, Vjeko- 
slav Spinčić, Kastavac, koji je bio i narodni zastupnik i profesor 
na talijanskom učitelj ištu u Kopru. Što su sve te zime zakuhali, to 
samo Bog znade, ali činjenica je, da je uskoro došao u Bademu i 
jedan »Kranjac« (za nas u Bademi bili su Kranjci svi koji bi dola¬ 
zili odozgora, dakle i Kastavci i Ćići a da o pravim Kranjcima iz 
Kranjske i ne govorimo!) mladi advokat dr Mate Laginja. Dočekan 
isprva s nepovjerenjem, doskora je narodu veoma omilio i živom 
agitacijom pokrenuo sve naše kmete. Osnovana je »zadruga«, prvo 
gospodarsko društvo na Poreštini. Zadruga je sagradila, za onda¬ 
šnje prilike golemu i impozantnu zgradu s ogromnim podzemnim 
podrumom i prostranom dvoranom za školu. 

I tako je godine 1896. otvorena prva hrvatska škola novo osno¬ 
vanog Društva Sv. Ćirila i Metoda. 

U Bademi se uskoro osjetio otpor prema gradu. Grožđe se više 
nije odvozilo u Poreč, nego je o berbi na stotine i stotine vozova 
dolazilo pred zadrugu, gdje se i danju i noću preuzimalo grožđe, 
mlado je vino u golemim bačvama kip jelo, sve je bilo veselo i ži- 

vahno, a zadružna je trgovina, koja je također bila u istoj zgradi 
i dobro opremljena, radila punom parom. Iz školske dvorane čuo 
se žamor, vika i hrvatska pjesma (»Još Hrvatska ni propala, dok 
mi živimo«). 

Izgrađivalo se i odgajalo novo pokoljenje. 

Suviše bi bilo nizati sve one zgode i zgodice, sukobe i borbe, 
kidan je dugogodišnjih veza između grada i sela, koje je prestalo 
nositi janjce, pršute, piliće i masne sirove kumovima u gradu, a 
za zajmove se obraćalo »Istarskoj posujilnici« u Puli, koju je tako¬ 
đer onaj mali advokat barba Mate Laginja osnovao. 

Uskoro krenuše istim putem i ostala sela na Poreštini. Otvara 
se Družbina škola u Fabcima kraj Svetog Ivana od Šterne, u Liva¬ 
dama ispod Motovuna, u Bačvi kod Višnjana, u Martinčićima kod 
Grožnjana, pa čak u Svetoj Luciji na Savudriji, a konačno i pred 
samim vratima Prreča u Novoj Vaši. Borba je postajala sve oštrija, 
sve žešća. Kumpari su počeli dizati tužbe i slati imanja svojih 
dužnika »na inkanat« (na dražbu!) Narod je oblijetao Laginju, vrpo¬ 
ljio se, mučio se, ali je ujedno sve jače lupao po samim gradskim 
vratima Poreča, da mu se otvore. Tražio je svoga suca u sudu, tra¬ 
žio svoju riječ u općini, u saboru, tražio škole, tražio čak i gimna¬ 
ziju. Dvadeset godina se borio, dok su mu konačno dali gimnaziju 
u Pazinu. 

I uspio je. Nezapamćeni val hrvatske nacionalne svijesti i po¬ 
nosa, zahvatio je hrvatski živalj Istre, koji je sve snažnije, sve 
življe, osvjećao, da je sastavni dio hrvatskoga naroda i tražio pri¬ 
pojenje Hrvatskoj. Crven-bijela-plava trobojnica postala je troboj- 
nicom Istre i vi jala se na svim domovima, na svim zvonicima. 

Škole su izbacivale svake godine na stotine i stotine novih 
svjesnih mladića, koji su ulazili u borbu pismeni, prosvijećeni. 
Mlada inteligencija, koju je izbacivala gimnazija tražila je svoje 
mjesto. 

U tom času, kad je narod bio na vrhuncu svoje gospodarske 
i političke snage — godine 1914. izbio je rat. 

Narod se razišao po svim bojnim poljanama Evrope, ginuo, ne¬ 
stajao, a kod kuće neobrađena zemlja, nezapamćena suša, glad. 
Djeca i starci formalno su umirali od gladi. 

Godine 1918. rat završava. Dolazi okupacija Italije, fašizam, 
denacionalizacija, posvemašnje gospodarsko, kulturno i političko 
uništavanje svega, što hrvatski misli i osjeća. 

Pritisak je strašan. Sva je inteligencija otprhnula, a i skoro sve 
radništvo, koje nije imalo čvrstog tla pod nogama. Arsenal se u 
Puli ispraznio, a i riječka je luka opustjela. Na zemlji je ostao 
seljak, sam samcat. Jedini su, kao i uvijek u povijesti Istre, ostali 
s narodom njegovi popovi. Skromni i siromašni, navikli oduvijek 
na jednostavan i priprost način života, proganjani i oni, ostadoše 

s narodom do kraja i bijahu jedini tješitelji i podržavatelji hrvatske 
narodne misli i svijetlih tradicija nedavne prošlosti. 

U selima, gdje je bio hrvatski pop hrvatska je svijest ostala 
živa i budna, unatoč pritiska i vlasti i visokih crkvenih funkcio- 
nera. Hrvatska se je narodna svijest kao iskra pod pepelom podr¬ 
žavala u sasvim potalijančenim sjemeništima u Kopru, Gorici, pa 
čak i u Udinama. 

To je neosporna činjenica, koju ne može nitko zatajiti. 



»Placa« u Bademi po jednom crtežu iz prošloga stoljeća 

IZBORI U ISTRI GODINE 1907. 

»Ova godina, godina 1907. budi blagoslovljena! Ova godina znači 
za hrvatstvo Istre ne samo izbornu pobjedu, nego pravi triumf. Prvi 
izbori, koji su obavljeni na pučkoj osnovi na temelju općega prava 
glasa, ti prvi izbori, koji su iole pravedno i slobodno obavljeni, upra¬ 
vo su porazili talijanašku samovladnu tiraniju, a najsjajnije zasvje¬ 
dočili, da je Istra hrvatska, da je hrvatski elemenat u Istri onaj, 
koji ima svijest, ustrajnost, životnu spokojnost i moć. 

Ovi su izbori zbacili onu koru, koja je Istru gušila i ispala je 
van, na svijetlo dana, jedra, svježa, mlada, puna sokova, puna klica. 
I to će biti sjeme za nove i nove pobjede, za novo širenje mlade naše 
narodne šume. 

Nakon osvojenja Dalmacije po opet probuđenom narodu ova 
godina je najvažnija po periferiju hrvatsku. Bila zato blagoslov- 
vljena!« 

Ovim zanosnim riječima popratilo je uredništvo »Velikog Ćiri- 
lo-metodskog koledara za god. 1908.« svoj opširan izvještaj o ishodu 
izbora u Istri, održanih 14. svibnja 1907., na kojima se biralo za¬ 
stupnike za Carevinsko vijeće u Beču. 

Ti su izbori značili potpunu pobjedu hrvatske narodne misli u 
Istri na svim linijama, te dokazali bolje od svih službenih brojidba, 
čija je Istra. 

Kad se god nakon toga dokazivalo hrvatstvo Istre uvijek se po¬ 
kazivalo na to glasovanje, pa neće biti na odmet, kažemo li o tim 
izborima nekoliko riječi. 

Neposredni uzroci hrvatskoga preporoda u Istri 

»Hrvatski preporod u Istri stoji u izravnom savezu s krizom 
malog seljačkog posjeda, koji je uslijedio u prvoj polovici prošloga 
stoljeća« — priznaje lojalno Talijan Angelo Vivante u svom djelu 
»Irredentismo adriatico«, izdanom u Firenzi 1912. — »Hrvatski je 
seljak u Istri u tom razdoblju, zbog primitivnog načina obrađivanja 

zemlje i zbog pomanjkanja bilo kakovih sredstava, da se gospodar¬ 
ski podigne, počeo svoj mali posjed sve više zaduživati i optereći¬ 
vati ga hipotekama. Njegov je vjerovnik talijanski gospodin iz gra¬ 
da, u velikoj većini slučajeva tek običan lihvar. Skoro čitavo to ka¬ 
pitalističko bogatstvo u Istri stečeno je na taj način. U rukama tih 
gradskih kapitalista bila je, a i sada je još (kaže Vivante) sva poli¬ 
tička vlast i ona je glavno oružje talijanske narodne stranke. 

I dogodilo se ono, što se je moralo dogoditi. 

Hrvatski narodni vođe (svećenici, učitelji i odvjetnici) pojaviše 
se kao gospodarski osloboditelji, no budući da su i sami bili siro¬ 
mašnog seljačkog podrijetla, mogli su zaista iskreno i s povjere¬ 
njem provoditi izravnu akciju za gospodarsko oslobođenje hrvat¬ 
skih seljaka ispod jarma talijanskih vjerovnika«. 

Tako otprilike tumači Vivante uzroke hrvatskoga preporoda u 
Istri, koji se onako velikom žestinom i zanosom bio razvio do ne¬ 
slućenih razmjera, kao ni u jednom drugom hrvatskom kraju. Ova 
je konstatacija istinita, iako nije potpuna. 

Hrvatski je preporod u Istri imao zaista socijalni značaj. On je 
uistinu bio borba za socijalnu pravdu i čovječansku pravicu. Ali 
osim materijalnih ima čovjek i duševnih potreba, nagnuća i osje¬ 
ćaja. A te je osjećaje, duboko u duši zapretane, njegovao i hrvat¬ 
ski čovjek u Istri. 

On je osjećao, da nije samo »Istrijanac«, kako su mu običavali 
utuvljivati u glavu njegovi gospodari. 

On je znao, da on sam govori »po našu«, a ne »po njihovu«, da 
ne govori »po talijanski«. Osjećaj pripadnosti hrvatstvu kod njega 
je od najstarije starine bio duboko u svijesti usađen. 

Ta već se u glasovitom »Razvodu istrijanskom« pisanom 1325., 
a neki kažu čak 1275., jednom od najstarijih hrvatskih kulturnih 
spomenika govori, da je razvod pisan za gospodu jezikom nimškim, 
za predstavnike gradova latinskim, a za narod hrvačkim . 

Kad je dakle odmah nakon apsolutizma 1861. počeo iz Hrvat¬ 
ske preko Učke piriti slobodniji vjetar noseći prve preporodne gla¬ 
se, naišao je u Istri na već spremno tlo. 

Nije dakle, kako hoće Vivante, samo gospodarski momenat, nego 
i osjećaj krvne povezanosti i narodne istovjetnosti s Hrvatskom i 
Hrvatima bio onaj, koji je potaknuo onaj divni i veličanstveni po¬ 
kret, koji nazivamo hrvatskim preporodom Istre, a koji je najjače 
došao do izražaja baš za znamenitih izbora 14. svibnja 1907. 

Posljedice 

Posebne su vrsti bili izborni zakoni, po kojima su se u Austriji 
sve do pred prvi prošli svjetski rat vodili izbori, da bi tobože na¬ 
rod mogao kazati svoju riječ i odlučivati o svojoj sudbini. 

Tako je npr. istarski pokrajinski sabor, kojem je sjedište bilo 
u Poreču, imao godine 1861. od 30 zastupnika, 28 talijanaša, a samo 
2 Hrvata, iako je po brojidbi od 1846. godine bilo u čitavoj Istri od 
228.000 stanovnika 123.000 Hrvata, 29.000 Slovenaca, a samo 71.000 
Talijana. 

Izborna je geometrija bila takova, da je gradski, tj. talijanski 
element u svakom izbornom kotaru imao većinu, ako ne naroda, 
a ono glasača, jer široki narodni slojevi nijesu imali svi pravo 
•glasa. 

Stekavši tako većinu i vlast talijanaši su fabricirali i falsifici¬ 
rali brojidbene podatke, da je bila milina. Tako su npr. kod popisa 
pučanstva izvršenog 1880. iskonstruirali brojke, koje upravo zapa- 
njuju. Po toj njihovoj brojidbi od 1846. do 1880. Hrvati nijesu u 
Istri porasli ni za jednog jedincatog čovjeka. Ostalo ih je točno 
123.000, koliko ih je na vlas bilo i godine 1846., iako znamo da ni¬ 
jedna hrvatska seljačka obitelj u Istri nije bila barem bez petero 
djece. 

Ali su zato Talijani po toj brojidbi neobično porasli: od 74.000 
na 112.700, dakle za skoro 60 posto. 

Najžalosnije je kod svih tih brojidba to, što statističari i etno¬ 
grafi, čak i neki hrvatski, uzimaju te podatke pod gotov groš, pa po 
njima još i danas govore o narodnostima u Istri, mrljajući zemljo- 
vidnu kartu Istre kojekakvim zelenim točkama i točkicama, koje bi 
navodno trebale biti neke velike talijanske oaze u Istri. 

Izborni zakon za Carevinsko vijeće u Beču predviđao je za 
Istru i otoke 4 zastupnika. 

Sve do 1873. Istru su u Beču zastupali talijanaši koji su imali 
sva 4 zastupnika. Godine 1873. po prvi je put kao posljedica rada 
velikoga preporoditelja biskupa Jurja Dobrile i njegovih suradnika, 
poslan u Beč jedan Hrvat, dr Dinko Vitezić. Njega je izabrala is¬ 
točna Istra i otoci. Sam Dobrila, koji je kandidirao u zapadnoj Istri 
nije prošao. Narod još nije bio probuđen. 

Kada je dr Vitezić u bečkom parlamentu progovorio kao pred¬ 
stavnik istarskih Hrvata nastade među poslanicima opće čuđenje, 
kome je dao oduška i sam tadašnji predsjednik vlade, koji je izne¬ 
nađeno uskliknuo: 

»Ta zar i u Istri ima Hrvata?« 

Na taj su upit dali najbolji odgovor Beču svibanjski izbori 1907., 
kad su po novom izbornom zakonu, što ga neposredno prije toga 
bijaše izradio ministar Gautsch, a po kom je Istra bila razdijeljena 
u 6 izbornih kotara — naši kandidati u 3 tzv. »hrvatska« izborna 
kotara dobili sve glasove, a druga 3 tzv. »talijanska« kotara izgu¬ 
bili sa veoma malom razlikom tako, da je moralo doći u tim kota- 

revima do užih izbora. Na taj su način na tim izborima bili izabrani 
kod prvog glasanja svi naši kandidati, a talijanski ni jedan. U ta¬ 
lijanskim je redovima zavladala užasna pometenost i prava panika. 
Ta to je značilo izgubiti svu vlast, izgubiti stoljetno gospodstvo i 
sve lijepe sne o »Istrii nobilissimi« i »italianissimi«, čime se hranilo 
decenijima svu talijansku, a i ostalu svjetsku javnost. 

To je bilo za Talijane »addiritura un disastro« (potpuna pro¬ 
past) kako je te izbore nazvao poznati talijanski istarski povjesni¬ 
čar dr Bernardo Benussi. 

Posljedak je izbora bio ovaj: 


Hrvati sa Slovencima 

32.381 glas 

Talij anski liberalni-nacionalisti 

14.271 glas 

Socijalisti 

11.185 glasova 

Ukupno 

57.837 glasova 

naknadno održanih užih izbora, 23. 

svibnja, u porečkom 


i puljskom kotaru, spasili su talijanske liberalno-nacionalističke 
kandidate socijalisti, koji su dali svoje glasove radije talijanskim 
veleposjedničkim kandidatima, negoli našim predstavnicima, koji 
su zaista bili predstavnici tzv. malog čovjeka, za koga su se inače 
i socij alisti borili. 

Internacionalna socialno-demokratska stranka u Beču, na svojoj 
sjednici održanoj 15. svibnja, zaključila je, da se kod naknadnih 
izbora ima svuda glasovati protiv klerikalaca. Na temelju toga za¬ 
ključka pozvala je i socijalno-demokratska stranka u Trstu svoje 
pristaše, da glasuju protiv naših kandidata, Ribara u Trstu i dra 
Laginje u Puli i Poreču, jer da su i oni klerikalci. (I Spinčić i Man- 
dić bili su svećenici u političkom smislu). 

Taj zaključak radničke socijalističke stranke skrivio je, da je 
Laginja u porečkom i puljskom kotaru ostao prigodom užih izbora 
s Bartolijem i Rizzi-jem u manjini. 

Međutim je taj zaključak socijalističke stranke donio hrvatskoj 
stvari drugu jednu veliku korist. Bio je uzrokom raskola u socijali¬ 
stičkoj stranci, u kojoj su u velikom broju bili učlanjeni i hrvatski 
radnici, koji još nijesu bili dovoljno nacionalno svi jesni. Raskol je 
uslijedio ne samo u stranci, nego i u svim njezinim sindikalnim 
organizacijama. 

Već u prvoj polovici mjeseca kolovoza iste godine osnovana je 
u Trstu kao ustuk socijalističkoj stranci, »Narodna radnička orga¬ 
nizacija«. 

Dne 22. rujna došlo je do raskola i u Puli i to prigodom biranja 
liječnika Bolesničke blagajne. Hrvatsko je radništvo tražilo, da bude 

izabran Hrvat dr Letiš, a vodstvo socijalističke stranke guralo je 
Talijana dra De Lucca. Na tom se pitanju čaša prelila i toga je dana 
de facto osnovana i u Puli »Narodna radnička organizacija«. 

Nakon naknadnih izbora od 23. svibnja rezultat je izbora bio: 

Hrvati 32.000 glasova 

Talijani, liberali i socialisti 18 000 glasova 

Uzmemo li, da su za Talijane glasovali sigurno svi talijanski 
glasači, dakle i Talijani liberalci i Talijani socijalisti, a svi ostali 
glasači, dakle i oni, koji su glasali i oni, koji su se apstinirali, da 
su Hrvati, znači, da je omjer tih izbora bio: 18.000 Talijana naprama 
39.000 Hrvata, što bi otprilike, uzevši u obzir tadašnji izborni zakon, 
koji još uvijek nije davao pravo glasa svakom našem čovjeku, odgo¬ 
varalo omjeru pučanstva u Istri (oko 90.000 Talijana, naprama 
250.000 Hrvata i 37.000 Slovenaca). 


Dva proglasa 

Da se vidi čime su sve operirali kandidati talijanske stranke, 
hoteći u zadnji čas zavesti naše birače, citirat ćemo jedan njihov 
proglas, upućen biračima na Kastavštini i u istočnoj Istri, gdje je 
kao protukandidat našemu Spinčiću nastupio Talijan dr Ettore Con- 
stantini. 

Isto ćemo tako navesti i nekoliko stavaka iz proglasa naših kan¬ 
didata. 

Dr Constantini sa svojim trabantima strahovitom hrvaštinom 
apelira na lokalni patriotizam i napada Spinčića, jer da je za sje¬ 
dinjenje Istre s Hrvatskom. 

Odgovor birača najbolji je odgovor svakom talijanašu, što su že¬ 
ljeli i što žele istarski Hrvati: Svi za Spinčića, dakle: za sjedinjenje 
s Hrvatskom! 

Dr Constantini kaže u svom proglasu: 

»Izbornici Kastva itd.. .. znajte, da je sada ura da očuvate našu 
starinu, našu domaćinu! Protivnici Hrvati će vas na svaki način 
mutiti, da glasujete za njihovoga, ale ih pitajte malo ča je dobra on 
učinil našoj Istri, našoj lepoj Liburniji, u toliko let ča je deputad? 
Znajte da on gleda samo svoju korist i kako bi ta draga Istra i ju¬ 
načka kastavšćina prišle pod Hervatsku, to je on i službu izgubil, 
a onda zlo po nas. 

Dajmo dakle svi glas dru Ettoru Constantini i ako ne bi bil 
zibran, manko ćemo biti veseli, da smo učinili naš dover in ordine 
i ćemo znat koliko nas je, ki ne ćemo, da budemo sužnji pod Her¬ 
vatsku. 


m 


Kušienca vam zapoveda, da pokažete i guvemu, ki proteji Hr- 
vate. 

Trinajstić, Spinčić i compagnia bella su oni, ki bi hteli da Istra 
priđe pod Hervatsku, to ne moru reč da ne, a sada pomislite malo 
kamo bismo prišli kad bi Hervatska z nami zapovedala. Oslobodi 
nas Bog! Mi smo Istrijani, kako je Istrijan i g. albukat Constantini, 
vi niste ni Talijani ni Hervati, dunke znajte ovo: ki će da Istrija 
priđe pod Hervatsku neka vota za Spinčića, ki je leta 1891. va Za¬ 
grebu rekal publiku, da je Zagreb naš glavni grad i da se mora 
učiniti jedno hervatsko kraljevstvo pa zato je onput valje ostal brez 
plaće od profesora ...« 

Rezultat je bio da je Spinčić dobio 4954 glasa, a Constantini 
858 glasova. Dakle: ki će da Istrija priđe pod Hervatsku je votal za 
Spinčića. 

A sad evo i hrvatskog proglasa: 

»Istrani Hrvati! Život vaših otaca i pradjedova bio je na nji¬ 
hovu i vašu nesreću od vjekova upućen na susjede tuđeg roda i je¬ 
zika, koji su svi išli za tim, da vas izčupaju i izkorjene iz ove liepe 
vaše istarske zemlje. Htjeli su da za sve vjekove ostanete u tmici 
neznanja, poniženi, potlačeni, zapušteni, 

Možete li vi danas, kad sloboda kuca na vratima i najponiženi- 
jih, možete li vi u takav čas dati svoj glas onima, koji za vas ne¬ 
maju ni ljubavi ni osjećaja? 

Ne! Vi treba da birate ljude svoje, muževe vašega roda, zastup¬ 
nike koji govore naš liepi materinski jezik, muževe umne i poštene, 
koji razumiju svaki kucaj vašega srca, koji poznaju vaše želje i vaše 
potrebe, koji će svuda i svagdje, bez straha i bez obzira reći ono, 
što biste vi rado kazali i koji će udarati po nepravdi i oduševljeno 
braniti vaše ime, vašu čast, vaše dobro, zemlju vašu... 

Zadnji je čas da sjajnom velebnom pobjedom pokažete svietu 
i cjelokupnoj našoj slavenskoj braći, da nas još ima, da se znamo 
držati i braniti...« 

Nakon ovih znamenitih izbora u kojima je hrvatstvo Istre ob¬ 
računato s jednom velikom laži, da je Istra talijanska, čekala je 
Hrvate još jedna teška bitka: borba za pobjedu u pokrajinskom sa¬ 
boru, gdje su Talijani još uvijek grčevito držali vlast u rukama, kao 
u svom zadnjem uporištu. Izborna im je geometrija još uvijek po¬ 
godovala. 

Tamo se zametnula duga i teška borba, koja na žalost nije do¬ 
vela do uspjeha, jer je buknuo rat, koji je borbu, koja se sve većma 
približavala potpunoj pobjedi hrvatstva u Istri na svim linijama, 
naglo prekinuo. 

Da je rat uslijedio samo 20 godina kasnije o Talijanima u Istri 
bi se danas govorilo kao o nekoj maloj manjini, koja nekad bješe 
sad se spominjaše. Kao što danas govorimo o šaci sredovječnih 
Raubrittera, koji su iz svojih zidinama utvrđenih gnijezda pljačkali 
i terorizirali čitave pokrajine. 

Pokojni Matko Mandić podnoseći izvještaj o izborima kaže na 
završetku izvještaja, najavljujući daljnju borbu za konačno ostva¬ 
renje hrvatskih pravica ovako: 

»U borbi, koja sada nastaje bit će istarski i tršćanski Talijani 
poduprti moralno i novčano od cijele ujedinjene Italije . A dužnost 
je narodna , da budu tamošnji Hrvati najobilnije poduprrti od cijelog 
hrvatskog naroda , koji će time stvarati i za buduću — proširenu 
Hrvatsku!« 

ZAPIS O KAZALIŠNIM DASKAMA 

Svibanj 1907. Izvojevana je bila velika izborna pobjeda. Hr¬ 
vatski je narod Istre likovao, val se narodnoga ponosa širio, oduse- 
vljenje raslo do vrhunca. Nestalo je potištenosti i osjećaja manje 
vrijednosti. Hrvatski je seljak, dolazeći u grad sve ponosnije izra¬ 
žavao svoje hrvatstvo. 

— Više vrijedi »živio« 
neg stotinu »viva« 

Hrvatska živa 
mora bit! 

— Mi smo pak Istrani 
Hrvati pravi 
što kano lavi 
svoju zemlju branimo. 

Te i takve pjesme, improvizirane, orile su se sada svagdje bez 
straha, po gostionama, na javnim mjestima u svakoj prigodi. U 
nekadašnjim »osteriama«, koje su sve češće dobivale nazive »na¬ 
rodna gostiona«, nije se više tražilo »un bićerin de amaro dlstria« 
protiv trbobolje, nego »žmuljić istarske žukice«, a u trgovinama ne 
više »bigule«, nego »pekatete« (kratica za tjesteninu Prve Kranjske 
Tovame Testenin), ne više »furminante« i »šolferine«, nego »žigice«. 
(To su bile one znamenite »Žigice Družbe sv. Cirila i Metoda« sa 
hrvatskim natpisom i trobojkom, koje su se izrađivale u Osijeku 
i prodavale širom hrvatskih zemalja, a čist im je prihod išao u ko¬ 
rist Družbe za hrvatske škole u Istri. Mnogi je siromašni istarski 
đak mogao zahvaliti svoje školovanje baš tim šibicama). 

Pazin, koji je pobjedom na zadnjim općinskim izborima došao 
u hrvatske ruke, vođen požrtvovnim i nesebičnim narodnim ljudi¬ 
ma: drom Dukićem, drom Trinajstićem i potkraj drom Kurelićem 
kao načelnicima, a Matkom Brajšom kao tajnikom, divno je na¬ 
predovao i razvio se u svakom pogledu. Dobivši još i prvu hrvat¬ 
sku veliku gimnaziju postade za nas pravim »srcem Istre«. (Govo- 

»ŠIBICAMA SMO VAS OTHRANILI, DJECO MOJA...« 

Pod geslom »Zora puca bit će dana« i »Narod bez škola 
jest narod bez budućnosti«, hrvatski su rodoljubi diljem 
domovine raspačavali »Žigice Družbe sv. Cirila i Metoda za 
Istru«. Sav je prihod od prodaje žigica bio namijenjen za 
hrvatske škole u Istri, za spašavanje hrvatske djece, koju 
su protivnici svim sredstvima htjeli odnaroditi. Odziv je bio 
veličanstven, pa je Družba neposredno prije prvog svjetskog 
rata narodnim prilozima mogla uzdržavati 76 hrvatskih škola 
u Istri. 

rilo se, da je Pazin »srce Istre«, a Trinajstić u njemu »srce srca 
Istre«, toliko se narod ponosio svojim glavnim gradom i svojim na¬ 
rodnim vodstvom u njemu!). Pula, premda i brojem i važnošću veća 
i jača, nije nam bila bliza, a pogotovo ne Poreč, inače sjedište Istar¬ 
skoga sabora i glavni grad pokrajine, koji je bio uvijek smatran 
našim neprijateljem što je u stvari i bio. 

Shvativši važnost Pazina odmah je iza glasovitih svibanjskih 
izbora, iste godine održala u njemu i Družba Sv. Ćirila i Metoda 
svoju veličanstvenu glavnu godišnju skupštinu na koju je došlo 
valjda dvadeset tisuća naših ljudi. Tu se je dogodila ona dirljiva 
scena, kada je narod dočekavši Laginju na kolodvoru, raspregao 
konje kočije i sam ga u velikom slavlju dovezao u dva kilometra 
udaljeni Narodni dom. 

Te su godine izašli iz hrvatske gimnazije i prvi maturanti, bu¬ 
dući časnici i vođe u našem pomlađenom narodomn pokretu. 

Gospodarski smo se već snažno oporavljali: osnivanjem nebro¬ 
jenih zadruga i gospodarskih društava u svakom iole većem selu, 
te novčanim zavodom »Istarskom posujilnicom« u Puli i Pazinu, mi 
smo se ubrzano oslobađali lihvara i gospodarske ovisnosti o svom 
talijanskom političkom protivniku. 

Jedno nam je ipak nedostajalo: kulturne ustanove! Mi smo im, 
doduše, svagdje pripremali teren. Po svim smo većim mjestima, 
kako ih političkom borbom osvajasno, redom podizali prosvjetna 
ognjišta: Narodne domove! Tako je u Trstu sagrađen veličanstveni 
Narodni dom i u njem Hotel Balkan, pa Narodni dom u Puli, Pa¬ 
zinu, Buzetu, Opatiji (Zorin dom). U svim su tim domovima pred¬ 
viđene i dvorane s pozornicama, na kojima je trebalo nastupati. 
Talijani su imali svoje »circole di cultura«, »teatre« (sva su se nji¬ 
hova kazališta nazivala VERDI, što je zapravo značilo ne ime veli¬ 
kog skladatelja, nego kraticu Vittorio Emmanuele Re D’Italia). U 
gradiće u kojima su oni još imali vlast u rukama, dovodili su svake 
godine svoje umjetnike, pjevače, predavače, glumce. Razne glumač¬ 
ke družine, bogato financirane priređivale su svoje »stagioni liri- 
che« i gostovale svake godine ponekad i više puta, podižući duh 
talijanskog narodnog ponosa i civilizacione superiornosti. 

Mi nismo na tom području imali ništa čime bismo se bili mogli 
pohvaliti. Znajući za tu nasušnu kulturnu potrebu Laginja je još 
kao mladi općinski tajnik u Kastvu napisao čak i igrokaz iz na¬ 
rodnoga života »Šilo za ognjilo«, koje je s velikim uspjehom da¬ 
vano nekoliko puta u tamošnjoj Narodnoj čitaonici, ali na tome je 
i završilo. 

U opatijskom Zorindomu priređivao je i Car Emin manje di¬ 
letantske predstave (Ivan Matetić Ronjgov je tamo imao svoje prve 
glumačke nastupe!) 

U Puli je Lacko Križ, inače starješina puljskog Istarskog so¬ 
kola, uz pomoć zagrebačkog glumca Zvonka Tkaleca, pokušavao za 
potrebe tadašnjeg sve brojnijeg hrvatskog radništva organizirati u 
Narodnom domu diletantske kazališne predstave, no pravog se hr¬ 
vatskog kazališta nije moglo stvoriti, iako je potreba bila zaista 
velika. 



Marija Ružička-Strozzi, glumica 


U Pazinu su hrvatski gimnazijalci, obično sedmo i osmoškolci 
pod vodstvom kojega profesora običavali svake godine, osim pjevač¬ 
kog nastupa pod ravnanjem prof. Šaše Šantela, uvježbavati po jed¬ 
nu kazališnu predstavu — obično je to bila kraća komedija — i to 
je bila sva umjetnost s dasaka. 

Zato je bio pravi kulturni doživljaj, kad su se jedne godine 
pojavili u Istri prvi put pravi hrvatski kazališni glumci i to ne tek 

kakvegod teatarske »šmire«, nego zaista kazališni umjetnici veli¬ 
koga kalibra. Zagreb je u te dane poslao Istri ono što je najboljega 
imao: Fijana, Strozzievu, Markovića... Uopće prvorazrednu kaza¬ 
lišnu družinu. 

Evo kako je do toga došlo: 

Zanimanje za Istru i za borbu tamošnjega hrvatskoga življa bilo 
je tih dana neobično živo. To je bio ujedno i dio općenarodnog hr¬ 
vatskog pokreta za ujedinjenje svih hrvatskih zemalja. U Dalma¬ 
ciji su tamošnji Hrvati vodili odlučnu bitku s Bajamontievim »auto- 
nomašima«, koji su pod geslom »Slavi sempre Croati mai!« podu¬ 
zimali sve i sva, da ne dođe do ujedinjenja Dalmacije s Hrvatskom. 
Narodna je stranka međutim i tamo redom osvajala položaje, pa je 
— kad je s ogromnom većinom pobijedila u Splitu — bila već, tako 
reći, gospodar situacije. 

U Istri je borba bila također već došla do vrhunca. Talijanska 
manjina držala je grčevito u rukama svu vlast i borila se zubima 
i noktima, ne birajući nikakva sredstva, da ju održi. Bila je to pra¬ 
va »guerra dei ricchi contro i poveri« — rat bogatih protiv siro¬ 
mašnih, pod geslom »osar tutto«. 

Hrvatska je javnost instinktivno osjetila da mora tim »siromaš¬ 
nima« pružiti svu svoju pomoć. I došlo je do veličanstvenog pokreta 
narodne solidarnosti, gdje je svatko počevši od školskog đačeta, rad¬ 
nika, seljaka, svećenika i trgovca, osjetio da mora »sirotici« Istri 
pružiti ruku. 

U svakoj je školi, ponegdje čak u svakom razredu, postojala 
škrabica »za Istru«, u svakoj gostionici, trgovini, uredu, svagdje je 
postojao po neki odbor, klub, društvo »za našu Istru«. 

Najjača središta toga narodnoga pokreta za Istru bila su u Za¬ 
grebu, Osijeku, Sarajevu, Sisku, Karlovcu, Varaždinu i tako redom. 55 ' 


* U časopisu »Mali Istranin« objavio sam jednu takvu bilješku-uspomenu, 
koju radi njezine dirljive istinitosti želim i ovdje ponoviti, a glasi: 

Šibicama smo vas othranili, djeco moja! 

Kuc, kuc . . . netko je lagano pokucao na vrata. 

— Naprijed! oglasim se ja. 

Na vratima se pojavi stari gospodin, ljubezan i nasmiješen, lijepe kovrčave 
sijede brade, noseći pod pazuhom pomno složeni zamotak. 

— Vi ste urednik »Malog Istranina« gospodine? upita. 

— Jest, ja sam! 

— A ja sam Loidl, poštanski činovnik u mirovini. Moja je kćerka pretpla¬ 
ćena na »Mali Istranin« pa ga i ja svakiput kada dođe vrlo rado pročitam. Mo¬ 
rate naime znati, da sam ja oduvijek prijatelj Istre, koja mi je još od mladih 
elana neobično srcu prirasla. 

— Hvala Vam lijepa, gospodine Loidlu! 

— Đonijeh Vam evo nešto što će Vas, bez sumnje, zanimati — reče stari 
.gospođin i poče odmatati zamotak. 

Gledam znatiželjno što li će to ispasti. I vidim: čitav snop papira i listova, 
poštanskih potvrda, a povrh svega jedan omot šibica Družbe sv. Ćirila i Metoda 
s trobojkom i natpisom: Zora puca bit će dana — Žigice Družbe sv. Cirila i 
Metoda za Istru — Narod bez škola jest narod bez budućnosti. 

Nešto kao da me zazeblo oko srca. Slatka spominjanja na ona davna vre¬ 
mena, dok smo se još šibicama borili za svoj narod, za svoju Istru . . . 

— Gledajte, gospodine, na stotine sam ih sanduka ja sam raspačao sa svo¬ 
jim drugovima. Kad se radilo o našoj pravednoj stvari, o našoj Istri, nitko se 
od nas nije stidio šibice prodavati. Na svaku kutiju priračunali bismo po neko- 

Uprava Hrvatskog narodnog kazališta u Zagrebu osjetila je ta¬ 
kođer svoju narodnu dužnost prema Istri. 

Službeno nije kazalište, doduše, moglo da kao državna usta¬ 
nova pođe u Istru, ali je zato stavilo ad hoc sastavljenoj kazališnoj 
družini na raspolaganje cijeli svoj fundus, kako u kostimsko-deko- 
rativnom, tako i u umjetničkom pogledu. 

To »gostovanje«, kako ga nazvaše, vodio je Mihajlo Marković,. 
na čije je ime i glasila dozvola, pa je izgledalo kao da je to njegovo 
osobno kazališno društvo. Uputili se dakle u Istru: u Pulu, Pazin 
i Trst. 


liko filira i onda dobit slali vama u Istru. Za naše škole u njoj i za odgoj 
hrvatske djece. Evo, tu su potvrde, tu pisma i izvještaji Družbini onih godina — 
raspričao se gospodin Loidl. 

Listam: čitav kup savršeno vođenih knjiga sa svim blagajničkim prilozima 
i potvrdama, razna pisma dra Dinka Trinajstića, dra Janežića, Družbina bla¬ 
gajnika, Viktora Cara Emina i drugih. 

— »Hrvatski činovnički klub ISTRA zvalo se to naše društvo. 

Čitam tko je sve bio članom društva, tko je sve darivao. Nailazim na cijeli 
niz imena ljudi, koji danas stoje na najvišim položajima, savjetnici, nadsavjet¬ 
nici, ministarski inspektori. Tada su još bili sasvim mali činovnici, pitomci i 
pripravnici, kojima nije bilo baš lako ustegnuti onu krunu, onih 10, 20 ili 50 fi¬ 
lira. Ipak su davali s oduševljenjem, s nekim rodoljubnim zanosom, s nekom 
živom vjerom. 

— vjerom, gospodine, jer Istra je bila naša vjera, koja nas je sve pro¬ 
žimala, njezin preporod i spas našega naroda u njoj bijaše naša najveća želja, 
naša najveća čežnja — reče gospodin Loidl. 

Listam dalje: jedan račun, jedna potvrda: jedan sanduk tambura poslan 
je na naslov dra Dinka Trinajstića u Pazin za đake naše tamošnje hrvatske gim¬ 
nazije. Plaćene su tambure kod Stjepušina u Sisku, plaćeni svi troškovi pod- 
voza, plaćen otpremnik, plaćeno sve, samo da ne bi oni mali pazinski đaci mo¬ 
rali izdati ni jednoga novčića. 

Nisam mogao dalje, oči mi se zališe suzama. Kako i ne bi. Tako se dobro 

sjećam te pošiljke tambura. Znam kad su stigle i kad smo ih kao mali đaci prvi 

put primili u ruke. Podučavao nas je isprva profesor Zic, a kasnije nadareni 
šestoškolac Brnobić. Koliku li su nam samo radost priredile. 

— Evo, i ovo smo poslali Đačkom pripomoćnom društvu u Pazinu za školo¬ 
vanje naših đaka — nastavljao je gospodin Loidl, redajući potvrde: na Ivana 

Kosa, ravnatelja gimnazije, dne 18. listopada 1902. kruna 100, dne 13. kolovoza 
1903. na istoga ravnatelja kruna 150, zatim slijedi: na Đačko pripomoćno društvo 
u Pazinu 200 kruna, pa opet 200 kruna, pa 100, 84, pa 130, pa 245 kruna i tako^ 
dalje svega ukupno za par godina oko 6000 kruna... 

Ja sam ga slušao i slušao, toga dobrog starog gospodina, i nekud se daleko 
zamislio. »Đačko pripomoćno društvo« u Pazinu. Tko ga se od nas, nekadašnjh 
pazinskih đaka ne sjeća? Djeca siromašnih istarskih kmetova nikad se ne bismo 
bili iškolali, nikad na noge postavili, da nas nije ono podupiralo . . . 

I kad smo mi ono svakog prvog u mjesecu dolazili k blagajniku gospodinu 
Cucančiću, da podignemo tko 5 tko 10, tko 20 kruna potpore, nismo ni izdaleka 
slutili tko ih je za nas od ustiju otkidao, da ih nama, malim sokolićima istar¬ 
skim, pošalje. 

A sada nakon skoro trideset godina preda mnom je otvorena knjiga, koja 
mi govori sve. Filir po^ filir se za nas sabiralo. Kutiju se po kutiju šibica pro¬ 
davalo, da se za nas nešto sakupi, da nas se lakše othrani, lakše na noge postavi. 

— Hvala Vam, gospodine, jedva sam izustio, jer me nešto počelo stezati u 
grlu; Hvala, gospodine, Vama i svima onim znanim i neznanim hrvatskim rodo¬ 
ljubima za sve njihove žrtve i žrtvice za našu Istru. 

— Ništa, ništa, gospodine, mi smo samo vršili svoju svetu dužnost — odvrati 
stari gospodin i onako skromno i ljubazno, kako je ušao, oprosti se i izađe. 

Ostao sam duboko zamišljen nad tim starim i požutjelim papirima, potvr¬ 
dama, Družbinim izvještajima i hrpom kutija Družbinih »žigica«. 

U duhu mi pred očima iskrsnuše sve one naše nebrojene škole: u Bademi, 
.u Vabrizi, u Fabcima, u Buzetu i redom u 76 naših sela i seoca po Istri, koje su 
naši rodoljubi iz svih hrvatskih krajeva, skupljajući novčić do novčića, gradili. 
Pa oni naši krasni Narodni domovi, koje je dušmanin do temelja razorio i spa¬ 
lio, sva ona naša velebna zdanja, sva ona zemlja naša, na kojoj se i danas još 
narod naš grčevito drži šiban i bijen svakom nevoljom... , 

— Došavši u Pulu, odmah me po glumačkom nagonu odvukla 
želja, da vidim Narodni dom i pozornicu, gdje su običavali igrati 
tamošnji diletanti — pričao je vođa toga »gostovanja« Mihajlo Mar¬ 
ko vić. 

— I dom i dvorana veoma su mi se svidjeli. Najprije je tre¬ 
balo dobiti dozvolu od mjesnih političkih vlasti i podvrgnuti cen¬ 
zuri sva djela, koja smo tamo kanili prikazivati. Pula je bila luka 
ratne mornarice. Trebalo je osigurati što veći posjet i napraviti re¬ 
klamu. Uputim se tamošnjem hrvatskom prvaku odvjetniku dru 
Matku Laginji. Ne mogu opisati radost koju sam mu priredio, kad 
sam mu objavio svrhu našeg posjeta, te mu naglasio da nam stoji 
na raspolaganju cjelokupno osoblje Zagrebačkoga Hrvatskoga na¬ 
rodnog kazališta. 

— Hvala Bogu da je tako i da se vodi ozbiljna briga u Za¬ 
grebu o ovim krajevima, a sad odmah na posao — reče Laginja i 
dok sam još bio kod njega pozove Lacka Križa, koji je bio pred¬ 
sjednik Narodnog doma i starješina »Hrvatskog sokola« u Puli. Od¬ 
mah su se dogovorili o sastavu posebnog odbora koji će organizi¬ 
rati skupljanje pretplate i osigurati punu kuću. — Mene su uputili 
neka smjesta pođem u Zagreb po trupu, a sve ostalo da je njihova 
briga. Tako je i bilo — nastavlja Marko vić. Za osam dana ja sam 
već bio s trupom u Puli, koja se članovima neobično svidjela: ratna 
luka s velikim brojem ratnih brodova, koje većina glumaca nije u 
životu nikada ni vidjela. 

Počeli smo s predstavama svake večeri pred punom dvoranom, 
koja je već unaprijed bila sva rasprodana. 

Muka je bila s mornaričkim časnicima i podčasnicima naše na¬ 
rodnosti, kuda ih smjestiti, jer se kod upisivanja predbrojke nije 
na njih mislilo i oni su ostali bez stalnih mjesta, a dolazili su svaku 
večer i na svaku predstavu — no po svojim propisima oni nisu 
smjeli sjediti u posljednjim redovima, a pogotovo ne stajati. 

Davani su Freudenreichovi »Graničari« i »Posljednji Zrinjski«, 
koji su prije toga morali proći cenzuru, i konačno »Zlatarevo zla¬ 
to«. Naročito su zadovoljni bili mornari, koji su članove kazališta 
pozvali čak na domjenak na ratni školski brod »Pelikan«, što je za 
zagrebačke glumce bila senzacija prvoga reda. To međutim nije 
bilo pravo političkim vlastima, pa je daljnje posjećivanje luke i 
ratnih brodova bilo obustavljeno. 

- Oduševljenje je hrvatskoga življa u Puli bilo izvanredno.-Slav¬ 
na tragetkinja Marija Ružička Strozzi, koja je trajno bila s glum¬ 
cima, praćena je s velikim simpatijama, gdje bi se god pojavila. 
Taj je nastup digao moral i narodni ponos puljskih Hrvata, kao ni¬ 
kada do sada. 

Napuštajući Pulu glumci su krenuli prema Trstu, gdje su u ta¬ 
mošnjem slovenskom Narodnom domu, trebali završiti triumfalni 
pohod Istri. 

Međutim je Laginja glumce upozorio, da se na putu u Trst mo¬ 
raju svakako zadržati i u Pazinu, tom najčišćem hrvatskom srcu 
Istre, i tamo dati barem par predstava. 

Jedno pismo Marije Ružičke Strozzi upućeno piscu ove knjige 


— Što se tiče Pazina — rekao je Laginja (priča dalje Marko- 
vić), ja sam tamo već sve uredio. Tamo se trebalo samo javiti dru 
Trinajstiću i dalje je bila njegova briga. 

— Doček u Pazinu, opisuje Marković, bio je upravo kraljev¬ 
ski i ja ne pamtim da sam u toku svoga glumovanja ikada više 

takova što doživio. Na postaji je bio skoro cijeli Pazin, a kako je 
ondje postojala i hrvatska gimnazija to je i ona kompletno prisu¬ 
stvovala tome dočeku, tako da je sirota markiza Ružička Strozzi 
plakala od ushićenja, a ni ostali se glumci nisu naprosto mogli u 
tom času snaći. 

Otpočelo je gostovanje u krasnom pazinskom Narodnom domu 
u znaku najvećeg oduševljenja, svake večeri pred krcato punom 
kućom, te je umjesto šest predstava, kako je bilo prvobitno zami¬ 
šljeno, moralo biti izvedeno čak dvanaest... 


Kao da je jučer bilo, sjećam se onih dana. Stanovao sam kod 
Ladavca nedaleko stolne crkve. Bježao sam u Novakovu knjižaru 
da nabavim tekst »Graničara«. Nisam ga dobio, ali sam negdje na¬ 
šao kratak sadržaj; tako smo isto došli i do sadržaja drugih gluma. 
U sobici se okupismo nas desetak đaka. Sva smo lica znali i s neo¬ 
pisivom uzbuđenošću hrlili u Narodni dom, da čujemo »naše« glum¬ 
ce, naše »hrvatsko« kazalište, iz »našega« glavnoga grada, Zagreba, 
koji je za nas bio pojam. 

Dvorana je bila dupkom puna. Sve što je samo moglo da uhvati 
komadić mjesta natisnulo se u dvoranu. Hrvatski sokoli u svojim 
uniformama (i u Pazinu je već bio organiziran »Hrvatski sokol«) 
bili su spremni da suzbiju svaki možebitni pokušaj napadaja ili iza¬ 
zivanja nereda sa strane šačice pazinskih Talijana ili đaka talijan¬ 
ske tzv. »prkos-gimnazije«. 

Mi đaci stisnusmo se na galeriji, nemirno se tresući od neke 
unutarnje uzrujanosti. Digao se zastor. Zastao je dah. Govorili su 
glumci. Još mi i danas zuji u ušima glas pun magične snage. Glas 
kakvoga nikada više, ni prije ni poslije, nisam čuo: glas Marije Ru- 
žičke Strozzi. Velika je umjetnica recitirala Carevu prigodnicu »TJ 
slavu pobjede«. Slijedili su »Graničari«. 

Kad bih danas pokušao iznijeti osjećaje, koji su prožimali u 
tim svečanim časovima mene mališa, četu đaka za mnom, seljake 
koji su došli iz obližnjih sela (moj je krsni kum Tone Moferdin iz 
Kringe, došao čak iz sela Pauletići), profesore, sokole, narodne pr¬ 
vake, Trinajstića, Kurelića, prošta Kaića i druge, koji su brisali 
oči, ne bih mogao, da je u mene zlatno pero. Znam samo da sam 
plakao, zanesen i ja i svi oko mene, ponosan našom narodnošću, na¬ 
šom krasnom materinjom riječi, našom umjetnošću. 

Možda nije nitko nikada osjetio koliku veličajnu snagu može 
imati riječ izrečena s dasaka, koliku ulogu može da odigra u duši 
jednoga čovjeka i jednoga naroda, riječ umjetnika izrečena s po¬ 
zornice, kako smo to osjetili one večeri mi. 

Kad se spustio zastor došli smo do daha. Sto je tada bilo ne da 
se opisati. Vijenci, brda cvijeća, omamljivi miris bosiljka i mažu- 

rane. Kroz suzama zamagljene oči vidio sam kako joj prinose dar. 
Pozdravio ju je Kurelić i pružio joj srebrni vijenac. Ne znam što 
je govorio, znam samo da se umjetnica okrenula u stranu i stala 
brisati suze.* 


Dana 2. listopada godine 1932. svečano je proslavljena u Za¬ 
grebu u Narodnom kazalištu u Zagrebu šezdeset i peta godišnjica 
prvog nastupa naše najveće tragetkinje Marije Ružičke Strozzi. Ot¬ 
kriveno joj je, još živoj, u predvorju kazališta, brončano poprsje, 
u prisustvu izaslanika brojnih društava i poklonika. 

Sijeda je, osamdesetčetirigodišnja starica nastupila, govorila i 
glumila. Uvijek istim glasom, glasom koji neće nikada nikome us¬ 
pjeti da ga oponaša. 

Sve ju je pozdravljalo, čestitalo, pružalo lovor-vijence. Istre 
moje nije bilo. 

Došao sam ja sam, prognanik, izbjeglica iz Istre. I kad sam joj 
spomenuo Pazin i prvu predstavu u životu, koju sam s njome gle¬ 
dao, ona je iskreno zaplakala... Grcali smo oboje u suzama. 


* Nakon četrnaestđnevnog boravka u Pazinu zagrebački su glumci, odmah 
iza Nove godine, krenuli u Trst gdje ih je čekalo već sve spremno za na¬ 
stup u tršćanskom Narodnom domu. U Trst su naknadno stigli i gotovo svi ugled¬ 
niji dramski umjetnici iz Zagreba, pa je uspjeh bio još veličanstveniji. Ogromna 
kazališna dvorana u Narodnom domu, s velikim balkonima i galerijama, bila je 
ispunjena do posljednjeg mjesta, a mnoštvo je naših ljudi ispunilo i veliki trg 
pred Narodnim domom kao i pokraj ne ulice, jer je došlo mnogo naroda iz či¬ 
tave tršćanske okolice tako da je to izgledalo kao jedna prava narodna svečanost. 
Velik su uspjeh priznali i tršćanski Talijani, koji su Fijanu za njegovu neza¬ 
boravnu ulogu Hamleta poklonili prekrasan vijenac s talijanskim natpisom. 

STARI MALIŠ 


Naša je kuća bila na kraju sela, tik uz cestu, koja vodi od Pa¬ 
zina preko Tinjana, kroz Bademu, u Poreč. Ograđena nešto preko 
jednog metra visokim zidom, bila je, više simbolički nego stvarno, 
odijeljena od vanjskog svijeta. Simbolički, kažem, jer se zapravo 
vrlo rijetko dogodilo, da se prolaznici ne bi zaustavili kraj kamene 
ograde, i ako je bilo tko iz kuće bio na vratima, na prozoru ili u 
dvorištu, upravili mu po koju riječ. Takav je, naime, bio u nas obi¬ 
čaj, da se prolaznici međusobno pozdravljaju, pa makar bili jedan 
drugome sasvim strani i nepoznati. Bilo bi zaista neobično, da kr- 
šteno čeljade prođe, a da se na tebe uopće ne osvrne. 

I tako bi cijelog bogovetnog dana padali stereotipni pozdravi 
i pitanja i još stereotipniji odgovori: 

— Zdravi bili! 

— Bogdajbog! 

— Ste ča brumni? 

— Smo pomalo! 

— Se hladite? 

— Pomalo! 

— Teplina, a? 

— Teplina, ne bilo je! 

— Zima, a? 

— Zima, ne bilo je! 

I tako redom povazdan. 

Ulaz u kuću bio je sa sjeverne strane, izravno sa ceste, pa nisi 
mogao nikako spriječiti, da ti prolaznici preko zida ne zavire, bilo 
kroz prozor i vrata u kuću, bilo u dvorište. 

Moja je majka bila zasadila po ogradnom zidu nekakvo cvi¬ 
jeće, penjačice i puzavce neke, da bi nas, makar diskretno obranili 
od izravnih pogleda i zavirivanja prolaznika, no bila je u tom slabe 
sreće. 

Kada bi, naime, djeca jutrom ili večerom tjerala blago na pašu 
ili s paše, odnosno na pojilište na nedalekoj lokvi »Močilje«, ono 
bi se nezadrživo zaustavilo uz ogradu i makar samo liznulo, ako ne 
i do kraja obrstilo tek propupalo lišće ili istom rascvalo cvijeće. 


14 Istarski zapisi 

Redovito bi nakon toga, umjesto prijaznog razgovora, slijedilo 
karanje i prigovaranje, a mali bi goniči ošinuli bičem vola ili ma¬ 
garca, popraćujući to u najmanju ruku blagom kletvom: »vražje 
blago na!«, a poneki, već prema tome iz čije su kuće i kakva odgoja 
bili, i po kojom sočnijom psovkom. 

Dojadilo to jednoga dana mome starijem bratu, otac nam je, 
veoma rano umro, pa nasiječe čitavu gomilu oštroga trnja i ogradi 
njime gotovo pola metra visoko, sav zid sa strane ceste i odijeli nas 
tako od svijeta i znatiželjnih prolaznika. To, doduše, nije bilo od¬ 
više estetski, ali tko da još i na to u selu gleda. 



Glavna cesta u Bademi 


Budući pak, da se je i kolni promet između Pazina i Poreča 
stalno povećavao, to su i kola koja su se kotrljala cestom pravila ne 
samo veliku buku, nego i dizala prašinu, koja bi ulazila kroz pro¬ 
zor i vrata u kuću. Zato smo sve češće počeli s te strane zatvarati 
prozore i vrata. 

Ali su zato na protivnoj, južnoj, strani prozori bili uvijek ši¬ 
rom otvoreni. Pritvarali bi se samo ljeti, oko podneva, kad bi sunce 
nesmiljeno pripeklo. Ta izravna pripeka ne bi međutim ni ljeti dugo 
trajala. S lijeve strane kuće dizao se u susjednom Golešićevu vrtu 
ogroman hrast, kojeg je široka krošnja, osim ugodnog cvrkuta pti¬ 
ca, bacala veliku hladovinu i donosila neki treptavi dašak osvježe- 
nja i za najžarčeg ljeta. S desne strane u našem vrtu, bila je ne 

toliko visoka koliko gusta trešnja i povisoko, ali nešto rjeđe stablo 
badema, pa je i njihova hladovina ublaživala popodnevno sunce. 

Ta je strana bila naše »kraljevstvo«. Tako se, naime, izražavala 
moja majka, kad je htjela o nečemu reći da je lijepo, krasno, veli¬ 
čanstveno. 

A i bila je, zaista, i lijepa i krasna i veličanstvena ta strana. 

Tik do prozora započinjao je vrt, stotinjak metara dugačak, a 
pedesetak širok, obzidan i on visokom kamenom ogradom, a pun 
svakoga dara božjega: sve uokrug uza zid trsovi mlade vinove loze, 
u kutovima dunje i jabuke, a po sredini kao sag šarene lijehe i lje- 
šice, načičkane svim mogućim povrćem. Odmah iza vrta prosti¬ 
rala se kao more zelena sjenokoša Golešićeva, zasijana djetelinom, 
iza toga Pastorčićev »Veliki vrta«, pa Šimićevi, Stifanićevi i naši 
vinogradi, pa prostrani i lijepo izorani »Dolac«, s brazdama kao 
krv crvenim od zemlje crvenice. Iza svega toga prostirala se ne¬ 
pregledna carska šuma »Vidorna«, na koju se nastavljala još pro¬ 
stranija »Kuntija« i tako sve do mora, plavog, blistavog, svjetluca¬ 
vog, koje se na dalekom obzorju spajalo s nebom u jedno. 

Ovi nepregledni, beskonačni horizonti, koii su tako reći sva¬ 
kog dana, od rana proljeća do kasne jeseni, od zore do mraka, mi¬ 
jenjali svoj izgled i prelijevali se u tisuću boja, s tisuću zvukova, 
bili su naše »kraljevstvo«. 

I baš pored toga »kraljevstva« između Stifanićevih vinograda 
i zelene Vidorne, u elegantnom je zavoju prolazila druga cesta, bi¬ 
jela, široka i prostrana, cesta koja vodi od Svetoga Lovreča do Ba¬ 
deme, ili bolje: od Pule preko Bademe do Trsta. 

Svi smo mi bili navikli da jutrom, čim ustanemo, stanemo na 
prozore i zagledamo se u to naše »kraljevstvo«. 

Ja se i ne sjećam, da sam ikada, iako se vjerojatno i to znalo 
dogoditi, ujutro otvorio prozor sa sjeverne strane i pogledao na 
glavnu cestu, koja nam je vodila pred samom kućom, premda je 
ona bila življa i prometni ja, i za nas djecu možda i zanimljivija. 
Ali ljepota, ona prava privlačna ljepota, koja nas je dozivala i vukla 
k sebi, bila je na južnoj strani: vrtovi, gajevi, vinogradi, šume, ptice 
svih mogućih vrsta i boja, more u daljini, sve nas je to zvalo, sve 
nas je to vabilo u skitnju. A onda cesta, glatka, ravna, široka, koja 
je odlazila u daljinu, na more, na Limski zaljev, u Pulu, a gubila 
se u zelenilu šume i vinograda, nešto prije Svetoga Lovreča, negdje 
kod Bankovih dvora, s neprestano novim vidicima i novim slikama, 
neodoljivo nas je privlačila i zvala k sebi. 

Na toj sam cesti, već u najranijem djetinjstvu, prvi put ugledao 
staroga Mališa. Pravo mu ime i prezime nisam znao ni tada, a ni 
dugo godina poslije toga. A sigurno ga nije znalo, niti bi ga danas 
znalo devedeset i devet posto ljudi iz našega kraja i njegovih naj¬ 
bližih susjeda. On je bio »Stari Mališ«, bez rodnoga imena i prezi- 

mena i, »lucus a non lucendo« — prava ljudeskara. Tek sam mno¬ 
go, mnogo godina kasnije, kada ga već odavna ne bijaše među ži¬ 
vima, saznao, i to samo pukim slučajem, da se zvao Ivan Brečević. 

Uz cestu od Svetoga Lovreča do Bademe, u dužini od četiri ki¬ 
lometra, nema u blizini ni jednog sela, ni jedne kuće do jedne je¬ 
dine: skromne »pozemuljke« staroga Mališa. Nalazi se otprilike na 
kilometar puta od Svetoga Lovreča, a kako je cesta na tom mjestu 
nešto povišena, to je krov Mališeve prizemnice došao nekako u istu 
ravninu s cestom. 

Zanimljivo je, da je i Mališeva kuća okrenula cesti leđa. Iako 
od nje udaljena jedva metar, dva, nije na cestu imala ni vrata ni 
prozora. Oko kuće je bilo zasađeno stotinjak čokota vinove loze, s 
nešto sitnoga povrća, a inače okolo naokolo sve sama šuma, hra¬ 
stova doduše, ali oniska, bez nekih visokih stoljetnih stabala... I 
njegovi su prozori i vrata gledali u vinograd, u šumu, u more... 

Stari je Mališ bio seljak, ali se obradbom zemlje nije bavio 
nikako, ili možda tek ponekad, i to vrlo malo. Ne znam pravo da 
li je, osim tog vrta i vinogradića, i imao nešto zemlje. Bit će da je 
nešto svakako imao. No zemlju su mu obrađivale dvije snažne, sta¬ 
site i vrlo lijepe kćeri. On je zapravo bio kirijaš. Imao je par konja, 
starih i izrađenih, koji za moga pamćenja nisu nikada potrčali. On 
ih, doduše, nije nikada ni potjerao. Bič mu je bio u ruci tek tako, 
od navike, jer svaki kočijaš mora imati i bič, no sigurno nije njime 
nikada ošinuo konje. 

Njegovo kirijašenje nije poznavalo dugih i dalekih putova. Od 
Svetoga Lovreča preko Bademe do Poreča i natrag. U svemu oko 
dvadeset i osam kilometara. Četrnaest tamo, četrnaest natrag. I to 
uvijek samo u jednom danu. U zoru bi krenuo u sumrak se vraćao. 

Sveti Lovreč je zanimljiv stari gradić. Diže se nad Limskim 
zaljevom, koji se poput prekrasnog fjorda usjekao dvanaest kilo¬ 
metara duboko u Limsku Dragu. Grad je okružen visokim, danas 
već ruševnim zidinama. U njemu je nekoć stolovao mletački kape¬ 
tan, zapovjednik okružja, pa se zato i zvao pazenatički. San Loren- 
•zo del Pasenatico. Unutar zidina stanovali su građani, njih par 
.stotina, uglavnom sitni trgovčići i zanatlije: postolari, krojači, ko¬ 
vači, bravari, gostioničari, radnici u mlinu i tome slično. Pojedinci 
su odmah uz kuću imali par četvornih hvati vrta za salatu i sitno 
povrće, no motikom se uglavnom nije bavio nitko. Sva je zemlja 
izvan gradskih zidina bila u rukama naših seljaka. Taj je seljak 
sačuvao baš na Sutlovreštini, dugo, dugo, sve do naših dana, svoju 
narodnu nošnju, svoje običaje, svoju pjesmu, svoju izvornu na¬ 
rodnu dušu i grad ga, koji mu je bio tuđ i po jeziku i načinu ži¬ 
vota, nije ni najmanje iskvario. 

Zemlja je plodna crvenica, pa su seljaci svi od reda bili imućni 
i neovisni gospodari. Na glasu su sela Medvidići, Heraki, Krunčići r 

Voštani, Zgrablići, pa Gradina, Selina, Šušnjići i druga, koja se 
nižu sve uokrug grada. 

U gradu se govorilo samo talijanski. Građani su, doduše, naro¬ 
čito trgovci, obrtnici i gostioničari, u saobraćaju s našim ljudima 
iz okolice, morali, silom prilika, govoriti i »po našu«, ali taj je jezik 
bo takva zbrka rodova i padeža, da si ga hoćeš-nećeš, morao ko¬ 
mično shvatiti. 

Inače su građani, osim nekolicine trgovaca, ponekoga boljeg za¬ 
natlije ili vlasnika mlina, bili uglavnom gradska sirotinja. 

Za naše je ljude, to bio od vajkada »Grad«, centar uz koji su 
bili vezani s hiljadu niti. Tu su dućani, tu obrtnici, tu ispostava 
općine, gdje se dobivaju marvinske putnice, tu se dijele pozivi na 
sud, tu je župa i crkva. Bila je tu i škola, lijepa jednokatnica, no 
kako se u njoj učilo samo talijanski, nije za naše ljude bila inte¬ 
resantna. 

Stari je Mališ bio životno vezan uz »Grad«. Tri dućana: Gram- 
maticoppolov, Sbrizzaiev i Roccov, opskrbljivala su se sveukupnom 
robom samo iz Poreča. Njihov je, da ga tako nazovemo, dvorski pri¬ 
jevoznik bio stari Mališ. Drugi se nitko ni na blizu ni na daleko 
nije time bavio. Seljaci su imali svoje blago, ali za svoje potrebe. 
Zemlja ima svoje zahtjeve, volovi su vezani uz nju i nemaju kao 
ni ljudi, vremena da se bave kojekakvim prijevozima dućanske 
robe. I tako je za svega moga pamćenja jedini i isključivi prijevoz¬ 
nik Svetoga Lovreča bio stari Mališ. 

Svakoga jutra, čim bih ustao i pogledao na prozor, prva mi je 
misao bila da li je već prošao stari Mališ. Po tom se znalo prosuditi 
i koliko je sati. Ako se čula u daljini škripa kola i tromi, jedno¬ 
lični topot njegovih konja znalo se da je peta ura. I onda smo ga 
pogledom pratili duž čitavog zavoja, od Bankovih dvora, gdje bi se 
pojavio iz šume, pa sve do baderljanskog raskršća »Poli križa«, 
gdje bi zakretao prema Poreču. Otprilike tri četvrt sata trajalo bi 
to njegovo odmicanje. »Poli križa« konji bi se automatski zaustavili. 

Na raskršću »Poli križa« bila je gostionica »šjore Biče«, žene 
lugara iz Vidorne. Tu bi stari Mališ, polako i bez žurbe stao, sišao 1 
s kola i gegajući se, otputio se u gostionicu, popio deci rakije, na¬ 
punio lulu koju nije nikada vadio iz usta nego za vrijeme jela i u 
crkvi, ponovo se uspeo na kola i nastavio put »zdolu«. To mu je 
bila prva postaja. 

Tek što bi sjeo na kola, konji, kako su prije automatski stali, 
tako bi sada automatski krenuli. Tako su tijesno bili povezani s 
njime, da ih nije nikada trebalo ni pozivati ni tjerati. Znali su toč¬ 
no, gdje i kada treba da stanu, kada da krenu. Imali su točno utvr¬ 
đena stajališta: u Bademi »Poli križa«, u Žbandajdma »Poli Vunar- 
ke«, a na povratku i pred vlastitom kućom, ukoliko bi se na čas 
zadržao, ako bi slučajno i za kuću nešto iz Poreča donio. 



Inače bi proslijedili dalje u »Grad«, da istovare robu. Zatim 
bi se oko devete uveče vraćali kući, da ih nahrani, spremi ih, sam 
nešto povečera i legne. Sutradan bi već u četiri priča počinjala 
iznova. 

I tako redom iz dana u dan, iz mjeseca u mjesec, iz godine u 
godinu, osim nedjelje i svetaka. 

Bio je osebujan tip naš stari Mališ. Krupan, širokih, malo pog¬ 
nutih leđa, ne odviše visok, izgledao je snažan ko medvjed. Kad bi 
hodao, a to se dešavalo vrlo rijetko, malo se gegao. Od neprekid¬ 
nog sjedenja u kolima —on naime nije nikad običavao sići s kola 
i hodati pokraj konja, kako to obično čine vozari, da protegnu 
noge, — trbuh mu se nekako ugojio, a kako je remen vezivao nisko 
ispod pupka, to mu je još jače iskočio. 


Ka-pelica Majke Božje Lurdske u Bademi 

Taj trbuh, široka leđa, okrugla glava, vječno pokrivena šeši¬ 
rom, duge, prosijede i opuštene brčine, debele mesnate ruke, pa ši¬ 
roki gegavi hod, činili su ga još glomaznijim i snažnijim nego što 
je možda bio. 

Vječno ponešto omamljen rakijom, ali nikad pijan, stari je 
Mališ bio neobično dobroćudan i miran. Nikada da se razgalami, 
da se rasrdi, da opsuje. Ni na kola nije nikada nikoga uzimao da ga 
poveze komad puta. Njegovi su konji uostalom, vozili tako polako, 
da si pješice dvaput prije stigao, nego da se njima povezeš. A lju- 

dima se u Poreč redovito žurilo, jer je trebalo koješta navrijeme 
obaviti, bilo na »podeštarijd«, bilo na »kapdtanatu«, na sudu ili dru¬ 
gim oblastima. Zato su, ako već ni jesu htjeli pješačiti, sjeli radije 
na nečiji voziić s »tovarima«, koji su, naročito kad se išlo nizbrdo 
—a sav je put do Poreča uglavnom nizbrdan — za čas prevalili onih 
pet-šest kilometara. 

I tako je stari Mališ u svoj toj vrevi uvijek samotovao, uro¬ 
njen u svoje misli i svoje brige, uglavnom drijemajući, prepušten 
instinktu svojih starih konja. 


Upravo je onih godina počelo u Sutlovreštini neko čudno pre¬ 
viranje. Pokret nacionalnog buđenja, koji je u zapadnoj Istri za¬ 
počeo otvaranjem prve hrvatske škole u Bademi, godine 1896., po¬ 
čeo se širiti u valovima, kao kad kamen padne u vodu. 

Iz badernske su škole počeli odlaziti prvi đaci u nedavno otvo¬ 
renu prvu hrvatsku gimnaziju u Pazinu (1899.), odakle su se preko 
praznika vraćali u svoja sela borbeni i puni nacionalnog zanosa. 

U svibnju 1907. hrvatska je narodna stranka, na čelu sa troli- 
tom Spinčić-Mandić-Laginja, na općim izborima za Carevinsko vi¬ 
jeće u Beču, odnijela pobjedu, koja je zatalasala mase, pa je i do¬ 
tad dosta pasivnu Sutlovreštinu zahvatila kao neka groznica. Na¬ 
rod je počeo tražiti svoja prava, zahtijevati svoju školu, pozivajući 
se na svoju brojčanu i gospodarsku snagu. 

Onih par stotina građana unutar gradskih zidina, imali su u 
svojim rukama i općinu, zapravo podopćinu, jer je općina bila u 
Vrsaru!, s načelnikom Talijanom, imali su talijansku školu, imali 
sve trgovine, mlin, sav obrt, dok je nekoliko tisuća hrvatskih se¬ 
ljaka bilo uz rijetke iznimke odreda nepismeno, bez škole, bez uči¬ 
telja, bez činovnika. 

Građani nisu htjeli ni čuti o tome, da bi se u njihovu gradu, 
mogla otvoriti hrvatska škola. Međutim se val narodnoga buđenja 
nije više dao zadržati. Seljaci najavljuju bojkot dućanima, mlinu, 
obrtnicima, šalju izaslanstva od najnižih do najviših oblasti i ne 
popuštaju. Traže da im se otvori hrvatska škola, da im bar djeca 
ne ostanu nepismena. Kola za kolima natovarena žitom odlaze u 
mlin u Bademu, u Tinjan, Poreč, pa čak i u Višnjan, ne zadržavajući 
se u Svetom Lovreču. Zaccaiev mlin umalo te ne dođe pod stečaj. 

Vidjeli »Gražani« da je vrag odnio šalu, pa počeli popuštati. 
Pojedini trezniji građani uviđaju i sami nepravdu, koju nanose se¬ 
ljacima. U dušama nekih potalijančenih građana kao da su zabrujali 
davno zaboravljeni akordi hrvatskih majčinih uspavanki. Prvi se 
izjasnio neki Xicovich koji se počeo pisati Žiković, opredijelio se 
;za hrvatsku stranku i otvorio »Hrvatsku narodnu gostionicu«. Uz 

Žikovića stao je i stari, inače čistokrvni Talijan, krojač Giuseppe 
Piemonte. I on se, čestit kako je bio, za hrvatsku pravednu stvar 
toliko zanio, da se priključio hrvatskoj stranci, pa je čak kao član 
deputacije išao u Trst pokrajinskom namjesniku, da traži za Sveti 
Lovreč hrvatsku školu. 

I konačno, nakon šest-sedam godina uporne borbe u srpnju 
1912., otvorena je u Svetom Lovreču i hrvatska škola. 

Prvim učiteljem bio je imenovan mladi iz učitelj išta istom 
izašli, Milan Zec, rodom iz Lovrana. 

Trebalo je vidjeti oduševljenje kojim je taj događaj bio popra¬ 
ćen. U školu je, u pratnji roditelja, nagrnulo more djece, ne samo 
obveznika nego i starijih godišta. Učitelj mlad, pun zanosa, izgle¬ 
dalo je kao da namjerava preokrenuti svijet. I njega kao da je po¬ 
nio val neopisivoga narodnog oduševljenja. Seljaci su bili puni po¬ 
nosa, sretni zbog postignutog uspjeha. Mladog su učitelja, tako reći, 
na rukama nosili. Pozivan na sve strane, zalazio je u seljačke do¬ 
move, gdje je bio dočekivan s velikom ljubavlju i privrženošću. 

Sasvim protivan lik poletnom Zecu bio je talijanski učitelj, neki 
Crlenko iz Funtane. Po imenu sudeći bio je i sam potalijančeni 
Hrvat, koga su vjerojatno prilike otjerale u talijanske škole i od¬ 
vele u talijanske vode. Bio je mlak i bezvoljan, pa se polet i agil¬ 
nost Zečeva to jače isticala. 

Negdje u mjesecu veljači 1913. došao je u Sveti Lovreč na¬ 
rodni zastupnik u Istarskom saboru Ante Andrijčić. Zec je upri¬ 
ličio veliki narodni zbor, na koji se sjatilo mnoštvo naroda. Po 
starinskim uličicama talijanskoga gradića odzvanjale su hrvatske 
budnice. 

Kada se kasno uveče Zec vraćao kući dočekao ga je netko u 
mraku, nabacio se za njim kamenom i pogodio ga u leđa. 

Zec se potužio narodnim seoskim prvacima za taj napadaj iz 
zasjede i već se sutradan po svim selima Sutlovreštine pronio poput 
munje glas da su hrvatskoga učitelja građani napali kamenjem. 
Glas se širio i što dalje to je kamen postajao veći. Uskoro je od 
toga jednog kamena nastala čitava tuča kamenja i narodna ga ma¬ 
šta umalo ne učini drugim svetim Štipanom mučenikom. 

Glas o tome stigao je i k nama u Bademu, gdje je Zec bio 
također mnogo voljen, pa je bio čak i kum jednom djetetu moga 
ujaka Pere Burića. 

Nekoliko dana zatim moj je stariji brat donio kući povjerljivi 
nalog: slijedeće nedjelje svi u Sveti Lovreč. 

Osim najpouzdanijih nitko nije znao što se sprema, jer se je 
taj sastanak pripremao u velikoj tajnosti. Što li će se iz toga izleći? 
Da se ne bi opet izrodio kakav bojni pohod kaošto je bio onaj 1897., 
kada je na dan 16. ožujka krenulo baš iz moga sela tri tisuće seljaka 

oboružanih kosama, vilama, sjekirama, lovačkim puškama i starin¬ 
skim kuburama na Poreč, da ga spale, razjure i pobiju talijanske 
vikače, koji su se bili usudili napasti i popljuvati naše »fiducijare«,, 
izborne povjerenike. 

Moj brat, koji je među seljačkim mladićima Sutlovrestine imao 
mnogo prijatelja, čini se da je znao nešto više, ali mi je samo ta¬ 
janstveno odgovarao: »Ce biti ča ima biti!« 

Naredne nedjelje pošli smo već rano popodne s bratom u Sveti 
Lovreč. Iz svih sela nagrnulo je u grad nebrojeno mnoštvo naroda. 

Prolazeći mimo kuću staroga Mališa, ugledam ga, kako je 
upravo izašao na cestu i polako se gegajući, uputio i on u grad. 
Da li je i on nešto znao? Ne bih rekao. Ta on je bio sasvim izvan 
tih političkih zbivanja. On je bio dvorski vozar »gražanske« go¬ 
spode, djece za školu nije imao i sva ga se ta previranja, čini se, 
nisu ticala. Bar se nije nikada o tome izjašnjavao. A kako je i bez 
toga bio uvijek tih i šutljiv, nisi od njega nikada čuo neko njegovo 
određeno mišljenje. 

U gradu nam se izgubio ispred očiju. Mnoštvo je bilo, uosta¬ 
lom, tako zbijeno, tako je vrvjelo i žamorilo, da si se samo izgubio, 
utonuo u njem kao u moru. Slika je bila prekrasna. Narodna noš¬ 
nja bila je naročito u svetolovrečkoj okolici vrlo dobro uščuvana, 
pa je bilo divno vidjeti ono prelijevanje ženskih tamnih modrina, 
bijelih muških benevreka, crvenih nizova koralja i blještavoga 
zlata, koje je podrhtavalo na jedrim grudima i mladih i starih 
žena, na bijelim vezenim košuljama. Sve je bilo nabito, sve je 
nešto očekivalo, a nitko nije zapravo znao što. 

U četiri popodne zazvonilo je na večernju i rijeka se počela 
slijevati u crkvu, koja je u tren bila prepuna. Orgulje zabruje, 
litanije zaredaše, župnik neki stari Ceh Sekira, ni hladan ni topao, 
odmolio je molitve i završivši blagoslov odmakao se od oltara. Sve 
je do tada išlo mimo i izgledalo je da je time večernja završena. 

Kad li najednom zagrmi pod svodovima duboki i upravo orkan- 
ski glas staroga Mališa: 

»Budi hvaljeno ... po sve vrime ...« 

Bila je to starinska davno zaboravljena crkvena narodna pje¬ 
sma, koja možda desetljećima nije u sutlovrečkoj crkvi zapjevana. 

Kao naelektrizirani prihvatiše pjesmu najprije starci, a odmah 
za njima i žene i mladež, gromko, skladno, da su se grede tresle, 
a crkvene zastave zanjihale ... 

Pjevao je stari Mališ i pjevao, grmio poput oluje, a narod za 
njim ponavljao, opojen domaćom riječi, otegnuto, razvlačeći sti¬ 
hove, kao da ne želi da tako brzo završe. 

I žene, koje se inače u crkvi nikad ne oglašavahu, prihvatile, 
pjevaju i brišu suze. 

A ja, bio sam još mladi gimnazijalac, zadivljeno sam stajao i 
gled.ao staroga Mališa. Ta je li to onaj tihi, mučaljivi kirijaš, koji 
kao da je vječno kunjao na svojim kolima? 

Nekako mi je ogroman sada izgledao. I viši, uspravniji mi se 
pričinjao u onom dimu tamjana, obasjan zrakama sunca na zalazu, 
koje je probijalo kroz šarena stakla tik ispod greda drvenoga 
stropa. 



Crkva Porođenja Marijina u Bademi iz godine 1600. 
sa zvonikom iz 1927. 


Gledao sam ga u čudu i gledao. Kao da je od stijene odvaljen, 
"Što li se to u njemu danas otkinulo? 

Da li je on znao zašto je danas došao u grad? Ili mu se ne- 
svijesno nešto odvalilo duboko u grudima i provalilo elementar¬ 
nom snagom u obliku snažnoga, pobjedonosnoga pokliča, tako dugo 
sapete narodne riječi? 

Tri je puta redom ponovio pjesmu. Tri ju je puta narod kao 
u deliriju prihvatio. A onda se odjednom opet pogne, ušuti i kao 
da ne zna više što bi sa sobom, počne pipati po džepovima, tražeći 
valjda neizbježivu lulu, ali se sjeti, da je u crkvi, pa počne gnje¬ 
čiti u rukama šešir. Tih i skroman, kako je uvijek bio, okrene se 
od oltara i uputi sredinom crkve prema izlazu. 

Ljudi se kao očarani zagledali u njega i odmičući se stvarali 
mu slobodan prolaz. 

Narod se, još uvijek pod dojmom gromke pjesme, razlio iz 
crkve poput bujice, ali sada mnogo življi, mnogo glasniji. Na trgu 
ispred lože stajala su kola s dvije bačve vina. Dovezao ih je kmet 
Gašpar Herak iz sela Pa jara. Dva ogromna, ali izvanredno mirna 
bijela vola, stajala su upregnuta i kao da ih se sve to ništa ne tiče, 
mirno preživala. Ne znam zašto, ali u podsvijesti mi iskrsne i opet 
lik staroga Mališa, ogromna, snažna, a tako mirna i pitoma. Baš 
kao ovaj naš mirni istarski vol. 

U bačvama je bilo, rekoše mi, sedam hektolitara vina, koje je 
poklonio narodu Gašpar Herak. 

»Pijte, ljudi, pijte i okrijepite se u našem gradu«, nutkao 
je Gašpar Herak, a veliki politreni vrč kolao je od ruke do ruke. 

Građani su bili u sto čuda. Nisu znali što to ima značiti. 
Bojeći se nereda, povukoše se od straha u svoje domove i zakra- 
čunaše vrata. Provirivali su samo iza rešetaka. 

Samo je načelnik Boghessich, čija je kuća bila na samom glav¬ 
nom trgu, izišao na svoj baladur i počeo slabom hrvaštinom pro¬ 
svjedovati protiv galame, pozivajući narod, da napusti grad i vrati 
se kućama. Odgovori mu užasna grmljavina i zaglušna buka, a u 
jednom trenu, unatoč strogo propisanoj disciplini, koja je bila na¬ 
ređena, netko se zaboravio i zviznuo u njega veliki stakleni vrč. 
Vrč mu zazuji kraj ušiju i tresne o zid, rasprsnuvši se u tisuću 
komada. 

Boghessichu zape riječ u grlu, žurno se okrene i naglo za- 
makne u kuću, zakračunavši čvrsto vrata i poduprijevši ih debe¬ 
lom gredom. 

Iz žandarmerijske kasarne izišla je posada od šest žandara. 
Bojali se da ne dođe do nereda, razbijanja i pljačke. Zapovjednik 
posade pozva Zeca da umiri narod. Zec je, čini mi se, nešto i go¬ 
vorio. Međutim, niti je bilo tučnjave, niti razbijanja. Demonstra¬ 
cija je, kako sam kasnije saznao, trebala biti samo dokaz snage 
naroda, a ujedno i opomena građanima. Mnoštvo se samo valjalo 
ulicama kličući pod jedno samo jedno: »Živio, živio i živio Sveti 
Lovreč hrvatski!« 

Na koncu je netko ipak progovorio. Bio je to Tomić Herak.* 
Objasnio je narodu, kako su građani napali iz zasjede »našega go¬ 
spodina učitelja« i kako je ovo danas samo jedna manifestacija 
disciplinirane narodne snage u Svetom Lovreču, ali istodobno i opo¬ 
mena, da će u buduće, ako našem učitelju padne samo jedna vlas 
s glave, narod znati sam pribaviti sebi zadovoljštinu. 

Ujedno je donesena i kao neka rezolucija, ne doduše, pismena, 
kojom su seljaci zaključili: 

— da nijedan naš seljak neće više voziti žito u Zaccaiev mlin, 

— da hrvatski seljaci nijednom obrtniku u gradu ne smiju 
davati bilo kakve zarade ni u bilo kakvu obliku — i konačno, a 
to je građane najteže pogodilo 

— da nijedan građanin ne smije nogom stupiti na seljačko 
zemljište, da nabere suhoga granja, nareže trave za svoje blago, 
dovede kozu na pašu ili slično. Seljak, koji bi zatekao građanina 
da mu gazi po njegovu zemljištu, para po njegovoj zemlji radić ili 
druge trave, sakuplja lišće za stelju ili slično, ima pravo da mu 
rankunom prebije nogu. 

Ova posljednja točka bila je najopasnija. Gradska je naime 
sirotinja oduvijek oskudijevala na drvima, pa je odlazila u šumarke 
oko grada da nabere naramak suharaka, da nagrablja lišća za stelju 
pod blago i slično. Seljaci su to uvijek dopuštali, kao što bi dozvo¬ 
ljavali građanima da izvode svoje koze izvan gradskih zidina, da 
brste uz putove, beru jagode i kupine, da otkinu po koji grozd, po 
koju breskvu ili smokvu, po koji klip kukuruza. 

A sada je eto sve to bilo skopčano sa životnom opasnošću. 

Ta neobična demonstracija trajala je nekako do prvog mraka, 
kad se je narod pjevajući i kličući razišao u svoja sela. Istom kad 
su se ljudi razišli i ulice opustjele, odškrinula su se vrata na poje¬ 
dinim kućama i tek se tada stari Poštin, koji je bio jedini općinski 
stražar u gradu, sa svojom krivom sabljom o pasu, usudio izaći 
na ulicu. 

Pripovijest je završila potpunom kapitulacijom građana. Bila 
je izabrana kao neka deputacija, koja je u ime građana posredo¬ 
vala kod naših najistaknutijih seljaka i izjavila, da je kamen za 
učiteljem vjerojatno bacio kakav neodgovorni deran, a građani da 
žele sa seljaštvom živjeti u miru i slozi i da čak nemaju ništa proti 
hrvatskim narodnim pravicama ... 


♦ Tomo Herak iz sela Heraki, bio je imućan i veoma napredan seljak, te 
dobar gospodar. Bio je duboko religiozan i vatreni hrvatski narodnjak, koji je i 
kasnije, za vrijeme talijanske fašističke vladavine, često proganjan i zatvaran, 
mnogo prepatio, ali vjeru u bolju i ljepšu budućnost hrvatskoga naroda u Istri, 
nije nikad gubio. Umro je u dubokoj starosti dne 26. III 1966 u 84. godini života 
u Svetom Lovreču, gdje je i pokopan (Vidi mu sliku na str. 332). 

Kad smo se s bratom i još nekim mladićima, po mjesečini vra¬ 
ćali kući i prolazili kraj kuće staroga Mališa, kod njega je još 
gorjelo svijetlo... Bit će da se spremao za sutrašnje uobičajeno 
putovanje. 

Mirno, kao da nije ništa ni bilo, sutradan je već u pet sati 
ujutro bio i opet na cesti. Iz daljine smo slušali škripanje njegovih 
kola. I opet je kirijašio i odlazio u Poreč po robu za sutlovrečke 
građane. 

I opet je zastao »Poli križa« u Bademi, »Poli Vunarke« u 
Žbandajima, da popije svoju mjericu rakije. 

Nije siromah slutio kako je duboko urezao svoju sliku u moju 
mladu dušu. 

I još je godinama tako vozio svakog dana, dok ga jednoga dana 
konji ne dovezoše mrtva u Sveti Lovreč. 

Začudila se i Vunarka u Žbandajima i Šjora Biče u Bademi, 
što barba Mališ ne silazi s kola, da gucne rakije. 

Zaspao je zauvijek na kolima, negdje na putu između Poreča 
i Svetoga Lovreča. 

A ja se još i danas, kad se god sjetim bijele vijugave ceste 
ispod Bademe, živo sjetim i njena vjernog putnika, tihog i šutlji¬ 
vog starog Mališa, koji je u jednom času zanosa tako gromko i 
snažno zapjevao, da nam je svima izmamio na oči iskrenu i toplu 
suzu... 


ZAPIS O USKRSU 

Stara je riječ, da je Istra najljepši i najslikovitiji hrvatski mo¬ 
zaik. Koliko je god u njoj sela, toliko je tipova, koliko god krajeva, 
toliko karakterističnih osobina. 

Nije ni čudo! Istra je nalik na tihi jedan zakutak morske obale, 
u koji su burni valovi jcš burnije povijesti narodne, nanosili kroz 
stoljeća i stoljeća granu po granu, trijesku po trijesku s velikog 
hrvatskog debla. 

Najstarija je povijest hrvatske Istre dosta mutna. Neki hoće, 
da slavenstvo u Istri datira još iz predrimskoga doba (Vivante, Co- 
hen, D. Facchinetti, P. Kandler), drugi tvrde, da su Slaveni došli 
za velike seobe naroda s Langobardima i Gotima (»Gothi, qui nunc 
Sclavi dicuntur« — Bernardi Justiniani »De origine urbis Venetia- 
rum«), dok ih treći nalaze među Atilinim hunskim hordama, koje 
su provalile u Italiju i porušile Oglej. Najpouzdanija su vrela iz 
godine 599. kada papa Gregor čestita egzarhu Kaliniku, što mu je 
uspjelo razbiti Slavene, koji su sa sjeverne strane prodrli u Istru. 
To je međutim slabo pomoglo, jer znamo, da je kralj Agiulf sa Slar- 
venima, koje mu bijaše poslao u pomoć avarski kan godine 603. 
opsjedao Cremonu i Mantovu duboko u Italiji. 

Bilo nas je dakle posvuda ,pa je čak u Koruškoj u Zilji (Gailt- 
hal) postojala župa Chroatorum, a po Furlaniji uz Tilment (Taglia- 
mento) osnovasmo svoje gradove i naselja kao na pr. Ivanac i Bel- 
grad, za koje Henrik Tuma tvrdi da su hrvatskoga podrijetla, kao 
što su hrvatskog podrijetla i sva stara čakavska imena u tom kraju. 

Godine 804. bilo nas je već svakuda, jer se te godine na saboru 
na Rižani zapadno-istarski gradići tuže, da smo im zaposjeli polja 
i pašnjake. 

I od onda bez prestanka uvijek po koji novi val udara na taj 
krajnji nasip hrvatstva na zapadu i ostavlja sveđ nove i nove na¬ 
nose. Svaki takav val ljudstva donio je sa sobom neke svoje po¬ 
sebne značajke, neka svoja vjerovanja, neke običaje, neke dijelove 
nošnje, neke melodije, i tako je nastao divni ovaj i skupocjeni hr¬ 
vatski narodni mozaik, što ga zovemo istarskim. 


Činjenica je, da prosvjeta i kultura nepovoljno utječu na pučko 
vjerovanje i njime skopčane narodne običaje, pa su tako škole i 
civilizacija uklonile u Istri mnogo praznovjerje, ali i mnoge lijepe 
i simbolične narodne običaje. I narodne je nošnje skoro sasvim ne¬ 
stalo. No hrvatski je narod u Istri u 99 postotaka seljak i kao ta¬ 
kav konzervativan, pa se vrlo teško odriče tako zvane »starine«. 
To je i razlog, da je ipak uspio sačuvati niz lijepih i simboličnih 
narodnih običaja. 

Najbolje su sačuvani oni običaji, koji se obavljaju u intimnom 
obiteljskom životu, oko doma i kućnoga ognjišta, a to su običaji o 
Božiću i Uskrsu. Ženidbeni se običaji, koji su bili vanredno sliko¬ 
viti i trajali po tri dana, pomalo gube. Isto tako se gube i »koled- 
vari«, kao i svi ostali običaji, koji se obavljaju javno ili u skupi¬ 
nama. Njih je odstranio teror vlasti posljednjih 25 godina fašizma. 

Uskrs! 

Uskrsno raspoloženje počinje zapravo već na prvi dan Korizme, 
na Pepelnicu, nakon raspojasanog »pusta«, koga se u nekim selima 
s velikim obrednikom pokapalo. Znamenit je bio kastavski »pust.« 

Kroz čitavu korizmu vlada svečano i ozbiljno raspoloženje. Živi 
se trijezno i nabožno. Mladići ne idu više u skitnju po selu, nego 
su na večer većinom kod kuće. Osobito se u dane »kvatra« ne smije 
večerom izlaziti, jer su, kako narod vjeruje, te noći »hudobe«, 
»mraci« i »vještice« puštene s lanca, da napastuju i iskušavaju 
ljude. Najopasnije je, kažu, prolaziti u te dane večerom u prvi mrak 
po raskršćima puteva. 

Ta je bojazan vjerojatno ostatak još iz davnih poganskih vre¬ 
mena, kad se vjerovalo, da se u pretproljeće vodi borba između 
mračnih zimskih sila, mraka i morana i nadolazećih sila svijetla, 
koje predstavlja proljeće. 

Bogzna od kada je to vjerovanje ostalo. Možda još iz onih dana, 
kada su se prvi naši djedovi za velikih seoba naroda spustili u oko¬ 
licu Buja uz šumu Motovunsku, gdje kažu da još i danas žive po¬ 
tomci prvih hrvatskih doseljenika u Istru. 

Svetkovanje uskrsnih blagdana počinje na Cvjetnu nedjelju 
ili kako narod u Istri kaže, na »Uličnicu«. Toga se dana sjati puk 
već rano ujutro u crkvu na ranu misu, da primi blagoslov. Žene 
nose u crkvu po čitave snopove raznovrsnog zelenja, lišća perunike, 
žalfije, pelina i drugog ljekovitog bilja, a napose maslinove gran¬ 
čice. U crkvi se poredaju uz klupe svaka sa svojim snopom, a žup¬ 
nik prođe crkvom i dijeli blagoslov. To se bilje otada zove »blago¬ 
slovljeno zelje«, pa ga se pomno nosi kući i sprema na sigurno mje¬ 
sto. Blagoslovljenim maslinovim grančicama zakite se u kući sve 
svete slike, dočim se ostalo »blagoslovljeno zelje« sprema i upotre¬ 
bljava kao ljekovito bilje, kad tko u kući oboli. 

To »zelje« ima, kažu, i tajnu moć, da razgoni vještice, vuko¬ 
dlake i uroke, pa ga zato kad netko oboli pale na ugljevlju i nje¬ 
govim dimom okade cijelu kuću, da bi otjerali nepoželjne mračne 
sile. Obično se to radi za nevremena i za tuče, da bi se rastjeralo 
zle duhove, koji bi mogli tučom upropastiti vinograde. 

U velikom se tjednu teške poslove uopće ne obavlja. Obično 
se u te dane obrežu je loza, ali i to samo do Velike srijede. Na Ve¬ 
liku srijedu, četvrtak i petak, polazi se u crkvu, gdje dječaci po¬ 
slije svršene propovijedi »plaše Judu«, udarajući šibama po klupa¬ 
ma i po podu tako dugo, dok se šibe sasvim ne polome i pokidaju. 

Na Veliki Četvrtak kad zvona navijeste »Gloriu« svatko pre¬ 
staje raditi, klekne, prekriži se i triput poljubi zemlju. Djeca se 
razmilje po selu i već spremnim »škrgotanicama« stanu škrebetati. 

Na Veliki petak popodne, te na Veliku subotu cijeli dan do 
uskrsnuća narod grne u crkvu, da se pomoli na Božjem grobu. Na 
crkvenim su prozorima zastori spušteni, tako da je cijela crkva u 
polumraku. Oko Božjeg groba gore svijeće. Na jastuku pred glav¬ 
nim oltarom položeno je tijelo Isusovo, a narod polazi na koljenima 
i tiho moleći, cjeliva pet rana Božjih. 

Na Veliku subotu u nekim selima pali zvonar ujutro oko 9 sati 
pred crkvom vatru. Svećenik blagoslovi vatru, a djeca raznesu svo¬ 
jim kućama svaki po jednu glavnju blagoslovljene vatre, kojom do¬ 
maćica zapali vatru na kućnom ognjištu. Kod kuće domaćice pri¬ 
premaju cijeli dan uskrsna jela. Mijese se osobito slasne pogače 
»pince«, »jajarice« i »pletenjaci«, u koje se zadjene obojeno jaje. 
Za njih se uzima najbolje brašno tzv. »cvit«. Kuha se pršut i kolje 
vazmeno janje. U onim selima, gdje je uskrsnuće poslije podne, 
žene spreme već popodne pune košare jela: pogače, šunke, jaja, luka, 
slanine, sira, te ih nose na blagoslov. 

U mom je selu Bademi uskrsnuće bivalo na sam Uskrs rano 
ujutro, prije no što bi zora zabijelila. To je bio osobito svečan čas. 
Ljudi su se već dan prije brijali, umivali, strigli i redili, a mi djeca 
napose. Kuhala se i bojadisana jaja. Rano ujutro narod je hrlio 
u crkvu, sa svijećama, u ophod, i nakon što je izvršen obred, koji 
je bio pun tajanstvenosti i nekog posebnog čara, provalila bi iz grla 
radosna naroda starinska pjesma puna ushita: 


On uskrsne, kako reče, veselimo se 
Aleluja, aleluja i radujmo se... 
On nadvlada Lucifera poglavitoga 
Aleluja, aleluja i ponositoga ... 


Ti su mi časovi ostali najdublje u pameti. Crkva na brijegu, 
na istoku se modri tamna glava ponosne Učke, iza koje probija cr¬ 
venilo zore, koja se rađa. Dižu se sitne maglice i prelijevaju u ti¬ 
suću duginih boja. Na zapadu more, beskonačno, neizmjerno, stapa 
se s nebom u jedno. Nigdje mu kraja. Modro kao najtamnije mo- 
drilo. A oko crkve narod ushićeno pjeva, s duplirima u ruci, na 
kojima titraju plamečci u tom tajanstvenom jutru, kada je uskr¬ 
snuo Bog! 

Iza toga je rana misa. Poslije mise žene se poredaju nasred 
crkve u dva reda i razriješe svoje košare. Svećenik hodajući uzduž 
redova moli nad jestvinama stanovitu molitvu, škropi ih svetom 
vodom i kadi tamjanom. 

Kada se žene vraćaju s blagoslovljenom hranom svojim kuća¬ 
ma, dočekuje ih na pragu gospodarica i polazi s njima k bijelo pro¬ 
strtom stolu. Roditelji i stariji posjedaju oko stola i dodavaju sva¬ 
kom djetetu komadić pogače, kruha, pršuta, mladoga luka, kuhana 
jaja i što već imaju. 

Iza toga se djeca razmilje selom, da tuku jaja. Jaje se drži u 
ruci tako da se vidi samo kroz otvor između kažiprsta i srednjeg 
prsta. Taj otvor ne smije biti manji nego što je ploština novčića. 
Onaj čije je jaje drži jaje u ruci, a drugi mu gađa u nj novčićem. 
Pogodi li ga i zasiječe li se novčić u jaje tako da ostane u njemu, 
onda je jaje zajedno s novčićem njegovo. Ne pogodi li, novčić pri¬ 
padne onome čije je jaje. Dobri gađači znadu tako s jednim nov¬ 
čićem nabrati punu kapu jaja. Lošiji gađači naprotiv znadu izgubiti 
dvadesetak novčića prije nego što dobiju ma i jedno jaje. Zato se 
djeca već nekoliko dana prije toga na veliko vježbaju u gađanju. 

Drugi je način igre, da se jaje položi na zemlju. Onaj koji gađa 
odmjeri od jajeta nekoliko stopa, pet do šest, pa iz te udaljenosti 
gađa u jaje jednim novčićem toliko puta, koliko je stopa udaljen od 
jajeta. Pogodi li ga jaje je njegovo, ne pogodi li ga gubi novčić. 

I tako to ide cijeli dan, dok tko ima jaja ili novčića. 

Na Uskrs se nikada ne ide u kuću čestitati, isto tako kao ni na 
Božić. Seljaci si međusobno čestitaju pred crkvom i to nakon mise. 
Muškarci se samo rukuju, dočim se žene i djevojke redom ljube u 
oba obraza. Jedino se djeca razmilje po selu u posjete »šantulima« 
(kumovima) i dobrim znancima koji su im tokom godine za sitne 
usluge obećali o Uskrsu jaje. Djeca toga ne zaboravljaju i vode toč¬ 
no računa, koja im je teta ili strina, ili kuma kada obećala jaje »za 
Važan«. Neke su kume i tete veoma savjesne, pa nikad ne zabo¬ 
ravljaju svoje »fioce« (kumčeta), te im znadu darovati po nekoliko 
divno išaranih jaja, kojima se onda po selu djeca ponosno hvale. 
I takva se jaja tucaju, no njih se tuca »flikama« ili »šesticama« 
(komadima od 5 ili od 10 novčića) a ne bakračima. 

Uskrsna se pogača »pinca« čuva do slijedeće nedjelje tzv. »Ma¬ 
log Vazma«. Na Mali se Vazam već smije polaziti u pohode, pa sam 
tako i ja o Malom Vazmu uvijek odlazio s ocem, dok mi je još bio 
živ, a kasnije i sam njegovoj rodbini u Kringu. Križanci su opet 
bili posebno stakalce lijepog mozaika. Kod njih, iako su tek jedan 
sat hoda bili od nas udaljeni, bio je i način govora i način mišljenja 
pa i običaji, drukčiji nego kod nas. 

Na Mali bi se Vazam tamo »pince« svečano pojele, no razumi¬ 
jeva se da je uz »pince« bivalo i svega drugoga u obilju, jer je go¬ 
stoljubivost istarskoga seljaka poznata. 

I tako su prolazili blagdani uz čitav niz sitnih događaja, obi¬ 
čaja i vjerovanja, mješavine starog slavenskog praznovanja i bajo- 
slovja iz doba poganstva i kršćanskog misticizma. 

Sve je to zajedno: i »mraci« i »more« i »vještice« i »vukodlaci« 
u dane »kvatra«, i »plašenje Jude« i »blagoslivljanje zelja i trava« 
i darivanje jaja i tucan je i ljubljenje pred crkvom u oba lica i go¬ 
stoljubivo dijeljenje posljednje »pince« sa znancima i rodbinom, sa¬ 
stavni dio hrvatske duše istarskog seljaka. 



15 Istarski zapisi 

POSLJEDNJA SJEDNICA ISTARSKOG SABORA 
18. LISTOPADA 1910. 

Tko želi proučiti život hrvatskoga naroda u Istri od godine 1870. 
do prvoga svjetskoga rata ima veoma lagan posao. Treba samo da 
prelista sva godišta »Naše sloge« od početka njezina izlaženja 1870. 
do njezina prestanka 1916., pa će jasno, kao na dlanu, vidjeti: bu¬ 
đenje i osvješćivanje naroda, prosvjetni njegov i gospodarski na¬ 
predak, njegove borbe za školu i jezik u uredima i crkvama i ko¬ 
načno one neopisivo žilave napore oko osvajanja općina i pozicija 
u pokrajinskom saboru i Carevinskom vijeću. 

Kao malo koji drugi hrvatski list »Naša sloga« je bila zaista 
najvjernije ogledalo naroda i narodnih stremljenja. 

Borba za osvajanje pozicija u saboru u Poreču bila je — kako 
je i razumljivo — središnja točka svih narodnih napora. Ta sabor 
je odlučivao o pokrajinskim prihodima i rashodima, on ih je raspisi¬ 
vao i dijelio. On je pred svijetom bio predstavnik naroda i pokra¬ 
jine. Nije stoga čudo, da se je iskorištavalo svaku priliku, da se u 
saboru čuje što jače i što gromki je hrvatski glas. 

A baš se protiv toga hrvatskoga glasa talijanska gospodu juda 
klasa najžešće borila. 

Pravo službene upotrebe hrvatskoga jezika u Istarskom saboru 
nije nikada bilo priznato. 

To je bila najnesnosnija nepravda, najbolnija rana, koju istarski 
Hrvati ni jesu nikada mogli preboljeti. Na tom su se pitanju lomili 
svi pokušaji snošljive suradnje, na tom je pitanju, iako ne izravno, 
bio 18. listopada 1910. razjuren istarski sabor, da se nikada više 
ne sastane. 

Događajima u saboru davala je »Naša sloga« najširi publicitet 
»Izvješća o zasjedanju sabora« pretiskivala su se iz »Naše sloge«, 
kao posebne knjižice, koje su se raspačavale među narod. Taj je li¬ 
jepi običaj bio uveo još dr Dinko Vitezić, koji je sve svoje pred¬ 
stavke i govore, izrečene u Carevinskom vijeću u Beču, nakon sva¬ 
kog zasjedanja tiskao u posebnoj knjižici i razdijelio ih među svoje 
birače. 

Na taj je način narod bivao uvijek točno obaviješten o radu 
svojih predstavnika, upoznavajući ujedno i sustav političkog djelo¬ 
vanja svojih protivnika. 

Ta veoma savjesno sastavljena izvješća nijesu zanimljiva samo 
kao ogledalo tadašnjih prilika, nego su često puta i nadasve vri¬ 
jedne isprave s čitavim nizom dragocjenih podataka, koji nisu nig¬ 
dje drugdje zabilježeni. 

Ako npr. netko želi da prouči povijest glagoljanja u Istri ne 
treba nego da pročita sjajan govor zastupnika kanonika dra Frana 
Volarića, što ga je održao u saboru na sjednici od 4. ožujka 1892. 
U tom su govoru navedena sva vrela, svi citati, sve papinske bule, 
sve godine, na kojima se temelji pravo glagoljanja u Istri od IX 
vijeka do dana današnjega. 

I taj je govor zajedno s čitavim zapisnikom saborskoga zasje¬ 
danja tiskan u »Našoj slozi« i pretiskan u posebnoj knjižici, koja 
je bila razdijeljena među narod. 

Naravno da je narod takove dokumentarne obrane svojih pra¬ 
starih pravica s velikim užitkom čitao, i rad sabora s još većim 
zanimanjem pratio. 

Moramo priznati, da je šezdesetih i sedamdesetih godina zani¬ 
manje širokih narodnih slojeva za javni život bilo još veoma slabo. 
Narod nije isprva pokazivao mnogo razumijevanja čak ni za općin¬ 
sku upravu, pa se znalo dogoditi da je za općinskih izbora znalo 
doći na glasovanje jedva 20 do 30 izbornika. Katkad je znalo biti 
izabrano više općinskih zastupnika, nego što je pristupilo birača. 

Isti je slučaj bio i s izborima za pokrajinski sabor. Narod još 
nije bio politički zreo. Talijani su to vješto iskorištavali prigrabivši, 
unatoč svoje malobrojnosti, svagdje vlast u svoje ruke. Intenzivnim 
radom »Naše sloge«, koja je bila trajna buditeljica narodne svijesti, 
prilike se počele popravljati. No još uvijek ne sasvim. 

Narodu je nedostajalo narodne inteligencije. To pomanjkanje 
narodne inteligencije bila je najteža rana na srcu i biskupu Dobrili 
i njegovim prvim pomagačima. 

Prvi hrvatski zastupnici u saboru bili su samo svećenici, jer su 
oni bili jedina narodna inteligencija. Bila su to tri virilista: biskupi 
Juraj Dobrila, Ivan Vitezić i Bartol Legat i tri župnika: Petar Dor- 
čić iz Baške, Antun Spinčić iz Mošćenica i Ivan Grubiša iz Krka- 
vaca. (Nešto kasnije uđoše i prvi svjetovnjaci, kastavski načelnici 
Antun Rubeša i Franjo Marot.) 

Glas tih prvih hrvatskih predstavnika u pokrajinskom saboru 
bio je^ u prva dva desetljeća dosta slab i tih. Razlog je bio taj, što 
su naši predstavnici bili neznatna manjina, a drugo i taj što su bili 
svećenici koji su smatrali, da im njihovo ruho i njihov stalež ne 
dopuštaju, da se previše ističu. 

Promjena je nastupila osamdesetih godina, kada se na poprištu 
pojavila nova generacija narodne inteligencije, koja se bila odgo¬ 
jila uz pomoć Dobrile. Godine 1883. ušli su u sabor prvi predstav¬ 
nici te mlađe generacije. Ti su mladi zastupnici poveli žešću i dje¬ 
lotvorniju borbu za narodne pravice. 

Borba je bila svakim danom sve ogorčenija, ali i sve zanimlji¬ 
vija, jer je u borbu ušao uz zanosne mlade zastupnike i sav narod, 
koji’ je odjednom bio zahvaćen neopisivim zanosom, što se je poput 
munjine silnom brzinom širio pokrajinom od sela do sela. 

Neopisiv je to bio zanos. Sličice iz dana narodnih borba u Istri 
mogle bi se nazvati najsvjetlijim stranicama hrvatske političke 
povijesti. Nikad nije ni jedna hrvatska pokrajina pokazala toliko 
svijesti, toliko požrtvovnosti, toliko čistog i nepatvorenog rodoljub¬ 
lja koliko ga je pokazala u tim danima hrvatska Istra. 

Biti hrvatski zastupnik u Istarskom saboru nije bila lagodna 
stvar. Mnogo je trebalo progutati, mnogu gorku čuti na račun svo¬ 
jeg »barbarstva«, na račun svog jezika, na račun svog »šćavunstva« 
od bahate talijanske »sinjorije« i bezobrazne gradske plaćene rulje. 
A nigdje nije bilo zaštite. Ni kod vlade ni kod sabora. Zastupnici 
nijesu na časove bili sigurni ni za svoje živote. 

Poznat je tako slučaj, koji se dogodio našim zastupnicima go¬ 
dine 1895. kada su na neko vrijeme bila prekinuta saborska zasje¬ 
danja. Hrvatski su se zastupnici ukrcali u Poreču na brod, pa da 
će u Trst. »Nisu žalili za Porečom« — piše »Mladi Hrvat« od 1. pro¬ 
sinca 1910, opisujući taj događaj. To je grdno gnijezdo zadalo njima 
mnogo jada, jer kad bi god u saboru digli svoj glas, ustajali bi 
talijanski zastupnici i neka plaćena rulja po trijemovima pa udri 
na naše svakojakim pogrdama i uvredama.« 

A tako je bivalo od godine do godine. Ali naši nisu klonuli. 
Bilo ih je samo devet protiv dvadeset i jednoga talijanskog zastup¬ 
nika i čitavoga njihovog grada. Nisu klonuli, ali su laka srca 
kaže »Mladi Hrvat« — ostavljali taj grdni dušmanski grad. 

I parobrod otplovi. No jedva što se udaljio od obale, kad li na¬ 
hrupi žestoka bura. Kapetan se skloni s parobrodom u Piran i če¬ 
kaše dok se nepogoda slegne. Naši se zastupnici iskrcaše, pa da će 
dalje kopnom do Trsta. Naručili kočiju, no kočija ne dolazi, pa ne 
dolazi. Konačno dođe kočijaš i kaza im, da ne može kolima nikuda, 
jer da mu je konj obolio. Oni shvatiše, da su to spleli Talijani i 
krenuše pješke put Trsta. Jedva prevališe nekoliko koraka, a to im 
iza leđa 9 tadoše dušmani, pa udri po njima kamenjem. 

Goloruci stajali su na pustoj cesti hrvatski zastupnici. Nisu se 
mogli braniti, ni uskoriti korake pred ruljom, koja je na njih svom 
silom nalijetala. 

Izranjeni i umorni stigoše u Kopar, gdje su već bili najavljeni 
brzojavom iz Pirana. U Kopru su naše zastupnike čekale nove 

muke i progoni. Srećom su umakli u neku stražarnicu, gdje su ostali 
cijelu noć o suhom hljebu. Sutradan krenuše u Trst, a otuda svojim 
kućama. 

Kad se vratiše u Poreč potužiše se u saboru radi događaja. 
Jedan im talijanski zastupnik dobaci: — U drugom bi vas kraju 
bili ubili! 

Nato su naši zastupnici uzvratili, da hrvatski narod u Istri ne 
da da mu se vrijeđaju njegovi predstavnici. Radi toga su napustili 
Poreč izjavljujući, da se više onamo neće vraćati. 

I odoše i ne vratiše se više, a vlada je od tada sazivala sabor 
ne više u Poreč nego sad u Pulu, sad u Kopar. 

Nije stoga čudo, da je u narodu kip jelo, da je ogorčenje raslo 
i da se je čekalo čas konačnog obračuna s tom klikom nametijivaca. 


Prilika za politički obračun pružila se godine 1907. za zname¬ 
nitih izbora za Carevinsko vijeće, kada je talijanska stranka doživ¬ 
jela potpuni slom izvukavši jedva jedvice uz pomoć svih mogućih 
stranaka i strančica, socijalista i kršćanskih soci jala te nekih još 
neosviještenih naših ljudi, samo 18.000 glasova, naprama naših kom¬ 
paktnih i jedinstvenih 32.000 glasova. 

Situacija je postala neodrživa. Apsurd, da golema većina na¬ 
roda ima u saboru samo 9 zastupnika, a Talijanska šačica 21 nije 
se više mogla održati. I sama je centralna vlada u Beču počela pra¬ 
viti pritisak na zaraćene stranke tražeći, da nađu bilo kakav »mo¬ 
dus vivendi«. 

Od straha pred onim što je neminovno moralo doći, dakle pot¬ 
puna propast talijanske stranke u Istri, talijanska je samovolja bila 
počela popuštati. Počeli se pogađati. Izborni sistem bio je zastario. 
Ono neizravno biranje zastupnika preko »fiduciara«, pa davanje 
prava glasa samo imućnim građanima nije bilo više u duhu vre¬ 
mena. Napuštanje toga sistema značilo je međutim pobjedu hrvat¬ 
ske, a propast talijanske stranke, koja je još jedino na nasilju i na 
apsurdnom sistemu mogla graditi svoju snagu. 

Ali narod je progovarao sve gromki je i sve glasnije. Na popri¬ 
šte su dolazile sveđ nove i nove borbene snage hrvatske narodne 
inteligencije, koja je bila sve beskompromisni ja. Valjalo je dakle 
popuštati. 

Konačno je nakon dugog natezanja i pogađanja izrađen novi 
izborni zakon, po kom bi bilo Hrvatima omogućeno, da i oni sudje¬ 
luju u pokrajinskoj upravi iz koje su do sada bili sasvim isključeni. 

U ožujku 1908. sabor je izglasao taj novi izborni red, koji je 
bio potvrđen zakonom od 17. svibnja iste godine. Po tom izbornom 
redu bilo je predviđeno da će sabor imati ne više 30 zastupnika, 
kao do sada, nego 44. Od toga je 25 zastupnika bilo osigurano Tali- 

janima, a 19 Hrvatima. Utanačen je sporazum i pristupilo se izbo¬ 
rima uz uvjet da se jedna stranka ne smije uplitati u izbornu borbu 
u onim kotare vima, gdje je osiguran mandat drugoj stranci. 

Međutim su Talijani i opet jednom prekršili riječ i bijesno se 
bacili na treći izborni ktoar u Puli, koji je bio predviđen za Hrvate, 
te ga raznim makinacijama, nasiljem i prevarama i osvojili. U sabor 
su dakle ušla 26-orica Talijana i 18 Hrvata, umjesto 25 i 19 kako 
je bilo sporazumom utanačeno. 

(Kod naknadnog izbora u tom kotaru povodom smrti talijan¬ 
skog izabranika pobijediše Hrvati s preko sto glasova većine, iza¬ 
bravši svog kandidata Stihovića i tako je vjerolomstvo Talijana bilo 
uzaludno!) 

Kad su tako Talijani »sporazumom« osigurali većinu i pred¬ 
sjednika, oni jednostavno ni jesu više sazivali sabora. Prođoše jedan 
i dva i tri mjeseca, a sabor se ne sastaje pa se ne sastaje, a Talijani 
vode upravu pokrajine i nadalje. 

Od prosinca 1908. pa do 22. srpnja 1909. trajalo je to natezanje. 
Talijanima, koji su još uvijek držali svu vlast u rukama nije se 
nikako dalo dijeliti je s Hrvatima. 

Napose nijesu nikako htjeli pristati na izbor novog zemaljskog 
odbora u samom saboru to jest zemaljske autonomne eksekutive, 
jer su do sada u autonomnoj zemaljskoj upravi bili oni isključivi 
gospodari. 

Isto tako nijesu htjeli pristati ni na upotrebu obaju jezika 
(hrvatskoga i talijanskoga) u autonomnim tijelima i zavodima. 

Osim toga su tražili novu teritorijalnu razdiobu skoro svih 
istarskih općina, jer su se bili grdno prepali uspjeha izbora za 
Carevinsko vijeće godine 1907, pa su se bojali, da će kod prvih 
općinskih izbora izgubiti vlast i u svim onim mješovitim općinama 
(Poreč, Labin, Vrsar, Motovun, Višnjan itd.) koje su se sastojale od 
talijanskog gradića ili središta i nacionalno osviještene jake hrvat¬ 
ske okolice. 

Hrvati su u načelu već i pristali na to novo razgraničenje opći¬ 
na i spremali se da izvrše novi »razvod istrijanski« poput onog 
glasovitog razvoda iz 1275. (ili 1325.), ali su zahtjevi Talijana kad je 
došlo do pregovora bili i suviše bezobrazni. 

Najprije su htjeli da sadašnja općinska zastupstva ostanu u 
funkciji još šest godina (po općinskom redu morala su se obnavljati 
svake treće godine), a kroz to vrijeme mislili su da će dobiti na 
vremenu. 

Zatim su uporno nastojali da dobiju u svoje ruke one općine u 
kojima je živjela makar i najmanja šačica Talijana, a koje su bile 
od trgovačke, prometne ili gospodarske važnosti. Tako su osim tali¬ 
janskih gradića Milja, Kopra, Ižule, Pirana, Umaga, Novigrada, 
Poreča, Vrsara, Rovinja i Vodnjana tražili za sebe kontinuitet uz 

cijelu zapadnu morsku obalu, tako da bi im bili morali pripasti i 
sasvim hrvatski krajevi uz zapadnu obalu kao Orehek i Strmar iz¬ 
među Milja i Trsta, zatim Donje Škofije, Hribi i Lazaret između 
Milja i Kopra, Lovrečica među Umagom i Novigradom, pak Tar, 
Vabriga i Frata među Novigradom i Porečom, zatim Funtana među 
Porečom i Vrsarom i tako dalje. U unutrašnjosti tražili su za sebe 
Livade pod Oprtljem, Funtanu pod Buzetom, Pazin, Sveti Lov- 
reč Pazenatički, Rabac pod Labinom, Krapan i Vineš (zbog rudo¬ 
kopa) i Brkač pod Motovunom. Sve su to opsegom zaista malene 
točke, ali su nacionalno i ekonomski nerazdružive od teritorija no¬ 
vih općina, koje bi se bile trebale osnovati. Drugim riječima Tali¬ 
jani su htjeli da dobiju u svoje ruke sva važna središta u Istri i 
da u njima imaju apsolutnu vlast, pa da odanle kao pauci sišu 
bogatu hrvatsku okolicu, koja silom prilika gravitira k njima. 

Isto je tako i jezikovno pitanje bilo težak kamen smutnje. 
Talijani su htjeli da Istra još uvijek službeno fungira kao talijan¬ 
ska pokrajina i stali su na stanovište ako već ne isključivosti a ono 
barem velike privilegiranosti talijanskoga jezika i u saboru i u 
zemaljskom odboru i u svim zemaljskim zavodima i općinama. 

Kod razdiobe prihoda bila je ista stvar. Zemaljski su se prihodi 
do tada dijelili u četiri petine Talijanima i, tek u jednoj petini, 
hrvatskom pučanstvu. Talijani su htjeli taj razmjer i dalje podr¬ 
žavati. 

U takvoj atmosferi sastao se konačno sabor nakon godinu dana 
zavlačenja, dne 5. listopada 1910. u Kopru. Prva sjednica prošla je 
mirno jer je bila samo formalne naravi. Na drugoj sjednici održa¬ 
noj 10. listopada došlo je do bučnih prizora već kod prve točke 
dnevnoga reda: čitanja zapisnika. Hrvatski su zastupnici prigova¬ 
rali što je zapisnik sastavljen samo u talijanskom jeziku. Naročito 
su mladi borbeni hrvatski zastupnici, koji su ušli sada po prvi put 
u sabor, tražili pravo hrvatske riječi u saboru pokrajine, koja je 
u velikoj brojčanoj većini hrvatska. 

Predsjednik dr Rizzi pokušao je povredom poslovnika prevariti 
hrvatske zastupnike i preći preko toga, ali je to izazvalo još bučnije 
prosvjede tako da je sjednica morala biti raspuštena uz pjevanje 
hrvatske himne »Lijepa naša domovino«, koju su gromko galeriji 
na ustuk otpjevali naši zastupnici. 

Treća sjednica bila je sazvana za 17. listopada. No i tu se je 
opetovala slika iz prijašnje sjednice. Hrvati su tražili priznanje 
hrvatskoga jezika u saboru. I ta je sjednica morala biti prekinuta 
kasno na večer. Nastavak je određen za sutradan, 18. listopada 
u jutro. 

Na toj su sjednici Talijani htjeli prokrijumčariti potporu od 
50.000 kruna za talijansku izložbu u Kopru. Oni su naime uz pot- 

puno isključenje Hrvata bili priredili u Kopru jednu, tobože zemalj¬ 
sku, izložbu, koja zapravo nije bila drugo nego jedna talijanska 
manifestacija tobožnjeg talijanstva Istre. 

U ime mladih oborio se dr Zuccon svom žestinom na tu pre- 
varu, koju je još k tome trebalo platiti hrvatsko pučanstvo Istre i 
tu je opća uzrujanost došla do vrhunca. 

Zastupnik dr Dinko Trinajstić, koji je inače bio vanredno mi¬ 
ran, iako inače vrlo odlučan muž, kad mu je prekipjelo, skoči do 
predsjednikova stola, tresne šakom o stol, pograbi stolnjak, tintar- 
nicu i papire, zapisnike i spise da se je sve razletjelo na sve strane. 
K njemu priskoče dr Kurelić, pa Sancin i drugi. Za čas je u saboru 
nastala strahovita gungula. U jedan mah prevrnuli su se svi stolovi 
i stolice. Talijani dižu pesti protiv Trinajstića, ali on stoji u sre¬ 
dini dvorane neustrašiv, visok i krepak, kao razbješnjeli lav. 

Čaša se zbilja bila prelila. I našim je zastupnicima i našem na¬ 
rodu bilo već dosta toga stoljetnoga robovanja. 

U to se pojavila na galerijama rulja. Jedan je talijanski za¬ 
stupnik zaviknuo: Mazzeli! (Ubijte ih!), međutim nitko se od rulje 
nije usudio dignuti ruku na naše zastupnike. 

Vladin povjerenik Fabiani pročitao je na vrat na nos naredbu 
o zaključenju zasjedanja i sabor je bio raspušten. 

Nikada se više nije ni sastao. Veličanstvenom pokretu narod¬ 
noga probuđenja hrvatske Istre, koji je tako snažno kročio naprijed 
k svom konačnom cilju: osvajanju svih pozicija Istre, stao je na put 
prvi svjetski rat, koji je porušio sve lijepe narodne ideale... 

Raspustom sabora stvar je postala tragična, jer je time bila 
ukočena cijela uprava zemlje. Napokon je bečka vlada sazvala u 
Beču, dne 6. i 7. travnja 1911, konferenciju predstavnika obiju za¬ 
raćenih strana i tu je osobito energičnom nastupu ministra Stiirgkha 
pošlo za rukom, da se dođe do nagodbe, prema kojoj su bili odo¬ 
breni: 1. svi općinski proračuni, 2. morale su se tokom pet nared¬ 
nih godina osnovati sve još manjkajuće škole — oko 12 svake go¬ 
dine i 3. pokriti iz državnih sredstava sve troškove za uzdržavanje 
Družbinih škola u puljskoj, creskoj i velološinjskoj općini, dok te 
škole ne pređu u javnu upravu u smislu točke 2. 

Kako je sa starim saborom od 1908. bilo nemoguće raditi, to 
su 1914. bili raspisani novi izbori po istom pravilniku, no kako je 
uto buknuo rat drugi se sabor nije nikada više ni sastao. 

I tako je faktično datum 18. listopada 1910. bio posljednji dan 
Istarskoga sabora. 

ĐAČKI KONVIKT U PAZINU 


Vrhunac uspjeha hrvatske narodne borbe bio je godine 1899., 
kada je konačno nakon skoro četrdesetgodišnjeg napora uspjelo is¬ 
hoditi otvorenje hrvatske gimnazije u Pazinu. 

Međutim su se već kod prvih učenika pojavile i prve poteškoće. 
Iskrslo je pitanje, kuda da se smjeste brojni đaci, koji su se javili 
iz raznih strana Istre. Kome da se djecu povjeri, kako da ih se smje¬ 
sti? Ono što je u Pazinu bilo hrvatsko to su bili uglavnom mali 
ljudi, po koji radnik, po koja seljačka obitelj, koja je i sama dosta 
skromno živjela, pa nije imala u svom stanu toliko raspoloživih 
soba, da bi i jednu mogla odstupiti hrvatskom đaštvu. Posljedica 
je bila da su nekoja djeca, osobito odmah prvih godina stanovala 
čak u Valićima, druga skoro u Starom Pazinu i tako redom. Nije 
stoga čudo, da su i ravnateljstvo gimnazije i profesorski zbor naj¬ 
veću muku mučili, kako i kamo da smjeste oko 200 djece, koju su 
im brižni seljački roditelji povjerili na odgoj. 

Te poteškoće najbolje ilustrira jedna bilješka u izvještaju »Đač¬ 
kog pripomoćnog društva« iz godine 1909. u kom se kaže među osta¬ 
lim i ovo: »A što bi imali kazati zađemo li u bivališta sadanjih na¬ 
ših učenika? Da, imade dobrih i savjesnih stanodavaca, ali možemo 
li o svima to ustvrditi? Dosta je kad se znade, to, da je 30 učenika 
kod nepismenih stanodavaca, 30 kod Talijana, a desetak čak kod 
nazovi-socialista. Nikakvo čudo dakle, ako je više đaka zašlo stran¬ 
putice, te zapustilo nauke ili bilo otpušteno, nikakvo čudo, ako mno¬ 
gi od onih, koji su završili nauke, smatraju pogrješkom za čovjeka 
gojiti ideale a svrhom njegovom zadovoljiti samomu sebi...« 

Mnogim se đacima u to doba prevelika briga ravnatelja i poje¬ 
dinih profesora, koji su znali u svako doba banuti u stanove i budno 
paziti kako đaci žive, spavaju i hrane se, pričinjala možda kao neko 
pretjerano njuškanje i »špiclanje«, no kad promotrimo položaj iz 
malo udaljenije perspektive dolazimo do zaključka, da je to bilo i 
te kako potrebno i razborito. Ta radilo se o stotinama najbolje i 
najbistrije seljačke djece, koju su roditelji već u najmlađoj dobi s 

velikim povjerenjem predali u njihove ruke, da od njih stvore ljude, 
značajne i buduće vođe narodne. 

Zato je đačko pripomoćno družtvo«, koje su sačinjavali najbo¬ 
lji i najpožrtvovniji hrvatski rodoljubi, već prve godine kad je bilo 
osnovano (u kolovozu 1899.) zaključilo da osnuje u Pazinu đačko 
pitomište ili konvikt, u kom bi djeca, polaznici hrvatske gimnazije, 
mogli imati zdravu nastambu dobru hranu i roditeljsku skrb i nad¬ 
zor. 

Petnaest je godina trajala borba za konvikt od kolovoza 1899. 
pa do proljeća 1914. kada je konačno biskup krčki, dr Antun Mah- 
nić, blagoslovio temeljni kamen ljepoga konvikta »Dobrila-Feretić« 
(nazvanog tako u počast dvaju velikih dobročinitelja hrvatskoga 
istarskoga đaštva, biskupa Dobrile i biskupa Feretića), uzidavši u 
nj krasnu glagoljsku povelju, što ju je umjetnički izradio profesor 
Šantel. 

Težak je bio i trnovit put do konvikta. Koliko otkidanja od 
ustiju, koliko moljakanja koliko obijanja pragova. Iz početka je 
izgledalo da će stvar ići lako. Na poziv, što ga je 11. V 1901. upravio 
upravni odbor »Đačkog pripomoćnog društva« (dr Dinko Trinajstić 
— dr Šime Kurelić, pazinski načelnik — Josip Grašić, župnik u Ber- 
mu — Fran Matejčić, ravnatelj gimnazije) raznim rodoljubima u 
Istri, Trstu i na Rijeci, odazvalo se mnogo privatnih rodoljuba, koji 
su na sebe preuzeli jamstvo za ukupni godišnji doprinos od 5.700 K 
za isplatu amortizacijskih obroka. Od prije je bilo jamaca za dalj¬ 
njih 5000 K godišnje, a osim toga je i biskup tršćanski Andrija Šterk, 
vrli rodoljub, obećao svu svoju pomoć, tako da se je moglo pristu¬ 
piti radu. 

Nesreća je htjela da je te godine umro nenadano biskup Šterk, 
a naslijedio ga na biskupskoj stolici u Trstu dr Franjo Nagi, Nije¬ 
mac, koji hrvatskoj stvari u Istri nije bio nimalo naklon. On je 
odbio svoju pomoć i odbor se morao obratiti drugamo. Pokušavalo 
se dobiti pomoć od drugog mecene biskupa Strossmayera, pa je 
Spinčić pošao u Rogašku Slatinu, da mu se pokloni i izloži mu teško 
stanje pitanja odgoja hrvatske inteligencije u Istri. 

Strossmayer se odazvao i dao odmah svoj prilog od 60.000 kru¬ 
na, poručujući ujedno: 

»da šalje blagoslov budućem konviktu i da želi od svega srca 
da bude rasadnikom svake čestitosti i vrline; da iz toga zavoda u 
kome će zaklona mladež nalaziti izlaze ljudi protkani dubokim čuv¬ 
stvima vjerskih dužnosti i koliko žarkom, toliko požrtvovnom lju¬ 
bavi za milu nam domovinu i bijedni hrvatski narod, razasut ne 
samo po Istri, nego po svoj trojednoj nam kraljevini i ostalim kra¬ 
jevima, u kojima Hrvat obitava«. 

I zagrebački nadbiskup dr Juraj Posilović pristupio je kao ute¬ 
meljitelj davši 2000 kruna, a isto toliko dadoše općina Kastav i po- 
sujilnica u Voloskom. 

Sve je to, međutim, bilo premalo. Dr Červar se zato uputio u 
Zagreb, da bi tu zainteresirao stanovite krugove, ali se vratio neo¬ 
bavljena posla. Teška srca, ali primorano nuždom, obratilo se vod¬ 
stvo na porečkog biskupa Ivana Krstitelja Flappa, poznatog nepri¬ 
jatelja našeg naroda, predočujući mu, kako se iz njegove biskupije 
škola u Pazinu 30 učenika, pa kako bi bilo lijepo da ta biskupija 
osigura stanoviti broj mjesta za pitomce te biskupije i o njenom 
trošku. 

Flapp ko Flapp nije, naravno, dao ništa! 



Grad Pazin — srce Istre 

Međutim u času, kad je izgledalo da pomoć zaista niotkuda više 
neće doći i da bi plemenita zamisao mogla propasti, došla je pomoć 
odanle, odakle se nitko nije nadao. 

Krvavi događaji u Hrvatskoj 1903. kada je uslijed bjesomuč- 
nosti silnika Khuena prolivena na više mjesta krv, izazvaše živu re¬ 
akciju i izvan banovine. Općinsko vijeće u Splitu na sjednici od 20. 
V 1903. votiralo je 1000.— kruna kao pripomoć za političke stradal¬ 
nike u Hrvatskoj. Poseban građanski odbor u Splitu pokrenuo je 
živu akciju za sabiranje doprinosa. Iz svih hrvatskih krajeva počeli 
su stizavati bogati prilozi, a osobito od Hrvata iz Amerike, od čega 
su politički stradalnici u Hrvatskoj dobili lijepu pomoć. 

Kad je prestala potreba pomaganja nastradalih u narodnom 
pokretu, ostala je u blagajni odbora znatna svota. 

Početkom listopada 1905. sastodoše se na Rijeci brojni zastup¬ 
nici iz Dalmacije, Hrvatske, Slavonije i Istre i donesoše tzv. »Ri¬ 
ječku rezoluciju«. Na tom sastanku pretresalo se i pitanje istarskih 
Hrvata. Predstavnici splitskoga odbora na čelu sa drom Trumbićem 
doniješe tada zaključak, 


235 



da se sav raspoloživi pretičak u iznosu od 52.379.36 kruna iz¬ 
ruči »Đačkom pripomoćnom družtvu u Pazinu« za izgradnju kon¬ 
vikta. 

Sada je već odbor bio na konju. Njegova je imovina iznosila 
sada 91.106.69 kruna, a to je već bila glavnica, s kojom se moglo 
nešto započeti. 

Ova velika gesta Splićana (prisutni su bili na sjednici kad je 
donesen zaključak: dr Vicko Mihaljević, dr Eduard Grgić, dr Ivan 
Majstorović, Dujam Mikačić, Vinko Milić, dr Ante Trumbić, dr Gajo 
Bulat i dr Ivan Bulić) naišla je na snažan odjek u narodu. 50 tisuća 
zlatnih kruna bila je onda golema svota. 

To je dalo povoda krčkom biskupu dr Antunu Mahnicu da i on 
nešto poduzme, da dođe do konačnog ostvarenja ove lijepe i velike 
zamisli. 25. kolovoza 1908. došao je osobno u Pazin i na sastanku 
s članovima upravnog odbora izjavio, da je krčka biskupija voljna 
učestvovati u gradnji konvikta sa zapisom blagopokojnog biskupa 
Feretića u iznosu od 140 000 kruna, ali je zatražio da uprava kon¬ 
vikta bude predana u ruke Salezijanaca. 

Uz taj je uvjet pristao i tršćanski biskup Nagi, preuzevši oba¬ 
vezu godišnjeg doprinosa od 10.000 K. 

U širokim narodnim redovima, a osobito u jednom dijelu, istar¬ 
ske inteligencije, ta je namjera izazvala prilično neraspoloženje. Sa- 
lezijanci su naime bili tada još izrazito talijanski red, istom osno¬ 
van (g. 1874.). Matica mu je bila u Turinu u Italiji. Hrvatskih re¬ 
dovnika tada još red uopće nije imao. Značilo je, dakle, da će se 
odgoj naše hrvatske djece morati povjeriti u ruke nehrvatskih od¬ 
gojitelja. Kod svih nekad zanosnih podupiratelja namisli o konviktu 
zavladala je potištenost. To je bio i razlog, da je npr. 1909. došlo 
u svemu kao prilog za konvikt samo 317 kruna. Ali biskupi su in- 
zistirali baš na Salezijancima, a oni su bili jedini koji su mogli oži¬ 
votvoriti naum. Upravni je odbor nastojao da iz te mučne situacije 
ipak izvuče što bude više moguće. Između uprave konvikta i gla¬ 
vara salezijanskog reda u Turinu napravljen je ugovor, po kojemu 
Salezijanci preuzimaju vodstvo konvikta, upravu i odgoj djece uz 
uvjet, »da službeni općeni jezik u zavodu bude hrvatski, te da pre¬ 
ma tome sva mjesta vodstva, uprave i poslodavstva povjeri onim 
svojim članovima, koji znadu hrvatski jezik, te koji po mogućnosti 
pripadaju hrvatskoj ili slovenskoj narodnosti.« 

Vrhovni nadzor nad zavodom zadržao si je zakladni odbor. 
»Đačko pripomoćno društvo« nastojalo si je osigurati odlučnu riječ 
u upravi konvikta, a nema sumnje, da ni Ante Kalac, ni dr Dinko 
Trinajstić, ni Kurelić ni Grašić a ni drugi rodoljubi, koji su sigurno 
teška srca pristali na povjeravanje odgoja Salezijancima, ne bi bili 
nikad dopustili, da odgoj djece pođe onim putem, kojim oni ne bi 
bili željeli. 

Na jednom od najljepših mjesta, preko puta gradskog perivoja, 
uz cestu koja vodi prema Lindaru, nabavljeno je prostrano zemlji¬ 
šte od 14.165 četvornih metara. Pet je godina trajala još borba o 
konvikt, dok nije konačno godine 1914. stvar sazrela toliko da je 
postavljen temeljni kamen i veliko je djelo, koje je iziskivalo to¬ 
liko borba, toliko truda i žrtava, započeto. S velikim je slavljem 
biskup Mahnić posvetio kamen temeljac i tom prilikom održao divan 
rodoljuban govor. Mnogim je roditeljima u Istri odlanulo. Bili su 
uvjereni da će im narodno vodstvo djecu u buduće čestito odgajati. 
Jer nije bila šala dati malo dijete od 10 godina u tuđi grad, u ruke 
gazdaricama, koje nijesi poznavao, u ruke ljudi ,koji su živjeli 
drukčijim životom, imali svoje brige i svoje račune. Bog zna, hoće 
li ti se dijete vratiti zdravo, čestito i nepokvareno. Dok je tako je¬ 
dan dio roditelja bio donekle smiren, druga je struja bila zabrinuta, 
obzirom na narodnost odgojitelja. 

Međutim je došao svjetski rat. Kako je završio svi znamo. Hr¬ 
vatska je gimnazija točno 20 godina nakon što je bila otvorena, za¬ 
tvorena. I prvi ravnatelj Fran Matejčić i zadnji ravnatelj Ivan Kos 
počivaju na pazinskom groblju. 

A konvikt? A 50.000 zlatnih kruna, što ih je sabrao cijeli hr¬ 
vatski narod i poklonio ih na odgoj hrvatske djece u Istri? A svi 
oni napori nesebičnih i požrtvovnih rodoljuba, sva ona otkidan ja 
od ustiju, one žrtve i doprinosi? 

U času kada je godine 1918. Italija zaposjela Istru zgrada sje¬ 
meništa još nije bila sasvim dovršena i punih devet godina nije 
u nju nitko dirao. Međutim je dana 16. rujna 1927. »pete godine fa¬ 
šističke ere«, kraljevskim dekretom talijanska vlada zgradu zapli¬ 
jenila i izvela neke unutarnje završne radove, te konvikt službeno 
otvorila namijenivši ga »za hrvatske đake — ratne sirote«. 

Čak ni fašistička vlada nije imala obraza da ju posve italijani- 
zira jer je i sama bila vrlo dobro informirana, čijim je novcem i za 
koga građena. Đaci koji su u konviktu stanovali morali su poha¬ 
đati talijansku gimnaziju u Pazinu, gdje su bili najbezočnije od- 
narođivani. 

Oslobođenjem Istre hrvatsko narodno svećenstvo, koje se je 
najodlučnije opredijelilo za bezuvjetno pripojenje Istre Hrvatskoj, 
odnosno novoj Jugoslaviji, među prvim zahtjevima koje je podni¬ 
jelo hrvatskoj narodnoj vladi u Zagrebu, bila je molba da se zgrada 
konvikta preda hrvatskome svećenstvu i da mu se dozvoli osniva¬ 
nje sjemenišne gimnazije sa osam razreda. Dr Božo Milanović i dr 
Ritig koji se toplo zauzeo za stvar, posjetili su predsjednika Baka- 
rića i ministra unutrašnjih poslova NR Hrvatske Ivana Krajačića. 
Poznavajući zasluge hrvatskoga istarskoga narodnoga svećenstva za 
opću narodnu stvar oni su se bez daljnjega s time suglasili. Trebalo 

je samo ishoditi rješenje Oblasnog odbora u Labinu i dobiti odo¬ 
brenje Većeslava Holjevca, odnosno Vojne uprave u Opatiji. 

Tamo su se svi s time složili: i Dušan Diminić i Josip Šestan 
kao predsjednik Oblasnog odbora i Milutin Ivanušić kao tajnik i svi 
ostali mjerodavni činioci. U zadnji je čas međutim, izgledalo, da će 
stvar zapeti. Izgleda da su Talijani postavili neke zahtjeve, jer da 
su i talijanske vlasti 1927. sudjelovale u gradnji konvikta. Pokojni 
monsignor Toma Banko i mons. Leopold Jurca energično su u ime 
narodnoga svećenstva pobili te tvrdnje Talijana i obrazloženo do¬ 
kazali, da je zgrada sagrađena isključivo hrvatskim novcem, te da 
Talijani nemaju na nju baš nikakva prava. 

Nato je 21. listopada 1945. Oblasni narodnooslobodilački odbor 
za Istru izdao rješenje, koje je potvrdila i Vojna uprava Jugosla¬ 
venske narodne armije, da se zgrada i okolno zemljište predaju 
u upravu i vlasništvo istarskom svećenstvu. 

Dana 11. prosinca 1945. sjemenište je otvoreno. Predsjednik 
hrvatske vlade omogućio je nabavu potrebnog namještaja, a sam 
predsjednik države maršal Josip Broz Tito dao je svoj prilog od 
jedan milijun dinara, odnosno tadašnjih tri milijuna jugolira. Dne 
18. ožujka 1946. provedena je i uknjižba. 

Već prve godine došlo je u sjemenište iz raznih škola 50 đaka, 
koji su odmah podijeljeni u osam razreda. Nekoliko godina kasnije 
bilo ih je u sjemeništu već tri stotine. 

I tada je nastavljena sjajna tradicija odgajanja pravog narod¬ 
nog svećenstva, koje nije svoga hrvatskoga istarskoga puka u čita¬ 
voj svojoj povijesti nikada iznevjerilo, prolazeći s njime kroz sve 
postaje teškoga njegovoga križnoga puta, da ga konačno dovede 
do narodnoga uskrsnuća. 

ISTRA U PRVOM SVJETSKOM RATU 

I baš u času, kada se je preporođeno hrvatstvo Istre približila 
na domak svome zenitu, kad je izgledalo da će snagom probuđena 
naroda biti doskora ispunjena sva narodna stremljenja, kad je na¬ 
rod u jednom nezadrživom zaletu redom osvajao sve pozicije na 
selu i u gradu, da afirmira stopostotno hrvatstvo tog najhrvatskijeg 
kraja — buknuo je u srpnju 1914. svjetski rat. 

Čim je u srpnju 1914. izbio rat između Srbije i Austro-Ugarske 
Monarhije neki su istarski talijanaši iskoristili priliku, da se iskale 
nad hrvatskim življem. Denunciranje je cvalo d mnogi je naš inte- 
ligenat i javni radnik otjeran u zatvor kao »politisch verdachtig«, 
kao panslavista i srbofil. To je denunciranje bilo ponekad i javno. 
Tako je za izbora, što su bili provedeni u lipnju i srpnju 1914., 
puljski listić »II giornaletto di Pola« javno pozivao izbornike neka 
ne glasaju za hrvatske kandidate, jer da su i oni sukrivci smrti 
nadvojvode Franje Ferdinanda i njegove supruge. 

Zatvor okružnog suda u Rovinju bio je pun naše »politički 
sumnjive« inteligencije, đaka, istaknutijih seljaka i uopće svjesnih 
narodnih ljudi. Pun ih je bio i ljubljanski stari grad i razni drugi 
kašteli po Kranjskoj i Štajerskoj. Što nije bilo zatvoreno, interni¬ 
rano ili konfinirano, bilo je silom odvedeno u vojsku, bez obzira na 
to, da li je za oružje sposobno ili ne. Tako su među ostalima bili 
odvedeni bivši narodni zastupnik i član zemaljskog odbora župnik 
Anton Andrijčić, bivši narodni zastupnik, dr Đuro Červar, odvjet¬ 
nik dr Ivo Orlić, dr Anton Antončić, pjesnik Rikard Katalinić- 
-Jeretov, župnici Avl. Volarić i Ivan Vinodolac, srednjoškolski rav¬ 
natelj Filip Crvarić, profesori Brgić, Ivančić, Sironić, učitelji 
Slavan Dubrović, Antun Žmak, Josip Kraljić, Jerko Gršković i uči¬ 
teljica Marija Trinajstić, poštarica Kaftanić, općinski tajnici Ostro- 
gović, Cerovac i Milovčić, đak Pijo Pavlinić i još nebrojeni drugi. 

Talijani su se isprva isprsival-i kao prijatelji i saveznici Austri¬ 
je, nastupajući sve bahatije protiv hrvatskoga življa. To je trajalo 
sve do svibnja 1915., kada je najednom Italija otkazala trojni savez, 

okrenula Austriji leđa i navijestila joj rat. Tada je hajka protiv 
Hrvata nešto jenjala, da udari po Talijanima. 

Međutim je istupom Italije tragedija istarskih Hrvata postala 
još većom. Kako se je odmah otvorila fronta na Soči čitava je Istra 
postala odjednom najuže ratno područje. Očekivala se navala Ita¬ 
lije na ratnu luku Pulu. 

Već je na početku rata, 1914., skoro sve građansko pučanstvo 
Pule moralo napustiti grad. Kad je pak Italija ušla u rat došao je 
nalog da se isprazni i sva južna Istra, pa je tako oko 60.000 naroda 
evakuirano i otjerano u barake u Wagni kod Lipnice (Leibnitz kraj 
Graza), odatle u Madžarsku, pa u smrtonosne barake u Gmiindu, 
Steinklammu, Brucku an der Leitha, Pottendorfu, a nešto i po Če¬ 
škoj, Moravskoj i Donjoj Austriji. 

Stanje je u tim logorima bilo užasno. Zamislite samo, kako je 
bilo pri duši seljacima, koji su navikli na široke horizonte, na polja 
i ravnice, šume i oranice, na široko more, pa se najednom nađoše 
u stjeničavim barakama, među bodljikavom žicom, u logoru. Uz te¬ 
ško tjelesno stradanje bile su tu i nepodnosive duševne patnje. Dje¬ 
ca i starci umirali su masovno. 

Kraj same Wagne ima oko 40.000 križeva sve samih Istrana, 
koji su tamo ostavili svoje kosti. Ništa bolje nije bilo ni u Gmiindu 
i po drugim logorima. Bijaše to prava morija istarskoga naroda. 

Kako su živjeli ti jadni naši evakuirci najbolje govori izvještaj 
člana Ratno-pomoćnog komiteta (Kriegshilfskomite) Špire Peručića 
iz Pule, koji je obišao te logore. 

U Wagni ne mogavši vjerovati da je jedino i glavno jelo eva- 
kuiraca »vodenasta kupusova juha« posjetio je u pratnji dvojice 
članova uprave jednu od golemih kuhinja: za 1285 osoba kuharu je 
dano 300 kila krumpira 300 kila kupusa i 19 kila masti. Od krum¬ 
pira 40 posto je bilo neupotrebivo a od kupusa 20% i od toga je 
trebalo živjeti. »Poput sablasti odjevenih u dronjke, šuljali su se 
logoraši oko smetišta kuhinje tražeći ostatke hrane, kojima bi za¬ 
varali želudac. Majke su se kroz žicu probijale do naselja i obijale 
pragove prosjačeći koricu kruha. Djeca su i noću golim rukama 
čeprkala po okolnim njivama čupajući korijenje, ostatke repe i 
krumpira i brižno ih donosile u logor majci da ih podijeli na jed¬ 
nake dijelove ...« 

Na milijune uši, na milijune stjenica plazilo je po bršljivim 
drvenim barakama, koje nije ničime bilo moguće desinficirati, nego 
da se spale vatrom. 

Bolesti su harale, srdobolja, tifus, naročito među djecom. Majke 
su bolesnu djecu, koja su od vrućice gorjela sakrivale, da ih ne od¬ 
vedu u bolničku baraku, jer je to značilo, da se odanle više neće 
vratiti. (Pokojni Tone Rojnić, koji je i sam s ocem i majkom pro- 

šao kroz te barake potresno mi je opisao smrt svoga mlađeg brata 
u baraci, koga je majka već tako reći mrtvoga skrivala). 

Istom 1917., kada je kod Kobarida (Caporetto!) uspjelo Austri¬ 
jancima baciti Italiju daleko na Piavu i onesposobiti je za bilo 
kakovu vojničku djelatnost počeo se narod vraćati na svoja opu¬ 
stjela ognjišta, koja su od madžarske i njemačke soldateske bila do 
kraja opljačkana. (Ali koliko ih se vratilo. Iz Ližnjana je, na pri¬ 
mjer, bilo evakuirano 600 ljudi, a vratilo ih se jedva stotinu.) 

Glad 


Da nevolja bude još veća nastala je 1917. u Istri strahovita glad. 
Kod kuće su bile (u neevakuiranim krajevima) ostale uglavnom 
žene, starci i djeca, jer je sve što je odrasloga, muškoga, bilo po¬ 
slano u rat. Oci su izgibali po svim frontama: u Galiciji, u Ru¬ 
munjskoj, na Soči i u Tirolu, a žene i djeca kod kuće. 

Zemlja nije mogla biti čestito obrađena, ni sva zasijana, jer 
ne bijaše dosta radnih ruku, a uz to je kao neki bič Božji, godine 
1917. nastupila strahovita suša, kakve narod u Istri uopće ne pamti. 
Zadnja kiša pala je o Uskrsu, a iza tog sve do poslije Male Gospe 
niti kapi. Svi su zdenci, svi bunari, svi potoci, sve lokve i pučevi 
presušili. Zemlja je bila raspucala, da ni jesi po njoj mogao ni ho¬ 
dati. Travu je sunce spalilo do korijena. Nigdje busena, nigdje ze¬ 
lena lista. Blago je od gladi i žeđi crkavalo. Ako je tu i tamo, na 
dnu kojeg puča ostala po koja kap vode, ljudi su dolazili s brentama 
po dva tri sata hoda daleko, da bar kap kući donesu. 

Zavladala je strašna glad. Djeca i starci razmiljili se po polji¬ 
ma tražeći makar kakvu zelenu biljku da utaže glad, no ni te ne 
bijaše, jer je sunce spržilo sve. Ni jesu bili rijetki slučajevi, da se 
u polju naišlo na nemoćno dijete ili klonula starca. Nabuhnuli, po- 
mođreli ležali su mrtvi sa šakom suhe trave u ustima. 

Na Cresu se mijesio kruh, mljeven od maslinovih koštica, tvrd 
kao kamen! Kao dokumenat, kako živi narod odnio ga je Spinčić 
caru Karlu, a Laginja ga je razdijelio sitim poslanicima u parla¬ 
mentu u Beču, da vide čime se narod u Istri hrani i čime se kani 
dobiti rat. 

Odjek u Hrvatskoj 

Glasovi o tim strahotama doprli su i u Hrvatsku. U Zagrebu 
je već od lipnja 1915. stalno boravio predsjednik Družbe i narodni 
zastupnik prof. Vjekoslav Spinčić, koji je bio kao neki istarski mi¬ 
nistar kod hrvatske vlade, sabora i hrvatske javnosti uopće. 

Iako je hrvatska zemaljska vlada bila donijela zabranu izvoza 
živeža iz Hrvatske, ona je ipak kada se radilo o Istri zažmirila na 

oba oka. Na tisuće je naroda iz Istre i Primorja svakog dana dola¬ 
zilo u Zagreb i Hrvatsku i vuklo na vreće žita, brašna, masti i sla¬ 
nine, a da im vlasti nijesu pravile nikakvih neprilika. Na zagovor 
Spinčićev hrvatska je vlada za hrvatski živalj Istre otpremila tamo 
mnogi i mnogi vagon žita. 

Mnogi od tih vagona, kao i uopće mnoga i mnoga pošiljka hra¬ 
ne koja je bila bilo odakle namijenjena istarskom pučanstvu nije 
nikada dospjela u Istru. Progutao ju Trst. U Trstu je naime bio po¬ 
krajinski namjesnik barun Friess-Skeene, koji je bio Talijanima 
veoma sklon, a kako je Trst također teško gladovao^on bi hranu 
namijenjenu Istri zadržao u Trstu i razdijelio je tršćanskom pu¬ 
čanstvu. 

Tako je na proljeće 1918. u sama tri mjeseca zadržao 65 va¬ 
gona kukuruza, 8 vagona ječma i 18 i po vagona brašna, što je sve 
bila namijenila Istri hrvatska vlada. 


Incident kod tršćanskog namjesništva 

Čuvši istarski narodni zastupnici, što se to zbiva u Trstu sasta- 
više izaslanstvo, koje je pošlo u Trst da prosvjeduje. U izaslanstvu 
su bili dr Matko Laginja, dr Šime Kurelić i dr Đuro Červar, a s 
njima pođoše i dva Talijana dr Lius i ing. Corazza. Ogorčenje je 
hrvatskih zastupnika bilo grozno. 

Kad je izaslanstvo stiglo u vežu namjesnikove palače i penjalo 
se stepenicama do namjesnika dr Červar, žestok i temperamen¬ 
tan, nije se mogao suzdržati, nego je u sav glas dao oduška svom 
ogorčenju: 

— Gdje je taj falot, taj židovski potomak, ta žalosna kreatura? 
Mi moramo toga čovjeka s korbačem istjerati iz te palače. Taj čo¬ 
vjek nije vrijedan da stanuje u toj kući! 

Kad ga je jedan visoki činovnik (famozni i istarskim Hrvatima 
dobro poznati Alojzije Lasciac!) zamolio neka se umiri, jer da bi ga 
mogao čuti sam namjesnik, dr Červar je i dalje kričao: 

— Neka me samo čuje taj majmun! To da je namjesnik? Mi da 
si damo zapovijedati od takvog m... e? Krajnje je vrijeme da ko¬ 
načno nestane iz te pokrajine sa svojom izazovnom debelom zadnji¬ 
com! Van s njim! 

Kad je deputacija stupila pred namjesnika prvi je uzeo rieč dr 
Červar: 

— Ekscelenca, pred sobom vidite čopor gladnih vukova. Bu¬ 
dete li još jednom pokušali da nam ukradete našu hranu, osjetit 
ćete oštrinu naših zubi. Smjesta nam vratite živež, jer ćemo Vas 
inače tužiti samome caru! 

Učinak je bio taj, da je namjesnik mucajući obećao, da će za¬ 
držani živež vratiti u istoj količini i u istoj kakvoći. 

Dr Červar mu je još jednom zaprijetio: 

— Stavljam Vam na srce, da izvršite obećanje, inače ćemo upo¬ 
trijebiti proti Vama djelotvornija sredstva. Preporučamo se! 

Nato se je obratio ostalim članovima deputacije riječima: 

— Gospodo, mi tu nemamo više što tražiti! Hajdemo! 

Kad je dr Kurelić htio još nešto govoriti s namjesnikom, obo¬ 
rio se Červar na njega: 

— Silentium, Kureliću! Apage! 

Tako je završila deputacija kod namjesnika. 

Lasciac u svojim uspomenama (»Erinnerungen aus meiner Be- 
amtenkariere 1881 — 1918.«) kaže da bi nastup bio još oštriji da 
nije on već na sjednici aprovizacionog odbora i na putu do namje¬ 
snika postigao, da forma pritužbe bude što »dostojnija« i da su se 
na odlasku suzdržali od svakoga ekscesa. Namjesnik sam da je po 
njihovom odlasku rekao: 

— No, falila je još samo tučnjava! 

Sve u svemu položaj je u Istri bio neizdrživ! 


Spašavanje istarske djece 

Sve teži vapaji, što su dolazili iz postradalih krajeva Istre, ni- 
jesu mogli u Hrvatskoj ostati bez odaziva. 

Mi znamo, koliko je Hrvatska žrtvovala za Istru, da je spasi od 
nacionalne smrti, da joj spasi hrvatsku dušu. Znamo za one velike 
akcije Čirilo-metodskih zidara, za one nebrojene prinose svih hr¬ 
vatskih staleža, čitavoga naroda, za hrvatske škole u Istri. 

Međutim je sada bio došao čas, kada je trebalo spašavati ne 
više duše, nego gole živote. Čitavo jedno mlado pokoljenje Istre 
umiralo je od gladi. 

U Zagrebu je postojao »Središnji zemaljski odbor za zaštitu 
porodica mobilizovanih i u ratu poginulih vojnika«, kome je bio 
na čelu kao predsjednik dr Josip Šilović, a kao tajnik dr Đuro Ba- 
sariček. Primivši glase o užasnom stanju u Istri staviše se odmah 
u doticaj s tajnikom Družbe Sv. Ćirila i Metoda Viktorom Carem 
Eminom iz Opatije, kome staviše do znanja svoju zamisao: svu onu 
istarsku djecu, kojoj prijeti opasnost smrti od gladi odbor će pre¬ 
uzeti i dati na prehranu u imućnije obitelji po bogatijim hrvatskim 
krajevima. 

Već 22. srpnja 1917. Viktor Car Emin javlja, da će se poslati 
u Zagreb s otoka Krka 25 djece, s otoka Cresa 25, iz Lošinja 20, 
iz Labinštine 20, iz Pazinštine 20, iz Mošćenica i Berseča 10, iz Lo- 
vranštine i Veprinštine 15, a iz raznih sela Kastavštine po 1. 

— Sada bi bilo na nama, velemožni gospodine — piše Car Emin 
— da koliko Vama, toliko i slavnom središnjem odboru izrečemo 
našu hvalu. Ali mi za tako plemenito djelo nemamo podesnih riječi, 


24a 


već Vas molimo, da budete uvjereni i Vi i gospoda od Središnjeg 
odbora, da će naši Istrani zadržati u vječnoj uspomeni svoje dobro¬ 
činitelje. 

Kako su slične prilike kao u Istri vladale i u Dalmaciji, te u 
Hercegovini odbor se stavio u doticaj i s tamošnjim narodnim prva¬ 
cima, pa je i tamo poduzeta ista akcija. 

Već 6. dan nakon pisma Viktora Cara Emina, 28. srpnja 1917. 
stigao je u Zagreb prvi transport istarske djece, a već 30. srpnja 
slijedio je i drugi transport. 

Kako su Hrvati primili djecu iz Istre najljepše se vidi iz članka, 
što ga je tim povodom objelodanio u »Narodnoj zaštiti« od 11. kolo¬ 
voza 1917. tragično preminuli narodni zastupnik dr Đuro Basariček, 
koji je bio duša te velike akcije. Taj članak najljepše ilustrira to¬ 
plinu, kojom je cijeli Zagreb primio te naše prve istarske koloniste. 

— Telefonska žica donese u subotu — piše dr Basariček — dne 
28. srpnja glas sa zapadne strane, da dolaze prvi mali Istrani. 

Premda je ta vijest stigla kasno popodne raznese se brzinom 
munje čitavim gradom i uveče, kada je četa malih istarskih dječaka 
i djevojčica stupala gradom već ih je svako oko pozdravljalo srdač¬ 
nim smiješkom i iskrenom sućuti. 

Prvi dođoše kao prve laste u proljeće. Dođoše iz Kastavštine, od 
Opatije, Ježića i Lovrana. Mališi svi jesni i ponosni. 

Prve večeri ne mogoše ni jesti od veselja. Uprtiše svoje torbe 
i čavrljahu ... 

Sutradan uraniše mališi da razgledaju grad. Ponajprije Ilicom, 
pa do Jelačića bana. Oči hoće da progutaju junačkoga bana i nje¬ 
gova konja. Onda se popesmo na Štrosmajerovo šetalište odakle 
mališi razgledaše grad. Vidješe visoke tornjeve stolne crkve i lijepe 
palače, što se dižu iznad ostalih kuća. Vidješe ostatke kraljevskih 
dvoraca na Dvercima ... 

Popodne razgledahu mališi zagrebačku okolinu uživajući u 
šumskim obroncima Zagrebačke gore i Maksimirskoga perivoja... 

Cio dan susretalo je općinstvo dječicu s najvećim veseljem... 

Uveče, dne 30. srpnja stiže drugi skup Istrana. Ganutljiv je bio 
prizor, kad male Istrane dočekaše njihovi drugovi, što su već dva 
dana prije bili u Zagrebu. Izljubiše se i izgrliše. Oni što su prije 
došli pripovijedahu onima što su upravo stigli o ugodnom i lijepom 
životu u Zagrebu, a najviše o tom, kako u Zagrebu ima hrane do 
volje, i kako neće gladovati. 

» ... Smo siti« reče Nevenka. 

»I kruha imamo koliko hoš...« vele drugi. 

Male Istranke i Istrani bili su vrlo razgovorljivi, no najviše se 
pričalo o bijedi i gladu, što kod njih vlada. 

Djeca pripovijedahu o tom, kako kod njih nema »ni palente« i 
kako se jedu koprive bez začina, onda o tom s koliko se muke do¬ 
lazi do brašna i kako je sve skupo, što treba za život. 

Čudne priče iz ustiju sitne dječice. 


Sutradan razgledahu sva djeca zajedno grad. Bijahu na Popovu 
tornju odakle se vidi po čitavom gradu, a pohodiše i sabornicu Kra¬ 
ljevine Hrvatske. Dirljiv je bio rastanak. 

Popodne odvezoše se djeca na dvojim kolima u Sv. Ivan Zelinu. 
Po djecu dođoše osobno liječnik iz Sv. Ivana Zeline te učiteljica, 
koji uz domaće općinstvo svetoivanskoga kotara uložiše ponajglav¬ 
ni j i trud, da djeca budu što bolje i što ljepše dočekana... 

Kad su Svetoivanci ugledali djecu, zasuziše im oči od milja i 
sućuti. 

Dr Basariček završava svoj članak, koji nosi naslov »BDI 
UČKA« ovim riječima: 

Ne mogosmo učiniti mnogo, ali što učinismo iz topla je bilo 

srca. 

Krv bismo svoju dali ... krv, da utišamo glad braće naše ro¬ 
đene ... I svima što dođoše i što će još doći pružamo od ono malo 
sirotinje bratski zalogaj ... Nećemo da im dajemo mrvice s obilna 
stola, već onaj komadićak kruha što ga jedemo hoćemo da dijelimo 
s njima ... 

Još dirljivije i daleko potresnije opisao je put istarske gladne 
dječice u Hrvatsku i njihovo smještanje po Podravini učitelj Dra¬ 
gutin Lukež, koji je djecu pratio od Tinjana do Podravine. (»Mali 
Istranin« 1936.) 

U svemu je dovedeno na prehranu u Hrvatsku 2.224 djece iz 
Istre i to iz ovih istarskih sela: Kastva, Lignja, Sv. Franciška, Opa¬ 
tije, Ike, Ježića, Voloskoga, Cesarice, Malog Lošinja, Nerezina, Ćun- 
skog, Velog Lošinja, Ilovika, Svetog Petra, Punta-Križa, Busija, Mo- 
šćenica, Rubeša, Kraja, Halubljana, Perenića, Zameta, Berseča, Gor¬ 
njeg Rukavca, Cresa, Matulja, Svete Marine, Rogožane, Rapca, Vla¬ 
kova, Ripende, Kućela, Preluke, Poljana, Sroka, Svetog Mateja, 
Marčelja, Puža, Jurdana, Brguda, Trinajstića, Tuliševice, Lovrana, 
Oprića, Klane, Blažića, Belića, Zvoneća, Pobora, Spinčića, Svetog 
Vida, Milovčića, Dobrinja, Krasa, Klimna, Gabonjina, Baške, Vrb¬ 
nika, Kornića, Sv. Fuske, Omišlja, Kremenića. 

Istarska su djeca smještena u kotarevima Sveti Ivan Zelina, 
Nova Gradiška, Bjelovar, Garešnica, Križevci i Ludbreg. 

Već pod kraj godine 1918. velik se je broj istarske djece vratio 
kućama, jer se je stanje u Istri te godine znatno poboljšalo. Godina 
je bila kišovita i izvanredno rodna. 

Tokom 1918. odbor se zato dao na spašavanje djece iz drugih 
hrvatskih krajeva, naročito Dalmacije, Hercegovine i Bosne, pa je 
tako u svemu spašeno od očite smrti oko 20.000 djece. 

Zahvala Istre Hrvatskoj 

Kako se dojmila istarskih Hrvata odluka Zagreba da prehrani 
istarsku gladnu djecu najbolje će pokazati pismo, što su ga istarski 
rodoljubi uputili Središnjem odboru u Zagrebu: 

— Vaš dragi, a tako jednostavni poziv: »djeca koja gladuju 
neka dođu k nama« — pao je među nas kao na sagorjelu zemlju 
nenadana blaga rosa. I kao što će se nagnute suncem opaljene biljke 
pod dodirom onih nebeskih kapi iznovice uspraviti, tako su se i na 
Vaš srdačni glas pridigle izmučene glave naših klonulih majka. 

Držale su da su zaboravljene, napuštene, osuđene, da na svoje 
oči gledaju, kako im se od dana u dan djeca suše, gube, a one same 

bez nade i pomoći... > 

Uto je nad njihovim glavama prešao onaj Vaš poziv i duša im 
je sred ove zagušljive noći što nas kao olovo pritište, kliknula kao 
oslobođena ptica ... 

Slavni odbore! Vaše djelo iznad svake je pohvale, a naša blago- 
darnost prema Vama beskrajna i vječna. 

Htjeli bismo sa svim srcem i svim zanosom naše duše stisnuti 
dobru desnicu svakom požrtvovnom Hrvatu, svakoj plemenitoj Hr- 
vatici, svima, koji su pod svoj očinski krov primili koje naše di- 
jete. 

To nam za sada nije moguće, ali mjesto nas neka govore rado¬ 
snice suze naših majka, suze, kakve se već dugo ni jesu kupile na 
njihovim upalim, isušenim očima ...« 

Peto evanđelje Ive Vojnovića 

Povodom spašavanja istarske, dalmatinske i bosansko-hercego- 
vačke djece napisao je Ivo Vojnović svoje »Peto evanđelje«, koje 
glasi: 

»U vrijeme ono, kada Moloh Irud — Bog Rata — vidje da nema 
toliko kolaca, ni toliko grana, ni toliko mačeva, da sve muško i 
žensko roda našega utamani, on tada posla na svijet Neman Glada, 
da zadavi sve poodraslo, sve maleno, sve sitno, sve novorođeno, jer 
mu mrsko bješe pleme što šuti i pamti. 

Ali Anđeo Vječnoga Života nadmudri Sotonu i zagrmi glasom 
veliki j em: 

— Djecu! Djecu! Spasite vi djecu! — 

I onda sa tri strane zemlje izmučene uputiše se do tri vojske 
djece izgladnjele. 

Tri su vojske — bez vojvoda, bez vođa, bez vodiča, nijeme suhe, 
odrpane, blatne. 

— Kuda, kuda? pitaju ih ceste krvlju okaljane. 

— Ovuda! Ovuda! cvrče laste strijelokrile, pratilice bijedne 
vojske iznemogle. 

A kad dođoše do brda, odkle se zelena ravnica razlila cvijećem 
i mirisom. 

One vidješe jednu veliku, lijepu, mladu ženu — u seljačkom 
ruhu odjevenu a klasjem i makovima ovjenčanu, gdje kruh mijesi 
i mlijeko podgrijava. 

— Ne čudite se, ne pitajte! — žubore tiho laste, Božje pratilice. 

Sve su majke u toj majci sada! I ne zaboravite nikad imena 
joj: Hrvatska se zove! 

I tad ona velika, lijepa žena obrisa pregačom suzu, nasmija se, 
raširi ruke brašnom osniježene i snažno zaviče: 

— Brže djeco, ručak vas čeka, orati nam treba! 


PISMA — PISMA — PISMA 


Povlačim se, ovako, pod večer u malu sobicu, jedva nešto veću od brodske 
kabine. Krcata je knjigama, novinama, novinskim izrescima, kratkim lapidarnim 
razglednicama i, nekad kraćim, nekad opširnijim pismima, od kojih su neka i do 
sto godina stara. Bit će knjiga oko 3 tisuće, razglednica i pisama do 2 tisuće, a 
novinskih izrezaka — tko bi ih pobrojio! 

Da ih pročistim i pobacam sve što je suvišno? A što je tu suvišno? Pa sve 
je to Istra i to — samo Istra! Skupljana pedeset godina. 

Čitam: Marko Beaković iz Vižinade piše Matku Laginji na 1. 12. 1899. u Pulu, 
jada se i tuži da mu je Koraca iz Motovuna učinio troškove i tužbu na sud za 
700 forinti i »pusti mi je vrimena da ga isplatim do 15. februara 1900. . . i tako ja 
san pošilja pošti na giuntu od vraga vragu talijansken samo da se oslobodin . . . 
i molim, da mu platim, ako je moguće, dignuti u našoj posujilnici 250 forinti... 

A odmah iza toga vidim pismo pisano mi pod kraj 1944, koje hoćeš-nećeš 
moram u mislima povezati. 


»Poštovani gospodine Radetiću! 


... ja sam evo već četvrtu godinu izvan Zagreba, gone me ne znam zašto 
i radi čega . . . Sad sam na njemačko-magjarskoj granici, čak mi i neka djeca iz 
današnjega Rajha dolaze u školu, daleko oko 30 km od Varaždina. Sve su veze pre¬ 
kinute pa ne znam što se zbiva ni kod nas ni u svijetu. Inače sam u vrlo roman¬ 
tičnom kraju u brdima, među samim vinogradima. Posve sam osamljen jer mi je 
familija u Zagrebu. Sam držim školu, sam kuham, sam perem i peglam i uopće 
sve. No usprkos tome ne želim odavle dok ne svrši rat. Jedino ako bi me trebala 
Istra! 

Što me je potaklo da Vam pišem? Ja sam, kako znate, uz popa Vinodolca 
(mislim da je bio iz Marčane, svakako bio je župnik u okolici Pule), jedini Istra¬ 
nin i Družbin učitelj, koji sam bio interniran od prvoga dana svjetskoga rata do 
amnestije 1917. 

Ja sam vam jednom pričao, kako me je u Gollersdorfu bio posjetio u Inter- 
niergungslageru naš veliki Laginja ili, kako smo ga svi od milja zvali, naš Barba 
Mate. 


Vi se sjećate da je on godine 1910. dugovao četvrt milijuna zlatnih kruna. 
Cijela Istra je znala da to nije njegov dug, jer je on preskromno živio. Gdje je 
trebalo za školu, za šternu, za cestu Barba Mate je kucao i ovdje i ondje, a ako 
nije drugdje išlo — potpisao je mjenicu — Barba Mate. Svi smo znali da je to 
dug cijele Istre i cijela je Istra za jedan dan sakupila tu veliku svotu i platila 
Laginjin, zapravo narodni, dug. To je bilo na onaj dan, kada se na 60-godišnjicu 
Prvog Istarskog tabora kod Sv. Mihovila pod Kastvom obdržavao Drugi Istarski 
Tabor. 

Ja sam znao za novčane potrebe Laginjine, pa kada mi je u zatvoru pružio 
20 kruna nisam ih htio primiti. No kako je on bio uvijek taktičan rekao mi je: 
Uzmi, ja ti to ne dajem nego posuđujem i ti ćeš mi to vratiti. A onda se našali: 
Nisu Marčelji (jer ja sam iz Marčelji) slepci kako Klanjci! On je iz Klane, a mi 
smo im se nekad znali rugati: Klanjci — slepci tj. sljepari). 

Kad sam 1917. pušten iz internacije, ja sam, iako bez službe, odmah se uputio 
Laginji u Opatiju, kamo je iz Pule bio preselio svoju kancelariju. Izvadim 20 
kruna i kažem: Evo, hvala Vam lijepa, vraćam Vam 20 kruna što ste mi ih bili 
posudili . . . 

Onda on reče: Daj ti taj novac obitelji, koja je najpotrebnija. Ja sam tako 
i učinio: dao sam novac jednoj obitelji gdje je otac bio slijep. 

Od Laginje sam otišao Car-Eminu i njemu ispričao razgovor s Laginjom. 
To je potaklo Cara da se u Opatiji osnuje društvo »Mala pomoć«. Pomoć su davali 
riječki i opatijski imućniji ljudi, a mi smo odatle podupirali obitelji, koje nisu 
imale vojničke potpore. Ja sam sam prikupio i podijelio 1200 kruna, a to je onda 
bio velik novac. A sve je to poteklo od onih posuđenih Laginjinih 20 kruna. 

U daljnjem razgovoru raspravljali smo o tome kako nam najviše stradaju 
djeca. Došli smo na pomisao, da bi se djecu možda moglo smjestiti kod bogatijih 
seljaka u Hrvatskoj, što bi bilo i politički korisno. 

U Zagrebu je pod okriljem Hrvatske Vlade bila osnovana »Narodna zaštita«. 
Predsjednik je bio dr Šilović, a tajnik dr Basariček. Car se obratio na Šilovića i 
za 8 dana dobili smo odgovor, da pošaljemo 30-ero djece. Tu prvu koloniju vodio 
sam ja u Bjelovar i djecu smjestio u Severin, Ciglanu, Raču i Šandrovac. Drugu 
koloniju smjestio sam u Lepavinu, Malu Mučnu, Veliku Mučnu, Velike Zdence, 
Sveti Ivan Zabno, Cirkovljan. Zatim u Novi Marof, Varaždin i Vinicu. Tu je grof 
Bombelles dao za Družbu 12 tisuća kruna. Dalje sam djecu vodio u Bisag, Visoko, 
Gornju Reku, Biškupec, Vidovec, Sračinec, Križovljan. U Sveti Ivan Zelinu vodio 
je 12-ero djece prof. Ryšlavi, u Garešnicu učitelj Gajek, a jednu koloniju župnik 
iz Rabca (mislim da se je zvao Hudi). Tačnije podatke mogao bi vam dati danas 
još jedini živući član »Narodne žaštite« umirovljeni školski nadzornik Ivan Vereš. 


A znate li zašto sam ja odmah 1914. bio interniran? Vi znate da se tada u 
Istri u porečkom kapetanatu nije smjela izvjesiti hrvatska zastava. Želeći da 
djeca jednom vide našu zastavu ja sam od Kastnera i Oehlera iz Zagreba naručio 
3 metra dugu hrvatsku zastavu i na imendan našega predsjednika Vjekoslava 
Spinčića, 21. lipnja 1914. izvjesio ju na školskoj zgradi. Mnoštvo ljudi i djece dola¬ 
zilo je da ju gledaju. Talijani se u Grožnjanu uzbunili, brzojavno javili u Poreč, 
kapetanat je brzojavno naložio žandarima, da ureduju. Šef željezničke stanice 
Slovenac Loik, uspio je da ju još na vrijeme fotografira i ja Vam evo šaljem tu 
fotografiju . . . 

Ivo Jardas 


Nižu se pisma i redaju. S nekim ih posebnim ganućem čitam i opet slažem. 
Da ih bacim i spalim? Koga još zanimaju? Današnje pokoljenje, mlado, sita 
i obijesno posprdno će im se nasmijati. 

O, kad bi znali koliko su mi draga! 

A ja sam iz njih sastavio evo i ove zapise! 

EUGEN KUMICIĆ 1850—1904 


Ova raspravica o velikom istarskom knji¬ 
ževniku Kumičiću izašla je u »ISTRI« povodom 
90-godišnjice Kumičićeva rođenja, godine 1940. 


Ovaj naš veliki istarski književnik rodio se u Berseču dne 11. 
siječnja 1850. 

Zvučit će možda malo paradoksalno, podvučemo li, da je Kumi- 
čić upravo zato dobar i odličan književnik, jer je bio dobar i odli¬ 
čan rodoljub, a njegova književna djela da imadu baš zato svoju 
naročitu vrijednost i da su baš zato na umjetnočkoj visini, da baš 
zato osvajaju, što se kroz njih, poput crvene niti dosljedno provlači 
patriotska tendencija. Kaže se naime, da svako tendencionzo na- 
glašivanje bilo kakvih, pa makar i patriotskih ideja, škodi umjet¬ 
ničkoj vrijednosti samoga djela .. . 

Kod Kumičićevih djela to nije slučaj. Kumičić književnik ne 
može se nikako lučiti od Kumičića žarkog hrvatskog rodoljuba 
ili ako hoćemo da se tako izrazimo, od hrvatskog političara. Kumi¬ 
čić je bio toliko prožet ljubavlju do naroda i domovine, borbom za 
narodna prava, da ih nigdje ne bi bio mogao, sve kad bi i bio htio, 
zatomiti, najmanje pak u svojim književnim djelima. Jer književno 
stvaranje, kako znamo, nije ništa drugo nego dar izražavanja i sa- 
općivanja javnosti najsuptilnijih osjećaja pjesnikove, odnosno piš¬ 
čeve duše. 

Istina je: biti i političar, u smislu, u kom se to shvaća danas, 
u doba pada svih moralnih vrijednota, a u isto vrijeme biti i rodo¬ 
ljuban književnik, nije moguće, jer je pojam lijepe književnosti ne¬ 
spojiv s pojmom takovog političara. 

Političar koji mijenja stranku padom svake vlade, koji mijenja 
i svoje takvozvano uvjerenje prema momentanom političkom kursu, 
takav političar zaista ne može biti i dobar književnik, prosto zato, 
jer ni sam nema svoga vlastitoga uvjerenja, nema dubljeg osjećaja 
ni za narod, ni za narodnu stvar. 

Ali političar u onom smislu kao što je to bio Kumičić, političar 
koji je žarki rodoljub, čije je sve biće prožeto čistom i nepatvore- 

nom ljubavlju do roda i domovine, političar koji je do zadnjega 
daha ostao dosljedan svojoj paroli, koju je iznio prvi u hrvatskom 
saboru: sve za obraz, a obraz ni za što, takav rodoljub može biti i te 
kako dobar književnik. 

Jer ono što piše, on u sebi proživljava. Ideje njegovih junaka, 
njegove su vlastite ideje. Iz njegovih se stranica osjeća dah jedne 
čiste idealne duše, neokaljane materijalističkim računima, duše, 
koja daje sebe samu i piše, da tako kažemo, vlastitom krvlju svo¬ 
jom. Zato i djeluje tako neposredno, zato i zanosi toliko čitatelja. 

A eto Eugenije Kumičić bio je takav. Iz svih njegovih djela go¬ 
vori jedna čista, idealna, zanosna rodoljubna duša. I zato nema čo¬ 
vjeka, pa ma bio on i najžešći protivnik ideja koje Kumičić ispovi¬ 
jeda, čije se srce pri čitanju njegovih djela ne bi smekšalo, čije oko 
ne bi zasuzilo ... 

Sam Kumičić, poklonik francuskih naturalista osjetio je i sam, 
da prestaje biti naravan, da mu ne ide od srca čim se udalji s rod¬ 
noga tla, čim stane opisivati ljude koji ni jesu stopostotno naši. I 
zato se je nakon svakog takvog izleta u moderni naturalizam vra¬ 
ćao ponovno na narodno polje, da ga obradi dvostrukim žarom, iz¬ 
nese ga dvostrukom ljubavlju. 

Iako je danas svakom pismenom čovjeku kod nas poznato, tko 
je Kumičić, gdje se je rodio, što je napisao i čim se je proslavio, mi 
ćemo ipak, u kratko, da bude cjelina zaokružena, iznijeti njegovu 
biografiju. 

Eugenije Kumičić rodio se u Istri, u Berseču, malom gnijezdu 
povrh strmih klisura koje se gole i od bijesnih valova izlokane, dižu 
skoro okomito iz mora u vrtoglavu visinu, ispod planine Sisola, po 
kojoj je uzeo i pseudonim: Jenijo, kako ga kod kuće od milja zvahu, 
Sisolski. Gimnaziju je učio u Rijeci, u Kopru i Zadru, a nakon 
toga kratko vrijeme medicinu u Pragu, a zatim filozofiju u Beču. 
Vrativši se kući nastupa službu profesora u Splitu na gimnaziji, a 
poslije toga odlazi u Pariz, London i Mletke, na daljnje studije. Za 
okupacije Bosne 1878. morade u vojsku. Doživljaje u Bosni opisao 
je u knjizi »Pod puškom«. Iza toga službuje vrlo kratko vrijeme na 
zagrebačkoj realci, a zatim napušta profesorsku službu i posvećuje 
se sasvim književnom i političkom radu. 

Kumičić je najljepše godine svoje mladosti proveo u stranom 
svijetu, ali on je u duši ostao dijete svoga kraja, sin Istre, kojoj je 
posvetio najljepše stranice svoga književnoga stvaranja. Četiri su 
njegova romana u kojima bije njegovo istarsko srce: »Začuđeni sva¬ 
tovi «, »Jelkin bosiljak«, »Sirota« i »Teodora«. U tim knjigama Ku¬ 
mičić gleda vedro u svijet s mnogo vjere i nade u konačnu sreću 
svoga istarskoga brata. Takav je on i u pripovijesti »Preko mora«, 
u kojoj se radnja također odigrava u Istri. Ta su ga djela prosla- 

vila i on je 80-tih godina bio najčitaniji hrvatski pisac. Ne treba ni 
spominjati, da su te pripovijesti mnogo pridonijele da su se Hrvati 
počeli zanimati za naše zapuštene ljude u Istri. 

Samo je njegova zasluga što je kasnijim političkim i prosvjet¬ 
nim radnicima istarskim prije rata bio olakšan posao. Jer oni ni- 
jesu tek morali buditi interes i ljubav za Istru u Hrvatskoj. To je 
prije njih učinio Kumičić i zato mu istarski Hrvati duguju vječnu 
hvalu. 

Kumičić je napisao i mnogo drugih djela, kojima nije uzimao 
građu iz života hrvatskoga naroda u Istri. To su »Olga i Lina«, »Go¬ 
spođa Sabina« i druge neke novele. Međutim, kako smo već spome¬ 
nuli, te su stvari pisane pod dojmom francuskih naturalista, pa 
nijesu bile onako iskrene i zanosne i tople, kako su mu bile stvari, 
u kojima opisuje naše ljude. 

Najveće mu je i najpopularnije djelo »Urota Zrinsko-Franko- 
panska«. Sigurno nije nitko još pročitao taj roman, a da nije nad 
njime zaplakao. Roman mora ganuti svakoga svojom istinitom tra- 
gikom i užasom pojedinih scena. Iz njega je nikla drama »Petar 
Zrinjski«, koja je svojedobno prikazivana u zagrebačkom narod¬ 
nom kazalištu s velikim uspjehom. 

Majstorsko je djelo Kumičićevo i roman » Kraljica Lepa ili po¬ 
sljednji kraljevi hrvatske krvi«. U tom romanu ima toliko divnih 
opisa, da ide u red najljepših i najsnažnijh romana napisanih na 
hrvatskom jeziku. 

U tim je dvama romanima Kumičić izrekao i svoj politički 
»credo«, a da time nije ni najmanje štetovala književna i umjet¬ 
nička vrijednost djela, nego baš naprotiv. 

Svagdje i u svim djelima Kumičić ostaje u svakom pogledu 
čestiti rodoljub. Ljubav do naroda, do njegove povijesti, misao je 
vodilja u svakom njegovom radu. 

I kao čovjeka svi su Kumičića voljeli i poštivali, jer je on pri¬ 
vlačio ne samo kao sjajan pisac nego i kao duša od čovjeka. CJ 
njega je bilo zlatno srce, tako da su ga svi njegovi prijatelji od 
milja zvali Jenijo, dakle onako kako ga je u njegovom rodnom Ber- 
seču zvala njegova dobra mati... 

Kad je 1878. služio u Bosni kao vojnik, obolio je i te se bolje¬ 
tice nije nikada više riješio. Ona ga je bacila i u rani grob. 

Bile su mu 54 godine kad se je preselio u vječnost. 

U današnje doba previranja i svih mogućih strujanja, svih mo¬ 
gućih izama u književnosti, u doba političkih skakavaca svake vrsti, 
u doba kad se moral u politici smatra ludošću i nesposobnošću, ime 
Eugenija Kumičića, hrvatskog književnika i čelik značaja, koji je 
nepokolebivo zastupao načelo čista obraza i čistih prstiju, svijetli 
nam poput visoko uzdignute luči... 

Za tim i takvim uzorom trebalo bi da se danas povedu i knji¬ 
ževnici i političari i javni radnici svake vrsti. Jer danas je jači nego 
ikada bezuvjetni imperativ da svatko, a pogotovo književnik, stavi 
sve svoje sile, sve svoje umne i tjelesne sposobnosti u službu svoga 
naroda. 

Kumičić neka nam je uzorom. I zato neka mu je slava! A Istri, 
koja nam ga je dala, neka je hvala! 


JOSIP A. KRALJIĆ* 


Pogledamo li zemljopisnu kartu Istre odmah će nam upasti u 
oči njezin oblik jezičca, koji dijeli najsjeverniji kut Jadranskoga 
rukava na dva dijela: na Tršćanski, odnosno u krajnjoj liniji Mle¬ 
tački zaljev na zapadnoj i na Kvarner na istočnoj strani. 

Istru, dakle, zapljuskuju dva mora: stopostotno hrvatsko s isto¬ 
ka, talijansko-slovenskohrvatsko sa zapada. 

Ne samo dva mora, nego i dvije klime. U krajevima uz more 
čista primorska i mediteranska, a u planinskom njenom dijelu sa¬ 
svim suhozemna i kontinentalna. 

No ni to kanda nije dosta. Ne samo dva mora i dvije klime, 
nego se tu ukrštavaju i dvije narodnosti i dvije kulture, hrvatska 
i talijanska, odnosno slavenska i romanska, jer je Istra, kako zna¬ 
mo, najzapadnija granica slavenska, kojoj na vrata oko Trsta kuca 
već prilično kompaktan blok furlanskih Romana. 

Takav položaj Istre, koliko je god čini prirodno lijepom, eko¬ 
nomski šarolikom, a etnički zanimljivom, činio ju je u isti mah 
nesretnom, jer je tokom čitave svoje povijesti bila poprištem borbe 
i neprekidnih strujanja nekih snaga, koje su dolazile čas sa sjevera, 
čas sa zapada, a čas opet sa istoka i ovdje se sukobljavale. O usko- 
čko-mletačkim sukobima, kada su se s jedne i s druge strane nemi¬ 
losrdno pustošila istarska naselja nećemo govoriti. Nećemo spomi- 


* Kada sam početkom 1930. u očekivanju prvog djeteta bio naumio pokrenuti 
dječji časopis za mlade Istrane u progonstvu, obratio sam se za savjet urednicima 
našeg nekadašnjeg dječjeg omladinskog lista Mladi Istranin, odnosno Mladi Hrvat, 
kako ga bijahu kasnije preimenovali Car, Katalinić i Nazor. Viktor Car Emin se 
s mojom namjerom nije složio, jer je u to vrijeme surađivao s Antunom Barcem 
u listu za srednjoškolsku omladinu »Omladina« a i sam je izdavao na Sušaku 
mjesečnik MORNAR. Moja se ideja nije baš svidjela ni Kataliniću, koji je u Splitu 
uređivao omladinski list Jadranske Straže, »Mladi Stražar«, pa je smatrao, da bi 
pokretanje još jednog omladinskog lista bilo nepotrebno rasipanje snaga. S odu¬ 
ševljenjem se odazvao jedino Josip Kraljić, koji se složio i s imenom i s pravcem, 
da to bude nastavak njegova nekadašnjeg »Mladog Istrana« iz 1905. Odmah mi je 
poslao svežanj rukopisnog gradiva i sličica za nekoliko brojeva unaprijed. Pristao 
je čak da bude naznačen kao drugi urednik, bar kroz nekoliko prvih brojeva, 
kako bi i na taj način bio naglašen kontinuitet s nekadašnjim dječjim listom, koji 
je istarskoj djeci bio toliko omilio. Suradnju nisu, međutim, otklonili ni Car, ni 
Nazor ni Katalinić, koji je pogotovo pod kraj za svaki broj poslao po koji svoj 
prilog. 

njati ni pokušaje germanskog prodora na more, koji je kao svoju 
izlaznu točku uzeo baš Istru, a ni o mađarskom pokušaju da od 
Gyekenješa preko Hrvatske prebaci most do mora i da jedan stup 
toga mosta zabije baš u naš krš, u Drenovu i Kantridu. 

Govorit ćemo o jednom sukobu, kome smo svi mi još živi svje¬ 
doci i u kome je velik dio nas, osobito nas starijih i živo učestvovao. 

To je sukob dvaju narodnih preporoda: talijanskog nacionalnog 
i političkog preporoda s jedne i hrvatskog nacionalnog i političkog 
preporoda s druge strane. 

Prve konture toga sukoba naziremo već haljađuosamstočetrde- 
setpete u brošuri »Le alpi che cingon l’Italia« što ju je izdao glavni 
stožer sardinskoga kralja Karla Alberta gdje se kaže, da granice 
nove Italije moraju obuhvatiti i Istru i segnuti do pred vrata 
Ljubljane. 

Nekako u isto vrijeme, čak i nešto prije, javljaju se isti glasovi 
i u Hrvatskoj. Ljudevit Gaj pozivijući u kolo sve Ilire ne zabo¬ 
ravlja ni Istrijance. 

Od 1848. dalje preporođena mlada Italija sve jače i jače nagla¬ 
šava svoje zahtjeve na Istru. Talijanski »Risorgimento« bio je uspio 
zainteresirati, tako reći cijeli svijet za svoje ciljeve, koji su bili i 
sa nacionalnog i političkog stanovišta najvećim dijelom neoprav¬ 
dani. Talijanski političar Čamilo Cavour prvi je od tadašnjih evrop¬ 
skih diplomata ispravno ocijenio vrijednost nacionalnog preporoda 
Evrope, pa je i svu svoju »risorgimentsku« politiku bacio na tu 
kartu. 

U Evropi je baš u to doba val narodnog buđenja bio zahvatio 
širokog maha. Princip baštinske i dinastičke podjele zemalja baš 
se u to vrijeme počeo rušiti. Do toga vremena carevi su i kraljevi 
smatrali zemlju svojim vlasništvom, baštinom dinastije, i njezinom 
su sudbinom samovoljno gospodarili, davali je kao prćiju svojim 
kćerima prigodom udaje i poklanjali je po miloj volji. Čak i mnogo 
kasnije, 1866, Franjo Josip, nakon što je Austrija izgubila rat s 
Prusijom i njenom saveznicom Italijom, predaje isprva Lombar¬ 
diju a kasnije i Mletačku, ne Italiji ili talijanskom narodu, nego 
ju poklanja francuskom kralju, a francuski kralj talijanskome 
kralju. 

To su međutim bili posljednji ostaci dinastijske politike. 

Od tada su svi narodi Evrope a pogotovo slavenski narodi 
Austrije, tražili svoju državnu i političku samostalnost baš na te¬ 
melju narodnog prava. Ne više toliko na temelju historijskih prava 
nego na temelju narodne pripadnosti traže i Hrvati sve one zemlje, 
koje nastavaju Hrvati. 

Istra ulazi u program hrvatske politike a tadašnja najjača 
hrvatska stranka, stranka prava, to u svom programu naročito 
ističe. 

Ta ideja nailazi odmah na živi odjek u Istri među tadašnjom, 
nom sastojala od narodnih popova i ponekog svjetovnjaka. Kao 
malobrojnom doduše, ali svi jesnom inteligencijom, koja se uglav- 
gorljive pobornike te misli nalazimo Dobrilu, braću Baštijane, popa 
Ravnika, Volarića, Vitezica, Fiamina, Oršića, Zamlića a malo kas¬ 
nije Spinčića, Mandića, Laginju, i mnoge druge. 

Ali i talijanski narodni preporod sa svojim nacionalnim aspi¬ 
racijama nije ostajao skrštenih ruku. Baš naprotiv, imajući u vidu 
neosvještenu ogromnu većinu našega naroda u Istri, on je računao 
s Istrom kao talijanskom pokrajinom, kao s već gotovom činje¬ 
nicom. 



Josip A. Kraljić 


Među istarskim Talijanima naročito pak mlađim naraštajem 
on je imao lijep broj oduševljenih privrženika, koji su — aprofi- 
tando delF aciecamento del govemo — koristeći se sljepoćom 
austrijske vlade — ponekad i sasvim otvoreno propagirali ideju 
pripojenja Istre Italiji. Tomaso Luciani, Paolo Tedeschi, Carlo de 
Franceschi, Michele Fachinetti, Gianpaolo Polesini, pa Vergottini, 
Schiavuzzi, Bartoli i niz drugih bili su gorljivi propagatori te ideje 
među Talijanima. 

Talijanska omladina odlazi na visoke škole u Veneciju, Padovu, 
Milano i Torino, odakle se vraća zadojena iredentističkim idejama 
i radi živo i žilavo, materijalno dobro fundirana i od kuće i iz 
fondova u Italiji. 

Hrvatska mladež odgaja se uglavnom u to doba na Rijeci, u 
tadašnjoj Hrvatskoj gimnaziji, a zatim u Grazu i Beču, gdje dolazi 
u dodir s drugim slavenskim đacima. Uloga hrvatske gimnazije na 
Rijeci u hrvatskom preporodu nije još uvijek ispravno prikazana, 
pogotovo nije dovoljno prikazana presudna uloga, koju je ona 
imala na preporod hrvatskoga naroda u Istri.* 

U hrvatskoj gimnaziji na Rijeci djelovalo je nekoliko odličnih 
hrvatskih rodoljuba, među ostalima Fran Kurelac i Tade Smičiklas, 
koji su mlade đake uglavnom Liburnijce, Kastavce i otočane, odgo¬ 
jili u zdravom narodnom duhu i stvorili od njih apostole hrvatske 



Frane Flego 

prvi hrvatski načelnik Buzeta 


misli u Istri. Ti su đaci postali kasnije bilo župnici po istarskim 
selima, bilo profesori po tada još njemačkim srednjim školama, u 
kojima je hrvatski jezik bio samo neobligatan predmet. 


* To je svojedobno naglasila i »Naša Sloga« kada je 1871. napisala: » . . . ako 
ima kod nas ovo nešto narodne svijesti, to smo mi sve dužni zahvalnost hrvatskoj 
riječkoj gimnaziji, gdje su se većim dijelom odgojili naši sadašnji rodoljubi.« 

Isto je, samo malo drukčijim riječima, rekao na Prvom istarskom taboru 
održanom kod Sv. Mihovila kraj Ksstva 21. svibnja 1871. Vjekoslav Spinčić, govo¬ 
reći o narodnoj slozi: Sloga, braćo, ta nam je vrlo mnogo pridonijela, ali ne 
smijemo biti ograđeni zidom, ne smijemo zaboraviti na maticu Hrvatsku! Svi koji 
su pomogli Istri, crpli su svoju nauku, obrazovanje i plemenitost u Hrvatskoj: 
u Zagrebu, Karlovcu, Rijeci... Svi mi treba da pružimo ruku Hrvatskoj, jer nam 
samo tada može biti zajamčen naš jezik, pravo, uspjeh i naš opstanak . . . (Burno 
odobravanje, a bilo je 10 tisuća naroda, popratilo je ove riječi — kaže izvjestitelj). 

Međutim je baš taj neobligatan predmet postao središnjom 
točkom cjelokupne obuke. 

Imam sreću da posjedujem nekoliko pisama što su ih pisali 
pojedini tadašnji riječki gimnazijalci svojim drugovima, koji su se 
već nalazili u Beču na sveučilištu. Za naše današnje pojmove iz¬ 
gleda skoro nepojmljivo, s koliko su se idealizma i duhovne ple- 
menštine spremali ti đaci na svoje buduće poslanje. 

U Kopru je u to vrijeme postojala njemačko-talijanska škola, 
na kojoj je djelovalo nekoliko tih bivših riječkih đaka kao pro¬ 
fesori. 

Kako su odgajali buduće istarske učitelje bilo bi teško reći u 
par riječi. Činjenica, da je cijeli niz naših starih učitelja, koji su 
bili najgorljiviji buditelji hrvatskoga naroda u Istri, svršio školu 
u Kopru — govori sve. 

Imam također sreću da posjedujem desetak hrvatskih školskih 
zadaća koparskih đaka iz toga doba i one govore mnogo, vrlo 
mnogo... 

Đaci riječke gimnazije i koparskog učitelj išta vraćaju se kući 
i uzimaju namještenja po Istri. Talijanski isto tako. I sada nastaje 
sukob na terenu. 

Talijani su u daleko boljem položaju. Oni imaju u svojim ru¬ 
kama i vlast i kasu i sve komandne položaje. Naši su ili siromašni 
seoski popovi ili još siromašniji seoski učitelji. Borba dobiva ne 
samo politički i kulturni, nego možda još najviše ekonomsko-soci- 
jalni značaj. Jer naš kmet ne samo da je politički bespravan, kul¬ 
turno neprosvijetljen, nego je i gospodarski sasvim zavisan o tali¬ 
janskom gospodinu iz grada. I tu se činjenicu u prikazivanju 
narodnoga preporoda u Istri često ispušta iz vida... 

Tu je vladala prava šikara i mladi buditelji su imali i te kako 
mučan i naporan posao da tu šikaru raskrče, da bi hrvatski narod 
Istre podigli ekonomski, politički i kulturno. 

Ono što je u tom pogledu u zadnjih 50 godina prije prvog rata 
učinjeno velebna je narodna epopeja, čiju veličinu neće nikad nitko 
uspjeti dovoljno prikazati... 


Smatram potrebnim, da to opširnije prikažem, da bi jasnije 
bio osvijetljen lik onoga, naoko malog i u hrvatskom kulturnom i 
političkom stvaranju, slabije poznatog istarskog kulturnog i poli¬ 
tičkog radnika — Josipa Antuna Kraljića. Jer Kraljić je jedan od 
spomenutih koparskih đaka, jedan od istarskih učitelja, koji je ništa 
manje nego 38 godina krčio gustu šikaru i koji je jedan od onih 

nadasve zaslužnih istarskih radnika, kojima imamo zahvaliti i to 
da je narod preporođen i osviješten bio spreman da dočeka čas 
ustanka Istre godine 1943. i oslobođenje 1945. 

Josip Kraljić rodio se 14. ožujka 1877. u selu Bogovićima na 
Krku. Osnovnu školu polazio je u Dubašnici, a zatim u Rijeci 
gimnaziju. Tu svršava prvi razred gimnazije, a nakon toga ide u 
pripravni tečaj u Kastav, a odanle u Kopar u učiteljište. 

Tu je bio, među ostalim, profesorom i Vjekoslav Spinčić, koji 
je u njemu, kao i u ostalima pitomcima, potaknuo ljubav za sakup¬ 
ljanje narodnoga blaga. Znamo naime, da su naši tadašnji vođe bili 
pokrenuli živu akciju za sakupljanje starih glagoljskih rukopisa, 
kamenih natpisa, narodnih pjesama i narodnoga blaga. (Baš u spo¬ 
menutim već zadaćama, koje posjedujem, đaci su uglavnom opisi¬ 
vali narodne običaje, pučko praznovjerje i narodne poslovice iz 
pojedinih krajeva). Kraljić sakuplja narodne poslovice, pitalice i 
zagonetke, kojima se je kasnije u životu i u svom omladinskom- 
-književnom radu mnogo služio. Svršivši učiteljsku školu dobiva 
namještene isprva u Sovinjaku, a zatim u Draguću u buzetskoj 
općini. Tu se je baš u ono doba vodila žilava borba za osvajanje 
buzetske općine, koja je nakon 7-dnevne opsade, da tako kažemo, 
kada su hrvatski seljaci 7 dana i 7 noći stajali pod gradskim zidi¬ 
nama, dok nisu došli na red da glasuju. Komisija je, naime, svakog 
našeg glasača po nekoliko sati preslušavala tražeći od njega sve 
moguće dokaze o identitetu i pravu glasa, samo kako bi ljudima 
dojadilo i otišli kućama. Ali oni su izdržali i gladni i žedni i ko¬ 
načno nakon 7 dana maltretiranja iznijeli pobjedu! Buzetska je 
općina, prva u Istri, došla u hrvatske ruke, a načelnikom postade 
vrli narodnjak Frane Flego. Kolika je bila uloga, koju je u toj ve¬ 
likoj narodnoj pobjedi, odigrao Kraljić, nije nigdje zapisano, ali da 
nije bila mala, to znamo sigurno, i Kraljić je o tom (negdje) 
pisao. 

Kad je 1899. otvorena u Pazinu prva hrvatska gimnazija, Kra¬ 
ljić provodi među svojim učenicima zdravu selekciju, izabire naj¬ 
bolje i šalje ih u pazinsku gimnaziju, da bi se tamo odgojila nova 
generacija mladih narodnih radnika. 

Iz Draguća premješten je god. 1904. u Lanišće u Ćićariju, no 
tamo ostaje jedva pol godine. Odlazi u Mali Lošinj u tamošnju 
Družbinu školu. 

»Od javnih pučkih škola, prešao sam u privatnu školu ’Družbe 
Sv. Ćirila i Metoda’« — priča Kraljić — »jer sam htio da budem 
slobodniji i neovisniji u radu«. U Malom Lošinju, gdje su Talijani 
bili vrlo jaki a naš čovjek siromašan i neprosvijećen, osnovao je 
večernju školu za odrasle, školu za šegrte, tamburaški zbor i pučku 
knjižnicu, a u Velom Lošinju školu za analfabete. Ni tu se nije 


17 Istarski zapisi 


257 


iscrpla Kraljićeva djelatnost. Na 1. siječnja 1906. pokreće prvi istar¬ 
ski dječji list »Mladi Istran«. Tiskar je i vlasnik Talijan i neće da 
list štampa. Kraljić ga šalje u Pulu, gdje ga tiska u Laginjinoj tis¬ 
kari. List je bio dočekan s velikim oduševljenjem i sigurno nema 
među starijim istarskim Hrvatima čovjeka, koji ga nije čitao. Ure¬ 
đen je bio vrlo dobro, donosio je brojne slike, pa čak i slike u 
više boja. 

Za školsku mladež izdaje đački kalendar »Jorgovan« također 
vrlo dobro uređen. 

Na poziv hrvatskih rodoljuba u Južnoj Americi, braće Marti- 
nolića, odlazi 1908. s obitelju u Južnu Ameriku u Rosario de Santa 
Fe. Tu uređuje list »Za materinsku riječ«, a izdaje i »Hrvatski 
iseljenički kalendar Jeka«. Prilike među našim iseljenicima nijesu 
bile ružičaste. Tamo su se borile 2 struje tzv. »Austrijanci« i Hrvati. 
Kraljić s uspjehom razračunava s »Austrijanštinom« naših iselje¬ 
nika i stječe tamo lijep broj prijatelja, koji ga ni kasnije nijesu 
ostavili. Kada sam ja uz njegovu živu suradnju ponovno pokrenuo 
1930. u Zagrebu list »Mali Istranin«, on se je obratio na svoje neka¬ 
dašnje prijatelje u Južnoj Americi Mihanovića, Petrinovića, Babu- 
ricu i druge, koji su i moj list izdašno poduprli. 

Prije odlaska u Južnu Ameriku Kraljić predaje svoj »Mladi 
Istranin«, koji je za 3 godine svoga opstanka stekao lijep broj pret¬ 
platnika i prijatelja, Viktoru Caru Emmu i Kataliniću Jeretovu, koji 
ga uz suradnju Nazorovu, nastavljaju isprva pod imenom »Mladi 
Hrvat« a zatim opet »Mladi Istranin« i izdaju ga u razmacima, što 
kao poseban list, a što kao prilog sve do 1929, kada je ukidanjem 
sve slavenske štampe u Italiji ukinut i on. Uloga sto ju je Kraljićev 
»Mladi Istranin« odigrao u odgoju predratne istarske mladeži, ne 
može se dovoljno istaći. 

Kraljić je uopće neizmjerno agilan. Radi na svim područjima, 
piše, poučava, organizira, budi, uređuje. Izdaje i narodne priče iz 
Bosne Jelice Belović, koja je mnogo surađivala u njegovom »Mla¬ 
dom Istraninu«, a zatim i njezinu vrlo dobru knjigu za žensku 
mladež »Mala vezilja«. 

Vrativši se iz Amerike Kraljić odlazi na Družbinu školu u Ičiće. 
Tu ostaje do 1914, kada ga mobiliziraju, odvode u Štajersku i šalju 
u oficirsku školu. Zbog svog antiaustrijskog stava biva izbačen iz 
oficirske škole već za par dana. Bacaju ga na talijansku frontu. 
S fronte se vraća živ, ali prilike se — kako znamo izmijenise iz 
temelja. Istru zaposjeda Italija i Kraljiću kao ni tisućama drugih 
istarskih radnika nema tamo više opstanka. Kada je 1921. oslobo¬ 
đen Krk, Kraljić odlazi kao ravnajući učitelj na tamošnju osnovnu 
školu. 

Njegov rad ne jenjava. Godine 1920. izdaje zbirku pjesama i 
priča za mladež »Istranke«, godine 1927. »Sokolke«, a godine 1931. 
»Suze Istre«. I »Sokolke« i »Suze Istre« doživljuju 2 izdanja. Da uz 
to surađuje u svim listovima ne treba posebno isticati. 

Iz Krka premješten je u Punat, a zatim u Split na tamošnju 
osnovnu školu. No ni tamo se njegov rad ne ograničuje samo na 
školu. Postaje tajnik »Jugoslavenske Matice«, i na tom mjestu uz 
Frana Ivaniševića iskorištava sve svoje bogato organizaciono isku¬ 
stvo. Godine 1931. izdaje spomenspis Jugoslovenske Matice, koji je 
sav posvećen Istri, a odlično je opremljen i uređen. 

Odlaskom Vladimira Nazora iz Crikvenice u Zagreb dolazi 
Kraljić na mjesto upravitelja Dječjeg doma u Crikvenicu, gdje 
ostaje sve do svog umirovljenja. Kao umirovljenik seli u Šibenik, 
gdje ga dočekuje Drugi svjetski rat. 

Za okupacije Nijemaca odlazi na Vis, gdje preuzima mjesto 
prosvjetnog referenta na Kotarskom Narodnom Odboru i ostaje 
tamo do oslobođenja Šibenika, kamo se vraća odmah po oslobođe¬ 
nju i stupa u »Zavnoh«. Kada se »Zavnoh« preselio u Zagreb, Kra¬ 
ljić ostaje u Šibeniku čekajući oslobođenje Lošinja. Čim je oslobo¬ 
đen Lošinj odlazi onamo i radi opet kod KNO-a kao prosvjetni 
referent i šef kancelarije. Ujedno je imenovan članom Oblasne 
skupštine u Labinu. 

U siječnju 1947. bio je na vlastitu želju konačno umirovljen sa 
ništa manje nego 38 godina efektivne službe. Od tada je, od svih 
cijenjen i poštivan, živio u Lošinju sve do 3. rujna 1948. kada je 
pogođen od kapi naglo preminuo u barci, baš u času, kad je zako- 
raknuo da iziđe na kopno. 

Time smo evo u kratkim crtama prikazali životni put jednog 
skromnog, ali nadasve zaslužnog istarskog javnog i kulturnog rad¬ 
nika, koji je, tako reći, sav svoj život dao za dobro svoga naroda. 

Tko se potanje zanima za životopis ovog vrijednog i zaslužnog 
istarskog radnika naći će ga opširnije u Velikom Ćirilo-Metodskom 
Kalendaru što ga je 1908. uredio Milan Ogrizović, zatim u Spinči- 
ćevim »Crticama iz književne kulture Istre« te u božićnom broju 
»Istre« 1932. Mi smo ovdje iznijeli samo ono najglavnije i naj¬ 
značajnije. 

Josip Kraljić i njegovi radovi neće ući ni u antologiju probra¬ 
nih hrvatskih književnika, ni u popis znanstvenika i akademika, a 
neće ga se slaviti ni kao nekog zaslužnog političkog vođu. A ipak 
je baš on i na stotine njemu sličnih malih ljudi i sitnih radnika 
utirao puteve onim velikima, čiji bi se rad i uspjeh bio rasplinuo 
u ništa, da nisu baš ovakvi Kraljići čitavog svog vijeka u trudu i 
znoju u borbi za svagdanji kruh, duboko orali po narodnoj njivi. 

POSLJEDNJI POSJET OSTATKU STARE GARDE 


Danas sam oko 7 sati uveče posjetio starog našeg i dobrog 
Barba Riku — Rikarda Katalinića Jeretova. 

Bio je već sumrak, a stubište u Čorakovoj kući na obali tamno. 
Popeh se do drugog kata, jer ga i posljednji put tamo zatekoh, u po¬ 
rodici Vizin, iako on stanuje u prvom katu. Međutim još prije nego 
što pozvonih začujem za sobom neko koracanje ili bolje: struganje 
papuča. Okrenem se, a ono: lagano vukući staračke noge, penje se 
po stepenicama nitko drugi nego sam Barba Rike. Taman je to bilo 
doba, kada se on penje u pohode svojoj rodici. 

»Barba Rike!« povičem, a on me u onom polumraku odmah pre¬ 
poznao po glasu, iako su već prošle četiri godine, otkako ga zadnji 
put ovdje posjetih. Vratismo se, držeći se pod ruku, ponovno u prvi 
kat, u njegovu sobu. Soba je puna knjiga: na divanu, na stolu, na 
stolcima i na umivaoniku pred ogledalom. 

Prozor je zatvoren, pa je zrak bio zagušljiv, sa zadahom sta- 
reži. Osjetio sam želju da širom rastvorim prozor koji gleda ravno 
na more, na luku i na otoke, pa da uđe zrak, svjež, mirisan, slan. 
Ali sam odmah i odustao od te pomisli. Ta kraj mene je starac od 
ništa manje nego 84 godine i 5 mjeseci, koji se boji vjetra, pro¬ 
puha i vlage. 

Sjedosmo. Tuži mi se na noge. Unatrag nekih šest mjeseci, 
kaže, ko da mu ih je nešto presjeklo. Otkazale mu službu pa ih 
jedva vuče. Imao je nešto povišen tlak, ali ga više ne osjeća. Dijeta, 
lagana hrana, tek nešto zelenja i kave i tlak mu spade. Jedino ga 
nešto malo smeta probava inače bi bilo sve u redu. Sluh mu je 
nešto oslabio, no inače se osjeća dobro. 

Duh mu je svjež. Još uvijek pjeva. Dohvaća bilježnicu i poči¬ 
nje mi čitati. Gledam njegov karakteristični rukopis, klinast, od¬ 
sječen, a lijep. Baš kao i njegove stvari, bilo pjesme, bilo crtice: 
odsječene lapidarne. S malo riječi, sažeto i zbijeno, kažu sve. 

Slušam: tri kratke pjesmice, koje je prozvao »tankima«, zatim 
pjesmu posvećenu 60-godišnjici opstanka splitskog hrvatskog kaza¬ 
lišta i konačno posljednju »Ševa«. Veoma mi se svidjela. Puna je 
svježine, vedrine i proljeća. Tko bi rekao da ju je ispjevao starac 
od 84 godine i pol. 

Priča mi o kazalištu. Prije 60 godina on mu je kao 24 godišnji 
mladić bio na otvorenju. Ove godine, nakon 60 godina prisustvo¬ 
vao je njegovu jubileju. Rijetki su to doživjeli. Priča mi o prijate¬ 
ljima s kojima se još uvijek dopisuje. S Carem Eminom u Opatiji, 
koji je godinu i po mlađi od njega, s Dinkom Sirovicom, koji sada, 
također osamdesetgodišnjak, živi u Varaždinu, s Franom Bafom (82 

godine) u Zagrebu i još s nekima, kojih i ne poznam. »II piccolo 
mondo antico« rekao bi Fogazzaro. 

Dinko Sirovica uzvraća mu redovito svojim »poslanicama«. On 
je njemu poslao svoju pjesmu »Ševa«, a Sirovica ne budi lijen, od¬ 
mah ju preveo na talijanski i vratio mu je kao »allodolu«. Čitam 
»allodolu«, čak mi ljepše zvuči nego sam original. Tako ju je krasno 
i zvonko preveo Sirovica. 

Majstori su bili ti naši stari. Savršeno su i s lakoćom vladali u 
prozi i u stihu i hrvatskim i talijanskim, a mnogi i njemačkim je¬ 
zikom. I Nazor je bio jedan od tih. Koji bi od naših suvremenih 
pjesnika mogao tako s lakoćom vladati i stihom i perom u dva tri 
jezika. Jednako dobro i savršeno u sva tri. 

Tuži se Barba da slabo živi. Mirovina od jedva pet tisuća di¬ 
nara ne dostaje ni za kavu. Bio je tu nedavno kod njega Milan Mar- 
janović, akademik, koji mu je najavio povećanje mirovine na 16 
tisuća dinara, ali povećanje ne stiže i ne stiže. Mogao bi, kako iz¬ 
gleda, i umrijeti ne dočekavši povišene mirovine. Tako to već ide. 
A mogli bi mu je dati, ionako je neće dugo uživati. Zavrijedio ju 
je starac. Sav je svoj život radio za narod i ne samo kao cvrčak 
pjevao, pjevao, nego i kao mrav zaista radio: i kao blagajnik Druž¬ 
be Sv. Ćirila i Metoda u Opatiji davno prije Prvog svjetskog rata 
(a tada biti blagajnik Družbe nije značilo samo primati i izdavati 
novac, nego ga i znati steći svim mogućim akcijama) i kao tajnik 
Jugoslavenske Matice koja je toliko brige posvećivala istarskim iz¬ 
bjeglicama, i kao javni i kulturni radnik... 

Bio je sretan i zahvalan, što sam ga se, našavši se u Splitu, sje¬ 
tio i posjetio. I lijepo me je ispratio. A ja sam mu srdačno stisnuo 
na rastanku ruku, na stubištu, u polumraku, uvjeren da se evo ovog 
časa opraštam od onog svima tako dragog starinskog malog svjeta, 
koji je međutim za nas, i za cijelu jednu generaciju bio i te kako 
velik, golem, dragocjen. Ljudi su to jedne divne epopeje, borbe, 
pobjeda i stradanja jednoga od najboljih i najvrednijih dijelova 
Hrvatskoga naroda ... 

Slutim da ga više neću vidjeti i da je to moj posljednji posjet 
ostatku stare garde. L’ultima visita. 

Zbogom, dragi Barba Rike, neću te tako lako zaboraviti... 

Split, 5. lipnja 1953. u 10 sati uveče 


Rakard Katalinić Jeretov, pjesnik i književnik, rođen je 8. si¬ 
ječnja 1869. u Voloskom. Otac mu bijaše pomorski kapetan, kao 
što mu i svi pređi bijahu pomorci. Pučku školu, talijansku, započeo 
je u rodnom mjestu. Uto mu umre majka, našto ga uze k sebi na 
odgoj majčin brat Župančić, koji je tada službovao u Hrvatskoj Ko- 

stajnici kao financijski nadzornik. Tu je završio hrvatsku pučku 
školu. Godine 1877. pođe u Rijeku u trgovačku akademiju, talijan¬ 
sku, gdje je maturirao 1887. Nauke je nastavio u Beču. Od 1897. 
do 1900. službuje kao trgovački činovnik u Miinchenu, Parizu i 
Londonu. 

Godine 1900. vratio se u Zadar i radi u trgovačkoj firmi svoga 
šurjaka (Gorak i drug) kao suvlasnik. U Zadru koji je tada bujao 
narodnim životom sasvim se posvetio nacionalnom radu. Već je i 
prije svog odlaska u inozemstvo književnikovao i još 1897. u Zadru 
izdavao beletristički list »Lovor« zajedno s pjesnikom Dinkom Si- 
rovicom. U Zadru je izdao sedam godišnjaka kalendara-almanaha 
»Svačić« i nekoliko knjiga i pjesama, Godine 1904. izdala mu je 
Matica Hrvatska »Izabrane pjesme«. Najpoznatije su mu zbirke 
»Pozdrav istarskog Hrvata«, »Mrtvoj majci«, »Primorkinje«, Zad¬ 
nje pjesme«, »S moje lire«, »Sa Jadrana«. Pisac je mnogih crtica. 
»Crtice iz Istre« bile su mu zaplijenjene. Knjiga »Inje« doživjela 
je naprotiv tri naklade. 

Pisao je mnogo i na talijanskom jeziku u fiorentinskoj reviji 
»Nuova rassegna«. 

Konačno je napustio trgovinu i sasvim se posvetio nacionalnom 
radu, te se preselio u Opatiju, gdje je kao blagajnik Družbe Sve¬ 
toga Cirila i Metoda za Istru u zajednici s Družbinim vrijednim i 
marljivim tajnikom Viktorom Carem Eminom razvio neobično ve¬ 
liku djelatnost. Zahvaljujući njihovoj agilnosti Družbina se akcija 
za hrvatske škole u Istri proširila po svim mjestima Istre i ostalih 
krajeva diljem Hrvatske. 

S Carem je prijateljevao i surađivao do posljednjih dana ži¬ 
vota. U Opatiji su zajednički izdavali i uređivali omladinski list 
»Mladi Istranin«, koji je u Lošinju godine 1905. bio pokrenuo i sve 
ga do svoga odlaska u Južnu Ameriku 1909. izdavao i uređivao 
Josip Kraljić. Preuzevši list od Kraljića dadoše mu ime »Mladi Hr¬ 
vat«, te ga uz suradnju trećeg književnika Vladimira Nazora, tada¬ 
šnjeg mladog profesora na učiteljištu u Kastvu, digoše literarno na 
zamjernu visinu. 

Za prvog svjetskog rata list je zbog svog protuaustrijskog stava 
bio obustavljen, a Katalinić pozvan u vojsku, proganjan i konfini- 
ran u Beču, ne smijući se vratiti u Istru. Raspadom Austro-Ugarske 
Monarhije i talijanskom okupacijom Istre 1918. prest ade radom i 
Družba. Car se preselio u Sušak, gdje je izdavao list »Mornar«, a 
Katalinić dođe u Zagreb, gdje je prvo vrijeme bio tajnikom nacio¬ 
nalne organizacije za pomoć istarskim izbjeglicama »Jugoslavenske 
Matice«, a kasnije ode u Split, gdje je radio kao tajnik tamošnje 
»Jugoslavenske Matice«, a zatim »Jadranske Straže«, uređujući 
ujedno omladinski list »Mladi Stražar«. 

Za drugog svjetskog rata, kada su Talijani okupirali Split, Ka- 
talinić je odveden u koncentracioni logor na Lipare. 


Barba Riku sam upoznao došavši u Zagreb 1920. Iako od mene 
stariji 30 godina, bio mi je vrlo sklon i iskreno smo prijateljevali, 
pa i kasnije kad je preselio u Split. 

Njegova bogata korespondencija, koju čuvam u cijelosti, odaje 
čovjeka čvrstog narodnog karaktera, jugoslavenski orijentirana, 
osjećajna i nadasve plemenita i dobra čovjeka. Jednoga od onih pra¬ 
vih rodoljuba, kakvih je u ono sudbonosno doba hrvatskoga narod¬ 
noga preporoda u Istri, na našu sreću bio ne malen broj.* 

Umro je u Splitu, u kući svojih nećaka, koji su ga neobično 
voljeli i poštivali, godine 1954. 


* Iz njegovih brojnih pisama citirat ću samo jedno — ono u kojem mi opi¬ 
suje svoje stradanje na Liparima, kamo ga, okovana u lance, odvedoše Talijani, 
kada 1941. okupiraše Split, i gdje ga zadržaše punih 5 mjeseci. 

»Ja nisam tražio milost od Talijana. Meni je liječnik u Liparima govorio 
da se obratim Benitu za pomilovanje. Ja sam mu odgovorio tekstualno ovako: 
»»Io ho amato ii mio paese. Ho lavorato secondo le mie forze per ii suo benes- 
sere, ho amato la mia lingua materna. Se questo č per i fascisti un delitto e mi 
hanno qui condotto in catene, per me, invece, tutto questo č un dovere da uomo 
onesto, ed in conseguenza ii castigo ć per me un onore. Non domando grazie 
a nessuno.«« Tako isto uradiše i moji rođaci u Splitu. Pustiše me kući, kad im 
se svidjelo, ali i kod kuće ostadoh pod pažnjom »a domicilio« . . . 

Bijaše svjetao značaj, moj dragi Barba Rike. 

PREVRATNI DANI U PULI 1918. 


Mnogi ne znaju, da je nakon prekida od punih osam stoljeća 
hrvatska zastava na ratnom brodovlju na Jadranu po prvi put po¬ 
novno zalepršala u Istri i to u Puli, najvećoj ratnoj luci bivše 
Austro-Ugarske Monarhije. 

To je zapravo bio tek zadnji čin jedne velike drame, drame 
izdisanja silne monarhije, koju je pregazilo vrijeme. Događaji prije 
toga tekli su otprilike ovako: 

Već pod jesen 1917. osjećalo se u mornarskim redovima na a.-u. 
brodovlju stanovito previranje. U Boki je Kotorskoj bila izbila po¬ 
buna mornara, koja je međutim bila odmah krvavo ugušena, a 
kolovođe postrijeljani. Bio je to tek jedan mali prerano pukli čir 
u dugom nizu čirova, koji se bijahu osuli od Boke do Trsta, a do¬ 
zrijevali su polako u svakoj pojedinoj luci duž dalmatinske i istar¬ 
ske obale, da puknu tako reći u isto vrijeme, pod konac listopada 
1918. 

U Šibeniku, postojao je također tajni revolucionarni odbor, koji 
je snovao o tome, kako da provede udar i preuzme u svoje ruke 
ratnu luku i brodovlje usidreno u njoj. 

Taj je odbor na sastanku, održanom u Splitu koncem kolovoza 
1918, bio zaključio, da pošalje preko mora svoje izaslanstvo, koje će 
krenuti s otoka Visa u Italiju s pismom dra Mate Drinkovića za 
dra Antu Trumbića i stupiti s njime i s Jugoslavenskim odborom 
u vezu. Uslijed nepovoljnog vremena ta je tajna ekspedicija mogla 
preći na drugu obalu tek 3. listopada, no stigavši u Italiju ne samo 
da nije proslijeđena Jugoslavenskom odboru i dru Trumbiću, nego 
je Talijani strpaše u zatvor. 

Tajni revolucionarni odbor u Šibeniku, koji je bio sastavljen 
isključivo od mornaričkih podčasnika Hrvata (istom je u rujnu 
1918. primljen u organizaciju i jedan časnik, poručnik fregate Biber) 
radio je međutim i dalje, izradivši točnu osnovu o izvođenju udara 
i preuzimanju svih brodova, tvrđava i lučkih uređaja. 

Čitav lučki kompleks s plovnim jedinicama i utvrdama bio je 
podijeljen u okruge, kojima su na čelu stajali pojedini podčasnici, 
članovi zavjere. 

U isto vrijeme dozrijevao je i čir u Puli. Tamo je stvar već 
bila mnogo ozbiljnija. Pula je bila golema jedna vojarna i baru¬ 
tana ujedno. Bilo je jasno, da ostvarenje stoljetnih težnja za oslo¬ 
bođenjem neće moći proći bez žrtava, no idealizam i žarko rodo¬ 
ljublje naših tamošnjih ljudi i narodnih predstavnika bio je baš u 
Puli toliko jak, da se nije prezalo ni pred najtežim žrtvama, ako bi 
bile potrebne za narodnu stvar. Pula je bila žarište hrvatske na¬ 
rodne misli u Istri. Tu je živio i radio Otac Istre dr Matko Laginja, 
tu je bio veličanstveni Narodni dom, tu naše novine »Naša Sloga«, 
»Omnibus« i potkraj »Hrvatski list«, tu su bile dvije hrvatske tis¬ 
kare, Krmpotićeva i Laginjina, Družbine škole, vrlo jaki »Hrvatski 
Sokol«, zatim tako reći stalno hrvatsko kazalište, koje su podrža¬ 
vali kazališni dobrovoljci, tu je bio i najjači i najsolidniji istarski 
novčani zavod »Istarska posujilnica«, a što je najglavnije tu je bila 
jaka hrvatska radnička organizacija, te lijep skup časnika i podčas- 
nika ratne mornarice, koji su hrvatski mislili i osjećali. 


Pojedini broj 16 h. 

Naslovna strana »Hrvatskog lista« 


Središte čitave narodne akcije u Puli bila je kuća starog ali 
žilavog narodnog borca, tiskara i knjižara Josipa Krmpotića u Si- 
šanskoj ulici br. 24. Pod njegovim su se krovom sastajali u te dane 
predstavnici raznih naroda bivše Austro-Ugarske Monarhije, koji su 
kao mornari ili vojnici, stručni radnici u arsenalu ili tehničari, slu¬ 
žili u Puli, toj sigurno najutvrđenijoj ratnoj luci svijeta. Bilo je tu 
Čeha i Poljaka, Slovenaca i Hrvata i mnogo se debatiralo, mnogo 
politiziralo, no najviše se — po lijepom našem običaju — sanjarilo. 

U mjesecu travnju i svibnju 1918. počelo se već i konkretno 
govoriti o uništavanju raznih vojnih objekata po Istri i Dalmaciji, 
te o preuzimanju vlasti u hrvatske ruke. 

Iako nije postojao neki stalni izabrani tajni odbor, tu je bila 
sva istarska hrvatska inteligencija, dr Mirko Vratović, praktični i 

trijezni dr Ivo Zuccon, Lacko Križ, Josip Bazeli, Ivan Stari, Mijo 
Mirković, dr Lovro Škaljer, dr Mrakovčić, dr Klučić, Seražin, pa 
Kaftanić i najmarljiviji statističar i poznavalac istarskih prilika 
Fran Barbalić, pa agilni omladinci iz puljske okolice, Medulina, 
Premanture, Ližnjana i Marčane i tako redom. Tu su nalazili glavno 
uporište i mornarički časnici i prvi naši admirali Metod Koch i 
Janko Vuković-Potkapelski, pa mornarički liječnici dr Korenčan 
i dr Jug i još mnogi drugi. 

21. listopada održan je u kući Lacka Križa sastanak s hrvat¬ 
skim časnicima ratne mornarice. Na sastanku je zaključeno, da se 
težnjama za narodno oslobođenje dade konačno konkretni oblik, pa 
je zaključeno, da se silom osvoji vrhovno zapovjedništvo nad kop¬ 
nenim i pomorskim snagama. 

Za 28. listopada sazvana je u Narodnom domu velika skupština. 
Sve što je bilo hrvatskoga u gradu i okolici pohrlilo je toga dana 
u Narodni dom. Pojedini brodovi i pojedine vojničke postrojbe po¬ 
slale su također svoje izaslanike. To je bila najveća skupština u 
Puli, otkako Pula postoji. S neopisivim oduševljenjem izabran je 
na toj veličanstvenoj skupštini odbor, koji je trebao predstavljati 
građansku javnu upravu. Odbornicima su odmah određene i dužno¬ 
sti: komesarijat za vojničke stvari, za prehranu, pravosuđe, zdrav¬ 
stvo, školstvo itd. Odbor se proglasio Narodnim Vijećem u Puli. 

Zapovjednici tvrđave, mornarice i luke bili su nemoćni, da išta 
proti tome poduzmu. 

Puljski Talijani vidjevši djelatnost Hrvata požuriše i oni, da 
stvore neko svoje predstavništvo, pa su sutradan u 7 sati uveče 
sazvali u kazalište zbor. Na njihovom je zboru došlo do žestokih 
prepiraka između socijalista, komunista i nacionalista, no konačno 
je ipak uspjelo, da izaberu i oni nekakav odbor. 

Hrvatsko narodno vijeće stupilo je odmah u doticaj s tim odbo¬ 
rom pa je održana zajednička sjednica, na kojoj su podijeljene duž¬ 
nosti. Zaključeno je, da zapovjedništvo tvrđave i političku upravu 
južne Istre, od Kanfanara na niže, preuzme od dosadašnjeg kome¬ 
sara, baruna Hohenbrucka, dr Mirko Vratović, a njegovim zamje¬ 
nikom da bude sudski savjetnik Petris. Na čelo puljske općine po¬ 
stavljen je Talijan dr Dominik Stanich, a zamjenikom mu je bio 
Hrvat dr Ivo Zuccon. Za vrhovnog zapovjednika mornarice određen 
je bio fregatni kapetan Metod Koch. 

30. listopada trebao je biti zauzet lučki admiralat. Zaključeno 
je da se bez ikakvih prethodnih pregovora pođe zapovjedniku ratne 
luke kontraadmiralu Alfredu Cicoli-ju i da se od njega zatraži for¬ 
malna predaja luke. Budući pak da je brodovlje bilo posve neovisno 
od zapovjednika luke, te bilo pod zapovjedništvom admirala Nikole 
Horthyja, zaključeno je, da se Horthy pozove da dne 30. listopada 
u 9 sati ujutro dođe u lučko zapovjedništvo. 

Horthy, koji je znao, što bi značilo ne pokoriti se odluci Narod 
noga Vijeća, spremno se odazvao pozivu i zaista točno u 9 sati došao 
sa svog admiralskog broda u lučko zapovjedništvo. 

Kako je međutim Narodno Vijeće baš u to vrijeme imalo zajed¬ 
ničku sjednicu s talijanskim odborom, nije moglo stići u 9 sati, pa 
se stoga Horthy, ne dočekavši ih, vratio natrag na svoj admiralski 

brod »Viribus Unitis«. # 

Oko 9 sati na večer opkolili su mornari Hrvati, Slovenci i Cesi, 
u potpunoj ratnoj spremi lučko zapovjedništvo u kom se nalazio 
kontraadmiral Cicoli sa svojim ratnim stožerom i od toga časa nitko 
nije smio da ostavi admiralat. 

Oko ponoći stigli su predstavnici Narodnog Vijeća pod vod¬ 
stvom predsjednika dra Lovre Škaljera. Dr Škaljer saopćio je admi¬ 
ralu i njegovom stožeru, da je vojna i građanska vlast de facto već 
u rukama Narodnog Vijeća i pročitao mu rezoluciju, kojom se od 
njega traži, da se vlast i lučkog admiralata i zapovjednika flote i 
komesara tvrđave i formalno prenese na ujedinjeni odbor sastav¬ 
ljen od predstavnika Narodnog Vijeća i mjesnog odbora puljskih 
Talijana. 

Cicoli je izjavio, da mu je položaj jasan i da ne vidi zaprijeke, 
da budući udes Pule povjeri mjesnom Narodnom Vijeću, to prije 
što je i neposredno prije toga primio od cara Karla brzojavku, ko¬ 
jom ga car na to ovlašćuje. 

Potpredsjednik Narodnog Vijeća dr Mirko Vratović predložio 
je Cicoli-ju na potpis rezoluciju no Cicoli je nije htio potpisati, 
izjavljujući, da je dovoljna i njegova izjava pred tolikim svjedo¬ 
cima. Dr Vratović je nato izjavio, da se odbor silom revolucije sma¬ 
tra gospodarom položaja i da preuzima vlast u svoje ruke. 

Bilo je uostalom baš svejedno, što će reći Cicoli i da li mu je 
car Karlo što naložio ili nije, jer mornari i pučanstvo i tako nijesu 
više vodili računa ni o caru Karlu, ni o časnicima, ni o bilo kakvoj 
austrijskoj vlasti. 

Lučki admiralat ostao je i dalje pod stražom hrvatskih mor¬ 
nara. 

Iste noći oko 2 sata pošao je od Narodnog Vijeća imenovani 
komesar političke uprave i tvrđavni zapovjednik dr Mirko Vratović 
dotadašnjem komesaru barunu Hohenbrucku. S njime je došao i 
predstavnik Talijana i novopostavljeni načelnik općine puljske dr 
Stanich. Barun Hohenbruck se bez ikakva otpora uklonio s polo¬ 
žaja i predao vlast. 

Te noći stigla je Narodnom Vijeću brzojavka iz Rijeke, kojom 
se javljalo da torpiljarkom br. 53 dolazi iz Rijeke u Pulu izaslan¬ 
stvo Narodnog Vijeća u Zagrebu, da preuzme ratno brodovlje. Kao 
izaslanici Narodnog Vijeća SHS iz Zagreba bili su označeni dr Ante 
Tresić-Pavičić, Vilim Bukšeg i dr Ivan Čok. 

I zaista, rano ujutro 31. listopada stiže torpiljarka br. 53, a na 
njoj spomenuta tri izaslanika, koji se odmah upute u stan staroga 
Krmpotića. Tamo se sastadoše s predstavnicima puljskog Narodnog 
Vijeća, s kojima se nakon kraćeg dogovora odmah uputiše na 
dreadnought »Viribus Unitis«, gdje se nalazio zapovjednik brodov¬ 
lja admiral Nikola Horthy. 

Admiral Horthy dočekao ih je u velikom salonu, okružen ko¬ 
mandantima pojedinih eskadra. Bio je blijed. Drhtavom rukom pot¬ 
pisao je zapisnik o predaji, što ga je već prije toga bio sam sastavio. 
Niz lice mu se stadoše kotrljati suze. 

— Vjerno sam služio svoga kralja — rekao je — vršio sam 
svoju službu, ovo ni jesam zaslužio. 

Ujedno je zamolio, da se na brodu ne skida zastava prije nego 
što on ne napusti brod. Njegovoj je molbi udovoljeno, a on je od¬ 
mah počeo pakovati kovčege. Čim je on napustio brod smjesta su 
na »Viribus Unitis-u« i na svem ostalom ratnom brodovlju u Puli, 
kao i na svim vojarnama i lučkim uređajima podignute hrvatske 
zastave. U 3 sata popodne sjeo je Horthy na vlak i otputovao u 
Budimpeštu. 

Međutim su prilike u gradu počele bivati sve teže. U arsenalu 
i na brodovima stvarali se sovjeti mornara i radnika. Svaki nalog 
koji je uprava izdala morao je biti odobren i od tih sovjeta, inače 
ga se nije smatralo pravovaljanim. Neke su skupine radništva tra¬ 
žile da im se arsenal preda u ruke, pa da će radništvo u njemu 
raditi za svoj račun. 

Jedini su još u tom kaosu bili Hrvati, Slovenci i Česi, koji su 
zadržali stegu i držali na brodovima red i obavljali službu za svu 
drugu momčad. 

Na večer održala se u kući Krmpotićevoj u Šišanskoj ulici 24 
sjednica. (Ta je kuća kasnije spaljena do temelja u isto vrijeme 
kada i puljski Narodni dom). Na sjednici je konstatirano teško sta¬ 
nje u kom se Pula nalazi. Povjerenik za prehranu izvijestio je da 
ima hrane najviše za 10 do 15 dana. Vojnici su bili pustili iz zatvora 
sve kažnjenike, među kojima i teške zločince. Bilo je izgreda i 
pljačke. Oni savjesni hrvatski mornari ni jesu sami mogli držati u 
svojim rukama sve lučke uređaje, sve tvrđave i sve brodovlje, po¬ 
gotovo, što su Nijemci i Mađari, koji su obavljali uglavnom tehničke 
radove, na vrat na nos ostavljali Pulu i vraćali se kućama. 

Na toj je sjednici na mjesto Nikole Horthyja imenovan admira¬ 
lom i zapovjednikom cjelokupne mornarice Janko Vuković Potka- 
pelski. On je odmah pošao da preuzme zapovjedništvo i u 3 sata u 
jutro stupio na »Viribus Unitis« i preuzeo vlast. 

Nekoliko sati nakon njegova preuzeća broda najednom nastane 
na brodu uzbuna. Straža s broda uhvatila je dvojicu plivača, koji 
su se bili došuljali do pod samo truplo broda. Predvedeni pred 

zapovjednika broda izjavili su da su oni talijanski pomorski časnici, 
koji su se na lakom čamcu došuljali noću u luku i uspjeli podmet¬ 
nuti pod admiralski brod torpedo, koji će uskoro eksplodirati. Bili 
su to pomorski časnici Talijani Rossetti i Paolucci. Kad im je saop¬ 
ćeno da neprijateljstva više nema i da je rat završen, a Austro- 
-Ugarska Manarhija pokopana izjaviše, da o tome nijesu znali ništa, 
jer da su još jučer krenuli s jednog talijanskog ratnog broda, koji 
je bio daleko nasred mora. 

Admiral Vuković kavalirski ih je odmah pustio na slobodu, 
našto su oni odmah skočili u more, da se spase plivanjem. Nato je 
izdana zapovijed, da svi mornari imadu smjesta napustiti brod. Na 
brodu nastane metež, jer je svatko htio spasiti još ono malo siro¬ 
tinje, što je imao u svojoj kabini. U istom trenutku začuje se stra¬ 
hovit prasak. Ogroman stup vode digao se u zrak, ponosni »Viribus 
Unitis« prelomio se na pola, nagnuo se i počeo tonu ti. Teški topovi 
otkinuli su se s palube i rušili se u more, gnječeći sve što im se 
našlo na putu. Mornari, koji su u tom času bili na palubi poskakali 
su u more, no oni koji bijahu kod strojeva nijesu na to stigli. 

Janko Vuković, prvi hrvatski admiral, ostao je nepomičan na 
zapovjedničkom mostu. Mornari i časnici zaklinjali ga, da skoči u 
čamac i spasi se, no on je to odbio, vjeran tradiciji starih pomoraca, 
da zapovjednik mora posljednji ostaviti brod. 

Ponosni se brod već sasvim nagnuo. Lomnjava je bila užasna. 
Kapetanski se most stao kršiti i otkidati. Vuković je stajao još 
uvijek na njemu. Najednom se željezna jedna greda otkinuta, tre- 
snula svom snagom o kapetanski most i udarila admirala po glavi. 
On se srušio okrvavljen. U tom trenu navre voda sa svih strana, 
brod je zaronio, more se strahovito zapjenilo i u istom trenu broda 
je nestalo u valovima. U strašnim virovima našlo je smrt oko 600 
mornara Hrvata, Slovenaca i Čeha, jer druge narodnosti bijahu 
uglavnom već brod napustile. 

Tako je poginuo prvi admiral hrvatske ratne mornarice. Časno 
i junački. To je bilo u 6 sati i 30 minuta na dan 1. studenoga 1918. 

Iste noći održalo je puljsko Narodno Vijeće sjednicu, na kojoj 
je bilo zaključeno, da se saveznicima uputi brzojavka, kojom bi ih 
se zamolilo, da u Pulu pošalju jedan odjel brodovlja Sjedinjenih 
Država ili druge savezničke vlasti, koja u ondješnjim nacionalnim 
pitanjima nije interesirana. 

Taj su prijedlog zastupali dr Skaljer, dr Vratović, Metod Koch, 
a i malo kasnije tragično poginuli Janko Vuković. 

Dr Tresić-Pavičić bio je drugog mišljenja i zastupao je stano¬ 
vište da se na to ne čeka, nego da se u Pulu odmah pusti talijanska 
flota, koja je krstarila u neposrednoj blizini. Zbog toga je u Na- 

rodnom Vijeću nastao lom, pa je dr Vratović dao ostavku na polo¬ 
žaju potpredsjednika, kada je dr Tresić-Pavičić lupio šakom po 
stolu i izjavio: 

— Ja sam predstavnik Vrhovnog Narodnog Vijeća SHS iz Za¬ 
greba i po tome sam ovdje ja vrhovni komandant! 

Na to se povukao i smjestio se na admiralsku jahtu »Miramare« 
i obukao admiralsku uniformu. 

(Izgleda da je Tresić-Pavičić mnogo vjerovao Talijanima s či¬ 
jim je intelektualcima i javnim radnicima već odavno prije rata 
kao književnik i javni radnik podržavao prijateljske veze. Poznata 
je i njegova veza sa Ricciotti Garibaldi-jem, sinom velikog ujedini¬ 
telja Italije Giuseppe Garibaldi-ja, dok je Tresić još prije rata 1903. 
uređivao u Trstu list »Jadran« i zagovarao sporazum Slovenaca, 
Hrvata i Talijana proti Nijemcima.) 

Međutim je glas da bi mogla biti puštena u Pulu talijanska 
flota izazvao među mornarima strahovit revolt. Revolucionarni 
odbor mornara zaključio je stoga da se dr Ante Tresić-Pavičić uhap¬ 
si i pod pratnjom otpremi u Zagreb. To je imao izvršiti Josip Bazeli 
sa četiri mornarička podčasnika. I zaista su u prizemlju lučkog 
admiralata čekala spremna četiri podčasnika u punoj ratnoj spremi 
da Tresića uhapse. 

Stanje je u gradu postajalo sve mučni je. Navečer je poslana 
brzojavka talijanskom admiralu Thaon de Revelu, tražeći s njime 
pregovore. Stigao je odgovor da se 2. studenoga rano ujutro nađu 
predstavnici Narodnog Vijeća s jednom torpiljarkom nasred mora 
između Pule i Mletaka. 

Dana 2. studenoga odoše rano ujutro torpiljarkom na određeno 
mjesto trojica: kapetan Milinković, dr Mario Krmpotić i dr Mirko 
Vratović. Tamo je već bila talijanska torpiljarka, a na njoj pukov¬ 
nik Alessandro Ciano, časnik u generalnom stožeru Thaona de 
Revela. Pukovnik Ciano nije još ništa znao o prevratu u Puli. Sa¬ 
stavljen je zapisnik i utanačeno lokalno primirje. 

Međutim je u Pulu već bila stigla brzojavka potpisana od 
Housea, Lloyd Georgea, Poincarea i Orlanda, kojom se traži, da se 
sve ratno brodovlje iz Pule otpremi na otok Krf. Nastalo je nate¬ 
zanje. Neki su mornari tražili da se sve brodovlje izvede iz luke i 
tamo potopi, da ne bi došlo u ruke Talijanima, drugi su bili protiv¬ 
nog mišljenja, vjerujući da će saveznici brodovlje tako razdijeliti, 
da glavni dio ipak dobije nasljednica Austrije na Jadranu, novo 
nastala država SHS. Međutim nije bilo moguće izvršiti ni jedno ni 
drugo ni treće iz jednostavnog razloga, što više nije bilo momčadi, 
koja bi bila mogla sve brodovlje izvesti. Zato je pošla na Krf samo 
jedna torpil jarka i na njoj dr Ante Tresić-Pavičić. Tim je incident 
Tresić-Pavičić bio u Puli likvidiran. 

Dne 5. listopada nađoše se pred Pulom s kopnene strane tali¬ 
janske čete. U isto vrijeme najavio je svoj dolazak s morske strane 
admiral Umberto Cagni. Došao je sa šalupom, a s njime i pjesnik 
Sem Benelli. Sem Benelli je prvi skočio na kopno i taknuo, kako 
reče, »sveto talijansko tlo Istre«. Za njim iziđoše Cagni i njegov 
stožer. 

U dvorani lučkog admiralata, gdje je Narodno Vijeće 6 dana 
prije toga svrgnulo austrijske časnike, za istim se stolom nađoše 
sada talijanski časnici. Od naših bili su prisutni admiral Metod 
Koch, dr Krmpotić i dr Vratović. Utanačen je način predaje svih 



Admiralski brod »Viribus unitis« 


vojnih objekata admiralu Cagni-ju kao zastupniku Antante. Gra¬ 
đansku upravu preuzeo je admiral Angelo Notarbartolo, koji je od¬ 
mah izdao jedan proglas na hrvatskom i talijanskom jeziku, što ga 
potpisaše dr Vratović i on. To je bio prvi i zadnji proglas na oba 
jezika u Puli. Nakon toga hrvatska je riječ bila ugušena i nikad 
se više do 1945. nije tiskala. 

Istoga dana popodne ušle su u grad i prve talijanske trupe 
s kopnene strane. Na »Foru« ih je dočekalo talijansko pučanstvo 
klicanjem i pjevanjem talijanskih pjesama. 

Naravno da poslije toga o hrvatskim zastavama na ratnom bro¬ 
dovlju nije bilo više ni govora, a kako su dalje prilike tekle poznato 

je svakome. Sve jedan po jedan počeli su naši ljudi bježati preko 
granice, ukoliko ni jesu bili internirani i pohapšeni. Trgovine, škole 
i poslovnice bile su im zatvorene, poslije se počelo i paljenjem 
kuća, izgorio je naš Narodni dom, pa glasovita kuća Krmpotićeva 
i tako redom. 

Ali jedno stoji: da je hrvatska zastava prvi put nakon osam 
stoljeća zavijorila na ratnim brodovima Jadrana u Istri u Puli. 


Vrela: Dr Mirko Vratović: Petnaest prevratnih dana u Puli (Edinost, 
Trst, 17. siječnja 1926) — Pero Trepov: Revolucionarna akcija jugoslavenskih 

mornara u Šibeniku 1917/18 (Jadranski koledar, Zagreb 1936) — P. P.: Zanimivo 
pismo Ricciottija Garibaldija drju. Tresić-Pavičiću 1. 1903. (Misel in delo, Ljub¬ 
ljana 1940, br. 10—11) — Josip Bazeli: Zauzimanje flote u Puli 1918. (Jadranski 
koledar 1937, Zagreb) — Mate Balota: Josip Krmpotić (Istra, 23. II 1934, Zagreb) 
—- Ernest Radetić: Kako je poginuo prvi admiral naše ratne mornarice. Po zapi¬ 
sima Talijana Paolucci-ja i Rosetti-ja (Mali Istranin br. 3. god. 1939) i dr., zatim: 
usmeni opis očevica vodnika Petra Dobrijevića (Artillerie Unterbootsmann Ge- 
schutzmeister) nekadašnjeg zapovjednika tornja broj 2 na ratnom brodu »Szent 
Istvan« (potopljenog kod Premuđe 10. VI. 1918) koji je u času potapljanja »Viribus 
unitis-a« bio upravo na noćnoj straži. 


272 


ISTRA POD ITALIJOM 

Prvi je svjetski rat buknuo 1914. kada je jugoslavenski orijen¬ 
tirana srpska narodna omladina na sam Vidovdan, na vojničkoj 
paradi u Sarajevu, ustrijelila austrijskog prijestolonasljednika Fra¬ 
nju Ferdinanda i ženu mu Sofiju rođenu groficu Chotek. 

Mjesec dana iza toga Austrija je navijestila kraljevini Srbiji 
rat, smatrajući ju začetnikom i podstrekačem atentata. Uz Srbiju 
je stala njezina velika saveznica carska Rusija, a uz Austriju Nje¬ 
mačka i Turska, a zatim se lanac počeo odvijati: uz Rusiju je, ve¬ 
zana vojnim savezom, stupila u rat Francuska, pa Engleska sa svo¬ 
jim dominionima, pa Japan i na kraju još i Amerika, i krvavo je 
kolo zaigralo oko cijele kugle zemaljske. 

Italija se godinu dana kolebala ucjenjujući kako jednu tako i 
drugu zaraćenu stranu. Austrija je očekivala, da će Italija kao član 
Trojnoga saveza (Austrija-Njemačka-Italija) ostati barem neutralna, 
iako su njihove suprotnosti s obzirom na stare talijanske aspiracije 
na pojedine krajeve na istočnoj obali Jadrana, još od bitke kod Visa 
bile rane nezaliječene. 

Bojeći se, da bi u velikom sukobu koji se je bio razmahao, a 
još se nije pravo znalo tko bi mogao izvući deblji a tko tanji kraj, 
mogla ostati kratkih rukava ako cstane po strani, talijanska se je 
diplomacija odmah upustila u dvoličnu igru: Austriji je ponudila 
prijaznu neutralnost, ali je zatražila stanovite teritorijalne ustupke. 
Poslanik Duca D’Avarna predaje početkom 1915. barunu Burjanu 
još točno nedefinirani zahtjev o traženjima Italije na Balkanu za 
slučaj da Austrija iziđe kao pobjednica. 

Burjan 27. ožujka 1915. prihvaća talijanske zahtjeve i izjavljuje 
da je Austrija voljna dati stanovite ustupke, ali hoće da točno zna 
što Italija želi. Sa svoje joj strane nudi: područje jezera Garda 
(Roveretto, Rica, Tione, osim Madonne di Campiglio s okolicom) 
zatim Trento i okolicu od Borga do Lavisa u južnom Tirolu. 

Talijanski ministar Sonino izjavljuje da to nije dovoljno i 18. 
travnja 1915. precizira svoje zahtjeve: 

1. Odstup cijelog Južnog Tirola 


18 Istarski zapisi 

2. U istočnoj Furlaniji: Malborghetto, Bovec, Tolmin, Gradišku, 
Goricu, Tržič, Komen i Nabrežinu 

3. Trst, Poreč i Piran sačinjavaju posebnu od Austro-Ugarske 
neovisnu državu 

4. Otoke Korčulu, Vis, Lastovo i Mljet 

5. Slobodne ruke u Albaniji i priznanje talijanskoga gospod¬ 
stva u Valoni. 

Austrija te zahtjeve nije htjela prihvatiti, ali je bila voljna 
dati nešto veće ustupke u Tirolu. 

Međutim je Italija 4. svibnja izjavila da istupa iz Trojnog sa¬ 
veza i prekinula daljnje pregovaranje. 

Obratila se drugoj strani. Zapadni su saveznici bili darežljiviji, 
jer se nije radilo o njihovim posjedima ni o njihovoj koži, kako je 
to bio slučaj s Austrijom. Oni su joj obećali sav Južni Tirol, Trst , 
Istru, Dalmaciju i otoke , Valonu u Albaniji i u Grčkoj Dodekaneske 
otoke. Uvjet je bio da Italija stupi odmah u rat na strani Saveznika 
i najkasnije u roku od mjesec dana nakon potpisa ugovora, baci na 
austrijsku frontu jedan milijun vojnika. Italija pristaje. 

Dne 26. travnja 1915. sklopljen je u Londonu tajni ugovor po¬ 
znatiji pod imenom »Londonski ugovor« i rat je između Austrije 
i Italije, točno u dogovorenom roku, u noći između 23. i 24. svibnja 
1915. započeo. 

Tri je pune godine trajala krvava borba, uglavnom na Soči i 
oko nje, koja je i naš narod i talijansku vojsku stajala more žrtava. 
Italija je izvršila 12 krvavih ofenziva, a da nije uspjela doći do 
željena cilja, do Trsta. U listopadu 1917. bila je naprotiv poražena 
i potjerana natrag do Piave, uz goleme gubitke u materijalu i ljud¬ 
stvu. Bilo je zarobljeno preko 700 tisuća talijanskih vojnika. Taj 
prodor, koji su izvršile kod Kobarida, uz njemačke, uglavnom bo¬ 
sanske i hrvatske pukovnije, doveo je skoro do rasula talijanske 
vojske i talijanske fronte, da nisu u zadnji čas priskočili Francuzi 
i Englezi, a kasnije i Amerikanci, koji su talijansku frontu ponovno 
učvrstili na Piavi. 

Međutim su prilike u Austriji dozrijevale. Nju su izgrizala 
neriješena unutrašnja narodnosna pitanja. Pod konac 1918. centri¬ 
fugalne sile bile su u Austriji toliko jake, da je Austriju bilo nemo¬ 
guće više spasiti od rasula. U listopadu 1918. dolazi konačno do 
sloma. 

Budući da sam i sam bio sve od Kobarida (Caporetto 1917.), pa 
do listopada 1918. na talijanskoj fronti, svojim sam očima vidio i 
slom talijanske i slom austrijske vojske. Slom austrijske vojske nije 
bio vojničkoga nego političkoga značaja. Češke i hrvatske pukov¬ 
nije, jednostavno su napustile frontu i počele se vraćati kućama. 


T TT^r>r P 7 ta ? ;,i . pod ? ci objavljeni su u knjizi Emest Radetić: »ISTRA POD ITA¬ 
LIJOM« iz koje uzimamo i sve ostale podatke koje donosimo u ovom poglavlju. 

U Longarone-u sam bio prisutan, kada je jedna kompletna češka 
pukovnija u najvećem redu zaposjela vlak, postavila svoje strojo¬ 
vođe i ložače, i naoružana krenula prema Beljaku (Villach), da se 
vrati u Češku. 

U tom času nastupa talijanska vojska i prodire bez otpora i 
bez sukoba (mali otpor nastao je uslijed ne jasnoće uvjeta o pri¬ 
mirju kod Vittoria Veneta ali je incident za kratko vrijeme likvi¬ 
diran). 

Talijanska vojska pod zapovjedništvom generala Diaza prodire 
u Goričku, Trst i Istru. 4. studenoga 1918. na poziv iz grada i na¬ 
kon što su dobili potpuno jamstvo, da je luka čista i slobodna, 
ulaze Talijani u Trst. Polako zaposjedaju cijelu Istru i Dalmaciju 
i sve područje, koje im je bilo zajamčeno londonskim ugovorom. 

Hrvatska Istra i slovensko Primorsko, koji su se bili nacio¬ 
nalno uzdigli ne samo politički, nego i gospodarski, te stvarali čak 
i planove o nekoj jakoj i snažnoj nacionalnoj državi pravde, jed¬ 
nakosti i slobode svih južnoslavenskih naroda od Soče do Crnoga 
mora, ostali su ishodom velikoga rata, unatoč proklamacijama veli¬ 
kih saveznika, naročito Wilsona, teško razočarani. 

Obećanja 

Dana 1. prosinca 1919. talijanski kralj Viktor Emanuel III, na 
umirenje novim podanicima izjavljuje: 

»Područja koja su u posljednje vrijeme priključena Italiji stav¬ 
ljaju nas pred nove probleme. Naše slobodarske tradicije pokazuju 
nam put k rješenju koje će, što bude većma moguće, poštivati nji¬ 
hove specijalne zakone i lokalne običaje.« 

Odmah iza kraljeve prijestolne besjede nadovezao je predsjed¬ 
nik vlade Tittoni: 

»Italija, kao ni nijedna druga velevlast, nije nikakvim ugovo¬ 
rima vezana da poštuje pravo narodnih manjina. Ali ja evo na 
svoju časnu riječ izjavljujem, da Italija koja se diči svojim slobo¬ 
darskim i svojim liberalnim tradicijama smatra svojom moralnom 
dužnošću, da ta prava poštuje. Narod druge narodnosti koji je ušao 
u sklop naše države neka znade da mi ne mislimo ni na kakvu 
denacionalizaciju ili nasilje. Njegov će jezik, njegove kulturne 
ustanove i njegova prava uživati sve povlastice«. 

Talijanska vojska pak izdaje knjižicu u kojoj novim podani¬ 
cima, Hrvatima i Slovencima poručuje: 

»Slaveni! 

Srce vam dršće pri pomisli: kakova će biti nova talijanska 
vlada? Iskreno i jasno smijemo vam reći, da će i vama Italija biti 
kao sunčana zraka, najbolja pokroviteljica, izvor prave slobode i 
vruće ljubavi. Vi nećete vjerovati tim riječima i razumljivo je da 

ćete imati kojekakve predrasude o Italiji. Ova knjižica neka vam 
dokaže, da je svaki strah nepotreban, ona će vam dokazati, da ce 
novost talijanske vladavine biti ’dobra i sretna’ za vas, dragi Sla¬ 
veni! 

Vaša katolička vjera bit će poštivana, jer je to vjera čitave 

Italije... v v .. 

Ni na bodežima, ni na bajonetama, ni na državnim tužiteljima, 
ni na tamnicama, ni na zatvorima, ni na vješalima neće da počiva 
talijanska država. Samo je pravednost temelj Italije. I u toj pra¬ 
vednosti Italija vam kliče: ljubimo svoje a poštujmo tuđe. To je 
put koji vam*Italija pokazuje, jer taj put vodi i vas Slavene do 
velikog cilja: do vaše narodne budućnosti i slobode, do vašeg nacio¬ 
nalnog i moralnog očišćenja pod Italijom!« 

Napori hrvatskih rodoljuba i političara da se Istra ili barem 
njezin istočni dio, do Raše kako je predlagao Wilson, spasi Hrvat¬ 
skoj bili su uzaludni. 

Nova država Srba, Hrvata i Slovenaca, borila se već u svome 
stvaranju s nebrojenim poteškoćama, pa je 12. studenoga 1920. bila 
primorana da pristane na odstup Istre Italiji. To se zbilo u talijan¬ 
skom gradiću Rapallu, gdie su grof Sforza za Italiju, a Ante Trum- 
bić za Jugoslaviju potpisali sporazum, prema kojemu Italija dobiva 
čitavu Istru do Rijeke, Trst i Goričku do Logateca, te otoke Cres 
i Lošinj, a u Dalmaciji grad Zadar i otok Lastovo. 

Dne 27. studenoga 1920. talijanski je parlamenat s oduševlje¬ 
njem i živim pljeskom prihvatio Rapallski ugovor. 

Predsjednik parlamenta Luzzati je rekao: 

»Komora odobravajući sporazum od 12. studenoga 1920. izra- 
zuje želju, da se dobri odnosi uglavljeni u Rapallu razviju na zajed¬ 
ničku korist izmirenih obaju naroda i Evrope, u vjeri da će etnički 
elementi što su ostali izvan odnosnih granica uživati uz iskrena 
jamstva, najslobodniju upotrebu jezika, kulture i vjere, uz najdub¬ 
lje poštovanje što ga traži njihov poseban položaj«. 

Grof Sforza je nadopunio: 

»Ljubav prema našoj domovini ne smije značiti prezir domo¬ 
vinskih osjećaja drugoga naroda, makar on bio mlađi i u povijesti 
manje slavan od našega. Mi smo morali primiti u svoje krilo sto¬ 
tine tisuća Slavena. Ovim Slavenima, kojima uostalom odgovara da 
ostanu u dodiru sa svojim prirodnim središtima Goricom i Trstom, 
mi ćemo osigurati potpunu slobodu jezika i kulture. To će biti za 
nas obaveza časti i čin političke mudrosti. Sigurni smo dakle, da će 
se brzo i u ovom pogledu naši novi državljani osjetiti zadovoljni 
da pripadaju jednoj velikoj sili, koja će, jaka svojom nesravnjivom 
kulturom, poštivati njihov lokalni život ljubomornom brigom«. 

Predsjednik Giolitti smatrao je da treba posebno podvući, da ce 
Italija, iako ničim obavezna, dati svojim novim državljanima pot- 
punu slobodu i naglasio je: 

»Predstavnici naroda Srba, Hrvata i Slovenaca, smatrali su da 
je nepotrebno tražiti od Italije, da zajamči zaštitu onih koji postaju 
sada talijanski državljani. Italija je uvijek davala svim strancima 
najširu slobodu, pa je jasno da ćemo je jos vise dati onima, koji 
sad postaju talijanski državljani. O toj se točci u Rapallu nije uopće 
raspravljalo, jer su oni koji su s nama pregovarali, poznavali nasu 
lojalnost«. 


Međutim ... 

Istarski Hrvati i Slovenci, koji su se prigodom sloma Austrije 
kao austrijski vojnici našli na talijanskom bojištu i kao takovi od¬ 
vedeni u zarobljeništvo, nisu puštani kući ni onda, kada su ostale 
austrijske narodnosti, Nijemci, Mađari i drugi, već davno bili ot¬ 
premljeni svojim kućama, nego su još mjesecima i mjesecima čamili 
po najgorim logorima... 

U Istri samoj počelo se odmah prvih dana hapsiti i odvoditi 
naše najuglednije i najuplivnije ljude, bolje seljake, obrtnike, 
trgovce, učitelje, učiteljice, odvjetnike, svećenike, liječnike i činov¬ 
nike, jednom riječju sve koji su među narodom nešto vrijedili. 

U sve su općine postavljeni komesari. Računa se da je već 
prvih dana odvedeno u internaciju preko dvije tisuće naših javnih 
radnika, intelektualaca i istaknutijih narodnih ljudi. Prvi su bili 
na udaru narodni svećenici, pa su tako odmah odvedeni ili protje¬ 
rani župnici iz Draguća, Sovinjaka, Račića, Bresta, Zrenja, Tinja- 
na, Kringe, Boljuna, Vranje, Šušnjevice, Kozljaka, Lovrana, Volo- 
skog, Nerezina, Puntakriže Lubenica i Martinšćice. Pri tome su 
državne vlasti potpomagale, na žalost, i crkvene vlasti. Tako je 
generalni vikar reda konventualaca Dominik Taviani, odredio da se 
samostani redovničke pokrajine Sv. Jeronima u Cresu i Piranu od¬ 
mah pripoje provincijalu u Padovi. Samostane su zaposjeli talijan¬ 
ski redovnici, a naši su morali da im prepuste svu imovinu i da se 
presele preko granice. Na mjesta otjeranih ili odvedenih župnika 
dovedeni su iz Italije župnici Talijani, ili postavljeni domaći tali- 
janaši. Tako je u Materadu doveden iz Ancone neki Giovanola, u 
Lovran Corva, a u Pazin, na mjesto prepošta Kaića, mladi talijanaš 
Grgurevich. Biskupa Mahnića iz Krka ukrcali su na brod, preva¬ 
rivši ga da ga odvode radi liječenja u Kraljevicu odnosno u Senj, 
a zapravo ga odvedoše u internaciju u Rim. Tršćanski biskup dr 
Andrija Karlin protjeran je preko granice u Kranjsku. 

Hrvatske su škole jednostavno zatvorene, jer »ne bijaše uči¬ 
telja«, koji su bili ili odvedeni ili protjerani, ili su, da spase glavu, 
sami pobjegli preko granice u Jugoslaviju. 

Naši prvi »carbonari« na PoreŠtini 

Znamo kako su se u doba nenarodnih tuđinskih vlasti u Italiji 
početkom devetnaestoga stoljeća, talijanski rodoljubi, preteče risor- 
gimenta, sastajali po šumama', među pastirima i ugljenarima, zbog 
čega su i bili prozvani »carbonarima« £Li ugljenarima. 

Istarskim Hrvatima pod Italijom, sto godina kasnije, nije tako¬ 
đer preostajalo ništa drugo, nego da i oni odu u šume u »carbo- 
nare«. Tako se je i prvi skup istarskih »carbonara«, da ih tako 
nazovemo, sastao — koliko je nama poznato — u Bademi u velikoj 
šumi Vidorni. Bilo je to na proljeće 1921., a svrha mu je bila, da 
se utvrdi, kako treba da se narod ponaša u novim prilikama, pogo¬ 
tovo na izborima, koji bijahu nagoviješteni. 

Stanje je bilo zaista teško. Narodnih vođa nije uopće bilo. Svi 
su nekadašnji narodni zastupnici i sva istarska hrvatska inteligen¬ 
cija, osim po kojeg narodnog svećenika na župi a i taj je bio pod 
trajnom paskom karabinijera i fašista, bili uglavnom protjerani, 
ukoliko nisu i sami već prije prebjegli preko granice u Jugoslaviju. 

Sudbina je naroda i njegova budućnost ostala na leđima poje¬ 
dinaca, naprednijih gospodarski neovisnih seljaka-narodnjaka. Oni 
su, neovisni o gradu i gradskim, odnosno državnim vlastima, ne 
čekajući svakoga prvoga u mjesecu plaću, bili još jedina uporišta 
hrvatske narodne misli i čuvari narodnih tradicija. Zato se u Istri 
već od davnine smatralo najvećom vrlinom biti »dobar gospodar«, 
čuvati zemlju otaca i svoju gospodarsku nezavisnost, te se održati 
na rodnoj grudi po svaku cijenu. 

Takav nam je mentalitet i sačuvao Istru: ljubav do očevine i 
zemlje u koju se ukopasmo, držeći je se grčevito i ne napuštajući 
je, osim u krajnjim i zaista neodrživim slučajevima. Time smo po¬ 
stigli, da je od 4713 četvornih kilometara zemlje u Istri sve do 1945. 
bilo u hrvatskim seljačkim rukama, usprkos najvećem teroru, 4138 
četvornih kilometara, a samo je ostalih 575 četv. km držalo u ru¬ 
kama miješano ili gradsko talijansko žiteljstvo. 

Radnici kruhoborci, bez rodnoga tla pod nogama, vezani uz 
arsenal, koliko su god bili inače napredni i borbeni i čvrst oslonac 
naših položaja u gradu, otišli su, likvidacijom arsenala u Puli, u 
svijet trbuhom za kruhom, sklonivši se uglavnom u Boku Kotorsku, 
gdje je u Tivtu, Zelenici i okolnim mjestima država SHS otvorila 
novi pomorski arsenal i svoju novu pomorsku ratnu luku. Inače se 
ostalo radništvo razmiljilo kojekuda po svijetu, no uglavnom ipak 
po Jugoslaviji, u Zagrebu, Mariboru, Brodu, Novom Sadu, Zemunu 
i drugud. 

U Istri gdje ne bijaše ni prave industrije, na zemlji je ostao 
hrvatski seljak — sam. Trebalo je vraške žilavosti, upornosti i od¬ 
važnosti, da se upusti u neravnopravnu borbu sa četrdesetmilijun- 

skim, kulturno daleko naprednijim narodom, koji je osim toga u 
svojim rukama imao ne samo svu vlast, nego i sva materijalna do¬ 
bra, kojih — osim gole zemlje u rukama — hrvatski narod Istre 
nije imao ... 


Riječ je pošla od usta do usta: što sada? Što da se radi? Ono 
malo inteligencije, koja se uspjela zadržati sklonila se uglavnom u 
Trst, gdje je u velikom gradu, barem u prvo vrijeme, lakše izmakla 
neposrednoj kontroli karabinijera, agenata i fašista. 

Narodnjaci Poreštine odlučiše da se sami sastanu i rasprave, 
što treba poduzeti i kako se snaći u novim prilikama. Središte ot¬ 
pora je, i opet jednom u povijesti zapadne Istre, u Bademi. 

Jednoga su dakle proljetnoga dana 1921. iz raznih bližih i uda¬ 
ljenijih sela Poreštine, počeli stizati pojedinačno i postranim puto¬ 
vima, te se putem veze prebacivati, pojedini viđeniji »narodnjaci«. 
Sastanak je bio dogovoren u šumi Vidomi ispod Bademe, u tako 
zvanim »komunalima«, nedaleko zabitnoga sela Matulini. 

Došli su, koliko mi je poznato, narodnjaci: 

iz Bademe: Petar Burić trgovac i posjednik (njegov sin advo¬ 
kat Petar Burić ml. član Privremenog pokrajinskog izvršnog narod- 
nooslobodilačkog odbora za Istru, bio je tada još student u Zagrebu); 

iz sela Banki: Petar Banko; iz Funtane: Marko Štifanić i Petar 
Triškuli; iz Fuškulina: Anton Jurković, Gašpar Jurković i župnik 
Don Gerolimo; iz Heraki: Tome Herak zvan Tomić ili Tome ta; iz 
Jelovci: Pave Krajša; iz Jurići: Stipe Bubičić; iz Jurcani: Ive Jurcan: 
iz Kanfanara: N. Burić; iz Kirmenjaka: Stipe Rajko; iz Kringe: žup¬ 
nik Bozo Milanović, a s njime i njegov bratić seljak iz Katuna: 
Marko Čehić-Gabov;* iz Nove Vaši kod Poreča: Mate Vlašić; iz Pić- 
na: učitelj Ante Smoković; iz Rahovci: Ive Rahovac-Caratan (otac 


* Zanimljiv je bio mentalitet toga našeg čovjeka, seljaka-narođnjaka, i nje¬ 
govo gledanje na seljački stalež, za razliku od mnogih koji su mislili, a neki 
još i danas tako misle, da je glavno pobjeći sa zemlje i otići u grad na stalnu 
mjesečnu plaću, osloboditi se benevreka i omogućiti ženi da nosi gospodski 
»kapelin«. 

Kad je jednom Marku Cehiću-Gabu iz Katuna, moja majka koja mu je bila 
i »zrmana« (neka daljnja sestrična) rekla da je sretna što će joj sin kada završi 
škole biti »gospodin«, on joj je sasvim ozbiljno održao prodiku: 

»Gospodin? Kakov vražji gospodin? Hlapac će ti biti, Zvana moja, hlapac, 
sluga, gori od moga hlapca Čića, koji mi ovce pase. Svaki će misec čekati na 
milost gospodara — vajk gorega od sebe — će li mu ili neće dati na prvoga plaću 
i misliti, je li mu se je ča u ten misecu zamiri ja? I pokoran će mu morati biti i 
poslušan! 

Gospodin san ja, kmet na svojoj kmeštini, sam sebi gospodar, ki niman nenoga 
nad sobon. Ujutro se ustanen kad me je volja, ko je lipo vrime gren delati, ko 
ne, ostanen ležati. Počinen kad me je volja i delan dokle me je volja, vajk ra¬ 
zumno per6! Ne poznan i ne želin poznati drugoga gospodara nad sobom do 
samoga Gospodina Boga, a i Njega samo ako to ja sam hoću! 

Zvana moja, najveći gospodin je dobar kmet, koji je razuman gospodar! a 
nikakva gradska činovnička i službenička sirotinja«. 

Cesto sam se puta u životu kao činovnik, skoro uvijek podređen goremu od 
sebe, sjetio tih riječi dobroga i bistroga kmeta i razumnoga gospodara — Marka 
Čehića-Gaba iz Katuna. 

kasnijeg borca i narodnog heroja Joakima Rahovca), Ive Sergo i 
Martin Sergo (Martin Sergo, oženio je kćer staroga Mališa i kasnije 
odselio u Njemačku Retfalu kod Osijeka); iz Svetoga Ivana od Ster- 
ne: župnik Tomo Banko; iz Štifanići: Marko Štifanić-Parentin i još 
neki, kojima se učesnici više ni ne sjećaju imena. 

Na sastanku, koji je protekao u najotvorenijoj izmjeni misli i 
ocjeni političkog položaja, kako na nj gledahu naši seljaci i narod¬ 
njaci, zaključeno je, da se makar uz najveća nasilja vlasti, pođe na 
izbore, koji će se održati na same Duhove 15. svibnja 1921, da se 
istakne svoga kandidata i to za Poreštinu Tomu Heraka-Tometu, 
da se preko Trsta poveže sa tamošnjim Slovencima i da se glasa za 
jedinstvenu hrvatsko-slovensku listu, da se ne napušta očevina ni 
na najveći pritisak vlasti, te da se ostane čvrsto na liniji, koju zacr¬ 
taše istarski hrvatski preporoditelji Dobrila, Spinčić i Laginja, to 
jest: boriti se za konačno pripojenje Istre Hrvatskoj. 

Svuda naokolo bile su postavljene straže, koje su budno pazile, 
da se ne dopusti pristup nepoželjnima. 

Na kraju još ispekoše na ražnju par janjaca i prvi sastanak 
hrvatskih »carbonara« u Istri bje završen čvrstom obavezom: 

boriti se i izdržati do kraja! 

Prvi izbori 

Jedva šest mjeseci nakon Rapalla raspisani su u cijeloj Italiji 
prvi poslijeratni parlamentarni izbori, u svibnju 1921. 

Bilo je za čitav svijet zanimljivo znati, kako će glasati narod 
Istre. 

Budući da je hrvatski narod u Istri već otprije poznavao izbor¬ 
ne metode istarskih Talijana bio je i sam znatiželjan, na kakav će 
način provoditi izbore nova velika »slobodarska« Italija. 

Istarski su Hrvati, vrlo dobro poznavajući svoju narodnu svijest 
kao i svoju snagu, bili uvjereni da će od 6 zastupnika, koliko ih je 
Istra birala, dobiti najmanje 4, a u povoljnom slučaju čak i 5 za¬ 
stupnika, jer im je to izborni zakon tako reći jamčio.* 

Izborni je zakon naime predviđao, da one stranke, koje ne do¬ 
biju količnika ne mogu dobiti ni mandata i njihovi glasovi auto¬ 
matski propadaju. Budući da se istarski Hrvati i Slovenci nisu cije¬ 
pali u stranke, nego su nastupali s jedinstvenom listom, bilo je 


* Talijanske su vlasti još 1925. bile svjesne, da će Hrvati i Slovenci, unatoč 
svih nasilja i progona na izborima imati većinu, jer su bili i složni i — u većini. 
Tako generalni inspektor javne sigurnosti za pokrajinu Veneto-Venezia dne 2. 
svibnja 1925. izvješćuje vladu: » ... Poichč in caso di elezioni ii partito slavo 
avrebbe certamente la maggioranza, occorrerebbe per combatterlo con maggiore 
probabilite di successo, che si collegassero contro di lui: fascisti, democratici e 
popolari.« (Budući da bi slavenska stranka u slučaju izbora imala sigurno većinu, 
trebalo bi ju tući s većom vjerojatnošću da će se uspjeti tako. da se po vežu 
proti njima: fašisti, demokrati i pučka stranka!) 

sigurno da će dobiti većinu zastupnika, tim više što su Talijani 
koji su i inače bili u manjini, bili rascijepani na tri stranke: fašiste, 
socijaliste i klerikalce, pa je bilo više nego sigurno da im ni jedna 
stranka ne može dobiti količnika. Naravno ako budu izbori vođeni 
pravilno. 

Izbori su obavljeni na same Duhove 15. svibnja 1921. Nemo¬ 
guće je opisati koliko je zlodjela počinjeno nad našim narodom u 
Istri tih dana, a sve u želji da se hrvatski narod u Istri zastraši 
i zataji svoju narodnost te tako potvrdi tobožnje talijanstvo Istre. 

Sastavili su krive izborne listine i u njih unijeli sve one, koji 
nisu imali pravo glasa, jer su ili bili već davno umrli, ili nisu uopće 
postojali, a izostavili su one koji su imali pravo glasovanja. U iz¬ 
borna su povjereništva imenovani sami fašisti, fanatični mladi ljudi, 
koji su krajnje šovinistički zadojeni, nijekali Hrvatima bilo kakva 
prava. Tim se elementima službena vlada u Istri obilato poslužila, 
i oni su svoju mržnju na hrvatstvo i slovenstvo, poduprti od vlasti 
i od nje naoružani, iskaljivali punom snagom. 

Bio je to, uostalom, onaj isti gradski ološ, koji je za predratne 
borbe našega naroda za nacionalnu slobodu i čovječansku pravicu, 
decenijima nastupao istim metodama. 

U knjizi »Istra pod Italijom«* potanko su opisana sva nedjela, 
koja su za vrijeme izbora, i prije i poslije njih, nanijeta našem 
narodu. Na samim biralištima u prostoriji za glasače znali bi poje¬ 
dine naše ljude izbatinati do krvi. Župnika Filiplića iz Žminja po¬ 
tjerali su u njegovo rodno mjesto Lindar. Božu Milanovića iz 


x Kjigu »Istra pod Italijom« napisao sam u jednom dahu i izdao o vlastitim 
trosku odmah kad je u rujnu 1943. Italija kapitulirala, smatrajući da je to pravi 
čas, kad se smije i mora reći i našem narodu i čitavome svijetu ono, što se iz 
raznih međunarođno-političkih razloga do tada nije smjelo. 

Knjigu sam, isto tako o svom trošku, dao istodobno prevesti na engleski 
jezik, jer sam ju bio naumio tiskati i na engleskom, te ju u pravi čas prebaciti 
u Ameriku, gdje sam među istarskim emigrantima, mojim pretplatnicima i povje¬ 
renicima »Istre« i »Malog Istranina«, imao mnogo dobrih i požrtvovnih sumišlje- 
nika i prijatelja. 

(Oni su u New Yorku s velikim uspjehom nekoliko puta igrali i moju dramu 
»Za goli život«, koju je zagrebačka policija zabranila prikazivati u zagrebačkom 
narodnom kazalištu, skinuvši je s repertoara odmah iza generalne probe. Premi¬ 
jera je bila izvedena daleko izvan domovine u Hobokenu, gdje je neobično aktiv¬ 
no radila povjerenica moga »Malog Istranina« Istranka iz Lovrana Marica — 
Mary Vidošić). 

Tu mi je na j pripravni je pružio svu svoju pomoć divan jedan prijatelj, Špa¬ 
njolac, imenom Don Femando Alcala Galiano conte de Torijos, nekadašnji posla¬ 
nik republikanske vlade u Beogradu, a kasnije po dolasku Franca na vlast, 
španjolski politički emigrant, koji se zadržao u Zagrebu. Kao nekadašnji student 
i pitomac sveučilišta u Oxfordu (djed mu je bio španjolski grand i admiral velike 
flote koju je Nelson potukao 1805. kod Trafalgara) izvrsno je vladao engleskim 
jezikom, pa poznavaoci jezika kažu da je njegov prijevod »Istria under the 
Italians« savršen. Zadnjih je godina, ne dočekavši demokratski režim u Spaniji, 
bio predavač španjolskoga jezika na Ekonomskom fakultetu u Zagrebu, gdje je 
prije par godina umro i pokopan. 

Ogroman posao prevođenja obavio je, kako je u šali znao reći, iz patrio¬ 
tizma »za par kila krumpira«, kao što sam i ja knjigu napisao i štampao i opet 
iz patriotizma za jedan par demodiranih cipela. Toliko nam je, naime, nakon 
svih troškova, ostalo autorskog »honorara«. U životu sam uopće imao sreću da 
sam se skoro uvijek sretao sa zlatnim i idealno dobrim ljudima, a takav je jedan 
bio i moj dobri conte de Torihos! 

Kringe napali su dne 7. svibnja, još prije izbora, u župnom stanu, 
istukli ga do krvi, odveli ga u šumu, a cijeli župni ured s pokuć¬ 
stvom spalili i sve pobacali kroz prozor. 

Ivanu Flegu, župniku u Buzetu, zapalili su 10. svibnja knjiž¬ 
nicu i sve crkvene knjige, a isto su tako učitelju Radi sažgali škol¬ 
sku knjižnicu; to su isto uradili i u buzetskoj čitaonici. 

Teško je stradao i župnik Šime Červar u Zrenju. Njega su 14. 
svibnja uhvatili u njegovom stanu, vezali ga i isprebijali do krvi, 
popij uvali i vezanoga otpremili u sudbene uze u Motovun. 

Sudac istražitelj, koji ga je ispitivao i sudio mu, bio je u Mo¬ 
tovunu onaj isti fašista, koji ga je putem tukao i po njemu pljuvao. 
Učitelj Bolonić iz Svetoga Petra u Šumi morao je za vrijeme izbora 
sa cijelom porodicom pobjeći iz sela i skrivati se u šumi. Na sam 
dan izbora, na Duhove, provalili su u crkvu u Mošćenicama, pa u 
stan župnika Žiganta, razbili mu pokućstvo i izbacili ga kroz pro¬ 
zore. 

Predaleko bi nas odvelo, kad bismo nizali sve strahote, koje 
su se za tih prvih »demokratskih« izbora u Italiji, dešavale u Istri. 

Evo ipak samo nekih: 

Dan prije izbora, 14. svibnja 1921, provalila je skupina unifor¬ 
miranih fašista na vojničkim kamionima u Bademu i u Sveti Lo- 
vreč. Petru Buriću polili su kuću benzinom i petrolejem i zapalili 
je, a one koji su je htjeli gasiti, rastjerali su bombama. 

Iz Bademe su krenuli u Sveti Lovreč u selo Pajare i tamo su 
Gašparu Heraku pok. Jure provalili u podrum, te mu istočili 50 
hektolitara vina, a nakon toga mu kuću polili benzinom i zapalili. 
To su isto učinili Antunu Heraku pok. Stipe, komu su istočili 7 
hektolitara vina, a zatim kuću također polili benzinom i zapalili. 

No dosta o tomu. To je bio samo početak nasilja divljanja i 
istrebljivanja hrvatskoga življa u Istri. 

Slijedile su godine 1923., pa drugi izbori za rimski parlamenat 
6. travnja 1924. Praskale su bombe, naše se ljude natjeravalo puš¬ 
kama i samokresima, batinama i ricinusovim uljem, počinjala naj¬ 
bezočnija nasilja i, naravno, na tim izborima nije hrvatski narod 
mogao dobiti niti jednoga zastupnika za rimski parlamenat. To je 
bila sprdačina izbora i tako zvanog demokratskog glasovanja. To 
je bila profanacija svakog čovječanskog i građanskog prava. A što 
je najstrašnije, to nisu bili pojedinci, to je bio čitavi jedan golemi 
državni aparat, počevši od stranačke fašističke milicije, pa karabi¬ 
ni jer a i drugih organa državnih vlasti do sudaca, prefekata, vojske 
i časnika. Sve se je to oborilo svom snagom i žestinom svoje mržnje 
na jednu malu hrvatsku manjinu, koja se je nesrećom našla u nji¬ 
hovom strahovitom zagrljaju. 

Kalendar »Istranin« za 1922. napisao je povodom tih izbora, u 
kojima se je sva težina terora srušila na leđa hrvatskoga življa 

u Istri (Slovenci u Trstu i Goričkoj nisu bili tom prilikom tako 
teško izloženi kao istarski Hrvati) ovo: 

»Dne 15. svibnja 1921. izvršili su se izbori za rimski parlamenat 
u čitavoj Italiji — i u ovim krajevima našim. Naš je narod imao u 
prošlosti mnogo teških borba i s Nijemcima i s Madžarima i istim 
Turcima, ali nitko ne pamti, da bi se u kojem našem kraju pod okom 
vlasti zbile strahote slične onima, što smo ih vidjeli u svibnju lanj¬ 
ske godine, prigodom onih užasnih izbora. U one strašne dane čitava 
je Istra bila jedno ratište: tu se pucalo, palilo , ubijalo, kao u srcu 
Afrike. 

Usprkos svega toga naš se je narod držao divno, iako u onim 
užasnim prilikama nismo dobili nego samo jednoga zastupnika, ipak 
smo pokazali svijetu da nas ima i da nećemo da umremo«. 

(Naš je izabrani zastupnik bio dr Ulikse Stanger, odvjetnik iz 
Opatije i za nj je palo 11.000 glasova. Kandidata na izborima, se¬ 
ljaka Tomu Heraka iz sela Heraki kraj Sv. Lovreča Pazenatičkoga, 
uhvatili su prije izbora, odveli ga i zatočili, a selo Herake zapalili. 
Slovenci su bolje prošli. Oni su dobili u Trstu i Goričkoj 40.000 
glasova i izabrali dra Vilfana, dra Podgornika, Josipa Lavrenčića 
i Virgilija Ščeka. Na komunističkoj listi bio je izabran i Slovenac 
Srebrnič). 

Upriličivani su monstre procesi, da bi se zaplašio narod, osni¬ 
vani specijalni sudovi, donosile s velikom pompom smrtne osude, 
ljude se izvodilo pred suce u životinjskim kavezima, strijeljani su 
Gortan, Bidovec, Marušić, Miloš i Valenčić, palo je na stotine i sto¬ 
tine godina osuda na dugogodišnje ili doživotne zatvore, ali sve to 
nije im pomoglo. 

Tada se poduzelo druge mjere: trebalo je našega čovjeka uni¬ 
štiti gospodarski, osiromašiti ga do prosjačkog štapa i prisiliti ga 
da iseli i da sam napusti zemlju. 


Gospodarsko uništavanje našega življa 

Počelo je s Pulom. 

Ratni arsenal je zatvoren, a Pula je prestala biti ratna luka. 
Glasom popisa pučanstva 1910. Pula je imala 28.141 građanskog sta¬ 
novništva, 16.014 vojnika te 4.407 inozemnih državljanina. To su 
zapravo bili također Hrvati, ali jer su podrijetlom bili iz Hrvatske 
i Hrvatskog Primorja, odnosno hrvatski državljani sma¬ 
trani su stranim državljanima. U svemu je dakle te godine živjelo 
u Puli 58.562 stanovnika, a potkraj 1914. još i daleko više. 

Dolaskom Italije taj je broj počeo naglo padati. Godine 1924. 
bilo ih je jedva polovicu. Kuće su zijevale prazninom, prozori na 
najljepšim svratištima poispadali su: Italija je Puli donijela smrt! 

Evo, kako je 24. ožujka 1924. opisao Pulu Raimondo Desanti u trš¬ 
ćanskom »Piccolu«: 

»Pula, smanjena na polovicu nekadašnjega pučanstva, nakon 
što je raspremljen ratni arsenal, pogiba. Ona je grad nezaposlenih 
... Hrana je tako loša, da se anemija povećava na veoma uzbudljiv 
način... Stanje Pule je očajno. U svemu ima zaposlenja samo za 
300 radnika. Sve je drugo nezaposleno...« 

Slična je situacija bila i u Trstu. Trst je prestao biti samostalno 
trgovačko središte i postao je tek obična, i to dosta slaba, tranzitna 
luka. Promet kolonijalnim artiklima, koji je nekoć bio u Trstu van- 
redno velik, sasvim je opao. Tečajevi velikih tršćanskih parobro¬ 
darskih društava, kojih je ukupna glavnica iznosila 531,105.200 lira 
tako su naglo počeli padati, da je do kraja 1930. samo zbog pada 
tečaja njihovih dionica, gubitak iznosio 241,051.780 lira. Najveća 
parobrodarska društva, sve produkt hrvatskoga stvaralačkoga duha 
(Kozulić, Jerolimić, Tripković) počela su propadati. Veliki koncern 
Kozulić, kome je pripadalo veliko istoimeno parobrodarsko društvo, 
te »Tršćanski Lloyd« i brodogradilišta u Trstu i Tržiću, a kojih je 
ukupna imovina iznosila preko dvije milijarde lira, doživljava slom 
i dolazi pod nadzor banke »Banca commerciale italiana« iz Milana. 
Kozulić povlači za sobom i tršćansku trgovačku banku »Banca com¬ 
merciale triestina«, koja je bila osnovana još 1869. s glavnicom od 
100 milijuna zlatnih kruna i postaje podružnicom »Banca commer¬ 
ciale italiana di Milano«. Trst je izgubio sav prekomorski promet, 
naročito unosni promet s Indijom. 

Sve to prelazi u ruke Genove i Mletaka. Dok je godine 1913. 
ukupni promet Trsta iznosio 5 milijuna tona do 1930. je postigao 
najviše 3 mil. tona. Premalo da bi se mogla iskoristiti sva moguć¬ 
nost lučkih uređaja i zaposliti sva radna snaga. Naprotiv se je na 
štetu Trsta povećao promet Mletaka od 2,5 na 4 mil. tona. 

Slučaj Rijeke bio je još žalosniji. Potpuno otkinuta od svoga 
prirodnog zaleđa luka propada, skladišta se zatvaraju, trgovina 
jedva životari. 

Najstrašnije je međutim bilo u selima, na koje se srušiše ne 
samo politička nasilja svake vrste, nego i strahoviti gospodarski 
pritisak. Hrvatskoga se seljaka nastojalo prisiliti da se makne i 
iseli. 

Puljski prefekt javlja godine 1928. Ministarstvu unutrašnjih 
poslova u Rim: »U zadnje vrijeme izdano je ’allogenima’ tj. Hrva¬ 
tima za odlazak u Argentinu 1033 putnice i to je ’un gran esodo 
di allogeni’«. 

Godine 1929. isti prefekt javlja: »nastavlja se iseljavanje seljaka 
druge narodnosti u Argentinu. Ova pojava favorizirana od vlade, 
oslobodit će velik dio zemlje od nepoželjnih elemenata.« 

Godine 1930. prefekt izvještava: »Emigracija u Argentinu je u 
punom zamahu. U zadnjem tromjesečju izdano je 450 putnica za 
tu državu. Ta emigracija poprima kolektivni karakter u tom smi¬ 
slu, što u mnogim slučajevima odlaze s glavom obitelji čitave poro¬ 
dice i porodični članovi, pozivani od glavara, koji je već prije 
otputovao.« 

Gospodarske zadruge, koje je naš narod tako savršeno bio orga¬ 
nizirao u svrhu samopomoći i oslobađanja od talijanskih lihvara, 
još su uvijek blagotvorno djelovale i podržavale gospodarsku snagu 
naroda . . . 

Trebalo ih je dakle likvidirati. 

Istarsku su Posujilnicu razjurili već 1922. Dne 22. listopada 
održan je, naime, u Puli sastanak, kojem su prisustvovali: dr Miran 
Kajin, zadružni revizor iz Trsta, Mate Crlenica, direktor Istarske 
posujilnice rodom iz Marčane, Ante Žmak učitelj iz Medulina, rad¬ 
nik Andrija Mihovilović iz Premanture, Franjo Opašić iz Pazina i 
drugi. Najednom je u dvoranu provalilo 50 naoružanih fašista, raz¬ 
jurili skupštinu, premlatili učesnike i opljačkali im stvari. Uskoro 
je postavljen komesar, koji je bez obzira na aktivnu bilancu, na¬ 
javio stečaj i likvidirao posujilnicu. 

Slično je bilo i sa našim zadrugama. Puljski prefekt javlja 30. 
rujna 1928. u Rim: »Lo assorbimento delle Casse Rurali Slave, che 
presto potra effettuarsi atraverso l’organo centrale in costituzione 
a Pola, togliera un centro di attivita irredentista notevole sparso in 
tutta la Provincia, e specie in frazioni lontane, poco sorvegliabili, 
e che costituivano veri focolai.« (Preuzimanje seljačkih zadruga, 
koje će uskoro uslijediti putem jednog centralnog organa, koji se 
sada stvara u Puli, ukinut će jedno aktivno središte značajne ire¬ 
dentističke aktivnosti, raspršene po čitavoj pokrajini, napose u da¬ 
lekim naseljima, koja su slabo nadzirana, a koja su tvorila prava 
ognjišta«). 

Najdjelotvorniji je ipak bio porezni pritisak. I zaista eto, ka¬ 
kove su bile posljedice: 

U svibnju 1925. posebno poslani dopisnik tršćanskog »Piccola« 
Antonio Battara, koji je uzduž i poprijeko prokrstario Istrom, da 
vidi kako je na hrvatsko seljaštvo djelovao porezni pritisak piše 
o katastrofalnom nazadovanju te nekoć bogate i cvatuće pokrajine. 
Pod naslovom »Che succede in Istria?« — Što se to zbiva u Istri? 
ili »Una corsa fra uomini cenciosi e capanne cadenti« — Izlet među 
ljude u dronjcima i kolibe koje se ruše, piše: 

»Sjeo sam na vlak u Rovinju i krenuo prema Kanfanaru. Ovaj 
kratki željeznički odvojak u lošem je stanju. Gdje nema prometa 
i gdje pritište gospodarska kriza osjeća se to i na prometnim sred¬ 
stvima. I zato je Istra danas pokrajina, koju je najteže proputovati. 
Željeznica prolazi samo kroz rijetka mjesta, a autobusi su svi »pri- 

vremeno obustavljeni«. Najčešće treba da se poslužiš rasklimanim 
kolima što ih vuku strpljivi volovi ili da uzmeš skromnog magar- 
čića, koji je vrlo mušičav pa ti se može dogoditi, kad mu nešto 
puhne u glavu, da neprijatan teret zbaci sa sebe u trnje kraj puta. 

Ova oskudica prometnih sredstava u isto je vrijeme i dokaz 
siromaštva Istre. Gdje nema cesta ne može biti ni prometa, a gdje 
nema prometa nisu potrebne ni ceste. Circulus vitiosus! U srcu 
Istre je u tom pogledu veoma loše. U Gologorici, na primjer, cesta 
je tako loša, da je potrebno upreći osam volova da bi mogao izvući 
teret od sto kila. U Tupi jaku, Gradinju, Grobniku, Brtonigli, Krši- 
kli i Zamasku služe se samo kozjim putovima, a ponegdje nemaju 
ni tih. 

Koliko pokore, a i troška, ima da podnese onaj, koji je prisiljen 
ponekad putovati, teško je zamisliti.« 

»Vozeći se u vlaku — nastavlja spomenuti dopisnik — slušam 
razgovore putnika. Neizbježivi predmeti razgovora jesu porezi i na¬ 
meti. Teme su to, koje su me svih 20 dana moga putovanja po Istri 
pratile na svakom koraku, u svako doba i na svakom mjestu. Po¬ 
rezni agent i ovrhovoditelj su ljudi, o kojima se danas u Istri naj¬ 
više govori: kad bi mogli čuti što se o njima govori, ne bi se sigurno 
radovali. 

Zaključak do koga su svi dolazili bijaše jednodušan: bijeda je 
strašna, pritisak još strašniji. Navodili su se slučajevi sve jedan 
strašniji od drugoga. U tom pričanju došli smo u Kanfanar. Tu je, 
rekoše, središte bijede. Desetak građanskih obitelji životari ili od 
trgovanja sa seljaštvom ili kao državni ili općinski službenici. No¬ 
vaca nema. Seljaci kupuju i plaćaju robu — jajima. Daju par jaja 
za šaku brašna. 

U okolici Kanfanara velik je broj kuća ostao zbog bijede bez 
volova, pa čak i bez magarca, a zemlja ako se ne obrađuje živo¬ 
tinjskom spregom, ne proizvodi ništa ili vrlo malo. 

U Žminju je stanje slično onome u Kanfanaru. Ovrhovoditelj 
ima pune ruke posla, jer su baš u ovome gradu ovrhe daleko broj¬ 
nije, nego u bilo kojem drugom mjestu Istre. 

Na Pazinštini 60 posto poreznih obveznika je pod ovrhom i 
samo čekaju da im se odvede blago iz staje ili pokućstvo iz kuće. 

Kako to? Talijanski je porezni sistem jednostavno staro austrij¬ 
sko oporezovanje povisio na četverostruko. U Pazinu je povrh svega 
porezni povjerenik bio nesmiljeniji nego u bilo kojem drugom gra¬ 
du Istre: ljude je na živo derao i sada nije čudo da danas pod 
svojim rukama nalazi samo lješine. 

Ljudi su postali apatični. Jednostavno kažu: Ne plaćam! Zašto 
da platim. Ionako vidim, da neću nikada svršiti s plaćanjem. Pro¬ 
dat će mi kuću i kućište! Razumijem: to je državna politika!« 

Na 19. svibnja 1925. dopisnik »Piccola« spomenuti Battara obi¬ 
šao je i porečki kotar. To je nekada bio najbogatiji kraj, gdje se 
vino točilo na tisuće hektolitara i razvozilo na sve strane svijeta, 
a seljaštvo živjelo u najvećem blagostanju. 

Evo što kaže Battara: 

Čuo sam pričati mnoge tragične priče o bijedi, koja kuca na 
vrata Poreča. Isplatilo se posjetiti zabitna sela i raspršene kuće u 
koje smije ući ovrhovoditelj samo u pratnji karabinijera. To je 
dužnost koja se ni karabinijerima ne sviđa. Preuzeli su je samo uz 
uvjet da uđu jedino u one kuće u kojima nađu otvorena vrata. Jer 
iza zatvorenih vrata postoji opasnost da te dočekaju ukućani, spre¬ 
mni da se kao zvijeri bace na svakoga tko im pokuša odvesti iz 
staje blago: vola, kravu, ovcu, kozu ili da im odnese bilo kakav 
komadić sirotinjskog pokućstva. Prijetila je opasnost krvavih drama. 

Da bi izbjegli ovrhe seljaci traže zajam. Veoma ga je teško 
dobiti, jer su seljačke zadruge i posujilnice nestale — Talijani su 
ih sve raspustili. Gradski se pak lihvari, koji su nekad seljacima 
davali zajmove uz visoke kamate, ne usuđuju više davati zajmove 
seljacima, jer bi im se moglo dogoditi, da im se i zajam i kamate 
plati hicem iz puške. Zahvaćeni u mrežu seljaci ne vide drugog 
izlaza. 

U Bademi, mjestu od 180 kuća raštrkanih po istarskom obi¬ 
čaju, očekuje se ovrhovoditelj s nekim čudnovatim mirom, koji nas 
zabrinjuje više negoli bilo kakova politička agitacija. I tamo ima 
preko 90% porezovnika, kojima treba provesti dražbu. Vlasti tvrde 
da oni neće da plaćaju poreza iz političkih razloga. U žestokoj su 
opoziciji protiv talijanskih državnih vlasti. Oni, međutim, prisižu, 
da ga platiti — ne mogu!« 

Tako je eto pisao dopisnik »Piccola« 1925. Ne navodimo dalje 
sva druga mjesta i sela, koja je obišao, ali stanje je bilo više manje 
svagdje isto, ako ne i još gore. To je konačno dovelo do toga, da 
su se i sami istarski Talijani i dotad najgrlatiji iredentiste, počeli 
hvatati za glavu, jer su svojom politikom istrebljivanja hrvatskoga 
seljaka zapravo zaklali kokoš koja im je do tada stoljećima nosila 
zlatna jaja. 

Prigodom glavne godišnje skupštine »Cassa centrale« u Puli, 
koja je sada predstavljala neki Savez istarskih novčanih zadruga i 
trebala da nadomjesti naš nekadašnji savez, utvrđeno je doslov¬ 
ce ovo: 

»Čitava zgrada istarske poljoprivrede srušit će se katastrofalno. 
Ukupni bruto dohodak istarske pokrajine iznosi danas 20 milijuna 
lira. Od toga dohotka ide na poreze 15 milijuna lira, a 5 milijuna 
ide na plaćanje kamata za hipotekame dugove, koji iznose 70 mili¬ 
juna lira«. 

Poznati nam talijanski iredentista markiz Polesini iz Poreča na 
toj je skupštini morao izjaviti, da je do 31. svibnja 1932. sama 
esattoria (porezni ured) u Poreču izvršila za porečki kraj, koji je 
smatran jednim od najbogatijih krajeva Istre, 18.311 dražba. U isto 
je vrijeme otišlo na bubanj 426 seljačkih imanja, a za slijedeći mje¬ 
sec (lipanj 1932.) bilo je predviđeno još daljnjih 100 dražbi seljačkih 
imanja, što znači da je od 3000 poreznih obveznika na Poreštini njih 
600 stvarno pod stečajem. Potraje li takvo stanje, kaže Polesini, 
kroz par će godina svi posjednici biti pod stečajem. Tim je draž¬ 
bama uništeno stočarstvo Istre. Na primjer na Poreštini, gdje je još 
1928. bilo još uvijek 9981 glava poznatih istarskih volova, te godine 
(1932.) bilo ih je još samo 4113. Porezni ovrhovoditelji na dražbama 
neće uopće da zbog neplaćanja odvoze pokućstvo, nego vole rekvi- 
rirati marvu«. 



Izvorni snimak vola istarsko-podolske pasmine iz Bademe 


A kako se držao narod? 

Narod se uvukao u se, šutio, trpio i čekao. 

Evo, što misli puljska prefektura o tome. Prefekt javlja 30. IX 
1928. Ministarstvu unutrašnjih poslova u Rim: »La propaganda slava 
sebbene occultamente e di certo fatta anche in questa provincia, 
ma non si e esplicata in atti delittuosi anche perche con una attiva 
vigilanza, fatta da pattuglioni mobili in tutta l’Istria e con un ocu- 
lata sorveglianza degli elementi sospetti di sovversivismo e di irre- 
dentismo slavo si e riusciti ad impedire ogni manifestazione del 
genere.« (Slavenska propaganda iako tajno postoji i u ovoj pokra¬ 
jini ne odražava se u zločinačkim djelima zato, što pokretne patrole 

trajno nadziru elemente sumnjive kao državi neprijateljske i sla¬ 
venski iredentističke. Tim se je uspjelo spriječiti svaku manifesta¬ 
ciju te vrste.) 

Svi su naši narodni ljudi bili trajno pod paskom. Generalni 
inspektor javne sigurnosti Carassi piše 2. V 1925.: 

»Središte propagande je općina Tinjan. Pop Milanović, direktor 
’Pučkog prijatelja’ rodom je iz Kringe, sela koje potpada pod Ti¬ 
njan, te je razumljivo, da svoju aktivnost nastoji provoditi u svojoj 
rodnoj općini, gdje ima široke veze. On je u tijesnim vezama sa 
župnikom Šimom Sironićem iz sela Trviža, sa župnikom Josipom 
Grašićem iz Berma, sa seoskim odborom u Svetom Petru u Šumi, 
te s poslanikom Besednjakom i ostalim slavenskim propagandistima. 
Obitelj Sironić, premda je u prošlosti bila obilježena i od fašista 
kažnjavana, jedna je od najaktivnijih slavenskih propagandista.« 

Godine 1929. (7. travnja) puljski prefekt javlja Ministarstvu u 
Rim, da će mu uskoro saopćiti imena ljudi koje treba poslati u kon- 
finaciju: »Protivničke snage nisu se još pravo sredile (non hanno 
fatto un vero e proprio schieramento). Slaveni koji su do sada bili 
kompaktni i disciplinirani, uzdržali su se od bilo kakve otvorene 
manifestacije, služeći se međutim pojedinačnom propagandom, koju 
provode preko svećenika, učitelja i narodnjaka, koji su središta 
najjačih eksponenata slavenstva. Mi ćemo ih jednog po jednog jav¬ 
ljati Ministarstvu u svrhu upućivanja u konfinaciju«. 

Bilanca ili »završni račun« 

Nakon što sam na nekih 270 stranica velikoga formata potanko 
iznesao, što smo sve mi Hrvati i Slovenci imali u času kada nas je 
Italija godine 1918. zaposjela i nakon ugovora u Rapallu zakonito 
pripojila, a što nam je nakon 25 godina talijanske vladavine ostalo 
ja sam knjigu završio ovim računom bilance: 

Imali smo 250 tisuća nacionalno svijesnih seljaka Hrvata, radi- 
nih poput crva, koji su neizmjernom ljubavlju, samo njima svoj¬ 
stvenom, obrađivali onu dovoljno bogatu zemlju i izbijali iz nje 
proizvode, kojima su hranili sebe i onih 300 tisuća Talijana po gra¬ 
dovima. Imali smo uz njih i 450 tisuća Slovenaca, koje kao nepo¬ 
sredne susjede i supatnike moramo uvijek zajedno spominjati, jer 
nam je sudbina već tisućljeća jednaka i usko povezana bila, naro¬ 
čito pak posljednjih 25 godina talijanske vladavine. Ti su Slovenci 
najprosvjećeniji i najnapredniji dio slovenskoga naroda, pa smo se 
neposrednim dodirom s njima i mi Hrvati mnogo koristili. 

Imali smo u Istri od 4.714 četvornih kilometara u svojim hrvat¬ 
skim rukama 4.138 četv. km zemlje kao svoje isključivo i neprije¬ 
porno vlasništvo, koje nam namriješe oci i djedovi od pradavnih 
davnina. (Na ostalih 575 četv. km naseljen je miješano hrvatski i 
talijanski živalj). 


19 Istarski zapisi 

Imali smo starinsko hrvatsko bogoslužje, koje se je na čitavome 
svijetu jedino u Istri i na istarskim otocima sačuvalo neprekidno od 
devetoga stoljeća do danas. 

Imali smo 504 crkve u kojima su narodni svećenici do talijanske 
okupacije svome puku mogli slobodno propovijedati i misiti u hrvat¬ 
skom ili slovenskom jeziku, te mu u njegovu jeziku tumačiti kršćan¬ 
ski nauk. 

Imali smo otprilike isto toliko vrijednih narodnih svećenika 
Hrvata i Slovenaca, sve domaćih sinova, koji su bili pravi pastiri 
svoga stada, trpeći s njime i dijeleći s njime u najtežim njegovim 
časovima i dobro i zlo. 

Imali smo u Istri 207 pučkih škola (169 hrvatskih i 38 sloven¬ 
skih) a u Trstu i Goričkoj daljnje 374 slovenske škole tj. u svemu 
581 školui. 

Imali smo jednu hrvatsku državnu veliku gimnaziju u Pazinu, 
te jednu općinsku realnu gimnaziju u Voloskom-Opatiji, zatim 
jedno muško učitelj ište u Kastvu i jedno žensko u Pazinu. (Slo¬ 
venci su imali: slovensku gimnaziju u Gorici, slovensku realnu 
gimnaziju u Idriji, jedno slovensko muško i jedno žensko učite- 
ljište u Gorici, te jednu trgovačku i jednu obrtničku školu u Trstu). 

Imali smo u Istri 343 hrvatska i 77 slovenskih učitelja sve pra¬ 
vih narodnih kmetskih sinova, odanih i požrtvovnih narodnih pro¬ 
svjetara. (U Trstu i Goričkoj bilo je daljnjih 930 slovenskih uči¬ 
telja, u svemu dakle u Istri, Trstu i Goričkoj 1350 učitelja). 

Imali smo tri hrvatske i četiri slovenske tiskare. 

Imali smo tri hrvatska dnevnika i jedan slovenski dnevnik 
(»Hrvatski list« Pula — »Riječki novi list« Rijeka — »Riječke no¬ 
vine« Rijeka — »Edinost« Trst), dva hrvatska tjednika i 24 što 
hrvatskih, što slovenskih zbornika, revija i drugih povremenih pu¬ 
blikacija. 

Imali smo 414 što hrvatskih što slovenskih gospodarskih zadruga 
s preko 100.000 članova, koje su bile stup gospodarske snage našega 
tamošnjega naroda. 

Imali smo istarski zemaljski sabor i u njemu 19 narodnih za¬ 
stupnika te 3 zastupnika u bečkom parlamentu . 

Imali smo oko 500 prosvjetnih, športskih i omladinskih društava , 
koja su bila učlanjena u Savezu prosvjetnih društava i Prosvjet¬ 
nom savezu u Gorici, Prosvjeti i Savezu omladinskih društava u 
Trstu, te Sportskom udruženju i Tjelovježbenom savezu. 

Imali smo divna narodna imena i još ljepša hrvatska prezimena, 
koja su oci naši i djedovi nosili s ponosom duga i duga stoljeća. 

Imali smo izvorne hrvatske narodne nazive za svaku njivu, 
svaki put, svaku stazu, svaku livadu i oranicu, svaku planinu, rijeku 
i rječicu, svako mjesto, selo i zaselak. 

Imali smo drevne glagolske spomenike, knjige i povelje, ponos 
naše slavne prošlosti. 

Imali smo bogatu književnost s lijepim brojem kulturnih rad¬ 
nika , novinara, književnika, pisaca i pjesnika, koji su narod vodili, 
upućivali, prosvjećivali. 

Imali smo cijeli niz krasnih narodnih domova, sve plod naših 
žuljeva i otkidanja od ustiju. 

Imali smo čitav niz općina u svojim rukama, u kojima smo, u 
okviru općinskih autonomija, sami upravljali svojim protocima. 

Imali smo .... imali smo sve što jedan narod samoniklo kultu¬ 
ran, ponosan, svjestan svoje narodnosti i narodne časti može imati ... 

A što imamo danas? 

Sto nam je velika Italija, koja nam je u proglasima Petiti di 
Roreta, Luzzati-a, Tittoni-a, Giolitti-a, Bonomi-a, Sforze, Conte 
Colonne i Viktora Emanuela, obećavala? 

Sve su nam odnijeli, sve uništili i mi danas nemamo dolje 
ništa! Ni jedne škole, ni jedne crkve, vrlo, vrlo malo narodnih sve¬ 
ćenika, niti jednoga učitelja, ni jedne novine, ni jedne knjige, ni 
jednog društva, ni jednog Narodnog doma, ni jedne tiskare, ni jedne 
knjižare, ni jednog narodnog zastupnika, ni jednog svog intelek¬ 
tualca — sve su nam otjerali, sve pozatvarali, sve uništili i spalili, 
sve povelje, sve kulturne spomenike, čak i hrvatske natpise na nad¬ 
grobnim pločama, sve, sve, sve, pa i časna imena otaca i djedova 
naših, sve su nam odnarodili, zatrli, iskrivili, upropastili. 

Naći će se državnika, stratega, političara i ekonomista, koji će 
pokušavati dokazivati, kako je iz »državničkih«, »političkih«, »stra¬ 
teških« ili »gospodarskih« razloga, potrebno da Italija ili zadrži ili 
ponovno dobije pod svoju vlast ili nadzor Istru i njeno goričko 
zaleđe. 

Krik, kojim i na samu pomisao na to odgovara svaki Hrvat, 
svaki Slovenac, koji je upoznao sve strahote nekadašnje mletačke 
i danas moderne talijanske vladavine, bez obzira kakvim se ime¬ 
nom taj način talijanske vladavine nazivao, samo je jedan! Očaj¬ 
nički, krvavi krik: 

Ne! Nikada!! 

Nikada i ni pod koju cijenu više pod talijansku vlast! 

ZAPISI »EMIGRANTA« 


Sama riječ emigranti za Istrane u Jugoslaviji, pogotovo za 
istarske Hrvate u Hrvatskoj, bila mi je oduvijek tuđa, a pomalo 
i mrska, te ju nisam nikada volio upotrebljavati, kao što mi je 
bila neprobavljiva i riječ Julijska Krajina i Julijska Venecija 
(Regione Giulia, Venezia Giulia), riječi što su ih i službeni pred¬ 
stavnici naših izbjeglica iz Istre i Slovenskog Primorja upotreb¬ 
ljavali. 

Od prvoga dana, kad sam kod Škrljeva u siječnju 1920. prešao 
tadašnju liniju i našao se u Hrvatskoj, ja sam smatrao da sam 
došao u svoju Domovinu i krenuo prema Zagrebu svome glavnom 
gradu, gdje moram imati puna prava, ne samo kao svaki drugi član 
iz bilo koje hrvatske pokrajine, nego možda čak i posebnu pažnju 
baš zato što sam iz Istre, koja je sad zaista postala prava »sirotica«. 
I zato je, smatrao sam, upravo sada došlo vrijeme kada je cijeli 
hrvatski narod trebao dati punu podršku i razumijevanje ne samo 
njenoj cjelokupnosti, nego i svakom njezinom čovjeku, pa i meni. 

Tu sam se, uostalom, i razišao sa svom ostalom službenom 
»emigracijom«. Po prirodi sam možda i osobenjak, koji sve pokre¬ 
ćem i radim sam, po svojoj prirodnoj intuiciji i najjednostavnijoj 
seljačkoj logici. Sam krećem, sam se borim, sam se dižem i sam 
padam! 

Rođen u seljačkoj sredini s patrijarhalnim nazorima poštivanja 
narodnih običaja i tradicije, gdje se je vrlo točno razlikovalo dobro 
od zla i gdje se je, bez pedagoških mudrovanja, znalo što se smije, 
a što se ne smije i što je — po sasvim prirodnom nagonu — etika, 
a što estetika, odgojen u hrvatskom narodnom duhu Dobrile, Spin- 
čića i Laginje, ja sam na tom nepokolebivo ustrajao u svim prili¬ 
kama i neprilikama. 

Moram priznati da sam za takav svoj stav našao uvijek razu¬ 
mijevanja u svojoj okolini, pa i kod onih koji se za to možda i nisu 
mogli zagrijati. 

Dugo je to, šezdeset godina izbivati iz svoga rodnoga kraja, a 
od toga punih dvadeset i pet godina ne smjeti, pod cijenu života, 
prekoračiti onu kobnu crtu, koju neki strani i daleki ljudi prozvaše 
državnom granicom. 

Rekao je jednom zgodom veliki Ilirac Janko Drašković, da 
čovjek tek kada je u tuđini, daleko od rodnoga kraja, pravo zavoli 
i uzljubi domovinu. Ja evo već šezdeset godina živim daleko od 
moje Bademe, moje Istre, mojih puta i putića, staza i stazica, lokva 
i lokvica, rodnih vinograda i kvrgavih klenova, »liskovaca« s krup¬ 
nim lješnjacima, mendulama, smokvama i murvama, špiljama i 
»pećinama« i divnom hladovinom u njima. 

Ipak ni jednoga časa u životu nisam bio daleko od njih. U 
duhu sam bio uvijek tamo, s ljudima i među ljudima, a tamo sam 
još i danas uvijek prisutan. Jednu sam misao vodilju imao u sva¬ 
kom času: ne ogriješiti se nikada i ni pod koju cijenu o probitke 
toga moga naroda i te moje zemlje, ni kad se radi o pojedincu ni 
kad se radi o cjelini. 

Mlad, dvadeset mi je bilo godina, vratio sam se nakon dvogo¬ 
dišnjeg »ratovanja« na Soči, na Tagliamentu, na Piavi, zaroblje¬ 
ništva u Bolonji, Veroni, Pinerolu, Alessandrii i Svetom Justu u 
Trstu, natrag u Bademu. 

»Commando di presidio« u Bademi, »sbarramento« pred samom 
kućom, vojnici u kući, stanuju u podrumu i čuvaju stražu, svaki 
tjedan prijavljivanje komandi da si tu i da još nisi pobjegao. A 
kuda? Seljak nisi, a kad bi i htio biti nemaš više ni zemlje, jer ti 
je za vrijeme rata još i prije dolaska Talijana sva pošla »na inka- 
nat«, zanata nemaš, nesvršeni »študente« kuda ćeš? 

Gledam more na zapadu, bez kraja i konca s nebom se spaja 
u jedno, zalazi sunce, sve pozlaćuje, ali tone i tone i uskoro pada 
mrak, crn i gust. Što imam tražiti preko mora? Tuđe ljude, tuđi 
svijet? 

Na istoku Učka, plava, iza koje se svakog jutra rađa sunce. 
Gledam, gledam, gdje »od drage domovine — svako jutro sunce 
sine«, vidim Zagreb, bio sam tamo, učio u njem. Zrinjevac, Tuška- 
nac, Maksimir. 

Jednoga se dana obreh na Rijeci. Dobri me prijatelji povezaše 
s »mlekaricama« iz Drage. Komesar Ujčić u Sušaku napisa mi na 
poleđini školske svjedodžbe pazinske gimnazije, jedine isprave koju 
sam imao, dvije riječi: Izdaj pasoš! 

Bez nekih dramatskih pustolovina kojima se mnogi »bjegunci« 
običavaju hvaliti, uđoh jednog jutra pred zoru u kuću jedne »mle- 
karice«, koja me preko dvorišta i vrta isprati na drugu stranu i — 
ja bijah u Kraljevini SHS. Na željezničkoj postaji u Škrljevu uzeh 
kartu do Zagreba i prebrojih ostatak novca: ostalo mi 40 tadašnjih 
austrijskih kruna. 

U Zagrebu mi rekoše da ne vrijede, budući da su bile žigosane 
na Rijeci, i tako se nađoh u velikom gradu sam, samcat, bez pre¬ 
bijene pare u džepu. Oprostite, ispričavam se, ne bijah sam! Na 
stotine Istrana nađoh, i to dobar dio znanaca pazinskih đaka. Kod 
Zemaljske Vlade povjerenik za prosvjetu Fran Novljan, pa Ante 
Marčac, pa Maurović, pa na policiji Debeljuh, negdje bijahu i Mat 0 
Laginja i Vjekoslav Spinčić i mnogo, mnogo drugih. I kao sto 
ispravno vjerovah: dođoh među svoje, a svoji me i primiše. 

Kult Istre bijaše u Zagrebu još uvijek živ, još od Cirilo-metod- 
skih dana i mi, uz vrlo rijetke iznimke, bijasmo u to doba lijepo 
primani, premda je sve vrvjelo od raznih izbjeglica iz Dalmacije, 
iz Rijeke, iz Trsta, iz Međumurja... 

Trebalo se okrenuti, naći makar najskromnije namjestenje, ra¬ 
diti barem za stan i hranu i uključiti se u život grada do skorih 
boljih dana, u koje još uvijek vjerovasmo. 

Hodajući besciljno gradom, ugledam krasnu zgradu poste ^u 
Jurišićevoj ulici. Uđem i uputim se ravno u prvi kat, gdje mi rekoše 
da je ravnateljstvo. Uvijek s pazinskom svjedodžbom u ruci obra¬ 
tili se tajniku u ravnateljevu predsoblju. Iziđe sam ravnatelj »Kra¬ 
ljevskog pbt ravnateljstva Hrvatske, Slavonije i Dalmacije«. Rastu- 
mačih što želim: trebam rada i zarade! 

— Istranin? Da! Za Istranina se mora naći! 

Dozva ravnatelja Pomoćnih ureda. Slobodnih mjesta ne bijaše. 

_ Da li je netko od službenika bolestan? Ili na dopustu? 

— Jest, ovoga časa taj i taj! 

— Dok taj ozdravi zamjenjivat će ga ovaj mladi gospodin, a 
dotle će valjda još netko oboljeti ili na dopust, pa će onda i njega 
zamjenjivati. Sve u svemu, jer sam bio Istranin Hrvat, ostadoh i 
već sutradan nastupih u arhivi — »pismari«, kako ju onda službeno 
zvahu. 

Bio sam vrlo ugodno iznenađen. Kasnije saznah, da je sve do 
nedavna postojao među poštanskim namještenicima u Zagrebu klub 
»Istra« kojeg su članovi obavezno davali mjesečni doprinos za Istru 
i za hrvatske škole u Istri. (Vidi na strani 203 bilješku o gospodinu 
Loidlu). 

Malo zatim primljen sam i u šestmjesečni tečaj za pbt. činov- 
nike u kom sam Istri osvjetlao lice istakavši se kao najbolji đak, 
pa su se predstojnici otimali u čiji ću ured po svršetku tečaja biti 
raspoređen. Dotle sam bio u Ravnateljstvu, koje mi je omogućilo 
pohađanje tečaja za vrijeme uredovnih sati, uz istovremeno prima¬ 
nje redovite plaće. Iza tečaja s dekretom pbt. asistenta odabrao sam 
pbt ured Zagreb I i tamo ostao tri godine kao personalni referent. 

Zamijetiše da sam vješt peru (surađivao sam u Basaričekovoj 
»Narodnoj zaštiti«, gdje sam dobio i prvi autorski honorar u svom 
životu) te me već slijedeće godine izabraše glavnim i odgovornim 

urednikom staleškog lista »Pošta«, glasila pbt namještenika, koji se 
tiskao u dvije tisuće primjeraka, i tu sam dao oduška svojim spi¬ 
sateljskim ambicijama, sentimentalnim prikazivanjem mukotrpnoga 
života seoskih poštarica tzv. »otpremnica«, borbenim polemičkim 
napisima, pa i sukobima, koji me po zakonu o štampi dovedoše i 
pred blagopokojnoga vijećnika sudbenoga stola, pjesnika Dragutina 
pl. Domjanića. Ubrzo se upoznasmo i razumjesmo. Zlatna pjesnička 
duša ne bijaše mi sudac, nego savjetnik i zaštitnik, zagovaratelj 
i branitelj i ja ne bijah osuđen. Kasnije mu se kao predsjedniku 
Matice hrvatske odužih toplom pjesmicom u »Hrvatskoj reviji«, 
koju nije dospio pročitati, jer je izašla iza njegove smrti. 


Političke se prilike zaoštravale. Biti državni službenik značilo 
je biti slijepo glasačko oruđe vladajuće stranke ili si dati slomiti 
kičmu. 

Imao sam živi primjer u obitelji. Postao sam naime zetom onog 
istog direktora poštanske direkcije, koji me je nekad s onoliko razu¬ 
mijevanja primio. 

On je bio otpušten, pa umirovljen, pa ponovno reaktiviran, pa 
promaknut na najviši položaj, pa konačno i definitivno umirovljen, 
već prema tome kako je koja vlada dolazila i padala. Njegov je 
pak brat, kotarski predstojnik, zbog svog nepovitljivog stava doži¬ 
vio za nekoliko godina dvadesetak premještaja, od Varaždina, Lud- 
brega, Erduta, Pisarovine, Perušića, Ogulina i ne znam više kolikih 
li kotara, da završi i umre u Nišu. (Kasnije je i njegov sin, parti¬ 
zanski liječnik, prošao sve te kotare, pa i mnogo dalje od Moskve 
i Lenjingrada do Visa i Splita). 

Želeći biti slobodan čovjek, zahvalio sam se na pošti i otišao 
u privatnu službu, usput studirajući isprva pravo, a zatim filozo¬ 
fiju, narodnu književnost i narodnu povijest, koje sam kod Barca 
i Bar ade i završio (s vrlo dobrim, odnosno s odličnim uspjehom). 

Kao Istranin bio sam i u privatnoj službi lijepo primljen. 

Prigodom nastupa, direktor, stari Židov Ljudevit Kohn, koji 
je i sam nekada živio i radio u Rijeci, držeći u ruci moju ponudu 
i promatrajući me reče: 

— Istrani s kojima sam do sada dolazio u doticaj bili su uvijek 
vrijedni i radini ljudi. Uvjeren sam da ćete takav biti i Vi. 

Pitao me je, koji su moji zahtjevi. 

Na pošti sam imao četiri tisuće kruna mjesečno, ali sam kao 
državni službenik imao i pravo na mirovinu, čega u privatnoj službi 
tada nije bilo. To sam mu otvoreno rekao i zatražio pet tisuća 
kruna. On je neko vrijeme razmišljao, nato je pozvao strojopisa- 
čicu i odmah joj preda mnom izdiktirao tako zvano akceptaciono 
pismo s doslovce ovim sadržajem: »Primamo Vas u službu našega 
poduzeća uz početnu mjesečnu plaću od 6 tisuća kruna. Nakon šest 

tjedana sporazumjet ćemo se o daljnjoj povišici Vaših beriva.« Bu¬ 
dući da sam u državnoj službi dobivao plaću unaprijed, da ne bih 
jedan mjesec dana ostao bez plaće, odredio je da mi se i u njihovu 
poduzeću plaća isplaćuje unaprijed. Osim toga mi je svakog prvog 
kolovoza odobravao punih mjesec dana godišnjeg odmora i posebno 
još jednu mjesečnu plaću za dopust, a 15. prosinca još jednu cijelu 
plaću kao »trinaestu« plaću ili »božićnicu«. 

Kad se je kasnije, za Drugog svjetskog rata, razmahala hajka 
protiv Židova, ja sam, kadgod ih je netko napadao, s poštovanjem 
skinuo šešir da počastim uspomenu Ljudevita Kohna, koji se je, 
siromah, sam objesio, dok su njegova bratića i kompanjona Armina 
Freya, Nijemci odveli u logor iz kojega se nije nikada više vratio. 
(Ne tvrdim da nije bilo i izrabljivača, koji su radnika znali do krvi 
iscijediti. I takve sam poznavao. Takvih je bilo, poznavao sam i 
njih, i u redovima onih, koji su na Ti jelovo u svečanoj procesiji 
hodali s krunicom u ruci. I jedne sam i druge obradio kasnije u 
nagrađenoj drami »U pomoć!«) 


Bijeg Hrvata i Slovenaca iz Istre 

Već prvih dana zaposjednuća Istre čim su počela hapšenja i 
odvođenja u zatočen je naših najistaknutijih ljudi, počeo je bijeg 
preko granice u Hrvatsku. 

U prvom su redu bježali školovani ljudi, jer su oni, kako smo 
već čuli, bili prvi na udaru, budući da se talijanska sila najjače na 
njih oborila. Državni i općinski činovnici hrvatske narodnosti mo¬ 
rali su, sve bez nekih naročitih progona, napustiti zemlju iz jedno¬ 
stavnog razloga, što im je oduzeta mogućnost rada. Svi su javni 
i privatni uredi potalijančeni, hrvatski je jezik izbačen iz svih usta¬ 
nova, u kotare, općine i sudove, dovedeno je talijansko činovništvo 
tako da se je hrvatska inteligencija jednostavno našla na ulici. Tko 
nije imao svoje zemlje i svoga posjeda od starine, morao je, htio 
ne htio, poći u svijet trbuhom za kruhom u borbi za opstanak svoj 
i svojih porodica. 

Isti je slučaj bio i s hrvatskim radnicima, osobito onima iz Pule, 
Rijeke i Trsta. Kako je ratni arsenal u Puli već prvih dana obu¬ 
stavio svaki rad, našlo se na tisuće radnika sa svojim porodicama 
odjednom bez kruha. Neki koji su si u prijašnjim vremenima bili 
uspjeli po raznim predgrađima Pule posazidati kućice i imali bilo 
kakvu uštednju neko su vrijeme još čekali, vjerujući da će se pri¬ 
like promijeniti i granice urediti. Drugi koji nisu imali ništa do 
golih ruku, krenuli su prvi. Za sve njih bila je Hrvatska, odnosno 
tada novo stvorena država Srba, Hrvata i Slovenaca, kao neka 
zemlja obećana i svi su oni prvih dana bježali, tko tajno tko javno 
preko granice u Hrvatsku. 


296 


Teška gospodarska kriza nastala uslijed već spomenutog teškog 
poreznog sustava koji je išao za tim da seljaka uništi i prisili na 
iseljenje, bacila je na prosjački štap i brojno hrvatsko seljaštvo, 
koje je natjerano krvavom nuždom, počelo također bježati preko 
granice u Hrvatsku, iako ga je talijanska vlast smišljeno usmjera¬ 
vala u Južnu Ameriku, a ne u Jugoslaviju, gdje su oni postajali 
opasan politički problem. Samo u Zagreb nagrnulo je prvih dana 
više tisuća bjegunaca, za koje se moralo naći krov nad glavom i 
pružiti im najpotrebniju pomoć u hrani i odjeći, jer ih je većina 
dolazila samo s onim što su imali na sebi. U krilu Hrvatske Zemalj¬ 
ske Vlade u Zagrebu osnovan je poseban odsjek za istarske bje¬ 
gunce. Đaštvo i inteligenciju smjestilo se u prvi mah u zgradu 
Sirotišta na Josipovcu i po sobama pojedinih svratišta, a hranu su 
dobivali u društvu »Prehrana« tako dugo, dok ih se ne bi nekamo 
smjestilo ili namjestilo. Radničke su obitelji smještene u nekadaš¬ 
nje vojničke barake u Klaićevoj ulici, tzv. Ciglani, gdje su još dugo 
godina živjele u dosta nepovoljnim prilikama. 

Mlađe đake gimnazijalce smjestilo se u đačke domove u Krk, 
pa u Karlovac, i konačno u istarski konvikt u Zagrebu. 

Val bjegunaca nije prestajao, jer nasilja talijanskih vlasti, i 
službenih i neslužbenih, ne samo da nisu prestajala, nego su se što 
dalje to više povećavala. U Zagrebu nije bilo ni dosta stanova, kuda 
da se sve to mnoštvo smjesti, pa su se stoga pojedine skupine upu¬ 
ćivale u druga mjesta. Mnogi su ostajali uz samu granicu u Sušaku, 
Bakru, Crikvenici, Kraljevici, vjerujući još uvijek da taj pakao 
neće dugo potrajati, pa da će se konačno ipak sređenjem prilika 
moći vratiti svojim domovima. Događaji koji su slijedili razbili su 
i zadnje iluzije naroda, koji je još vjerovao u neku pobjedu nad 
zlom, u neku pravdu. Međutim došao je Rapallo, pa Santa Mar- 
gherita, pa Nettunske, Rimske i razne druge konvencije i mi smo 
prepušteni na milost i nemilost fašističkom divljanju do istreb- 
ljenja. 

Pothvat D’Annunzia (12. rujna 1919) kad je taj pjesnik-pusto- 
lov, za koga je kasnije dokazano, da je svojedobno za svoju agita¬ 
ciju za ulazak Italije u rat, primio od francuske tajne službe tri 
milijuna lira (vidi: Uspomene Ivana Meštrovića!) na čelu brojnih 
tisuća vojnika i uz tihi pristanak i podstrek talijanskih »demokrat¬ 
skih« vlasti provalio u Rijeku, prouzročio je novi val bjegunaca, 
ovaj put iz Rijeke i okolice. Nedugo zatim morao je iz Rijeke iseliti 
i autonomaš Riccardo Zannella, zajedno sa čitavom svojom »vla¬ 
dom« i općinskim redarstvom i sklonuti se najprije u Kraljevicu, 
a na kraju i on sa svima svojima i opet u — Zagreb. 

Svi prosvjedi hrvatske javnosti, političkih stranaka i društava 
nisu pomogli. Vlade, i talijanska i jugoslavenska, išle su svojim 
putem, pogađale se i pregovarale, davale preko naših leđa ustupke, 

cjenkale se, mi lutali od nemila do nedraga, »od Triglava do Var¬ 
dara«, kako se znalo tada frazirati, a naš je seljak dolje u Istri 
prepušten sam sebi pogibao ... 

Svaka je emigracija u svojoj biti »bijeda i nevolja«, ovisna o 
hirovima vladajućih režima. Bili smo svjedoci ruske emigra¬ 
cije, koja je također bila preplavila Jugoslaviju, uživala i neke 
povlastice, imala čak svoju gimnaziju, a znam kad sam ih kao per¬ 
sonalni referent na pošti morao i u službu primati. 

Zato sam ja upornije inzistirao da mi nismo »emigranti«, nego 
svoji na svome, u svojoj zemlji, u svojoj domovini, u svome glavnom 
gradu ... 


Okupljanje 

Već 30. studenoga 1922. osniva skupina bjegunaca u Zagrebu 
Prosvjetno i potporno društva »Istra«. Prvim je predsjednikom bio 
dr Matko Laginja, nekadašnji narodni vođa Istre, koga je tadašnja 
Protićeva vlada postavila za hrvatskog bana. Iza njega postade 
predsjednikom »Istre« dr Ivan Zuccon također nekadašnji zastupnik 
u Istarskom saboru, a sada veliki župan Zagrebačke oblasti, koga 
je bila postavila Pašić-Pribićevićeva vlada. Iza toga bio je pred¬ 
sjednikom društva dr Ivan Ražem, pa radnik Ivan Stari, pa Dinko 
Brumnić i potkraj Ante Frlić. 

Jednako kao u Zagrebu okupljali su se Istrani i u drugim mje¬ 
stima, gdje ih se god kakva malo veća skupina našla, pa su tako 
nastala društva »Istra« u Slavonskom Brodu, »Istra« u Osijeku, 
»Istra« u Splitu, »Istra« u Banja Luci, »Istra« u Sušaku, »Istra« u 
Dubrovniku, »Istra« u Novom Sadu, »Istra« u Tivtu, »Istra-Trst- 
-Gorica« u Karlovcu, »Istra-Trst-Gorica« u Subotid, »Istra-Trst-Go- 
rica« u Beogradu, »Istra-Trst-Gorica« u Nišu, »Istra-Trst-Gorica- 
-Rijeka« u Zemunu, »Trst-Gorica-Rijeka« u Skoplju, »Gortan-Bazo- 
vica« u Zenici, »Gortan-Bazovica« u Sarajevu, »Istarski akademski 
klub« u Zagrebu, »Istarska obitelj« u Ljubljani i tako redom. Pri¬ 
morski Slovenci imali su svoja društva »Soča«, »Nanos«, »Jadran«, 
»Orjem« itd. Sve u svemu koncem 1935. istarski su bjegunci imali 
19 hrvatskih i 20 slovenskih »emigrantskih« društava. 

Prema jednoj statistici, koju je sastavio posljednji predsjednik 
društva »Istra« u Zagrebu dr Ante Frlić, nalazilo se na području 
čitave Jugoslavije 75 tisuća bjegunaca iz Istre i Slovenskog Pri¬ 
morja. Od toga u Hrvatskoj 18 tisuća Hrvata, a u drugim banovi¬ 
nama: Srbiji, Sloveniji i Bosni oko 10 tisuća. Oko 25 tisuća iselilo 
ih je preko mora u Ameriku a oko 5 tisuća u Belgiju i Francusku. 
I tamo su se okupljali u svojim društvima. Tako je u New Yorku 
postojalo društvo »Franina i Jurina«, pa »Istra« i »Sloboda« u Sao 
Paolu u Braziliji, »Primorje« u Argentini, u kojoj nas je bilo oko 

20 tisuća. Slovenci su tamo imali »Slovensko prosvetno društvo« te 
su izdavali i svoj list »Slovenski tednik«. Mi smo pak u New Yoirku 
u Union City-u izdavali svoj list na engleskom jeziku »Istrian 
World« (Istarska Riječ)... 


ISTRA — glasilo Istrana u Jugoslaviji 

Na temelju iskustva stečenog još 1921, kad sam još mlad i po¬ 
letan uređivao staleški list »Pošta«, bio sam duboko uvjeren, da će, 
bez jednog gromkog glasila, zanimanje hrvatske javnosti za Istru, 
što dalje to više jenjavati, jer će ga istisnuti svakodnevne političke 
i stranačke raspre koje su u novoj mladoj državi bile što dalje to 
življe i ogorčenije. 

Briga za otrgnutu Istru i za patnje njezinoga naroda, koja je 
još do prije deset-dvadeset godina bila općehrvatski narodni pro¬ 
blem broj jedan, postajala je sada sporedna i drugorazredna stvar. 
Starije je pokoljenje polako odlazilo ili se, u mnogočemu razoča¬ 
rano, uvlačilo u sebe, a mlađe, buntovno, zanosilo se sada više soci¬ 
jalnim, nego nacionalnim pitanjima. 

Ja sam, iako tek dvadesetogodišnjak, po svojoj seljačkoj tra¬ 
diciji i nacionalnom odgoju spadao po svom mentalitetu ipak u 
konzervativnu stariju generaciju Laginje, Spinčića i Dobrile, ali se, 
po svojoj dinamičnoj prirodi željan stvaranja, nisam mogao pre¬ 
pustiti učmalom činovničkom kruhoboračkom životarenju i ostati 
sasvim po strani. 

Godine 1928. nakon ostavke dra Zuccona, izabran je predsjed¬ 
nikom društva »Istra« dr Ivo Ražem, a mene predložiše za tajnika. 
Vijest me baš nije obradovala, jer su prilike u društvu zbog trvenja 
pojedinih političkih skupina, bile pomalo i zatrovane. Nije bilo 
onog jedinstva, kompaktnosti i zanosa, kojim se odlikovasmo u na¬ 
šoj narodnoj borbi u Istri. 

Kako je koncem te godine fašizam u Italiji zabranio i obustavio 
svu hrvatsku štampu, pa smo tako i mi u Jugoslaviji ostali bez 
ikakvih vijesti o zbivanjima u rodnom kraju, naumio sam da ostva¬ 
rim svoju, intimno dugo skrivanu, želju, da pokrenem jedan istarski 
list, koji bi informirao u prvom redu sve Istrane, koji su morali 
napustiti zemlju djedova i otaca i raspršiti se po svim kontinetima, 
te stvoriti jednu jedinstvenu duhovnu vezu prvo među nama sami¬ 
ma, a zatim sve nas povezati s onima, koji su ostali na domaćim 
ognjištima da ih čuvaju do zadnjega daha. 

Na jednoj sam od prvih sjednica novog odbora iznesao svoju 
zamisao i predložio da pokretač i izdavač takvog lista bude društvo 
»Istra«. 

Društvo je, međutim, financijski stajalo tako loše, da nije bilo 
u stanju skupiti niti toliko članarine, da plati stanarinu za one 

svoje skromne dvije sobe u kojima je djelovalo i gdje su se okup¬ 
ljali uglavnom nezaposleni radnici, navraćajući po koju prepo¬ 
ruku, potvrdu siromaštva ili ako ništa drugo, da čuju po koju lijepu 
riječ. A tu je neumorni Barba Mezulić, divna duša čistog i nepa¬ 
tvorenog starog istarskog »narodnjaka«, za svakoga našao, isto kao 
i drugi neobično plemeniti stari školski nadzornik, Pićanac Frane 
Baf, tajnik »Jugoslavenske matice«. 

Prijedlog je propao zbog neimaštine. 

Nato sam predložio, da nas nekolicina, koji imamo kakve-takve 
prihode, ili barem donekle sigurno namješten je, osnujemo konzorcij 
od pet članova, koji bi se primili toga patriotskog posla i uložili 
svaki po 2500 dinara, što bi bilo dovoljno, da se izda u prvoj godini 
12 brojeva, uz uvjet naravno da svi i pišemo i radimo besplatno. 
Predložio sam odmah i članove za koje sam vjerovao da bi bili 
voljni upustiti se u taj pothvat: dra Frana Brnčića, imućnog advo¬ 
kata, dra Ivu Ražema, bankovnog prokuristu Eskomptne banke, 
prof. Frana Marčelju, arhitekta i građevnog poduzetnika, društvo 
»Istru« koje bi zastupao činovnik »Putnika« Božo Semelić i kona¬ 
čno sebe kao petog člana, koji se obvezujem da ću list bez ikakve 
nagrade uređivati i otpremati. 

Priznajem da se je jedino dr Ražem odmah složio s prijedlo¬ 
gom i bio bez daljnjega pripravan odmah uplatiti udjel. Ostali su 
kolebali i bili bi možda pristali da uđu u konzorcij, ali volje za 
polaganje novca u fond lista i snašanje moralnog i materijalnog 
rizika, nije ni u koga bilo. 

Ja sam zato korjenito presjekao čvor, pogotovo kad sam osje¬ 
tio rovarenje nekih sitnih dušica: razišao sam se s društvom, kojeg 
je djelovanje i inače bilo prilično jalovo, odvojio od svoje skromne 
uštede pet tisuća dinara, pisao Laginji, Spinčiću, Trinajstiću, Kata- 
liniću i Caru što namjeravam, složio pedesetak stranica rukopisa, 
otišao u tiskaru C. Albrechta, na čijeg me vlasnika uputio neka¬ 
dašnji grafički radnik u Laginjinoj tiskari u Puli, Aleksandar 
Perko, položio mu u gotovu tri tisuće dinara i predao rukopis. 

Za nekoliko je dana u mojim rukama bio prvi broj lista, koji 
sam nazvao »ISTRA«, glasilo Istrana u Jugoslaviji s motom: »Kad 
je pala crna tama — njena je duša pošla s nama«, dva stiha iz jedne 
Katalinićeve pjesme. 

Na sam blagdan slavenskih apostola Sv. Ćirila i Metoda 5. srp¬ 
nja 1929. list je trebao izaći. Po zakonu trebalo je istoga dana, kada 
list izađe iz tiskare, predati ga u tri primjerka Državnom odvjet¬ 
niku, odnosno »Javnom tužiocu«. 

Uzeo sam jedan primjerak i odnio ga našem Kaštelircu, jed¬ 
nom od prvih pazinskih đaka, dru Marku Ružiću, koji je bio vršilac 
dužnosti Javnog tužioca. Na okupu su bili javni tužioci dr Maro- 
cchino, dr Maurović, dr Griinwald. Svi su oni voljeli Istru i Istrane, 

ali jednodušan je zaključak bio: ne može! Mora se smjesta izdati 
nalog o zapljeni! Onoga časa kad tiskara dostavi propisana tri pri¬ 
mjerka! Sat zatim policija polazi u tiskaru, razbija slog i odvozi 
cijelu nakladu koju zateče. 

Bio sam pripravan na to. Bio sam napisao tisuću kuverata s 
tisuću naslova svih znanaca i prijatelja, svih nekadašnjih pretplat¬ 
nika »Istarske riječi« u Trstu, u svaku kuvertu metnuo jedan broj 
lista, zatvorio i zapečatio i kao zatvoreno pismo razaslao list. Po¬ 
štanska cenzura službeno nije postojala i pisma se nisu smjela 
otvarati. Ja sam raznio pisma i ubacio ih u sve moguće poštanske 
škrinjice u gradu. 

Sutradan mi je policija dostavila kući rješenje o zapljeni lista, 
dao sam joj par primjeraka, da se stražar baš ne vrati u ured praz¬ 
nih ruku, u tiskari su zaplijenili također desetak komada, razbili 
slog i zapljena je bila izvršena. 

Međutim list je već bio posvuda — od Triglava do Vardara i 
od Buenos Airesa do Johannesburga, jer sam i tamo imao pretplat¬ 
nika. Drugi se listovi, međutim, na pisanje »Istre« nisu mogli 
osvrnuti i tako se o njoj javno nije znalo. 

Što sad? Da bacim koplje u trnje? O ne, ne bih bio Vlah. (Nas 
su u Istri —sve one koji su došli za zadnjih seoba — zvali Vlasima, 
a Baderljanštinu i zapadnu Istru Vlašijom!) 

Počela su stizati pisma, narudžbe — i pretplate! Za nepunih 
mjesec dana meni je došlo osamnaest tisuća dinara na ime pretplate 
na list »Istru« za godinu dana unaprijed. 

Opet sam otišao Javnom tužioštvu, ili bolje Marku Ružiću. Zar 
da ja sada svima vraćam novac, tisuću poštanskih uputnica, i da 
svakom tumačim da je list zaplijenjen? Ne, to ne mogu. A nisam 
nepošten da novac zadržim i list dalje ne izdaj em. 

Za mjesec dana donio sam drugi broj. Blag, dobar, sentimen¬ 
talan, nimalo borben. Čak i neka pjesmica o talijanskim emigran¬ 
tima i njihovoj čežnji za domom, koji napuštaju. 

»Torna via gli emigranti — della Patria sognanti — no, non 
dormono piu — ma si veglia lassu — con uno sguardo lontan ... 
a jedan starac silazi s broda... baccia un pugno di terra — se la 
morte m’afferra — a voi torniam!« 

Čitav sam broj donio na predcenzuru. Poslali smo ga u Beo¬ 
grad šefu Presbiroa, Milanu Marjanoviću. Vratio ga crveno išarana, 
neke jače naslove ublažene, ali — broj odobren! I tako je izašao 
i drugi broj. List je bio tu, s krupnim naslovom »ISTRA glasilo 
Istrana u Jugoslaviji«. Led je bio probijen, list financijski osiguran, 
barem za tiskanje, a poštarinu ću već nekako skucati. Gradiva pak 
neće uzmanjkati. Svi prijatelji oko »Istarske riječi« u Trstu su 
doduše tko u konfinanciji na Ponzi i Liparima, tko u Sulmoni i 

drugim zatvorima, ali još je uvijek naših po istarskim selima, vije¬ 
sti idu od usta do usta, do Trsta, a odanle se već nekako preko 
Ljubljane i Postojne, Kastva, Rijeke i Sušaka, uspostavlja kontakt. 
Pa i dođe uvijek po neko, pa pripovijeda, a i između redaka se u 
talijanskim novinama nešto pročita. Trebalo je samo nešto više 
raditi i sve će krenuti. Nerijetko me je pri radu zatekla i zora, a 
u ured sam morao u osam. Dobri je stari Kohn i to razumio, pa 
sam mogao dolaziti ne u osam, nego u osam i po, ne u dva nego u 
dva i po (radili smo od osam do dvanaest i od dva do šest popodne). 

I treći je broj sretno prošao. Vrijedni ga je Marjanović, iako 
glavni direktor presbiroa u Beogradu, sam cenzurirao, sam ublaža¬ 
vao, nadopunjavao naslove, javni bi tužioci zažmirili, i list je pro¬ 
lazio. Nosio je ime , a to je također u ono vrijeme teške diktature 
mnogo značilo. 

U to je vrijeme pao famozni proces pred ad hoc formiranim 
»specijalnim tribunalom« — pala je Gortanova glava. Čitava se 
Evropa uzbunila. Česi su naročito žestoko reagirali, pa je i naša 
vlast štampi za trenutak popustila uzde. Učitelj Marko Zlatić bio 
je baš tih dana došao iz Berma, dakle sa izvora. Cijelu mi je noć 
pričao detalje procesa, prethistoriju zbivanja, prilike i neprilike, a 
ja sam marljivo bilježio i na brzinu složio poseban dvostruki broj, 
pun žestine i ogorčenja, sa svim potankostima, koje nijedne druge 
novine nisu znale. Upriličismo svečane zadušnice u crkvi Sv. Marka 
u Zagrebu i po svim mjestima u Jugoslaviji, Spinčić je otpjevao 
staroslavensku službu Božju, časovi su bili dirljivi i potresni. Sa¬ 
vjest se naroda probudila, Istra je i opet postala središte pažnje. 

List »Istra«, kao najbolje informiran, štampan je u dvostruko 
većoj nakladi, iz Splita, iz Sušaka, Osijeka, Sarajeva počele su sti¬ 
zati brzojavne narudžbe na 300, 500, 600 komada. List je bio raz¬ 
grabljen ... 

Međutim, sad se počelo pitati i, kako mi rekoše, »na najvišim 
mjestima« čije je to glasilo, tko ga izdaje, koji mu je pravac. Da li 
odgovara duhu »integralnog aleksandrovskog jugoslavenstva«? 

Sve u svemu, malo iza toga list mi je uzet iz ruku te je postao 
»Glasilo Saveza jugoslavenskih emigranata iz Julijske Krajine«, 
kojemu je sjedište bilo u Beogradu, a na čelu mu bio dr Ivan 
Marija Čok kao predsjednik, i dr Mirko Vratović kao potpredsjed¬ 
nik"'', a ja sam mu prestao biti vlasnikom, izdavačem i urednikom. 

Ja sam se tada uz pomoć neobično vrijednog učitelja Josipa 
Kraljića, bacio punim žarom na izdavanje i uređivanje omladinskog 


* (Budući da sam, skoro cijelog svog života, vodio svoj »brodski dnevnik« 
i vjerno sa svim potankostima bilježio sve »bonace« i sve »nevere«, sve kapitane, 
sve noštrome i mornare, ja ću taj »dnevnik« sa svim zapamćenjima ostaviti u 
nasljeđe svojoj unučadi, pa neka ga oni u vrijeme koje budu smatrali pogodnim, 
objave kao »Istarske zapise br. 2«). 

* Dr Cok rodom iz Trsta završio je za Drugog svjetskog rata u emigraciji, 
kao ministar u vladi kralja Petra, formiranoj u Kairu. U Kairu je i umro. 

lista »Mali Istranin«, u koji nisam nikakvim konzorcijima dopustio 
ni da primirišu. List se je mojom neopisivom aktivnošću toliko 
raširio da se je tiskao u 13 tisuća primjeraka, a u pojedinim zgo¬ 
dama, prigodom kojeg svečanijeg ili jubilarnog broja, i u 20 tisuća 
i zašao preko školske djece može se reći u svaku kuću u Hrvatskoj. 

Na traženje učitelja i prosvjetara sokolskih društava, koji su 
željeli da u svečanim zgodama izvedu s djecom po koji igrokaz 
s istarskim motivima, napisao sam igrokaz »Vilinsko kolo« i tiskao 
ga kao knjižicu u dva izdanja, čak u 6 tisuća primjeraka. Škole i 
prosvjetna društva do posljednjeg su ga primjerka otkupili i počeli 
uvježbavati. 

U kazalištu u Splitu izvedena je spektakularna predstava, koju 
su organizirale tamošnje škole, a na pozornici je nastupilo i izmije¬ 
nilo se ništa manje nego tri stotine malih glumaca. 

Interes je za Istru probuđen, kult Istre je ponovno živnuo i 
Nazor je punim pravom mogao uskliknuti: 

»Mi Istru našu nismo još izgubili 
i ja vam velju sad tek kucnu čas 
u koji ćemo potpuno i čitavo 
zavoljeti mi nju i ona nas!« 

Matica hrvatskih kazališnih dobrovoljaca 

Izoliravši se tako, i potpuno i čitavo, od svih trzavica u »emi¬ 
grantskim« redovima, ja sam se uz »Mald Istranin« (pokrenuo sam 
ga i izdao točno na dan rođenja moga sina jedinca) kojemu sam 
dao svu svoju ljubav i svu svoju brigu, posvetio i drugom jednom 
radu, koji me je neobično veselio, a taj je bio: djelovati ne samo 
perom i dječjom pričom, nego i živom s pozornice izgovorenom 
riječju. S pozornice se može, smatrao sam, veličanstveno i potresno 
djelovati i na najdublje osjećaje ljudskoga srca. A Istra je u te 
dane zaista trebala mnogo, veoma mnogo srca. 

Glumačka je umjetnost divna odlika rijetkih posebno nadare¬ 
nih talenata, koja se zbog svoje specifičnosti može još jedino uspo¬ 
rediti s umjetničkom riječju pjesnika, kistom slikara, dlijetom 
bogodana kipara, uzvišenim akordom skladatelja. 

Prvu glumu vidjeh i prvu s pozornice izrečenu riječ čuh kao 
desetgodišnji dječak u Pazinu, od nezaboravne umjetnice Marije 
Ružičke Strozzi. Od onda ju ne zaboravih nikada, a tome je već 
šezdeset godina. 

U Zagrebu je postojalo malo društvo od desetak, dvadesetak 
mladih ljudi, koji su tu lijepu umjetnost voljeli i obožavali ju poput 
mene. Udružili se ne da profesionalno glume i nastupaju, nego da 

priređuju sami sebi i svojim najdražim prijateljima i znancima, 
jedan poseban profinjeni užitak. 

Udruženi isprva kao diletantski ogranak »Hrvatskog sokola«, 
kome je bio starješina naš nekadašnji zaslužni istarski javni radnik 
u Puli, Lacko Križ, ostadoše na okupu i nakon raspusta Hrvatskog 
sokola za vrijeme aleksandrovske diktature 1929. kao »Matica 
hrvatskih kazališnih dobrovoljaca«. 



Zbor Matice hrvatskih kazališnih dobrovoljaca u Zagrebu 

Najgornji red: Ivica Valpotić - Josip Krameršek - Branko Privora - Josip Fretze 
- Đuro Kahn - Franjo Šojat - Mario Fabrio - Fabijan Fabrio. Drugi red odozgo: 
Boris Dujmović - Rudolf Ivančić - Stefica Koretić - Micika Svare - Anita 
Fabrio - Adela Balun - Selimira Markovina - Mito Miloradović - Petar Halapir. 
Treći red odozgo: Mira Valpotić - Tilda Fabrio - Dragica Čeleda - Olga Freuden- 
reich - Ernest Radetić - Julio Albini - Dragica Leventić - Milka Miloradović - 
Ema Ivančić - Zdenka Kahn. Sjede u prvom redu: Marko Leventić - Viktor 
Rudolf - Aleksandar Freudenreich - dr Nikola Andrić - Tito Strozzi - dr Slavko 

Batušić - M. Zubić 


Duša je toga društva bio odvjetak poznate kazališne umjetni¬ 
čke obitelji Freudenreich, građevinski arhitekt Aleksandar Freu¬ 
denreich. 

On je bio pokretač, organizator, pisac, redatelj i glumac, po 
krvi i tradiciji, odnosno po nasljeđu. Neobično vedar, društven i 
prijazan zadobio je sve moje simpatije kao čovjek i kao rodoljub 
i ja sam se bez i truna premišljanja uklopio u tu dragu družinu. 

Po sokolskom smo se običaju, međusobno svi nazivali braćom i 
sestrama, a i bili smo na kraju svi jedinstveni i jedan drugom odani 
kao braća i sestre. Sve nas je vezala i jedinstvena lozinka: 

ljubav bratska 

ljubav k umjetnosti i 

ljubav k domovini. 

U tom sam krugu našao, nakon trzavica i uzbuđivanja s »emi¬ 
grantima« savršeno topli kutić, u kom sam mogao dati oduška 
svojim najplemenitijim osjećajima ljudske dobrote, žarkog rodo¬ 
ljublja i želje za lijepom umjetnošću. 

Starješina čitave organizacije bio je u prvo vrijeme poznati 
kazališni stvaralac i skladatelj Srećko Albini, a odmah po njegovoj 
preranoj smrti, veoma obljubljeni prof. dr Nikola Andrić. Uz ostale 
osnivače tu su još bili: Aleksandar Freudenreich arhitekt i otac mu 
poznati glumac Dragutin Freudenreich, zatim nekadašnji nadre- 
datelj Hrvatskog narodnog kazališta Nikola Milan Simeonović, glu¬ 
mica Ivka Kralj Milarova, ravnatelj kazališta Josip Bach, književ¬ 
nik Milan Begović, tajnik Matice hrvatske prof. dr Franjo Jelačić, 
spisateljica Antonija Kasović-Cvijić, sveuč. prof. dr David Karlo- 
vić, prof. Franjo Novljan, književnik Slavko Batušić, glumac Tito 
Strozzi, učitelj Antun Vraneković, Rudolf Matz, dr Miro Mayer i 
još dvadesetak što muških što ženskih, braće i sestara, s vlastitim 
tamburaškim zborom. 

Na čelu Matice, poznatije pod kraticom MHKD, u kojoj su bila 
učlanjena kulturno-prosvjetna društva iz svih hrvatskih zemalja, 
bio je sve do svoje smrti starješina Nikola Andrić, a glavni je taj¬ 
nik bio Aleksandar Freudenreich. Ja sam bio drugi tajnik i isto¬ 
dobno pročelnik Zbora MHKD u Zagrebu. 

Umjetnički je vođa Zbora bio neumorni i uvijek živi Freu¬ 
denreich. 

Tražili smo izvornu hrvatsku glumu, kopali po arhivima kaza¬ 
lišnih kuća, po knjižnicama, ali smo ih rijetko nalazili. Da tome 
doskočimo raspisivali smo natječaje, isprva samo za glume, a kas¬ 
nije i za radio-aktovke, jer smo sa zagrebačkom Radio-stanicom 
bili dogovorili, da ćemo svaki mjesec izvesti barem jednu izvornu 
domaću radio-aktovku. Hrvatsku smo dramsku književnost oboga¬ 
tili tako sa osamdeset dobrih gluma iz narodnoga života, od kojih 
smo ih dobru polovicu sami i izveli. (Ja sam, prema podacima što 
ih je objavio dr Josip Badalić u knjizi »Hrvatska dramska književ¬ 
nost« u izdanju Jugosl. akademije, sam napisao ništa manje nego 
25 što drama što aktovka a naš ih je Zbor MHKD i izveo). 

MHKD je dakle glume pronalazila, probirala ih, nagrađivala 
i izvodila. Svi su izvođači bili mladi idealiste, koji su se odricali 

svake lažne slave, nagrada i cvijeća. Najveća nam je nagrada bila 
puna kuća i spontani pljesak razdraganog općinstva. 

Samo je po sebi razumljivo da kao pravi rodoljubi nismo Istru 
nikada zaboravili nego smo u svakoj prilici pobuđivali zanimanje 
za nju i širili njezin kult. 



Podporno Društvo 

“ISTRA” 

Na općeniti zahtjev ponovno prikazuje prekrasnu dramu 


ZA GOLI ŽIVOT 


Savremena drama k života Hrvatskoga naroda u Istri, 
ispod Talijanskog fašizma. 

u Dvorani MANHATTAN PLAŽA (Lyceum) 

na 66 East Fourth Street, Nevv York Ciiy 


Nedelju Januara 30, 1938 


Radetićeva drama »Za goli život « nije se smjela izvesti 
u Zagrebu. Praizvedba je bila u Hobokenu u Sjev. Americi. 


Najprije smo osvježili stare uspomene na Čirilo-metodske dane, 
na dane borbe za materinsku riječ u Istri. Nakon skoro dvadeset- 
godišnje pauze obnovili smo i ponovno uvježbali Carevo »Zimsko 
sunce« i izveli ga u zagrebačkom kazalištu s puno duše i zanosa. 

Kazalište je bilo ispunjeno do posljednjeg mjesta, pa smo ga tri¬ 
naest puta redom ponovili. S njime smo krenuli i na put po 
pokrajini, pobuđujući svagdje isti zanos i isto oduševljenje: u 
Varaždinu, Sisku, Osijeku, Virovitici i tako redom. 

Ponesen i sam, s oduševljenjem sam se bacio na pisanje drama, 
pa sam tako u jednom dahu napisao drame iz istarskog narodnog 
života »Za goli život«, »Vihor«, U pomoć!«. S puno smo oduševljenja 
uvježbali dramu »Za goli život«, koje se radnja zbiva na Poreštini, 
zapravo u Bademi, potkraj mjeseca rujna za vrijeme berbe odnosno 
za »trgadbe«, u vrijeme najžešćih fašističkih nasilja. 

Kad je bilo već sve uvježbano i spremno za izvedbu, te prire¬ 
đeni kostimi inscenacija i generalni pokus — izdaje izaslanik poli¬ 
cije, koji je po zakonu morao prisustvovati glavnom pokusu, nalog 
da se drama skine s repertoara i njezino prikazivanje zabrani. 



Istarski narodni ples »Balun« na Olimpijadi u Berlinu 1936. 
u izvedbi članova MHKD 


Premijera je održana daleko izvan domovine u Hobokenu u 
Sjedinjenim državama, a nekoliko repriza u New Yorku u izvedbi 
kazališnih dobrovoljaca tamošnjega društva »Istra«. 

U domovini ju se smjelo izvoditi samo u pokrajini daleko od 
oka talijanskoga konzulata, pa je tako drama izvedena u Sisku, 
Varaždinu i još nekim pokrajinskim gradovima, no ni izdaleka 
s tolikim savršenstvom kako je to bilo priređeno za Zagreb. 

U međuvremenu smo izvodili priredbe i zabave na veselje i ra¬ 
zonodu sebi i prijateljima. A tih smo, u ono mračno doba diktature, 

imali na tisuće. Svaka je naša priredba, oprezno protkana patriot¬ 
skom žicom, morala biti ponovljena po nekoliko puta, a kazališta 
i dvorane bile su ispunjene do posljednjeg mjesta. 

Ja sam marljivo radio, pisao, reklamirao, stvarao. Kad se više 
nije moglo javno nastupati, počeli smo s odgojem mladih glumaca. 
Sedamnaest je mjeseci trajao tečaj, iz koga su izašli mnogi preka¬ 
ljeni mladi glumci zadojeni istim idealizmom koji je prožimao i nas. 



Meixnerova karikatura »Malog Istranina « i njegova urednika 
Ernesta Radetića iz 1938. godine 


Mnogi su od tih naših pitomaca našli i svoj životni put na kaza¬ 
lišnim daskama: Zvonko Strmac u Zagrebu, Antun Kujavec u Puli, 
Željko Frelić u Rijeci, Dragutin Lukež u Trstu itd. 

Došla je bila i godina 1936. i, jedanaesta Olimpijada u Berlinu. 
Fašizam je bio na vrhuncu svoje moći. Mi smo skupili glave i dugo 
se savjetovali, te na koncu zaključili: izabrani predstavnici čitavoga 

svijeta, novinari svih listova, okupit će se tih dana tamo. Mi se ne 
možemo takmičiti ni glumom ni dramom; glumaca i drama, bogato 
opremljenih i majstorski odglumljenih, ima na tisuće i tisuće i bo¬ 
ljih i ljepših od nas. Ali mi imamo nešto čega ni jedan drugi narod 
na svijetu nema. Imamo divne narodne nošnje, izvorne plesove, 
narodni melos. I stvorili smo program: dat ćemo reviju naših na¬ 
rodnih nošnji, narodnih vezova i narodnih plesova iz svih hrvatskih 
krajeva. I rekli smo: 

Istru se ne smije mimoići, nju valja posebno pred cijelim svi¬ 
jetom naglasiti. Skladatelj Slavko Zlatić sastavio je glazbu za istar¬ 
ski narodni ples »Balun«, a 24 plesača odjevenih u izvornu istarsku 
narodnu nošnju: muški u benevrekama, bijelim vezenim košuljama 
s vezovima na »ribu«, krožetima i klobučićima, a žene u »modri- 
nama« s raznobojnim vezenim »pasima«, bijelim rupcima i nizovima 
crvenih koralja — predstavljali su hrvatsku Istru .. . Osim toga su 
umetnute i solo-točke Nevenke Perko pod naslovom» Tužna dje¬ 
vojka iz Istre«. Slike su trebale biti efektne, da ih stotine tisuća 
ljudi zapamte. 

Dane se i dane, noći i noći vježbalo, Matz se kao dirigent zno¬ 
jio i konačno se krenulo na daleki put. 

Uspjeh je u Berlinu bio potpun. Za Istru se čulo, o Istri se 
govorilo i pisalo. Prva nagrada, priznanja, oduševljenje. Izvjesti¬ 
telji svih svjetskih listova zabilježili su da negdje pod Italijom 
stenje jedna mala, ali lijepa hrvatska pokrajina, sa svojom otpor¬ 
nom samoniklom kulturom, koja se bori za opstanak i neće da 
odumre. 

Naša je svrha bila postignuta. Slijedili su pozivi i nastupi, naj¬ 
prije u inozemstvu, u Beču, Bratislavi, Zurichu, Winterthuru, St. 
Gallenu, a zatim posvuda u zemlji od Dubrovnika i Hvara na jugu, 
do Sombora i Subotice na sjeveru. 

Svijet je znao za nas, bio je upućen i pripravljen za velike 
dogođaje. 

A mi smo, kao umjetničko i rodoljubno društvo, svoju dužnost 
prema Istri izvršili časno i pošteno. 


Zapis o Vladimiru Nazoru 

Vladimir Nazor je, doduše, Dalmatinac, Bračanin, ali je dobar 
dio svoga najljepšega vijeka proveo u Istri, među istarskim Hrva¬ 
tima. Istra ga je nadahnula i dala mu poticaj da stvori djela trajne 
vrijednosti, po kojima se tako pročuo, da ga neupućeni smatraju 
istarskim pjesnikom, Istraninom, što u stvari u duši i jest! Njegov 
Veli Jože, Galijotova pjesma, Seh duš dan, Medvjed Brundo, Istar¬ 
ski gradovi, sve je to naše, istarsko, naša borba naše nadahnuće. 

Kao dugogodišnji tajnik Matice hrvatskih kazališnih dobrovo¬ 
ljaca, izrazito kulturnog društva za promicanje i populariziranje 
lijepe kazališne umjetnosti u narodu, bio sam po prirodi posla u 
čestom dodiru sa starješinom Matice, drom Nikolom Andrićem, ne¬ 
kadašnjim intendantom, književnikom i piscem, neobično vrijednim 
i plemenitim gospodinom, ne samo široke kulture i širokih pogle¬ 
da, nego i široke slavonske duše. On je, pak, bio u prijateljskim 
odnosima s Vladimirom Nazorom, koji mu je bio i susjed jer im 
bijaše kuća do kuće. Andrić i Nazor običavali su, tako, polaziti na 
duge šetnje Medvešćakom i raspredati o svim mogućim pitanjima. 



Vladimir Nazor 


Ja sam, opet, podveče, u očekivanju sjednice ili sastanka, ili poslije 
toga, znao često prošetati s Andrićem oko kazališta, pa bih u raz¬ 
govoru mnogošto saznao od onoga o čemu su njih dvojica rasprav¬ 
ljali, te bi se tako njihove rasprave, sasvim nesvjesno, odvijale za¬ 
pravo u troje. Redovito smo se, dakle, i obavezno s Nazorom, koji 
je, uostalom, bio i suradnik moga »Malog Istranina« preko Andrića 
međusobno pozdravljali. 

Ja sam smatrao, a to mi nije nikad nitko ni osporio, da je moj 
»Mali Istranin«, nastavak onog »Mladog Istrana«, što ga je još 1906. 
pokrenuo u Lošinju Josip Kraljić, a nastavio 1908. u Opatiji uz 
suradnju Katalinića Jeretova i Nazora, neobično vrijedni i marljivi 
Viktor Car Emin pod imenom »Mladi Istranin«, pa »Mladi Hrvat«, 
pa opet »Mladi Istranin« i održao ga sve do 1929. kad mu je, kao 


310 


uostalom i svoj ostaloj hrvatskoj i slovenskoj štampi, fašizam 
zakrenuo vratom. 

Slaveći, dakle, 1936. tridesetgodišnjicu lista, obratio sam se 
istaknutim prijateljima, da mi o toj za našu pravednu stvar zna¬ 
čajnoj obljetnici, nešto napisu. Svi su se rado odazvali, pa su tako, 
svaki na svoj način, kako je tko znao i umio spustiti se na razinu 
dječjeg lista, dali svoje priloge: sveučilišni profesor dr Srećko 
Zuglia, odvjetnik dr Šime Žužić, arhitekt Aleksandar Freudenreich, 
pjesnik Jeronim Korner, Rikard Katalinić Jeretov, Viktor Car Emin 
i mnogi drugi stari i stariji, noviji i najnoviji simpatizeri i prijatelji 
Istre i Istrana. 

Preko dra Andrića zamolio sam tako Nazora, da mi nešto za tu 
priliku napiše: priču kakvu, pjesmicu, uspomenu ili zapamćenje iz 
minulih dana. Rado se odazvao i ja sam već za nekoliko dana od 
Andrića dobio Nazorovo pismo, bolje: koncept pisma, u kojem mi 
opisuje kako je on zapravo postao omladinski pisac. Kao, uostalom, 
i sve drugo dopisivanje, ja sam sačuvao i to pismo, koje je osim 
toga i vrlo poučno za svakoga tko hoće da se približi dječjoj duši, 
da govori dječjim jezikom, i da, drugim riječima, piše za mladež. 

Evo pisma u cjelini: 

Velepoštovani gospodine uredniče! 

Želite da Vam rečem što me je u Kastvu potaklo pisati naje¬ 
danput toliko stihova i priča za djecu, pa ih slati »Mladom Istra¬ 
ninu« i »Mladom Hrvatu« što ih je ne samo valjano i marljivo no 
također i uz veliki uspjeh uređivao i izdavao Viktor Car Emin u 
Opatiji. 

Desilo se iz dvaju razloga. 

Otvorenjem učiteljske škole u Kastvu i sve naglijim cvatom 
hrvatskih osnovnih škola u Istri osjetila se potreba sastaviti prve 
hrvatske čitanke za Istru. Počeh se odmah spremati za taj rad, da 
ga, uz pomoć profesora Kastavske učiteljske škole, što prije zavr¬ 
šim. Pri tome sam često imao u rukama i gradivo prikladno za 
hrvatski istarski dječji časopis, pa koješta poslah Caru Eminu, pot¬ 
pisujući i ne potpisujući različite člančiće u prozi i u stihu. 

Onih godina boravila su kod mene u Kastvu djeca moje sestre 
Olge: Marija, Nada, Ivo pa i još manji Vlado. Prvo troje već učenici 
kastavskih osnovnih škola, svi pak skupa malen narod ne samo 
s izvrsnim zdravljem i apetitom, no i neprestano gladni priča i 
pjesmica. Nestrpljenjem očekivao se svaki novi broj Careva »Mla¬ 
dog Hrvata«; ilustrirane zgode i nezgode majmuna Floka budile su 
salve smijeha. Počeh onda i ja pisati baš za tu djecu u mojoj kući. 
Nastadoše tako »Bijeli jelen«, mali (reducirani) »Veli Jože« i napo¬ 
kon »Minji«, taj okretni patuljčić s gvozdenim zubima i sa zlatnom 
dušom, koji osvoji potpuno srce ne samo kneginjice Plavokose no 

i mojih malih nećakinja Marije i Nadice. Pisao sam ponajviše od 
broja do broja opažajući kako pričanje djeluje na djecu, i upušta¬ 
jući se s njome u nagađanje o toku idućih zgoda, govoreći im — 
ali bez pravog uspjeha — da mi nije znan onaj gospodin Mirvlad 
Zorna koji te priče piše u »Mladom Hrvatu«. Sastavih i nekoliko 
dijaloga u stihovima (»Prve hlače«; »Braća« ili »Učka i Velebit«, 
prva verzija »Žigica«, »Kradljivac Gajo«, »Priča o malom Isusu i 
o lavu«, »Mrtva baka«, »Cica Maca« i t. d.), da ih ta djeca nauče 
na pamet i da ih onda kazivaju. I po dojmu što su te stvarce pra¬ 
vile na djecu, sudio sam da li su one, bar donekle, uspjele. A s dje¬ 
com veselio sam se i ja. 

Odlaskom mojih malih nećaka i nećakinja iz Kastva i dovr¬ 
šenjem čitanaka prekinula se nesuđena mi karijera »dječjeg pjes¬ 
nika«. Interesa za to nisam više imao, i ako je zatim (1920) g. Mirko 
Brayer štampao moje »Tri priče za djecu« (»Bijeli jelen«, »Minji« i 
»Lubin«), a Narodna knjižnica »Genovefinu košutu« i malog »Velog 
Jožu«. Nastanak moga marijonetskog komada »Crvenkapica« nije 
u vezi s Carevim »Mladim Hrvatom«. 

Imam Vam još kazati, gosp. uredniče, da sam kod toga moga 
prolaznog rada imao i ja ne samo lijepu razonodu i veselje u prvom 
općenju djecom svoje i tuđe krvi, no i neke koristi: 

1) Uvidjeh da je jedno pisati o djeci (kako se to i kod nas po¬ 
najviše radi), a drugo pak pisati za djecu (a to je što našim najmla¬ 
đima treba i za čime zapravo čeznu); 

2) Naučih se biti — i u takvu pisanju — što kraći, što jedno¬ 
stavniji i što jasniji. I ne zazirati od humora. I što manje docirati. 

Mnogo Vas pozdravlja. 

Vlad. Nazor 

Zagreb, 2. I 1936. 




* Dr Nikola Andrić, književnik i jezikoslovac, rođen u Vukovaru 5. 11. 1867, 
umro u Zagrebu 6. 4. 1942, bio je profesor gimnazije i glumačke škole, dramaturg 
i intendant Hrvatskog narodnog kazališta u Zagrebu, a za vrijeme kada je Stje¬ 
pan Radić bio ministar prosvjete, bio je pomoćnik ministra. Pokrenuo je i ure- 
đivao Zabavnu biblioteku, bio predsjednik Društa hrvatskih književnika i uteme¬ 
ljitelj kazališta u Osijeku. Napisao je nekoliko knjiga feljtona i putopisa, uređivao 

* ^.9F* * en ^ ra .° izdanja narodnih pjesama Matice hrvatske i klasičnih djela hrvatske 
književnosti. Kao filolog izdao je knjigu »Branič jezika hrvatskoga«. Bio je vrstan 
prevodilac s raznih jezika, najviše s francuskoga i ruskoga, te je preveo preko 
100 književnih djela. 

Zadnjih je godina sve do svoje smrti bio starješina Matice hrvatskih kaza¬ 
lišnih dobrovoljaca. Najveću mu je radost kao predsjedniku pričinjalo otvaranje 
omotnica s naslovima pisaca kazališnih djela, jer je MHKD svake godine raspisi¬ 
vala natječaje za najbolju hrvatsku pučku glumu, a on je bio predsjednik porote. 
Bio je u punom smislu čovjek ne samo široke kulture nego i široke duše, fin, 
plemenit i dobar. Čovjek na kakva se u životu nikad više ne namjerih. 

OPĆI NARODNI USTANAK U ISTRI PROTIV ITALIJE 


Politički, kulturni i gospodarski pritisak ne samo talijanskih faši¬ 
stičkih vlasti, nego i svih ostalih demokratskih stranaka prije 
fašizma, dakle čitavoga jednog pedesetmilijunskog naroda*, nanio 
je hrvatskom narodnom organizmu u Istri mnogo štete i mnogo 
rana, koje još ni do dana današnjega nisu zacijelile. 

Unatoč nadčovječanskim naporima njegovoga najboljega i naj- 
svjesnijega dijela, koji se je, tako reći, do zadnjega daha borio za 
održanje i opstanak na rodnoj grudi, naši su gubici ipak golemi i, 
moglo bi se reći, katastrofalni. 


* Netko će nam prigovoriti, da ne smijemo poistovjećivati talijanski narod 
i talijanske demokratske stranke, koje su se isto tako kao i naš nesretni hrvatski 
narod Istre, borile protiv fašizma kao ugnjetača svake ljudske slobode. 

I ovom prilikom naglasujemo, kako smo to naglasili i u nekoliko prijašnjih 
poglavlja, da prema talijanskom narodu gajimo najiskrenije simpatije, poštujemo 
i visoko cijenimo njegovu bogatu i neobično vrijednu kulturnu baštinu, na kojoj 
su se napajali i još se uvijek mogu napajati, svi ostali narodi svijeta, a pogotovo 
mi Hrvati, njihovi najbliži susjedi. 

Međutim, ako i pretpostavimo da fašizam nije nikako predstavljao mišljenje 
cijelog talijanskog naroda, to ne smijemo reći za sve ostale demokratske stranke. 
U času talijanskog zaposjedanja Istre na vlasti su bili liberali i. recimo, talijan¬ 
ska vojska, koja nije bila nimalo fašistički raspoložena. 

Ćuli smo velika obećanja, toliko toplih i laskavih riječi, da bi im svaki iole 
razborit čovjek, morao povjerovati. A ipak su prve konfinacije, u Evropi dotad 
nepoznate, odvođenje tisuća i tisuća naših najboljih ljudi, provedene baš za vri¬ 
jeme toga liberalnog režima. Te se je postupke opravdavalo vojničkim razlozima, 
iako nitko od nas umornih i bolesnih, izgladnjelih četirigodišnjim ratnim strada¬ 
njima, nije nigdje pušku digao. Prva naša sela zapaljena su pod tim režimom. 

Pod tim su se režimom pojavile, od te iste vlade favorizirane, i prve faši¬ 
stičke skvadre. Plod našeg mukotrpnog rada i odricanja, naši Narodni domovi 
u Trstu, Puli, Pazinu i ostalim manjim središtima uništeni su i spaljeni za vri¬ 
jeme toga legalnog »režima slobode«. % . 

U zaštitu nas nisu uzele ni crkvene vlasti, iako smo bili iste vjere kao i sav 
talijanski narod i bili odaniji visokim crkvenim poglavarima, nego i sami libe¬ 
ralni Talijani. . . 

Ako se može i opravdati neopravdiva nemoć demoliberalnog režima kako 
da se opravda infamnost sudova, koji su kažnjavali naše ljude, kad su od pali¬ 
kuća i ubojica branili svoje porodice i svoju imovinu, dok su u isto vrijeme 
oslobađali te iste palikuće i ubojice, ukoliko nisu i sami suci — kako je to bio 
slučaj suca u Motovunu, koji je isprebijao do krvi župnika Cervara — sudjelovali 
u tim nasiljima. 

Razočarali smo se i u strankama ljevice, koje baš u kritičnim pr^im godi¬ 
nama, kada su to još mogle, nisu nikada uzele u obranu hrvatskoga radnika. 

Naša narodna svijest i narodhi ponos nalagali su nam, da se dignemo na 
oružje, jer je naša borba bila zakonita, a tu nam zakonitost i pravo da o svojoj 
sudbini i o utvrđivanju svojih granica sami odlučujemo, nije nikada nijedna pa 
ni najdemokratskija talijanska stranka priznala. (Kada je godine 1930. na sastanku 
s predstavnicima Talijanske antifašističke koncentracije — Concentrazione anti- 
fascista u Parizu — bila pružena ruka za mirno rješenje talijansko-jugoslavenskog 
spora, nijedna se, pa ni najdemokratskija, talijanska stranka nije htjela odreći 
Istre, ni pod uvjetom plebiscitarnog opredjeljenja, a ne odriču se je ni danas). 

Mnogo je toga izgubljeno za sve vijeke vjekova. Deseci i deseci 
tisuća emigranata, koji su morali od 1915. pa sve do danas ostaviti 
zemlju otaca i svojim kostima zasijati i Štajersku i Moravsku, i 
Sjevernu i Južnu Ameriku, i Južnu Afriku i Australiju, pa čak 
i sve krajeve Italije, za hrvatski su narod potpuno izgubljeni i nji¬ 
hovo će potomstvo, kolikogod ono bude u tuđini i bistro i okretno 
i snalažljivo, to biti uvijek na korist druge zemlje i drugoga naroda. 

Ogroman su nacionalni i moralni gubitak i sve one tisuće 
hrvatskih koljenovića, koji još i danas nose silom im nametnuta 
talijanizirana prezimena, što znači i gubitak narodnoga ponosa. 
Neopisivi su narodni gubitak i one tisuće i tisuće nesretnih hrvat¬ 
skih seljaka, koji su smalaksavši nakon dvadesetipetgodišnjeg hrva- 
nja, sukobljeni s prvim poteškoćama i razočaranjima, otišli u tuđinu 
i napustili onu dragu istarsku grudu, koja još i danas vapi za 
čvrstom i žuljavom hrvatskom seljačkom rukom, kako je to vapila 
i prije tisuću, petsto, trista godina, nakon svakih ratnih pustoše¬ 
nja i kuge. 

Sve su to teške rane, koje su začete još 1915, ulaskom Italije 
u Prvi rat, a koje treba još dugo liječiti ne paragrafima, nego 
srcem i osjećajem za svakoga pojedinca, za svaku dušu u njemu, 
jer je to Istra kao nijedna druga hrvatska pokrajina u punoj mjeri 
zaslužila. 


Ćuli smo o prvim našim seljačkim »karbonarima« i o njihovoj 
zavjeri 1921. u Vidorni kraj Bademe. Takvih je karbonara — »na¬ 
rodnjaka« bila puna Istra, i oni su bili onaj kvasac, ona klijališta, 
na kojima se i razvio veliki narodno-oslobodilački pokret u Istri. 

Njihovi tajni sastanci, njihova povezivanja, podržavanje »ku- 
raja« ne potječu tek od 1943. od dana talijanske kapitulacije. Mno¬ 
go su starijega nadnevka. Živa narodna svijest Hrvata-narodnjaka 
bila je ona neuništiva snaga, koja je poput »iskre pod pepelom«, 
godinama zapretana, tinjala čekajući da dune svježi vjetar sa istoka 
i da raspali vatru koja će u sudbonosnim danima planuti neugasi¬ 
vim žarom kao općenarodni ustanak. 

Spomenut ćemo neke od njih, koji su djelovali na području od 
Lima do Mirne, u tako zvanoj Benečiji, koja broji nekako oko 22 
tisuće ljudi. Svaki je od njih roman za sebe: dvadeset i dvije tisuće 
romana, jer je ustanak u tom kraju (a tako isto i u svoj ostaloj 
Istri) ustanak svakog, baš svakog čovjeka. Starac od devedeset go¬ 
dina, jednako kao i dijete od šest godina s istim su žarom u njemu 
sudjelovali. 

Sastanci su, što dalje bili to tajniji, jer su tako zahtijevale pri¬ 
like. Javnih manifestacija ili skupova nije više bilo. Postupak vlasti 

bio je takav da je čitava pokrajina živjela kao pokrivena nekim 
tajanstvenim velom prijeteće šutnje. Talijanske su vlasti to osje¬ 
ćale, ali su bile bespomoćne. Znale su da postoji zavjera, da je ona 
i opasna, ali da joj je zbog jedinstvenosti naroda nemoguće stati 
na kraj. To bi bilo izvedivo jedino kad bi se bilo do posljednjega 
čovjeka preselilo, svih onih četvrt milijuna istarskih Hrvata i pol 
milijuna primorskih Slovenaca, a te snage Italija nije imala, iako 
su se neki njihovi političari i tom mišlju najozbiljnije bavili. 

Mi smo bili kompaktni i disciplinirani, kako su to i oni sami 
u svojim povjerljivim izjavama priznavali. (»Si mantengono com- 
patti e disciplinati, astenendosi da qualunque manifestazione appa- 
riscente, servendosi invece della propaganda individuale e minuta, 
assiduamente svolta .. . «) 

Danas ne postoje nikakvi pismeni zapisnici ni utvrđeni pro¬ 
grami. Sastanaka je bilo nebrojeno, ali je sve išlo »na viru i na 
besidu«, a tu naš istarski čovjek, već po tradiciji nije nikada pre¬ 
kršio ni iznevjerio. 

Rekonstruirati sve te sastanke i dogovore nemoguće je. Oni se 
mogu samo naslutiti iz izjava i razgovora s preživjelim pojedin¬ 
cima, ili iz rezultata pojedinih akcija za koje znamo da su izvedene, 
iako se nikad nije saznalo za njihove počinitelje. 

(Znamo tako za akciju, kad su se porečki fašisti u proljeće 
1921. vraćali s jednog svog pohoda u Herake gdje su na Pa jaru 
zapalili kuće naših rodoljuba. Na putu između Mališa i Bankovih 
dvora, dočekani su u zasjedi salvama iz pušaka i natjerani u bijeg 
od nepoznatih »šćava«. Danas znamo da su ti tajanstveni »šćavi« 
bili seljaci iz sela Jurcani, Rahovci i Heraki, pa čak i iz dalekoga 
Katuna. — Zvane Rahovac-Palijaga, Ive Rahovac-Caratan, Martin 
Rahovac-Matelić, Martin Sergo, neki Radovan iz Katuna, Tone 
Mrak iz Heraki i još neki). 

Jedna je takva oružana akcija bila i ona Vladimira Gortana 
i drugova kod Berma, koja je na žalost završila pogibijom Vladi¬ 
mira Gortana, a tridesetgodišnjom tamnicom Viktora Baćaca, Vje- 
koslava i Dušana Ladavca, te sedamnaestgodišnjeg Živka Gor¬ 
tana). 

Međutim »sanguis martyrum...« prolivena krv bila je samo 
sjeme novih mučenika i junaka. 

Kad je Italija godine 1941. ušla u Drugi svjetski rat nije ni 
sama slutila, da je to u Istri zapravo početak njezinog svršetka. 

Hrvatski je narod Istre bio duhovno potpuno spreman za usta¬ 
nak. Trebalo je samo da se nađe netko tko će mu dati znak za 
pokret i povesti ga u borbu, a taj je znak mogao doći samo iz 
Hrvatske. I došao je. 

Talijanska komunistička partija nije u Istri među ogromnom 
hrvatskom većinom niti mogla imati niti imala sljedbenika, pa sve 

da je i htjela ne bi bila u stanju da se stavi na čelo narodno-oslo- 
bodilačkog pokreta. 

»Tadašnja talijanska Komunistička partija odmah je na po¬ 
četku 1941. a i kasnije zauzela oportunistički stav i kočila svaki 
pokušaj organiziranja NOB-e u Istri«, kaže u svojim zapisima je¬ 
dan od organizatora narodnog ustanka u Poreštini Božo Kalčić.* 

U Karojbi su prvih dana rata živjeli kao povratnici iz Jugo¬ 
slavije braća Ante i Ljubo Drndić. S njima se je, upućen po zadatku 
KPH na rad u Istru, povezao Božo Kalčić. 

Uspostaviti vezu sa starim »narodnjacima« nije bilo teško, jer 
su se oni unatoč strogoj tajnosti svi međusobno poznavali ili barem 
po čuvenju jedan za drugoga znali. 

Prvi s kojim se trebalo povezati bio je istaknuti narodni borac 
i stari narodnjak Mate Vlašić iz Nove Vaši kod Poreča, a odmah 
zatim i sa Markom Ambrožićem (zvanim Nikola) također iz Nove 
Vaši. 

Tajna se organizacija povjerljivim putem širila. Odmah je oba¬ 
viješten Jože Šuran seljak iz sela Smolici kod Svetoga Ivana od 
Šterne. Tu se je saznalo da Šuran već ima čvrstu organizaciju od 
7, 8 dobrih i pouzdanih suradnika, sve tvrdih narodnjaka, pa da 
su oni sa »Stipom« (to je bilo konspirativno ime Ante Drndića) 
već imali jedan tajni sastanak, kojemu je prisustvovao i Joakim 
Rahovac sa šest drugova iz Bademe. 

Zanimljivo je na koji je način došao na sastanak Joakim Ra¬ 
hovac sa svojim drugovima. Oprezan kako je bio, bojeći se pre¬ 
vare, on i njegovi drugovi dođoše naoružani pištoljima. Saznavši 
o čemu se radi i tko su ljudi, koji se okupiše, te koji im je cilj i 
svrha, Rahovac na kraju sastanka izvadi prvi iz džepa pištolj i pre- 


4*5« K S Č1 ^ 3 v e veoma zanimljiva ličnost. Skroman i povučen, nigdje se 
nije isticao, niti je želio igrati bilo kakvu vodeću ulogu. A ipak je to čovjek 
S® 3 * J e U ST 031 ? * 1 ™ kama sve niti narodno-oslobođilačke borbe na Poreštini. 

U 1 Sl ™ n l aku * tri kilometra sjeverno od Bademe, otišao je kao 

l 4 mladić u Tinjan da izuči stolarski zanat. U svibnju 1931. prebjegao 

i0QA k °2-i5 l;, ® ke granlC€ r 1 zaposlio se u Zagrebu kao parketarski radnik. Od 

1934 djeluje u URS-ovim sindikatima i 1938. postaje član KPJ. U travnju 1941 
S a - u . pucu J e na rad u Istru. U isto vrijeme partija upućuje u Istru đake 
Istarskog internata u Zagrebu, koji su još od 1933. bili najvećim dijelom članovi 
organizacije SKOJ. (Ti su omladinci radi zajedničkog povezivanja i zajedničkih 
akcija, trebali da svoje naslove dostavljaju Davoru Trinajstiću. Nešto kasnije su 
stigli i Ljubo Mrakovcic, Branko Laginja, Miro Grakalić i Dušan Mavar' sve 
mladi istarski »emigranti«). 

Kalčić je već na prijelazu preko mosta na Sušaku, od Talijana uhapšen 
odveden u zatvor i osuđen na 6 mjeseci. Otpremljen je zatim u »battaglione spe- 
ciale«, bataljon nepouzdanih, u koji su uvrštavali sve istarske Hrvate Teže se 
razbolivši bje pušten na oporavak, ali pobježe među talijanske partizane, gdje 
pod kraj 1942. već djeluje u Oblasnom komitetu. Talijanske mu vlasti hapse i 
odvode u zatvor majku i brata, a za njim raspisuju tjeralicu od sto tisuća lira, 
za živa ili mrtva, koju Nijemci 1943. povisuju na 150 tisuća lira. On međutim radi 
među narodom u Istri na području od Buja do Rovinja i do Pazina. Svi ga 
znaju, svi ga poznaju, krstari Istrom, dolazi u Trst, dogovara, pregovara, vodi 
opći narodni ustanak, a ni Talijani ni Nijemci, ne mogu nikako da mu dođu 
do glave. 

Glavni dio ovih zapisa zahvaljujemo upravo njemu kao najupućenijemu. 

da ga Šuranu: »Evo pištolj, uzmite ga i predajte onima koji ga više 
trebaju nego li ja danas«. 

Tu se je ispostavilo da taj i takvi sastanci nisu nikakva novost 
za naše tamošnje narodnjake, te da je već 12. svibnja 1942. došao 
na to područje Mario Špiler iz Rijeke, koji je već imao sastanak 
sa poznatim narodnjacima: Stipom Rajkom iz Kirmenjaka, Matom 
Vlašićem iz Nove Vaši, Valentinom Fabrisom iz Kringe, Perom 
Rahovcem-Matelićem iz Rahovci, Ivanom Moferdinom iz Mofer- 
dini i Matom Brnobićem iz Poreča. 

Još je značajnije, da je taj sastanak bio održan u kući fašisti¬ 
čkog sekretara za grad Poreč Bruna Godeasa, zapravo kod sestre 
Stipe Rajka, Fume, koja je kao napoličar živjela i radila na imanju 
Godeasovu. 

Tri tjedna kasnije dogovoren je novi sastanak narodnjaka u 
svrhu proširenja daljnjih veza. Sastanak je trebao biti održan u 
šumici na brežuljku kod sela Kučići nedaleko Kringe. Toga je dana 
kiša padala kao iz kabla. U međuvremenu stigla je vijest da je 
Mario Špiler uhapšen. Sastanak nije uspio. 

S druge strane postojala je veza, koju je bio uspostavio preko 
Rijeke i rodbinskih veza Mario Štifanić sin Marka Parentina iz 
seia Štifanići, koji je dobavljao partizanske letke i izvještavao o 
uspjesima narodno oslobodilačkih snaga u Hrvatskoj i Jugoslaviji. 

(Zanimljivo je, da se je u zapadnoj Istri pojavila i jedna bijela 
vrana: Ljotićevci! Tko je to bio i od koga poslan nije mi nikad 
pošlo za rukom saznati. Ive Štifanić-Došić, moj prijatelj i školski 
drug još iz djetinjstva, pripovijedao mi je u rujnu 1945, kako je 
jednoga dana došao k njemu neki agitator za kralja Petra i novu 
kraljevsku Jugoslaviju i spominjao mu Dražu Mihajlovića, kao 
vođu nove vojske. Otpravio ga je, jer da to nije cvijeće koje bi u 
Istri moglo niknuti!) 

Osnivanje seoskih Narodno-oslobodilačkih odbora 

U Istri su, odmah po talijanskom zaposjedanju 1918. de facto 
postojali narodno-oslobodilački odbori, ili bolje: pojedine nepove¬ 
zane skupine hrvatskih rodoljuba, poznatijih pod imenom »narod¬ 
njaka«, koji su, pogotovo nakon što su pohapšeni i pozatvarani neki 
istaknutiji narodni prvaci, bili potpuno prepušteni sami sebi, bez 
ikakve jedinstvene organizacije. 

Jugoslavenski generalni konzulat u Trstu, kojemu je bila duž¬ 
nost da makar samo moralno pruži kakvu-takvu pomoć svojim 
sunarodnjacima, ne samo što je bio nemoćan, nego je bio i korum¬ 
piran (sam generalni konzul Stepanović izvršio je veliko pronevje- 
renje i kliznuo nekamo u svijet). 

Kad se pak 1941. fašizam proširio i na ostalu Hrvatsku i zapo¬ 
čeo još i s istrebljivanjem hrvatskoga življa u Gorskom kotaru, 

Hrvatskom primorju i na otocima (u logorima po Italiji bilo je, 
prema provjerenim izjavama, blizu 40 tisuća hrvatskih zatočenika, 
od toga samo u Gonarsu 4 tisuće Hrvata, uglavnom staraca, žena 
i djece iz Gorskog kotara, te 2 tisuće Slovenaca) narod je počeo 
padati u očajanje. 

Istom kad su se pojavili prvi izaslanici Komunističke partije 
Hrvatske i počeli pozivati na ustanak, narod se je trgnuo, vjerujući 
u bolje dane. Kad je pak formiran još i Oblasni komitet KPH za 
Istru, koji je počeo provoditi jednu sustavnu smišljenu organiza¬ 
ciju, narod se počeo okupljati. 

Sporadično je pokret počeo uzimati maha već krajem 1941, po¬ 
četkom 1942. pokret se počinje učvršćivati i organizirati, a u sje¬ 
vernom i istočnom dijelu Istre pojavljuju se već prve partizanske 
grupe. U svibnju 1942. postojala je u okolici Pule, Svetoga Vin- 
čenta, Kanfanara i Žminja čitava mreža oslobodilačkih odbora. U 
mjesecu kolovozu već djeluje prva istarska četa partizana, kojoj 
se na čelu nalaze Ante Raspor i August Vivoda. U toj se četi na¬ 
laze: Jardas, Gostović, Vlado Juričić, Benito Plovanić, Miho iz Ma¬ 
loga Zemuna, Ivan Brozina-Slovan i Belkić. 20. listopada 1942. 
poduzeta je i prva diverzantska akcija: u zrak je dignut teretni 
vlak kod Rukavca. 

To je odmah podiglo duh naroda, koji je osjetio, da ipak postoji 
netko tko se i u Istri usuđuje pokazati fašizmu šaku. Malo zatim 
ustanak se širi i na srednju i na zapadnu Istru. Već u veljači 1943. 
dakle mnogo prije rujanske kapitulacije Italije Oblasni je komitet 
KPH za Istru, u potpunoj ilegalnosti, počeo sustavno osnivati na- 
rodno-oslobodilačke odbore i po selima zapadne i južne Istre. 

Ti su NOO-i imali svaki svoga predsjednika i tajnika, te 4 do 
6 članova. Prvi je takav odbor u zapadnoj Istri osnovan u Novoj 
Vaši, a na čelu mu je bio stari narodnjak i hrvatski narodni borac 
Mate Vlašić. U selu Smolici kod Svetoga Ivana od Šterne pred¬ 
sjednik je bio Jože Šuran, u Rapavelu Antun Žiković, u Filipinima 
Ivan Uljančić, u Rahovcima Joakim Rahovac, u Bademi za Bademu 
i Katun Pere Banko, u Kašteliru Kocijančić st., u Mušaležu Ćiril 
Kalac, za Gradinu i okolicu Petar Mikulić, za Sveti Lovreč i okolna 
sela Tome Herak, za sela Kapoviće i Franjoliće Gašpar Jakus, za 
Selinu Antun Petrović stariji, za Dračevac Jakov Lavižatić. 

I u samom gradu Poreču, koji je bio izrazito talijanski, postojao 
je također tajni narodno-oslobodilački odbor, kojega je vodio ta¬ 
mošnji advokat, rodom iz Bademe, dr Petar Burić, uz suradnju 
radnika Mate Brnobića, Mate Mekiša, Tome Pilata iz Lašići, te još 
nekih povjerljivih seljaka iz najbliže okolice grada. Zanimljivo je 
da su se pokretu priključili i neki istaknuti porečki Talijani. Tako: 
intelektualka Marija Coana, kćerka vlasnika stare porečke tiskare 
Gaetana Coana, Ada Guetti, Giovanni Bazara i Bepi Musizza. Vezu 

s Porečom podržavao je već toliko puta spominjani narodnjak Mate 
Vlašić. (Zanimljivo je spomenuti, da je Barba Mate Vlašić imao 
jedinstvenu legitimaciju, koju je morao uvijek sa sobom nositi i na 
zahtjev svakog predstavnika vlasti odmah pokazati, a nosila je 
zabilješku »rilasciato a sensi dell’articolo 3 della Legge sulla 
Pubblica Sicurezza per le persone di sospetto politico«, što znači: 
»ja sam politički sumnjiv!« Možemo zamisliti, kako mu je bilo teško 
i opasno kretati se, jer bi ga »milizia confinaria« iz vlaka ili iz 
autobusa smjesta skidala ili hapsila čim bi pokazao legitimaciju. 
U Puli ili u Trstu, nije se smio u hotelu ni pojaviti, jer čim bi 
pružio iskaznicu redovito bi otišao na spavanje — u zatvor! A ipak 
je sve to izdržao i nije nikada klonuo! Značaj, kakvih je malo!) 

Organizacija narodno-oslobodilačkih odbora razvijala se vrlo 
brzo i može se reći da već potkraj travnja 1943. na Poreštini nije 
bilo ni jednoga sela u kojem nije postojao tajni Narodno-oslobodi- 
lački odbor ili u najmanju ruku povjerenik NOO-a. Povjerenici su 
bili uglavnom u onim mjestima, gdje su postojale karabinijerske 
stanice. 

Na zasjedanju Oblasnog Komiteta KPH za Istru u travnju 1943. 
ustanovljeno je, da na tom području postoji 60 dobro organiziranih 
NOO-a, kojih se rad uglavnom sastojao od provođenja propagand¬ 
nih akcija i prikupljanja pomoći u novcu i živežnim namirnicama 
za narodno-oslobodilačke borce i njihove porodice. 

Na tom je sastanku zaključeno: 

1. da se pređe na ofenzivniji rad, pa je u tu svrhu provedena 
reorganizacija NOO-a tako da se objedinilo 8 do 10 manjih odbora 
u jedan veći i taj je trebao biti buduća općina. 

2. da se odmah započne s borbenim akcijama kao što su: pisa¬ 
nje borbenih parola, piljenje telefonskih stupova, paljenje i uništa¬ 
vanje javnih prvenstveno vojnih objekata. 

3. da se pristupi osnivanju Skojevskih organizacija sastavlje¬ 
nih od najboljih omladinaca, te partijskih organizacija od najboljih 
odbornika. Uporedo s time, ima se forsirati osnivanje AFŽ-a i 
JNOF-a. 

4. da se počne izdavati partizanska štampa za Istru i agitirati 
za odlazak u redove NOV u Gorski kotar. 

5. da se zatraži pojačanje političkog kadra za Poreštinu. 

Svi su ovi zaključci odmah izvršeni. Od političkog kadra od¬ 
mah su upućeni na Poreštinu Vlado Juričić, nekadašnji Skojevac, 
učiteljica Mira Ban iz Sušaka, te učiteljica Silva Kopitar iz Svetoga 
Petra u Šumi. 

Polje rada bilo je zaista široko, a volja i želja naroda za akci¬ 
jom velika. Doduše već je i prije tih zaključaka bila u Kašteliru 
organizirana Skojevska grupa od 4 člana kojoj je bio na čelu Lenjin 

Kocijančić, a u Rahovcima i Smolicima grupa simpatizera KPJ, koje 
su vodili u Rahovcima Joakim Rahovac, a u Smolicima Jože Šuran. 

Odmah nakon toga sastanka počela je stizati u Istru partizan¬ 
ska štampa, zapravo šapirografirane partizanske vijesti, koje su 
dolazile iz Like preko Brguca, gdje je bila točka za podržavanje 
veze između Istre i Hrvatske. 

Posljedice nisu izostale. Početkom svibnja počele su prve akcije. 
Omladinci Skojevske grupe u Kašteliru oblijepili su parolama cijeli 
Kaštelir i Labince. Porušene su sve telefonske veze između Kašte- 



Ive Rahovac-Caratan 


lira i Vižinade, te Kaštelir a i Poreča. Tokom toga mjeseca počeli 
su odlaziti u Gorski kotar i prvi partizanski borci iz Poreštine. Bili 
su to: Mario Smolica iz Smolici, Antun Pribetić iz sela Antonci i 
Radovčić-Ivanićev iz sela Jakići. 

Talijanske su vlasti odmah osjetile širenje partizanskog pokreta 
i poduzele sve mjere sigurnosti. Vojnicima iz Istre i Slovenskog 
Primorja zabranjen je dolazak na dopust u Istru, a svi oni koji su 
bili sposobni za oružje mobilizirani su i poslani u tzv. specijalne 
bataljune u Italiju. 

Nad obiteljima, koje su im bile sumnjive počelo se provoditi 
neviđeni teror i, tako reći, dnevne premetačine. Prigodom jedne 
premetačine u kući obitelji Ivana i Mate Uljančića u Filipinima pro- 

nađena je partizanska štampa. Karabinijeri su smjesta uhapsili i 
odveli u Žbandaje 7 članova obitelji, gdje su ih strahovito istukli 
tražeći da odaju odakle im to. Ne saznavši ništa odveli su ih u Pulu. 
Na to je svu krivnju preuzeo na sebe najmlađi Antun Uljančić, jer 
je kod njega pronađen glavni dio materijala, odnosno štampanih 
letaka. Ostali su nakon nekoliko mjeseci pušteni kućama. (Mislim 
da Antun Uljančić još živi kao lugar, ali s — metkom u glavi). 

Od lipnja dalje počele su nicati sveđ nove i nove grupe skoje¬ 
vaca: u Rapavelu, u Rahovcima, u Seiini, u Filipinima i drugud. 



Joakim Rahovac 
sin Ivin, narodni heroj 


Uz to su se počele formirati i prve partizanske ćelije i simpatizer- 
ske grupe KPH: u Seiini Ivan Babić i Joakim Bratović, u Krunči- 
ćima Antun Matošević, u Raj kima Božo Matošević, u Kapovićima 
Gašpar Jakus, u Brčićima Mato Jelovac, u Žbandajima Ivan Poro- 
pat i još mnogi drugi. 

Dne 27. srpnja 1943. krenula su iz baderljanske općine 63 
borca prema Gorskom kotaru. Organizirao ih je i poveo Joakim 
Rahovac, a zborno im je mjesto bilo u šumici na brežuljku Ruš- 
njaku nedaleko sela Rahovci. Navečer su krenuli prema Smolicima, 
gdje ih je dočekao Jože Šuran sa 12 svojih boraca. Razumljivo je 
da se ovako velika skupina nije mogla tek tako prebaciti. Putovalo 
se uglavnom noću u skupinama, prema Učki. 

Terenskim radnicima iz Baderljanštine i Poreštine stigli su u 
pomoć politički radnici iz Gorinštine: Ivan Jelovac iz sela Jelovci 
kod Kringe, Silvano Golub iz Berma, zatim drugarice Dunja i Fra- 
njica iz Semića na Krasu i još neki. 

Zapis o Joakimu Rahovcu 

Svakog jutra čim bih ustao, prvo je bilo da pogledam kroz pro¬ 
zor koji je bio okrenut prema jugu. S lijeve su se strane u daljini 
bijelile kuće sela Rahovci, a nekako u sredini, nešto bliži, Stifanići. 

Točno sam znao čija je koja kuća i tko u njoj stanuje. Napose 
sam poznavao djecu iz svake kuće i znao tko će doći danas u školu, 
te što će donijeti u platnenoj torbi »za ručenje«. Dok sam djecu 
viđevao svakog dana i s njima nakon škole »gonio prasca« (vrst 
dječje igre): s Rahovcima sve tamo do »Močilja«, a sa Štifanićima 
čak do »Grgljevke« — roditelje sam im viđevao rjeđe: svake nedje¬ 
lje, kad bi u svečanom ruhu, lijepo obrijani i uređeni dolazili u 
crkvu. Žene na »malu mašu« u 8 sati, a mladići, djevojke i starci 
na »veliku mašu« u 11 sati. Međutim su i jedni i drugi imali uvijek 
nešto posla u dućanu ili u trafici, u »Zadrugi« ili »poli Burica«, pa 
bi dolazili i po koji sat ranije. Ranije bi dolazili i onda kad nisu 
trebali ići u trgovinu ili »u palat po tabak«, zato da bi prije mise 
malo posjedili u hladu dviju ogromnih ladonja na trgu pred crk¬ 
vom. 

Bile su zgodne te »sjedaljke«. Pod istočnom su ladonjom sjedili 
i razgovarali uglavnom Gorinjci: Rahovci, Jurići, Jakići, Jurcani i 
Stifanići, a pod zapadnom Dolinci: Bratovići, Katunjani, Bonaci i 
donja sela, sve do Žbandajštine. Zanimljiv je bio i mentalitet jed¬ 
nih i drugih. Gorinjci razboriti, vrlo pobožni i tvrdi narodnjaci; Do¬ 
linci pomalo oholi zbog svoga blagostanja (naročito Katunjani), pod¬ 
rugljivi i objesni. Poneki bi stari Gorinjac dojahao i na skromnom 
»tovaru« (tako je npr. stari »Sudac« iz Rahovci uvijek jahao na ma- 
garetu), a Dolinci ponekad i na »kareti« s konjem. Ne bi Dolinac 
uzjahao tovara ni za živu glavu »radi sramote«. 

Pa i u školi smo se, sve nekako nesvjesno, dijelili na Gorinjce 
i Dolince. Dolinci bi »za ručenje« vadili iz platnenih torbica koba¬ 
sice i bijeli kruh »od šenice«, dok su Gorinjci hrdali uglavnom 
samo sir i kruh od »turkinje« miješane sa »škandelom« ili u naj¬ 
boljem slučaju sa »šegalom«. Ne znam zašto, no ja sam više volio 
Gorinjce, nego Dolinjce. Sjedio sam u prvoj klupi s Perom Carata- 
nom iz Rahovci i vrlo smo se dobro slagali. Moj je pak stariji brat 
bio, izgleda, čovjek kompromisa: sjedio je u klupi s Pavom Cara- 
tanom, starijim bratom Perinim, a drugovao je s Ninom Radošom 
iz Katuna, valjda zato što mu je Blaž Radoš bio krsni kum, a 
možda i iz oportunizma, jer je Radoševa torba bila mnogo mesna¬ 
ti ja i obilati ja nego ona Pave Caratana. 

Kada bismo se nakon škole s Caratanima i ostalim Rahovcima 
rastali, ponekad čak iza Šimičine »boške« i ja se vratio kući, dugo 
bih još, gledajući kroz prozor, nagađao jesu li Rahovci već stigli 
kućama ili se još klate po šumarcima i vinogradima. Gledao bih 
Caratanove »baladure« no bili su ipak predaleko, da bih mogao 
koga na njima prepoznati. A osim toga Caratani su bili i vrlo ra¬ 
dišna i ozbiljna čeljad, koja se bez potrebe nije klatila po bala- 
duru. 

Bili su, uistinu, osebujan svijet ti Rahovci. Koliko se iz dje¬ 
tinjstva prisjećam, mislim da su nosili samo tri prezimena, iako 
je u selu bilo čak dvadeset i šest obitelji: Šergi, Milohanovići i Ra¬ 
hovci. Rahovci su se pak dijelili na tri obtelji: Rahovci-Caratani, 
Rahovci-Palijage, te Rahovci-Matelići. Moj je pokojni otac veoma 
cijenio Matelićeve, jer je stari Rahovac-Matelić bio ne samo imu¬ 
ćan i razuman gospodar, nego i pismen seljak, koji je u crkvenom 
koru među starcima, s molitvenikom u ruci čak i »pištolu« sam 
pretpjevao. (Dobro ih još i sad vidim poredane: Mihu Jurića-Na- 
žuna, Božu i Jivu Caratana i na kraju Matelića u desnoj, a Katu- 
njane: Radoša, Radovana i Čehića u lijevoj klupi). Živo se spomi¬ 
njem i Matelićevih triju sinova: Karla, Cinta i Peru. Karla ozbilj¬ 
noga i već zrela, Cinta izvrsnoga pjevača (»Lipo ti je rano uraniti 
— u prozor je kad slavuji poje ...«) i najmlađega Peru, vesela mla¬ 
dića, koji je drugovao s Zucconovim pisarom Tomašićem. 

Za razliku od drugih Rahovaca, Caratani su, rekoh, bili ose¬ 
bujni i ozbiljni ljudi. 

Glava kuće bio je najstariji brat, koji je jedini bio oženjen, 
Bože, otac Pave, Pere i Blaža. Uz njega su u kući bila još četiri 
brata sva tri neoženjena: Ive, Šime, Tome i Miho. Svi su bili van- 
redno vrijedni i radišni seljaci, pa nije čudo, što im je imanje bilo 
uvijek i na vrijeme obrađeno, a kuća imućna puna svakoga dara 
božjega. 

Smatrali smo ih možda pretjerano pobožnima: u njihovoj se je 
kući svaku večer zajednički molilo: u svibnju svibanjske pobožno- 
sti, a u listopadu krunicu. Svakog prvog petka u mjesecu svi su 
Caratani obavezno išli na pričest, tako da su zlobnici, a zapravo 
zavidnici, znali reći da je kuća Caratanova zapravo mali »kloštar«, 
tim više što se ni jedan od četvero braće dugo nije ženio. 

U narodnom su pak pogledu bili zaista na visini: stopostotno 
svjesni rodoljubi, koji bi za hrvatstvo i život dali. Kad je Laginja 
osnivao u Bademi Gospodarsko društvo, »Zadrugu«, Rahovci su se 
prvi u nju učlanili i bili joj prvi osnivači, podnijevši i prve nepri¬ 
like: prve dugove, koje su morali plaćati. 

Jednoga se dana ljudi iznenadiše: prvi brat, Ive, doveo je u 
kuću snahu. I opet razumno: uzeo je sestru Gašpara Heraka iz Pa- 
jara, Mariju, iz vrlo bogate jednako tako rodoljubne kuće. Disci¬ 
plina u kući nije poremećena, pogotovo jer je ta druga snaha do- 

ni jela u kuću toliko da joj se u tom pogledu nije moglo ništa pred¬ 
baciti. Imanje se samo još više povećalo i proširilo. Na 37 jutara 
dobre i plodne zemlje. Kad se rodilo još troje djece: Joakim i za 
njim još dvije sestre, kruha je još uvijek bilo u obilju za čitavu 
brojnu obitelj-zadrugu, koja je sada obogaćena novim snagama, 
samo još bolje procvala. 

U takvim se eto prilikama i u takvom čestitom, patrijarhal¬ 
nom i rodoljubnom ambijentu rodio Joakim Rahovac godine 1914. 
dakle upravo onih sudbonosnih dana, kada je buknuo prvi veliki 
svjetski rat. Rano je djetinjstvo proživio u doba, kada je nacionalni 
zanos u Istri doživljavao najveća iskušenja: propast i slom Austri¬ 
je, dolazak talijanske vojske, prvi fašistički teror. Nekadašnja je 
hrvatska škola u Bademi prvih nekoliko godina bila zatvorena. 
Prostorije »naše« škole u zgradi »Zadruge« talijanske vlasti nisu 
htjele upotrebljavati. Kad je konačno sagrađena nova moderna 
zgrada za talijansku školu, Rahovci su još uvijek kolebali, vjeru¬ 
jući da će valjda jednom ipak proraditi hrvatska škola, pa su od¬ 
gađali upis djece, a škola se održavala uz kućno ognjište. 

Ne dočekavši hrvatske škole, stari narodnjak Ive Rahovac-Ca- 
ratan upisuje konačno sa zakašnjenjem od dvije godine, svoga pr- 
venca Joakima u talijansku školu. Njegovi mnogo stariji bratići, 
Pave, Pere i Blaž, otac i stričevi, ucjepljuju mu, međutim, u mladu 
dušu prve pojmove o »našem« narodu, koji je nekada, i to baš u 
dane neposredno prije dolaska Talijana, proživljavao epopeju svoga 
nacionalnoga zanosa, vrhunac svojih stvralačkih snaga: prvu hr¬ 
vatsku školu u Istri, prvu gospodarsku zadrugu, prve pobjede i to 
baš u njegovoj Bademi. 

Bistar po prirodi s duboko ucijepljenim moralnim, etičkim i 
estetskim pogledima na život i svijet, mali je Joakim počeo vrlo 
rano gledati realno na prilike oko sebe i na položaj svoga naroda. 
Shvaćao je odlično i za godinu je dana nadoknadio dvije godine 
zakašnjenja i uskoro bio najodličniji đak škole, doduše talijanske, 
ali je pravu školu završavao i uz kućno ognjište, gdje su još posto¬ 
jale i hrvatske knjige, Dobrilini molitvenici, glasnici i još uvijek 
hrvatski tiskane novine »Istarska riječ« i »Pučki prijatelj«, kole¬ 
dari »Franina i Jurina« i »Danica«. 

Nakon škole Joakim se posvećuje gospodarstvu i radi zdušno 
i marljivo, kao pravi Caratan, sve seljačke poslove. Prati gospo¬ 
darsku literaturu i savjesno je primjenjuje. Sve onako mlad po¬ 
staje kao neki gospodarski ekspert. Prigodom seljačkih dioba ljudi 
ne zovu zaprisegnute vještake tzv. »perite giurate«, nego njega, da 
im podijeli imanje; toliko povjerenje uživa među svojim seljacima. 

(Njegova učiteljica Tina Burić, Talijanka iz Cesene, još ga se 
i danas sjeća kao izvrsna i vanredno bistra đaka). 

Vojsku je odslužio u Italiji. Vojnička služba, koja na mnogom 
mladom čovjeku znade ostaviti tragove nekog duhovnog preobra- 

žaja, na Joakima je djelovala sasvim suprotno: učvrstila ga je u 
uvjerenju, da naš narod u Istri nema što tražiti pod savojskom 
»stellom a cinque punte«. 

Vrativši se iz vojske uskoro se, relativno dosta mlad, u dva¬ 
deset i četvrtoj godini života oženi. Uzima šest godina mlađu ženu 
iz susjednog sela Štifanići, kćer Jure Tončića, također uvažene i 
imućne obitelji Dušanku. 

Rađaju mu se redom dva sina. Dok se, na žalost, još i danas 
širom Istre nailazi i u našim obiteljima na razne Brune i Jolande 
rođene u ono doba, Joakim daje svojoj djeci čista i nepatvorena 
hrvatska narodna imena: Milan i Živko. 

Kad je već izgledalo da će narod bez igdje ma i jedne svijetle 
zrake na tamnom nebu klonuti, preko Učke dolaze u Istru prve 
vijesti o oružanom otporu naroda. Pojavljuju se prvi izaslanici, koji 
traže da uspostave vezu s istarskim rodoljubima. Koga će u Ba¬ 
demi ako neće Caratane. 

Joakim je, kao i svi Caratani, bio uvijek razborit. Dok nije 
ušao u srž problema i programa akcije bio je oprezan. Upoznavši 
ciljeve i ljude, postao je jedan od najneumornijih i najborbenijih 
pobornika pokreta otpora. Ne zna se tko je bio uporniji i aktivniji, 
da li njegov otac Jive Rahovac stari narodnjak i uvjereni vjernik 
ili on, napredan gospodar i načitani naprednjak. 

Od časa kada se uključio u pokret za oslobođenje Istre ispod 
talijanske vlasti, on je neumoran: krstari širom Istre, budi, diže na¬ 
rodni i ustanički duh, organizira i prikuplja ljude, oružje i hranu. 
U staji uređuje podzemni bunker za oružje i ranjenike, njegova 
kuća postaje središnja točka za primanje i otpremanje vijesti, ku¬ 
rira, boraca, ranjenika. Poneseni njegovim zanosom svi se Rahovci 
uključuju u pokret, a za njima i sva bližnja i daljnja sela: Jakići, 
Jurići, Heraki, sva Rovinjština i Poreština. Krajem srpnja (27. VII 
1943.) vodi oprezno i mudro veliku skupinu od 75 boraca iz Istre 
preko Učke u Gorski kotar. 20. srpnja odlazi mu u borbu i žena, ali 
njega vraćaju sa posebnim zadacima, jer je potreban u Istri*. Po¬ 
staje članom ZAVNOHA i predsjednikom Oblasnog narodnooslobo- 
dilačkog odbora Istre, osvaja Pazin, donosi historijski akt o pri¬ 
pojenju Istre Hrvatskoj i Jugoslaviji. U siječnju 1944. kad su faši¬ 
zam i nacizam već u zadnjim trzajima, neumorno priprema u Istri 
zadnji udarac. Organizira, sprema borbu, drži sastanke od sela do 
sela. Osamnaestoga siječnja 1945. drži sastanak u Korenićima. Ni¬ 
jemci zaokružuju selo, Joakim se bori i uzmiče iz opkoljene kuće. 
Dum-dum metak pogodio ga u podlakticu i izašao kroz rame na¬ 
pravivši strašnu ranu. Odvukao se u sumu kod sela Cervara, gdje 
je iskrvario čekajući pomoć. Sam u noći pod svojim dragim istar¬ 
skim nebom. Drugovi su ga pokopali tajno u Juralu nad Limskim 
zaljevom. 

Oca su mu (a i strica Mihu) Nijemci već prije odveli u zloglasni 
logor Dachau od kuda se više nije vratio. 

Prolaze godine i ja se po oslobođenju Istre svake Svete Ma¬ 
rije male navraćam u Bademu. Gledam staru crkvu, sagrađenu 
točno godine 1600. i želeći se vratiti u djetinjstvo gledam pobožni 
svijet, kako se krsti, klanja i okreće prema oltaru. Ne, nije to onaj 
moj svijet, koga nosim u srcu. I ne ponaša se više kao nekada, ne 
diže u vis obe ruke za podizanja, ne bije se onako skrušeno u prsa. 
Gdje su moji dragi starci u desnom i u lijevom koru, da zagrme 
kao ono nekada iz pune duše i puna srca onaj naš »Budi hva¬ 
ljeno ...« 

Moji dragi Rahovci, Caratani, Matelići, Jakusi! Radoši, Rado- 
vani, Čehići. 

Đovakine, Đovakine, ma zašto su te odvezli i pokopali na Ci- 
marelu u Poreču. Ne čini li ti se da bi tebi bilo mjesto u Bademi, 
pa da s vrha Bademe gledaš na svoje baladure, na svoje Rahovce, 
na Štifaniće, na svoj Rušnjak s kojega si krenuo u borbu za ideale 
svoje, svojih otaca i djedova? 


* Đovakin Rahovac je bio prirodni, bistri, pučki govornik i agitator bez 
premca, a govorio je tako uvjerljivo i živo o slobodi koja nas čeka, o ljepoti 
i uzvišenosti žrtve, koju prinosimo, da nije bilo čovjeka, koji bi bio mogao 
njegovoj riječi odoljeti, živo vjerujući u svijetlu budućnost, koja će svanuti Istri 
nakon ovog crnog i strašnog fašističkog mraka i terora. 

Narod mu je vjerovao sve, jer je osjetio da to nije neki najmijeni stranac* 
nego njegov sin, iz njegova kraja, ta poznavao je i njega i kuću mu i pleme¬ 
nitu porodicu, koji nisu bili neki golje, zainteresirani da drugom nešto otmu. 

I kad bi Jovo nešto izjavio to je već važilo kao nepisani zakon. 

Za vrijeme Italije mnoge su stvari bile državni monopol. Bože sačuvaj da 
je netko posadio batvo duhana ili ispekao litru rakije za svoje potrebe. Svi su 
kotlovi za pečenje rakije bili ili zapečaćeni ili zaplijenjeni. Ljudi su si pomagali 
na taj način, da bi se tajno povukli u dubinu šume i tamo, daleko od svijeta, 
potpalili vatru i skuhali po koji kotlić »dropa« te si ispekli za najnužnije po¬ 
trebe po koju litru rakije. Ako te je uhvatio karabinijer, financ ili šumska mi¬ 
licija, »milizia forestale« jao tebi. 

U toku borbe, kada su tajni narodni odbori već djelovali u svakom selu* 
došao je jedan seljak Joakimu da ga zamoli za dozvolu da li bi smio ispeći 
nešto rakije za svoje potrebe. 

Joakim mu odgovori: — Pođi, peci, koliko te je god volja, ako hoćeš i na¬ 
sred samoga Cimarela u Poreču. Narodna vlast ne pozna više nikakvih »generi đi 
monopolio«. I ako te tko pita reci mu da sam ti to rekao ja — Đovakin Rahovac! 

I zaista je bilo tako. Njegova je riječ za sav narod Poreštine bila nepisani 
zakon. Zato i nije nikakvo čudo, da je za slobodu koju je on naviještao bio 
spreman na svaku žrtvu. Kad je pala poruka da naši borci u Gorskom kotaru, 
a bilo ih je tamo iz Poreštine već oko šest stotina, nemaju što jesti, za tren 
je oka sakupljeno i tajnim putovima preko Učke otpremljeno oko 460 komada 
krupnih istarskih volova iz Poreštine, te 800 ovaca. 

U Gorskom su kotaru volovi od preko 800 kila težine s ogromnim rogo¬ 
vima bili prava senzacija i možemo zamisliti, koliko je ta akcija digla moral 
izgladnjelih kada im je saopćeno, da im to šalju ustanici iz Istre. 

A sve je to davano na riječ Đovakina Rahovca, u živoj vjeri da se daje 
za bolju budućnost, koja joj evo sa istoka upravo sviće. 

Selo Rahovci (starinom i podrijetlom: Orahovci) Talijani su, ne mogući ni 
pisati ni izgovarati u duhu svoga jezika slovo »h«, promijenili u Villa Racovaz, 
a tako su pisali i prezimena ljudi. Na taj je način i Joakim Rahovac, kao i svi 
ostali Rahovci, postao R a k o v a c. Isti je slučaj i sa susjednim selom Okrna- 
čići, koje narod, ispuštajući slovo O, naziva skraćeno Kmačići, dok su ih tali¬ 
janske vlasti prozvale »Ocmazza« odnosno Okmaca. 

KAPITULACIJA ITALIJE 8. RUJNA 1943. 

Sjećanje Joakima Rahovca na 9. rujna 1943. 


U smislu zaključaka donesenih na sastanku Oblasnog komiteta 
KPH za Istru u travnju 1943, da se mobiliziraju i prikupe borci iz 
zapadne Istre i upute preko Učke u Gorski kotar, taj je zadatak bio 
povjeren izvrsnom organizatoru i na Poreštini već dobro poznatom 
narodnom borcu Joakimu Rahovcu iz sela Rahovci kod Bademe. 

On je zadatak izvršio, okupio 75 boraca i uputio se s njima 
prema Učki postranim putovima, da ih dovede u dogovorenu bazu 
na Planiku odakle su prebačeni u Gorski kotar, gdje je i on trebao 
ostati da nastavi borbu. Međutim kako je, kao izvrstan organizator 
bio u tom času potrebniji Istri, on je vraćen u Bademu na dalj¬ 
nji politički rad. To je bilo zadnjih dana srpnja 1943. Već nakon 
mjesec dana on se ponovno otpućuje prema Planiku na čelu druge 
skupine od 40 novih boraca iz Poreštine. Putem je saznao, da je 
Italija kapitulirala. Znajući da će u tom času borci biti potrebniji 
kod kuće nego u Gorskom kotaru, on se odmah vrati natrag prema 
Pazinu. Na putu je odmah razoružao i zaposjeo garnizon u Cerov- 
lju, a zatim proslijedio prema Pazinu, opkolio ga i počeo ga napa¬ 
dati. Ugroženom Pazinu počela je stizati iz Pule pomoć, što kamio¬ 
nima, što vlakom. 

Evo kako je taj svoj put i taj pothvat opisao Joakim Rahovac 
u svojim sjećanjima: 

U Gologorici naiđem na veću skupinu seljaka. Iz njihovog živog 
i veselog razgovora kao i radoznalih upitnih pogleda, koje su na 
mene upravili, osjetio sam, da se mora raditi o nekom važnom 
dogođaju. 

»Zdravo, drugovi, što ima novoga?« 

»E, druže, vesele su novosti, ti ih sigurno i znaš: Italija je 
propala...« 

U prvi sam mah mislio, da se radi o uobičajenim alarmantnim 
vijestima, ali ljudi oko mene stadoše me uvjeravati: taj i taj je bio 
kod toga, koji ima radio i čuo... Njihovo razlaganje prekine jedan 

veseli mladić, vičući i pjevajući: »Ljudi, pala je Italija!« U ruci je 
imao posljednje vijesti. Čitao sam zapovijed Badoglia: »Sklopili smo 
primirje s Engleskom i Amerikom ...« Malo se zamislim. Oko mene 
sve više ljudi. Djevojke i momci igraju kolo, ori se pjesma. 

Ali, trebalo je ipak odmah nešto poduzeti i okušati sreću. 
»Drugovi, kažem, pokupite lovačke puške, poći ćemo razoružati 
karabinijere u Cerovlju«. U susret nam je dolazio drug Mate »Ka- 
balero« sa četrdeset novomobiliziranih drugova, koji su bili spremni 
za Gorski Kotar. Svi skupa krenemo prema Cerovlju. U međuvre¬ 
menu stiglo je još stošezdeset novomobiliziranih Labinjana. Dobili 
smo još nekoliko pušaka. S drugom kurirom Marakićem, koji je 
najbolje poznavao Cerovlje, stvorili smo plan za tu akciju. Održao 
sam novomobiliziranima kratak govor o novoj situaciji i razjasnio 
našu namjeru. Pozvali smo dobrovoljce, koji žele s nama u akciju 
na Cerovlje. Javili su se mnogi, ali dovoljno je bilo 40 ljudi, jer 
nismo imali više oružja, a i ono koje smo dobili bilo je vrlo starog 
tipa i prilično zarđalo. 

Putem do Cerovlja pozdravljali su nas oduševljeno omladinci, 
koji su također htjeli s nama, a omladinke su nam mahale rukama 
i dovikivale »Srićno«. Noću smo se šuljali tihim partizanskim ko¬ 
rakom prema cilju. Tu smo se raspodijelili prema već stvorenom 
planu. Ali dok smo se mi raspoređivali u grupe, koje će iz zaklona 
pucati na kasarnu, i dok smo kombinirali kako će jedan seljak iz 
Cerovlja na trik iznuditi karabinijere, da otvore vrata kroz koja 
ćemo nas četvorica jurnuti opaziše nas karabinijeri i otvoriše vatru 
na nas. »Pali«, povikasmo, i vatra iz nekoliko karabinki i ostalih 
pušaka i revolvera prospe se po prozorima i vratima kasarne. »Pre¬ 
dajte se!« viče Mrakovčić, ali oni i dalje praše parabelama i mitra¬ 
ljezima preko nas. 

»Juriš!«, zagrmismo i zadnji meci našeg oružja osuli su pro¬ 
zore. »Predajte se, povičem, dajemo vam časnu riječ da ćemo vam 
poštediti život, u protivnom slučaju ćete poginuti!« 

»Predajemo se!« — javi se pokorno brigadier i vrata kasarne 
širom se otvore. Kao bura provalimo unutra. Odbacujemo zarđale 
puške i »rankune« i hvatamo karabinijerske puške, bombe i revol¬ 
vere. Čude se karabinijeri toj našoj vojsci i pitaju nas, gdje su 
nam »regularni« bataljuni... Kasarna je međutim već očišćena. 
Puške, bombe i revolveri u našim su rukama. Pobjedonosno izla¬ 
zimo iz Cerovlja. Svuda se ori pjesma. 

Od Lupoglava dopire također jeka pucnjave. To su naši: Vlad- 
len, Tonić, Rašpor... Oni razoružavaju Roč, Buzet, Lupoglav... »Ži¬ 
vjela sloboda! Živjeli naši!« — kliče se sa svih strana, sa svih pro¬ 
zora kuća, kraj kojih prolazimo. Jedna grupa oružanih ljudi krenula 
je na stanicu da razoruža stražu, a mi ostali uputimo se prema 
Marečićima. Videći nas ljudi oboružane onim istim oružjem koje 

je do jučer na njih pucalo, pomamiše se od veselja. Dolaze nam u 
susret žene i djeca, nose nam hranu, vino, šunke . . . 

Kurir sa punkta 0/1, donosi pismo druga Vladlena (Ljube Drn- 
dića). Otvaram i čitam: »Razoružali smo Lanišće, Tonić (Ante 
Cerovac) juriša na Roč. Učini što možeš, doći ćemo i mi brzo da 
ti pomognemo razoružati Pazin«. 

Sa svih strana pristižu nove mase naroda. Na mnogima se vide 
partizanke sa crvenim zvijezdama. Viju se narodne zastave. Ljudi 
se grle i pjevaju: »Još Hrvatska ni propala, dok mi živimo ...« 
Jedna starica otire suze radosnice. Javljaju se sa svih strana novi 
dobrovoljci da odu na Pazin. Oko nas se okuplja sve više i više 
naroda. 

— Hajdemo, drugovi, razoružat Pazin! 


Stipe Rajko seljak iz sela Kirmenjaka nedaleko Zbandaja, rođen ie 
1984. Vrativši se kući iz Prvog svjetskog rata, kao svjesni narodnjak smjesta se 
uključio u redove narodnih boraca. Već ga 1921. nalazimo na tajnom sastanku u 
Vidorni, na kom su prisustvovali svi narodni prvaci zapadne i srednje Istre, 
kada su doneseni određeni zaključci i utvrđene smjernice za daljnji rad hrvatskih 
rodoljuba pod talijanskom okupacijom. 

Kao aktivni član izabrani delegat narodnjaka iz zapadne Istre prisustvuje 
par godina kasnije sastanku u Kozini, gdje je na čelo hrvatsko-slovenskog po¬ 
kreta otpora došao dr Josip Vilfan. 

U ožujku 1925. prisustvuje tajnom sastanku narodnjaka u selu Pa jari kod 
Sv. Lovreča, kojim je rukovodio stolarski radnik Ivan Stari. Odmah zatim, 19. 
ožujka iste godine, Rajko povezuje sedam susjednih sela: Kirmenjak, Sušnjiće, 
Medvidiće, Muntižanu, Dračevac, Radmane, Zbandaje i Ladroviće. Na sastanku se 
našlo 150 hrvatskih narodnjaka koji osnivaju društvo Seljačku slogu. Broj je pri¬ 
sutnih bio prevelik, a da bi mogao ostati konspirativan. Talijanske vlasti saznaju 
i Rajko je odsjedio 2 mjeseca u zatvoru, u kom se je i inače zbog narodnoga 
rada morao nekoliko puta naći. To ga međutim nije ni najmanje pokolebalo. 
U svibnju 1942. povezuje se s izaslanikom Komunističke partije iz Rijeke Mariom 
Spilarom, te se uključuje u tajnu organizaciju sa Valentinom Fabrisom i Ivanom 
Moferđinom iz Kringe. Od 14. kolovoza 1943. pa sve do dana kapitulacije Italije 
8. rujna 1943. nalazi se u zatvoru u Puli, kamo ga kao politički krajnje opasna 
odvode iz Poreča. Padom Italije vraća se u Poreč i preuzima dužnost predsjed¬ 
nika Narodno-oslobodilačkog odbora kotara Poreč. 

Još je burniji bio život tada najstarijeg hrvatskog »narodnjaka« Mate 
V 1 a š i ć a, seljaka iz Nove Vaši kod Poreča. U Novoj Vaši za njegova je dje¬ 
tinjstva postojala samo talijanska škola, koju je i on morao pohađati. Međutim 
se još kao 15 godišnji mladić zagrijao za hrvatsku narodnu stvar i bio jedan od 
najžešćih pobornika da se u Novoj Vaši otvori hrvatska Družbina škola. Borba 
je s domaćim talijanašima bila nesmiljena i teška, puna sukoba. Za jednog 
takvog sukoba uhapšen je i Mate Vlašić zajedno s četvoricom vjernih drugova. 
To je bilo 1902. Suci Talijani u Poreču kažnjavali su nemilice zbog antidržavnosti 
svakoga koji se usudio reći nešto protiv vladajuće talijanske klike. Trojica Vla- 
šićevih drugova osuđeni su svaki na 14 mjeseci, jedan na 8 mjeseci a Mate Vlašić 
kao najmlađi (bilo mu je tek 15 godina) na 6 mjeseci zatvora. O tom se procesu 
povela riječ i u Carevinskom vijeću u Beču, gdje je Spinčić oštro napao tadaš¬ 
njeg ministra pravosuđa Koerbera. Zahvaljujući borbenoj upornosti Vlašića Nova 
Vas dobiva konačno i hrvatsku školu. Godine 1910. postaje članom Odbora Poli¬ 
tičkog društva za Hrvate i Slovence u Istri, 1912. za Balkanskih ratova pokreće 
sabirnu akciju za Srpski Crveni križ, 1914. mobiliziran je, ali je već za 4 dana 
odveden kao politički sumnjiv u vojni zatvor u Grac, gdje je odsjedio 4 mjeseca. 
Cim je Italija 1915. ušla u rat, Vlašić je poslan na talijansku frontu, čitavo je 
vrijeme na bojištu i na kraju ga odvode u talijansko zarobljeništvo, odakle ga 
puštaju kuci istom u travnju 1919. 

Odmah ga biraju u odbor političkog društva »Edinost« za Hrvate i Slovence 
u Istri. Uvijek aktivan, on se pridružuje prvim našim »Karbonarima« i sastaje se 
s njima u Vidorni. 

Budući da su Talijani ukinuli sve hrvatske škole u Istri, Vlašić šalje obe 
svoje kćerke na školovanje u Zagreb, dakako ilegalno, jer ne može dobiti put¬ 
nice. Zbog toga je za otpremu prve kćerke 1926. osuđen od porečkog suda na 6 
mjeseci zatvora, a kad je 1932. poslao i drugu kćer ponovno ga sude na 14 mjeseci. 

Mate Vlašić Jože Šuran 

Ivan Kocjančić Estera Burić-Ziković 

Ljubo Drndić, Dina Zlatić, Ante Drndić 


Događaji u Jugoslaviji za Drugog svjetskog rata kao hrvatskog ga se rodo¬ 
ljuba teško doimaju. No samo za kratko vrijeme. Cim je u maju 1942. preko 
Maria Špilara došao poziv na okupljanje, Vlašić se na j pripravni je prvi odaziva 
pozivu na oružanu borbu i u Poreču se ilegalno sastaje sa Spilarom. U novembru 
nakon sastanka sa Drndićima u Črvaru ispod Rakotula stvara Narodno oslobodi¬ 
lački odbor u Novoj Vaši koji sačinjava 5 najpouzdanijih narodnjaka. 14. rujna 
1943. sudjeluje u zaposjedanju Poreča. Dolaskom Nijemaca povlači se u šumu i 
radi ilegalno. Na sastanku u selu Filipini, izabran je za prvog predsjednika NO 
kotara Poreč (za tajnika je bio izabran Božo Matošević). 

Ako za ikoga to se za barba Matu Vlašića, najistaknutijeg narodnog borca 
za hrvatsku stvar Istre, nesebičnog i požrtvovnog istinskog »narodnjaka«, može 
punim pravom reći da je »bonum certamen certavit, fidem servavit et opus con- 
sumavit« tj. dobro se i hrabro borio, uvijek čuvao vjeru u svoj narod i njegovu 
pravednu stvar, i pošteno i čestito dovršio svoje djelo. Umro je 22. IV i969. u 
84 godini života. 

Zato nas je sve u Istri a pogotovo na Poreštini neobično iznenadilo, što mu 
nijedne naše novine u Istri povodom njegove smrti nisu posvetile baš ni jednu 
jedinu riječ, isto tako kao što nisu uopće spomenule ni smrt Tome Heraka iz 
Heraki koji je umro u Sv. Lovreču 1966. 



Dušan Diminić i Vlado Hreljanović 


Ivan Klarić 

Estera Burić, udata Žiković, rođena je u Bademi 1911. kao peta kći 
imućne i veoma uvažene obitelji hrvatskog narodnjaka Petra Burića, koji je na 
žalost prerano preminuo upravo u danima kada je tamošnjem narodu bio najpo¬ 
trebniji. I nju je otac, da ju nacionalno sačuva poslao na školovanje u Zagreb, 
gdje je u Istarskom internatu svršila nižu gimnaziju. Prerana smrt očeva prisilila 
ju je da se vrati kući na očevinu. Narodno-oslobodilački pokret u Istri, oslanjao 
se od prvih početaka na »narodnjacima«, a kako je kuća Burićeva u Bademi bila 
poznata zbog svoga narodnjaštva (fašisti su Burićevu kuću u nekoliko navrata 
pokušali zapaliti i demolirati, a samog su Burića nekoliko puta sprovodili u oko¬ 
vima u porečki zatvor) to su i prvi partizani smatrali potrebnim povezati se 
s Burićevom kućom. 

Dne 15. ožujka 1943. Estera Burić povezuje se s izaslanikom KPH Božom 
Kalčićem, a po kapitulaciji Italije u septembru i provali Nijemaca u Istru, odlazi 
zajedno s mužem Gašparom Zikovićem u oružanu borbu. Na Krasu polazi prvi 
učiteljski tečaj koji su vodili Antun Horvat i Jelka Rolih. Nakon završenog 
kursa, organizira i vodi hrvatske škole, prve hrvatske škole u Istri od dolaska 
fašizma. U selu Dane na Ćićariji vodi školu pionira, a po selima večernje teča¬ 
jeve za omladinu. U isto joj je vrijeme muž Gašpar tako reći u svakodnevnoj 
borbi s Nijemcima, a ona sama trajno u bijegu pred njemačkim vojnicima, koji 
su se zalijetali u ćićarijska sela i »čistili«. Cim bi se Nijemci udaljili hrvatska bi 
škola u selima započinjala. Dok je majka odgajala drugu djecu po Ćićariji u 
hrvatskom materinjem jeziku, njezino je vlastito dijete moralo polaziti u Bademi 
talijansku školu. Tješilo ju je da je dobro sklonjeno i u dobrim rukama čestite 
narodne porodice. 

Ivan Klari ć, seljak, rođen je u selu Kloštar kod Lima 1914. Politički 
sumnjiv raspoređen je za mobilizacije u »battaglione speciale« tj. bataljon poli¬ 
tički sumnjivih. Iza kapitulacije Italije stupa u Narodno oslobodilački odbor sela 
Kloštar, gdje se formira 11. istarska četa, kojoj postaje politički rukovodilac, 
zatim komandir čete, a na koncu i komandant bataljona kotara Buje. Djeluje u 
svim borbenim akcijama od Lima do Buzeta, od kojih su najzapaženije bile 
borbe kod sela Ladrovići, kod Gradine, kod Karojbe, kod Svetoga Štipana i kod 
sela Balići kod Žminja, kao i razoružavanje fašističkog garnizona u Vrsaru. Za¬ 
nimljivo je da u svim tim borbama, osim jednog ranjenog, njegova četa nije 
nikada imala ni jednog mrtvog. S toliko se oprezne taktike Klarić upuštao u 
borbu. 

POSLIJE KAPITULACIJE . . . 


Italija je kapitulirala na samu svetu Mariju malu, dne 8. rujna 
1943. Svijet je to i očekivao, pa je — nakon pada Mussolinijeva — 
ostajalo još samo pitanje dana i sata u koji će se to dogoditi. Na¬ 
ravno, da je moral, kako talijanske vojske, tako i cjelokupne tali¬ 
janske javnosti, pogotovo pak samih fašista, bio temeljito uzdrman.''* 

Naš je narod u Istri bio, naprotiv, jedinstven i dobro organizi¬ 
ran čekao spreman, da u odlučnom času stupi na pozornicu. 

Evo što se zbivalo na Poreštini u tim odsudnim povijesnim ča¬ 
sovima (Služimo se i opet bilješkama Bože Kalčića, nadopunjenim 
ostalim zapamćenjima). 

»Osmoga rujna 1943. — kaže Kalčić — nalazio sam se u selu 
Levaki kod Karojbe. Oko devet sati na večer dotrčao je sav zadihan 
Jože Šuran iz Smolici, da mi javi vijest o padu Italije. Njega su o 
tome obavijestili naši pouzdani ljudi u Višnjanu: Lino Berneš i 
trgovac Gržančić, koji su to čuli na radiu. 

Iste noći stvorili smo plan, kako da razoružamo karabinijerske 
jedinice i preuzmemo u svim selima Poreštine vlast u svoje ruke. 
Budući da u to vrijeme nismo imali ni jedne organizirane i naoru¬ 
žane partizanske čete, odlučili smo, da dignemo na noge najprije 
sela oko Karojbe, koja neka se naoružaju čime i kako tko može, pa 
da već devetoga rujna ujutro navalimo na karabinijersku stanicu 
u Karojbi, u kojoj je bilo stacionirano 18 karabinjera i 2 vojnika 
koji su čuvali tamošnju transformatorsku stanicu. Tako je, naime, 
bilo već prije dogovoreno u Oblasnom odboru: da se u slučaju pada 
Italije ne čeka i ne traži vojna pomoć ni od koga, nego da se narod 


* Sjećam se kako sam u Zagrebu, ljeti 1943. naišao na jednog talijanskog 
narednika, koji je bio stacioniran u Plaškom, a dolazio bi u Zagreb da nabavlja 
razne potrebštine, te ga u razgovoru upitao (nakon što mi se iz jadao, kako već 
devet godina služi i ratuje po Abesiniji, Spaniji, Albaniji i sada po Hrvatskoj), 
što on zapravo misli: »Chi la vincera, questa guerra?« »Chi la vincera? Solo Iddio 
lo sa, ma uno ć sicuro: l’Italia certamente non la vincera!« »E perchć, credi?« 
»Perchć? Perchš questa ć una guerra dei ricchi contro i poveri. E noi siamo po- 
veri, molto poveri . . .« 

Bio je sit svega, reče, i samo je čekao ,poput svih ostalih svojih drugova, 
da ga netko pozove da položi oružje. 

sam organizira na licu mjesta i sam naoruža vojne jedinice, te od¬ 
mah uspostavi svoju vlast i red. 

Jože Šuram i Mario Božić preuzeli su zadatak, da hitno oba¬ 
vijeste naše narodne povjerenike općine Višnjan, Bademe i Svetoga 
Lovreča, koji neka smjesta narod dignu na ustanak, razoružaju ka¬ 
rabini j ere i istoga dana postave u svakom selu naoružane straže, koje 
će uspostaviti strogi red i poredak. Na sam pak gradić Višnjan, 
udarit ćemo drugi dan, desetoga rujna, nakon što okupimo sve svoje 
snage u okolici i svi se nađemo pred vratima grada. Tako je i bilo: 
jedno je krilo zahvatilo Karojbu, Motovun i Vižinadu, a drugo Ba¬ 
demu, Sveti Lovreč i Žbandaje. Iza toga svi ćemo zajedno zaokru¬ 
žiti i napasti Poreč, koji je osim snažne karabinijerske postaje imao 
i garnizon redovite vojske s preko četiri stotine vojnika. Trebalo 
je raditi brzo i iskoristiti prvu pometnju, koja je zavladala, kako 
u redovima vojske i karabinijera, tako i u redovima civilnih i faši¬ 
stičkih vlasti, a i samih građana. 

Prva je napadnuta Karojba. Oko 300 slabo i primitivno naoru¬ 
žanih seljaka opkolilo je karabinijersku stanicu. To, međutim, nije 
išlo lako. Dok su se dva vojnika, čuvara transformatorske stanice, 
odmah predala, osamnaest se karabinjera zabarikadiralo u kasarni, 
bacajući bombe i pucajući iz strojnica, pa su već u prvom naletu 
ranjena dva naša seljaka. 

Pucnjava je privukla na stotine novih ustanika, među njima i 
mnogo žena, djece i staraca. Odmah na početku napada ustanici su 
presjekli sve telefonske vodove. Sa strojnicama na prozorima ka¬ 
rabini j eri su odgovarali deseterostruko, na svaku ispaljenu ustaničku 
pušku. Opsada je trajala čitav dan. Seljaci su na krov kasarne ba¬ 
cili snop dinamitnih patrona, koje su probile i porušile strop, ali se 
karabinijeri nisu predavali, odgovarajući na svaku prijetnju i užas¬ 
nu galamu, koju pri tom seljaci stvarahu, svojim poklikom »viva 
lTtalia«. Nato im je zapriječeno da će čitava kasarna biti polivena 
benzinom i zapaljena, pa je bolje da se sami predaju, jer da će im 
u tom slučaju biti pošteđeni životi, nego da se odupiru i živi izgore. 
(Ustanici su zapravo samo prijetili, jer su od oružja imali samo još 
par metaka, a benzina ni za lijek). Opsada je trajala do večeri. Bri¬ 
gadir je podveče poručio da će se predati, bude li mu obećano da će 
svi biti pušteni živi i vraćeni svojim kućama u Italiju, ali je tražio, 
da kao pregovarači dođu župnik iz Karojbe i brigadirova žena, koja 
je stanovala u selu izvan kasarne. To mu je bilo obećano (a što se 
drugo i moglo, onako slabo naoružani!) Ustanici su na to doveli pred 
kasarnu župnika i brigadirovu ženu. Opazivši pred vratima svoju 
ženu, brigadir naglo otvori vrata, zgrabi je i strelovitom je brzinom 
povuče u kuću naglo zakračuna vrata, a ustanike obaspe kroz pro¬ 
zore ručnim bombama, ranivši jednoga seljaka. 


22 Istarski zapisi 

Zaključeno je da se opsada nastavi cijelu noć i cijeli drugi dan, 
a u međuvremenu da se prikupe jače snage i pribavi nekoliko kanta 
benzina. Jača skupina ustanika odijelila se i uputila oko deset sati 
uveče prema Višnjanu, jer je bilo zamišljeno, da se već rano ujutro 
s ustanicima iz drugih sela napadne i zaposjedne Višnjan. 

Drugog dana, desetog rujna ujutro, prošao je kroz Karojbu, po¬ 
vlačeći se prema Trstu, jedan dobro naoružani vod redovite vojske. 
Karabinijeri iskoristiše priliku, pa im se pridružiše i napustiše ka¬ 
sarnu pobjegavši i oni u Trst. 

U međuvremenu su pale u ustaničke ruke, točno prema dogo¬ 
voru, i stanice u Bujama, Umagu, Motovunu, Vižinadi, Taru, Novi¬ 
gradu, Svetom Lovreču, Bademi, Žbandaju, Tinjanu i drugim mje¬ 
stima Poreštine. 

Desetoga ujutro skupio se sa svih strana narod na raskrsnici 
Tićanu pred Višnjanom, spremajući se za napad na Višnjan, a iza 
toga, bolje opskrbljen oružjem, na Poreč. 

U tom je času naišla duga kolona talijanske vojske, koja se 
vraćala iz Grčke preko Pule, da proslijedi preko Trsta i Venecije 
u Italiju, gdje je trebala biti raspuštena. Vojska je bila, doduše, 
potpuno demoralizirana i neborbena, ali inače dobro naoružana te¬ 
škim oružjem, tenkovima, kamionima i topovima, te mnogobrojnim 
strojnicama i ostalim lakšim oružjem. Bilo ih je oko sedam stotina. 
Ustanika je bilo mnogo više, nešto preko tisuću, ali uglavnom bez 
oružja i vojnički nespremnih. Ljudi se posakriše po grmlju i pole- 
goše podalje od ceste. Propustiše izvidnicu od dva vojnika na mo¬ 
tociklima. Čim se izvidnica udaljila mnoštvo ustanika nahrupi na 
cestu i ispriječi se pred talijanskom kolonom. 

Započeše s njima pregovore, nagovarajuć ih da se priključe us¬ 
tanicima, te nastave borbu protiv zajedničkog neprijatelja — Nije¬ 
maca. 

Vojnici nisu pristali izjavljujući da im više nije do borbe ni s 
ustanicima ni protiv njih, ali oružje ne htjedoše dati iz ruku, jer da 
im je to jedina obrana, dok se kući ne vrate. Tražili su samo jedno: 
da ih se propusti da proslijede put kućama u Italiju. Dok se još 
pregovaralo najednom se vratila izvidnica, te javila da je u Bujama 
naišla na njemačku motoriziranu kolonu, koja nadire iz Trsta prema 
Puli. Sad je nastala nova situacija. Talijani su pristali da ustani¬ 
cima; odmah izruče sve oružje, ali su tražili da im se ostave kami¬ 
oni, kojim će se punom brzinom prebaciti u Rovinj, gdje bi se ukr¬ 
cali na brodove i krenuli morem u Bari. 

Događaji su se odvijali vratolomnom brzinom. Talijani su osta¬ 
vili pet svojih šofera, koji su zajedno s trojicom ustanika preuzeli 
tenkove i ostalo oružje, te krenuli prema Pazinu, gdje se već na¬ 
lazio Joakim Rahovac i gdje se još nije očekivalo Nijemce. Talijani 

su se pak okrenuli »dietro front« i otputili velikom brzinom natrag 
prema Rovinju. 

Ustanici su grabili oružje, koga je bilo na pretek, iskušavali ga 
i raznosili, da ga što prije posakrivaju po selima. Raspoloženje je 
bilo svečano. Vijest o kapitulaciji omražene Italije, oružje koje im 
je bez ikakve borbe palo u ruke, bijeg talijanske vojske preko mora 
sve je to djelovalo kao neki lijepi san. U oslobođenim se mjestima 
orile slobodarske pjesme, starci se sjećahu davnih davorija, iz starih 
se škrinja iznosile sačuvane hrvatske zastave, sve je bilo opojeno, 
veselju ne bijaše kraja. A kako je uz to bilo doba berbe i mladog 
mošta, mnogi su, pa i sami borci, na čas zaboravili, da im je, tako 
reći, pred kućnim pragom, na sve spreman dobro organiziran ne¬ 
prijatelj. 

Bila su četiri sata popodne, kad je iz pravca Vižinade dojurila 
na motociklu sa tri vojnika, njemačka izvidnica. Sada već dobro 
naoružani ustanici je za tren oka oboriše. Odmah zatim pojavi se 
na okuci njemački auto sa četiri časnika. I oni su za čas likvidirani. 
Glavne kolone ne bijaše još vidjeti. Ustanici su obaviješteni da je 
glavna kolona već prošla kroz Vižinadu, što znači da će za koji tren 
biti na raskršću. Dano je naređenje da se djeca, žene i starci, smje¬ 
sta povuku kućama .. . Ostalo je samo nekih 400 boraca i to, apso¬ 
lutno nevojnika, koji se sasvim nestrateški grupiraše oko same ras¬ 
krsnice. Nijemci, čim se pojaviše, obasuše ustanike vatrom iz ba¬ 
cača. Stari Ive Kantunjer, cestar iz sela Rupeni kod Bademe, koji 
je u ono davno doba služio austrijsku vojsku pa znao nešto nje¬ 
mački, iziđe da pregovara s Nijemcima. Bje pokošen bez riječi. 
Dotle su se Nijemci po svim vojnim pravilima raširili i počeli sa 
svih strana opkoljavati ustanički narod. Istom se tada ustanici sje- 
tiše, da je najbolje povući se i izmaknuti iz obruča, pa se trkom ras¬ 
prše prema Rapavelu. Bilo je prekasno: 84 ustanika bijahu opko¬ 
ljena, a Nijemci nasrnuše na njih, stješnj avaj ući obruč, tenkovima 
i oklopnim kolima. Praštali su rafali s jedne i s druge strane. Borba 
je trajala skoro čitav jedan sat. Od ustanika nije nitko živ izišao 
iz obruča. Nijemci su, za svaku sigurnost, svakom ranjenom borcu 
ispalili još po jedan metak u čelo. Među opkoljenima i ranjenima 
našao se i mladi kurir skojevac Silvano Golub iz Berma, koji je 
upravo taj čas stigao s vijestima iz Pazinštine. 

Pokupivši svoje mrtve i ranjene Nijemci proslijediše cestom na 
Bademu, pa preko Lima u Pulu. Na putu do Lima prasnulo je iz 
zasjede uz cestu još nekoliko rafala po Nijemcima i njihovim ka¬ 
mionima. Malo žešći napadaj bio je kod Lima, gdje su im se odu¬ 
prli rovinjski ustanici, ali su pred jačom silom i oni ustuknuli. Njih 
desetak, svi su izginuli. 

Uspevši se iznad Lima na cestu koja skreće prema Kanfanaru, 
Nijemci se sukobiše s ustanicima iz Kanfanara. Zametnula se bitka, 

koja je i opet tražila više žrtava. Goneći ustanike neprijatelj je do¬ 
pro sve do Kanfanara i čitavog ga popalio i porušio. Konačno je, 
nailazeći na svakom koraku na zasjede i otpor ustanika, stigao u 
Pulu, gdje je, kako je kasnije saopćeno, u tamošnjoj bolnici iskrcao 
170 što mrtvih što ranjenih. Njemačke su zalaznice još dva dana 
iza toga neumorno patrolirale cestom Trst—Pula tako da ustani¬ 
cima nije bilo kroz to vrijeme moguće ni približiti se raskrsnici na 
Tićanu da pokupe mrtvace. Istom nakon dva dana pokupljeni su 
mrtvi borci i odvezeni svaki na svoje groblje. Jedini je živ među 
brojnim mrtvacima nađen kurir Mario Božić s prostrijeljenim obim 
nogama. Punom si je šakom krvlju koja mu je sukljala iz bedara, 
prelio lice i to ga je spasilo od smrtonosnog metka, što su ga Ni¬ 
jemci svakom ranjenom ispalili u čelo. 

Zaposjedanje Poreča 

Za jedanaestoga rujna bio je zakazan sastanak ustanika pred 
Porečom. 

Organizacija narodnog oslobođenja u Poreču, kojoj je bio na 
čelu porečki advokat dr Petar Burić, rodom iz Bademe iz poznate 
hrvatske narodne obitelji, obavijestila je ustanike o raspoloženju u 
gradu. Potpuno demoralizirani slomom fašizma i kapitulacijom Ita¬ 
lije, predstavnici su građanskih i vojnih vlasti došli konačno do 
zaključka, da im je jedini spas u sporazumu s predstavnicima na¬ 
roda, koji je — nakon stoljetnog robovanja — u nezadrživom na¬ 
letu redom preuzimao u svoje ruke vlast u čitavoj pokrajini. 

Posredstvom advokata Burića bilo je dogovoreno da građani 
pošalju svoje predstavnike na sastanak s predstavnicima hrvatskih 
ustanika u svrhu postizavan ja sporazuma o mirnom predavanju 
grada bez prolijevanja krvi. 

U točno dogovoreno vrijeme, jedanaestoga rujna u 9 sati, upu- 
tiše se predstavnici građana ususret ustanicima, koji čekahu u bo¬ 
rovoj šumici kraj ceste, koja ulazi u Poreč sa strane Bademe. U 
Poreč su međutim od rana jutra pristizali sa svih strana naoružani 
ustanici tako da ih je već u osam sati pred gradom bilo preko pet 
tisuća. 

Iz grada su na pregovore stigli načelnik (podesta) Perassi, bis- 
skup Radossi, sudski kancelista Gustignani i, kao četvrti, porečki 
advokat Petar Burić. 

Kao predstavnici ustanika došli su Gašpar Žiković iz sela Žiko- 
vići (bio je muž sestre advokata Burića) te Božo Kalčić iz sela Srbi- 
njaka, koji je u stvari bio i glavni pokretač i rukovodilac ustanka 
u Poreštini. Još u toku pregovora pojavio se na cesti, koja vođi od 
Raderne, vojnički kamion sa strojnicom i u njemu Joakim Rahovac 
s pratnjom od nekoliko odlučnih boraca. Stigli su iz Pazina kao 
pojačanje pregovaračima. 

Videći mnoštvo od nekoliko tisuća naoružanih hrvatskih selja¬ 
ka — ustanika, koji su okružili grad sa svih strana, porečki su pre¬ 
govarači odmah prihvatili sve uvjete ustanika: 100 će hrvatskih bo¬ 
raca odmah preuzeti karabinijersku kasarnu i vojni garnizon. Na¬ 
glašeno je da protiv naših ustanika ne smije biti ispaljen ni jedan 
hitac, jer će se u tom času svih pet tisuća naoružanih boraca sur- 
vati poput lavine na grad i toga trena prestaje važiti svako daljnje 
dogovaranje i svaka odgovornost ustanika. 

Sporazum je bio brzo gotov. Kalčić, Žiković i Rahovac kre¬ 
nuli su s pratnjom od sto boraca, zajedno s načelnikom, biskupom 
i ostalim gradskim predstavnicima u grad, koji je izručen u naj¬ 
većem redu. Ustanici su preuzeli karabini jersku kasarnu, razoružali 
karabinijere i cijeli vojni garnizon. Bozo Kalčić je preuzeo vojnu, a 
Joakim Rahovac civilnu vlast i to na cijelom području od Umaga 
na sjeveru, preko Motovuna i Tinjana na istoku te Lima na jugu. 

Bilo je dogovoreno, da će ustanici u najvećem redu i disciplini 
prodefilirati gradskim ulicama, nakon čega će se povući i vratiti 
svojim kućama, odnosno na položaje po selima, da svaki na svom 
području osigura red i rad. U Poreču će ostati samo pojačane straže 
i onih stotinjak boraca. Tako je i učinjeno. Pet tisuća naoružanih 
ustanika (a svi su oni, ili barem većina njih, bili nekad talijanski 
vojnici) u savršenom su vojničkom redu promarširali ulicama Po¬ 
reča od Cimarela do Marafora. 

Narodna je vlast počela odmah djelovati. Prvi je zadatak bio 
da se suvišno oružje i viškovi hrane prebace u pozadinu, uglavnom 
u Pazin, koji je u međuvremenu bio također oslobođen. U njem je 
kao središtu Istre, već djelovao Okružni narodno-oslobodilački od¬ 
bor, koji je već 13. rujna 1943. izdao i znameniti proglas, upućen 
čitavom narodu Istre.* 

Narodne su vlasti u Poreču mirno djelovale, brinule se za pre¬ 
hranu, održavale red i poredak i život se počeo normalizirati. Znalo 
se, međutim, da se Nijemci neće zadovoljiti s time, da budu zatvo¬ 
reni u garnizonima u Puli i Trstu, nego da će prije ili kasnije po¬ 
četi sa zaposjedanjem i ostalih mjesta pokrajine. Nakon žalosnih 
događaja na Tićanu trebalo je spremati i obranu od Nijemaca i 
fašista koji su pomalo, uzdajući se u svoje njemačke saveznike, po¬ 
čeli dizati glave. Njemačke se jače jedinice zalijetahu iz Pule u Ro- 


* U tom se historijskom proglasu naglasuje, kako je duh Istre unatoč svim 
nasiljima, ostao nepokoleban, a narod pokazao visoku nacionalnu svijest i do¬ 
kazao svakome da je Istra hrvatska zemlja i da će hrvatska 
ostati. 

»Svojim vlastitim snagama, ne čekajući da im drugi donesu slobodu — 
kaže se u proglasu — Istrani su ustali, jurnuli na kasarne, uhvatili čvrsto 
oružje u svoje ruke, da njime brane svoje pravo i slobodu . . . Nećemo više 
nikada dozvoliti, da se našom sudbinom drugi poigrava . . . « 

Na kraju se odlučno i bez ikakva ograđivanja izjavljuje: 

»Istra se priključuje matici zemlji i proglašuje ujedinjenje sa ostalom 
našom hrvatskom braćom . . .« 

vinj i u pojedina veća mjesta. Očekivalo se da će pokušati zapo¬ 
sjesti i Poreč, pogotovo nakon što su počeli bombama obasipati poje¬ 
dina naselja, te su tako jednoga dana žestoko bombardirali Pazin, 
koji je uslijed toga teško stradao. 

Ozloglašeni fašisti u Poreču, koji su imali na duši mnoge zlo¬ 
čine iz prošlosti, prvih su se dana djelovanja narodnih vlasti u Po¬ 
reču bili posakrivali, iščekujući daljnji razvoj događaja. Videći da 
se nikome ništa ne dešava, da narodna vlast ne obavlja nikakve 
premetačine i da nikoga ne poziva na odgovornost za nekadašnja 
zlodjela, pojedini su se fašistički prvaci počeli pojavljivati u jav¬ 
nom životu. To je mnoge njihove nekadašnje žrtve ozlojedilo i ogor¬ 
čilo, pogotovo kad se naslutilo provalu njihovih nekadašnjih savez¬ 
nika i pokrovitelja Nijemaca. Pod tim je pritiskom narodna vlast 
jednoga dana bila primorana da pohapsi sve nekadašnje političke 
zločince i izvede ih pred narodni sud. 

Narodna je vlast nato počela s vojnom organizacijom. Mobili¬ 
zirano je 600 momaka i osnovan Porečki odred. U Poljoprivrednu 
školu smješten je štab i kuhinja, započela je vojna obuka, osno¬ 
vane su obalne straže, koje su bdjele nad pučinom, a u pozadini su 
ustrojene guste mreže narodnih straža, koje su po cijeloj Istri bes¬ 
prijekorno djelovale tako da se ni miš nije mogao zemljom nezapa¬ 
žen kretati. 

Obalna je straža opazila jednog dana na pučini brod, koji je 
plovio od Trsta prema Puli. Bijaše to jedrenjak, što su ga Nijemci 
uputili s hranom za opskrbu svoga garnizona. Porečka ga je obalna 
straža zaustavila i konfiscirala dva vagona bijelog brašna i ostalih 
namirnica namijenjenih puljskoj posadi. Brašno i živež su smjesta 
istovareni i otpremljeni u unutrašnjost u bunkere i spremišta po 
selima, odakle su se opskrbljivale boračke jedinice. U očekivanju 
prodora Nijemaca iz Trsta vojno je zapovjedništvo iz Poreča upu¬ 
tilo jaku jedinicu sastavljenu od 200 ljudi od Porečkog odreda u 
Tarsku uvalu, da štiti most na Mirni i odupre se eventualnom pro¬ 
doru Nijemaca u Poreč s te strane. Tim je bataljunom zapovijedao 
Gašpar Žiković, koji je bio umakao njemačkom obruču na Ticanu 
kod Višnjana. 

Dani su bili puni dramatskih zbivanja. Narod je još uvijek ži¬ 
vio u nekom zanosnom raspoloženju, opojen stoljećima željkovanom 
slobodom. Nitko nije osjećao umora i moglo bi se reći da cijeli taj 
mjesec nitko u Istri nije spavao. Svakog su dana stizali glasovi o 
novim kapitulacijama: Lupoglava, Trstenika, Sluma, Bol juna, Vra- 
nja, Roča, Buzeta, Šušnjevice, Žminja i tako redom. 

Za dan 25. rujna 1943. sazvan je u Pazinu veliki narodni zbor i 
zasjedanje svih predstavnika Istre, te prozvan Prvim Istarskim Sa¬ 
borom. Osnovan je Pokrajinski Narodno-oslobodilački odbor za 
Istru, koji je potvreliio povijesni čin Okružnog NOO-a Istre od 13. 

rujna 1943. o priključenju Istre Hrvatskoj-. Za predsjednika Sabora 
bio je predložen advokat dr Petar Burić iz Poreča, no nakon kra¬ 
ćeg razmatranja položaja donesen je zaključak da predsjednikom 
Izvršnog odbora bude mnogo borbeniji seljak Joakim Rahovac iz 
Bademe, koji je kratko prije toga bio primljen u Komunističku 
partiju, a želja je bila da ustankom naroda i nadalje rukovodi par¬ 
tija, koja ga je i započela. 

Potpredsjednikom bi izabran Vjekoslav Stranić iz Pazina, a 
tajnikom Ante Cerovac iz Velog Mluna kraj Buzeta. 

Interesantno je spomenuti, da su na tom saboru donesene i 
ostale značajne odluke kao 

— da se hrvatskim seljacima vrati zemlja, koju su im talijan¬ 
ski okupatori 1918. oduzeli i na njoj stvorili svoje veleposjede, 

— da se ukinu svi fašistički zakoni i dekreti, koji su mijenjali 
hrvatska imena i nazive gradova, sela i naselja, ulica, porodična 
prezimena i si. 

— da se svećenici, koji su došli iz Italije 1918. godine vrate 
nazad i da se o tome obavijesti biskup (na čemu su naročito inzi- 
stirali svećenici Hrvati) itd. itd. 


Dok se je tako narod organizirao, preuzimao i sređivao vlast, 
Nijemci su spremali prodor i potpuno zaposjedanje Istre. Pribravši 
čete provalili su najprije iz Trsta prema Rijeci i zaposjeli brzim 
potezom cestu Trst — Rijeka, te tako odsjekli Istru. To je prodira¬ 
nje započelo 2. listopada 1943. a nato je započelo spuštanje njihovih 
jedinica prema jugu u raznim pravcima: niz zapadnu obalu preko 
Kopra, Buja i Umaga prema Poreču, niz padine Učke prema sred¬ 
njoj Istri, uz istočnu obalu na jug prema Puli. Kolona koja je išla 
na Poreč preko Umaga, naišla je kod Novigrada na bataljun Po¬ 
rečkog odreda pod Gašparom Žikovićem. Most na Mirni ustanici 
su u zadnji čas digli u zrak i spriječili prodor u Tarsku uvalu. Pod 
kišom taneta Nijemci su se povukli i skrenuli od Novigrada prema 
unutrašnjosti, Motovunu i Karojbi, zaustavivši se kod Trviza, gdje 
su sačekali one svoje kolone koje su se spuštale sa padina Učke 
preko Ćićarije i one koje su stizale iz Liburnije, da zajednički na¬ 
padnu Pazin. 

Žikovićeva jedinica, koja je jedina s uspjehom puna tri dana 
zadržala Nijemce u njihovu nadiranju na Poreč, raspršila se po za- 
padnoistarskim šumama i nastavila gerilu. Porečki odred, koji se 
je iz Poreča pokušao probiti preko Učke u Gorski Kotar kroz Kla¬ 
nu, naišao je na žestoki otpor Nijemaca, koji su već bili isprecije¬ 
cali sve putove srednje i istočne Istre. Pokušavajući se probiti po¬ 
jedinačno ili u manjim; skupinama, borci su se, nevješti strateškim 
smicalicama, vrtjeli kao u klopci i na kraju svi izginuli. 

Zaposjevši nakon sedam dana svu Istru Nijemci su neprestano 
pročešljavali teren. Za jednog takvog pročešljavanja poginuo je kod 
sela Gambetići Janko Čehić iz Katuna, kraj Kirmenjaka je pogi¬ 
nula sestra Gašpara Žikovića Ana Žiiković, mlada udovica Rodolfa 
Tivana iz Bademe (koji je već bio poginuo u borbi negdje kraj 
Trsta) zatim kod sela Filipini Antun Žiković, mlađi brat Gašpara 
Žikiovića, a tako i mnogo, veoma mnogo drugih. 

Ustanici, koji su devetnaest dana vladali Porečom povukli su 
se u šume zapadne Istre, koje su veoma dobro poznavali. Ipak je 
u tom neprekidnom lovu na ljudske glave nastradalo preko dvjesta 
ustanika. 

U prvi je mah nakon posvemašnjeg zaposjedanja Istre izgle¬ 
dalo da je uspostavljen mir. Sve do druge polovice studenoga nije 
se ništa čulo o borbama. To je, međutim, bilo samo kratkotrajno 
zatišje. 

Seoski, općinski, kotarski i okružni narodno-oslobodilački od¬ 
bori u najvećoj su se tajnosti ponovno osnivali, a krajem prosinca 
iznova su osnivane i čete. U već nam poznatoj šumi Vidorni, na mje¬ 
stu zvanom »šeraje«, bliže Žbandaju nego Bademi, po drugi je put 
formirana Prva porečka četa. Ovaj je put brojila samo dvanaest 
ustanika-boraca. Odmah zatim počelo se i po drugim mjestima osni¬ 
vati slične čete, koje su sve stajale pod zapovjedništvom Kastavca 
Vitomira Širole, zvanog »Pajo«. Tim je četama zadavan tako reći 
svakodnevni zadatak, koji su trebale izvršiti, pa je tako Porečka 
četa već u siječnju 1944. s uspjehom izvela prvu veću akciju — 
razoružanje i likvidaciju njemačkog garnizona, jake karabinijerske 
stanice na ušću Limskog kanala, gdje su bila stacionirana 22 voj¬ 
nika. 

Cijele 1944. pa sve do konačnog njemačkog sloma, sva je Istra, 
pogotovo Poreština, bila u jednoj vatri, jer su okršaji bili svako¬ 
dnevni i na svakom mjestu. 

Zapovjednik Poreča kapetan Fiedler uveo je najstrašniji teror. 
Dok su prvih dana ustanici onesposobljavali pruge, brzojavne i te¬ 
lefonske vodove, palili, odnosno dizali u zrak, vojne ili povojni- 
čene objekte, kojima su se služili Nijemci, sada je bilo obrnuto: 
njemačko je zapovjedništvo počelo paliti i demolirati zgrade, koje 
su služile ili bi mogle poslužiti ustanicima u njihovoj borbi. Pa¬ 
ljene su pojedine kuće, pa i čitava sela za koja ise smatralo da pru¬ 
žaju pomoć ili skrovište ustanicima. Od sada su pak ustanici obu¬ 
stavili svako rušenje ili paljenje pojedinih objekata, bez obzira da 
li su služili ili bi mogli poslužiti okupatorskim vojnicima. Osjećao 
se blizi slom neprijatelja, koji će biti istjeran iz naše zemlje, pa se 
nastojalo očuvati što više objekata, koje bi narod tako i tako sutra 

morao ponovno podizati ili ih uz velike žrtve obnavljati. Od listo- 
pada 1944. pa do kraja rata nije tako izvršena nijedna rušilačka 
akcija s ustaničke strane. 

To su međutim bili dani kada su ustanici izgubili najveći dio 
svojih najboljih ljudi. Poginuo je jedan od najvrijednijih narod¬ 
njaka i prvoboraca ovoga kraja seljak Jože Šuran iz sela Smolici 
kod Svetoga Ivana od Šteme.* Uhvaćen prigodom jednog svog obi¬ 
laska tinjanskog područja (bio je predsjednik kotarskog narodno- 
-oslobodilačkog odbora Tinjan) mučen je i povlačen od sela do sela, 
od lokve do lokve, da bi se na taj način obeshrabrio i zaplašio na¬ 
rod. Konačno je sav izmrcvaren, iščupanih nokata i brkova, dopre¬ 
mljen u Višnjan, gdje je javno obješen na telefonskom stupu na 
sajmišnom prostoru. Borbeni i ustanički duh nije izgubio ni u zad¬ 
njem trenutku. Kad su ga upitali nije li mu žao što je počinio tolike 
»sabotaže« on je pun »Galgen-humora« (kako reče jedan Nijemac) 
prezrivo odgovorio: nije! Žao mi je samo da nisam stigao otpiliti 
još i ovaj »pal« (stup) o koji ćete me objesiti... 


* Jože Šuran rodio se 5. travnja 1890. u selu Šurani kraj Tinjana, u selja¬ 
čkoj obitelji kao jedan od devetero djece. Bio je po prirodi bistar i okretan, 
te je u školi slovio kao odličan đak. Godine 1911. pozvan je u vojsku, koju 
nije stigao ni odslužiti, a već ga zatekao prvi svjetski rat iz koga se. nakon 
što je upoznao sve strahote i ruske a zatim i talijanske fronte na Soči, godine 
1918. vraća kući s izvjesnim životnim iskustvom, ali i proširenim nacionalnim 
i socijalnim vidokrugom . . . 

Godine 1919. ostavlja Šurane i priženi se na »vlaštu« (domazetstvo) u selo 
Smolici kod Svetoga Ivana od Šteme. Žena mu je imala jedva sedam hektara 
zemlje, bez i jednog komada krupne stoke, a i to prezaduženo. 

Kao pravi seljak bacio se svim žarom na obradu zemlje i za najkraće je 
vrijeme zasadio sedam tisuća čokota vinove loze i uredio lijep vinograd. Nje¬ 
govo se gospodarstvo popravilo i on je uskoro postao cijenjen i uvažen gospo¬ 
dar. Poznavajući vrlo dobro, osim materinjeg hrvatskog još i slovenski i tali¬ 
janski, te njemački jezik, čitao je sve što mu je došlo pod ruku, proširivši tako 
svoje opće znanje, pa su ga ljudi vrlo cijenili ne samo kao marljiva i vrijedna 
gospodara, nego i kao napredna i načitana čovjeka. Mnogo se je družio s ne¬ 
zaposlenim hrvatskim učiteljem Ćirilom Legovićem, koji je ostao na očevini 
i obrađivao zemlju, ne htijući poput mnogih drugih iseliti u Jugoslaviju. 

Kad je 1939. buknuo drugi svjetski rat i u Istri se počela buditi nada u 
slom fašizma, Šuran se kao pravi narodnjak, bacio svom dušom na buđenje i 
održavanje narodne svijesti. Polovicom 1942. vratili su se u Istru njegovi bliži 
susjedi Stipe i Ljubo Drndić i povezali se s njime i ostalim sumišljenicima. 
Misao o osnivanju narodno-oslobodilačkih odbora po čitavoj Istri našla je u 
Šuranu gorljivog pristašu. Krajem 1942. i početkom 1943. Šuran je organizirao 
čitav niz seoskih narodno-oslobodilačkih odbora, počevši od svoga sela Smolici, 
preko Rapavela, Anžići, Korlevići, Ligovići, Sveti Ivan od Šterne, Sveti Vital 
i dr., a mjeseca maja 1943. postaje i prvim predsjednikom odbora Višnjan. S 
Joakimom Rahovcem, Ivanom Rahovcem, Mirkom Jurcanom i Cirilom Legovi¬ 
ćem osniva prvu grupu simpatizera KPJ, koji mobiliziraju 29. srpnja 1943. i 
prvu skupinu od 61 dobrovoljca. 

Kada je 8. rujna 1943. Italija kapitulirala Jože je šuran bio među prvima, 
koji je digao ustanak. Već u 9 sati uveče juri u Livake, gdje je zasjedao jedan 
dio partijskog rukovodstva. Već 10. rujna on je u Višnjanu podigao na općini 
hrvatsku zastavu s petokrakom, označivši svima početak narodne vlasti. Povu- 
kavši se, dolaskom Nijemaca, u strogu ilegalnost, čitavo je vrijeme bio na 
terenu, budeći, hrabreći, dižući narod na ustanak. Na njegovu je glavu raspi¬ 
sana ucjena od sto tisuća lira, no on je bio neuhvatljiv. Prigodom jednog 
»raščešljavanja«, kad su Nijemci zahvatili u potrazi za njim u obruč čitavo 
područje od Bademe, Tićana, Karojbe, Kičera i Tinjana, ipak su ga 27. travnja 
1944. uhvatili. Nakon dva dana neprekidnog ispitivanja, za kog nije nijednom 
pisnuo, konačno su ga 29. travnja 1944. svega izmrcvarenog objesili u Višnjanu. 
Jože Šuran bio je pravi istarski hrvatski narodnjak, sa svim pozitivnim osobi¬ 
nama: marljiv, vrijedan, skrban gospodar, a za narodnu stvar spreman na 
svaku žrtvu. 

Skoro istovremeno s njime stradala su braća Ivan i Mate Je- 
lovac, te Petar Babić iz Seline. U srpnju iste godine stradali su kod 
sela Peršurići Mate Brnobić i Gašpar Kalčić, koje je Fiedler dao 
mrtve dovesti u Poreč i tamo ih tri dana izložio pred vojnom ko¬ 
mandom u hotelu »Riviera«, a zatim im trupla dao baciti u more. 
Malo zatim ubijen je kod Vrsara i talijanski borac, član Oblasnog 
narodno-oslobodilačkog odbora Aldo Negri, zajedno s četiri mlada 
ustanika koji bijahu upravo stigli iz Sušaka. Bijahu to Mira Ban, 
neki Petrović, Miho Županić i neki Stanko zvani »kapetan« (imena 
mu nisam uspio saznati). Kod porečkog su groblja tih dana poginuli 
omladinci Radin i Matošević s nekoliko drugova. Nedaleko Bademe 
prema selu Rahovci upao je u njemačku zasjedu Slavko Kalčić iz 
Srbin jaka zajedno sa dvanaest boraca i nekoliko terenaca. Svi su 
do jednog izginuli. 

Napravi li se bilanca nastradalih iz Poreštine, proizlazi da je 
u narodnom ustanku toga kraja poginulo ravno 730 ljudi, teško je 
ranjeno njih 150, a internirano i odvedeno u logore nešto preko 
900 osoba. 

Ograničio sam se samo na Bademu i Poreštinu, jer je i prvo¬ 
bitna svrha ovih mojih zapisa bila namijenjena samo opisu toga 
kraja, koji je u narodnom pogledu bio najugroženiji i pod stalnim 
pritiskom kulturno i gospodarski daleko jačeg gradskog nehrvat¬ 
skog elementa. 

Da li se je držao časno, dostojno i pošteno? Da li je zaslužio, 
da mu sav hrvatski narod, kojega je od pamtivijeka neotuđivi dio, 
na najistaknutijoj predstraži, na zadnjem bedemu hrvatstva i sla¬ 
venstva, oda puno priznanje? 

Držim da je! 


MAJKA ANA ŽIKOVIĆKA 


Koliko se god puta navratim u Bademu, a to se redovito zbude 
svake godine barem jedamput, i to na blagdan zaštitnice župe Sv. 
Marije male 8. rujna, nikada ne propustim, uz obavezni pohod sta¬ 
rinskoj crkvi, pokloniti se i prahu djedova i otaca na zaista skrom¬ 
nom baderljanskom groblju, »cimiteru« na Benić-vrhu. 

Crkva, stara ništa manje nego ravnih trista i sedamdeset go¬ 
dina, svijetla, jednostavna i skromna, bez, moglo bi se reći, ikakvih 
ukrasa ili ma kakvih vrijednih umjetničkih slika ili kipova, za 
mene je skup najdražih uspomena iz djetinjstva: »zornica«, proce¬ 
sija i baldahina, zvonjenja, »klencanja«, »škrgotanica«, ministrira¬ 
nja — sve to popraćeno nekim tajanstvenim obredima, mirisom 

tamjana i, što je bilo najimpresivnije, osebujnim pjevanjem staraca 
u koru, nekih čudnovatih starinskih pjesama sa superarhaičnim sti¬ 
hovima, starim barem trista godina. 

Kud sam se god po crkvama u svijetu kretao redovito sam nai¬ 
lazio na iste postaje »križnoga puta«, s natpisima u puku razumlji¬ 
vom jeziku. U Bademi su, otkako pamtim, natpisi na križnom putu 
u dva jezika: španjolskom i francuskom. Bog sam znade tko li je 
to, hotice ili nehotice, u davno, davno, doba podvalio kakvom pri¬ 
prostom župniku glagoljašu tih španjolsko-francuskih četrnaest po¬ 
staja. Nepismenom narodu bile su glavne slike koje su prikazivale 
težak i trnovit križni put, a tekstom ispod slika nije si mnogo raz¬ 
bijao glavu, jer ga tako i tako ne bi bio znao pročitati, pa da je bio 
pisan i najčišćim narodnim jezikom. 

Mnogo je dublji utisak na mene uvijek ostavljalo priprosto i 
zaista pravo seosko groblje: sve sami jednostavni drveni križevi, 
bez ijednog spomenika, izuzev dva davno istrošena i izlizana ka¬ 
mena, moglo bi se reći stećka, župniku Franji Gorecu, Slovencu iz 
Višnje Gore, te Ivanu Luk-u ,iz Kringe .. . 

Obilazim skromne humke s još skromnijim križevima, oko ko¬ 
jih se savija puzavi slak s bijelim zvonolikim cvjetovima. Postaj- 
kujem pa zastanem. Kratki napisi odjednom se proširuju i u mašti 
stvaraju rečenice, priče, romane. 

Arturo Tivan, 45 anni — Ive Bonaca, prvi kurir spodnje Istre 
— Petar Burić — Natale Rupeno — Ana Tivan — sve jednostavna 
i skromna imena, bez ikakva, ma i najkraćeg opisa ili tumačenja. 

Ali ja ih gledam žive, sjećam im se likova i značajeva, slušam 
im riječi i istom im sada, nakon skoro pedeset godina, u dušu pro- 
direm. Istom ih sada, iz daleke perspektive, sve bolje upoznajem. 

Arturo Tivan, Krnjel, kome je otac stari Mićel, tkalac, doselio 
u Bademu još za djetinjstva moje majke. Bilo ih je devetero braće 
i jedna jedina sestra. Sve krasni momci jedan zgodniji od drugoga. 
Svi su išli u našu, hrvatsku školu Družbe svetoga Ćirila i Metoda, 
jer im je bila pred nosom, iako bi kao Talijani bili mogli ići i u 
Sveti Lovreč ili u Cvitane, gdje su bile talijanske škole. Svi su se 
oni međutim priljubili zemlji i narodu u kom su živjeli. Vidim Ar- 
tura osamnaestgodišnjaka, kako prati, zaljubljen do ušiju, župni- 
kovu služavku Slovenku Resku, na pojilište na Močilju. Znam mu 
i žalosnu povijest: da bi se mogao što prije vjenčati, javlja se do¬ 
brovoljno prije reda u mornaricu. Bilo je to 1910. Pri isteku vojnog 
roka bukne prvi svjetski rat, pa je njegovo vojnikovanje završilo 
istom godine 1918. Reska se davno iselila iz Bademe, nekuda u 
Kranjsku. Predugo joj bijaše čekati. Arturo se vratio, nastavio tkati, 
ali mu sudbina bijaše već davno otkana. 

Junak, krupan i snažan, stade odjednom venuti. Oženio se nije 
nikada. Prve svoje, a ujedno i posljednje, ljubavi nije nikad mogao 

zaboraviti. Venuo, ginuo i dogorijevao, a u četrdesetpetoj i dogo- 
rjeo. Rekoše od sušice. Talijan rodom, postade u Bademi Istrani¬ 
nom bližim Hrvatskoj nego Italiji. U dušu sam ga znao, jer smo 
mnoge večeri prosjedili u intimnom pričanju i očekivanju, kad će 
da se otvori »graža«, koja nas je odijelila od Hrvatske... 

Jednostavni križ Petra Burica sasvim u kutu, seljaka narod¬ 
njaka, pa trgovca i zaprisegnutog sudbenog vještaka za diobe i pro¬ 
cjene, najsnažnije hrvatske političke ličnosti toga vremena na Po- 
reštini, svojom jednostavnošću također ne govori ništa. A što je sve 
izdržao. Koliko su mu puta porečki fašisti zapalili kuću, koliko 
bombi sručili na vrata i prozore, koliko ga puta odvodili u lan¬ 
cima i bez njih. A eto, o njemu nigdje ništa do grumena zemlje 
crvenice. 

Koracam lagano, u glavi nižem uspomene, postajkujem. 

Opet jedan skromni križ s dvije riječi. Ana Tivan. 

Zastanem i zanesem se. Nije to Krnjelka, prezime vara. Stara 
je to hrvatska korenika. Žikovićka je to, koja se samo udala za 
Tivana, Krnjela. Udala i odmah obudovjela. 

Muž joj Rodolfo, jedan od devetero braće, bio je nešto mlađi 
od mene. Ja sam već bio pošao u gimnaziju, a on je još pohađao 
pučku školu u našoj Bademi. Hrvatsku dakako i on. Još ga danas 
vidim, zanesena i oduševljena junačkim narodnim pjesmama. Gdje 
li je samo došao do Kačića onako mali u krnjelskoj kući? Sto sam 
mu puta morao čitati pjesme o Kraljeviću Marku. Njemu, inače 
Talijanu po ocu i podrijetlu. Ali dušom je bio naš. I kad je dozreo 
za ženidbu, tkalac i on, nije tražio po svijetu Kmjelku, nego otišao 
ravno u Žikoviće po Hrvaticu iz najbolje hrvatske obitelji. 

Tek što se oženio dobije poziv da je mobiliziran i da mora u 
Italiju u talijansku vojsku. Bili su to u Istri burni dani, dani na¬ 
rodnog previranja i narodnog ustanka, tik pred kapitulaciju Italije, 
kad su već svagdje po selima postojali tajni narodno-oslobodilački 
odbori. I Rodolfo, sporazumno sa istom vjenčanom mladenkom, dođe 
predstavniku narodno-oslobodilačkog odbora u Bademi Petru Ban¬ 
ku, da se stavi na raspolaganje. Mladenka se vratila u Žikoviće, 
a Rodolfo Tivan krene u borbu prema Trstu. Poginuo je negdje 
pred Goricom kao slovenski borac... 

Stojim pred križem sa dvije skromne riječi, križem Ane Žiko- 
vićke, prerano obudovjele Tivanke. Tekst se proširuje, nadopu¬ 
njuje, priča, opisuje, i ja najednom čitam cijeli roman kuće Žiko- 
vića. 


Žikovići su malo selo na Poreštini, negdje u trokutu između 
Poreča, Bademe i Višnjana. Bliže župi u Bačvi, nego u Bademi. 

Kad bih kao dijete dolazio s majkom u Žikoviće znao sam da 
idem u bogatu Dolinštinu, u kuće pune obilja koje nisu poznavale 
neimaštinu. Bogatstvo je bilo veliko i znao sam da će na stolu biti 
prostrta trpeza, sa zdjelom punom fino narezana pršuta, dobra sira 
i bukaleta ko krv rumena terana. 

Tri su brata bila s kojima smo se poznavali: Gašpar, Jure i 
Nane, sve jedan bogatiji od drugoga. Ni Gašpar, ni Nane nisu imali 
djece. Djece je imao samo Jure i to dva sina i dvije kćeri. Jure je 
osim toga bio i poduzetniji, zahvaljujući možda i svojoj osamnaest 
godina mlađoj ženi Ani. »Žižinki«, kako ju je nazivala moja majka. 
Kad sam je na povratku ispitivao zašto je zove »Žižinkom«, protu¬ 
mačila mi je, da se ona rodom zove Žiža, jer da je iz kuće Žižine. 
A ja se onda sjetim starog nekog učitelja Žiže, koji bi ponekad do¬ 
lazio i mome ujaku, a imponirao mi je ogromnim brčinama dugim 
skoro do uha. Bio je marljivi sakupljač hrvatskih narodnih pjesama 
iz Istre, pa sam kasnije često nailazio na njegovo ime. 

Tada još vrlo mlada majka »Žižinka«, zapravo ANA ŽIKOVIČ, 
bila je zaista prava »žiža«, blistava ko krijesnica, okretna, živa, po¬ 
duzetna, svagdje uvijek prisutna: i u kući i u dvoru, i u polju i kod 
blaga, oštra gdje je trebalo, odlučna i muška, podržala bi na časove 
i sva četiri ugla kuće, kad bi njen »gospodar« otišao za poslom! 
A toga je uvijek bilo. Žikovićeve su se šume protezale skoro do 
samoga Poreča. Tamo je Jure, tik uz novo sagrađenu željezničku 
stanicu lokalne željeznice Trst — Poreč, nabavio prostrano gradi¬ 
lište, na kom se slagala drva, nebrojene »štrope« fašina, koji se ot¬ 
premahu uglavnom ćozotskim barkama preko mora, napose u Ve¬ 
neciju i Ravennu. 

Sve je to trebalo nadzirati, sve voditi: i Ćiće ovčare i težake 
kopače i orače, i kosce i grabljačice, a za »bendime« i pedesetak 
Ćićki, koje bi došle na osam pa i više dana u »trgadbu«. 

Sve je to mogla ta snažna i jaka mlada žena, koja bi uz to kao 
sporedno znala prigledati i na imanja svojih »kunjada« Gašpara i 
Nane, koji su oba bili bez djece, pa je bilo sigurno, da će i njihove 
»kmeštine« (čak više nego sigurno) biti pripojene imetku Ane Ži- 
kovićke - »Žižinke«. 

Krajem svake godine (a za nju godina nije završavala »na staro 
lito«, nego na kraju »bendime«) znala bi slagati račune, ne da vidi 
da li je što izgubila, ili možda samo zadržala dobrobit »kmeštine«, 
nego što je novo stekla, novo »priskrbila« ... 

Prolazile su godine, došao rat, propala carstva, nestalo i Austri¬ 
je, za koje se ipak dobro živjelo, došla Italija, umro joj muž, ostalo 
četvero djece, sve je trebalo okućiti, na noge postaviti. Vino, koje 
se nekada toliko tražilo i dobro plaćalo, da bi »vinanti« sami dola¬ 
zili po nj u selo i odvozili ga nekuda u Sloveniju, pa čak i u Češku 
i Galiciju, počelo je gubiti vrijednost. Talijanskog je vina bilo »sve 

po jednu liru«, na svakom se koraku otvarali »spacio vini«, trebalo 
je vraški zapeti ne da svake godine izračunavaš »ča si priškrbila«, 
nego ča si sačuvala. 

Da prodaš zemlju, da je pustiš u »bared«? Ne! 

— Zemlja ti je, dite moje, najveće bogatstvo i ona ti vajk znova 
rodi, vajk ništo novega dade: češ drva, češ grojze, češ šenicu, češ 
seno za blago. Čuvaj je, kako oko u glavi; ča je več tendiš več ti 
daje. Triba se samo ubrnuti. 

I »ubračala« se brižna Ana Žikovićka, »Žižinka«, žilavo, surovo. 
Kad više nisu dolazili vinanti, da sami odvezu vino, pošao je sta¬ 
riji sin Gašpar u Trst, u Rijeku, da ga sam proda, sam nađe kupce. 
Sjeklo se drva po prostranim šumama, sjeklo i prodavalo, odvozilo 
preko mora u Beinece, sijalo »šenicu«, jer Italija je trebala kruha, 
vodila »žitne bitke«, »battaglie 1 del grano«. 

Sve je trebalo izdržati, samo da se održiš i sačuvaš »kmeštinu«, 
da ti ne pređe u »tuđe« ruke. A pritisak je bio užasan i svakog je 
dana po netko klonuo, po nečija roba »pošla na inkanat«. 

Međutim ta je borba ipak čeličila ljude. Znalo se da se radi o 
biti i ne biti tvoga plemena, tvoga naroda. 

Oženila najstarijeg sina Gašpara, izgrađenog čvrstog narodnja¬ 
ka, Esterom Burićkom iz još poznatije narodnjačke porodice iz Ba¬ 
deme. Došao drugi svjetski rat, Gašpar ratovao po Africi, izmicao, 
izvlačio se i konačno izvukao i dospio kući. Majka Žikovićka sretna, 
da su bar djeca na okupu. Osim čuvanja kmeštine trebalo je sada 
čuvati još i glave. 

Borba se rasplamtjela. Nije mimoišla ni Žikoviće. Narod se diže 
i organizira. Stariji sin Gašpar odlazi u ilegalnost u borbu na rad 
po terenu, krstari Istrom od Trsta do Pule, između Ćićarije i Po- 
reštine. Žena mu Estera polazi u borbu, krstari Ćićarijom, osniva 
nakon dvadeset i pet godina fašističkog divljanja i zatiranja hrvat¬ 
ske narodne riječi, prve hrvatske škole, tajno poučava djecu i sta¬ 
rije u hrvatskom materinskom jeziku, skriva se po spiljama Ćića¬ 
rije, uzmiče i izmiče tek toliko da se povremeno sastane s mužem 
i djetetom, nejakom Klarom. 

Muž prve kćerke Ane, Rodolfo Krnjelov, odlazi, kako rekosmo, 
u borbu i pogiba. Kći se vraća u Žikoviće; mlada udovica. 

Majka Žikovićka suspreže suze, ali tješi, tješi, iako bi najradije 
bolno zaridala, skupa sa kćerkom. 

I drugi sin Tone, mladić od dvadeset i dvije godine, shvaća 
svoju dužnost, odlazi u borbu, u ilegalnost. 

Majka ga razumije: treba ići, radi se o sudbini našega naroda, 
naše zemlje. 

Iza fašista u zemlju su provalili Nijemci. Kad je već izgledalo 
da je slomom Italije, konačno svanulo i hrvatskom narodu Istre, 

talijanski fašizam zamjenjuje ništa manje siloviti njemački naci¬ 
zam. Istra postaje i opet jednom u historiji, krvavo razbojište. 

Majka Žikovićka svjesna svoje materinske, ali i narodne hrvat¬ 
ske zadaće, oprema i otprema djecu u borbu. U kući sprema hranu 
za opskrbu boraca, kuća postaje točkom sastanaka ustanika. Žiko- 
vićeve su šume velike i prostrane, tko im bolje pozna putove i staze 
nego njezina djeca. 

Rat se nastavlja i bijesni sve žešće, sada već na terenu, nepo¬ 
sredno kraj njihovih kuća. 

Nijemci krstare, pročešljavaju svaki žbun, ali i nasjedaju za¬ 
sjedama. Dolazi Božić 1944. i božićni i novogodišnji blagdani. Mlađi 
sin Tone nalazi se sa skupinom boraca negdje oko Kirmenjaka i 
poručuje, neka im majka pošalje uobičajenu »večerinu«. 

Kći Ana, oprema se i uređuje, ta blagdani su tu, treba poča¬ 
stiti brata i njegove drugove. Poznatim putevima i stazama koraca 
pod večer, skoro sasvim sigurna, prema dogovorenom mjestu sas¬ 
tanka s bratom. Tamo su mislili i blagdane provesti zajedno, u za¬ 
biti Kirmenjaka, kamo ni vučja a kamo li ljudska noga rijetko kada 
zabasa. 

Njemačke su patrole međutim, izgleda, bile o tom sastanku 
obaviještene. Zaokružile Kirmenjak i iznenada provališe u selo. 
Ustanici se, vješti terenu, ubrzo raspršiše. Žene i majke, koje su 
donijele hranu, ne stigoše. Ana Žiković prerana udovica Tivanova,. 
pade prorešetana mecima. Ujutro je nađoše u lokvi krvi. 

Toni Krnjelov iz Bademe, obaviješten, kao najbliži rod (a kao 
stolar imao je tih dana već priređeno nekoliko lijesova) uputi se 
kolima u Kirmenjak, pokupi mrtvo tijelo i odveze ga u Bademu,, 
da ga se pokopa u blagoslovljenoj zemlji... 

Stojim tako na baderljanskom »cimiteru«, gledam u daljinu po 
obzorju po kom se širi nepregledna plava površina mora, okrećem 
se prema istoku na modru Učku, pa dolje na zapad, na čitavu Po- 
reštinu, i vidim daleko ispod Katuna, Ženodrage, Peršurića i Prko- 
vića, nejasno u šumi Žikoviće. 

Pred očima mi se i opet jednom pojavljuje Majka Žikovićka, 
sada već stara »Žižinka«. Nju su zadnju obavijestili o pogibiji nje¬ 
zine kćeri. Saznavši međutim o tuzi koja ju je zadesila, a ne zna¬ 
jući da joj je dijete već pokopano, odlazi na dvor skida s poda 
jednu dasku i uz pomoć staroga Ćića-ovčara slupa lijes, ispuni ga 
vunom i rubeninom, natovari ga na kola i otputi se prema Kirme- 
njaku. Tamo je dočeka sin Tone živ i zdrav koji se spasio iz nje¬ 
mačkog obruča. Obavješćuje majku da je tijelo sestre već pokup¬ 
ljeno i ođvezeno na groblje u Bademu. 

Sva slomljena Majka Žikovićka se postranim putevima vraća 
natrag u Žikoviće, vozeći kući prazan lijes ispunjen vunom i neu- 

potrebijenim kćerinim haljinama, plačući uz to kao da je mrtvu 
vozi. 

Došavši kući baci se na prazan lijes i zarida bolno. Kao da je u 
njemu »brižno tilo« njezine tako mlade, a tako nesretne kćeri udo¬ 
vice. 

Prošlo je šest dana... 

Prvi dani siječnja 1945. Njemačke se snage lomile na svim bo¬ 
jištima. Njemački garnizoni po Istri bez prestanka su napadani, a 
nikada se nije znalo otkuda, kako, ni kojim snagama. Iza svakog 
žbuna krio se neprijatelj, iza svakog zida, iz svakog šumarka, Ni¬ 
jemcu je prijetila opasnost. Kapetan Fiedler zapovjednik Poreča, 
koji je osim toga bombardiran tako reći svakog dana od saveznič¬ 
kih aviona, osjećao se kao u začaranom krugu. Palio je, ubijao za 
svaku sitnicu, mlatio sve oko sebe, osjećajući svoju nemoć. Nje¬ 
mačke su patrole, u sad manjim, sad većim skupinama, neprestano 
raščešljavale područje, zalijetale se čas u jedno, čas u drugo selo, 
upadale u zasjede, palile, pucale i ubijale, gdje bi koga zatekle. 

S njima su izlijetali i neki fašisti, pa je i njih znatan broj 
poginuo. 

Bijes je njihov bivao sve veći, pogotovo kad su već i neki nje¬ 
mački vojnici osjećajući i sami nepravdu koju nanose narodu, po¬ 
čeli popuštati i gubiti moral. 

Prvih dana siječnja 1945. kretala se jedna patrola oko sela Fi¬ 
lipini i tamo se sukobila s ustanicima, koje je vodio Tone Žiković 
najmlađi sin Ane Žikovićke. Okršaj je bio žestok. Ustanici se po- 
vukoše u šumu, odvevši sa sobom ranjenike. Jedan ostade na bojištu 
mrtav, izrešetan njemačkim šmajserom. Bio je to Tone Žiković. 
Vođa njemačke patrole skide mu kaput, u svrhu raspoznavanja, i 
smota ga u torbu. 

Tragajući dalje za »partizanima« skrenuše u Žikoviće da se od¬ 
more, najedu i napiju. Kuda će nego u najimućniju kuću? Jadna 
ih stara Majka Žikovićka, u strahu od goreg zla, posjede i ponudi 
vinom i jelom, i upusti se s njima u razgovor više gestama nego 
govorom sve u želji da nešto čuje i sazna. 

»Ein schweres Gefecht — bei Filipini — viele Partisanen tot — 
kaput« — tumačio je vođa njemačke patrole, kome je već i samom 
bio dojadio taj neprestani lov na ljudske glave. 

I da zorno potvrdi taj svoj »schweres Gefecht« izvuče iz torbe 
raskrvavljeni kaput poginulog »partizana«. Majka Žikovićka pogle¬ 
da, zabijeli očima, zaglavinja i sruši se onesviještena. Bijaše to ka¬ 
put njena sina Tone. A ona mu je pogostila i počastila ubojice . . . 

Ukućani je pokušaše umiriti. Nije to kaput Tonov, bit će nekog 
drugog, ta to je konfekcijska roba, mnogi nose slične, pa i sasvim 
iste kapute. Majčino se oko, a još manje majčino srce, ne može 
prevariti... 

Zakukala Majka Žikovićka, stišće zube, neće da pusti suzu, ali 
suze same naviru. I tek što Nijemci odaše, ona upregne kola, izvuče 
ispod svoje postelje lijes što ga bijaše pripremila za kćerku Anu, 
ponovno ga uredi i spremi najbolje Tonovo odijelo, pa se otputi 
kolima vozeći na njima lijes ravno prema Filipinima, točno na kraj 
šume, na mjesto koje joj Nijemci opisaše. Znala ga je, o i kako ga 
je dobro znala to kobno mjesto njihove, Žikovićeve, šume. 

Sama se otputila, sama pronašla »ono brižno tilo«, oprala ga, 
preobukla u njegovo najbolje svetačno odijelo, nikoga se više ne 
bojeći, ni Nijemca, ni fašista. U zapućak mu utaknula bijeli karam- 
fil — ta momak je još taj njezin nesretni dragi i »lipi« mrtvac. 
Sama ga je odvezla na groblje u Bačvu, sama blagoslovila i po¬ 
škropila ... sama pokopala. 

I kad su je ojađenu i tužnu došli ukućani i rodbina tješiti, ona 
je, veličanstvena u svojoj boli — sama sebe sokoleći, druge tješila. 

»Za veliku je stvar poginuo njezin mezimac, njezin Benjamin 
— za narodnu stvar, za hrvatstvo, za bolju budućnost drugih, za 
slobodu« — znala bi reći, ta naša divna, ta naša veličanstvena u 
svojoj boli, istarska i hrvatska Nioba ... 


Prošle su crne godine, nestade i fašizma i Fiedlera, Bog sam 
zna kuda se i po kojim vjetrovima raspršiše i karabinijerske i faši¬ 
stičke »pattuglie volanti« i njemačke patrole i Rommelove kolone. 
Ostade opustošena zemlja i stotine jednostavnih drvenih križeva po 
našim seoskim grobljima, koji neupućenima ne govore — ništa! 

Ali onome koji ih znade čitati govore mnogo, o i te kako go¬ 
vore ... 

Ima tome nešto manje od deset godina. Pozvan sam u Poreč, 
da na firmi kumujem posljednjem i najmlađem odvjetku Majke 
Žikovićke, Gašparovom jedincu Juri — malome Đorđu. 

Iz Žikovića je došla i opet sama na voziću velika Majka Žiko¬ 
vićka. 

Još je uvijek vjerovala u moć i snagu zemlje. A zemlja, pro¬ 
strane šume, vinogradi i oranice, budući da su prekoračile dozvo¬ 
ljeni minimum, davno više nije bila njezina. Ni to je nije smetalo — 
smetalo je što su »particele« bile neobrađene. Razumjela je da tako 
traži novi društveni poredak. 

Vjerovala je u svog unuka maloga Đorđu, koji da će preuzeti 
još uvijek lijepu i dovoljnu »kmeštinu«. 

Snuždila se, kada je saznala da se je Đorđe posvetio elektri- 
čarskom zanatu. Ipak, još se uvijek nadala i vjerovala. Pa, dobro 

je i to znati, ali »kmeština« je ipak »kmeština«, zemlja ti nikud neće 
pobjeći, ona će ti uvijek davati i u najtežim te časovima barem 
hraniti. 


Ane Žikovićke energične i odlučne Žižinke, pojam snage i vje¬ 
re u budućnost našega naroda u Istri iz moga djetinjstva, više nema 
među živima. Umrla je prije tri godine. 

I ove sam se godine po nepisanom zakonu, obavezno pojavio 
u Bademi na svetu Mariju malu, 8. rujna, pohodio starinsku crkvu 
i skromno seosko groblje. Napisi na križevima 
pomalo blijede i troše se. 

I opet se svaki put iznova prisjećam Majke 
Žikovićke, koja je do zadnjeg dana fanatično vje¬ 
rovala u svoj rod i u bolju budućnost. 

— A ti, Gašpare, vjeruješ li i ti poput svoje 
velike majke u budućnost svoga roda, u budućnost 
našega naroda? 

Upitao sam i pomislio na njegove nekadašnje 
dvore u Žikovićima, na marljive mu »barbe« Gaš- 
para i Nanu, na poduzetnog mu oca Juru. Pomi¬ 
slio i pogledao kroz prozor trošne i ruševne kuće 
u Novom selu kraj Poreča, u kojoj stanuje sam 
s bolesnom ženom, daleko od jedine kćeri koja 
pečalbari negdje u Švedskoj, daleko od jedinca sina, koji pečalbari 
po susjednoj Italiji. 

Gledam ga i pomišljam na sve one koji su radi zemlje otišli 
preko u Italiju, optirali i dali si »kmeštine« dobro naplatiti, gledam 
Gašpara borca, komandanta bataljuna Porečkog odreda u Tarskoj 
vali i pomišljam koliko bi dvadesetaka milijuna lira bio mogao po¬ 
dići da se odrekao svoga roda i naroda, svoje divne hrvatske pro¬ 
šlosti. 

— Vjeruješ li Gašpare u svoj narod, u naš hrvatski narod Istre, 
u njezinu budućnost? 

Umjesto njega odgovori mi kao u nekom zanosu s posebnim 
bljeskom u očima snaha velike Majke Žikovićke Estera Burićka: 

— Vjerujemo, Emešto moj, vjerujemo! I kao da se zaklinje, 
primi za ruku muža i gorko zaplače... 

Nisam mogao a da s njima ne zaplačem i ja. 

U Poreču, 9. rujna 1969. 



Gašpar Ziković 

PRIKLJUČENJE ISTRE HRVATSKOJ 

Drugi je svjetski rat završio prvih dana svibnja 1945. kapitu¬ 
lacijom Njemačke. 

Punih se je pet godina i sedam mjeseci, tako reći, čitavo čovje¬ 
čanstvo kupalo u krvi i grčilo u smrtnim trzajima, da se izbavi 
straha i nasilja, koji su prijetili, da mu se nametnu i njime trajno 
ovladaju. 

Ni Istra nije bila pošteđena. Čak i više: ona je bila žrtva sile 
i nasilja ne samo posljednjih pet godina, poput ostalih naroda 
Evrope, nego punih trideset godina to jest od svibnja 1915, 
kada je započeo križni put njezinog puka, evakuacijom i izgiba- 
njem po logorskim barakama Gornje Štajerske, Mađarske i Mo¬ 
ravske, da nastavi konfinacijama na Liparima i Sardiniji i završi 
pokušajem najokrutnijeg fizičkog i biološkog istrebljenja tokom 
zadnjih godina rata. 

Hrvatski se je narod Istre svim tim nasiljima nagonski odu¬ 
pirao, kao što se po prirodnom zakonu opire smrti svako živo biće, 
ne htijući da, nakon što je punih tisuću i trista godina duboko 
pustio i puštao korijenje, bude bez traga iskorijenjen. Instinktivno 
osjećajući, da se bez čvrstog oslonca na ostalu istokrvnu braću s 
druge strane Učke i Velebita neće moći održati, on je čitavoga 
svoga vijeka čeznuo za ujedinjenjem s hrvatskom narodnom cje- 
lokupnošću iz sasvim prirodne potrebe da osigura svoj opstanak. 

I kada mu se prvi put u njegovoj povijesti pružila mogućnost, 
da to sam svojim snagama provede, on je to bez predomišljanja 
i odgađanja i učinio. Spontano je to svemu svijetu, u času najve¬ 
ćeg terora u Evropi, glasno dne 13. rujna 1943. u Pazinu obja¬ 
vio, a dvanaest dana zatim, 25. rujna na plebiscitarnom narodnom 
skupu, Općem istarskom saboru, i potvrdio. 

Međutim, ni javno proglašenje, ni oružano zaposjedanje svake 
stope legitimno dobivene zemlje, nije bilo dovoljno: umiješale se 
velike sile. 

Istra je po svom zemljopisnom položaju raskrsnica na kojoj 
su se vjekovima sukobljavali probiti nekoliko velikih naroda: ger- 
manstva, romanstva i slavenstva. Jednih koji traže put na jug, na 

toplo more, drugih koji traže prodor prema istoku i teže da ovla¬ 
daju dalekim kopnenim i pomorskim istočnim putovima, i trećih 
koji su se još u doba velikih seoba i prodiranja na zapad ovdje 
učvrstili kao na svom posljednjem bedemu. I baš ovdje, na tom 
malom trokutu, na tom posljednjem bedemu hrvatstva i slaven¬ 
stva — Istri — sukobiše se i zaoštriše interesi velikih. 

Usprkos potocima krvi i nebrojenim žrtvama, narodna je vojska 
morala napustiti Trst i Pulu, a dotadašnji su veliki saveznici već 
na prvim sastancima u Londonu počeli samovoljno krojiti novu 
kartu Evrope i svijeta, istim metodama, kao ono u Versaju 1918. 
kad su nepravednom podjelom bili posijali klicu novog krvavog 
obračuna, koji je započeo dvadeset godina kasnije. Jedan je račun 
i ovog puta trebala platiti naša Istra. 

Ministri vanjskih poslova Engleske, Francuske, Amerike, Ru¬ 
sije i Kine sastali su se u rujnu 1945. da joj skroje sudbinu, kakvu 
ona nije željela niti se za nju borila. Hrvatska si je Istra, sama i 
bez čije pomoći, vlastitim »golim šakama« odredila sudbinu. 

Ne obazirući se na to predstavnici velikih sila sjeli su 18. ruj¬ 
na 1945. za stol da donesu konačnu odluku. Prva je pozvana Fede¬ 
rativna narodna republika Jugoslavija u čiji se je sklop narod 
Istre jednoglasno uključio, da podnese svoje zahtjeve. Ona je po¬ 
stavila zahtjev, da joj se i međunarodnim mirovnim ugovorom 
potvrde zemljopisne, prirodne i narodnosne granice, koje ona 
stvarno posjeduje tj. na Soči. Po toj granici ostalo bi pod Italijom 
još uvijek nekoliko desetaka tisuća tzv. »beneških« Slovenaca. Što 
se tiče talijanske narodne skupine, koja je nastanjena u Istri ona 
se je već u toku borbe nedvojbeno i jasno opredijelila želeći da 
živi u zajednici s ogromnom starosjedilačkom većinom hrvatskoga 
naroda Istre u demokratskom poretku, u Jugoslaviji, kojoj se je 
priključio i sav ostali hrvatski narod. 

Međutim su predstavnici nove Italije, koji su se nakon Musso- 
linijeva sloma priklonili zapadnim saveznicima, zatražili da se 
Italiji dodijeli sve ono područje Istre, koje leži na zapad od rijeke 
Raše, to jest da se prihvati crta, koju je 1918. predlagao tadašnji 
američki predsjednik Wilson. Taj prijedlog nije uopće vodio računa 
ni o želji naroda, ni o žrtvama, koje je naročito hrvatski narod 
Istre pridonio upravo zato, da se ta strahovita nepravda počinjena 
1918. ne ponovi. 

Predstavnik je Amerike, za čudo, i opet zagovarao tu crtu. 
Budući da se o takvim granicama, nakon jasno izražene volje 
hrvatskoga naroda Istre, nije uopće moglo ozbiljno razgovarati, 
talijanski je predstavnik predložio drugu tako zvanu »De Gasperi- 
jevu« liniju, koju su poduprli i prihvatili kao svoju Englezi. Po 
toj »engleskoj« liniji Istra bi bila prepolovljena, između Jugosla¬ 
vije i Italije. 

Budući da nikako nije moglo doći do sporazuma, a narod koji 
je još uvijek držao u svojim rukama svu vojnu i civilnu vlast, nije 
ni izdaleka pomišljao na to da je bez krvi pusti iz ruku, nije pre¬ 
govaračima preostalo drugo, nego da na licu mjesta utvrde ne samo 
stvarno stanje narodnosnih skupina, nego i samo raspoloženje na¬ 
roda. Stalo se na stanovište da se ne smije ponoviti povijesne po¬ 
greške iz 1918. koje su stvorile niz nezadovoljnih i buntovnih 
narodnih manjina u tako reći svakoj evropskoj državi, nego da se 
povuku takve granice, po kojima će u svakoj od pograničnih država 
ostati što je moguće manji broj drugih narodnih skupina. 

Po američkom prijedlogu, koji je za Hrvate bio apsolutno ne¬ 
prihvatljiv, bilo bi 277 tisuća Hrvata i Slovenaca ponovno potpalo 
pod Italiju, dok bi u Jugoslaviji ostalo 46 tisuća Talijana. Po tzv. 
»britanskoj« ili De Gasperijevoj liniji ostalo bi pod Italijom 244 
tisuće Hrvata i Slovenaca, a u Jugoslaviji 50 tisuća Talijana. 

Prva je pala tzv. »ruska« linija, koja je zagovarala granicu na 
Soči. Rusi su je sami povukli. Kao neprihvatljiva i nelogična pala 
je i »američka« linija na Raši. Međutim su Englezi, a s njima i 
Južnoafrikanci, na mirovnoj konferenciji, koja se je nastavila u 
Parizu, uporno i nadalje branili De Gasperijevu tzv. »englesku« 
liniju. 

U međuvremenu se je na jugoslavenskoj strani marljivo i s 
mnogo truda počelo skupljati dokumentaciono gradivo o stvarnom 
stanju pučanstva Istre. Jadranski Institut na Sušaku razradio je 
sa svojom ekipom, koja je išla od sela do sela po čitavoj Istri, po¬ 
tanki opis svakog sela, svake porodice, svakoga čovjeka i njegovo 
narodno i jezično podrijetlo. Stvoreno je dokumentarno djelo »Na¬ 
cionalni katastar Istre«. Organizatori toga djela bili su sveuč. prof. 
dr Josip Roglić i dr Rudolf Meixner. 

Neovisno o tome hrvatsko je narodno svećenstvo pod vodstvom 
Bože Milanovića, Leopolda Jurce i Tome Banka sastavilo, na te¬ 
melju župnih knjiga svih istarskih župa, točne statističke podatke 
o hrvatskom i talijanskom pučanstvu svake pojedine župe, unatrag 
nekoliko stoljeća. Te su župne knjige bile zaista duboko impresio- 
nantan dokazni materijal. Hrvatsko se je, naime, svećenstvo, una¬ 
toč svim pritiscima i zabranama kako sa strane talijanskih fašisti¬ 
čkih vlasti tako i crkvenih krugova, uspjelo održati uz narod, 
buditi mu i u najtežim časovima podržavati hrvatsku narodnu 
svijest, pa i onda kada se mladi svećenički naraštaj nije više mogao 
odgajati po istarskim sjemeništima Kopra, Rijeke i Gorice, nego 
po udaljenijim talijanskim biskupijama. 

Hrvatski su narodni svećenici osjetili da u tim sudbonosnim 
povijesnim danima, ne smiju ostati po strani i daleko od svoga 
naroda. Za 18. srpnja 1945. zakazan je u Pazinu sastanak hrvat¬ 
skoga svećenstva s predstavnicima narodne vlasti u Istri. Kao pravi 

rodoljubi bili su svjesni, da će hrvatski narod Istre, gdje je 25- 
-godišnjom talijanskom vladavinom bio već stvoren teren za pota- 
lijančivanje, potpadne li ponovno pod Italiju, biti odnarođen i do¬ 
živjeti svoju konačnu propast. 

Tršćanski biskup Santin bio je obaviješten o tome, da će poje¬ 
dini njegovi svećenici održati u Pazinu sastanak s »komunističkim« 
predstavnicima narodnih vlasti. Nije ga se usudio zabraniti. (»Tutti 
sanno, che i singoli sacerdoti slavi desiderano giustamente la Jugo- 
slavia« — rekao je). Međutim kada je za to saznao porečki biskup 
Radossi (nekada se zvao Radosl ović) odlučno im je to zabranio. 
(»Kada budem ja na svoje ToisKupske sastanke pozivao ’komuni- 
stičke’ oficire, smjeti će i moji oficiri ići na komunističke sastanke« 
— rekao je Radossi). Smjesta je nazvao Santina i zatražio od njega 
da i on to zabrani svećenicima svoje biskupije. 

Međutim su se hrvatski svećenici sastali u Pazinu, ne kao 
biskupu podvrgnuti svećenici, nego kao neovisne privatne osobe, i 
to na dan 31. srpnja 1945. u franjevačkom samostanu u Pazinu. 
Tu su donijeli i odmah objavili ovu svoju povijesnu izjavu: 

»Hrvatsko i slovensko svećenstvo Istre izjavljuje da Istra mora 
biti iz etnoloških, geografskih i ekonomskih razloga priključena 
Demokratskoj Federativnoj Jugoslaviji. Nakon dugotrajnog narod¬ 
nog tlačenja i teške borbe za oslobođenje imaju istarski Hrvati i 
Slovenci pravo da dođu do narodne i demokratske slobode u za¬ 
jednici sa svojom istokrvnom braćom, kako to odgovara stoljetnoj 
narodnoj želji i borbi.« 

Tu su izjavu odmah potpisali svi prisutni svećenici (bilo ih je 
dvadeset), a kasnije su to pojedinačno učinili i svi ostali hrvatski 
i slovenski svećenici u Istri, bez obzira na svoje biskupe."' 

Međunarodna komisija sastavljena od osamnaest članova došla 
je u Istru potkraj ožujka 1946. i počela iznenadnim ispitivanjem 
i preslušavanjem pučanstva duž čitavog spornog graničnog podru¬ 
čja oko tzv. britanske linije. Tako je obišla Pazin, Labin, Kanfanar, 
Sveti Lovreč nad Limom, Motovun, Sovinjak, Oprtalj, Višnjan, 
Vižinadu, Pulu, Grožnjan i Hribe. 

Dne 22. i 23. ožujka ispitivala je cijelu noć sastavljače »Nacio¬ 
nalnog katastra Istre« dra Josipa Roglića i dra Rudolfa Meixnera 


* Kada je kasnije biskup Raffaele Radossi (nekada Radoslović) počeo zbog 
toga i drugih izjava, napadati svoje svećenice, odgovorio mu je bademski župnik 
Miro Bulešić opširnim pismom i naveo mu sve narodnosne krivice u porečkoj 
crkvenoj upravi i u postupku njegovih talijanskih svećenika; biskup je nato 
došao u Bademu i opozvao svoju zabranu. 

Ipak je narodu Istre napakostio time što je u veljači 19£7. pobjegao Jz 
Po reča u Italiju i povukao za sobom 55 talijanskih svećenika i ostavio čitavu 
biskupiju bez dušobrižničke službe. Trebalo je dugo godina da onaj mali broj 
hrvatskih svećenika, koji su ostali u Istri i upravljali redovito svaki sa najma¬ 
nje tri župe, odgoji novi naraštaj mladih narodnih svećenika. (Danas već svaka 
župa ima opet svoga hrvatskog svećenika, kojih ima oko jednu stotinu sve mla¬ 
dih i požrtvovnih narodnih ljudi). 

postavivši im točno 102 razna pitanja, bezuspješno pokušavajući 
osporiti pravilnost i točnost katastra. 

Istodobno su pred komisiju pozvani i istarski svećenici Toma 
Banko, Leopold Jurca i Božo Milanović. Njihovo je ispitivanje 
trajalo od deset sati na večer do 2 sata poslije ponoći. 

Na članove komisije najviše je djelovala statistika sastavljena 
na temelju stoljetnih crkvenih šematizama. Iz nje je proizlazilo, 
da je u času boravka komisije u Istri bilo 75'°/o hrvatskih i sloven¬ 
skih župa, 13°/o mješovitih i samo 12% talijanskih, dakle manjin¬ 
skih, računajući kao narodnu manjinu samo one župe u kojima je 
bilo barem 10% župljana Talijana. Ta je svećenička delegacija, za 
koju se nije moglo reći da je sačinjavaju »komunistički« popovi, 
komisiji naglasila: 

1. da je Istra naseljena kompaktno hrvatskim pučanstvom, a 
da su Talijani među njima samo kao sitni otočići u moru, 

2. da imena brda, dolina, potoka, šuma i njiva dokazuju hrvat¬ 
ski karakter Istre, 

3. da bi gledati svaki dan more, a ne moći doći do njega bila 
za istarske Hrvate najveća provokacija. 

Posljedica je posjeta komisije Istri bila, da je pala i druga 
tzv. »engleska« zapravo De Gasperijeva linija. Međutim je kasnije 
na mirovnim pregovorima u Bruselu, Londonu i Parizu konačno 
prihvaćena tzv. »francuska« ili Bidaultova linija. Po toj liniji (koju 
hrvatski narod nije nikada priznao) hrvatska bi Istra graničila sa 
Slobodnim teritorijem Trsta (STT), a išla bi donjim tokom doline 
rijeke Mirne do Grožnjana i Oprtlja na istoku i dalje na sjever 
do Trsta. 

Međutim ni ta granica, kao što ni pitanje Slobodnog teritorija 
Trsta nije moglo biti riješeno. Narodna vojska držala je i nadalje 
područje, koje je narod krvlju oslobodio. 

Konačno je međunarodnim ugovorom o miru s Italijom, za¬ 
ključenim 10. veljače 1947. u Parizu, Istra do Mirne, tj. do tzv. 
francuske linije priznata kao sastavni dio Federativne narodne 
republike Jugoslavije. O Slobodnom teritoriju Trsta, koji je taj 
mirovni ugovor također priznao te o samom Trstu, potpisan je dne 
5. listopada 1954. između Jugoslavije i Italije, te Amerike i Velike 
Britanije, poseban memorandum, prema kojemu je ukinuta vojna 
uprava nad STT-om i povučena nova granica između tzv. zone A 
(grada Trsta) i zone B (Bujštine)... 


A sada? 

Nijemci čiji su se feudalci bili utvrdili po kulama i gradićima 
srednje Istre, prostorno vrlo daleko od svoje zemlje matice, iako 

su kao zaleđe imali veoma snažnu državnu i vojničku organizaciju, 
nisu unatoč sedamstogođišnje vladavine ostavili u Istri, tako reći, 
nikakva traga. Njihov je jezik i duh ostao Istri posvema stran. 
Danas ga više nitko ni ne pozna. 

Romansko, odnosno mletačko gospodstvo u zapadnom i južnom 
dijelu Istre, koje je trajalo otprilike isto toliko stoljeća koliko i nje¬ 
mačko a možda i nešto dulje, ostavilo je znatno dublje tragove, jer 
je naročito u posljednjem stoljeću bilo ne samo umjetno podrža¬ 
vano, nego i silom nametano. Međutim bi i ono samo po sebi bilo 
odumrlo i sigurno bi mu se u toku dvaju naraštaja zameo trag 
kao što mu se zameo u Dalmaciji i na dalmatinskim otocima, 
da se nije na vrijeme trgnulo i razumno se prilagodilo ne samo 
našem društvenom poretku, nego i širini naše velike slavenske 
duše, koja se je, nakon svih patnja i svih zala, koje je pretrpjela, 
digla do anđeoski uzvišenog velikog praštanja. 

Riječima, kojima je popratio tu veličanstvenu gestu naš veliki 
pjesnik i borac, jednako Dalmatinac koliko i Istranin, Vladimir 
Nazor, završavam i ja ovu knjigu zapisa: 


Ja htjedoh proklet dane stradanja našeg; htjedoh 
Da u svijet mržnju viknem, što dosad je ne smjedoh 
No šapatom kazivat; 

AV u čas, kad sam na žal spasenja našeg stigo 
I zgrčenu sam šaku nad lešinom već digo, 

Ja moram — blagoslivat. 

Blagoslovene nek su boli naših pređa 
I krv, i znoj, i suze; i strah, i glad, i žeđa; 

I tuge i gorčine! 

Jer od svih naših patnja i od svih naših jada, 

Sto bjehu i što jesu, med ćemo pravit sada 
Pun vonja i slačine. 

Blagoslovene nek su sve kuće zapaljene, 

I rake oskvrnute, i zipke raspletene, 

I srušeni oltari, 

Jer hrana nama bješe, prah naše strte sreće, 

A njegovo se trun je još našim žilam kreće, 

I kola, vri i žari. 

Blagoslovljene nek su sve mržnje i sve ljutnje, 

I noći pune strepnje, dni puni crne slutnje! 
Blagoslovljena da je 
I ona neman grdna, i ona crna sila, 

Sto rvasmo se s njome, jer za let sad nam krila 
I za skok zamah daje! 

Tko nije pelin guto, taj ne zna, što je sladost, 

Tko nije tužan bio, taj ne zna, što je radost, 

Kad kroz nju snaga sjekne. 

Po ljestvici nevolja visoko smo se peli, 

Pa sada, prošlost naša, koju smo dugo kleli, 
Blagoslovljena nek je! 


Kraj 

TRI PRIJEDLOGA »Međunarodne komisije za razgraničenje' 
za podjelu Istre 



Slaveni 

Miješani 

Romani 



Francuski ili Bidaultov prijedlog 
Engleski ili De Gasperijev prijedlog 
Američki prijedlog 






/• 






SADRŽAJ 


Prvi dio 

Od prapovijesnih početaka do 1848. 

1. Čitaocu . 

2. Pregršt predgovora . 

3. Nekoliko povijesnih zapisa. 

—- Najstarija prošlost i prvi stanovnici . 

— Prodor Rimljana, njihov uspon i slom. 

4. Slaveni — Hrvati . 

— Prve vijesti i razna mišljenja o njihovu dolasku i podrijetlu 

— Novije seobe . 

5. Istarska povijest sažeta u par redaka. 

6. Borba za more. 

— Povlačenje Hrvata pred najezdom s istoka na posljednji 

bedem — Istru. 

7. Čisti i nezamućeni izvori. 

— Franjo Glavinić. 

— Zapis mome sinu.. 

8. Narodni jezik u bogoslužju i narodno pismo glagoljica u Istri 

— Glagoljski spomenici . 

— »Razvod istrijanski«. 

— Hrvatske bogoslužne knjige ... ^ • 

— Borba za očuvanje narodnoga jezika i narodnog bogoslužja 

— Odgovor naroda na zabranu hrvatskog jezika u crkvi . . . 


Drugi dio 
Od godine 1848. do 1918. 

9. Prilike u Istri uoči narodnoga preporoda. 

— Zapis o Antunu Žižiću-Buči. 

10. S druge strane mora 

— Prilike u Italiji poslije pada Napoleonova . . . . 

— Risorgimento . 

— Zapis o talijanskom iredentizmu. 

— Nikad nismo bili neprijatelji talijanskoga naroda 

11. Biskup Juraj Dobrila. 

— Iz Dobrilina dopisivanja. 

— Zapis o Bogišiću i Dobrili . 

— Pop Franjo Ravnik i njegov program. 


5 

7 

15 

18 

26 

33 

33 

47 

59 

63 

67 

72 

73 

77 

81 

90 

91 

93 

95 

100 

105 

110 

115 

118 

123 

129 

133 

142 

148 

151 

12. Istarski trolist: Laginja-Spinčić-Mandić .158 

— Zapis o Laginji.162 

13. Družba svetoga Ćirila i Metoda za Istru .167 

14. Burni izbori u Poreču 1897. 181 

— Zapis o Poreču .’ ’ ’ ig7 

15. Izbori u Istri 1907.* 193 

— Neposredni uzroci hrvatskoga preporoda u Istri.193 

— Posljedice.. 

—• Dva proglasa . 197 

16. Zapis o kazališnim daskama.200 

— Marija Ružička-Strozzi .205 

17. Stari Mališ.209 

— Zapis o Uskrsu .221 

18. Posljednja sjednica Istarskoga sabora 1910.226 

19. Đački konvikt u Pazinu.233 

20. Istra u prvom svjetskom ratu.239 

21. Eugen Kumičić.249 

22. Josip Kraljić.252 

23. Rikard Katalinić Jeretov.260 

.24. Prevratni dani u Puli 1918.264 


Treći dio 
Od godine 1918. do 1945. 

25. Istra pod Italijom .273 

26. Zapis »emigranta« .292 

— Bijeg Hrvata i Slovenaca iz Istre.296 

— Okupljanje .298 

— »Istra« - glasilo Istrana u Jugoslaviji.299 

— Matica hrvatskih kazališnih dobrovoljaca i Istra.303 

— Zapis o Vladimiru Nazoru.309 

'27. Opći narodni ustanak u Istri.315 

— Osnivanje seoskih narodno-oslobodilačkih odbora.319 

— Zapis o Joakimu Rahovcu.324 

28. Kapitulacija Italije.329 

— Poslije kapitulacije .336 

— Majka Ana Žikovićka.346 

29. Pripojenje Istre Hrvatskoj .355 

-30. Zaglavak.360 

KAZALO IMENA I STVARI 


A 

Akvileja 27, 32 
Alarik 32 

Alcala Galiano 281 
Alemani 32 
Ambrožić Marko 318 
Andrić dr Nikola 305, 314 
Andrijčić Ante 216 
D’Annunzio 125, 297 
Antolović Bašić »Furijan« 186 
Apulija 27 

Argentina iseljavanje 284 
Atila »bič Božji« 32 
Avari 36 

D,Avarna duca 273 
Avvezzano general 124 
D’Azzeglio Massimo 120 

B 

Babić Ivan 323 
Babić Petar 346 
Baćac Viktor 317 
Bach Josip 305 
Badalić dr Josip 305 
Badema 8, 15, 16, 21 
Baf Fran 300 
Bakarić dr Vladimir 237 
Bakotić Vladimir 131 
Balbo Cesare 120 
Balun, istarski ples 307 
Ban Mira 321, 346 
Banko Petar 279, 320 
Banko Tomo 10, 280, 357 
Barac Antun 295 dr 
Barada Miho dr 295 
Basariček dr Đuro 244, 245 
Battara Antonio 287 
Batušić Slavko dr 305 
Bazara Giovanni 320 
Beaković Marko 247 


Bečki kongres 115 
Begović Milan 305 
Belaj, kula 42 
Berneš Lino 236 
Benelli Sem 271 
Benussi Andrea 42 
Besednjak Engelbert dr 289 
Blažević Grgur žpk 97 
Bogišić Baltazar 137, 148 
Bogoslužje hrvatsko 82 
Boguslawsky Eduard 37, 85 
Bolonić učit. 282 
Bonfiglio Sigismondo 123 
Bošković Kuđer 127 
Bourbonac Ferdinand IV 116 
Božić Mario 337 
Brajša Matko 200 
Branimir hrv. knez 15 
Bratović 108, 323 
Bratulić dr Vjekoslav 5 
Brečević Ivan »Mališ« 212 
Bmčić Fran dr 300 
Brnobić Mate 319, 320 
Broz Josip Tito 238 
Brumnić Dinko 298 
Bubičić Stipe 279 
Bulešić dr Miro 358 
Burić Estera 334 

Burić Petar 108, 279, 282, 320, 326, 340, 
343 

Burton Richarđ 23 
C 

Cagni Umberto 271 

Cambrayiska liga 48 

Car Emin Viktor 171, 182, 243, 311 

Carbonari 278, 316 

Cavour Camillo 122, 124 

Cerovac Ante 343 

Ciraki Franjo 130 

Ciril i Metod 84 

Cirilo-metodski zidari 168 
Cleva Giovanni 150 
Coana Maria 320 
Combi Carlo 123 
Conighi Attilio 176 
Constantini Ettore dr 197 
Crlenica Mate 285 
Crnogorci u Peroju 53 
Cvijić Jovan dr 39 
Cvitan Toni 136 

C 

Čehie Gabov Marko 279 
Cehić Janko 344 
Cervar dr Đuro 
Červar Šime pop 180, 282 
Cok dr Ivan Marija 302 

D 

Dako-tračani 25 

Dante Alighieri 174, 175 

De bello histrico 28 

Debeljuh Franjo 294 

De Franceschi Carlo 24, 42, 106 

Delorko Olinko 

Demeter Dimitrije 130 

Desanti Raimondo 284 

Diakon Pavao 40 

Diaz Armando 275 

Dobrila Juraj bkp 109, 112, 133, 170 

Domagoj hrv. knez 65 

Domjanić Dragutin 295 

Draga istarska 18 

Drinković dr Mate 264 

Drndić Ante i Ljubo 318 

Držić Marin 127 

Družba sv. Ćirila i Metoda 8, 167 
Dukić dr Ante 200 
Dukić dr Ivan 92 
Dva Grada 49 

E 

Ellner župnik 101 
Emigranti 292 
Epulon 27 
Euganei 25 

F 

Fabris Valentin 319 
Falieri Vital dužd 66 
Filiplić žpk 281 
Filipin Juraj 51 
Fischer L. 130 
Flapp Ivan Krst. bkp. 97 
Flego Franjo 255, 257 
Flego Ivan žpk 282 


Flego Petar 137, 141 
Franjo car austr. 118 
Franković Fran 155 
Franina i Jurina 190 
Franjo Ferdinand 273 
Frelić Zeljko 308 

Freudenreich arh. Aleksandar 8, 304,. 
305 

Frlić Ante dr 298 

G 

Getaldić Marin 127 

Gerolimo don 279 

Giolitti 277 

Gioberti Vicenzo 120 

Glagoljica 80, 85 

Glavina Ivan bkp 109 

Glavinić Franjo 72 

Godeas Brunno 319 

Golub Silvano 324, 339 

Gorec Franjo žpk 181, 186, 347 

Gortan Vladimir i Zivko 317 

Goti istočni 32 

Grabrovica spilja 19 

Gradina 22, 24 

Grašić Josip žpk 234, 289 

Grgur papa 33 

Gundulić Ivan 127 

Guetti Adda 320 

H 

Herak Antun 282 
Herak Gašpar 219, 282 
Herak Tomo 220, 279, 283, 320 
Heraklije car 33 
Herkulije car 37 
Hrvati 33 

Hrvatski list, Pula 265 
Huni 32 

I 

Iredentizam 123 
»Iskre pod pepelom« 14 
»Istarska riječ 8, 12 
»Istra« list 13, 299 
»Istra pod Italijom« 11 
Istarski internat 297 
Istarski Sabor 193, 226 
Ivan vojvoda 44 
Ivanišević Drago 131 

J 

Jagić Vatroslav dr 37, 85 
Jakus Gašpar 320, 323 
Japidi, Japodi, 26 
Jardas Ivo 5, 248 

Jelašić dr Franjo 305 
Jelovac Mato 323, 346 
Jelovac Ivan 324 
Jelušić Kazimir 99 
Jerolimić brodovi. 284 
Jovanović Živorad 148 
Jurca Leopold žpk 357 
Jurcan Ive 279 
Juričić Vlado 321 
Jurković Antun i Gašpar 278 


K 

Kajin Miran 285 

Kalac Ante prepošt 107, 108, 109, 141, 
207 

Kalac Ciril 320 

Kalčić Božo 318, 336, 340 

Kaleni, 26 

Kanavelić Petar 127 
Kandler Pietro 24, 42, 59 
Karlin dr Andrija 102 
Kami 26 
Karojba 338 

Katalinić Jeretov Rikard 8, 131, 196, 
260, 311 

Kasović Cvijić Antonija 151, 305 
Kelti 26 

Kirac pop Luka 45 

Klarić Ivan 335 

Klaudije Mar cei konzul 27 

Kleomen spart. kralj 26 

Kobarid (Caporetto) 274 

Koch Metod admiral 271 

Kohn Ljudevit 295 

Kombol Mihovil 131 

Konstancije Galo 31 

Konstantin car 31 

Konstantin Porfirogenet 33, 63, 67 

Konvikt u Pazinu 233 

Kopitar Slava 321 

Korner Jeronim 311 

Kostrenčić Ivan 141 

Kozulić brodovi. 284 

Kožičić Šimun 76 bkp 

Krajač Ivan dr 40 

Krajačić Ivan 237 

Krajša Pave 279 

Kraljić Josip A. 252 

Krispo sin Konstantina cara 31 

Križ Lacko 205 

Krmpotić Josip 265 

Krstić dr Ivan 182 

Kršnjavi Iso 131 

Kujavec Antun glumac 308 

Kumičić Eugen249 

Kuničić Petar 131 


L. 

Ladavac Dušan i Vjekoslav 317 
Laginja dr Matko 9, 162, 181, 185, 242, 
294, 298 

Lamarmora tal. min. 124 
Langobardi 55 
Lasciac Alois 185, 186, 242 
Lavižatić Jakov 320 
Lavrenčič Josip 283 
Lega nazionale 174 
Leopardi Giacomo 121 
Letaj kula 42 
Levaković Rafael fra 77 
Liburni 26 

Lippoman Ivan biskup 94 
Li vi je Tito 29 
Lloyd tršćanski 284 
Loidl Stjepan 203 
Londonski ugovor 274 
Lozovina Vinko 131 
Lučić Hanibal 127 
Lukež Dragutin glumac 308 
Luzzati tal. min. 276 

M 

Mahnić Antun bkp 100, 277 
Majer dr Miro 
Mali Istranin 7, 12, 13, 14 
Mandić Matko 160, 199 
Manzoni Alessandro 177 
Marković Mihajlo glumac 204 
Manin Daniele 177 
Marčac Ante 294 
Marčelja arh. Frano 300 
Marjanović Milan 301 
Marulić Marko 127 
Marušić B. 45 
Mas-udi arap. povj. 39 
Matejćić Fran 234 
Matetić Ronjgov Ivan 201 
Matica hrv. kazal. dobrov. 304 
Matošević Božo i Antun 323 
Matz Rudolf 305 
Mazzella kardinal 98 
Mazzini Giuseppe 119 
Medulin (Mutila) 28 
Mekiš Mate 320 
Meixner Franjo 308 
Meixner dr Rudolf 357 
Menčetić Šiško 127 
Meštrović Ivan 297 
Mihovilović Ante 285 
Miklošić 37 
Mikulić Petar 320 

Milanović dr Božo 237, 279, 281, 289, 
357 

Mirković dr Mijo (Mate Balota) 5, 70, 
134 

Mislav hrv. knez 64 

Moferdin Ivan 319 

Moferdin Tone 207 

Morlak, Morlacco 105 

Mmavić Ivan Tomko kanonik 76 

Musizza Beppi 320 

Mrak Tone 317 

N 

Nabrežina 19 

Nadanić Marko 146 

Nagi Franjo Ksav. bkp 97, 99 

Napoleon Bonaparte 62 

Naša Sloga 166 

Nazor Vladimir 309, 360 

Negri Aldo 346 

Neretvani 64 

Nesakton (Vižače) 28 

Novljan Fran prof. 294, 305 

O 

Oberdank Guglielmo 124 
Opašić Franjo 285 
Orbini Mauro 74 
Orseolo Petar dužd 66 
Ostrogoti 59 

P 

Pagus Chroatorum 39, 41 

Palmotić Junije 127 

Pastorčić Stipe 108 

Patriciak Urso, dužd 64 

Pavat Mario 93 

Pazin 24 

Pazinčica 18 

Pazinska jama 18 

Peisker Jan 36 

Pellico Silvio 118 

Perko Aleksandar 300 

Perko Nevenka 300 

Peroj crnog, selo 53 

Petiti di Roreto, tal. general 291 

Petravić Antun 131, 320 

Petrov novčić 101 

Piccolomini Enea Silvio papa 46 

Pijo IX papa 122 

Pijo X papa 99 

Pilat Tomo 320 

Plinije rim. povj. 26 

Plomin 31 

Polesini markiz 110, 188, 288 
Politeo Dinko 131 
Poropat Ivan 323 
Premantura 53 


Preradović Petar 130 
Pribetić Ante 322 
Protest, hrv. književnost 90 
Pucić Medo 130 
Pučki prijatelj novine 12 
Puljić Đuro prof. 149 
Punčan brdo 25 

R 

Radetići selo 77 
Radetić Ernest 7 
Radetić Ivan 133, 137, 138 
Radossi Rafaele (Radoslović) bkp 340, 

Radoš Blaž i Nin 324 
Radovčić Ivanićev 322 
Rahovac Caratan Ive i Joakim 279, 
324, 326, 320, 328, 329, 340 
Rahovac Matelić Martin i Pero 317, 
319, 325 

Rautgartler Juraj bkp 47 
Ravnik Franjo 151 
Razvod istarski 90, 91 
Razbijeni mozaik 7 
Ražem dr Ivo 298 
Renier Jakov prov. 51 
Ressmann Constantino 123 
Ritoša-Vicini žpk 110 
Rajko Stipe 279, 319, 331 
Rittig dr Svetozar 237 
Roglić dr Josip 357 
Rubetić Cvjetko 137 
Rusac Đuro ing. 148 
Ružić dr Marko 301 
Rupenović Ive kantunjer 339 
Rupenović »Kapelan« 108 

S 

Salezijanci 236 
Samo 36 

Semelić Božo 300 
Sergo Ive 279 
Sergo Martin 279, 317 
Sironić Šime pop 289 
Sirotić Josip 180 
Sirovica Dinko 131 
Sforza grof 276 
Slaveni 33 

Slavik dr Eduard 179 
Smoković Ante 279 
Smolica Mario 322 

Spinčić Vjekoslav 155, 158, 179, 181, 
198, 294 
Srebmič 283 

Stanković Petar kanonik 153 
Stanger dr Andrija 99 

V 


Stanger dr Ulikse 283 
Stari Ivan 180, 298 
Strabonije rim. pisac 30 
Stranić Vjekoslav 343 
Strmac Zvonko glumac 308 
Strozzi Ružička Marija 202, 303 
Strozzi Tito 305 
Suk Feliks 141 
Sveta Alijanca 115 
Svetličić Josip 180 

Š 

Santel Šaša 202 
Sček Virgilije 283 
Sestan Vinko 108 
Sirola Vitomir »Pajo« 344 
Spiler Marijo 319 
Šuflaj Milan 41 

Sterk Andrija bkp 99, 137, 234 

Stifanić Došić Ive 319 

Stifanić Marko Parentin 279, 280 319 

Stifanić Talić 108 

Suran Jože 320, 322, 336, 345 


T 

Tasilo bavar. vojvoda 40 
Tasso 127 

Taviani Domenico fra 277 
Tedeschi Paolo 87 
Tkalec Zvonko 202 
Tićan raskršće kod Višnjana 339 
Tittoni 275 
Tivan Arturo 347 
Tivan Rodolfo 348 
Tomašić — Tommaseo 130 
Tommasini bkp 21, 46 
Tommasini uprav, dobara 111 
Tončić Stifanić 108 
Tonćić Stifanić Jure 327 
Tradenigo Pietro dužd 64 
Tresić-Pavičić 131, 268 
Trinajstić dr Dinko 99, 200, 234 
Tripković brodovi. 284 
Triškuli Petar 279 
Trpimir hrv. knez 64 
Trumbić dr Ante 236, 264 
Tuma dr Henrik 38 

U 

Uccellini — Tiče Franjo bkp 131 
Uljanćić Ivan i Mate 320, 322 


Valussi Pacifico 123 
Veneti 25 

Velikan je Josip žpk 147 

Verdi Giuseppel21 

Vesel dr Đuro 180 

Vespazijan 30 

Vetranić Mavro 127 

Vez, list 12 

Via Sclava 46 

Viđoma šuma 279, 316 

Vidošić Marica 281 

Viktor Emanuel I 116, 122 

Viktor Emanuel III 275 

Vilfan dr Josip 283 

Villari Antonio 150, 176 

Vinovrški 105 

Vitas poreznik 188 

Vitezić dr Dinko 175, 195 

Vivante Angelo 59, 193 

Vlašić Mate 279, 318, 321, 331 

Vodička Josip žpk 

Volarić dr Fran 98 

Vojnović Ivo 246 

Vraneković Antun 305 

Vratović dr Mirko 265, 302 

Vuković Podkapelski Janko 269 

Z 

Za goli život, drama 8 

Zannella Ricardo 297 

Zec Milan 216 

Ziljska dolina 39 

Zlatić Slavko 309 

Zuccon dr Ivan 298 

Zuglia dr Srećko 311 

Zvonimir Dimitrije hrv. kralj 66 

ž 

Žigante žpk 282 

Ziković Ana i Tone 348, 353 

Žiković Antun 320 

Ziković Gašpar 340, 343, 344, 354 

Zmak Ante 285 

Županić Miho 346 

Zužić Buča Antun 110 

Zužić dr Sime 311 

